
PROLOG 
14 iunie 1998-8 noiembrie 1999 


Era atât de întuneric, încât abia putea să vadă ce se afla 
chiar în faţa sa. Camionul pentru transportul prizonierilor 
se hurduca aşa de tare pe pământul plin de gropi, că 
literele pe care încerca să le scrie erau aproape de 
neînțeles. Dar n-avea ce să facă. Era ultima şansă, înainte 
ca balta de sânge de sub el să devină prea mare, să-şi pună 
pe hârtie povestea de dragoste care l-a făcut să lase în 
urmă totul. Avea să arate cum fusese împuşcat şi prins 
chiar de oamenii săi şi cum era acum în drum spre o 
moarte aproape sigură. 

Găsise pixul în tabăra militară israeliană de la punctul 
de control Huwwara, aflată în zona necontrolată a 
Cisiordaniei. Hârtiile erau nişte pagini de jurnal goale pe 
care le luase din rucsacul lui Tamir, împreună cu plicul 
folosit pe care îl putea întoarce cu partea dinăuntru în 
afară. După ce a terminat de scris, a împăturit paginile 
scrisorii cu mâinile însângerate, le-a pus în plic şi l-a închis 
cât de bine a putut. 

Nu avea timbru sau adresă. Nu avea decât un nume. Dar 
n-a şovăit să împingă scrisoarea prin crăpătura mică din 
camion şi s-o lase să cadă. Dacă vrea Dumnezeu, 
scrisoarea o să ajungă acolo, şi-a zis, lăsând oboseala să 
pună stăpânire pe el. 

Plicul nici n-a apucat să atingă pământul, că a fost luat 
de vântul puternic şi împins tot mai sus pe cerul negru, 
fără stele, care începea să arate a furtună peste munţii 
Nablus Ebal şi Gerizim. Intervalul dintre huruitul surd şi 
fulgere s-a redus şi în aer plutea ameninţarea ploii. În 
câteva secunde, ploaia care stătea să se dezlănţuie avea să 
izbească plicul de pământ şi să prefacă ţărâna uscată în lut 
umed. Dar n-a plouat, şi plicul pătat de sânge şi-a 
continuat călătoria peste munţi şi peste graniţă, în 
Iordania. 

Saladin Hazaymeh stătea culcat pe saltea şi privea cerul, 
pe care lumina zorilor făcea primele încercări şovăielnice 
de a miji. Vântul puternic al furtunii din noaptea trecută se 
potolise, în sfârşit, şi părea că s-ar putea să fie o zi 
frumoasă. 

Părea că soarele a hotărât să limpezească cerul pentru 
cea de-a şaptezecea sa zi de naştere. Şi, cu toate că ziua 
de naştere era motivul acestei călătorii de zece zile, 
Saladin Hazaymeh era preocupat de altceva. 

Când observase lucrul acela pe cer, a crezut că e un 
avion aflat la câteva mii de metri deasupra, dar apoi şi-a 
zis că trebuie să fie o pasăre cu o aripă rănită. Acum nu-şi 
dădea seama ce anume pluteşte spre pământ la vreo 
cincizeci de metri în faţa lui, licărind în lumina soarelui. 

Saladin Hazaymeh s-a ridicat şi a observat că-i dispăruse 
obişnuita durere de spate de dimineaţă. S-a grăbit să facă 
sul salteaua şi s-o pună în rucsac. Ceva era pe cale să se 
întâmple. Ceva foarte important, şi se simţea plin de 
energie. 

Nu putea fi decât un semn de sus. O viziune de la 
Dumnezeu, în care credea de când se ştia el, care-i spunea 
că e pe calea cea bună. De ziua lui urmase paşii lui lisus pe 
tot drumul din Ierusalim până la Marea Galileii. 

Cu o zi în urmă vizitase grota sfântă din Anjara şi 
nădăjduise să-şi petreacă noaptea acolo, întocmai aşa cum 
făcuse lisus, împreună cu apostolii şi Fecioara Maria. Însă 
l-au descoperit paznicii şi a fost silit să doarmă sub cerul 
liber. Dar totul are un înţeles, şi-a zis Saladin, grăbindu-se 
cu pas uşor peste pământul plin de hârtoape către măslin, 
unde semnul de la Dumnezeu era agăţat în crengi. 

Când s-a apropiat, a văzut că este un plic. 

Un plic? 

Cum n-a izbutit să-şi explice logic de unde a venit, a 
hotărât până la urmă că din certrebuie să fie răspunsul. Şi 
poate că nu era cu totul greşit, pentru că şi-a auzit vocea 
interioară repetând, ca pe o mantra, cât de important era 
ca el să facă ceea ce gândea. Că exact asta, nimic altceva, 

era adevăratul rost al călătoriei sale. 

După câteva încercări, a reuşit să lovească plicul cu o 
piatră şi l-a prins înainte să atingă pământul. Era murdar 
şi plin de mici rupturi şi arăta de parcă supravieţuise 
sfârşitului lumii, în ciuda tuturor aşteptărilor. De 
asemenea, era mai greu decât se aşteptase. 

De acum dispăruse orice îndoială. 

Dumnezeu îl alesese pe el. 

Acesta nu era doar un plic vechi. 

S-a uitat pe amândouă părţile, căutând indicii, dar n-a 
găsit decât un nume scris cu litere mici, împrăştiate. 


Aisha Shahin. 


Saladin Hazaymeh s-a aşezat pe o piatră şi a rostit cu 
greu numele, dar nu i-a spus nimic. După un pic de 
şovăială, şi-a scos cuțitul şi a desfăcut cu grijă plicul. Fără 
să-şi dea seama că îşi ţine respiraţia, a scos scrisoarea şi a 
deschis-o, uitându-se la şirurile lungi de cuvinte. 

Era în ebraică, măcar atât îşi dădea seama. Dar abia 
putea să citească în limba arabă, cum ar fi putut să 
înţeleagă asta? _ 

Ce încerca Dumnezeu să spună? Îl pedepsea pentru că 
nu învățase niciodată să citească? Sau scrisoarea nu îi era 
destinată lui? Să nu fie decât un mijlocitor neînsemnat, al 
cărui singur rost era să o trimită mai departe? A încercat, 
fără să reuşească, să-şi alunge dezamăgirea pe când 
împăturea scrisoarea şi o punea la loc în plic. Şi-a 
continuat drumul spre Ajloun, unde, călcându-şi pe inimă, 
a pus scrisoarea într-o cutie poştală. 

A 

Mulţi ar crede, cu siguranţă, că purtarea lui Khaled 
Shawabkeh este ruşinoasă şi profund imorală. El, pe de 
altă parte, nu se simţea câtuşi de puţin vinovat când a luat 
plicul fără timbru, expeditor sau adresa completă. 
Scrisorile la care expeditorul nu-şi îndeplinise îndatoririle 
deveneau proprietatea sa. Era o practică pe care o 
aplicase fără excepţie în cei patruzeci şi trei de ani în care 

lucrase la sortarea corespondenţei. 

Acasă avea multe cutii pline de scrisori rătăcite, câte 
una pentru fiecare an. Nimic nu-i plăcea mai mult decât să 
pescuiască una, la nimereală, şi să cerceteze conţinutul 
care îi era destinat altcuiva. Acest plic anume era ceva 
ieşit din comun. 

După cât de jerpelit era, drumul însuşi trebuie să fi fost 
o aventură. În plus, cineva îl desfăcuse deja, dar lăsase 
conţinutul înăuntru. 

Anume pentru el. 

Cu exact nouăzeci şi opt de minute mai devreme decât 
de obicei, Khaled Shawabkeh a ajuns acasă şi a încuiat 
uşa. Sărise peste ceaiul de după-amiază, cu toate că-şi 
luase cu el plăcinte cu harissa!, şi a alergat pe tot drumul 
de la autobuz până acasă. Acum îşi pierduse răsuflarea şi 
simţea cum transpiraţia îi îmbibă cămaşa de poliester 
strâmtă. 

Cina putea să mai aştepte. Şi-a turnat un pahar de vin 
din sticla ascunsă în spatele cărţilor din bibliotecă, s-a 
aşezat în fotoliu, a aprins lampadarul vechi, a scos plicul şi 
a dat la iveală cu solemnitate scrisoarea. 

„In sfârşit”, şi-a zis, întinzând mâna după vin, într-o 
binecuvântată necunoaştere a faptului că cheagul de sânge 
care se forma de ani întregi în piciorul lui stâng s-a 
eliberat şi a urmat curgerea sângelui în sus, spre plămâni. 

A 

Cu toate că trecuse mai mult de un an de când unchiul 
Mariei murise de embolie, ea încă nu pusese piciorul în 
casa lui. Cei doi fraţi ai ei au atacat testamentul şi au făcut 
tot posibilul ca s-o silească să refuze moştenirea. Până şi 
tatăl ei a încercat s-o convingă, spunând că Khaled 
Shawabkeh îşi pierduse treptat minţile de-a lungul anilor şi 
îşi lăsase casa în neorânduială. De asemenea, nu credea că 
femeile sunt în stare să se descurce cu proprietăţile. 

Insă Maria s-a ţinut tare şi acum, în sfârşit, a putut să 
bage cheia în broască şi să intre. În timpul negocierilor se 


1 Pastă din multe feluri de ardei iuți, cu ierburi, condimente şi ulei, 
specifică ţărilor arabe din nordul Africii. 

înstrăinase de fraţi şi de părinţi. Casa avea să fie curățată 
şi vândută, iar cu banii îşi putea permite să-şi părăsească 
slujba de la atelierul de croitorie, să se mute la Amman şi 
să-şi înceapă munca, la care visa de mult, la Comisia 
Naţională pentru Femei din Iordania. 

K 

N-ar fi trebuit să fie posibil. Nu exista absolut nimic care 
să sugereze că scrisoarea ar ajunge vreodată la destinatar. 
Cu toate piedicile, probabilitatea era atât de mică, încât nu 
putea fi calculată. 

Şi totuşi, exact aşa s-a întâmplat. 

La un an, patru luni şi şaisprezece zile de când 
scrisoarea fusese împinsă printr-o crăpătură din camionul 
cu prizonieri şi luată pe sus de vânt în noaptea fără stele, a 
ajuns în mâinile Mariei Shawabkeh, şi după câteva ore, ea 
reuşise să strângă cea mai mare parte a informaţiilor care 
lipseau. 

La trei nopţi după ce citise povestea îngrozitoare din 
scrisoare, a făcut câteva căutări pe internet, a pus un 
timbru pe plic, a scris adresa completă şi a lăsat-o la cel 
mai apropiat oficiu poştal. Fără să aibă habar de 
consecinţe. 


Aisha Shahin 

Selmedalsvägen, nr. 40, etajul 6 
129 37 Hägersten 

Suedia 


Partea întâi 


16-19 DECEMBRIE 2009 


Mulţi oameni vor fi îngroziţi de lucrurile pe care 
le-am făcut. Unii le vor privi ca pe o răzbunare 
pentru toate nedreptățile care au fost săvârşite. Alţii 
ca pe un joc neverosimil pentru a trage pe sfoară 
sistemul şi a arăta cât de departe poate să meargă 
cineva. Dar majoritatea vor crede că sunt faptele 
unei persoane extrem de bolnave. 

Cu toţii se vor înşela... 


1 
CU DOUĂ ZILE ÎN URMĂ 


Sofie Leander stătea în sala de aşteptare a Spitalului 
Söder? din Stockholm, aşteptând o ecografie. Răsfoia un 
exemplar ferfeniţit din broşura Noi, părinții, plină cu 
mămici şi tătici frumoşi şi fericiţi, şi nu-şi dorea nimic mai 
mult pe lume decât să se numere printre ei. Dar, după 
atâtea serii de tratament cu Pergotime care nu dăduseră 
rezultat, începuse să se îndoiască de faptul că producţia sa 
de ovule avea să se declanşeze vreodată. 

Acum era cu adevărat ultima ei şansă. Dacă procedura 
nu dădea rezultat de data asta, nu-i mai rămânea decât să 
se dea bătută. 

Lucru pe care soţul său părea să-l fi făcut deja. Îi 
promisese că o să-i fie alături când o să aibă nevoie de el, 
dar nu venise la programarea din acea zi. Şi-a deschis 
mobilul şi a citit din nou mesajul lui. Am un impediment 
din păcate n-ajung. Trata toată treaba ca şi cum ar fi fost 
vorba să cumpere lapte în drum spre casă de la serviciu. 
Nici măcar nu scrisese „succes”. 

Sperase ca mutarea în Suedia, cu trei ani înainte, să le 
reînvie relaţia. Mai ales de vreme ce el îşi luase numele ei 
de familie. Ei i se păruse o declaraţie de dragoste. Dovada 
că sunt uniţi, indiferent ce s-ar fi întâmplat. Acum nu mai 
era atât de sigură, şi nu se putea elibera de sentimentul că 
alunecă din ce în ce mai departe unul de celălalt. 
Incercase să discute despre asta, dar el o încredința mereu 
că o iubeşte. Şi totuşi, o vedea în ochii lui. Sau, mai corect, 
în felul în care îi ocolea privirea. 

Acum, bărbatul care îi salvase cândva viaţa avea dintr- 
odată „impedimente” şi abia îşi mai întorcea privirea spre 
ea. Voia să-l sune şi să-l înfrunte. Să-l întrebe dacă n-o mai 
iubeşte. Dacă şi-a găsit pe altcineva. Dar nu îndrăznea. În 
plus, era sigură că n-o să-i răspundă. N-o făcea aproape 


2 Spitalul General de Sud. 

niciodată când era la lucru, şi cu atât mai puţin acum, când 
era prins cu un proiect nou. Nu, singura ei şansă era un 
raport pozitiv din partea doctorului. Dacă ar putea obţine 
asta, cu siguranţă totul avea să fie bine din nou. Atunci va 
putea să-i dea, în sfârşit, copilul pe care şi-l doriseră 
întotdeauna, şi el îşi va da seama cât de mult o iubeşte, de 
fapt. 

— Sofie Leander, a auzit că este strigată, a urmat moaşa 
de-a lungul coridorului şi a fost poftită într-un cabinet mic 
cu storurile lăsate, cu un aparat care semăna cu un 
calculator mare şi un pat de spital. 

— Puneţi-vă haina în cuier şi întindeţi-vă pe pat, doctorul 
vine imediat. 

Sofie a încuviinţat din cap şi şi-a scos haina şi cizmele, în 
vreme ce moaşa ieşea din cabinet. Culcată pe pat, şi-a tras 
în sus bluza, şi-a descheiat pantalonii şi s-a hotărât să-şi 
sune totuşi soţul şi să-l întrebe ce era atât de important 
încât nu putuse să vină cu ea. Dar, pe când întindea mâna 
după poşetă, s-a deschis uşa şi a intrat doctorul. 

— Sunteţi Sofie Leander? 

Sofie a încuviinţat. 

— Bun, ia să vedem... Mai întâi aşezaţi-vă pe o parte, cu 
spatele la mine. 

Sofie s-a conformat şi l-a auzit pe doctor că deschide în 
spatele ei ceva ambalat în plastic. Nu-şi dădea seama 
despre ce era vorba, dar simţea că ceva nu e în ordine în 
întreaga situaţie. 

— Aşadar, am venit ca să-mi fie examinate ovarele. 

— Sigur. Trebuie doar să ne ocupăm mai întâi de asta, a 
zis doctorul, apăsându-i vertebrele. 

Deodată, a simţit o înţepătură în mijlocul spatelui. 

— Staţi un pic. Ce faceţi? M-aţi înţepat? Sofie s-a răsucit 
şi a văzut că alunecă ceva în buzunarul pantalonilor 
doctorului. Vreau să ştiu ce... 

— Nu trebuie să vă îngrijoraţi. E procedura obişnuită. 
Acelea sunt lucrurile dumneavoastră? Doctorul a arătat 
haina şi cizmele ei, dar n-a aşteptat răspunsul şi i le-a pus 
lângă picioare. Nu vrem să uităm nimic. Nu-i aşa? 

Nu era prima dată când Sofie făcea ecografia ovarelor, 
aşa că ştia că nici vorbă să fie procedura obişnuită. Habar 
n-avea ce-i asta. Tot ce ştia cu siguranţă era că nu mai voia 
să participe. Să se îndepărteze de doctor şi de cabinet. De 
tot spitalul. 

— Cred că trebuie să plec, a zis, încercând să se ridice. 
Vreau să plec, mă auziţi? Dar corpul refuza s-o asculte. Ce 
se întâmplă? Ce aţi făcut? 

Doctorul s-a aplecat spre ea, i-a zâmbit şi a mângâiat-o 
pe obraz. 

— O să înţelegi curând. 

Sofie a încercat să protesteze şi să ţipe cât putea de 
tare. Însă masca de oxigen înăbuşea orice sunet şi, până 
să-şi dea seama, frânele patului fuseseră eliberate şi era 
împins afară din cabinet şi pe coridor. 

Dacă s-ar putea prinde de ceva, orice, ca să se tragă jos 
din pat ca să facă toată lumea să înţeleagă ce se petrece. 
Dar n-a putut. Nu putea decât să zacă acolo, să privească 
tavanul şi să vadă cum se perindă lămpile fluorescente şi 
în faţa lor se deschid uşi. 

Alte chipuri. Femei gravide şi bărbaţi care aveau să fie 
în curând tătici. Moaşe şi doctori. Toţi erau atât de 
aproape, şi totuşi, atât de departe. S-au deschis uşi. Un lift, 
şi erau acolo vocile altora. Uşile liftului s-au închis în 
spatele ei. Ori s-au deschis? 

Apoi a fost din nou singură cu doctorul, şi el fluiera o 
melodie care stârnea ecoul între zidurile dure. Era 
singurul sunet pe care îl putea auzi, în afară de propria 
respiraţie, care începea să-i amintească de astmul din 
copilărie. Pe atunci se simţea cu totul neajutorată când 
trebuia să se oprească din joacă pentru a trage aer în 
piept. Acum se simţea şi neajutorată, şi mică, şi nu-şi dorea 
decât să se prăbuşească şi să plângă. Dar nu putea să facă 
nici măcar asta. 

Luminile fluorescente de pe tavanul de ciment întunecat 
s-au terminat şi a văzut cum mai întâi picioarele şi apoi 
partea de sus a trupului îi sunt puse pe o brancardă. O să 
înţelegi curând, spusese doctorul. Cum putea ea să 

înţeleagă? Nu se putea gândi decât la articolul pe care îl 
citise de curând despre un medic din Malmö care făcea 
chirurgie plastică şi care le injecta ceva pacientelor ca să 
nu se poată împotrivi când le viola. Dar de ce ar vrea 
cineva s-o violeze pe ea? 

Brancarda a fost împinsă cu spatele într-o ambulanţă, şi 
ea a încercat să se concentreze pe sunete. A auzit cum se 
închide uşa de pe partea şoferului şi porneşte motorul. Au 
demarat şi au virat spre vest, pe Ringvâgen, apoi au mers 
mai departe pe Hornsgatan spre Hornstull, după care au 
luat-o spre Liljeholmsbron. Până atunci reuşise cu uşurinţă 
să se orienteze. Lucrurile s-au înrăutățit când s-au învârtit 
de câteva ori printr-un sens giratoriu şi n-a mai ştiut pe 
unde merg. 

După vreo douăzeci de minute s-au oprit, în cele din 
urmă. Nu ştia unde se află, dar a auzit că se deschide 
poarta unui garaj. Ambulanţa a înaintat vreo treizeci de 
metri până să se oprească motorul. 

Uşile ambulanţei s-au deschis şi brancarda a fost scoasă 
şi dusă de acolo. Alte lămpi fluorescente se urmăreau una 
pe alta pe tavan. Ritmul s-a precipitat şi paşii doctorului 
răsunau pe podeaua dură până ce s-au oprit brusc. A auzit 
chei şi un bipăit, apoi a pornit un motor electric. 

Brancarda a fost împinsă într-o încăpere întunecată, şi 
părea că s-a închis ceva în urma ei. O lampă puternică din 
tavan era aprinsă şi lumina cădea pe o masă 
dreptunghiulară. Nu vedea nicio fereastră şi nu-şi dădea 
seama cât de mare este încăperea. Nu desluşea decât 
lampa şi masa care avea în jur nişte aparate. Brancarda a 
fost împinsă înainte, şi acum vedea că masa este acoperită 
cu o folie de plastic şi are câteva curele şi un orificiu larg 
de vreo zece centimetri puţin mai jos de centru. Alături era 
o masă de metal, mai mică, pe care se aflau diferite 
instrumente chirurgicale înşirate pe un prosop alb. 

Abia atunci a înţeles Sofie Leander ce o aşteaptă. 

De îndată ce a văzut foarfeca, cleştii şi scalpelele, a 
înţeles exact. 

De ce a fost luată. 

Ce urma să se întâmple. 

Fabian Risk a citit din nou mesajul de la cap la coadă 
înainte să ridice privirea de pe mobil şi să întâlnească 
privirea uimită a dirigintei. 

— Îmi pare rău, dar, din păcate, se pare că trebuie să 
începem fără ea. 

— Chiar aşa? Bine, a zis diriginta, şi a arătat foarte 
limpede ce crede despre asta. 

— Cum, mami nu vine? 

Matilda arăta de parcă mai bine ar fi sărit de pe podul 
Väster decât să treacă printr-o discuţie părinţi-dirigintă 
fără Sonja. Şi Fabian o înţelegea. Lipsise la ultimele 
şedinţe din diferite motive şi, cu toate că Matilda era acum 
în clasa a treia, nici măcar nu-şi amintea numele dirigintei. 

— Matilda, din păcate, mami trebuie să lucreze. Ştii cât 
de ocupată este când se apropie o expoziţie. 

— A zis c-o să fie aici. 

— Ştiu, şi îţi jur că e la fel de dezamăgită ca tine. Dar 
sunt sigur că o să fie bine, totuşi. 

A mângâiat-o pe cap şi a căutat sprijin la dirigintă, care 
i-a răspuns cu un surâs neutru. 

— Termină. 

Matilda i-a împins mâna deoparte şi şi-a aranjat clamele 
roz prinse în părul castaniu, lung până la umăr. 

— Da, în ceea ce priveşte sârguinţa Matildei la 
învăţătură şi capacitatea de a urmări lecţiile, toţi profesorii 
nu au decât vorbe de laudă. Diriginta a răsfoit hârtiile din 
faţa sa. Şi la limba suedeză, şi la matematică este una 
dintre cele mai bune din... 

A tăcut şi s-a uitat la mobilul lui Fabian, care începuse 
să vibreze pe masă. 

— Scuze. 

Fabian a răsucit telefonul spre el şi a văzut, cu mare 
surprindere, că este Herman Edelman. El era şeful lui 
Fabian de când se angajase la Biroul Naţional de 
Investigaţii Criminalistice din Stockholm şi, chiar şi la 

şaizeci de ani, era o forţă de care trebuia să ţii cont şi la fel 
de dornic de adevăr cum fusese dintotdeauna. Fabian 
putea spune cu mâna pe inimă că n-ar fi fost mare lucru de 
capul său ca investigator fără Edelman. 

Dar Edelman nu mai fusese văzut la birou de la prânz şi 
în momentul cafelei de după-amiază nici Fabian, nici 
vreunul dintre ceilalţi din echipă nu avea vreo veste de la 
el şi începeau toţi să se întrebe dacă nu se întâmplase 
ceva. 

Dar acum îl suna. Şi încă după orele de program, ceea 
ce nu putea să însemne decât un lucru. 

Era clar că se întâmplase ceva. 

Ceva ce nu putea să aştepte. 

Fabian se pregătea să răspundă, când diriginta şi-a dres 
glasul. 

— Nu avem toată seara la dispoziţie. Nu sunteţi singurul 
părinte cu care trebuie să mă întâlnesc. 

— Scuze, unde rămăsesem? 

Fabian a respins apelul şi a pus telefonul jos. 

— Matilda. Fiica dumneavoastră. Diriginta s-a silit să 
zâmbească. După cum spuneam, toţi profesorii au doar 
vorbe de laudă despre Matilda. Dar... L-a privit pe Fabian 
în ochi. Dacă n-aveţi nimic împotrivă, aş vrea să vorbim 
între patru ochi. 

— Da? Bine. Sunt sigur că e în ordine. Nu-i aşa, Matilda? 

— Despre ce o să vorbiţi? 

— Sunt sigur că sunt lucruri pentru oamenii mari. 
Fabian s-a întors spre dirigintă, care a încuviinţat din cap, 
zâmbind. Matilda, vrei, te rog, să aştepţi pe hol, vin 
repede. 

Matilda a oftat şi şi-a târşâit demonstrativ picioarele 
spre ieşirea din clasă. Fabian a urmărit-o cu privirea, dar 
nu se putea împiedica să se întrebe ce voia Edelman de la 
el. 

— Deci, iată cum stau lucrurile. Diriginta şi-a pus pe 
masă mâinile împreunate. Am auzit de la mai mulţi oameni 
că sunt semne serioase că Matilda... 

Din nou a fost întreruptă de vibrația telefonului lui 

Fabian şi n-aveai cum să nu-i observi iritarea. 

— Vă rog să mă scuzaţi, dar nu ştiu ce se întâmplă. A 
luat telefonul şi l-a răsucit. De data asta era colega sa, 
Malin Rehnberg, care se afla la un seminar la Copenhaga. 
Edelman probabil că o sunase pe ea după ce-l sunase pe el. 
Regret, dar n-am de ales, trebuie să... 

— Bine. Dar atunci cred că ne oprim aici, a zis diriginta 
şi a început să-şi strângă hârtiile. 

— Dar staţi un pic. N-am putea să... 

— În această şcoală se interzice folosirea telefoanelor 
mobile în timpul orelor şi nu văd de ce aş face excepţie cu 
adulţii. Continua să-şi adune hârtiile şi să le pună în 
servietă. Dar  răspundeţi la apelul dumneavoastră 
important, în felul acesta îi deosebesc pe părinţii cărora 
chiar le pasă de copiii lor. Vă doresc o seară plăcută. 

S-a ridicat în picioare. 

— Aşteptaţi, lucrurile au luat-o razna de tot, a zis 
Fabian, tocmai când telefonul a tăcut. Mesaj. Dă, Doamne, 
să lase un mesaj. Îmi pare rău. Sigur că sunt aici pentru 
Matilda şi nimic altceva. 

Femeia, al cărei nume îl uitase, i-a aruncat o privire 
dispreţuitoare. 

— Bine. Şi-a deschis servieta şi a scos dosarul Matildei. 
Nu e un lucru în care să ne amestecăm de obicei. Dar am 
impresia că e cu adevărat important în cazul fiicei 
dumneavoastră, deoarece suntem îngrijoraţi că s-ar putea 
să-i fie puse în pericol studiile. 

— Îmi pare rău, dar nu înţeleg. Să facem ce anume? 

Diriginta a pus pe masă un desen. 

— Iată una dintre ultimele ei lucrări. Şi, mă rog, vedeţi şi 
dumneavoastră. 

Fabian s-a recunoscut în desen, cu barbişonul pe care şi- 
| răsese cu câteva săptămâni înainte. Sonja stătea alături 
de el, cu un cuţit de bucătărie în mână. Feţele le erau de 
un roşu aprins şi strigau, cu gurile larg deschise. Şi-a 
amintit că o întrebase dacă chiar trebuie să lucreze atât de 
mult serile. Sonja luase foc şi-i aruncase în faţă toată 
munca lui până noaptea târziu din ultimii ani, învinuindu-l 

că nu-l interesează decât propriile nevoi. 

Căzuseră de acord să nu se certe niciodată, absolut 
niciodată, în faţa copiilor. Dar, în fierbinţeala momentului, 
el chiar ameninţase cu divorţul. 

— Nu ştiu ce să spun. Asta, asta e... 

— Şi iată încă una, l-a întrerupt diriginta. 

De data aceasta, imaginea înfăţişa dormitorul Matildei, 
cu tapetul din dreptul patului şi animalele de pluş înşirate 
peste perne, în partea de jos a desenului, aşa cum erau în 
realitate. O mică parte din Fabian nu putea să nu fie 
impresionată de talentul ei la desen, în vreme ce restul se 
căznea să înţeleagă ce era scris în bulele care ilustrau 
lupta din partea cealaltă a peretelui. De data asta era 
vorba de sex şi, din câte vedea el, unele replici erau 
dureros de aproape de adevăr. 

Işi dorea să se scufunde în scaun şi să dispară de acolo. 

— Desigur, sunt destule fantezii şi exagerări, asta 
înţeleg şi eu. Insă această temă revine în tot ce face 
Matilda acum, şi m-am gândit că ar fi bine s-o ştiţi, în orice 
caz, ca părinte, eu aş fi vrut să ştiu. 

— Desigur, a zis Fabian, încercând să ascundă telefonul 
mobil care vibra din nou în mâna sa. 

În timp ce ieşea din Şcoala Bjrngârd, Fabian i-a 
telefonat lui Edelman, dar suna ocupat. 

— Uite, Matilda, acum e şi mai multă zăpadă. S-a uitat 
peste curtea şcolii, acoperită de un strat gros de zăpadă 
proaspăt căzută. E grozav, nu? Mâine o să puteţi face cu 
toţii oameni de zăpadă. 

— Până atunci cu siguranţă o să fie doar fleşcăială, a zis 
Matilda, pornind în jos pe scări. 

— Matilda, aşteaptă! Fabian s-a grăbit să o prindă din 
urmă. Nu eşti îngrijorată că eu şi mami o să ne despărţim, 
nu-i aşa? 

— Aşadar, despre asta aţi vorbit. 

— Ei bine? Eşti? 

Fără să răspundă, Matilda a fugit spre maşină, care era 
parcată pe partea cealaltă a străzii. 


e 17» 


Fabian a ridicat cheile ca să deblocheze portierele, aşa 
încât ea să poată intra. Işi dorea foarte mult să se 
grăbească să stea cu ea, dar nu era sigur ce ar trebui să 
spună. Ea avea dreptate, la urma urmei. Dacă o ţineau tot 
aşa, mai devreme sau mai târziu căsătoria lor avea să se 
sfârşească. El, care nu-i jurase doar Sonjei, ci mai ales lui 
însuşi că n-o să calce pe urmele părinţilor săi. Orice s-ar 
întâmpla. Oricât de greu le-ar fi fost. Crezuse că nimic nu 
i-ar putea determina să renunţe la căsnicia lor. 

Acum nu mai era aşa de sigur. 

Cu toate că i se dezumflaseră cauciucurile, ca să zicem 
aşa, continua să meargă pe jantă de atâta vreme, încât era 
greu de crezut că ar mai putea să fie reparate. A oftat şi s- 
a oprit în mijlocul curţii şcolii ca s-o sune pe Malin 
Rehnberg. 

— Fabian, pe unde ai umblat? Singurul lucru care te va 
salva acum este faptul că mă aflu la mai bine de şase sute 
de kilometri de acolo. Cel mai bun lucru pe care putea el 
să-l facă acum era să tacă şi să aştepte ca ea să continue 
până ce termina ce avea de spus. Îţi dai seama că Herman 
a fost în cârca mea ca o afurisită de lipitoare doar pentru 
că nu ţi-ai dat osteneala să-i răspunzi la telefon? Mă 
tratează de parcă aş fi secretara lui sau aşa ceva. Da, ştiu 
că nu-i pasă nimănui, dar se întâmplă să fiu la Copenhaga 
la un seminar care, de fapt, e chiar interesant. 

— Bine, dar ştii ce... 

— Însă paturile de aici sunt ca dracu”, şi pe lângă asta 
mă simt ca un porc umflat şi asudat. 

— Inteleg, dar... 

— Şi nu-mi pasă că mi-au mai rămas două luni, sunt pe 
punctul să fac ceva ilegal dacă plozii ăia nu ţâşnesc afară 
curând! Alo? Fabian? Mai eşti acolo? 

— A zis despre ce este vorba? 

— Nu, şi nu ştiu. Evident, e ceva extrem de important. 
Dar cred că am o idee. 

— Bine. 

— Încearcă să răspunzi când te mai sună. 

A auzit un „clic” şi a rămas acolo, dând din cap. De 

asemenea, spera că sarcina ei o să se termine repede. 
După cincisprezece secunde, Malin i-a trimis un mesaj în 
care se scuza pentru tonul aspru şi promitea că o să fie din 
nou ea însăşi de cum se termină „sarcina de coşmar”. 

Fabian s-a aşezat la volan şi s-a uitat la Matilda, care 
stătea pe bancheta din spate. 

— Ce-ai zice să ne oprim la Ciao Ciao şi să luăm pizza? 

Matilda a ridicat din umeri, dar a văzut-o că se 
luminează un pic la faţă, chiar dacă se străduia din 
răsputeri s-o ascundă. A pornit maşina şi a cotit pe Maria 
Prästgårdsgatan, în vreme ce încerca din nou să dea de 
Edelman. 

— Bună, Herman, am văzut că m-ai sunat. 

— Presupun că trebuie să-i mulţumesc lui Malin. 

— Eram într-o şedinţă părinţi-dirigintă şi abia acum... 

— Da, da, bine. Motivul pentru care am sunat este că am 
fost convocat la SePo la ora opt în seara asta şi vreau să vii 
cu mine. 

— În seara asta? Îmi pare rău, dar sunt singur cu copiii. 
De ce e aşa de important ca eu... 

— Cine e la conducere aici, tu sau eu? 

— Nu asta am... 

— Ascultă la mine. Persson şi Päivinen tocmai au găsit 
un nou indiciu în cazul Adam Fischer, iar Markus şi Inger 
sunt prinşi până peste cap cu identificarea reţelei lui Diego 
Arcas. Singurii care n-au nimic pe birou în acest moment 
sunteţi tu şi Malin. Şi, din câte ştiu eu, Malin e la 
Copenhaga. 

Bine, dar poţi să-mi spui ce s-a întâmplat? 

— Presupun că asta urmează să ni se spună. Ne vedem 
în faţă la SePo la fără cinci. Salut. 

Fabian şi-a scos căştile şi a cotit pe Nytorgsgatan. Nu 
era deloc prima oară când drumul lui se intersecta cu cei 
de la serviciile secrete suedeze. Dar nu mai fusese 
niciodată invitat la o întâlnire în afara orelor de program, 
probabil din cauză că se afla prea jos pe scara ierarhică. 
Pe de altă parte, Herman Edelman era tot timpul pe acolo 
şi nu pierdea nicio ocazie să sublinieze că e vital să stai cu 

spatele lipit de perete dacă vrei să scapi cu viaţă dintr-o 
întâlnire cu ei. 

lar acum voia ca Fabian să meargă cu el. 

H 

— Nu, e imposibil, Fabian. Îmi pare rău. Trebuie să te 
descurci altfel. 

— Ce vrei să zici cu trebuie să te descurci altfel? a zis 
Fabian, privind crestele acoperişurilor încărcate de 
zăpadă, în vreme ce o auzea pe Sonja trăgând încă un fum 
dătător de cancer şi apoi oftatul, când scotea fumul pe 
nări. 

Era semn că e într-o dispoziţie cu adevărat proastă. 

— Nu ştiu. Va trebui să găseşti ceva. N-am timp acum să 
vorbesc. 

— Stai un pic, a zis Fabian şi a văzut în geam imaginea 
Matildei, care stătea în bucătărie şi asculta. 

A luat telecomanda, a deschis televizorul şi a dat sonorul 
tare. 

La opt zile după ce playboy-ul Adam Fischer a dispărut 
fără urmă, poliția a anunţat că tratează cazul ca pe o 
răpire... 

— Sonja, nu e hotărârea mea. N-am de ales. 

— Şi crezi că eu am? 

Il avem cu noi în studio pe profesorul Gerhard Ringe... 

— Trebuie să las din mână pensulele şi să-i spun lui Ewa, 
sorry, n-o să fie nicio expoziţie? 

— Nu. Dar... 

— Atunci, bine. 

— Te rog, linişteşte-te. 

Ce a făcut poliţia să dea această informaţie? Şi de ce n- 
am auzit nimic despre vreo răscumpărare? 

— Sunt liniştită, a zis Sonja, fără să se străduiască deloc 
să ascundă faptul că a mai tras un fum. Doar că nu înţeleg 
de ce trebuie să fie aşa o mare problemă faptul că, de data 
asta, eu sunt cea care are de lucru. 

— Bine, o să încerc să aranjez ceva. Ai idee când ajungi 
acasă? 

— Da. Când termin. Şi, fă bine, nu mă întreba la ce oră, 

pentru că habar n-am. Nu ştiu decât că urăsc din ce în ce 
mai tare aceste tablouri, cu fiecare secundă care trece. Un 
nou pufăit şi un nou oftat. Imi pare rău... Doar că sunt tare 
scârbită şi obosită de toate astea şi nu-mi doresc nimic mai 
mult decât să vomit peste ele. 

— Iubito, o să fie bine. Te simţi aşa înainte de fiecare 
expoziţie, apoi ai brusc o epifanie şi totul se aşază cum 
trebuie. 

— Mai vedem noi. 

— O să găsesc eu ceva. Nu te mai gândi la asta. 

— Bine. 

— Te iubesc. 

— Pe curând. 

Fabian s-a aşezat alături de Matilda în bucătărie şi a 
scos din cutie pizza lui. 

— Cum a fost pizza cu banane? 

— Bună. Dar auzi? 

— Da? 

— Mami a zis şi ea că te iubeşte? 

Fabian i-a întâlnit privirea şi s-a întrebat cum să 
răspundă. 

— Nu, de fapt, n-a zis. 

— Poate e din cauză că e aşa de stresată. 

Fabian a încuviinţat şi a muşcat o bucată mare din pizza 
care se răcise de mult. 

Nu era prima oară când Fabian mergea la SePo. Dar nu 
mai trecuse niciodată prin atâtea puncte de control şi nu 
mai ajunsese atât de adânc în clădire. Îşi pierduse cu totul 
simţul orientării. De-abia după multe lifturi şi coridoare 
fără ferestre, el şi Herman Edelman au fost conduşi într-o 
cameră mare luminată slab. Din câte îşi amintea Fabian, 
era prima oară când Edelman n-avea nimic de zis. 

Chiar înainte să plece, Theodor se întorsese de la 
floorball” şi, după o negociere rapidă, fusese de acord să 
aibă grijă de Matilda. Cu toate că era o seară de miercuri 
obişnuită, Fabian a fost de acord ca ei să mănânce 
chipsuri, să bea sifon şi să se uite la video în camerele lor. 
Nu le ceruse în schimb decât să nu-i spună Sonjei, iar 
Matilda să nu deseneze asta la şcoală. 

— Trebuie să fiţi Edelman şi Fabian Risk. O femeie a 
ieşit din întuneric şi a dat mâna cu ei. Bine aţi venit. 
Anders Furhage şi ceilalţi aşteaptă deja. 

Femeia i-a condus mai departe pe coridor. După ce ochii 
lui Fabian s-au adaptat la lumina slabă, a observat câteva 
cuburi întunecate care păreau că plutesc cam la un metru 
deasupra podelei. Auzise despre camerele în care se putea 
vorbi fără să poată auzi cineva din afară şi care, după cum 
se zvonea, împovăraseră bugetul SePo cu zeci de milioane, 
dar era prima oară când le vedea cu ochii lui. Totuşi, 
Edelman nici n-a clipit. Doar şi-a şters cu o batistă 
ochelarii mici şi rotunzi şi a mers mai departe. Fabian nu-l 
mai văzuse atât de serios şi mohorât de când îi murise 
soţia de cancer, cu zece ani în urmă. 

— Vă rog să-mi daţi telefoanele, a spus femeia şi s-a 
oprit lângă o scară ce ducea la unul dintre cuburile ca 
nişte colibe în care era deschisă o uşă groasă; după ce 
intrau, cubul avea să fie izolat deplin. 

I-au înmânat telefoanele, au urcat treptele şi au intrat în 
cub, care era vopsit în cafeniu şi avea mochetă de un roşu- 

închis dintr-un capăt în celălalt. În jurul unei mese ovale 
din lemn de nuc pe care erau câteva pahare şi sticle cu apă 
minerală stăteau trei bărbaţi în costum, fiecare cu cravată 
de altă culoare. Fabian l-a recunoscut imediat pe 
directorul general, Anders Furhage, care s-a ridicat să-i 
întâmpine în vreme ce uşa se închidea în urma lor. 

— Vă mulţumesc că aţi venit, deşi v-am anunţat atât de 
târziu. Sunt sigur că înţelegeţi că tot ce se va spune la 
această şedinţă este complet confidenţial. 

Fabian şi Edelman au dat din cap şi s-au aşezat. 

— Bun, hai să trecem la treabă, a zis Furhage, privindu-i 
în ochi pe amândoi. A apărut ceva, hai să-i zicem o situaţie, 
şi s-ar putea dovedi că este, de fapt, o nonsituaţie. Un 
flecuşteţ. 

Fabian i-a aruncat o privire lui Edelman, care părea la 
fel de nedumerit ca el. 

— Melvin Stenberg este responsabil cu securitatea 
personală şi ne poate spune mai multe, a continuat 
Furhage, după care a făcut semn cu capul spre bărbatul cu 
cravată albastră. 

— Astăzi, la 15.24, cam la o oră după ce s-a încheiat 
audierea din parlament, Carl-Eric Grimâs a ieşit pe uşa din 
vest a clădirii parlamentului, unde îl aştepta o maşină. 
După spusele şoferului nostru, Grimâs nu a apărut şi n-a 
mai fost văzut de atunci. 

— Stai aşa, vrei să spui că a dispărut ministrul justiţiei? 
a zis Edelman. 

Stenberg şi-a potrivit cravata şi a dat scurt din cap. 

— Am căutat prin zonele din jurul clădirilor 
guvernamentale şi Rosenbadt şi am luat legătura cu 
familia şi şefa de cabinet de la Ministerul Justiţiei, a spus 
bărbatul cu cravată albastră. Dar în acest moment toată 
lumea e la fel de nedumerită. 

Peste încăpere s-a lăsat tăcerea, în vreme ce toţi - chiar 
şi cei trei cu cravată - se pătrundeau de ideea că unul 
dintre miniştrii cei mai importanţi ai ţării, care era şi cel 
care răspundea la nivelul suprem de acţiunile lor, 

dispăruse fără să lase vreo urmă. 

— Şi numiţi asta „flecuşteţ”? 

Edelman a clătinat din cap. 

— Herman, nu-i deloc ceea ce am spus eu. Furhage i-a 
zâmbit lui Edelman. Hai să nu căutăm nod în papură, dar, 
după cum vă daţi foarte bine seama, în acest moment nu 
ştim dacă... 

— A dispărut, firar să fie! Cât de mulţi politicieni 
trebuie să-şi sacrifice viaţa în ţara asta până să ne trezim? 
Vreau să zic, nu are Grimâs pază personală douăzeci şi 
patru de ore din douăzeci şi patru? 

Furhage s-a răsucit spre bărbatul cu cravată verde, care 
şi-a dres glasul. 

— Păi, totul ţine de resurse şi priorităţi. Am făcut o 
evaluare a riscului, care a arătat că nu exista niciun tipar 
de ameninţare iminentă câtă vreme se afla într-una dintre 
clădirile parlamentului. 

„Păi, bine că măcar avem un cub în care putem să stăm 
şi să vorbim fără să ne audă nimeni din afară”, şi-a zis 
Fabian, în vreme ce Furhage i-a făcut lui „cravată verde” 
semn că poate să apese pe butonul de pe panoul de control 
încastrat în masă. 

Un ecran a coborât pe un perete. 

— Această secvenţă a fost filmată de camerele care 
supraveghează uşa despre care vorbeam, a spus el, 
pornind proiectorul. 

Clipul, care nu dura mai mult de un minut, îl arăta pe 
Carl-Eric Grimâs mergând spre uşile duble din sticlă, cu o 
servietă în mâna stângă. După ce a ajuns, a trecut cardul 
de acces prin cititor, a deschis o uşă, apoi pe cealaltă, 
după care a dispărut în viscol. 

Fabian i-a recunoscut hainele din imaginile din ziar: 
paltonul cu guler mare de blană şi o pălărie imposibil de 
confundat deveniseră semnul distinctiv al ministrului. Ora 
marcată în colţul din stânga sus arăta 15.24. 

Proiectorul s-a oprit şi ecranul s-a strecurat fără zgomot 
înapoi în tavan. 

— Şi una dintre maşinile voastre era afară, aşteptând să- 

lia, a zis Fabian, căruia i se părea de neînțeles. 

„Cravată verde” a încuviinţat. 

— O să adaug că ningea de rupea pământul şi şoferul nu 
vedea bine toată uşa. 

— Când a ajuns acolo? 

— Dacă te referi la Grimâs, la 11.43, pe uşa principală 
din vestul clădirii parlamentului, a zis „cravată verde”, 
părând mulţumit că a reuşit să ofere un răspuns rapid şi 
exact. 

— La 11.38 a plecat din Rosenbad şi a mers cu pas vioi 
pe Stromgatan, dar, în loc să o ia pe podul Riks, a făcut un 
ocol pe podul Vasa spre Kanslikajen”. Cu paza personală, a 
zis „cravată albastră”. 

— Şi când a început audierea? La douăsprezece? 

— Nu, nu înainte de douăsprezece şi jumătate, dar 
Grimâs nu întârzie niciodată. 

— Şi maşina care aştepta. La ce oră trebuia să fie acolo? 

— La ora 15.00, a zis „cravată albastră” şi a luat o 
înghiţitură de apă. 

— Aşadar, cu toate că se ştie că nu întârzie niciodată, n- 
a plecat de la parlament decât la 15.24. 

Bărbaţii cu cravată s-au uitat unul la altul, iar Furhage 
şi-a dres glasul. 

— Daţi-mi voie să lămuresc ceva. Nu sunteţi aici ca să 
preluaţi investigația. Dimpotrivă. Sunteţi aici doar ca să fiţi 
informaţi. Cu alte cuvinte, câtă vreme nu suntem siguri că 
s-a comis vreun delict, noi suntem cei care controlează 
investigația. 

— Şi ce s-ar fi putut întâmpla, dacă nu un delict? a zis 
Edelman, trăgându-se de barbă. 

— Chestia e că, atâta vreme cât nu există, de fapt, nimic 
care să arate că s-a întâmplat ceva rău, şi aşa cum... 
Scuză-mă, care e numele tău? s-a întors Furhage spre 
Fabian. 

— Fabian Risk. 

— Aha. Aşa cum sugerează Risk, există câteva întrebări 
fără răspuns. Intrebări la care ne străduim din răsputeri 

chiar acum să aflăm răspunsul. După părerea mea, n-are 
rost să ne repezim la o mulţime de concluzii. Dar, desigur, 
o să vă dăm informaţii de îndată ce le avem. 

— Nu, zău? Ştiaţi de asta de la ora trei şi jumătate şi ne 
informaţi abia acum. Asta numiţi voi „informaţii de îndată 
ce le avem”? 

— Hai să-i zicem aşa: pe moment nu avem nici vreun 
cadavru, nici vreo ameninţare explicită. Nu există nimic 
care să sugereze că ar putea fi un act terorist sau ceva de 
soiul acesta. Pe de altă parte, există destui oameni care 
spun că de curând el părea stresat şi cu gândurile în altă 
parte, lucru care sugerează că a dispărut de bunăvoie şi 
vrea, pur şi simplu, să fie lăsat în pace. 

Edelman a fornăit. 

— Ţi-a trecut prin cap că s-ar putea ca aşa-zisa ta 
„analiză a amenințării” să nu fie bună de nimic şi poate că 
tot ce încerci să faci acum nu-i decât să câştigi timp ca 
echipa să şteargă toate urmele eşecului vostru? 

— Herman, permite-mi să sugerez să rămânem în 
limitele decenţei, a zis Furhage, evident netulburat de 
atacul lui Edelman. Nimeni de aici nu încearcă să şteargă 
nimic. N-am fi aici dacă aşa ar sta lucrurile. Nu-i aşa? 
Vrem exact acelaşi lucru ca şi tine. Să aflăm ce s-a 
întâmplat. Şi, sigur, e foarte posibil să fi făcut o eroare în 
analiza amenințării. Dar asta nu schimbă faptul că 
investigația rămâne la noi până ce vom putea să 
confirmăm că s-a comis cu adevărat un delict. Şi vreau să 
subliniez că nu e vorba să vă ţin pe dinafară, doar de 
beneficiul de a putea să lucrăm rapid. Şi tu, şi eu 
cunoaştem avantajele acestui lucru, Herman, în clipa în 
care îţi pui în mişcare maşinăria, asta va fi pe prima 
pagină a tuturor ziarelor de scandal, şi n-o să putem face 
altceva decât să ţinem conferinţe de presă zile în şir. 

— Şi dacă nu sunt de acord cu asta? 

— O să fii. Şi, ca să te scutesc de dureri de cap inutile, 
am deja aprobarea lui Crimson. 

Fabian s-a uitat la Edelman, care şedea tăcut, fără să 
facă nici cea mai mică mişcare. Preşul tocmai îi fusese tras 

de sub picioare şi o ştia. Fără ştirea lui, Furhage luase 
legătura cu comisarul poliţiei şi primise permisiunea să 
ţină Biroul Naţional departe de investigaţie. Foarte 
probabil, la ordinele lui Crimson erau informaţi acum. 
Fuseseră lucraţi pe la spate. 

Însă şeful lui stătea acolo şi lăsa secundele să se scurgă 
fără să dezvăluie ce gândea. Şi-a luat cu o mână, calm, 
cutia cu ţigări rulate în foaie de tutun, în vreme ce scotea 
cu cealaltă din buzunar vechea lui brichetă Ronson şi, 
înainte să poată spune cineva vreun cuvânt, ţigara avea 
vârful de un roşu furios. Nici Furhage, nici celelalte 
„cravate” n-au zis nimic şi de-abia după două fumuri lungi, 
Edelman a stins-o într-unul dintre pahare. 

— Bine. Am terminat aici. Abia aştept să primesc 
informaţiile despre mersul anchetei. 

— Desigur. Furhage i-a întins mâna. Eşti primul pe lista 
mea. Ştii asta. 

Edelman n-a băgat în seamă mâna întinsă şi şi-a întors 
privirea spre Fabian, care s-a ridicat şi a părăsit cubul, 
reamintindu-şi să nu spună niciodată, cât o trăi el, „da” 
dacă i s-ar propunere o funcţie de conducere. 

A 

Cât au mers spre ieşire prin labirintul de coridoare, 
Edelman a fost la fel de tăcut pe cât fusese la venire. N- 
aveai cum să ştii dacă era din cauză că îşi făcea griji că l-ar 
auzi cineva sau era, pur şi simplu, prea furios ca să 
vorbească, iar Fabian a tăcut şi el, cu toate că întrebările i 
se buluceau în minte. 

De-abia când au ajuns afară, în viscolul de pe 
Polhemsgatan, Edelman a propus să urce în maşina lui 
Fabian, cu toate că un taxi îl aştepta deja. Au traversat, şi 
Fabian a descuiat maşina, a intrat şi a pornit motorul ca să 
se încălzească. Edelman şedea pe locul pasagerului cu 
ochii aţintiţi în faţă, la parbrizul acoperit de zăpadă. 

— Nu ştiu dacă eşti la curent, dar Grimâs este... 
Edelman a tras aer în piept. Un vechi prieten la care încă 
tin mult. 

Fabian a încuviinţat din cap. Cu mult înainte ca Fabian 

să ajungă la Biroul Naţional de Investigaţii Criminalistice, 
Grimâs fusese şeful lui Edelman, înainte să plece din 
poliţie şi să se dedice politicii. Toţi din sediu au observat 
colaborarea fructuoasă dintre cei doi, iar Edelman nu 
scăpa nicio ocazie să vorbească despre ce făcuseră pe 
vremuri el şi Grimâăs. Dar faptul că încă ţineau legătura l-a 
surprins. 

— Ai vreo idee ce s-a putut întâmpla? a întrebat Fabian. 

Edelman şi-a scuturat capul. 

— Dar bănuiesc ce-i mai rău... Aşadar, e extrem de 
important să aflăm cât mai multe posibil înainte ca 
patrulele de curăţare ale SePo să ajungă prea departe. 

— Crezi că e ceea ce ei... 

— Nu cred nimic. Dar ultima persoană în care să am 
încredere e Furhage. 

— Aşa că ar trebui să începem o investigaţie, cu toate că 
Bertil Crimson... 

— Nu noi. Tu, l-a întrerupt Edelman, răsucindu-se spre 
Fabian. Ca să fie cu totul limpede. Nu există nimeni în 
sediu care să aibă nici pe departe ceea ce trebuie. Ştim 
asta şi tu, şi eu. 

— Dar cum aş putea să pornesc o investigaţie separată 
când Bertil Crimson a spus în mod explicit... 

— Hai să nu-i zicem investigaţie. Ce vreau să spun e că... 
Dacă noi nu aflăm adevărul, cine o va face? SePo? 

Fabian nu putea decât să încuviinţeze. Edelman avea 
dreptate, fără îndoială. 

— Ai grijă să fii cât mai discret şi, până ce aflăm mai 
multe, nu raportezi nimănui altcuiva decât mie. 

Edelman a ieşit din maşină şi a trântit portiera atât de 
tare, încât cea mai mare parte a zăpezii a căzut de pe 
geamuri. Fabian a dat drumul ştergătoarelor de parbriz, 
care au înlăturat ce mai rămăsese, şi a pornit pe stradă. 

A încercat să se concentreze asupra traficului, dar 
gândurile îşi aveau viaţa lor. Era atât de preocupat 
încercând să înţeleagă ce se întâmplase, de fapt, încât a 
trebuit în cele din urmă să tragă într-o parcare de pe Norr 
Mälarstrand, să coboare geamul şi să respire adânc aerul 

rece al nopţii. 

Nu numai că ministrul justiţiei a dispărut în împrejurări 
misterioase, dar Edelman l-a ales să desfăşoare o 
investigaţie secretă. Şi cu cât se gândea mai bine, cu atât 
îi era mai clar. 

De unde ar trebui să înceapă. 

Cu cine ar trebui să ia legătura. 

Malin Rahnberg nu-şi dorea nimic mai mult pe lume 
decât o sticlă de Zinfandel roşu tare, care părea perechea 
ideală a cotletului de pe farfuria sa. Acasă, la Stockholm, 
n-avusese nicio problemă să se abţină de la alcool din 
momentul în care rămăsese însărcinată. Pofta dispăruse de 
la sine. Dar era cu totul altă poveste aici, în capitala 
daneză, unde a revenit în forţă. Sau poate că asta era din 
cauză că Dunja Hougaard - noua sa legătură de la Brigada 
Omucideri din Copenhaga - nu părea să aibă nicio 
problemă dacă dădea pe gât o sticlă de una singură. 

S-au găsit una pe alta la doar câteva ore de la începerea 
conferinţei, la care se adunaseră investigatori din toată 
Europa pentru două zile de lucru intens la o reţea 
internaţională. Au hotărât pe loc ca fiecare să fie contactul 
celeilalte. A fost atât de plăcut, încât Malin a propus să 
meargă împreună la masă. 

Şi acum erau la restaurantul Barock din Nyhavn, şi 
Malin începea să priceapă de ce copiii danezi erau ultimii 
din lume care învățau să vorbească. După numai un pahar 
de vin, Dunja Hougaard părăsise adăpostul limbii engleze 
şi trecuse la daneză, care era din ce în ce mai greu de 
înţeles, pe măsură ce dădea pe gât mai mult vin. La 
început, Malin o întrerupea şi-i cerea să explice când era 
ceva ce nu înţelegea, dar curând s-a mulţumit să dea din 
cap şi să zâmbească, străduindu-se în principal să priceapă 
contextul. 

În acest moment, nu mai reuşea să facă nici măcar asta. 
Era ca şi cum cuvintele Dunjei s-ar fi înghesuit toate într-o 
mocirlă lungă, de neînțeles, şi nu o dată s-a surprins pe 
sine însăşi gândindu-se la cu totul altceva. Cum ar fi cât de 
invidioasă e pe daneza care nu-i gravidă şi poate să bea cât 
vin pofteşte. Sau ce invidioasă e pe blugii de un roşu 
aprins şi pe trupul ei, unde totul stătea neclintit exact în 
locul care trebuie. 

Malin nu putea suferi să se uite la ea însăşi. Trebuia să 

poarte haine de gravidă urâte şi şi-ar fi schimbat cât ai 
clipi din ochi corpul cu al oricui altcuiva. Pusese pe ea 
aproape douăzeci şi opt de kile şi mai avea încă două luni. 

Două afurisite de luni de rahat în iad. 

Cu toate că a încercat, nu se putea gândi la vreun loc de 
pe corpul său care să nu fie umflat, dureros sau, în 
general, inflamat şi asudat. Se simţea ca un mare câmp de 
mine lipicios plin de crampe şi junghiuri care riscau să 
devină ceva cu adevărat dureros. Să luăm, de exemplu, 
burta. Şi-o ungea în fiecare dimineaţă şi seară cu o cremă 
atât de scumpă, încât îl minţise pe Anders cât a costat-o, 
dar, oriunde îşi cobora ochii, pântecul îi era aşa de plin de 
vergeturi, că arăta de parcă ar fi trecut cineva cu maşina 
peste ea. 

— Eşti sigură că nu vrei un pic de vin?5 

Malin a tresărit. 

— Pardon? N-am înţeles. 

— Un piche vin, a zis Dunja Hougaard, încercând să 
vorbească în suedeză, în vreme ce ridica sticla. 

— Mulţumesc, e în ordine. Mi-am jurat să nu pun pe 
limbă strop de alcool cât sunt însărcinată. 

— Bine. Dar de ce? 

Dunja părea sincer nedumerită, şi Malin s-a întrebat 
dacă nu cumva a nimerit pe altă planetă, şi nu doar într-o 
ţară vecină. 

— Nu-i bine pentru făt. Alcoolul pătrunde în placentă 
ŞI... 

— Asta aşa tipic la suedez. 

— Poftim? 

— Aveţi multe reguli şi interdicții şi sunteţi temători. 
Sincer. Ce rău poate să facă păhăruţ de vin? 

Malin a respirat adânc, ca să-şi înfrâneze iritarea. 

— Poate că asta n-a ajuns încă în Danemarca, dar chiar 
există multe studii care arată că, atunci când mama 
consumă alcool, fătul nu se dezvoltă prea bine şi creşte 
riscul de ADHD. Şi apoi... 


6 În afară de câteva replici într-o suedeză stâlcită, Dunja vorbeşte cu 
interlocutorii suedezi în limba daneză. 

— Nu, nu-i deloc adevărat. Dunja a luat o înghiţitură de 
vin şi a întâlnit privirea lui Malin. Aici, la Danemarca, 
tocmai s-a încheiat un studiu pe mii copii de cinci ani, şi 
doctorii n-au găsit vreo dovadă că există deosebiri între 
copiii a căror mamă a băut două pahare pe zi când era 
însărcinată şi copiii a căror mamă n-a pus gura pe alcool. 

— Da, sună ciudat. Pe de altă parte, se poate dovedi 
aproape orice prin acele studii. Ideea este că... 

— Ştii ce cred eu? Ha? a ridicat Dunja arătătorul. Cred 
că singurul risc dacă bei un păhăruţ de vin pe zi este ca 
pruncii tăi să aibă o mamă fericită. 

— Cum adică, fericită? Sunt fericită, nu? 

Malin simţea cum iritarea câştigă bătălia şi acum 
năvăleşte asupra ei. 

— Bine, Malin. Trebuie să mă ierţi, pentru că sunt un pic 
beată. Dar zău că trebuie să-ţi spun. 

— Zi. Te ascult, a zis Malin, dându-şi seama că, dintr- 
odată, pricepe fiecare cuvinţel. 

Dunja s-a uitat drept în ochii lui Malin. 

— Din păcate, nu arăţi prea fericită. 

Malin n-a ştiut ce să spună sau cum să reacționeze. Ar fi 
trebuit să se înfurie şi să plece, să-i spună nou-găsitei 
prietene daneze că se poate duce la dracu' cu rahatul ei 
care ridică în slăvi alcoolul şi să-şi găsească alt contact la 
Stockholm. Dacă ar fi simţit până şi în răsuflarea lui 
Anders ceva care să semene a critică, ar fi luat foarfeca de 
grădinărit şi i-ar fi tăiat nasul fără o secundă de şovăială. 

Dar, din cine ştie ce motiv nedesluşit, nu se simţea 
niciun pic supărată. Ba dimpotrivă. 

— Bine... Şi-a golit paharul cu apă minerală. Pune-mi 
atunci un pic de vin, la naiba. 

A întins paharul gol şi Dunja i l-a umplut, râzând, în 
vreme ce-i făcea semn chelnerului să mai aducă o sticlă. 

Au ridicat paharele şi le-au ciocnit. Malin a savurat 
gustul vinului şi a simţit cum i se răspândeşte prin trup un 
val de plăcere. 

— Of, Dumnezeule, că bun mai e! A mai băut un pic. Dar 
e ceva cu totul pe dos aici. Da, nu doar la tine, ci la toţi 

danezii. Suedia nu are mai multe interdicții decât 
Danemarca. Lucrurile stau taman invers. A mai luat o 
înghiţitură. Uite, de exemplu, nu puteţi locui în casele de 
vară cât de mult aţi vrea. Kan Jang, un supliment alimentar 
banal, e interzis, şi firmele nu pot fi deschise duminica. 
Asta da, ţară care te dădăceşte. 

— Bine, bine. Pricep ce vrei să zici. Dar... 

— Şi cea mai tare dintre toate. Ştiai că, prin lege, 
constructorii danezi sunt obligaţi să se dea cu balsam de 
buze şi loţiune de plajă de câte ori lucrează în exterior? 

— Asta-i o glumă. 

— Nu! E adevărat! 

Au izbucnit în râs, şi Malin a ridicat din nou paharul. 

— Noroc! 

— Ştii ceva? Sunt foarte misundelig pe sarcina ta. 

— Misundlig? Dacă asta înseamnă „invidioasă”, atunci 
sunt mai mult decât fericită să fac schimb cu tine. 

— De ce? Nu-i absolut formidabil? 

— Ce-o fi aşa de formidabil să umbli ca o rață îndopată şi 
să te doară peste tot? Să nu mă înţelegi greşit. N-am nimic 
împotriva copiilor. Zău că nu. Şi gemenii mi se par mai 
degrabă un mare cadou. E mai bine să reduci cât mai mult 
posibil anii petrecuţi cu copii mici. Dar sarcina... Dacă e să 
fiu cu totul sinceră, o urăsc din ce în ce mai mult, pe zi ce 
trece. 

— Nu, doar nu crezi cu adevărat asta? 

— Ai spus-o chiar tu. Nu arăt prea fericită, şi care crezi 
că e cauza, dacă nu asta? Malin şi-a arătat cu o mână burta 
şi cu cealaltă a luat paharul cu vin. În primele săptămâni 
am glumit cu bărbatu' meu, Anders, că are de ales între 
graviditate, naştere sau îngrijire. Acum nu mai e o glumă. 
Dacă nu preia controlul curând, n-o să mai fie niciun copil 
de crescut. Aşa că ascultă-mi sfatul şi nu-ţi supune 
niciodată corpul superb, dacă-mi îngădui să spun asta, la 
graviditate. 

— Nu, probabil nu foarte curând. 

— Ce vrei să zici, eşti singură? 

— Nu, dar eu şi iubitul meu knal/der tare puţin. 

— Knalder? 

Malin a ilustrat mişcând un deget în spaţiul dintre 
degetul mare şi arătător. 

Dunja a încuviinţat din cap. 

— Am încercat să vorbim despre asta, chiar am plănuit 
s-o facem cel puţin o dată pe săptămână, dar n-a folosit la 
nimic. 

— ÎI iubeşti? 

— Pe Carsten? Sigur că da. Ne căsătorim în vara asta şi 
avem de gând să ne mutăm în toamnă la Silkeborg. 

— Silkeborg? Nu-i în Jutlanda? Nu te supăra, dar ce 
dracu' o să faci acolo? 

— Carsten preia firma contabilă de la tatăl lui. 

— Şi cu tine cum rămâne? Ai o carieră aici, nu-i aşa? 

— Da, dar... Oricum, nu vreau să muncesc cu program 
complet când am copii mici. 

— Dunja, acum ascultă-mă tu pe mine. 

Malin a umplut amândouă paharele. 

— Poate trebuie să ai grijă ca vinul să nu scape de sub 
control. 

— Acum vorbesc eu, a zis Malin. N-am spus asta nimănui 
şi probabil că n-o s-o mai spun niciodată. Dar... Şi ascultă- 
mă bine. N-ar trebui să ai copii. In orice caz, nu cu Carsten 
ăsta, ori cum l-o mai fi chemând. 

— Cum poţi să spui asta? 

Dunja a lăsat din mână paharul. 

— Dacă ai lângă tine în pat un corp ca al tău, trebuie să 
fii foarte ciudat ca să fie prea puţine „knalderi”, dacă e s-o 
spun pe faţă. 

— Pe faţă? 

— Ascultă aici: Carsten ori e homosexual, ori nu te 
iubeşte. Şi întrebarea e dacă tu îl iubeşti pe el. 

— Sigur că da, ne iubim. Ce naiba îţi dă dreptul să vii 
aici şi... 

— Nu-ţi spun decât ce văd. 

— Şi ce vezi? 

— Văd o femeie care... care... Ei bine, cred că lucrurile 
vorbesc de la sine. Tot aranjamentul cu Carsten ăsta pare 

cu totul... Malin a tăcut şi şi-a dat seama, dintr-odată, cât 
de subţire e gheaţa pe care păşeşte. O, Doamne, scuză-mă. 
Cu siguranţă nu era prima dată când îşi dădea drumul la 
gură şi spunea exact ce gândeşte, dar era prima dată când 
o făcea cu o persoană pe care abia o cunoscuse. Te rog să 
mă ierti... Imi pare rău. Retrag totul. N-aveam intenţia să 
dau buzna aşa şi... Of, Doamne, ce prostie! Nu ştiu ce m-a 
apucat. 

— Poate că a fost un pic prea mult dintr-un lucru bun? 

— Probabil. Şi apoi, în momentul ăsta nu-i de glumă cu 
hormonii mei. Cel mai bun lucru pe care-l poţi face e să te 
ţii deoparte, chestie pe care mi-aş dori s-o pot face eu 
însămi. 

Dunja a bufnit în râs şi a ridicat paharul. 

Fabian a privit peste Riddarfjärden, pe melodia „Black 
Mirror” a formaţiei Arcade Fire. Strălucirea miilor de 
ferestre luminate de pe înălțimile din Södermalm se 
reflecta în apă. Era uimit de frumuseţea priveliştii. 
Suprafaţa scotea aburi, deopotrivă ispititoare şi 
înşelătoare, părând aproape caldă. 

Un! Deux! Trois! Dis: Mirror Noir! 

În realitate, peste câteva ore avea să se transforme în 
gheaţă. 

A dat sunetul mai încet şi a căutat numărul ei. N-a fost 
nevoie să sune decât de două ori. 

— Hei, a trecut ceva vreme. 

— Mda, cred că sunt vreo doi ani de când ai plecat. Îmi 
pare rău că sun cam târziu, a zis el, cu toate că vocea ei nu 
i se părea deloc obosită. 

— Nicio problemă. Noaptea abia a început, şi ştii cum 
sunt eu. 

— Poate că te-ai aşezat la casa ta, ai o familie şi te scoli 
devreme. 

O auzea râzând. Pentru Niva Ekenhielm, nucleul familial 
era cam la fel de greu de imaginat ca viaţa pe lună. 
Fuseseră colegi timp de şase ani la Biroul Naţional de 
Investigaţii Criminalistice, unde ea lucra ca investigator 
IT, sau poliţist ştiinţifico-fantastic, cum îi ziceau ei. Era 
mai degrabă regula decât excepţia ca Niva, în vreme ce 
toţi ceilalţi plecaseră, să lucreze în continuare, trudind 
până târziu în noapte, şi să plece acasă de-abia a doua zi 
dimineaţă, când oamenii începeau să se întoarcă la lucru. 

Fabian îi ţinuse tovărăşie în mai multe rânduri, 
petrecând noaptea la sediu. De obicei s-a întâmplat pentru 
că era prins într-o investigaţie care nu-l lăsa să doarmă, 
dar uneori a fost doar ca să-şi poată face curăţenie pe 
birou. 

De fiecare dată, Sonja a reacţionat cu o gelozie atât de 
puternică, încât a riscat să strice întreaga lor relaţie. Şi, 

într-un fel, el o înţelegea. Niva avea charismă şi arăta 
trăsnet. În plus, era ceva în purtarea ei. La început, el a 
presupus că e aşa cu toţi bărbaţii, dar curând şi-a dat 
seama că flirtează cu el. Cu toate că i-a dat de înţeles că 
nu-l interesează, ea şi-a continuat insinuările şi s-a străduit 
din ce în ce mai puţin să ascundă ce urmăreşte cu 
adevărat. 

Dar de această dată el urmărea ceva. 

— Fabian, ce pot să fac pentru tine? N-ai divorţat, nu? 

— Nu, n-o să ne distrăm chiar atât de tare. Lui Fabian i- 
a părut imediat rău şi a încercat s-o dreagă râzând. Lăsând 
la o parte gluma, am nevoie de ajutorul tău într-un caz 
care trebuie să rămână în afara clădirii. 

— Nu poate să aştepte până mâine? 

— E de preferat să nu. 

Şi-a aţintit privirea asupra Centrului de Conferinţe 
Miunchenbryggeriet, pe partea cealaltă a Riddarfjärden, şi 
a început să numere ferestrele luminate. O auzea pe Niva 
umblând încolo şi încoace pe tocuri înalte pe o duşumea 
care scârţâia. 

— Bine, spune-mi. 

De când se ştia, lui Karen Neuman îi era frică de 
întuneric. Când era mică, locuia într-un orăşel de lângă 
Copenhaga şi credea că există monştri care se ascund sub 
pat sau după draperii, aşa că ţinea întotdeauna o lumină 
aprinsă când dormea. Părinţii credeau că e normal la 
vârsta aceea şi erau convinşi că o să-i treacă pe măsură ce 
creşte. Insă problema s-a înrăutățit şi, când Karen a intrat 
în adolescenţă, suferea de insomnie atât de gravă, încât a 
trebuit să ia somnifere. 

Acum nu mai credea în monştrii de sub pat, dar frica de 
întuneric continua să o ţină în gheare, şi nu s-ar fi 
descurcat fără pastile. Lucru care nu se ameliora acum, 
când iarna de-abia începuse şi se întuneca tot mai devreme 
cu fiecare zi. 

Locuiau într-o casă veche, pe jumătate din lemn, care nu 
ajuta nici ea prea mult. Era adorabilă, aşezată pe coasta 
daneză, cu o privelişte remarcabilă peste Oresund”. În 
orice caz, asta spunea toată lumea. Însă Karen nu reuşise 
niciodată să se bucure cu adevărat de ea, deoarece, 
oricum ai fi dat-o, nu marea era cel mai apropiat vecin, ci 
întunericul. 

Apăsarea din piept mai slăbise un pic cu timpul, datorită 
numeroaselor ore petrecute la terapie, ca să nu mai 
vorbim de mica avere pe care Aksel o plătise pentru 
luminile exterioare. Dar sentimentul era departe de a fi 
dispărut, chiar dacă reuşea acum să stea acasă singură 
când el lucra la show-ul de seară de la TV 2, trei nopţi pe 
săptămână. In acele seri, ea ţinea morţiş să fie aprinse 
toate luminile din casă, în ciuda protestelor lui Aksel 
legate de factura de electricitate. 

Dar în această seară, apăsarea din piept era mai 
palpabilă. De cum a ajuns acasă de la şedinţa de yoga, 
puţin după ora nouă, a simţit că pluteşte ceva în aer. Mai 
întâi a observat maşina cu două locuri parcată un pic afară 


7 Strâmtoarea dintre Suedia şi Danemarca. 
e 38 - 


din drum, pe Gammel Strandvej. O maşină parcată nu era 
nimic neobişnuit. Dimpotrivă, era un lucru destul de 
obişnuit ca oamenii să-şi lase maşina ca să se plimbe pe 
țărm, dar nu în lunile de iarnă. Şi cu siguranţă nu era 
normal ca o maşină cu plăci de înmatriculare suedeze să 
ajungă pe Tibberup, chiar dacă nu era decât la aproximativ 
un kilometru la nord de Muzeul de Artă Modernă 
Louisiana. 

Şi totuşi, stătea acolo. 

La câteva ore după ce se întunecase. 

A încercat să se împotrivească tentaţiei de a ceda în faţa 
fricii, aşa cum stabilise împreună cu terapeutul, şi a 
continuat să meargă liniştită prin grădină spre casă. Însă 
atunci când luminile din grădină nu s-au aprins, deşi a 
sărit pe loc şi şi-a fluturat braţele în faţa senzorului de 
mişcare, s-a simţit cu totul pierdută şi inima i-a luat-o la 
trap. A fugit cât au tinut-o picioarele spre uşă, a descuiat-o 
şi a deconectat alarma cu degetele tremurând. 

Din fericire, luminile din casă funcționau, şi le-a aprins 
pe toate cu telecomanda. S-a dus în bucătărie şi a fiert o 
cană mare cu apă în care a pus nişte lămâie, un pic de sare 
de Himalaya şi miere, ca să-şi refacă echilibrul 
substanţelor după şedinţa de Bikram yoga. Şi-a spus că 
probabil a sărit o siguranţă şi a simţit cum se linişteşte. 

„Sunt sigură că n-a fost nimic”, a repetat cu voce tare în 
drum spre living. Şi-a luat tableta de pe măsuţa de cafea şi 
a derulat lista până la Lisa Nilsson, a cărei voce o liniştea 
întotdeauna. A apăsat pe tasta de pornire şi muzica s-a 
revărsat din difuzoarele ascunse în tavan. La început, 
Aksel s-a luptat mult până s-o facă să înţeleagă avantajele 
muzicii prin tehnologie multimedia în loc să pună un CD. 
Acum nu-şi mai putea imagina cum ar fi să nu ai libertatea 
de a lua cu tine muzica în orice cameră din casă cu un 
simplu clic. 

S-a dus în baie şi a dat drumul apei fierbinţi, şi-a scos 
hainele de yoga, şi-a strâns părul şi s-a scufundat în 
jacuzzi, lăsând jeturile să-i maseze corpul. S-a destins şi a 
închis ochii. „Sunt sigură că n-a fost nimic”, şi-a repetat şi 

apoi a cântat şi ea „Himlen runt hörnet” cu cel mai bun 
accent suedez de care era în stare. 

Aksel o prevenise că s-ar putea să rămână peste noapte 
în apartamentul din Vesterbro şi să nu vină acasă decât 
ziua următoare, la micul dejun. În program erau invitaţi, 
care cu siguranţă ar fi dorit să bea ceva după emisiune. 
Dar ei nu îi era greu să-şi petreacă timpul acasă. După 
baie avea să pună salata de pui de ieri lângă nişte quinoa, 
să se aşeze în faţa televizorului şi să se răsfeţe urmărind 
cât de multe episoade din Nebunii de pe Madison Avenue 
putea, cu toate că Aksel se aştepta să se uite la emisiunea 
lui. 

Dar, de îndată ce vocea Lisei Nilsson s-a stins, 
nesiguranța a început să se furişeze înapoi. A auzit oare o 
uşă închizându-se pe hol? Nu putea să fie Aksel, nu-i aşa? 
Emisiunea nici nu începuse încă. Karen a apăsat pe panoul 
de comandă din jacuzzi, ca jeturile să nu mai facă zgomot, 
şi a întins mâna peste margine ca să pună tableta pe pauză 
înainte să înceapă următorul cântec. Mâna era prea udă, şi 
curând Lisa pornise din nou, cu „Aldrig, aldrig, aldrig”. 

Gândurile se învârtejeau în capul lui Karen. Ar trebui 
oare să se încuie în baie, sau să se aventureze în casă şi să 
vadă dacă într-adevăr era cineva acolo? A ieşit din cadă şi 
şi-a uscat mâinile, ca să poată opri muzica. Tăcerea a căzut 
peste încăpere atât de brusc, încât a făcut-o să tresară. 
Intregul corp îi era acum încordat ca un arc şi se simţea 
iarăşi ca la cinci ani. 

Un copil de cinci ani cu un monstru sub pat. 

S-a furişat spre uşa băii şi şi-a lipit urechea de ea. Nu 
auzea decât propria răsuflare. A trebuit să-şi adune tot 
curajul ca să apese pe clanţă şi să deschidă un pic uşa. A 
scârţâit atât de tare, încât a simţit că sunetul o înjunghiat- 
o în pântec. Il bătuse la cap pe Aksel de atâtea ori cu uşa 
aia, că devenise de-a dreptul o glumă. 

Poate că nu era decât Aksel. La urma urmei, poate că 
emisiunea fusese anulată din cine ştie ce motiv. A scos 
capul pe uşă şi l-a strigat, dar n-a primit niciun răspuns. Şi 
de ce ar fi trebuit să primească? Doar era singură în casă. 

Aşa să fie? 

A strigat din nou, de data asta foarte tare, dar s-a ales 
cu aceeaşi tăcere sufocantă. Probabil că sunetul uşii fusese 
doar în capul ei. Tatăl ei zicea întotdeauna că avea o 
imaginaţie dezlănţuită. 

Şi-a scuturat capul şi a hotărât să se întoarcă în cadă şi 
să încerce să se relaxeze, dar s-a răzgândit aproape 
imediat, s-a ridicat în picioare şi s-a şters. S-a uns cu grijă 
cu unt de corp, mai ales pe unde era cicatricea, 
întotdeauna simţea o împunsătură de imoralitate când 
stătea goală în faţa oglinzii, cu toate că trecuseră mai mult 
de zece ani. 

Şi apoi, se părea că nervii nu aveau de gând să se mai 
vindece. Zona era amorţită, şi dacă îşi trecea degetele 
peste un loc, senzaţia apărea în cu totul altă parte. Dar nu 
se plângea. Totul pe lume avea un preţ. 

Şi-a pus kimonoul de mătase, a ieşit din baie fluierând 
„Himlen runt hörnet” şi a pornit spre bucătărie. Ca de 
obicei, pe hol era ca într-o gheţărie, şi şi-a reamintit să-l 
piseze pe Aksel până se învoieşte să extindă până acolo 
încălzirea de sub podea. Dar de data aceasta era mai frig 
decât ar fi fost normal. S-a oprit la jumătatea pasului şi s-a 
răsucit spre uşa de la intrare, care era crăpată. N-o 
închisese cum trebuie? Întotdeauna o încuia după ce intra, 
chiar şi în miezul zilei. 

Fusese cu nervii în piuneze de cum venise acasă. Mai 
întâi maşina parcată, apoi luminile din grădină care nu 
funcționau. „Am fost neglijentă, asta-i tot”, şi-a zis, 
închizând uşa. Ca să fie sigură, a verificat dacă e încuiată 
cu adevărat, apoi s-a dus în bucătărie, unde a pus pe 
farfurie salata de pui şi a scos o sticlă de apă 
carbogazoasă. A aşezat totul pe o tavă şi s-a dus în living. 
Atunci a început să sune telefonul. E 

A lăsat tava deoparte şi s-a dus să ia telefonul. In loc să 
răspundă, s-a uitat la aparat ca şi cum, prin simpla forţă 
mentală, ar fi putut să-l facă să nu mai sune. Insă el n-a 
vrut să se supună. 

În cele din urmă şi-a luat inima în dinţi şi a ridicat 

receptorul. 

— Da, alo? 

— De ce n-ai răspuns? 

— Aksel? Tu eşti? 

— Da, cine credeai că e? Te-am sunat pe mobil de nu 
ştiu câte ori. Dar... 

— Pe mobil? 

De-abia atunci şi-a dat seama că n-are habar unde l-a 
pus. 

— Voiam doar să mă asigur că n-ai nicio problemă dacă 
dorm în oraş. 

— Chiar trebuie s-o faci? 

— Dar, iubito... Ştii cum e. Unii invitaţi aproape că 
pretind să ieşim cu ei după show, şi Casper este unul 
dintre ei. 

I s-a părut că a auzit un zgomot pe hol, dar de data asta 
nu era o uşă care se închidea. Părea foarte diferit, aproape 
ca şi cum s-ar fi rostogolit ceva. Sau era doar vântul care 
urla pe afară? 

— Scuză-mă, n-am auzit. Ce ai zis? 

— Nimic important. Du-te la culcare. Mâine vin acasă cu 
pâine proaspătă. 

— Nu, chiar vreau să vii acasă... Te rog, poţi să vii acasă 
chiar acum? 

— Acum? Cum ar fi posibil? Emisiunea începe peste opt 
minute. 

— Ştiu, dar... Am impresia că e ceva... Sau cineva? Nu 
sunt sigură. Poţi să vii acasă, pur şi simplu? Haide, te 
implor! 

— Iubito, nici nu mai ştiu de câte ori am trecut prin asta. 
Sigur, întunericul poate fi greu de îndurat. Cu toţii simţim 
asta. Dar nu sunt monştri sub pat, îţi jur. N-au fost 
niciodată şi nici nu vor fi. Bine? lubito... Dacă deschizi 
televizorul, o să fie ca şi cum aş fi acasă. 

— Bine. 

— Trebuie să închid. Te iubesc, ne vedem mâine. 

El a închis şi Karen a lăsat telefonul din mână oftând, s-a 
dus în hol şi s-a uitat în jur. Însă n-a văzut nimic diferit. 

Până ce s-a uitat spre podea. Folia de plastic fusese 
desfăşurată de la intrare prin tot holul şi mai departe, 
după colţ, pe coridor. 

— Hei! a strigat, urmând folia de plastic după colţ şi pe 
coridor. Scuză-mă? Hei! 

În casă era tăcere deplină, în afară de folia de plastic 
care foşnea sub picioarele ei. A fost surprinsă de faptul că 
n-a luat-o la goană în direcţia opusă. Era ca şi cum ceva 
dinăuntrul său obosise să se teamă. Era mai mult furioasă 
decât speriată. Orice soi de monstru o fi fost ăsta, ea avea 
de gând să se uite drept în ochii lui. 

Îndrăzneşte să-ţi priveşti în ochi propria teamă, îi 
spunea întotdeauna terapeutul. 

A urmat folia de protecţie până în dormitor. S-a oprit 
acolo şi a privit în jur. Fără niciun fel de precauţie. 
Plasticul pe care stătea continua peste mocheta întinsă de 
la un perete la celălalt şi urca până pe patul dublu. 

— Hei, e cineva aici? Dacă da, ieşi la lumină! leşi, dacă 
îndrăzneşti! Vino şi priveşte-mă în ochi! A aşteptat, 
simţindu-şi picioarele tremurând. Ştiam eu! Când e vorba 
s-o faci, n-ai curajul! 

A aşteptat, dar nu vedea nimic în afară de folia de pe pat 
şi de sub picioare. Apoi a auzit ceva. Un sâsâit, chiar în 
spatele său şi, când s-a răsucit şi a încercat să-şi dea 
seama de unde vine, a văzut cum se strecoară un fum alb 
printre stinghiile uşii dulapului. Nu i-a trecut prin cap să 
fugă. S-a dus într-acolo, de parcă n-ar fi avut de ales decât 
să afle ce e înăuntru. 

În clipa în care a deschis uşa, şi-a dat seama că avusese 
dreptate tot timpul. 

Toate simţurile sale. Intuiţia sa. Chiar şi cele mai rele 
presimţiri. 

Totul fusese adevărat. 

Cineva îmbrăcat în haine groase şi cizme, cu faţa 
ascunsă sub o mască de gaze, a ieşit din dulap. 

— Cine eşti şi ce faci aici? Karen a izbucnit în plâns şi a 
simţit că picioarele se îndoiesc sub ea. Răspunde-mi. Te 
rog, răspunde... Ce vrei? De ce eşti aici? 

Dar Karen n-a primit niciun răspuns. 
Nu auzea decât şuieratul din masca de gaze. 
Şi lui Karen n-a mai trebuit niciodată să-i fie frică. 

Fabian Risk avea amândouă mâinile pe volan pe când 
ieşea din oraş prin viscolul care tocmai pornise. Incerca să 
scape de senzaţia neplăcută că nu avea absolut nicio 
putere în privința posibilei anverguri a noii sale misiuni. 
De fapt, ar fi trebuit să refuze instrucțiunile lui Edelman şi 
să se ducă acasă la copii. 

Dar nu putea întoarce spatele, pur şi simplu. Edelman îi 
dăduse sarcina anume lui, şi se cunoştea destul de bine ca 
să ştie că o va îndeplini, indiferent câte lumini de 
avertizare ar clipi. Ministrul justiţiei dispăruse în acea 
după-amiază şi, la fel ca Edelman, nu credea nicio clipă că 
ministrul hotărâse singur să dispară şi avea să iasă iar la 
iveală curând. 

Era clar că se întâmplase ceva. 

A sunat acasă, dar a dat de robot. A lăsat un mesaj 
pentru Matilda şi Theodor, spunând că o să ajungă un pic 
mai târziu decât crezuse şi că ei trebuie să meargă la 
culcare, lucru pe care presupunea că îl făcuseră deja. E 
trecut de unsprezece şi jumătate, şi-a zis, punând în CD- 
player The Pearl al lui Harold Budd şi Brian Eno. 

The Pearl nu era nici pe departe albumul său preferat, 
dar era unul dintre primele CD-uri pe care le cumpărase, 
aşa că avea întotdeauna un loc în colecţia sa - ca 
majoritatea proiectelor în care era implicat Brian Eno - şi 
se potrivea de minune cu dispoziţia sa din ziua aceea. 

Sunetele solemne de pian umpleau maşina pe când 
trecea peste Podul Drottningholm şi făceau ca fulgii de 
afară să pară o scenă plăcută dintr-un teatru particular, nu 
furtuna care erau în realitate. Dacă acest viscol nu avea să 
se potolească în scurt timp, s-ar fi putut să nu mai 
reuşească să ajungă acasă. 

A mers mai departe pe Ekerovâgen spre Rörbyvägen, 
unde a virat la stânga şi a oprit după vreo cincizeci de 
metri în dreptul unei clădiri arătând a conac, cu câteva 
maşini parcate în preajmă. Una dintre maşini a clipit din 

faruri - o Mazda RX-8 roşie. A parcat şi a pornit grăbit 
spre ea prin zăpada care se învârtejea. Abia a apucat să se 
aşeze pe locul pasagerului, că Niva a demarat şi a pornit 
pe şosea, patinând. 

— Afurisită de vreme de rahat! a zis ea, accelerând de 
parcă era sfârşitul lumii. Apropo, bună. 

— Bună. Mişto maşină! 

— Pe vremea asta pare mai degrabă Bambi pe gheaţă 
decât maşină. A ta ar fi fost mai bună, dar n-am vrut să 
atrag prea multă atenţie inutil asupra noastră. 

— Dar eşti sigură că e în ordine cu toate astea? 

— Păi...? Dacă n-aş fi fost, de ce aş fi acum aici în loc de 
Spy Bars, la căldură? 

— Ca să mă vezi, fireşte, a zis Fabian, zâmbind. 

Niva a izbucnit în râs, a virat la dreapta şi s-a oprit la o 
poartă cu o firmă mare: 

Institutul de Informaţii Radio al Apărării Naţionale. 

— Eşti haios, a zis, apăsând pe o mică telecomandă care 
a deschis poarta. Dar se întâmplă să am deja o întâlnire în 
seara asta, aşa că treaba nu poate să dureze toată 
noaptea, a zis, a parcat şi a ieşit din maşină înainte ca 
Fabian să aibă timp să-i răspundă. 

S-au grăbit prin zăpadă spre uşa uneia dintre clădirile 
cu înfăţişare anonimă. De-abia acum a observat Fabian 
părul ei coafat, jacheta scurtă de blană, tocurile înalte şi 
fusta mini aurie, sclipitoare. Niva chiar avea de gând să 
iasă în oraş când terminau. Nu-şi mai amintea ultima oară 
când ieşise în oraş el însuşi. Mai ales într-o zi lucrătoare. 

Niva şi-a trecut cartela prin cititor, a introdus un cod 
lung şi a deschis uşa. Fabian s-a uitat întrebător la placa 
pe care scria Departamentul de Sprijin Operativ, de pe uşa 
din faţa lor. 

— Nu lucrezi la Dezvoltare Tehnologică? 

— Da, a zis Niva, coborând grăbită o scară. Dar acum 
prefer acest traseu. 

Lui Fabian îi era greu să ţină pasul cu ea, în ciuda 
tocurilor înalte, şi era uimit cât de mare era clădirea sub 

pământ faţă de partea de la suprafaţă. După câteva etaje, 
Niva şi-a scos din nou cartela, a deschis o uşă de fier 
groasă şi a dispărut în întuneric. Lui Fabian nu i-a rămas 
decât să se ţină după ţăcănitul tocurilor pe podeaua de 
ciment. Niva a aprins un şir de lămpi fluorescente, 
dezvăluind faptul că se aflau într-o galerie lungă de peste o 
sută de metri. După încă o uşă de fier grea şi un lift, au 
ajuns în fine la Departamentul de Dezvoltare Tehnologică. 

Era departamentul cel mai respectat din IIRAN şi, în 
acelaşi timp, cel despre care marele public ştia cel mai 
puţin. Departamentul de Dezvoltare Tehnologică nu se 
confrunta cu aceleaşi restricţii ca restul departamentelor 
din IIRAN şi putea, în esenţă, să-şi permită să tragă cu 
urechea la orice, câtă vreme se încadra în denumirea 
„dezvoltare tehnologică”. 

— Bun. Ministrul justiţiei, ziceai. Niva se aşezase deja la 
un birou din încăperea fără ferestre şi pornise unul dintre 
computerele mari care acopereau cea mai mare parte din 
câmpul lor vizual. Ai numărul lui de mobil? 

— Nu de asta suntem aici? a zis Fabian, trăgându-şi un 
scaun alături. 

Ea a ridicat din umeri. 

— Tu eşti cel care m-a sunat. A tastat nişte comenzi şi a 
dat clicuri pe diferite servere, când ecranul mobilului ei s-a 
luminat. Bună... Sorry, dar trebuie să-mi ajut un vechi 
prieten cu ceva, aşa că o să întârzii un pic... Sigur... Da, 
promit... Bine... Pa. 

A lăsat telefonul din mână şi a tastat Carl-Eric Grimăs în 
fereastra de căutare care clipea. 

— Era persoana cu care aveai întâlnire? 

— Îhî... 

— Era necăjit? 

— Cine a zis că e un el? 

— O, scuze. Eu... 

Niva i-a oferit un surâs care putea foarte bine să 
însemne că îl ia peste picior. Ceea ce îi stă în fire, şi-a zis 
el şi s-a uitat la ecran, care acum era plin cu şiruri de 
nume. 

— Unde eşti? 

— În SePo şi departamentul lor de protecţie personală, a 
zis Niva, trăgând numărul de mobil secret al ministrului 
într-o fereastră de căutare de pe un monitor alăturat. Apoi 
a apăsat pe caută poziţia. Pe alt ecran, o hartă a 
Stockholmului a început să se mărească. După câteva 
minute, un punct care clipea a apărut în apă, lângă 
Kanslikajen. 

— Este ultima poziţie a mobilului? 

Niva a încuviinţat. 

— La ora 15.26, azi. 

La două minute după ce dispăruse pe uşa clădirii 
parlamentului, ceea ce însemna că trebuie să se fi dus 
drept acolo şi a aruncat telefonul, sau a sărit el însuşi. De 
ce să facă aşa ceva? Existau feluri mult mai uşoare de a te 
sinucide decât să sari în apa rece ca gheaţa în mijlocul 
după-amiezii. Sau s-a întâlnit cu cineva pe drum? 

— Am putea să vedem dacă a avut convorbiri în jurul 
acelei ore? 

Niva a încuviinţat din cap şi a adus pe unul dintre 
monitoare o listă cu activitatea de pe telefonul ministrului 
până la ora 15.26. 

— Iată nişte convorbiri de dimineaţă, când era încă la 
Rosenbad. 

— Poţi să vezi cu cine au fost? 

— Da, dar, din câte îmi dau seama, nu e nimic care sare 
în ochi. A avut o convorbire scurtă cu Herman Edelman 
chiar înainte de ora nouă. 

— Edelman? a repetat Fabian. Nu înţelegea de ce şeful 
nu-i spusese nimic de ea. Altcineva? 

— Da, după treisprezece minute a sunat la Ambasada 
Israelului, dar a închis înainte să aibă cineva timp să 
răspundă, iar la nouă şi jumătate a vorbit cu un anume 
Melvin Stenberg de la protecţia personală din SePo. 

— Sunt sigur că a fost despre hotărârea lui de a merge 
pe jos la clădirea parlamentului. 

— Mai sunt nişte convorbiri cu alţi miniştri şi una cu 
şeful de cabinet de la minister. Dar nimic interesant. 

— Sunt înregistrate undeva aceste convorbiri? 

Niva a râs. 

— Ai citit prea mult Orwell. 

— Poate, dar vorbim despre ministrul justiţiei şi îmi 
închipui că telefonul lui ar fi deosebit de interesant pentru 
voi, cei de aici. _ 

— Fără îndoială. Dar până şi noi avem limite. Insă pot 
să-ţi printez o listă cu toate convorbirile ministrului, la ce 
oră şi cu cine au fost. Deci, poate că am terminat în seara 
asta? 

— Terminat? a zis Fabian, în vreme ce studia lista cu 
apelurile ministrului. 

— Da. Ce ar zice Sonja dacă ne-am înzăpezi aici? Niva s- 
a ridicat şi s-a dus la o imprimantă care a pornit, 
zumzăind. Nu aşa o cheamă pe nevastă-ta? 

— Da. Dar... 

Fabian s-a oprit, dându-şi seama că e pe cale să pice 
într-o capcană. Cu toate că avea pe cineva care o aştepta, 
era clar, cocheta cu el. Se părea că adulmecase criza 
conjugală şi dintr-o clipă în alta avea să-şi înfigă ghearele 
în el. 

— Dar ce? 

S-a apropiat de el zâmbind. 

— Ce-i asta? Fabian s-a întors spre unul dintre ecrane şi 
a arătat două puncte de pe listă. Amândouă apelurile sunt 
după 15.26. 

— Da, dar nu au fost preluate. 

— Deci, cineva a încercat să-l sune după ce telefonul a 
ajuns în apă... Putem vedea cine a fost? 

Niva a oftat şi s-a uitat la ceas. Zâmbetul îi dispăruse. 

— De dragul meu. 

— O să te coste. Să nu zici că nu ţi-am spus. I-a aruncat 
o privire, s-a aşezat pe scaun şi a reînceput să tasteze. Din 
păcate, cel care a sunat la 15.28 are un număr secret. 

— Deci, nu e ceva ce poţi găsi? 

— Aş putea, dar nu acum. Durează ceva mai mult. 

— Bine. Şi celălalt, la 15.35? 

— Numărul îi aparţine unui... Sten Gustavsson, iar el... 

Degetele Nivei dansau pe tastatură de parcă n-ar fi făcut 
niciodată altceva. Fabian şi-a dat seama cât de impresionat 
este încă de oamenii care puteau să tasteze fără să-şi ia 
privirea de la ecran. Lucrează ca şofer la Rosenbad. 

— Aşa... Probabil că aştepta şi se întreba unde este 
Grimâs, a zis Fabian. Şi, apropo, ce înseamnă asta? 

A arătat un marcaj numerotat de pe listă, în dreptul 
apelului. 

— Arată cât timp a fost conectată linia. Se pare că Sten 
Gustavsson a închis de îndată ce a intrat căsuţa vocală. 

— Dar apelantul anonim n-a făcut-o, a zis Fabian, privind 
mai atent la listă. Douăzeci şi patru de secunde. Mai mult 
decât suficient timp ca să laşi un mesaj. Ce zici? 

S-a răsucit spre Niva, care a ridicat din umeri fără să 
răspundă. Dar Fabian nu s-a dat bătut şi i-a susţinut 
privirea până ce tăcerea a devenit mult prea apăsătoare. 

— Bine, a zis Niva, clătinând din cap. Dar apoi gata cu 
distracţia. 

— Fără îndoială, a zis Fabian, luând lista de apeluri 
printată, în vreme ce Niva continua să lucreze. 

După câteva minute a găsit mesajul. 

Carl-Eric Grimăs nu poate vorbi acum. Vă rog să lăsaţi 
un mesaj, sau, şi mai bine, trimiteţi un e-mail. 

„Bună, eu sunt”, a zis o voce de femeie. „Şi, da, ştiu că 
n-ar trebui să sun la acest număr. Dar l-am încercat de mai 
multe ori pe celălalt, şi nu răspunzi, şi poate nu crezi, dar 
am şi eu viaţa mea. Nu eşti singurul. E atât de enervant...” 

S-a auzit un clic şi mesajul s-a încheiat. 

Niva s-a întors spre Fabian. 

— Ai auzit ce am auzit eu? 

Fabian a încuviinţat. 

Grimâs mai avea un telefon. 

Dunja Hougaard a înfruntat zăpada şi a pedalat pe 
Gothersgade. Dar apoi şi-a amintit ce s-a întâmplat cu trei 
ani înainte, când Carsten a mers cu bicicleta acasă după o 
noapte de beţie în Versterbro, şi a hotărât să coboare şi să 
meargă pe lângă bicicletă. 

El apreciase greşit distanţa faţă de bordură pe H.C. 
Ørsteds Vej şi peste o fracțiune de secundă era cu faţa pe 
asfalt. Dar, în loc să aştepte ajutor, s-a ridicat şi a pedalat 
mai departe, ca şi cum nu s-ar fi întâmplat nimic. De-abia 
dimineaţa a descoperit că şi-a rupt câţiva dinţi şi că unele 
părţi ale feţei arătau de parcă ar fi trecut prin maşina de 
tocat carne. De atunci n-a mai pus gura pe alcool. 

Ceea ce nu era valabil şi pentru ea. Nici pentru noul său 
contact, Malin Rehnberg, că veni vorba. Seara a depăşit cu 
mult aşteptările, şi trecuse multă vreme de când n-a mai 
râs atâta. 

Poliţista suedeză fusese la început exact atât de 
cuviincioasă şi de plicticoasă ca majoritatea suedezilor pe 
care îi întâlnise. Dar, după un pic de vin, aerul ei scorţos 
se transformase într-o purtare amuzantă şi fără 
ascunzişuri. Dunjei nu-i era greu să se imagineze ţinând 
legătura în mod regulat şi, poate, chiar devenind bune 
prietene peste câţiva ani. 

Şi totuşi, era ceva ce nu voia să-i dea pace. De fapt, ştia 
exact despre ce este vorba, ce anume o sâcâia. Dacă Malin 
se năpustise ca un buldozer, susţinând că n-o iubeşte 
Carsten, asta putea fi explicat prin faptul că era prima 
oară în şase luni când îşi permisese să bea un pic de vin. 

Problema era că nu putea să nu se gândească la asta, cu 
toate că era sigură că ea şi Carsten erau făcuţi unul pentru 
celălalt. Sigur, aveau problemele lor. Dar cine nu are? Şi 
cât de des fac oamenii sex, de fapt? Nu se îndoise 
niciodată că ea şi Carsten vor fi împreună pe vecie. 

În orice caz, nu până în această seară. 

Acum nu mai ştia ce să creadă. Până şi cea mai mică 

şansă ca Malin să aibă dreptate era greu de digerat. Poate 
că exagera ea totul pentru că era încă beată, aşa că a 
încercat să-şi scoată asta din minte şi a mers mai departe 
pe lângă Narreport?, unde viscolul care se înteţea a 
bombardat-o cu fulgii lui uzi. 

Când a intrat în apartamentul de pe Blågårdsgade, 
numărul 4, arăta ca monstrul zăpezilor din Tintin în Tibet. 
Conform obiceiului, hainele îi erau prea subţiri. Simţea 
cum cistita o pândeşte la cotitură. 

În living era aprinsă lumina şi auzea una dintre piesele 
preferate ale lui Carsten. Era o chestie clasică pe care o 
auzise de cel puţin o mie de ori, dar nu-şi amintea 
niciodată numele. Aşadar, el era încă treaz, lucrând. 

În mod normal, s-ar fi dus să-l salute şi să întrebe dacă a 
mai rămas ceai sau vrea să pună ea ceainicul pe foc. Dar 
nu în seara asta. Nu, în seara asta avea să fie ceva cu totul 
diferit. O să-i arate ea suedezei ăleia borţoase cât de 
îndrăgostiţi erau ea şi Carsten. 

Prin urmare, s-a strecurat cât a putut de încet în baie şi 
a închis uşa fără s-o încuie, ca să n-o dea de gol sunetul 
zăvorului vechi. 

A intrat sub duş şi a dat drumul la apă. După ce s-a 
săpunit şi s-a clătit, a luat crema şi aparatul de ras şi a 
început să-şi radă pubisul. 

Se gândise de multe ori la asta, şi a citit că mulţi bărbaţi 
o preferă. Dar n-a îndrăznit niciodată să meargă până la 
capăt, şi în seara asta era hotărâtă, acum ori niciodată. 
După ce s-a ras şi s-a uscat, a stat în faţa oglinzii şi şi-a uns 
corpul cu crema cu aromă de măsline pe care i-o dăduse 
Carsten după ultimul lui drum la Stockholm. 

Nu ştia dacă vina o poartă căldura din baie, gândurile 
rătăcitoare sau mâinile sale moi alunecându-i pe trup, dar 
era plină de dorinţă. Şi-a pus kimonoul şi s-a dus în living, 
unde Carsten şedea la birou cu ochii lipiţi de monitor. 

Încă nu observase că e acolo, aşa că a folosit prilejul ca 
să-l studieze. Era chipeş, întotdeauna a fost. Arăta de 
parcă făcea exerciţii fizice, cu toate că nu călca vreodată 

printr-o sală de sport. Singurul lucru care nu-i plăcea era 
mustaţa pe care o avea încă de luna trecută. Nu-i stătea 
bine, şi era sigură că el e de acord cu ea, dar o păstra doar 
ca să-i facă în ciudă. 

— Bună, iubitule, a zis, mergând spre el. 

— Bună. Ai ajuns deja? a zis Carsten, fără să-şi ia ochii 
de la listele cu cotaţii la bursă. 

— Îhî... Ştii ce am făcut mai devreme? 

— Da, nu trebuia să cinezi cu poliţista aia suedeză? 
Unde aţi mers? 

— Nu asta. Vreau să zic acum, de când am venit acasă. A 
aşteptat o reacţie, dar Carsten era prins cu nesfârşitele 
tabele cu cifre. Am făcut un duş şi sunt caldă şi curată. A 
început să-i maseze umerii. Aşa că îmi ziceam că am 
putea... Ştii tu, înainte să fim prea obosiţi. 

— Este ceai, dacă vrei. 

Carsten a făcut semn cu capul spre bucătărie. 

— Nu, nu-mi trebuie, a zis şi s-a întrebat cum să 
continue. Nu putea să stea acolo la infinit, masându-l. Mai 
ai mult de lucru? 

— Tokyo deschide curând şi încă n-am terminat cu 
cifrele de la Fed. 

Dorinţa Dunjei se cam dusese pe apa sâmbetei şi nu-şi 
dorea nimic mai mult decât să se strecoare sub pătură cu o 
cană de ceai aburind şi să citească mai departe cartea lui 
Jussi Adler-Olsen, Flaskpost frân P. Dar îşi jurase să facă 
tot ce-i stătea în puteri, aşa că a hotărât să se arunce cu 
capul înainte în prăpastie şi să spere că el va fi acolo ca s-o 
prindă. 

— Asta-i bine. Crezi că avem o clipă în care să fim 
împreună? 

I-a desfăcut primii nasturi ai cămăşii, şi-a strecurat 
mâna dedesubt şi a început să-i frământe pieptul. 

Carsten s-a răsucit pe scaun. 

— Ce ai de gând? 

— A ce arată? 

Şi-a dus mâinile mai jos şi a început să-i desfacă 
cureaua. 

— Te rog, nu acum... l-a dat deoparte mâinile. Am multe 
de făcut şi, în plus, nu m-am bărbierit de curând. 

— Cui îi pasă. 

„Acum mă arunc”, şi-a zis, şi a lăsat kimonoul să cadă pe 
podea. 

Carsten s-a uitat la ea. Sau, mai degrabă, s-a holbat. Se 
simţea ca un model dintr-o fotografie a lui Helmut Newton, 
dar nu era sigură dacă asta era de bine sau de rău. 
Carsten părea că nu ştie ce să spună, dar, în cele din 
urmă, a ridicat ochii şi i-a întâlnit pe ai ei. 

— Ştii foarte bine că asta creşte considerabil riscul de 
cistită. 

Dunja ar fi vrut să dispară de acolo cât mai repede 
posibil şi să şteargă cu buretele tot episodul, dar picioarele 
nu voiau s-o asculte, aşa că a stat ţintuită, simțindu-se mai 
goală ca oricând, arătând precum cineva care încearcă să- 
şi recapete virginitatea. Apoi a ridicat kimonoul şi a şters-o 
de acolo. 

— Iubito, iartă-mă. N-am vrut să... Carsten a mers după 
ea pe hol şi a încercat să deschidă uşa băii, pe care ea 
tocmai reuşise s-o încuie. Ascultă... Am spus asta doar din 
grijă pentru tine. Cred că eşti cu adevărat frumoasă. Dar... 

— Carsten, e în ordine, a zis Dunja, ştergându-şi ochii. 
Oricum, sunt tare obosită. 

Şi-a tras o pereche de pantaloni de pijama bărbăteşti cu 
dungi şi s-a aşezat pe toaletă. 

— Te iubesc, să ştii. 

— Şi eu te iubesc, a zis ea, dar nu se putea împiedica să- 
şi spună că suedeza gravidă o nimerise cum nu se putea 
mai bine. 


e 54» 


9 


A văzut bine, sau doar părea să fie? 

Aksel Neuman s-a prins de volan cât a putut de bine şi a 
aruncat încă o privire în oglinda retrovizoare. La naiba. 
Văzuse bine. Maşina de poliţie era la numai douăzeci de 
metri în spatele lui. După ce băuse trei beri şi un pahar şi 
jumătate de gin tonic, s-a hotărât brusc să nu stea peste 
noapte în oraş, ci să meargă cu maşina acasă, în Tibberup, 
ca să-i facă o surpriză lui Karen. În acel moment crezuse 
că era o idee bună. Ea păruse scoasă din minţi de 
îngrijorare şi nu l-a lăsat inima s-o ştie singură toată 
noaptea. Şi cu noul său BMW X3, cu tracţiunea lui 
inteligentă pe patru roţi, drumul nu i-ar fi luat mai mult de 
o jumătate de oră. 

Nu mai părea o idee bună. De ce n-o fi ales să doarmă în 
apartamentul din Vesterbro? Crizele de nelinişte ale lui 
Karen legate de întuneric începeau să devină mai curând 
regula decât excepţia. Dacă o ţinea tot aşa, avea să fie silit 
să renunţe la show-ul de seară. 

S-a uitat din nou în oglindă şi a observat că maşina de 
poliţie păstrează aceeaşi distanţă. Dacă îl opreau acum, n- 
avea nicio şansă şi sută la sută avea să fie scandal. Vedea 
deja titlurile. „Celebră gazdă a unei emisiuni de televiziune 
conduce în stare de ebrietate - îşi petrece noaptea în 
arest.” Mass-media aveau să aştepte înainte să-i dea 
numele, răspândind diferite zvonuri despre cine ar putea 
fi, ca să stârnească interesul publicului. De-abia după 
câteva zile ar da drumul bombei, împreună cu o grămadă 
de amănunte picante despre cum a făcut pe el şi a avut 
nevoie de ajutor ca să iasă din maşină. N 

Cum naiba putea să fie aşa de al dracului de prost? Işi 
jurase că ultima dată e ultima. Poate că merita să meargă 
la închisoare şi să i se ridice permisul de conducere. Putea 
fi exact lucrul de care avea nevoie. Numai că nu chiar 
acum. 

Era esenţial să nu conducă prea încet. Asta era, de 

obicei, cea mai mare greşeală pe care o făceau cei care 
conduceau după ce băuseră. Să compensezi excesiv şi să 
rămâi mult sub limita de viteză ca să eviţi un accident era 
cel mai sigur mod de a atrage atenţia poliţiei. Lucrul greu 
era să rămâi pe banda ta. La naiba, era încă beat, aproape 
mai beat acum decât atunci când urcase în maşină. A 
coborât geamul lateral, a respirat aerul îngheţat şi a 
încercat să se concentreze pe marcajele şoselei. 

Uşurel acum. Nu mai era mult de mers. După un 
kilometru ajungea la Muzeul Louisiana, apoi nu mai 
trebuia decât să cotească spre apă după ce trecea de 
biserică, şi după o sută de metri era deja acasă. 

Ca într-un film de doi bani, lumina albastră a apărut şi a 
pătruns în maşină. La dracu’... Avea să se înece ca ţiganul 
la mal. A încercat să vadă în oglinda retrovizoare cât e 
aproape e maşina de poliţie. Dar a fost orbit de lumina 
puternică. Nu-i rămânea decât să oprească şi să încerce să 
dea cu gura ca să scape. Chestie la care, ce-i drept, se 
pricepea. Dar maşina de poliţie a trecut rapid pe lângă el 
şi a dispărut în întuneric. 

„Daaa!” Aksel a bătut cu degetele în volan şi a scos un 
urlet de bucurie. A scăpat ca prin urechile acului, şi şi-a 
jurat că asta este ultima oară. Absolut ultima oară. 

A trecut de biserica Humlebæk, a încetinit şi a virat la 
dreapta pe Gammel Strandvej. Curând avea să se vadă 
casa, şi ritmul inimii a început în fine să reflecte faptul că 
primejdia a dispărut. A trecut de un Porsche argintiu 
parcat alături de drum şi după cincizeci de metri a cotit pe 
alee şi a parcat lângă maşina lui Karen. 

Din cine ştie ce motiv, proiectoarele nu s-au aprins. 
Când a coborât din maşină şi-a dat seama că toate luminile 
din grădină erau stinse, deşi Karen ţinea întotdeauna 
luminile aprinse când era singură acasă. 

A mers mai departe spre casă pe aleea pietruită, prin 
zăpadă. A trebuit să se sprijine de zid ca să nu se 
dezechilibreze când a băgat cheia în broască. Dar n-a 
putut s-o răsucească, uşa era deja descuiată. Asta nu-i 
stătea deloc în fire lui Karen. Mai întâi luminile din 

grădină, şi acum uşa. Nu mai pricepea nimic. 

Ea păruse, fără îndoială, mai îngrijorată decât de obicei, 
şi a mers până la a încerca să-l facă să anuleze emisiunea. 
Dar nu-şi dăduse seama cu adevărat în acel moment. Nu 
era în stare să priceapă nimic în minutele dinainte de 
aprinderea luminii roşii! În clipele acelea, toată atenţia sa 
era îndreptată spre emisiunea care urma să înceapă. 

A intrat în hol şi s-a întrebat de câte ori încercase să-i 
explice acest proces lui Karen, subliniind faptul că n-avea 
nimic de-a face cu iubirea pentru ea. Totul se petrecea în 
subconştientul său. Putea să vină sfârşitul lumii în afara 
studioului, şi el nu şi-ar fi dat seama de asta decât după 
show. 

Dar ea nu-l credea şi susţinea întotdeauna că această 
obişnuinţă este dovada narcisismului lui şi că, dacă se 
gândea bine, nu exista loc pentru ea în viaţa lui. A încercat 
în repetate rânduri s-o convingă că nu e adevărat. De 
exemplu, cât de mult a ajutat-o când a fost bolnavă, şi nu 
în ultimul rând cu bani. Dacă asta nu era o dovadă 
suficientă, atunci ce era? Şi-a descălţat pantofii şi aproape 
că şi-a pierdut echilibrul. 

Întrebarea era dacă avea să se mai trezească vreodată 
din beţie. Pe moment simţea că nivelul alcoolului din sânge 
continuă să crească. S-a uitat în living şi a văzut că ea nu 
mai e pe acolo, ceea ce însemna că reuşise să se 
liniştească şi se dusese în cele din urmă la culcare. Dar 
apoi a auzit că se deschide şi se închide uşa dormitorului 
aflat mai încolo, pe hol, şi şi-a zis că ea e pe cale să meargă 
la culcare. Cel puţin ştie că el e acum acasă. Foarte bine. 

A fluierat pe drum spre baie. După ce a ajuns acolo, s-a 
dezbrăcat, lăsându-şi hainele într-un morman pe podea, 
apoi a intrat sub duş şi a lăsat să curgă peste el şuvoiul de 
apă fierbinte. A reglat duşul la varianta ploaie de vară 
blândă şi şi-a amintit cât de mult îi place noul duş, care 
putea să creeze totul, de la ploaia torențială până la ceața 
groasă. 

Când a terminat de clătit săpunul de pe corp, s-a şters, 
şi-a supt abdomenul şi s-a cercetat în oglindă şi din faţă, şi 

dintr-o parte. Era în formă bună şi nu-i era greu să se lase 
pe podea şi să execute rapid peste treizeci de flotări. A 
ieşit din baie, s-a dus în dormitor şi şi-a băgat capul în 
întuneric. 

— Hei? Pot să intru? 

A aşteptat un răspuns, dar nu s-a auzit nimic. 

„Aha, deci ăsta e jocul pe care o să-l jucăm în seara 
asta”, şi-a zis şi a mers mai departe prin întuneric. Jocul 
fără cuvinte, în care limbajul trupului şi dorinţa fizică erau 
singurul vocabular. De obicei, ea ţinea o lampă aprinsă 
până venea el să se întindă alături. Dar acum era întuneric, 
aşa că a trebuit să pipăie cu mâinile marginea patului ca 
să nimerească. S-a strecurat sub pătură pe partea lui şi s-a 
întins pe spate. Era încă beat şi nu putea decât să spere că 
ea n-o să observe. În orice caz, era rândul ei să ia 
iniţiativa, şi-a zis, şi a încercat să dea impresia că e pe cale 
să adoarmă. 

În afară de zumzetul slab al sistemului de ventilaţie nu 
auzea nimic, doar propria răsuflare. Karen aproape că nu 
scotea niciun zgomot. El avea tendinţa să sforăie noaptea, 
şi Karen îl ameninţase în mod regulat că o să aibă 
dormitoare separate dacă nu începe să folosească 
dispozitivul  antisforăit.  Incălcase această promisiune 
aproape în fiecare noapte, a recunoscut în sinea lui, în 
vreme ce trăgea automat pătura deoparte. Erecţia care 
zvâcnea era acum dezvelită cu totul şi era aţintită spre 
buric. 

Dar n-a obţinut nicio reacţie din partea lui Karen. Doar 
nu putea să fie chiar aşa de supărată că n-a anulat 
emisiunea, n-a sărit în maşină şi n-a venit acasă numai 
pentru că ea se temea un pic de întuneric, nu? Nu, 
probabil că el era cel nerăbdător şi prea dornic. Şi-a făcut 
mâinile căuş în dreptul gurii şi a suflat, dar nu şi-a putut 
da seama dacă duhneşte sau nu a băutură. 

După încă un minut nesfârşit, s-a răsucit spre ea şi a 
lăsat o mână să-şi găsească drumul pe sub pătură şi a 
constatat că ea era culcată pe spate. A mers mai departe 
cu mâna şi i-a atins uşor un sfârc. Asta o excita 

întotdeauna. Dar de data asta n-a avut nicio reacţie. Nici 
măcar după ce el a început să-şi folosească limba. 

A tras deoparte pătura, s-a aplecat peste ea şi a desenat 
cu limba, cu grijă, cercuri uşoare în jurul sfârcului şi peste 
vârf. Nici de data asta n-a primit niciun răspuns, şi s-a 
întrebat cu ce greşeşte. El începea întotdeauna preludiul 
în acest fel. A hotărât să se concentreze pe zonele de mai 
jos, chiar dacă ştia că ei ar putea să-i piară cheful imediat 
dacă se arăta prea îndrăzneţ. Dar avea de ales? Aproape 
că îl silea. 

Şi-a dus mâna de pe sân în jos, de-a lungul coastelor şi a 
pântecelui, unde a simţit ceva lipicios care l-a făcut să se 
retragă instinctiv şi să se ridice în şezut. Ce mama naibii 
mai e şi asta, s-a întrebat şi a aprins veioza de pe noptieră. 

Primul său gând a fost că ceea ce vedea nu exista, de 
fapt, cu adevărat. Că adormise deja şi nu era decât un vis 
îngrozitor care îi sporea vinovăția că o lăsase singură. Dar 
apoi şocul l-a izbit cu aşa putere, încât i s-a tăiat răsuflarea 
şi a trebuit să iasă din cameră ca să poată trage aer în 
piept. 

Fabian a închis radioul şi a cotit pe Bergsgatan. Ştirile 
de dimineaţă nu suflau niciun cuvânt despre dispariţia 
ministrului justiţiei, în schimb dedicau cea mai mare parte 
a emisiunii unei dezbateri pline de ranchiună despre 
necesitatea ca femeile gravide şi copiii să fie vaccinaţi 
împotriva gripei porcine, precum şi răpirii playboy-ului 
Adam Fischer. 

Spera ca Niva să-l contacteze curând. Pe drum spre casă 
de la IIRAN îi promisese să găsească numărul secret de 
mobil al ministrului şi încercase să-l convingă să bea 
împreună ceva, deoarece persoana cu care avusese 
întâlnire a renunţat, până la urmă. Măcar atâta poți să 
faci, a insistat ea. 

Dar teama de lucrul la care spera că va duce băutura l-a 
făcut să refuze invitaţia şi să dea vina pe copiii săi, care 
erau singuri acasă. Atunci o s-o facem data viitoare, i-a 
şoptit ea la ureche, şi el s-a auzit promițând că face cinste. 

Fabian a lăsat în jos geamul, a apăsat cardul de plastic 
pe cititor şi a condus maşina în garajul din sediul poliţiei. 
Sperase să ajungă acolo primul şi să aibă timp să 
cerceteze toate indiciile existente înainte să se arate Malin 
şi ceilalţi. Însă dimineaţa lui devenise un exemplu de 
manual despre cum să nu începi ziua. 

Sonja îşi petrecuse noaptea la atelier. Matilda şi 
Theodor nu păreau să fi dormit deloc şi era aproape 
imposibil să-i urneşti din pat. Din patul lui, mai exact. 
Când reuşise în sfârşit să ajungă acasă, pe la douăsprezece 
şi jumătate, erau amândoi încovrigaţi sub pătură. 

La început, Fabian nu şi-a crezut ochilor. Matilda şi 
Theodor nu se jucau niciodată împreună. Diferenţa de 
vârstă era prea mare şi singurul lor interes comun era să 
se calce reciproc pe nervi. Sonja credea că se vor bucura 
mai mult de relaţia lor de frate şi soră când vor fi mai mari, 
dar Fabian nu era aşa de sigur. Dimpotrivă, credea că 
majoritatea semnelor arătau că vor avea acelaşi tip de 

relaţie nonexistentă ca aceea dintre el şi fratele său mai 
mare. 

Totul a devenit limpede când a văzut coperta filmului 
clasic Coşmar pe Elm Street zăcând pe videoplayer. Când 
s-au trezit, erau iar în vechile roluri şi s-au certat pe 
aproape orice, de la cine are dreptul la ultimul pachet de 
praf de ciocolată O'boy până la cât se cuvine să stai închis 
în baie. 

Acum era deja opt şi jumătate şi vedea că maşina lui 
Malin Rehnberg era la locul ei, cu toate că ea venise cu 
avionul de la Copenhaga în dimineaţa aceea. 

— Anders... Dar, Anders, te rog să mă asculţi, a zis 
Malin la telefon pe când îşi dădea ochii peste cap în 
direcţia lui Fabian, care îşi punea paltonul în cuier. Dacă e 
să avem cea mai mică şansă să isprăvim în secolul ăsta 
trebuie să aducem constructori adevăraţi. În cazul în care 
n-ai observat, sunt, de fapt, cu burta la gură... Nu, acum 
eu sunt cea care vorbeşte. A tăcut şi a dat pe gât paharul 
cu coca-cola. Crezi că am destulă energie ca să-mi petrec 
tot weekendul în patru labe punând gresie în baie? Ce? 
Nu, nu-s supărată. Sunt gravidă! 

Malin a trântit telefonul aşa de tare, încât Fabian a avut 
impresia că n-o să reziste. 

— Uneori, dar numai uneori, voi, bărbaţii, aveţi creierul 
pus în funcţiune. Cum ar fi la doi ani o dată sau cam aşa 
ceva. Şi-a scuturat capul, şi-a mai turnat în pahar coca-cola 
şi l-a golit dintr-o înghiţitură. După câteva secunde a luat 
din nou receptorul şi a format numărul. Bună, tot eu sunt... 
Auzi, îmi pare rău... N-am vrut să... Pur şi simplu n-am 
putere să mai fac renovări... Şi eu te iubesc... Pupici... A 
închis şi s-a întors spre Fabian. Tocmai voiam să te sun ca 
să-mi spui despre întâlnirea de ieri de la SePo. 

— Totul e în ordine? a zis Fabian, aşezându-se la biroul 
aflat vizavi de ea. 

Malin arăta ca şi cum n-ar fi ştiut de unde să înceapă. 

— Orice aţi face tu şi Sonja. Orice aţi face, jură-mi că n-o 
să cumperi vreodată o casă care are nevoie de renovare. 

Jură. Şi când zic niciodată, vreau să zic niciodată să nu vă 
treacă prin cap aşa ceva. Niciodată să nu vă uitaţi la liste. 
Niciodată să nu puneţi piciorul într-un cartier cu case 
pentru o singură familie, chiar dacă cel mai bun prieten al 
vostru tocmai s-a mutat acolo. Bine? Rămâneţi în oraş. 
Pentru numele lui Dumnezeu, rămâneţi între hotarele 
oraşului, dacă vreţi să supravieţuiţi. 

— Bine. Jur, a zis Fabian, pornindu-şi computerul. 

— Şi peste toate, am prima mahmureală de când ăştia 
doi au intrat în scenă. Malin a arătat spre burtă şi şi-a 
umplut iar paharul. Dar hai să uităm de asta acum şi 
spune-mi despre şedinţă. 

— Mahmureală? a zis Fabian, întrebându-se cum ar 
putea să îndrume cu dibăcie discuţia departe de şedinţă. 
Mahmureală ca în „Am băut alcool cu toate că sunt 
aproape de termenul sarcinii cu gemeni”? 

Malin i-a aruncat lui Fabian o privire obosită. 

— Ştii cum sunt danezii. 

— Păi, nu, nu cred că ştiu. Ce-ar fi să-mi spui tu. Şi ai 
găsit o persoană de contact? 

— Da, şi a fost extrem de simpatică. Vreau să subliniez 
că n-am băut mai mult de un pahar şi jumătate de vin, cel 
mult două. 

— Şi cât de mare era paharul? 

— N-am putea, te rog, să lăsăm baltă asta şi să vorbim 
mai bine despre şedinţa ta? Vreau să ştiu totul. 

— Bună dimineaţa. Totul a mers bine la Copenhaga? 

S-au răsucit spre Herman Edelman, care era în cadrul 
uşii, cu o cană de cafea aburindă în mână şi ziarele de 
dimineaţă sub braţ. 

— Da, de fapt a fost foarte interesant, a zis Malin. Am de 
gând să vă povestesc totul la şedinţa de la ora nouă. Şi, că 
veni vorba de şedinţe, aş vrea să ştiu ce... 

— Exact, a zis Edelman, întorcându-se spre Fabian. Ai 
câteva minute? 

— Desigur. 

Fabian s-a ridicat în picioare. 

— Mergem în biroul meu. 

— E timp de o cană cu ceai? a zis Malin, ridicându-se şi 
ea. 

— Cu siguranţă. Şedinţa începe abia peste douăzeci de 
minute, a zis Edelman. Şi suntem cu toţii nerăbdători să 
aflăm mai multe despre minunata Copenhaga. 

Fabian a simţit cum privirea lui Malin îi pârjoleşte ceafa 
pe tot coridorul. 


SA 


Întotdeauna, de cum păşea în biroul ticsit al lui 
Edelman, Fabian avea impresia că se întoarce în timp cu 
treizeci de ani. În toţi anii de şefie, Edelman refuzase cu 
încăpățânare orice ofertă de renovare, până când au ajuns 
să vorbească despre importanţa conservării biroului în 
forma lui originală pentru generaţiile viitoare. 

Fabian bănuia că Edelman nu voia, de fapt, decât să-şi 
păstreze frigiderul huruitor care era întotdeauna plin cu 
Kalles kaviar!%, ceapă roşie şi bere rece. Vechiul televizor 
şi videoplayerul poate că nu erau folosite atât de des, dar, 
câtă vreme el avea pe etajeră o colecţie de filme clasice, 
era evident că n-are de gând să se descotorosească nici de 
ele. 

Ba chiar se împotrivise să fie zugrăviți pereţii care 
păreau îngălbeniţi de nicotină, pentru că se temea că vor 
descoperi că el sfidează interzicerea fumatului. 

— Ia loc, te rog. 

Edelman s-a aşezat pe fotoliul de lângă fereastră şi a 
început să-şi umple pipa. 

Fabian a mutat o pernă şi câteva bibliorafturi de pe 
canapeaua de piele roasă şi s-a aşezat. 

— Bun, n-avem decât câteva minute. Ultimul lucru pe 
care l-am auzit este că SePo a găsit acum mobilul, a zis 
Edelman, îndreptând flacăra brichetei în jos ca să atingă 
pipa. 

— La Riddarfjärden, lângă Kanslikajen? a zis Fabian. 

— Da. De unde ştii? 

— Noi am făcut aseară o localizare şi a fost indicată ca 
ultima poziţie cunoscută a telefonului. In plus, am 

descoperit că mai are un mobil, dar cu număr secret. Dacă 
totul merge conform planului, vom avea astăzi poziţia lui. 

Edelman a căzut pe gânduri şi a sorbit din cafea. 

— Zici noi? Presupun că persoana cealaltă nu sunt eu. 

— Este o fostă colegă care nu mai are nicio legătură cu 
cei de aici. M-am gândit că e mai bine decât să-l pun la 
curent pe Novak. 

— Fostă colegă. Edelman a pufăit din pipă, scoțând 
norişori de fum. Vrei să zici Niva. Şi eu care credeam că m- 
am făcut perfect înţeles când am zis că nu mai trebuie să 
fie implicat nimeni altcineva. 

— Nu trebuie să-ţi faci griji din pricina ei. Înţelege exact 
de ce... 

— Lasă-mă pe mine să hotărăsc pentru ce anume trebuie 
să-mi fac griji. 

Fabian era pe cale să încuviinţeze, dar s-a abținut. Dacă 
accepta acum mustrarea, risca să-şi piardă toată libertatea 
în această investigaţie. În mod normal putea, în esenţă, să- 
şi desfăşoare ancheta în orice fel voia, numai că ăsta nu 
era nicidecum un caz normal, şi era limpede că Edelman 
credea că poate să-l controleze ca pe o marionetă. 

— Ai vorbit cu Grimâs cu câteva ore înainte ca el să 
dispară, a zis şi s-a gândit că acum ori e laie, ori bălaie. 
Despre ce aţi vorbit? 

Era clar că Edelman nu era pregătit pentru această 
întrebare. Dar şi-a revenit rapid şi a mai tras un fum. 

— Nimic important. Dacă ar fi fost, ţi-aş fi spus-o ieri, 
desigur. 

— Dar acum eu sunt cel care conduce investigația, aşa 
că lasă-mă pe mine să hotărăsc ce e important. 

Edelman a zâmbit, apoi a râs. 

— Asta-i de milioane, Fabian. Asta-i de milioane. Am 
vorbit despre audierea spre care se îndrepta. Şi, dacă îmi 
amintesc bine, a fost despre o propunere de amendament 
la o lege. 

— Ai găsit ceva care ar putea să aibă de-a face cu 
dispariţia lui? 

Edelman a clătinat din cap şi a râs din nou. 

— Nu, dar promit să-ţi dau de ştire dacă-mi vine în minte 
ceva. Şi, că veni vorba de convorbiri telefonice. Edelman s- 
a ridicat, s-a dus la birou şi s-a întors cu un telefon vechi 
Nokia 6310i şi un încărcător. De acum încolo vreau să-l 
foloseşti pe ăsta când mă suni. Găseşti numărul la Judiska 
Teatern!!. 

Fabian s-a uitat la telefonul care arăta demodat, cu toate 
că nu trecuse mai mult de un an de când avusese şi el unul 
la fel. 

— Bine, cred că am terminat pentru moment. Doar dacă 
nu vrei să continui interogatoriul? 

— Încă ceva. Ca să evităm orice neînțelegere, a zis 
Fabian, ignorând ironia. 

— Da? 

— Mi-ai dat o misiune care contrazice în mod explicit 
instrucţiunile comisarului poliţiei. 

— Aşa e. Dar ştii la fel de bine ca mine că... 

— Herman, nu-i nevoie să te dezvinovăţeşti. Nu cred că 
e un lucru rău. Dimpotrivă, consider că e datoria noastră 
să aflăm ce s-a întâmplat. Dar eu sunt pe cale să dau cu 
piciorul într-un cuib de viespi, nu tu. 

— E adevărat. Aşa că lucrul cel mai bun pe care îl poţi 
face e să nu calci greşit. 

— Şi exact asta fac. Şi am de gând să urmăresc unele 
indicii. Vreau doar ca tu să fii conştient de situaţie. 

Fabian era hotărât să nu-l slăbească din ochi pe 
Edelman până nu obţine ceea ce vrea. 

Au stat un timp aşa, în vreme ce tăcerea devenea tot mai 
apăsătoare. Dar, în cele din urmă, a apărut, sub forma unei 
încuviinţări abia perceptibile. 

— E deja şi două minute, a zis Edelman, ridicându-se şi 
pornind spre uşă. N-are rost să-i facem pe ceilalţi să 
aştepte. 

Fabian a încuviinţat din cap, s-a ridicat şi a oftat de 
uşurare în sinea sa. Câştigase, şi acum putea să lucreze 
fără să-l ţină nimeni în frâu. 

Sofie Leander a deschis ochii şi a trebuit să-i mijească 
din pricina lămpii care strălucea chiar deasupra ei. 
Oricum, nu putea face mai mult decât să deschidă şi să 
închidă ochii. Era legată atât de strâns cu curele, de la 
labele picioarelor până la şolduri, antebraţe şi piept, încât 
era amorţită în mai multe locuri. Cureaua din jurul gâtului 
nu era la fel de strânsă, dar o împiedica să-şi ridice capul 
mai mult de un milimetru, sau cam aşa ceva. 

Într-un fel, simţea că o merită. Încercările sale de a 
schimba realitatea erau un păcat atât de mare, încât 
pedeapsa era inevitabilă. Ce-şi închipuia că o să se 
întâmple? Că exista o prescriere pentru ce făcuse fiindcă 
trecuseră atâţia ani de atunci fără urmări? 

Era adevărat, ascundea în ea o îngrijorare sâcâitoare că 
adevărul o s-o prindă din urmă la un moment dat. Dar nu 
se aşteptase la aşa ceva. Nici în cele mai negre coşmaruri 
nu se apropiase măcar de locul în care se afla acum. Să 
zacă legată pe o masă acoperită cu folie de plastic. O 
gaură pentru excreţii. O lampă care strălucea orbitor. 
Măsuţa de oţel inoxidabil de lângă ea era încă lustruită şi 
acoperită cu instrumente şi aparatura era încă închisă, dar 
nu era nevoie decât de o răsucire a comutatorului ca să-şi 
înceapă lucrul. O pungă de perfuzie şi un tub de 
alimentare îi erau fixate pe gură. Totul sugera că nu este 
vorba de dacă, ci de când o să se întâmple. 

A încercat să numere zilele, dar lumina puternică, 
neîntreruptă, pe lângă programul neregulat de somn, făcea 
ca acest lucru să fie, practic, imposibil. Ar fi zis trei sau 
patru zile, timp în care probabil că poliţiştii înaintaseră 
foarte mult. Fără îndoială, soţul său luase deja legătura cu 
ei în aceeaşi seară şi le dăduse toate informaţiile 
trebuincioase pentru a-i da de urmă cât mai repede posibil. 

Întrebarea era dacă ei vor ajunge sau nu acolo la timp. 

Auzea zumzăitul tubului de alimentare pornind sub masă 
şi curând gura avea să-i fie umplută cu acel terci vâscos cu 

gust de căpşune obţinut din chimicale. Simplul miros o 
făcea să-i vină să verse. O dată a încercat să vadă ce se 
întâmplă dacă încearcă să-l scuipe, dar banda izolatoare de 
pe gură era prea strânsă, şi efortul aproape că o făcuse să 
se înece. De atunci se silea să ia înghiţituri mici şi repezi 
din fluidul vâscos şi încerca să se gândească la altceva, ca 
să nu vomite. 

De data asta procesul a fost mai dificil decât de obicei, şi 
s-a pomenit că numără înghiţiturile. De obicei erau între 
treizeci şi patruzeci. Dar acum ajunsese la douăzeci şi 
două şi nu-şi putea imagina că ar suporta o înghiţitură 
peste patruzeci. 

Douăzeci şi cinci, douăzeci şi şase, douăzeci... Ce era 
asta? A pierdut şirul şi a ciulit urechile. S-au auzit paşi, sau 
nu era decât imaginaţia ei? Terciul i-a umplut gura, şi a 
scăpat de el printr-o înghiţitură mare, care putea stârni 
vomitatul. Dacă mintea nu-i juca feste, era prima dată de 
când se afla acolo când auzea pe altcineva, în afară de 
propriile sunete. 

După ce tubul de alimentare s-a oprit, în cele din urmă, 
şi terciul artificial a început să i se umfle în stomac, a 
hotărât că e, fără îndoială, cineva care umblă de cealaltă 
parte a peretelui metalic. Paşii păreau îndepărtați, dar se 
apropiau. 

S-a gândit că poate îi venea cineva în ajutor. Doar că nu 
era o echipă mare de poliţişti cu armele scoase şi cu sirene 
pe fundal. Părea o singură persoană care se îndrepta spre 
ea. Venise vremea? Poate că era sfârşitul pe care se 
străduise din răsputeri să-l suprime în mintea ei, dar, de 
fapt, îl bănuia de câteva zile încoace. A auzit paşii 
răsunând mai tare şi şi-a dat seama că, spre deosebire de 
ce crezuse mai devreme, nu era deloc pregătită. Panica i s- 
a răspândit prin trup ca focul într-o pădure. Dacă ar fi 
putut, ar fi strigat cât o ţinea gura. 

Nu aşa avusese de gând să reacționeze. A izbucnit în 
lacrimi, pe tăcute, şi şi-a imaginat cum îi străpunge 
scalpelul pielea. Curând avea să pornească motorul 
electric care ridica uşa de tip rulou a încăperii ei şi 

adevărul pe care îl măturase sub covor atât de mult timp 
avea să-i râdă în faţă. 

Dar motorul electric n-a pornit, iar paşii, în loc să se 
oprească, au mers mai departe. Era altcineva. A încercat 
să fluiere şi să scoată un sunet, orice sunet, însă era 
imposibil, şi tot ce a putut să facă a fost să zacă acolo şi să 
asculte cum paşii se pierd în depărtare. 

Se părea că încă nu venise vremea ei. 

Având în vedere ce se întâmplase şi, mai presus de 
toate, cui i se întâmplase, Dunja Hougaard n-ar fi trebuit 
să se mire deloc de circul mediatic care pusese stăpânire 
pe acea zonă. Berlingske, Politiken şi Ekstra Bladet, toate 
ziarele principale daneze erau acolo, iar DR şi TV 2 
transmiteau în direct. Ca să spunem adevărul, ea nu se 
aşteptase la nimic. Avea destul de furcă să facă, pur şi 
simplu, să treacă dimineaţa. 

A coborât din maşină la o oră după Jan Hesk şi ceilalţi 
din echipă. Şi-a stăpânit un sughiţ care i-a umplut gura de 
acreală şi, pe când îşi croia drum prin hoarda de reporteri, 
şi-a jurat că e ultima oară. Absolut ultima oară. Nu era 
nimic mai rău decât o mahmureală. Sau o prăbușire, care 
ar putea fi o descriere mai potrivită a stării ei de acum. 

De fapt, n-o deranjau durerile de cap, pe care câteva 
pastile le puteau alina întotdeauna. Nu, greaţa era ceea ce 
o făcea să-i piară cheful de viaţă. Stomacul i se întorcea pe 
dos şi refuza să ţină în el ceva, terorizându-i restul 
corpului. În două rânduri a trebuit să tragă pe marginea 
drumului, şi a dat afară cea mai mare parte din micul 
dejun pe care se silise să-l înghită în faţa lui Carsten, ca el 
să nu ştie cum se simte ea cu adevărat. 

— lată-te. Unde te-ai ascuns? a întrebat-o Jan Hesk de 
cum a păşit în casă. 

— Au fost câteva obstacole pe drum încoace, a zis ea, 
observând că Hesk, care fusese întotdeauna suplu, lăsa 
acum să se vadă pe sub cămaşă un pic de burtă. 

— Înţeleg. Ce fel de... 

— Crede-mă. Nu vrei să ştii. Aş fi mai interesată să aflu 
ce aţi făcut aici, a zis ea, trăgându-şi peste pantofi o 
pereche de învelitori de plastic. 

— Păi, presupun că e o chestiune standard. Avem câteva 
semne de întrebare, dar niciunul căruia să nu-i dăm de cap 
până la urmă. Presupunând că vom putea să lucrăm 
nestingheriţi. Hesk a condus-o prin casă. Cea mai mare 

problemă în acest moment este să ţinem în frâu mass- 
media. Vezi şi tu. Naiba să mă ia dacă nu-s mai rău ca 
ţânţarii din casa mea de la ţară, din Suedia. 

Dunja s-a uitat în jur în timp ce mergea şi şi-a dat seama 
imediat că salariul ei n-ar fi fost niciodată de ajuns ca să-şi 
poată permite ceva apropiat măcar de această casă, chiar 
dacă ar fi devenit şefa Brigăzii Omucideri. 

— Vreau să zic, tipul a fost la Let's Dance”... Când se 
întâmpla asta? Acum trei sau patru ani. Şi nici măcar nu 
ştia să danseze. 

— Dar aţi găsit ceva? 

— E mai bine să vezi cu ochii tăi. 

Hesk s-a oprit în dreptul dormitorului şi a lăsat-o pe 
Dunja să intre prima. 

Ea s-a oprit brusc după primul pas şi s-a holbat la patul 
dublu din mijlocul camerei. Ultima oară când o văzuse pe 
Karen Neuman fusese într-o revistă de cancanuri din sala 
de aşteptare a dentistului. Erau fotografii cu ea şi Aksel la 
premiera nu ştiu cărui film, şi a fost uimită de faptul că 
arătau foarte îndrăgostiţi, chiar dacă erau căsătoriţi de 
mai bine de douăzeci de ani. 

Acum ea zăcea singură în pat, goală şi scăldată în 
propriul sânge, care se scursese din vagin şi din rănile de 
pe piept. Când s-a apropiat a văzut că rănile sunt atât de 
adânci, încât trebuie să fi fost făcute cu altceva decât un 
cuţit obişnuit, ceva mai mare şi mai greu, care putea să 
pătrundă prin toate straturile pielii, şi pe alocuri prin 
cartilaje şi oase. _ 

— Nu, nu întoarce capul. Uită-te mai departe. În mod 
previzibil, era Oscar Pedersen, legistul, care a ieşit din 
baia alăturată, îmbrăcat în halat alb. Oamenii sunt creaturi 
supuse obişnuinţei şi, adesea, nici măcar nu ne dăm seama 
ce anume ne deranjează. La fel se întâmplă şi cu corpurile 
omeneşti maltratate, te asigur. Sunt de acord că arată 
excitant. 

Pedersen era la fel de încântat ca un puşti în Legoland. 


2 Să dansăm, emisiune TV, versiunea suedeză a emisiunii TV 

Atâta doar că în faţa lui se afla o femeie goală, ciopârţită, 
şi-a zis Dunja. 

— Ai reuşit să identifici arma crimei? 

— Cu siguranţă n-a fost un cuţit. Pedersen a venit lângă 
ea. Dacă e să pariez pe salariul meu, aş zice un topor. Şi 
nu vorbesc de versiunea de jucărie. A măsurat cu mâinile. 
Vorbim de o forţă reală, care poate să taie lemnul dintr-o 
lovitură. Vezi şi tu că o parte din cuşca toracică a fost 
sfărâmată cu totul, ca să nu mai vorbim de organele 
interne. 

A desfăcut una dintre rănile de pe abdomen ca vadă mai 
bine înăuntru. 

— Cred că am văzut destul, a zis ea, simțind că restul 
micului dejun porneşte în sus. 

— Nu, vino şi uită-te înăuntru. 

Hesk n-avea s-o salveze. Era lângă dulap, întors cu 
spatele. Şi cu niciun chip nu voia să-i facă legistului o 
scenă, aşa că s-a aplecat şi s-a uitat la măruntaiele 
ciopârţite. O duhoare dulceagă, grea, a izbit-o şi a silit-o 
să-şi ţină respiraţia. 

— Vezi? E mutilată complet. Ca şi cum cineva ar fi dat-o 
printr-o maşină de tocat. 

Dunja a încuviinţat din cap şi s-a mai uitat un pic înainte 
să-şi îndrepte spatele şi să-i întâlnească privirea. 

— Şi sângele scurs din burtă? 

— Încă n-am ajuns acolo, dar, dacă ar fi să ghicesc, 
probabil că el s-a distrat un pic cu ea înainte s-o ia razna 
cu totul. 

— Şi la cine te referi când zici e1? 

Pedersen s-a uitat la Hesk, care li se alăturase. 

— Cele mai multe indicii sugerează că este Aksel 
Neuman, a zis Hesk. 

— Aksel? Vrei să zici, soţul ei? a întrebat Dunja. Hesk a 
încuviinţat din cap. Eşti sigur? Nu-mi pot închipui că şi-ar 
supune vreodată soţia la aşa ceva. 

A arătat cu capul spre baia de sânge din pat şi a simţit 
că e pe cale să-şi recapete energia. 

— Şi pe ce te bazezi? Adică, eşti aici de cât timp, un 

minut întreg, poate. Pe bârfele din SE og HØR”? 

Dunja era pe cale să spună ceva, dar s-a abținut. Era 
investigația lui Hesk, nu a ei. Oficial, aveau aceeaşi 
funcţie, însă el avea mai mulţi ani de experienţă, ceea ce 
însemna că o anchetă atât de importantă şi de complicată 
ateriza automat pe biroul lui. Sarcina ei era să-l asiste şi 
să-şi ofere gândurile şi ideile. Nu ca să preia conducerea. 
În plus, el o nimerise la fix în privinţa revistelor de 
scandal. 

— Bine, uite cum arată lucrurile în acest moment. Hesk 
s-a aşezat în mijlocul camerei. Rapoartele spun că Neuman 
a fost văzut la Karriere Bar aici, în Copenhaga, cu Casper 
Christensen, unul dintre invitaţii la talk-show-ul de aseară. 
După spusele asociaţilor lui de la TV 2, trebuia să-şi 
petreacă noaptea în apartamentul din Vesterbro. Dar a 
hotărât să meargă acasă cu maşina. Richter a luat mulaje 
după urme clare ale maşinii lui BMW X3. 

— Vorbiţi despre mine? a zis tehnicianul criminalist 
Kjeld Richter, intrând în cameră. 

— Explic doar că indiciile arată că Aksel Neuman a fost 
aici şi apoi a plecat cu maşina. 

Richter a încuviinţat şi şi-a scărpinat gânditor barba 
ţepoasă care, alături de favoriţi şi sprâncene, avea mare 
nevoie de un drum la frizer. 

— Dar iată că am găsit urmele unei a treia maşini. 

— Cum adică, a treia maşină? 

— În afară de maşina lui Aksel şi cea a lui Karen a mai 
fost aici una cândva, după miezul nopţii. 

— Şi de unde ştim că a fost după miezul nopţii? a 
întrebat Hesk. 

— Nu era zăpadă proaspătă în urme şi, conform 
rapoartelor meteorologilor, ninsoarea s-a oprit pe la miezul 
nopţii. 

— Deci, a fost implicată o a treia persoană, a zis Dunja, 
şi Richter a încuviinţat din cap. 

— Asta îmi întăreşte teoria, a zis Hesk. Femeia aduce pe 
cineva acasă, crezând că bărbatul ei o să-şi petreacă 

noaptea în oraş. Dar soţiorul vine acasă şi-i prinde în 
flagrant. Se sparge buba şi el dă fuga afară să ia un topor. 
Între timp, Don Juanul profită de ocazie ca să-şi ia 
tălpăşiţa. O să avem un martor de îndată ce punem mâna 
pe el. 

Dunja a ridicat din umeri. 

— Cum? Tot nu crezi că e el? 

Acum Hesk părea enervat de-a binelea. 

Dunja nu ştia ce să zică. Poate era sau poate nu era 
bârfă. Era cu totul convinsă că n-a fost Aksel Neuman. 

— Bine, poţi să-mi dai un singur motiv pentru care nu 
este... 

— Scuze, sună telefonul, l-a întrerupt Dunja, privind 
ecranul. Uf, e Sleizner. Probabil că e mai bine să 
răspund... Da, sunt Dunja Hougaard. 

— Acum chiar că sunt un pic atins în amorul propriu. 
Chiar n-ai numărul meu în agenda telefonului? a întrebat 
Sleizner, cu o voce prefăcut jalnică. 

— Sigur că am văzut că eşti tu, a zis Dunja, în vreme ce 
se chinuia să priceapă de ce o suna pe ea şi nu pe Hesk. 
Dar întotdeauna răspund aşa în timpul programului. 

— Înţeleg. Atunci presupun că trebuie să am grijă să te 
sun un pic mai des după program. Hi-hi-hi... 

Dunja a răspuns privirii perplexe a lui Hesk azvârlindu-şi 
în lături o mână. 

— Dar nu despre asta e vorba. Cei de la presă sunt 
grămadă pe mine ca lipitorile. 

— La fel e şi aici. Dacă întrebarea ta e legată de 
investigaţii, cred că e mai bine să vorbeşti cu Jan. 

— Dacă aş fi vrut, l-aş fi sunat pe el. Uite cum stă treaba: 
am convocat o conferinţă de presă peste o oră şi trebuie să 
le ofer ceva. 

— Da? Dar... 

— Orice, cât de mic. Ca să se potolească o vreme. 

— E prea devreme. Încă nu avem un scenariu clar, şi 
Richter are nevoie de mai mult... 

— Dunja, se pare că ne abatem de la drum. Trebuie să 
aveţi ceva! Păi, ce aţi făcut în toate orele astea? 

— Există indicii că se poate să fie implicată cumva o a 
treia persoană. Dar nu ştim în ce fel sau ce rol se poate să 
fi jucat. 

— Aşadar, ar putea să fie un iubit sau făptaşul? 

— Sau ambele, a zis Dunja, simțind că păşeşte pe o 
gheaţă atât de subţire, încât ar fi o mică minune dacă nu s- 
ar sparge. Dar deocamdată nu sunt decât teorii dezlânate. 
În locul tău aş fi foarte atent ce... 

— Dar, după cum s-a nimerit, nu eşti în locul meu. 
Spune-le celorlalţi că o să facem o şedinţă de cum vă 
întoarceţi. Pe curând. 

Şi a închis. 

— Scuză-mă, dar ce dracu' a mai fost şi asta? a zis Hesk. 
De ce te sună pe tine când eu sunt cel care conduce 
investigația? 

— Exact asta mă întreb şi eu. N-am nici cea mai mică 
idee. 

— Eşti sigură de asta? 

— Ce încerci să insinuezi? Că am avut o întâlnire secretă 
cu Sleizner ca să preiau investigația? 

Hesk şi-a desfăcut braţele. 

— Nu eu sunt cel care a ajuns aici cu o oră întreagă 
după toţi ceilalţi. 

Dunja a simţit că trebuie să stea jos. 

Greaţa se întorsese. 

Fabian Risk avea o listă lungă de lucruri pe care voia să 
le cerceteze. Voia să ia legătura cu cel care răspundea de 
securitate în clădirea parlamentului şi să ceară o copie a 
casetei de supraveghere pe care o văzuse la SePo. Voia să 
studieze amănunţit convorbirile telefonice ale lui Carl-Eric 
Grimâs în ultimele ore înainte să dispară şi voia să-l 
întâlnesc pe şoferul care aştepta în maşină. Dar nu putea 
face nimic din toate astea. Doar să se poarte ca şi cum ar fi 
avut tot timpul din lume şi să stea împreună cu ceilalţi la 
masă în sala de şedinţe fără ferestre. 

Toţi, cu cănile de cafea în mâini, şi-au tras un scaun 
care, după ani întregi, devenise „al lor” şi s-au aşezat. 
Cândva, cu câţiva ani înainte, Fabian hotărâse să se aşeze 
pe scaunul unuia dintre colegi, doar ca să-i vadă reacţia. 
Dar apoi respinsese la iuţeală ideea ca fiind mult prea 
riscantă şi se ridicase înainte să fie prea târziu. 

Termosul a făcut turul mesei, plin cu cafea care stătuse 
pe fierbător atât de mult, încât părea mai degrabă acid 
tanic decât cafea, şi, ca întotdeauna, cutia de metal cu 
fursecuri s-a oprit la Markus Höglund, care a ţinut să le ia 
pe cele preferate şi care, a observat Fabian, erau din ce în 
ce mai numeroase. Nu pricepea unde mai încăpeau toate. 
Cu siguranţă nu i se aşezau pe talie. Markus nu împlinise 
încă treizeci şi cinci de ani, dar asta nu putea fi singura 
explicaţie. În cazul lui Fabian, schimbarea metabolismului 
se produsese la treizeci şi cinci de ani, şi fiecare calorie în 
plus a rămas de atunci lipită de el. 

Carl-Eric Grimâs însuşi fusese cel care a introdus 
obiceiul cutiei de metal cu fursecuri, pe când lucra la 
Birou, şi tradiţia supravieţuise. Ca un gândac de bucătărie 
care se încăpăţâna să nu moară. Edelman n-a luat 
niciodată vreun fursec şi, cu câţiva ani în urmă, făcuse un 
efort eroic să pună capăt tradiţiei, dar s-a izbit de o 
împotrivire atât de hotărâtă, încât a reluat-o pe dată. 
Fabian nu se alăturase protestelor şi era sigur că 

fursecurile pline de unt şi presărate cu zahăr pudră nu-i 
plăceau cu adevărat nimănui. Mă rog, în afară de Höglund. 

— Avem destule de discutat, aşa că am face bine să 
începem, a zis Edelman, răsucindu-se spre Malin 
Rehnberg. Malin, ai fost la Copenhaga şi, din câte am 
înţeles, a fost un mare succes. 

Malin a încuviinţat din cap, în vreme ce-şi golea paharul 
cu coca-cola. 

— Cu siguranţă. Le-aş recomanda tuturor să profite de 
ocazie data viitoare şi să meargă. Cred că vorbeau de 
Berlin, la primăvară. 

— Berlin sună grozav, a zis Tomas Persson, trecându-şi 
palma peste părul tuns milităreşte. Ce zici, Jarmo? 

— Ştii ce cred eu despre călătorii, a bombănit Jarmo 
Poivinen cu accentul lui inconfundabil finlandezo-suedez. 

— În orice caz, acum am un contact bun la Copenhaga. 
Ea e exact în aceeaşi poziţie ca... 

— Malin, sunt sigur că ai câteva experienţe interesante 
pe care vrei să ni le împărtăşeşti. Dar m-am gândit că 
acesta ar putea fi ultimul punct al şedinţei, dacă ne 
permite timpul, a întrerupt-o Edelman, zâmbindu-i. 

— Sigur. 

Malin a luat un fursec şi a încercat să prindă privirea lui 
Fabian, care se străduia să ascundă faptul că mobilul 
tocmai începuse să-i vibreze în buzunar. 

A trebuit să aştepte până la începerea şedinţei ca să-l 
scoată pe sub masă şi să citească SMS-ul. 

Sună cât de repede poți. Niva 

Nu era nicio şansă să poată pleca imediat, pentru că 
toată lumea, nu numai Malin, avea să se întrebe ce se 
petrecea. Dar, fără discuţie, nu putea să aştepte până se 
termina şedinţa. 

— Şi încă nu avem veşti despre Diego Arcas? a întrebat 
Edelman. 

— Nu, ce pot să fac? Câtă vreme Inger e în concediu 
medical, sunt singur, a zis Markus Höglund, luând o gură 
de cafea ca să facă să-i alunece pe gât un fursec. 

— Ce ar trebui să faci? Sorry, dar nu pot să stau aici şi 

să-mi ţin gura, a zis Tomas Persson, punându-şi sub buza 
de sus un pic de snust. Mackan, poţi să-mi spui de ce pari 
să nu faci altceva decât să stai aici şi să consumi zahăr? 
Trebuie să existe câteva lucruri de care te poţi ocupa de 
unul singur. 

Höglund şi-a dat ochii peste cap, căutând zadarnic 
sprijinul celorlalţi. 

— Crezi ce pofteşti. Însă numai pentru că Inger e mai 
multă vreme acasă, având grijă de copiii ei, decât e pe aici 
nu înseamnă că eu n-am făcut nimic. Pe lângă Black Cat de 
pe Hantverkargatan, unde le expune pe cele mai multe 
dintre fetele lui, am reuşit, cu ajutorul lui Inger, să 
localizez şapte apartamente în tot oraşul în care 
petrecerile au loc aproape zi şi noapte. Şi, da, am putea să 
luăm apartamentele la rând, dar ar fi mai bine să 
desfăşurăm o acţiune sincronizată, şi asta n-am de gând să 
fac fără Inger. 

— All right. Whatever”, a zis Tomas Persson, ridicând 
din umeri. Cred doar că... 

— Aş zice să ne oprim aici, l-a întrerupt Edelman. Ne 
întâlnim luni şi vedem ce facem. 

Höglund a încuviinţat din cap şi a mai înfulecat un 
fursec, în vreme ce-l fulgera cu privirea pe Tomas. 

— Sau eu şi Fabian am putea să dăm o mână de ajutor, a 
zis Malin, întorcându-se spre Fabian. Nu-i aşa? In acest 
moment nu avem nimic în lucru. 

— De ce nu? a zis Fabian, cu toate că vedea în ochii ei că 
nu face altceva decât să-l tachineze. 

— Cum spuneam, o să aşteptăm până după weekend, a 
zis Edelman, răsucindu-se spre Jarmo Päivinen şi Tomas 
Persson. Din câte am auzit, aveţi ceva veşti despre maşina 
lui Adam Fischer. Să le auzim. 

Jarmo a încuviinţat din cap, şi-a coborât pe nas ochelarii 
de citit şi a răsfoit hârtiile din faţa sa. 

— Vrei să le spui tu sau să o fac eu? a întrebat Tomas, 
bătând darabana cu degetele pe masă. 


14 Praf de tutun umezit, care se aşază între gingie şi buză. 
15 Bine. Cum zici tu. 

— Şezi blând... Jarmo a căutat mai departe şi Fabian a 
fost şocat să vadă cât de bătrân arăta, cu toate că nu avea 
decât cinci sau şase ani mai mult ca el. Cu patru ani în 
urmă, soţia l-a părăsit, luând cu ea copiii, şi se părea că 
singurătatea îl macină pe dinăuntru. După cum sunt sigur 
că aţi auzit cu toţii la ştiri, a continuat Jarmo, am reuşit să 
stabilim că este vorba despre o răpire. 

— Lucru pe care l-am bănuit de la bun început, a zis 
Tomas. 

— Este ultima dată când l-am văzut pe Fischer. 

Jarmo le-a dat câteva fotografii ale lui Adam Fischer în 
SUV-ul lui, făcute de o cameră de supraveghere. 

— Până ieri, a zis Tomas, arătând peste măsură de 
mulţumit, pe când îşi flexa bicepşii tatuaţi. Pentru că 
atunci am dat de o urmă al naibii de bună. 

— Poate că ar fi mai bine să vorbeşti tu, a zis Jarmo, 
întorcându-se către colegul său mai tânăr. 

— Nu, nu, e în ordine. Spune tu. 

— Sigur? 

— Da, zi mai departe, a spus Tomas, coborându-şi 
privirea asupra mesei. 

— Locuieşte într-un cuib de celibatar în Mosebacke!6, şi 
nu pricep cum de nu ne-am gândit mai devreme la asta. 
Am luat legătura cu parcările din jur. In cele din urmă, am 
dat de o urmă în parcarea Slussen. 

— Era acolo maşina lui? a zis Malin. 

— Nu, dar am găsit caseta asta de supraveghere. Tomas 
le-a arătat un DVD şi s-a ridicat în picioare. Sunteţi gata? 

S-a dus la televizorul vechi, a pus DVD-ul în cititor şi a 
încercat să-l pornească cu telecomanda. 

— Telecomanda nu funcţionează, a zis Höglund. Trebuie 
să foloseşti butoanele televizorului. Stai aşa, îţi arăt eu. 

S-a ridicat şi a pornit spre Tomas. 

— Nu, e în ordine. Mă ocup eu, a zis Tomas, pipăind 
după butonul potrivit. 

Pe când aşteptau, telefonul lui Fabian i-a vibrat din nou 


16 Zonă din Stockholm în care au loc foarte multe evenimente 

în mână. 

Intru curând într-o şedinţă şi apoi cade cortina pentru 
restul zilei. N 

Fabian nu mai putea să aştepte şi s-a ridicat. 

— Îmi pare rău, dar trebuie să plec. 

— Bine. Nicio problemă, a zis Edelman. 

— Cum adică, „nicio problemă”? a zis Malin. Ce e aşa de 
important încât trebuie să pleci în toiul unei şedinţe, când 
n-ai nicio investigaţie în desfăşurare? 

— E de la şcoala Matildei. Vor să-i sun cât de repede 
posibil. 

— E în ordine. Sper că nu-i nimic grav. 

— Da, sperăm cu adevărat că nu, a zis Malin, clătinând 
din cap spre Fabian, pe când el ieşea din încăpere cu 
spatele. 

— Bine, atunci fă-o tu! a zis Tomas şi s-a dat deoparte, 
lăsându-l pe Höglund să apese de câteva ori pe unul dintre 
butoane, după care televizorul a pornit. 

Fabian se privea în oglinda de deasupra chiuvetei când 
telefonul a început din nou să sune. Până atunci 
cearcănele nu reveniseră. Însă era o chestiune de zile până 
ce tensiunea acestei noi investigaţii avea să le aducă 
înapoi şi să-l facă să arate cu cel puţin zece ani mai bătrân. 
Şi-a smuls câteva fire din nas şi şi-a dat seama că 
perciunele din stânga e mai lung decât cel din dreapta. 

— În sfârşit. 

— Bănuim că SePo ne ascultă, aşa că de acum înainte 
foloseşte acest număr, a zis Fabian. Ai găsit ceva? 

— la uite, doar ţac-pac şi gata, mersi madam. Niciun 
preludiu. _ 

— Scuze, dar cred că o să facem asta altă dată. In acest 
moment... 

— Doar să spui când şi unde. Şi, în cazul în care ai uitat, 
îmi datorezi o băutură. 

— Nu, nu, sigur că n-am uitat. Ce crezi despre mine? 

— Nimic. În orice caz, nu până acum. Aş zice că după 
asta probabil creştem nota la cel puţin o cină. 

— Poate că da. Dar încă nu ştiu ce ai găsit. 

— Nu, va trebui să mergi la risc şi să speri că va fi bine. 

— Cu alte cuvinte, n-am de ales? 

— Fabian... Întotdeauna ai de ales. 

Cocheta cu el, şi ar fi trebuit să-şi dea seama că o să 
pornească pe această cale. 

— Tăcerea implică un consimţământ. Deci, ce alegi? 

— Merg la risc. 

— Bine. N-a fost chiar atât de greu, nu-i aşa? Şi sunt 
convinsă că o să fii mulţumit. Femeia care a lăsat mesajul 
în căsuţa vocală a lui Grimâs se numeşte Sylvia 
Bredenhielm şi cam după un minut a sunat la numărul cu 
cartelă preplătită 073 785 66 29. 

— Şi acesta este numărul secret de mobil al lui Grimâs? 

— Ai nimerit-o. 

— Ai şi lista cu acele apeluri? 

— Da, însă nu-s decât ei doi sunându-se unul pe altul, 
aşa că, în afară de cazul în care te gândeşti la o carieră în 
ziarele de scandal, nu mi-aş pierde timpul cu asta. Acum 
uite-ţi răsplata. Eşti pregătit să notezi? 

Fabian a luat un pix şi şi-a suflecat mâneca hainei. 

— Gata. 

— 59.311129, 18.078073. 

Fabian a scris combinația de cifre pe partea dinăuntru a 
antebraţului. 

— Ce e asta? 

— Cea mai recentă poziţie a mobilului, plus sau minus 
zece-cincisprezece metri. 

— E încă deschis? 

— Nu, a dispărut ieri la ora 16.04, adică la aproape 
patruzeci de minute după primul. 

— Uimitor, Niva! Mi-ai fost cu adevărat de mare ajutor. 
O să te caut. 

— Ştiu. 

Fabian a încheiat convorbirea, s-a spălat şi a ieşit din 
toaletă. În sfârşit, avea ceva de care să se agaţe. Fără să 
se aşeze la biroul său, a deschis computerul şi a dat clic pe 
Google Maps, unde a introdus coordonatele scrise pe 
antebraţ. A apărut harta oraşului Stockholm cu un punct 
roşu arătând un loc din Södermalm. A mărit până la nivelul 
străzii şi a descoperit că locul este pe Ostgotagatan, 
numărul 46. 

La început nu înţelesese rostul vederii la nivelul străzii 
pe Google Maps. Trebuie să fi fost nevoie de enorm de 
multă muncă pentru a fotografia fiecare colţ de stradă din 
Stockholm, primul oraş din Suedia care a primit acest 
serviciu. Însă atunci când a ajuns, în cele din urmă, să 
stăpânească comenzile şi a vizualizat clădirea de la colţul 
străzii Ostgotagatan cu Blekingegatan, le-a adresat 
mulţumiri din toată inima. Clădirea era acoperită cu schele 
şi părea complet nelocuită. 

Imaginea fusese luată probabil în toamnă, şi nu exista 
nicio garanţie că acea clădire era încă în renovare. Dacă 
era, sau, şi mai bine, dacă renovarea se oprise pentru că 

aşteptau să se reducă criza financiară, ar fi locul perfect în 
care să ţii ascunsă o victimă. 

Şi-a curăţat istoricul căutărilor, a închis computerul şi s- 
a ciocnit de Malin Rehnberg. 

— Măi să fie, că grăbit mai eşti! Şi nici măcar n-ai ceva 
pe birou. Cel puţin, nu ceva de care să ştiu eu. 

— Malin... Îmi pare rău, dar n-am timp pentru asta. 

A încercat s-o ocolească, însă ea nu l-a lăsat să plece. 

— Ghinionul tău. Pentru că n-am de gând să renunţ până 
nu-mi spui ce mama dracului se întâmplă. 

Prin mintea lui Fabian au plutit diferite scenarii, până ce 
şi-a dat seama că n-o să poată ajunge prea departe 
minţind. 

— Hai cu mine. 

În această dimineaţă, ca în toate celelalte, Ossian 
Kremph şedea la fereastra din colţ, îşi bea cafeaua de la 
sfârşitul dimineţii şi rezolva un sudoku, ascultând 
rapoartele despre trafic de la Radio Stockholm. N-ar fi 
putut spune de ce, dar de când se ştia îi plăcuse să asculte 
informaţiile despre trafic şi despre vreme, mai ales lungile 
buletine meteorologice maritime în care se descriau 
amănunţit direcţia şi forţa vântului în toate colţişoarele 
coastei suedeze. 

Însă această dimineaţă era altfel. Cu toate că ascultase 
întregul buletin meteorologic maritim, era departe de a se 
simţi liniştit. Ingrijorarea se furişase în el pe nesimţite şi 
dintr-odată era foarte limpede. A încercat s-o ignore şi a 
continuat să se ocupe de enigma numerică japoneză, dar 
nu izbutea să scrie nici măcar o cifră. Mintea îi umbla 
aiurea şi nu-şi putea opri gândurile. 

Trudea de atâţia ani să-şi controleze gândurile. Acum 
erau aţâţate, concentrându-se pe o mulţime de lucruri 
nepermise. A dat radioul mai tare şi a trecut la un nivel de 
sudoku mai scăzut. Dar nu i-a fost de niciun folos, aşa că în 
cele din urmă a fost silit să închidă radioul şi să lase 
creionul din mână. 

Şi-a dat seama că această schimbare a început cu câteva 
săptămâni în urmă. Poate chiar mai devreme. Cu cât se 
gândea mai mult, cu atât îi era mai clar că nimic nu mai 
era la fel în ultima vreme. Era într-o dispoziţie neobişnuit 
de proastă, dar acesta nu era singurul lucru nelalocul lui. 
De exemplu, purta o cămaşă albastră, cu toate că era joi, 
când el se îmbrăca întotdeauna în verde. Şi ce s-a 
întâmplat în timpul plimbării în jurul hotelului Ârstaviken 
de duminica trecută? Chiar o făcuse? Nu-şi putea aminti. 

Nu era singurul lucru pe care nu şi-l putea aminti. Toată 
săptămâna trecută nu era, în esenţă, decât o uriaşă gaură 
neagră. Ín afară de câteva frânturi răzlețe. Şi ieri- 
dimineaţă a rămas în pat prea mult timp şi nu s-a putut 

înfrâna să se gândească la tot ce-şi jurase că nu-l va mai 
preocupa. 

Nu-şi amintea nimic din restul zilei. _ 

Işi luase toate medicamentele, era sigur de asta. In 
fiecare zi, dimineaţa, după-masa şi seara înghiţea pastilele 
cu un pahar de apă călduţă şi le simţea coborându-i pe gât. 
Aşa că nu asta era problema, cu siguranţă. Sau poate că 
da? Şi dacă doar s-a gândit că ia pastilele, dar n-a făcut-o. 
Sau poate că doza era mult prea mică? Ce spusese 
doctorul? Trebuia să o crească sau să o reducă? Şi ce era 
mirosul acela? Nu uitase să scoată gunoiul marţi, nu-i aşa? 

Lui Ossian Kremph aproape că i se învârtea capul de 
atâtea întrebări şi simţea că trebuie să se întindă şi să se 
odihnească. Dar nici asta n-a fost de folos. Mai ales când 
cuplul acela se plimba în sus şi în jos pe stradă. Nimeni nu 
face asta, şi-a zis, şi s-a dus să-şi ia binoclul. Treci pe 
undeva în drum spre destinaţie. Nu te plimbi în jurul 
aceluiaşi loc, cum făceau cei doi. Inainte şi înapoi, de colo 
colo, ca şi cum ar fi căutat ceva. 

Nu l-a recunoscut pe niciunul. Dar, după ce i-a urmărit o 
vreme, a putut să-şi dea seama care era maşina lor şi o 
simplă căutare pe internet i-a spus că-i aparţine unui 
anume Fabian Risk, care lucra ca investigator la Biroul 
Naţional de Investigaţii Criminalistice din Stockholm. 
Femeia gravidă era, cu siguranţă, o colegă, alta dintre 
supuşii lui Herman Edelman. 

Într-un fel, nu era deloc surprins. Ştia că în cele din 
urmă se vor târi afară din vizuinile lor şi îşi vor arăta 
mutrele scârboase. Doar că nu se aşteptase ca asta să se 
întâmple atât de repede. Dar acum iată-i aici. Porci ăia de 
caralii. 

Intrebarea era cum de se întâmplase. De cum a fost 
eliberat, a făcut tot posibilul să nu iasă în evidenţă. Nu 
numai că şi-a luat numele de familie al mamei sale dinainte 
de căsătorie, dar nici măcar nu l-a pus pe uşa 
apartamentului pe care l-a închiriat la mâna a doua sau la 
a treia. A scăzut fierbinţeala cât de mult a putut şi a 
aşteptat, sperând că într-o bună zi o să scape cu totul de 

fostul său sine, aşa cum îi promisese terapeutul. 

Dar n-a mers. Cu toate că a făcut exact ceea ce i s-a spus 
şi a executat toate exerciţiile, focul ardea în el. A făcut 
ceea ce aştepta de la el terapeutul. Dar în adâncul său, 
după un an sau doi de tratament, îşi dăduse deja seama că 
n-o să dispară niciodată. Orice ar fi făcut, avea să fie 
întotdeauna acolo. 

Foamea. 

S-a mai uitat o dată prin binoclu şi i-a văzut pe cei doi 
poliţişti că dispar sub schele. Chiar era cu putinţă să-l fi 
găsit? Şi cine le-a dat dreptul să-l persecute? Să bată la 
uşă şi să dea buzna înăuntru. Să-l împingă pe podea, să-i 
pună cătuşe şi să-i scotocească prin casă? 

Poate că gândurile sale erau interzise şi scăpate din 
frâu. Poate că el şi terapeutul munciseră din greu ani 
întregi să le potolească, fără succes. Ştia că era mai bine 
pentru comunitate ca el să nu le aibă. Dar nu-i mai păsa. În 
sfârşit, era sincer. Pentru prima oară după mulţi ani, le 
păstra în cele mai mici amănunte. Se desfăta cu fiecare 
dintre gândurile sale interzise. 

Dacă rahaţii ăia scârboşi veneau să-i bată la uşă, avea să 
fie pregătit. 

Avea să-şi înfigă dinţii în ei şi să-i facă bucăţi-bucăţele. 

Oricum, nu mai avea nimic de pierdut. 

De s-ar sfârşi odată ziua asta, şi-a spus Dunja Hougaard, 
închipuindu-şi că se strecoară sub pătură şi adoarme 
înainte să ajungă Carsten acasă. Dar ziua de-abia începuse 
şi, cu toate că băuse cel puţin doi litri de apă şi luase 
câteva linguri de săruri pentru rehidratare, continua să se 
simtă dărâmată. 

Şi-a turnat o cană de cafea fără lapte şi s-a aşezat la 
locul său de la masa de şedinţe, vizavi de Jan Hesk, care 
părea în continuare convins că ea îl lucrase pe la spate şi 
avea o înţelegere cu Kim Sleizner. Kjeld Richter s-a aşezat 
la un capăt şi a încercat să găsească un lucru pe care să-şi 
fixeze privirea. Niciunul dintre ei n-a spus nimic, ceea ce 
făcea tăcerea din ce în ce mai stânjenitoare. 

În cele din urmă s-a deschis uşa şi Sleizner a intrat, 
aruncând o privire rapidă prin încăpere. Avea cămaşă cu 
butoni şi cravată şi încă i se vedea machiajul de la 
conferinţa de presă. Dunja nu cunoştea niciun alt bărbat 
din sediul poliţiei care să se machieze înainte de o 
conferinţă de presă. Însă, ce-i drept, Sleizner iubea 
conferințele de presă mai mult ca oricine şi le convoca tot 
timpul. Nimeni nu se pricepea mai bine ca el să stea în faţa 
camerelor de filmat, făcând din rahat bici. 

— A văzut vreunul dintre voi conferinţa de presă? 

S-a dus la aparatul Nexpresso. 

Hesk, Richter şi Dunja au clătinat din cap. 

— Nu mă-ntrebaţi cum, dar am reuşit să-i conving pe toţi 
că ştim cu ce mama dracului avem de-a face. Aşa că acum 
depinde de voi toţi să vă asiguraţi că n-am promis prea 
mult. 

A împins capsula cu cafea şi a lăsat aparatul să facă 
restul. 

Şi nu plăteşte niciodată pentru asta, a remarcat Dunja, 
cu toate că el era primul care se plângea dacă nu mai 
rămăseseră bani în fondul pentru cafea. Ea nu folosea 
niciodată aparatul, nu numai ca să evite predicile lui 

Sleizner, ci şi pentru că nu considera că acea cafea are 
gust aşa de bun cum credeau ceilalţi. Pentru ea era un 
mister faptul că aproape întreaga lume occidentală 
adoptase ideea că trebuie să-ţi cumperi cafeaua de la un 
magazin la modă şi să plăteşti de trei ori mai mult decât ar 
trebui. Nu voia nici măcar să se gândească la impactul pe 
care toate astea îl aveau asupra mediului. 

— Bine, hai să vedem ce aveţi. Pe ce scenariu lucraţi? 

Hesk şi-a dres glasul şi s-a ridicat în picioare. 

— După cum spuneam, încă ne aflăm în prima fază a 
investigaţiei şi avem o droaie de întrebări fără răspuns, 
dar, pe baza indiciilor pe care le-au găsit Kjeld şi oamenii 
lui, acum este absolut clar că e implicată o a treia 
persoană. 

Hesk ţinea să stea în picioare de câte ori Sleizner se afla 
în încăpere, şi Dunja nu reuşea să înţeleagă de ce. 

Dacă exista cineva care să-l dispreţuiască pe Sleizner şi 
tot ce reprezenta el, acela era Jan Hesk. Totuşi, probabil 
că era pur şi simplu deştept şi făcea ceea ce trebuie ca să- 
şi propulseze cariera. 

Cu cât se gândea mai mult, cu atât gudurarea 
permanentă a lui Hesk pe lângă cei aflaţi cu câteva trepte 
mai sus decât el o irita. Dacă Sleizner şi-ar fi deschis şliţul, 
cu siguranţă Hesk n-ar fi şovăit, dacă ar fi câştigat ceva 
din asta... 

— A fost cu mintea în altă parte toată ziua... 

Dunjei i-au trebuit câteva secunde ca să-şi dea seama că 
Hesk se referă la ea. 

— Scuze, dar ce... 

— Deci, aşa vezi şi tu lucrurile? a întrebat Sleizner, 
întorcându-se spre ea. 

— Scenariul, a precizat Richter. Ştii tu. Neuman vine 
acasă de la emisiunea lui de televiziune, dă de soţie în pat 
cu Domnul Mare Sculă şi o ia razna cu toporul. 

— Scuză-mă dacă par un pic absentă. Dar... a zis Dunja, 
care nu ştia cum să procedeze fără să-l calce pe bătături 
pe Hesk. 

— Dar ce? a zis Hesk. 

— Nu ştiu. Oricum ai da-o, mi-e greu să-mi închipui că 
Aksel Neuman ar face ceva măcar pe departe asemănător 
cu asta. 

A luat una dintre fotografiile care înfăţişau trupul violat 
al lui Karen Neuman şi s-a uitat la ea. 

— Am contactat personalul de la Karriere Bar şi, 
evident, s-au băut destule pahare de gin tonic, a zis Hesk. 

— Şi apoi, s-a întâmplat în mai multe rânduri ca el să fi 
dat de pământ cu cineva la bar, a zis Richter. 

— Da. Şi totuşi... Dunja şi-a frământat mintea cum să 
continue. Poate că sună banal, însă Aksel şi Karen erau, de 
fapt, unul dintre acele cupluri care, după atâţia ani, păreau 
să fie cu adevărat îndrăgostite. 

— Dunja... Suntem poliţişti care investighează o crimă. 
Nu scenariştii unei noi telenovele, a zis Hesk, dându-şi 
ochii peste cap. 

— Dar asta-i o idee bună, a zis Richter, luându-şi mobilul 
care suna. Sunt multe răsturnări de situaţie aici. Da, sunt 
Richter... 

S-a ridicat şi a ieşit din cameră. 

— Tot ce pot să spun e că nu cred că-i el, a zis Dunja. 

— Îi pasă cuiva de ce crezi tu? a zis Hesk. Şi, dacă-i 
nevinovat, aşa cum susţii tu, de ce a dispărut? 

— Nu ştiu. Să sperăm că are un răspuns convingător 
atunci când dăm de el. Dar, dacă s-a întors acasă mai 
devreme decât prevăzuse, poate că făptaşul era încă în 
casă şi el a pornit în urmărire. Asta i s-ar potrivi mai bine, 
mai ales dacă era băut. 

— Exact. Asta se înscrie pe direcţia pe care o sugera 
Kjeld, a zis Sleizner, dând din cap. 

— Şi mai e un lucru despre care mă întrebam... 

— Ce-ar fi să discutăm asta după aceea, în pauza de 
cafea? a întrerupt-o Hesk. Dacă e să-l prindem înainte să 
ajungă prea departe, trebuie să... 

— Te rog să o laşi să termine de vorbit. 

Sleizner i-a făcut semn lui Hesk să se aşeze. 

Chiar dacă simţea că Hesk e pe cale să explodeze pe 
dinăuntru, Dunjei nu-i rămânea decât să continue. 

— Jan, nu înţeleg de ce eşti aşa de supărat pe mine. 

— Nu? 

— Nu, tot ce încerc eu e să fac investigația să avanseze. 
Şi, sigur, s-ar putea să mă înşel cu totul, însă am senzaţia 
că e ceva care nu se potriveşte. Să luăm doar arma crimei, 
care, după spusele lui Pedersen, probabil că e un topor 
mare. Din câte am văzut eu, nu erau în casă lemne sau 
vreun şemineu, ceea ce sugerează că n-ar trebui să fie 
acolo vreun topor. De unde a apărut? Îl avea Aksel cu el în 
maşină pentru cazul în care trebuie să omoare pe cineva? 

Hesk s-a gândit la asta şi a ridicat din umeri. 

— Deci, ce vrei să spui, de fapt? a întrebat Sleizner, fără 
să se uite spre Hesk. 

Dunja a ridicat una dintre fotografii, în care se vedea 
Karen Neuman pe patul plin de sânge. 

— Uitaţi-vă numai cât sânge e aici. Şi totuşi, nu era nicio 
urmă de sânge pe podea sau în hol. Ceea ce sugerează că 
făptaşul era bine pregătit şi a aşternut folie de plastic, sau 
altceva de soiul ăsta. A lăsat fotografia să cadă deasupra 
teancului. Cel care a făcut asta a mai omorât şi înainte. 

— Asta, fără discuţie, sună mai logic, a zis Sleizner, 
tocmai când se întorcea Richter. 

— Analiza celei de-a treia urme de roţi e gata, a zis, 
aşezându-se la locul său. Şi există un detaliu foarte 
interesant. A făcut o pauză de efect care a fost prea scurtă 
ca să observe cineva. Totul arată că avem de-a face cu o 
maşină sport cu anvelope cu nituri. 

— Anvelope cu nituri? a zis Dunja. Cine mai conduce cu 
anvelope cu nituri în ziua de azi? 

— Tocmai asta mă întrebam şi eu. 

— Suedezii. Sunt înnebuniţi după anvelope cu nituri, a 
zis Hesk. Când mergem în Smâland ca să petrecem 
Crăciunul, orice Nea Caisă are anvelope cu nituri la Volvo- 
ul lui. 

— Aşadar, avem de-a face cu un făptaş suedez, a zis 
Sleizner. Stăm din ce în ce mai bine. 

— Eu continui să înclin spre Aksel Neuman, dar nici n-aş 
vrea să nesocotesc vreo posibilitate. Din acest motiv, cred 

că ar trebui să-l dăm în urmărire în vreme ce mergem pe 
linia indiciului suedez, a zis Hesk. 

Dunja a încuviinţat, văzând cu uşurare că lui Hesk 
începe să-i revină culoarea normală a feţei. 

— li putem întreba pe cei de la Scandlines dacă au avut 
la bord aseară o maşină cu două locuri cu plăci de 
înmatriculare suedeze. Dacă este un făptaş suedez, 
probabil că a luat feribotul spre Helsingborg. 

— Bine gândit, Dunja, a zis Sleizner, ridicându-se. Încă 
ceva. De acum încolo îi veţi da raportul Dunjei, care acum 
răspunde de investigaţie şi îmi raportează direct mie. Aveţi 
întrebări? 

Nimeni n-a zis nimic şi Sleizner a plecat imediat. 

Neliniştea s-a lăsat ca o ceaţă groasă, lipicioasă. Dunja 
simţea cum i se măreşte nodul din gât, îngreunându-i 
respiraţia. În plus, greaţa era pe cale să-i arunce afară 
puţinul pe care-l mâncase la prânz. Nu ştia unde să se uite 
sau ce să zică. Îşi dorea cu disperare să i se deschidă 
pământul sub picioare şi s-o înghită. 

Dar tot ce putea să facă era să rămână pe scaun, în 
vreme ce gândurile îi galopau ca şi cum nişte reporteri i-ar 
fi azvârlit în faţă întrebări. Era vina ei? Sărise calul şi 
ocupase prea mult spaţiu, insistând să-şi impună părerile? 
Sau acesta fusese de la bun început planul lui Sleizner? De 
aceea o sunase pe ea şi nu pe Hesk la locul faptei? Şi, în 
acest caz, de ce? Ce voia el, de fapt? Pentru că trebuia să 
fie ceva. 

Pentru asta putea să bage mâna-n foc. 

— Bine, a zis Richter, răsuflând adânc şi spărgând 
tăcerea. E cineva care pricepe ce-a fost asta? 

— Habar n-am. Nu pricep absolut nimic, a zis Dunja, 
răsucindu-se spre Hesk şi observând abia acum că tremura 
de furie. 

Hesk putea să se înfurie foarte tare, cu siguranţă, îi 
spusese el însuşi că arunca lucruri pe jos şi dădea cu 
piciorul în pereţi până îi găurea în anii cei mai grei, când 
copiii lui erau mici. Insă nu-l mai văzuse niciodată atât de 
mânios. 

— Jan, trebuie să mă crezi. Înţeleg la fel de puţin ca tine. 
E investigația ta şi eu, eu... 

Hesk a întrerupt-o cu un fornăit şi a ţintuit-o cu privirea. 

— Nu-i nevoie să stai aici şi să încerci să... 

— Nu încerc nimic. Nu spun decât că... 

— Tacă-ţi fleanca, boarfa dracului! S-a ridicat aşa de 
brusc, încât i s-a răsturnat scaunul. Crezi că nu pricep ce 
ţi-ai pus în cap? Ha? 

Dunja ar fi vrut să se ridice în picioare. Să-i arate că nu 
există nimic de care să se ruşineze. Ar fi vrut să-şi lase 
scaunul să se răstoarne, să ridice un arătător ameninţător 
şi să-i spună că n-are decât să se ducă la dracu' dacă nu 
vrea s-o asculte. Dar n-ar fi tinut-o picioarele şi, din cine 
ştie ce motiv, forţa de gravitație părea extrem de puternică 
acolo unde şedea ea. 

— Înţeleg că eşti supărat. Dar nu putem încerca să 
vorbim despre asta ca nişte adulţi? Dacă e să lucrăm 
împreună, va trebui să putem trece peste asta şi... 

— Să trecem? Hesk a râs şi a înconjurat masa. Şi cum 
mama dracului o să întâmple asta? I s-a proţăpit în faţă şi a 
privit în jos spre ea. E clar că n-ai priceput nimic. Te fâţâi 
pe aici ca o târfă afurisită care nici usturoi n-a mâncat, nici 
gura nu-i miroase. Dar ascultă la mine, ăsta nu-i decât 
începutul micului tău infern. Aşa că dă-i înainte şi bucură- 
te, pentru că n-o să te mai simţi niciodată aşa de bine ca 
acum. 

Hesk a ieşit din cameră. 

lar Dunja a rămas acolo, nefiind încă în stare să se 
ridice. 

Deşi clădirea de la colţul lui Östgötagatan cu 
Blekingegatan era în inima uneia dintre cele mai populate 
zone din Stockholm, fusese abandonată la jumătatea 
renovării. Bucăţi sfâşiate din plasa de protecţie se legănau 
pe schele, ale căror ţevi de fier cu racorduri scârţâiau şi 
scrâşneau într-un vaier ameninţător. Nu era nicio 
primejdie să mergi pe trotuar, însă cei mai mulţi dintre 
trecători preferau să ocolească pe carosabil. Era un 
memento grăitor al perioadei de după criza financiară. 

Fabian şi Malin au cercetat zona din jurul clădirii, dar n- 
au găsit mobilul secret al ministrului. Acum erau la 
intrarea clădirii de pe Östgötagatan, numărul 46. Aşa cum 
se aşteptau, era încuiată, dar, cu ajutorul unui drug de fier 
de pe schele, Fabian a spart unul dintre cele şase geamuri 
ale uşii, şi-a băgat braţul şi a răsucit încuietoarea pe 
dinăuntru. Intrarea era plină de resturi de la construcţie şi 
praf. Pe pereţi şi tavan atârnau coji de vopsea uscată. O 
duzină de WC-uri vechi erau înşirate lângă un perete, iar 
lângă altul erau căzi şi frigidere. 

— Cam aşa arată şi casa noastră, a zis Malin, mergând 
pe lângă şirul de WC-uri, în vreme ce ceva întunecat şi cu 
patru picioare o zbughea în susul scării. Dacă mă uit mai 
bine, aici e un picuţ mai curat. 

— E perfect dacă vrei să fii lăsat în pace, a zis Fabian, 
urmând paşii imprimaţi în praf spre lift. 

— Bine, cum vrei să facem? Am putea căuta pe aici zile 
întregi, sau chiar ani. Eşti sigur că ai cifrele corecte? Nu-i 
nevoie decât de o cifră greşită ca să aterizăm în 
Haparanda sau Kuala Lumpur. 

— Sunt sigur. Totuşi, doar pentru că cifrele se potrivesc 
nu înseamnă că telefonul mai e aici. 

Fabian a deschis uşa liftului şi s-a uitat înăuntru. 

— Nici vorbă să pun piciorul acolo. 

— Dar urmele de paşi duc în acea direcţie. 

— Nu ale mele. 

Malin a pornit în sus pe scări, unde praful de la 
construcţie aşternuse un covor gros peste piatră. Nu erau 
urme de pantofi. Însă urmele labelor de şobolani răsăreau 
în toate direcţiile. 

De îndată ce oamenii se întorc cu spatele, natura ia totul 
în stăpânire, şi-a zis Fabian, urmând-o pe Malin în sus, etaj 
după etaj. N-au găsit urme de paşi omeneşti decât când au 
ajuns la etajul patru. Erau urme clare de bocanci între lift 
şi uşa unui apartament aflat la capăt, pe dreapta. Praful 
din dreptul celorlalte uşi era neatins. 

Malin şi-a scos mobilul şi a făcut câteva fotografii de 
aproape ale urmelor de paşi, în vreme ce Fabian s-a dus la 
uşa apartamentului, pe care nu era scris nimic. A acoperit 
cu o mână vizorul, iar cu cealaltă a deschis cu grijă fanta 
pentru scrisori. 

Era prea întuneric ca să vadă ceva şi nu auzea niciun 
sunet. I-a făcut semn lui Malin să vină la el şi să-şi ţină 
palma peste vizor, în vreme ce el lumina fanta cu ajutorul 
telefonului. În faţa uşii era un preş uzat, şi de perete era 
rezemată o rolă de folie de plastic. 

— N-ar trebui să chemăm echipa specială de intervenţii 
şi să-i lăsăm pe ei să intre primii? 

— Nu se poate. Nu câtă vreme în mod oficial SePo 
conduce investigația. Fabian a închis cu grijă fanta şi a 
pipăit clanţa. Însă uşa era încuiată, aşa că s-a dus la 
apartamentul vecin, care s-a dovedit că nu e încuiat. 
Aşteaptă aici. 

— Şi eu trebuie să stau aici şi să... 

Malin s-a întrerupt, oftând. 


SA 


£ 


Arăta exact aşa cum te-ai aştepta să arate un 
apartament dezafectat. Murdar şi părăginit. In unele locuri 
podeaua era spartă şi din tavan spânzurau cabluri 
electrice dezgolite. Nu exista mobilă, în afară de o saltea 
care părea să fi fost folosită mult timp. Fabian s-a dus la 
singura fereastră din cameră, a deschis-o şi s-a căţărat pe 
schele. 

Ar fi fost o exagerare să spui că suferă de amețeală, însă 

nu-i plăcuseră niciodată înălțimile şi încă nu făcuse 
călătoria cu balonul cu aer cald primită în dar de la colegi 
când împlinise patruzeci de ani. În primii doi ani l-au 
întrebat dacă are de gând să-şi folosească odată cadoul, iar 
el le dădea întotdeauna răspunsuri vagi, până ce şi-a dat 
seama că singurul mod de a-i face să renunţe la întrebări 
este să mintă, spunând că a fost o trăire uimitor de 
intensă. Le-a spus că şi-a luat cu el aparatul de fotografiat, 
dar a fost atât de absorbit de privelişte, încât a uitat cu 
desăvârşire să facă fotografii. 

Acum nu avea de ales, trebuia să spere că schelăria 
îngheţată o să reziste. Nu-l ajuta cu nimic să se uite în jos. 
Era mai bine să privească drept înainte şi să aibă grijă să 
se ţină zdravăn de ceva cu cel puţin o mână, ca să nu 
alunece. 

După trei ferestre, a ajuns în dreptul apartamentului 
încuiat. Storurile erau lăsate, aşa că n-a putut să privească 
înăuntru. S-a uitat în jur, căutând ceva care să-l ajute să 
intre, însă, negăsind nimic, s-a hotărât să încerce să dea cu 
piciorul în geam, care era mult mai solid decât crezuse. 
Dacă era cineva în apartament, avusese timp berechet să 
se pregătească, şi-a zis, pe când se strecura prin rama 
ferestrei sparte. 

Ajuns pe podea, s-a uitat în jur şi a văzut că încăperea 
avea cam douăzeci de metri pătraţi. Spre deosebire de 
primul apartament, podeaua era destul de curată. Pe un 
perete era o chicinetă cu o plită, o chiuvetă şi un frigider, 
şi pe el stătea o păpuşă de porțelan cu păr lung şi buclat, 
cu rochie şi pălărie asortate, care se uita la el. 

A mers în camera alăturată, care era atât de întunecată, 
încât ochii lui s-au trudit să se adapteze. A bâjbâit pe 
perete şi, în cele din urmă, a găsit comutatorul. Lumina a 
fost atât de puternică, încât a trebuit să-şi ferească 
privirea. După câteva clipe şi-a întors treptat ochii spre o 
masă acoperită cu folie de plastic, cu o gaură în mijloc şi 
nişte curele atârnând pe laturi. 

Trecuse de-acum aproape o jumătate de oră de când 
Kjeld Richter îi urase Dunjei noroc şi o lăsase singură în 
sala de şedinţe. Dar ea era încă acolo, încercând să-şi 
adune destulă energie ca să intre în birou cu fruntea sus. 

Greaţa îi trecuse în cele din urmă, înlocuită pe dată de o 
durere de cap sfredelitoare. Dacă nu înghiţea curând un 
lichid, capul avea să-i explodeze. Şi, ca şi cum asta n-ar fi 
fost destul, avea mare nevoie să meargă la toaletă. 

S-a gândit la toate posibilităţile şi şi-a dat seama că, în 
afară de Sleizner, cu care n-ar fi vrut să aibă nimic de-a 
face, era complet singură. Hesk era un poliţist prea bun ca 
să lase investigația în voia sorții, dar ea nu se îndoia nicio 
clipă că va face tot ce-i stă în puteri ca să-i pună bete în 
roate. 

Richter era singurul semn de întrebare. Nu-şi putuse da 
seama dacă acel „noroc” era un sarcasm evident sau un 
semn de apreciere. Probabil că nici el n-avea habar pe ce 
poziţie se află şi, dacă Dunja îl cunoştea destul de bine, el 
ar alege calea care să creeze cele mai puţine probleme în 
pauza de cafea. 

Era clar că va fi o luptă foarte grea. Nimeni nu se 
aştepta ca ea să fie în stare să se descurce singură. 
Probabil că nici măcar Sleizner. Dar să se dea bătută, pur 
şi simplu, nu era o opţiune. Nu exista o cale uşoară de 
ieşire. Singura ei alternativă era să-şi asume 
responsabilitatea, să termine investigația, să aresteze 
vinovatul şi să le arate tuturor că este o forţă de care 
trebuie să ţină seama. 

Din păcate, nici măcar ea nu credea asta. 

A luat un şerveţel roşu de pe fundul fructierei şi şi-a 
şters fruntea transpirată. Apoi a închis ochii şi a respirat 
adânc de câteva ori înainte să se sprijine cu mâinile de 
masă şi să se ridice în picioare, cu grijă. 

Îi tremurau şi mâinile, şi picioarele, iar inima îi bubuia în 
piept. Însă trebuia să se înveţe cu asta. Era aproape sigur 

că Hesk are dreptate. 
Acesta nu era decât începutul micului său infern. 

După ce a descuiat uşa şi a lăsat-o pe Malin să intre în 
apartamentul dezafectat, Fabian s-a întors la masa 
dreptunghiulară din mijlocul celei mai mari dintre cele 
două camere. Era prinsă de podea cu fier cornier şi 
învelită cu folie de plastic transparentă, fixată dedesubt cu 
capsatorul. Sub orificiu era o pâlnie cu un furtun gros care 
intra într-un bidon. Însă bidonul era gol, iar pâlnia părea 
să fie curată, la fel ca folia şi curelele care atârnau. Fabian 
nu vedea urme de sânge sau de excremente. 

Spre deosebire de restul încăperii, masa părea nouă şi 
imaculată. Capetele  şuruburilor care fixau curelele 
străluceau, şi nu era niciun fir de praf pe lampa care 
atârna din tavan. Fie cineva curăţase totul foarte minuţios, 
fie masa nu fusese folosită niciodată. 

S-a dus la fereastră, care era acoperită bine cu o placă 
de rigips. Oprea toată lumina şi nu permitea nimănui să se 
uite înăuntru. Mai era o rolă de folie de plastic într-un colţ, 
iar pe podea se aflau o şurubelniţă electrică şi un 
fierăstrău circular cu un prelungitor cu cablu lung. 

Era limpede că apartamentul dezafectat fusese pregătit 
pentru ceva. Întrebarea era pentru ce anume? 

Tortură? Chirurgie? Dezmembrare? 

Sau să fi fost doar un decor macabru în care să ţină pe 
cineva prizonier? Cine era în spatele acestor lucruri şi cine 
ar fi trebuit să fie legat cu curelele? Dacă era destinat 
ministrului justiţiei, de ce nu era aici? Era evident că 
telefonul lui mobil secret se aflase în clădire. Dar unde se 
afla în acest moment? Şi, mai presus de toate: unde se afla 
ministrul acum? lIntrebările se buluceau şi apoi se 
prăbuşeau într-un morman inform. 

Fabian a oftat. 

— Malin, ce-ai zice să luăm prânzul devreme? Fac 
cinste. 

Avea nevoie de o pauză ca să-şi limpezească gândurile 
înainte să poată merge mai departe. 

— Deja? a strigat Malin din hol. Nu putem să terminăm 
întâi aici? 

— Bine. 

Fabian s-a dus în încăperea de lângă chicinetă. Nu-i mai 
rămăsese decât asta de făcut înainte să-şi încheie 
cercetarea. 

La fel ca restul apartamentului, arăta destul de curată. 
Pe blatul de lucru erau un ceainic electric, un pahar cu 
fundul în sus şi o cană de cafea. Cineva fusese acolo 
pentru câteva ore, cel mult o zi întreagă. 

A deschis robinetul, care a şuierat un pic înainte să dea 
drumul unui şuvoi constant de apă curată. N-au ieşit 
cocoloaşe cafenii. Aer, dar nu şi rugină. Cineva trecuse pe 
acolo cu o săptămână-două mai devreme. Probabil ca să 
facă pregătirile. Dacă a fost cineva acolo în ultimele 
douăzeci şi patru de ore, cu siguranţă nu dăduse drumul la 
apă. A închis robinetul, a deschis frigiderul şi, spre 
surprinderea sa, era pornit şi în el se aflau câteva pâini de 
secară, un pachet cu lebărvurşt şi un borcan de sticlă cu 
cepe mici murate, marca Hayward's, aproape golit. 

În congelator erau două pungi etanşe. A scos una dintre 
ele, a strâns-o în mână şi a şters gheaţa de deasupra. La 
început a crezut că e o tenie încolăcită. Nu mai văzuse 
niciodată vreuna, dar ştia că pot să ajungă până la 
douăzeci de metri. Apoi a văzut scris pe etichetă mațe 
pentru cârnaţi şi şi-a dat seama că sunt intestine de porc 
cu care să faci cârnaţi de casă. Cealaltă pungă părea să 
conţină organe de porc, sau poate de găină. 

Fabian nu se dăduse niciodată în vânt după măruntaie, 
cu toate că avea o carte de bucate din anii '30 în care erau 
câteva reţete cu organe de animale. Printre care o 
delicatesă sud-americană, creier de vită la grătar. Dar cine 
mai mânca în ziua de azi aşa ceva? Şi, mai presus de toate, 
ce avea asta de-a face cu dispariţia ministrului justiţiei? 

— Fabbe! Hai să vezi! l-a strigat Malin. 

Fabian s-a întors în camera mai mare şi se îndrepta spre 
hol când a observat-o. N-o văzuse mai devreme, probabil 
pentru că stătuse cu spatele la ea, concentrându-se pe 

masa dreptunghiulară. Ar fi reacţionat, pentru că văzuse 
ceva asemănător pe frigiderul din camera cealaltă. Era 
altă păpuşă de porțelan cu bucle blonde şi ochi albaştri 
care se uitau drept la el de pe cutia de sigurante. 

A dat-o jos şi a cercetat-o. Nu-i plăcuseră niciodată 
păpuşile. Mai ales cele de porțelan. Cu toate că erau, în 
general, destul de mici, feţele lor erau supărător de 
realiste. 

Când era mic, primise una de Crăciun de la bunica şi 
încă îl treceau fiorii când se gândea la păpuşa aşezată pe 
raft, alături de celelalte jucării, uitându-se ţintă la el toată 
noaptea. N-a trecut mult şi a început să aibă coşmaruri şi 
să doarmă rău. A ascuns-o într-un bufet şi a acoperit-o cu o 
pătură. Ba chiar a aruncat-o o dată. Însă mama o tot punea 
la loc pe raft, subliniind mereu cât e de frumoasă şi ce 
mult a costat. 

Intr-o după-amiază, când era singur acasă, şi-a luat 
inima în dinţi, a vârât-o în rucsac şi s-a dus la fabrica de 
ciment de dincolo de Kojak - dealul înalt din Dalhem, la 
nord de Helsingborg. Ca de atâtea ori, s-a căţărat peste 
gardul cu multe pancarte cu Interzisă intrarea persoanelor 
neautorizate şi a aruncat păpuşa într-unul dintre marile 
tancuri de malaxare. A stat acolo o vreme, uitându-se cum 
păpuşa se scufundă încet în amestecul vâscos de ciment şi 
dispare. În orice caz, din viaţa sa. Poate că era încastrată 
într-un perete, pe undeva, uitându-se în continuare ţintă la 
cineva. 

— Fabbe! Ce faci acolo? 

A intrat în baie, unde Malin stătea în picioare în cadă, 
luminând cu lanterna o gaură din perete. 

— Ia uită-te aici. 

S-a tras deoparte şi i-a înmânat lanterna. 

— Vezi? 

Fabian a încuviinţat din cap. O pălărie cu boruri largi şi 
un palton negru cu guler de blană se înţepeniseră la vreun 
metru mai jos pe conducta îngustă pentru cabluri. 

— Nu-s astea hainele lui Grimâs? 

— Sigur, dar... 

— Dar ce? 

— Nu pricep cum se îmbină toate astea. S-a răsucit spre 
Malin. Ca să fiu sincer, nu pricep nimic. 

— Ce nu pricepi? Grimâs a fost aici şi... 

— Dar de ce? A venit de bunăvoie sau a fost adus de 
altcineva? 

— Dacă n-ar fi fost masa de tortură de acolo, aş fi bănuit 
că a venit de bunăvoie. Poate că îl cunoaşte pe 
proprietarul clădirii şi ştia că se poate schimba aici fără să- 
l] deranjeze nimeni, înainte de a merge altundeva. 

— Dar... 

— Acum înclin spre ideea că a fost adus de cineva. 

— Bine, şi atunci de ce nu mai e nimeni aici? 

— Cred că a fost adus aici şi dezbrăcat. Nu mă întreba 
de ce. Poate că aveau nevoie ca el să-şi schimbe hainele? 
Şi apoi, în toiul acţiunii, i-au găsit telefonul secret şi şi-au 
dat seama că în orice clipă putem veni noi, aşa că au şters- 
o cât de repede au putut şi... voilă. 

— Aşadar, crezi că a plecat singur din clădirea 
parlamentului şi a fost răpit pe chei? 

— Poate că i s-a dat un ultimatum înainte să plece. La 
urma urmei, era în întârziere cu douăzeci de minute. Nu 
ştiu. A oftat şi i-a întins lui Fabian un mop. Încerc şi eu să 
fac toate astea să se potrivească. 

Fabian a luat mopul, l-a băgat în conductă şi a tras în 
sus hainele şi servieta ministrului, care se pusese de-a 
curmezişul. 

Au ieşit amândoi din cadă. Fabian s-a ocupat de servietă, 
în vreme ce Malin cerceta hainele. În servietă erau o cutie 
de pastile mentolate pe jumătate goală, trei pixuri, o 
agendă Filofax şi un dosar cu un document care, după o 
examinare rapidă, părea să se refere la nişte rapoarte şi 
studii despre rezultatul schimbărilor legislative din anul 
precedent. 

Agenda s-a dovedit a fi şi mai interesantă. 

Cei mai mulţi oameni trecuseră la agendele electronice. 
Însă nu şi Grimâs. 

El era din vechea şcoală, toate adresele şi numerele de 

telefon erau scrise de mână şi puteau fi văzute fără parole. 
Paginile erau pline, de asemenea, de programării ale 
şedinţelor şi însemnări, cum ar fi: Când o să le dea prin 
cap celor din partidul verzilor că există cu adevărat un 
motiv pentru care trebuie să folosim deodorant? [...] 
Căţțeaua aia socialistă încă n-are habar despre ce 
vorbeşte... Poate că-i bună la pat? [...] Nu uita să 
programezi o întâlnire la Ministerul de Interne? Şi aşa mai 
departe. 

Nu conţinutul a fost ceea ce i-a accelerat pulsul lui 
Fabian, ci scrisul de mână însuşi. Era un lucru neobişnuit. 
Fabian putea să numere pe degetele de la o mână de câte 
ori i se întâmplase. Dar răsplata era, de obicei, destul de 
mare ca să merite eforturile de a le obţine. Ca un gol 
frumuşel după mai multe meciuri prelungite. O piesă din 
puzzle imposibil de găsit era pe cale să-şi afle locul. 

— Şi iată-l aici. Aşa cum am zis. Malin a ridicat mobilul. 
Alo? Pământul către Fabian? 

Fabian a ridicat ochii şi i-a întâlnit pe ai ei. 

— Ce e? Ai găsit ceva? a întrebat ea. 

Fabian a încuviinţat. 

— Nu cred că el a fost aici. 

— Cine? Grimâs? Sigur că a fost aici. Ia uite! 

I-a fluturat prin faţă telefonul lui Grimâăs. 

— Va trebui să revăd imaginea de ieri de la camera de 
supraveghere ca să fiu sigur de-a binelea. 

— Stai aşa, nu pricep. Cum poți... 

Şi-a dat seama că n-are rost şi a renunţat. 

Fabian plecase deja din baie şi se îndrepta spre ieşirea 
din apartament. 

Sofie Leander şi-a dat seama că trebuie să fi dormit 
adânc de data asta. De obicei se trezea de îndată ce auzea 
paşi sau voci apropiindu-se. Fiecare muşchi din corp i se 
încorda până la limită şi îşi închipuia iar şi iar, cu 
amănunte înfiorătoare, ce avea să i se întâmple, ca o scenă 
dintr-un film de groază. 

Insă de fiecare dată când paşii treceau de ea, ştia că mai 
are un pic de timp. 

Până acum. 

De data asta totul era diferit. 

N-a fost trezită de paşi sau de o voce. 

Au trezit-o sunetul motorului electric şi scârţâitul uşii şi, 
spre deosebire de alte dăţi, acum corpul îi era calm şi 
destins. Ca şi cum ar fi stat ca pe ghimpi atâta timp, că nu 
mai putea să se teamă. 

Dar lui Sofie îi era frică. 

O frică de moarte. 

A auzit uşa rulou coborând din nou şi încuietorile de pe 
cadru închizându-se cu un clinchet. Apoi s-a auzit un 
clinchet pe masa de metal aflată chiar în spatele ei. 
Probabil sunt scalpelele şi cleştii, şi-a spus, încercând să 
împiedice să i se deruleze iar şi iar în minte scena în care 
ea era despicată. 

A încercat să-şi mişte capul ca să vadă dacă era doctorul 
care o adusese aici, însă a renunţat când cureaua din jurul 
gâtului a pătruns prea adânc în rană. Nu mai conta. 
Aşteptarea se sfârşise şi era vremea să se termine. 

Aparatele din jurul ei au fost pornite şi le-a auzit scoțând 
diferite sunete. Cureaua din jurul încheieturii stângi a fost 
slăbită şi a simţit foarfecă rece apăsându-i antebraţul, în 
vreme ce îi era tăiată mâneca bluzei. A simţit o înţepătură 
în scobitura cotului şi a început să-şi piardă cunoştinţa. 

Aşteptarea a părut aproape o eternitate. 

Sperase că o să poată spune ceva. Că o să i se scoată 
banda adezivă de pe gură, ca să poată cel puţin să spună 

cât regretă şi să încerce să explice că a fost conştientă tot 
timpul că a fost un lucru foarte rău, dar nu păruse că ar 
avea de ales. Îşi dorea ocazia să spună că, deşi îi este frică, 
îşi acceptă pedeapsa şi, într-un fel, i se pare cuvenită. 

Dar n-a avut-o. 

— Cinci minute, după care trebuie să plecaţi, a zis 
paznicul, dând dublu clic pe video. Bine? 

Fabian şi Malin au dat din cap şi au aşteptat ca bărbatul 
în uniformă să-i lase singuri, privind afară, unde o echipă 
de la SePo draga golful lângă Kanslikajen, căutând 
cadavrul lui Grimăs. 

Se aflau în camera mică a angajaţilor din spatele 
gheretei paznicilor din clădirea parlamentului. Fusese o 
luptă grea să primească accesul la clipul de supraveghere 
care îl arăta pe ministrul justiţiei plecând din clădire. Nu 
numai că cei de la SePo etichetaseră banda ca strict 
secretă, dar îl avertizaseră pe supervizorul securităţii că s- 
ar putea să vină cineva de la Biroul Naţional să pună 
întrebări. 

Ceea ce nu luaseră în calcul era Malin, cu accesele ei de 
furie care, când nu obținea ce voia, erau suficiente ca să 
facă pe oricine să cedeze. 

Fabian a pornit clipul, care arăta intrarea goală, cu uşile 
ei de siguranţă duble. Aceeaşi secvenţă cu Carl-Eric 
Grimâs intrând în cadru care îi fusese arătată în seara 
trecută. Ministrul a mers singur cu servieta în mâna 
stângă, şi-a trecut cardul de acces prin cititor cu dreapta, 
a deschis prima uşă, apoi pe a doua şi a dispărut în viscolul 
de afară. 

Întocmai aşa cum bănuia Fabian, soluţia fusese chiar în 
faţa ochilor săi tot timpul. Pur şi simplu nu ştiuseră ce să 
caute. Doar un dreptaci şi-ar fi ţinut servieta în stânga şi 
ar fi mânuit cardul cu mâna cealaltă. 

Aşadar, era dreptaci. 

Însă înclinația scrisului din Filofax spunea cu totul 
altceva. 

La fel ca soţia sa, Sonja, Carl-Eric Grimâs era stângaci. 

Fabian s-a întors către Malin. 

— Observi ceva? Tipul ăsta e dreptaci. 

— Deci, nu-i ministrul justiţiei, ci altcineva îmbrăcat ca 

el. 

Fabian a încuviinţat din cap. 

— Probabil făptaşul. A dat iar clipul de la început şi a 
trecut prin el cadru cu cadru. Uită-te cu atenţie, ştie exact 
unde e camera de supraveghere şi cum trebuie să se mişte 
ca să nu-şi arate faţa. 

— Dar, chiar dacă ăsta-i făptaşul, unde-i ministrul? 

Fabian s-a uitat drept în ochii lui Malin. 

— Nu ştiu. Dar, dacă n-a părăsit clădirea prin vreuna 
dintre celelalte uşi, nu putem scoate din discuţie ideea că 
se află încă aici. 


<e 105 - 


22 


Nanna Madsen, 21 de ani, 5 decembrie 2005, tomberon 
din Herlev!” 

Sângerare masivă din muşcături adânci pe porțiuni mari 
de pe spate, piept şi organele genitale. Analiza urmelor de 
dinți arată muşcături făcute atât de făptaş, cât şi de un 
câine, probabil doberman pinscher. N-au fost ridicate 
urme ale făptaşului. 


Kimie Colding, 17 ani, 23 aprilie 2007, lacul Peblinge”? 

Răni în jurul organelor genitale în urma unei penetrări 
brutale. Toţi dinţii de sus şi de jos sparți şi câteva fracturi 
deschise ale craniului indică lovire puternică a capului, 
probabil cu un ciocan. Apa din plămâni arată că era vie 
când a fost aruncată în lac. N-au fost ridicate urme ale 
făptaşului. 


Mette Bruun, 37 de ani, 7 septembrie 2008, Amager 
Feeled!” 

Deschizătura anală şi intestinul gros mutilate, vătămări 
grave ale organelor genitale până în stomac. Produse, 
probabil, în urma penetrării cu o ramură groasă sau cu o 
bâtă cu ţepi. N-au fost ridicate urme ale făptaşului. 


Dunja Hougaard a lăsat dosarul să cadă pe masă, s-a 
lăsat pe spate pe canapea şi a închis ochii. Avea nevoie să 
facă o pauză de la imaginile trupurilor de femei străpunse 
care se rugau şi implorau să li se facă dreptate, însă n- 
aveau să aibă parte de ea. 

În schimb, în minte i-a apărut Kim Sleizner. Nici nu 
ajunsese bine la lucru că şi-a făcut apariţia ca să o salute şi 
să-i ceară să treacă pe la biroul lui după program. A 
înţeles, în sfârşit. A scuturat-o un fior când şi-a dat seama, 


17 Comunitate rezidenţială aflată la circa 9 kilometri de Copenhaga. 
18 Lac din Copenhaga. 
1 Insulă pe care este situată o parte din Copenhaga. 

în cele din urmă, ce urmărea el de fapt. Competența ei era 
ultimul lucru de care îi păsa lui. 

Privind înapoi, nu reuşea să priceapă cum de nu-şi 
dăduse seama, având în vedere că era evident pentru toţi 
ceilalţi. Părea o glumă proastă, şi singurul lucru pe care 
putea să-l facă era să le arate că se înşală cu toţii. 

Lucra acasă, în Blâgârdsgade, pe canapea, cu toate că 
programul de lucru oficial se sfârşise. Luase cu ea cele mai 
dure cazuri de viol nerezolvate din ultimii ani. Mikael 
Rønning, de la serviciul IT, o ajutase să filtreze cazurile, 
chiar dacă nu avea autorizaţia poliţiei. Dar avea nevoie de 
un aliat, cineva care să nu aibă nici cea mai mică legătură 
cu departamentul ei. 

Ca un tăuraş pe o pajişte, el s-a năpustit în cercetare cu 
toată energia. Dar starea de spirit i se tot înrăutăţea, pe 
măsură ce imprimanta scotea caz după caz, fiecare mai 
urât decât cel dinainte şi, în cele din urmă, a declarat că 
încrederea în omenire i-a fost secătuită. 

Dunja n-a fost deloc surprinsă. De brutalitatea atacurilor 
sau de faptul că în aproape toate cazurile făptaşul a fost un 
bărbat şi victima o femeie. Nu, singurul lucru care a 
surprins-o a fost cât de multe anchete au rămas 
nefinalizate şi cât de simplu părea să hotărăşti să tai 
resursele şi să laşi cazurile nerezolvate. 

Lista cu anchetele asupra violurilor nerezolvate părea să 
se deruleze la infinit şi, cu toate că i-a cerut lui Rønning să 
nu le includă decât pe cele în care victima a murit, a luat 
cu ea acasă mai mult de o duzină de dosare din ultimii 
patru ani. Şi acestea numai de pe zona de coastă, de la 
Køge până la Helsingør. 

Erau trei cazuri pe an în care femei nevinovate au fost 
silite să îndure o suferinţă atât de mare, încât moartea 
trebuie să le fi părut o salvare. Trei anchete care au fost 
stopate de fiecare dată, cu toate că făptaşul era încă în 
libertate. Pe an. 

Dunja s-a uitat pe fereastră la norii de un cenuşiu 
întunecat care treceau pe cer. Păreau că se adună pentru 
altă furtună şi luau cu ei puţina lumină a zilei care mai 

rămăsese. Imaginile trupului hăcuit al lui Karen Neuman 
nu-i dădeau pace. Intr-un fel, era aceeaşi violenţă 
dementă, dar, în acelaşi timp, calculată, ca în cazurile mai 
vechi şi, aşa cum spusese ea la şedinţă, asta nu era fapta 
unui începător. Oricine ar fi fost ucigaşul, o mai făcuse. 

Karen Neuman nu era doar altă victimă întâmplătoare. 

Dar, parcurgând dosarele, n-a putut să găsească o 
legătură cu vreuna dintre investigaţiile mai vechi. A 
încercat totul. Le-a sortat după diferite criterii, a citit de 
mai multe ori descrierile amănunțite ale rănilor şi a studiat 
cu lupa fiecare imagine a trupurilor torturate. Dar nu s-a 
arătat nicio posibilă legătură. 

A putut să dea deoparte imediat şapte dintre cazuri. 
Patru dintre ele aveau atât de multe asemănări, încât 
formau un grup de sine stătător. A existat şi un posibil 
suspect. Din păcate, a reuşit să se sinucidă înainte de a fi 
condamnat. i 

Alte trei dintre ele erau înrudite, fără îndoială. In acele 
cazuri, făptaşul luase ca trofeu o parte din scalpul fiecărei 
victime şi, conform raportului lui Oscar Pedersen, 
cantitatea mare de sânge scurs din scalpul tăiat arăta că 
toate victimele erau încă în viaţă când li s-a întâmplat asta. 
Şi oricine ar fi fost autorul acelor fapte bestiale, era încă în 
libertate. 

Dar nu el era persoana pe care o căuta ea acum, chiar 
dacă îşi jurase că o să reînvie ancheta de îndată ce va avea 
timp şi o să-l prindă pe ticălos. 

Cinci cazuri erau încă pe masă. 

Cinci anchete care erau oficial deschise, însă în realitate 
se răciseră. 

Toate dovedeau acea violenţă brutală, calculată, 
evidentă în ceea ce i se întâmplase lui Karen Neuman, care 
nu putea fi lucrarea unui începător. În acelaşi timp, cele 
cinci se deosebeau mult între ele. Nu părea să le lege 
nimic. Victimele nu numai că aveau vârste şi înfăţişări 
diferite, dar şi locurile faptelor erau la mare distanţă între 
ele. Iar făptaşul folosise metode diferite de ucidere. 

Fiecare caz părea unic. Un făptaş care, într-o singură 

ocazie, nu s-a mai înfrânat, a violat şi a torturat victima 
până la moarte în cel mai hidos mod, ca apoi să-şi reia 
viaţa normală, fără să lase vreo urmă sau dovadă care să-l 
acuze. Era imposibil. Trebuia să fie pe undeva un numitor 
comun. Era sigură de asta. 

Sunetul mobilului i-a întrerupt gândurile. Era Kjeld 
Richter, aşa că a încercat să-şi ia cel mai profesional ton 
posibil, cu toate că în realitate se simţea uşurată că o sună 
pe ea, şi nu pe Hesk. După spusele celor de la Scandlines, 
care deţineau feribotul pe ruta Helsingør - Helsingborg, în 
seara trecută două maşini au forţat ieşirea pe o poartă pe 
când părăseau terminalul din port, lucru pe care Richter 
fusese trimis să-l cerceteze. 

— Bună, Kjeld. Eşti tot la Helsingar? 

— Dunja, îmi place de tine. Dar vreau să-ţi fie afurisit de 
limpede un lucru. Eşti într-o apă aşa de adâncă, încât rişti 
să te îneci. Şi când o să se întâmple asta, să nu te bazezi 
pe mine. 

— Kjeld, ascultă-mă. Asta e ideea lui Sleizner. Înţeleg la 
fel de puţin ca... 

— Nu mă amestec. Am de gând să-mi fac treaba, dar 
asta-i tot. Ca să ştii. 

— Sigur. Te-am înţeles perfect, a zis Dunja, respirând 
adânc. Însă bănuiesc că nu m-ai sunat doar ca să-mi spui 
că eşti altă găină care cotcodăceşte prin curte, ci pentru că 
ai pentru mine şi nişte informaţii. 

— Ăăă...? Ce? 

— M-ai auzit, a zis Dunja, impresionată de felul în care 
reuşise să se impună. Deci? Ai găsit ceva? Dacă nu, 
vreau... 

— I-am dat deja raportul lui Jan şi voiam doar să-ţi spun 
că acum mă duc acasă. 

— Dar se presupunea că trebuie să-mi raportezi mie. 
Sleizner a spus asta cel mai clar posibil. 

— Ultimul lucru pe care mi-l doresc este să ajung în 
mijlocul unei afurisite de lupte pentru putere între... 

— Kjeld, ai zis că o să-ţi faci treaba. Dacă ţi-o faci, toată 
lumea o să fie fericită. 

La celălalt capăt s-a lăsat tăcerea, şi Dunja îşi dădea 
seama că Richter cântăreşte avantajele şi dezavantajele. 

— Nu-mi amintesc care dintre voi a adus asta în discuţie, 
dar nu încape îndoială că maşina suedeză cu anvelope cu 
nituri şi BMW-ul lui Neuman au fost în terminalul 
feribotului şi au forţat ieşirea din portul Helsingør. 

Dunja s-a ridicat de pe canapea. 

— Şi după aceea? Unde duc urmele? 

— Spre Færgevej. Însă de atunci au trecut şi alte maşini, 
iar acum câtva timp a trecut plugul de zăpadă. 

Dunja s-a dus la fereastră şi a văzut că începuse să 
ningă. De obicei îi plăcea zăpada, mai ales prima ninsoare 
din iarnă, care cuibărea totul într-o pătură albă, curată, şi 
îi făcea pe toţi să-şi încetinească un pic ritmul. Dar nu şi 
acum. Acum, viscolul nu însemna decât o luptă cu ceasul. 
Fiecare fulg în plus contribuia la îndepărtarea urmelor şi a 
posibilităţii de a afla ce s-a întâmplat în portul Helsingar. 

— Ca să ştii şi tu, am ridicat toate urmele posibile şi 
acum trebuie să plec. 

— Kjeld, stai. A început să ningă acolo unde eşti tu? 

— Da, şi încă zdravăn, aşa că dacă nu plec curând n-o să 
ajung la timp să iau copiii. 

— Dar vreau să stai şi... 

— Ce vrei să zici cu „stai”? Joia e singura zi în care îi iau 
eu. Dacă n-o fac, Sofie n-o să vorbească cu mine tot 
weekendul. 

— Cu atât mai rău. Vreau ca mai întâi să-ţi termini 
treaba. 

— Am terminat, fir'ar să fie! Ce, eşti surdă? 

— N-ai terminat până nu zic eu că da. 

Richter a oftat adânc şi s-a potolit. 

— Crezi că nu pricep ce gândeşti? Crezi că nu văd ce 
dracu’ vrei să... 

— Fir-ar să fie, cine conduce ancheta, tu ori eu? Fă cum 
îţi spun, până nu-i prea târziu! 

N-a mai auzit decât tăcerea, şi Dunja şi-a dat seama că 
Richter era, probabil, la fel de şocat de izbucnirea ei pe cât 
era ea însăşi. Nu se mai înfipsese vreodată aşa de tare în 

cineva, nici măcar când fusese foarte supărată pe Carsten. 

— Înainte să te duci acasă, vreau să mergi mai departe 
spre nord pe Færgevej şi să vezi dacă poţi găsi urme care 
continuă pe marginea drumului sau dacă virează pe o 
stradă mai mică. 

— Ce rost are? Ar fi putut să se ducă oriunde... 

— Fă ce ţi-am zis şi gata, în loc să... 

— De fapt, am început deja. 

— Bine. Cât de departe ai ajuns? 

S-a grăbit să se ducă la biroul aşezat sub rafturile cu 
cărţi, în colţ, şi-a deschis calculatorul şi a mărit imaginea 
portului Helsingør. 

— Sunt la  Stationspladsen, virez la dreapta pe 
Havnegade. Apoi o să merg spre nord, către bazinul 
portului. 

— Bine, dar vezi unde se află toate clădirile de pe 
stânga, nu? 

— Ce naiba crezi? E ca şi cum ai căuta acul în carul cu 
fân. Un ac făcut din fân. Sunt destule urme noi, pentru că 
zăpada se cerne ca din... Nu ştiu ca din ce. Dar... 

— Unde eşti acum? 

— Aproape am trecut de port. Curând ajung pe Nordre 
Strandvej. 

— Întoarce şi mergi în direcţia cealaltă. 

— Ha? De ce să fac asta? Singurul lucru acolo e digul. 

— Fă cum zic înainte ca zăpada să acopere totul! Dacă 
mai tragi de timp, copiii tăi o să trebuiască să-şi petreacă 
noaptea la grădiniţă. 

Dunja se aştepta la vreo formă de protest. Cu siguranţă 
arătase prin tonul său că glumeşte, însă toată lumea ştia 
că Kjeld Richter nu pricepe ironia şi n-are niciun strop de 
simţ al umorului. Ceilalţi din birou i-au zis Suedezul. Dar el 
n-a putut să râdă nici măcar la asta. În schimb, s-a dus la 
directorul de personal, a făcut o plângere de hărţuire, şi 
toţi au fost convocati la o şedinţă urgentă. 

— Kjeld, ultimul lucru pe care l-am spus a fost o glumă. 
Sigur că nu va trebui ca ei să... 

— La naiba, cred că am găsit... Stai aşa. 

— Ce e? Ce ai găsit? Kjeld, spune-mi. Unde eşti, exact? 

— Vezi şinele care merg de-a lungul lui Havengade? 

Dunja a mărit zona şinelor care treceau între şosea şi 
chei. 

— Da, acolo eşti? 

— Sunt chiar acolo unde poţi trece cu maşina peste şine 
ieşind de pe chei. A auzit cum se deschide portiera şi 
şuierul fioros al rafalelor de vânt. Iisuse Hristoase, ce 
vreme! 

În ciuda vremii rele, Dunja ar fi vrut să fie acolo. 

— Ai dat de urme? 

— Nu poate fi altceva. E una cu nituri şi una fără... S-ar 
zice că au patinat pe chei şi... 

— Ce? Ce e? Kjeld? Ai găsit ceva? 

— Da. Bucăţi de plastic de la o lumină de poziţie. Dar, ce 
mama dracului... 

Frustrarea îi dădea mâncărimi pe pielea capului, şi 
Dunja ar fi vrut să urle la el să-i descrie ce a văzut, însă a 
reuşit să se stăpânească şi niciunul dintre ei n-a zis nimic 
timp de câteva secunde, care nu se mai terminau. 

— Aşadar, se pare că Neuman a urmat maşina cu 
anvelope cu nituri pe chei şi a condus drept în... Stai un 
pic, o să... Da, la naiba! N-are cum să fi fost altfel. 

— Ce s-a întâmplat? Kjeld? Alo? 

— A ajuns în apă. 

— Vrei să zici că maşina suedeză e pe fundul portului? 

— Bag mâna-n foc. 

— Asta înseamnă că şi făptaşul e acolo? 

— Poate că da. Sau nu. Cine ştie? Sunt aici nişte urme 
de paşi, dar a căzut deja prea multă zăpadă ca să văd dacă 
sunt de la o persoană sau de la mai multe. 

— Bine, ridică oricât de multe poţi şi vorbim mâine. 

A încheiat convorbirea şi s-a întins la loc pe canapea ca 
să-şi adune gândurile. 

Dacă Richter citise corect urmele din zăpadă, Aksel 
Neuman îl urmărise pe făptaş după ce se întorsese acasă şi 
îşi găsise soţia ucisă în pat. Din câte puteau spune până 
acum, Neuman se ţinuse după maşina suedeză până la 

terminalul feribotului din Helsingor, unde făptaşul trebuie 
să-l fi observat, apoi începuse o cursă cu maşinile care se 
sfârşise brusc pe chei. 

Dar unde se duseseră Aksel Neuman şi BMW-ul lui, asta 
rămânea un semn de întrebare. 

Poate că se ţinea deoparte pentru că risca să fie acuzat 
de uciderea făptaşului. De asemenea, făptaşul ar fi putut 
să înoate afară din maşină. Sau poate că nici măcar nu era 
în maşină când a zburat peste bordură, ci se ascunsese pe 
undeva, îl învinsese pe Neuman şi îi luase atât viaţa, cât şi 
maşina. 

Era un scenariu plauzibil. Dacă era sau nu destul de 
probabil, asta era altă întrebare şi, dacă Dunjei i s-ar fi 
cerut să dea un răspuns, ar fi fost un „nu” fără şovăială. 
Nu era nici măcar pe aproape de a fi probabil. Dar ceva îi 
spunea că ultimul lucru pe care se va axa investigația era 
ceea ce e probabil sau nu. 

Parlamentul avea, de fapt, şapte clădiri diferite. Casele 
de Est şi de Vest ale parlamentului de pe 
Helgeandsholmen, şi clădirea parlamentului, 
Brandkontoret, Neptunus, Cephalus şi Mercurius din 
Oraşul Vechi. Toate clădirile erau legate prin coridoare 
subterane şi supravegheate de peste o sută de camere 
video, ceea ce era foarte mult de monitorizat pentru numai 
doi paznici aflaţi în centrul de securitate. Dacă ne gândim 
la metrii pătraţi ai clădirilor în combinaţie cu numărul de 
politicieni de rang înalt care intrau şi ieşeau zilnic, zona 
era, practic, nepăzită. Dacă ştiai unde sunt amplasate 
camerele, nu era greu să te faci invizibil. 

După aproape două ore de privit diferite casete de 
supraveghere, Fabian, Malin şi unul dintre cei doi paznici 
din centrul pentru urgenţe au reuşit să-l identifice pe 
ministrul justiţiei pe când ieşea pe uşa numărul patru a 
sălii de şedinţe. În colţul din stânga, jos, apărea ora 14.42, 
când Grimâs s-a oprit să-şi pună paltonul cu guler de blană 
înainte să-şi continue drumul spre scara rulantă. 

— Vezi? Îşi ţine servieta în mâna dreaptă şi pălăria în 
stânga. 

Fabian a arătat spre monitor, unde ministrul dispărea în 
josul scării rulante, iar Malin n-a putut decât să 
încuviinţeze. 

Data următoare când ministrul a apărut pe camera 
video, mergea hotărât prin holul mare al Băncii Centrale 
Suedeze, care continuă să fie numit aşa, deşi Banca 
Centrală se mutase de mulţi ani în Brunkebergstorg”. 
Servieta era în continuare în mâna dreaptă şi cu stânga îşi 
punea pălăria. 

— Şi ăsta e drumul cel mai drept ca să ajungi în clădirea 
parlamentului? a întrebat Malin, iar paznicul a încuviinţat. 

— Oricum, pare pregătit să iasă, a zis Fabian, care a 
observat că nimic din limbajul corporal al ministrului nu 

părea să arate că nu ar fi o zi obişnuită. 

Fabian a observat un comportament asemănător pe când 
îl urmăreau trecând prin „jgheab”, numele dat primei părţi 
a tunelului spre clădirile guvernamentale din Oraşul Vechi. 
Ministrul nu părea agitat sau şovăielnic când s-a uitat pe 
fereastră la Riddarfjärden, unde avea să fie găsit mai 
târziu primul lui mobil, sau când a salutat alţi membri ai 
parlamentului care treceau pe lângă el. Părea că nu are 
habar de ceea ce îl aştepta. 

După câteva secunde s-a întâmplat. 

Ora afişată în colţul din stânga, jos, era 14.45. 

În holul subteran, chiar după „jgheab”, ministrul s-a 
oprit cu un picior în aer şi s-a răsucit, ca şi cum l-ar fi 
strigat cineva. 

— Dă din nou imaginea şi măreşte-o, a zis Fabian. 

Secvența s-a reluat, cu figura ministrului mărită. Chiar şi 
la o granulaţie mult mai mare, nu puteai să nu observi 
expresia uimită a lui Grimâs. 

— Nu există alt unghi din care să vedem cine l-a strigat? 
a întrebat Malin. 

— Nu avem camere decât la uşi. Politicienii nu sunt prea 
încântați să fie supravegheați. Dar daţi-mi voie să... 
Paznicul a manevrat prin mai multe unghiuri ale camerei. 
Aici. lată-l aici, a zis, apăsând pe tasta de pornire. 

Imaginea arăta un paznic cu mustață şi burdihan 
strigând şi făcându-i semn cu mâna ministrului, care 
mergea în direcţia opusă. Ministrul s-a răsucit şi s-a dus 
spre paznic, aplecându-se spre el ca să audă ce spune 
acesta, care era mai scund decât el cu un cap. 

— Sunt şi microfoane acolo jos? a zis Fabian. 

— Din păcate, nu. 

Paznicul a mărit imaginea în care ministrul asculta cu 
atenţie. 

— Îl recunoşti pe paznic? a zis Malin. 

— Nu, dar se presupune că toţi trebuie să aibă pe 
uniformă un număr de identificare. Aici e ascuns de corpul 
ministrului. 

Grimâs a încuviinţat din cap iarăşi şi l-a urmat pe paznic 

în afara imaginii. 

— Ştii unde s-au dus? a zis Fabian. 

— Nu. Dar se pare că au mers drept înainte, către 
Brandkondoret sau Neptunus, în loc să cotească la dreapta 
spre clădirea parlamentului. Totuşi... 

— Treci la altă cameră. Nu-i putem pierde. 

— Fabian, asta nu e în direct, a zis Malin. Totul ar trebui 
să fie înregistrat, nu-i aşa? 

S-a răsucit spre paznic, care a încuviinţat din cap 
zâmbind cu gura până la urechi. 

Dar Fabian nu se simţea mai liniştit. Se întâmplase chiar 
atunci. Ministrul dispăruse chiar sub ochii lor. 

— Nu înţeleg, a zis paznicul, cercetând diferite casete, 
unele dintre ele complet negre. S-ar zice că unele camere 
au fost... date cu spray colorat, sau aşa ceva? Se aude 
alarma de sabotaj dacă cineva taie cablurile. 

— Bine, întoarce-te la secvenţa în care au fost văzuţi 
pentru ultima oară şi apoi mergi repede înainte până la 
15:20, 

Paznicul a dat clic un pic mai departe şi, după vreo 
treizeci de secunde, ministrul a reintrat în cadru. 

— Iată-l. Aproape că mă îngrijorasem un pic. 

— Dacă este cu adevărat el, a zis Fabian. 

Dunja a încercat să se gândească la altceva. Însă 
imaginile reveneau mereu. Toate trupurile de femei 
mutilate, care zăceau aruncate ca nişte gunoaie pe 
podeaua unui abator. Toate cu organele genitale 
sfârtecate, gâtul tăiat şi privirea fără viaţă. Analizase 
imaginile până la cel mai mic detaliu, în încercarea din ce 
în ce mai disperată de a găsi o legătură cu Karen Neuman. 

După mult prea multe ore petrecute pe canapea, 
ajunsese într-un punct mort şi se hotărâse să se ducă la 
culcare. Pe de altă parte, creierul ei refuza odihna şi 
continua de unul singur să treacă în revistă faptele. Când l- 
a auzit pe Carsten întorcându-se de la cina de Crăciun, a 
stat complet nemişcată şi a sperat că, dacă se preface 
adormită, chiar o să reuşească asta. 

Poate că ar fi trebuit să-i spună, în loc să mintă şi să se 
prefacă. Să-i spună că în minte n-avea decât imagini cu 
femei mai întâi violate şi apoi tăiate cu fierăstrăul, 
ciopârţite sau tăiate în bucățele, şi nimic altceva. 

În loc de asta, a continuat să se prefacă. 

A continuat să lase terenul liber. 

Lucru de care Carsten n-a întârziat să profite. 

După ce el s-a hotărât, argumente ca oboseala şi 
durerea de cap n-aveau nicio şansă. Nu l-a oprit nici lipsa 
dorinţei ei. Dimpotrivă, era convins că simpla frecare ceva 
mai tare a clitorisului va remedia totul, În cele din urmă, 
ea s-a dat bătută, sperând că creierul său va avea parte de 
o pauză foarte necesară. 

Din nefericire, n-a mers. n 

Dar undeva, în adâncuri, chiar dorea. În orice caz, să se 
culce cu el. Din acest motiv l-a lăsat să o pătrundă într-un 
ritm la fel de monoton ca un metronom, ba chiar a gemut o 
dată sau de două ori când el i-a gâfâit în ureche şi a 
întrebat-o dacă îi place. 

— Apropo, am uitat să-ţi spun ceva. 

— De ce acum? Nu poate să aştepte? a zis Dunja, 

încercând să ignore imaginea a ceea ce îi poate face unei 
femei o bâtă cu ţepi. 

— Nu, că altfel s-ar putea să uit. Trebuie să merg la 
Stockholm în acest weekend şi nu mă întorc acasă decât 
marţi. Vârful limbii lui i-a pătruns mai adânc în ureche şi 
Dunja s-a întrebat dacă îşi dă seama cât de tare i se aud 
vorbele. Cred că e un seminar despre un nou fel de a 
calcula clasificarea unei firme din punctul de vedere al 
creditului după fuzionare. 

Dunja a încuviinţat din cap şi l-a lăsat să-şi vadă mai 
departe de împingeri. Oare chiar ar putea să existe cinci 
ucigaşi extrem de diferiţi? Şase, dacă-l punem la socoteală 
şi pe al lui Karen Neuman. Şase bărbaţi diferiţi care au 
atacat câte o victimă nevinovată cu o răutate atât de 
calculată, ca apoi să-şi reia viaţa obişnuită. 

— Ilartă-mă că n-am avut chef ieri. Promit să mă 
revanşez acum. 

Dunja a încuviinţat şi a încercat să ignore faptul că 
devenise atât de uscată, încât începea să o usture, în 
schimb, s-a gândit la ce grozav era când făceau dragoste la 
începuturi. O făceau peste tot, de câteva ori pe zi. Totul se 
învârtea în jurul acuplării lor. Ea se simţea tot timpul 
excitată, şi  încercaseră toate poziţiile posibile şi 
imposibile. _ 

Acum nici nu ştia cum să-i zică la ceea ce făceau. In 
orice caz, nu făceau dragoste. Auzise întotdeauna că actul 
dragostei devine cu atât mai profund şi mai intim cu cât 
oamenii sunt mai mult timp împreună. În cazul lor, 
devenise mai sec şi mai monoton, până în punctul în care 
orice în afară de poziţia misionarului părea un delict. 

Işi dorea ca el să o surprindă din când în când cu ceva. 
Orice ar fi fost mai bun decât această izbire şi frecare 
monotonă. Măcar dacă el s-ar fi mişcat un pic mai 
neregulat, sau, şi mai bine, ar fi ieşit cu totul din ea şi ar fi 
început s-o lingă. De când nu mai făcuseră asta? Şi apoi ar 
putea s-o răsucească, aşezând-o în patru labe şi... Ia stai, 
ăsta e exact felul în care se potrivesc toate. Dintr-odată a 
văzut lucrurile atât de clar, încât nu putea pricepe cum de 

nu se gândise la asta mai devreme. 

— Ce e? 

Carsten s-a oprit la jumătatea mişcării. 

— Nimic. Continuă. 

Discrepanţele erau numitorul comun. Cum a putut să le 
scape asta tuturor, inclusiv ei? Era evident că e acelaşi 
făptaş. Pur şi simplu, nu voia să facă acelaşi lucru de două 
ori. Dacă era să ajungă la trăirea maximă, trebuia să 
folosească de fiecare dată o metodă şi mai sadică. 

Dunja s-a prefăcut din nou. Că are şi ea orgasm. Peste 
două minute, Carsten s-a rostogolit pe partea lui de pat, 
mulţumit de prestație, şi ea putea, în sfârşit, să se dea jos 
din pat. 

— Iubitule, mă întorc repede. Am doar ceva de făcut. 

— Promit să nu plec nicăieri. De-abia am început aici, a 
zis Carsten, prinzându-şi mădularul obosit. 

— Promit să mă întorc repede, a zis Dunja, pe când îşi 
lua kimonoul şi ieşea din cameră, ştiind foarte bine că el o 
să adoarmă mult înainte să termine ea. 

— Brandkontoret şi Neptunus sunt cele mai mici clădiri, 
a zis paznicul voinic, gâfâind, pe când mergea grăbit prin 
pasajul subteran care trecea drept prin zidul oraşului vechi 
şi dădea instrucţiuni prin staţie celorlalţi paznici. Şi dacă a 
mers cu adevărat pe aici, ar trebui să-l găsim curând. 

Fabian şi Malin îl urmau pe paznic spre ultimul loc în 
care ministrul şi paznicul misterios au fost înregistraţi de 
camerele video. Se zoreau printr-un labirint de pasaje, 
vechi arcade de pivniţă şi scări înguste care duceau în sus 
la cele două clădiri guvernamentale. Senzaţia că se 
apropie de ţintă era din ce în ce mai puternică. Paznicul a 
împărţit forţele în două şi au început să caute prin toate 
încăperile. 

Dar, după aproape şase ore de căutare, nu făcuseră 
niciun progres. N-au reuşit să găsească nici măcar o urmă 
a ceea ce se petrecuse cu ministrul justiţiei. Energia lor 
era pe terminate, iar teoriile despre cele întâmplate se 
înmulţiseră. Poate că ministrul plecase, pur şi simplu, pe 
altă uşă îmbrăcat în hainele altcuiva? Sau poate că el era, 
la urma urmei, cel de pe caseta video? 

Lui Fabian îi era din ce în ce mai greu să justifice 
continuarea căutării şi, după încă o oră, dat fiind că se 
apropia miezul nopţii, căutările au încetat. După spusele 
paznicului care răspundea de operaţiune, era sigur că 
ministrul nu se află acolo. Trecuseră prin sită amândouă 
clădirile şi pivnițele de două, chiar de trei ori, şi nu exista 
nimic care să sugereze că el o să apară brusc la a patra 
căutare. 

Fabian se pregătea să întrebe dacă ei chiar căutaseră 
peste tot, însă a fost oprit de Malin, care l-a tras deoparte. 

— Fabian, ştiu că nu e stilul tău. Dar te-ai gândit cumva 
la posibilitatea să fie ceva în ceea ce spun ei? Poate, stai 
aşa, că au chiar dreptate? 

— Deci, nici tu nu crezi că e aici? 

Malin a ridicat din umeri. 

— N-am idee. E sigur că s-a petrecut ceva între ministru 
şi paznicul acela. Dar asta nu înseamnă că e încă aici. Dacă 
paznicul n-a ieşit îmbrăcat în hainele lui Grimăâs, atunci 
Grimâs însuşi poate că s-a dus undeva îmbrăcat în hainele 
paznicului. Nu crezi? Acesta nu-i un lucru pe care să-l 
descoperim acum, indiferent câte casete de supraveghere 
vizionăm. 

— Da. În primul rând, uniforma i-ar fi fost mult prea 
mică. 

Malin a oftat şi a clătinat din cap. 

— Malin, sunt de acord cu tine. Dacă Grimâs a fost 
implicat, am fi putut să ne oprim din căutare acum câteva 
ore. Dar n-a fost. Ai văzut cu ochii tăi că paznicul l-a strigat 
brusc, pe când el se îndrepta spre maşină. Până atunci n- 
avea idee despre ce îl aşteaptă. În plus, nu există aici nicio 
uşă nepăzită, aşa că, dacă a plecat dintr-una dintre clădiri, 
cu sau fără voie, faptul rămâne să fie confirmat. 

— Şi atunci, care este explicaţia ta? 

Fabian a ridicat din umeri. 

— Nu ştiu. Probabil că n-au căutat peste tot. 

— Ba da, au făcut-o. Şi încă de trei ori. 

Fabian n-a zis nimic. N-avea rost. Dacă nu era de acord 
cu sistarea căutării, îşi punea în cap şi SePo, şi pe 
comisarul poliţiei. Dar nu se putea descotorosi de senzaţia 
că e atât de aproape. N-avea îndoială că ministrul fusese 
victima unei crime. Şi, cu cât se gândea mai mult la asta, 
cu atât devenea mai semnificativ locul faptei. Ce ironie, ca 
ministrul justiţiei să fie cel mai puţin protejat în clădirile 
parlamentului. În cele câteva ore dintre momentul audierii 
şi plecarea din clădire, SePo făcuse greşeala fatală de a 
face economie la protecţia lui personală. 

Un paznic l-a strigat pe ministru, l-a dus într-unul dintre 
punctele moarte ale camerelor de supraveghere şi s-a 
întors după mai puţin de o jumătate de oră îmbrăcat în 
hainele ministrului. Cel puţin asta era sigur. Ce s-a 
întâmplat după aceea era în continuare neclar. 

Fie ministrul era încă într-una dintre clădirile 
parlamentului, fie cineva reuşise să-l scoată fără să fie 

văzut de niciuna dintre camerele de supraveghere. Dar 
exista riscul să fie descoperit rapid. Prin urmare, era încă 
acolo. 

Dar unde? 

Trebuie să fie pe undeva un spaţiu pe care l-au trecut cu 
vederea, care nu era folosit niciodată. 

— Păi, bine, cred că o să zicem mulţumesc şi să vă urăm 
noroc, a zis paznicul, conducându-i spre uşă. 

Şi-au strâns mâinile. 

— Se prea poate să luăm iar legătura cu voi, a zis Malin, 
mergând spre ieşire. 

Dacă ar fi fost să se ascundă pe undeva la sediul poliţiei, 
Fabian ştia exact ce cameră ar fi ales, cea pe care toate 
locurile de muncă importante erau obligate prin lege să o 
aibă, însă nu era folosită niciodată. 

— Fabian? Trezeşte-te, plecăm, a zis Malin. 

Fabian a încuviinţat din cap şi a urmat-o pe Malin afară, 
dar s-a oprit iar şi s-a întors spre paznic. 

— Camera pentru odihnă. V-aţi uitat în camera pentru 
odihnă? 

— Camera pentru odihnă? N-avem pe aici aşa ceva, a zis 
paznicul, scoțând un fornăit. 

— Eşti absolut sigur? _ 

— Cunosc fiecare ungher din clădirile astea. În ciuda a 
ceea ce spune lumea despre politicieni, ei nu trag câte un 
pui de somn. 

— Bine, era doar o idee, a zis Fabian, întorcându-se spre 
ieşire. 

— Ia stai un pic... În spatele proiectoarelor ălora de pe 
tavan din arcada de sub Brandkontoret... Paznicul s-a 
îngălbenit. Cum de nu m-am gândit la asta...? 

— La ce? a întrebat Fabian, dar n-a primit niciun 
răspuns. 

Paznicul plecase deja cu aşa viteză, încât Fabian şi 
Malin abia izbuteau să se ţină după el. 

— Te ţii de glume! Ştii cât e ceasul? s-a auzit la telefon 
vocea lui Mikael Rønning. 

— Da, ştiu. Şi nu, nu mă ţin de glume, a zis Dunja, 
încovrigându-se pe canapea cu telefonul în mână. Dar eşti 
singurul care mă poate ajuta. Unde eşti? Departe de birou? 

— Nu, Ben a avut un impediment. Şi înţeleg prin asta 
impediment în ghilimele. Ştiu că avem o relaţie deschisă şi 
aşa mai departe. Dar... Trebuie să recunoşti că e de prost 
gust. 

— Fără îndoială. Dar unde eşti? 

— Sunt încă aici, jucând Sims. 

— Cum, eşti la birou? 

— Da, dar tocmai mă pregăteam să mă duc la Cosy Bar, 
şi ştii ce o să fac acolo? 

— Nu, dar pot să-mi închipui. Mă poţi ajuta înainte să 
pleci să te răzbuni pe Ben? Apropo, chiar îl cheamă Ben? 

— Da, dar cei mai mulţi îi zic Big Ben. 

— Nu şi tu. 

— În acel caz ar fi Big-but-not-bigger-than-me” Ben. Dar 
să uităm acum de afurisitul de poponar. La ce ai nevoie de 
ajutor? 

— La cazurile pe care le-ai scos pentru mine. Cred că 
unele au acelaşi făptaş. 

— Cum se poate? În afară de violenţa extremă nu au 
nimic în comun. 

— Ştiu. Şi tocmai asta-i ideea. Se plictiseşte. Aşa încât, 
ca să aibă aceeaşi emoție puternică, trebuie de fiecare 
dată să reinventeze roata. Mă urmăreşti? 

— Şi ce vrei să fac eu pentru tine? 

— O nouă căutare care să meargă mai departe în timp. 

— Cât de departe? 

— Zece sau cincisprezece ani. Şi nu trebuie să aibă ca 
rezultat moartea. Violul este suficient, sau chiar tentativa 
de viol. Trebuie să fi avut o primă încercare. 

— O să fie o mulţime de cazuri. 

— Te rog, doar fă cum îţi spun. 

— Your wish is my command.? 

— Scuze, nu aveam intenţia să... 

— E în ordine. Însă dacă, Doamne fereşte, o să ajungem 
în pat tu şi cu mine, cum ar fi la o petrecere de Crăciun 
sau aşa ceva, eu o să fiu cel care ţine biciul. Ne-am înţeles? 

— Sigur, promit, a zis Dunja, râzând. Sună-mă de îndată 
ce ai terminat. Nu pot să dorm. 

— N-o să fie nevoie. Le-am scos acum. 

— Bine, câte sunt? 

— Aşa cum spuneam: al naibii de multe. 

— Un număr cu trei cifre? 

— Oh, yeah. 

Dunja şi-a îndepărtat telefonul de gură, ca să nu-i poată 
auzi oftatul. Mikael Rønning avusese dreptate. Era 
dezgustător cât de frecvente ajunseseră să fie în 
Danemarca violul sau tentativa de viol. Aveau nevoie de 
ceva care să deosebească făptaşul de toţi ceilalţi. 
amănunt care să se preteze căutării şi, în acelaşi timp, să 
poată fi legat de unul dintre cele mai recente cazuri. 

S-a ridicat în şezut pe canapea şi s-a uitat la cele cinci 
dosare aşezate unul lângă altul pe măsuţa de cafea. Nici 
nu mai ştia de câte ori făcuse asta. 

— Alo? Mai eşti acolo? 

— Hmm... a zis ea, dându-şi seama în cele din urmă cât 
de obosită era, şi chiar ar fi trebuit să-l lase pe Rønning să 
meargă la Cosy Bar, iar ea să se întoarcă în pat. Carsten 
dormea de-acum, cu siguranţă. Dar era pe urmele a ceva 
care refuza să-i dea pace şi n-avea să poată pune geană pe 
geană până ce nu avansa un pic. Privirea i s-a lipit de 
ancheta în cazul lui Nanna Madsen, găsită într-un 
tomberon din Herlev cu sângerare masivă din muşcături 
adânci. Ascultă, ce-ar fi să incluzi în câmpul de căutare un 
câine? 

— Un câine? Ce fel de câine? 

— Încearcă doberman, doberman pinscher, câine de 

luptă sau, simplu, câine. 

Dunja auzea zgomotul tastelor în vreme ce Rønning 
făcea noua căutare. 

— Da, pot zice bingo. Pe 14 iunie 2004, o anume Maiken 
Brandt a făcut plângere pentru o tentativă de viol în care 
făptaşul, pe lângă alte lucruri odioase, se pare că a asmuţit 
asupra ei un câine agresiv. După mărturia ei, era un 
doberman pinscher. 

— L-a putut identifica? 

— Da, îl văzuse prin zonă de mai multe ori şi l-a 
identificat. Chiar a depus mărturie la tribunal împotriva 
lui. 

— Şi? 

— Numele lui este Benny Willumsen, în vârstă de 
treizeci şi şase de ani. A fost condamnat la doi ani, dar 
eliberat după unul. 

— Poţi să vezi când a fost eliberat? 

Dunja a luat dosarul lui Nanna Madsen. Fusese ucisă pe 
5 decembrie 2005. 

— 17 iulie 2005. 

— După o jumătate de an. 

— Şi până atunci? 

— Vreau să faci aceeaşi căutare ca înainte, dar 
concentrează-te doar pe zilele dintre 17 iulie şi 5 
decembrie 2005. 

— Sunt trei incidente. Pe 15 august, 23 octombrie şi 4 
noiembrie, şi ultimele două au fost violuri depline. Însă 
toate trei dosarele au fost închise din lipsa probelor. 

— Iar pe 5 decembrie merge şi mai departe şi îşi ucide 
victima. El e. Trebuie să fie el. Fă o căutare şi vezi unde 
locuieşte. 

— Am făcut-o deja, dar nu pare să fie înregistrat nicăieri 
în Danemarca. 

— Ai încercat să cauţi alt Willumsen? Poate părinţii, sau 
alte rude? 

— Nu avea niciun frate şi amândoi părinţii sunt 
decedați. Poate că s-a mutat în altă ţară. 

— Chiar aşa... Nu m-am gândit la asta. Ar trebui să 

încerci în Suedia. 

Dunja i-a auzit degetele repezindu-se din nou la taste. 
Însă, din cine ştie ce motiv, se simţea deja liniştită. Când 
Rønning a început iar să vorbească, n-a fost deloc 
surprinsă. 

— Uite-l pe tipul tău. Konsultgatan, numărul 29, în 
Malmo. La doi paşi de aici. 

— Hei, mai încet, nu uita că sunt gravidă, a zis Malin, 
care reuşea cu greu să ţină pasul cu Fabian şi cu paznicul 
care, în ciuda dimensiunilor, gonea prin pasajele subterane 
ca un copoi nerăbdător. După ce au trecut de uşile închise 
ale câtorva toalete, au luat-o la stânga, au urmat o 
ramificaţie a coridorului care era o fundătură, paznicul s-a 
oprit, în sfârşit, şi-a tras sufletul şi a arătat spre zeci de 
proiectoare vechi îngrămădite unul peste altul, ca un 
monument în cinstea progresului tehnologiei. 

— În spatele ălora trebuie să fie o uşă. 

Fabian şi paznicul au mutat proiectoarele unul câte 
unul, dar curând şi-au dat seama că unele sunt plasate 
strategic, aşa încât puteau fi rostogolite cu uşurinţă, 
dezvăluind o trecere îngustă care ducea la o uşă închisă cu 
o placă pe care era imaginea unui pat. 

Camera obligatorie pentru odihnă pe care n-o folosea 
nimeni. Nu până acum, în orice caz, şi-a zis Fabian, 
apăsând pe clanţă. 

În afară de mirosul metalic al sângelui, nu exista nimic 
surprinzător în cameră, în care se aflau doar o banchetă, o 
măsuţă şi un lampadar. Ministrul justiţiei zăcea cu faţa în 
sus pe banchetă, cu ochii închişi, acoperit cu o pătură. 
Însă, în ciuda mirosului, nu era sânge nicăieri, a observat 
Fabian, în vreme ce îşi deschidea telefonul şi îndrepta 
lumina spre carpeta de culoare neutră care acoperea în 
întregime podeaua. 

— E viu? a întrebat Malin, înghesuindu-se în spatele lui 
Fabian. 

Fabian a pipăit cu degetele carotida ministrului şi a 
clătinat din cap. Cadavrul era rece, iar rigor mortis 
dispăruse aproape cu totul, sugerând că murise de vreo 
douăzeci şi patru de ore. 

— Simţi mirosul pe care îl simt eu? 

Malin a închis uşa, ca să nu intre paznicul. 

Fabian a încuviinţat din cap. Bănuielile i s-au confirmat 

când a dat deoparte pătura de pe trupul gol. Întregul 
abdomen era o mare gaură. 

— Sfinte Dumnezeule, ce s-a întâmplat? 

Malin s-a dus alături de Fabian, care îndreptase lumina 
spre deschizătura destul de mare, de unde fusese scos 
totul. 

— A fost golit de toate organele interne, a zis Fabian. 
Intestinele, ficatul, rinichii... Din cât văd, au dispărut toate. 

— Dar, nu pricep. Pentru asta ar fi fost nevoie de o 
planificare incredibilă. Ştii despre ce e vorba? 

Fabian n-a răspuns, cu toate că tocmai îşi dăduse seama 
care era în realitate conţinutul pungilor din congelatorul 
apartamentului dezafectat. 

— Mai întâi Palme, apoi Lindh şi acum Grimăs, a 
continuat Malin clătinând din cap. E o adevărată nebunie. 
Dacă asasinarea miniştrilor noştri continuă aşa, n-o să ne 
mai rămână niciun politician. 

— Te simţi bine? a zis Fabian. 

— Cum naiba aş putea să mă simt bine? Fabian, 
ministrul justiţiei suedez tocmai a fost omorât. Iți dai 
seama ce urmează? O să avem în cârcă fiecare reporter din 
Suedia. Edelman n-o să mai poată face nimic altceva decât 
să organizeze conferinţe de presă în care n-o să poată 
spune mai mult decât că urmărim câteva direcţii paralele. 
Dar, dar... A oftat din greu, cu mâinile odihnindu-i-se pe 
burta ţuguiată. Cel puţin putem să ne bucurăm că, 
neîndoielnic, a fost săvârşită o crimă şi, de acum încolo, 
investigația este în mod oficial în ograda noastră. 

Fabian a încuviinţat, chiar dacă nu auzise niciun cuvânt. 
Era preocupat cu totul de legătura dintre corpul tăiat din 
faţa sa şi conţinutul pe care-l găsise în congelatorul din 
apartamentul dezafectat. Se îndoia că pungile acelea erau 
umplute cu maţe pentru cârnaţi şi bucățele fragede de la 
un porc. 

— Ce crezi? 

Fabian a ridicat mâna ca s-o facă să tacă şi a îndreptat 
lumina spre faţa ministrului. Dacă teoria sa era corectă, 
ceea ce plutea în borcanul de sticlă Hayward's nu erau 

cepe murate. 
Însă numai după ce s-a aplecat a putut să vadă. 
Pleoapele scufundate. 
— Ce e? Ai găsit ceva? a zis Malin. 
Fabian a încuviinţat, a prins o pleoapă cu o pensetă şi a 
ridicat-o. 
Şi, la fel ca abdomenul, orbita era goală. 

Când Benny Willumsen s-a trezit, n-avea nicio idee unde 
se află. Lumina lămpii aflate exact deasupra lui făcea să-i 
fie greu să vadă ceva. De-abia după ce a reuşit să 
slăbească banda adezivă întinsă peste fălci şi frunte şi-a 
putut întoarce capul ca să priceapă unde se află. Era legat, 
gol puşcă, pe propria masă de bucătărie. 

Fotografia mult iubitei sale Jessie a împrăştiat orice 
îndoială. O înrămase şi o atârnase pe perete în ziua în care 
murise. Curând aveau să se împlinească şaptesprezece 
luni, şi fiecare zi părea o bătălie epuizantă. Se gândise să- 
şi ia alt câine, dar hotărâse că n-ar fi acelaşi lucru. 

Încet, şovăielnic, memoria a început în cele din urmă să- 
i revină. Îşi făcuse plimbarea de seară obişnuită şi, cu 
toate că ninsese mult, a ales traseul lung, care dura 
aproape două ore. Se simţea liniştit, fără cea mai mică 
grijă. 

Era cu totul altfel decât se simţise după cucerirea dintr- 
una dintre casele de pe plaja Fortuna din Rydebäck, cu doi 
ani înainte. Săvârşise păcatul de moarte de a trece cu 
vederea un amănunt nesemnificativ şi nu mai dormise o 
săptămână întreagă, până ce poliţia din Helsingborg îi 
dăduse, în sfârşit, de urmă şi îl arestase. 

Dacă nu l-ar fi acuzat, pe nedrept, şi de uciderea femeii 
prinse cu şuruburi care ajunsese pe insula Ven, era 
aproape sigur că ar fi fost condamnat. Acum, că era în 
libertate, şi-a jurat că n-o să-i mai scape niciodată un 
amănunt, oricât de mărunt şi neimportant ar fi putut să 
pară. 

Şi nici n-o mai făcuse, până acum. 

După ce s-a întors de la plimbare, s-a relaxat, dedicând 
restul serii exerciţiilor fizice. Flotări la paralele şi la podea, 
întinderea braţelor, flexii cu gantere şi exerciţii cu haltere. 
A făcut totul de trei ori, a ajuns la limita rezistenţei şi 
pieptul îi bubuia când a terminat. 

Apoi s-a întâmplat. 

A auzit cum e pus ceva prin fanta din uşă şi cade pe 
podea, dar până să ajungă în bucătărie ca să vadă ce e, 
camera era deja plină de fum. 

A încercat să iasă, dar n-a putut să se târască sau să se 
tragă în faţă. Ultimul lucru pe care şi-l amintea era că intra 
cineva pe uşa din faţă, venea la el şi se apleca. 

Cineva cu haine întunecate, groase, având pe faţă o 
mască de gaze. 

Şi acum zăcea aici, legat cu bandă adezivă pe propria 
masă de bucătărie, fără să aibă habar ce-l aşteaptă. Avea 
nişte bănuieli. Eliminase pe loc ipoteza poliţiei ca fiind cu 
totul neverosimilă. Şi în cele câteva minute de când se 
trezise şi-a trecut în revistă amănunţit toate vechile 
cuceriri. 

La început, a fost convins că era unul dintre primele sale 
eşecuri. Una dintre femeile care erau încă vii şi acum voia 
să se răzbune. Dar, gândindu-se mai bine, a hotărât că 
niciuna dintre ele nu avea în ea ce trebuie ca să-l supună 
acestei manipulări. S-a gândit dacă nu cumva este una 
dintre rudele victimei din Rydebăck, însă în cele din urmă 
a respins şi acea idee. 

A auzit pe cineva ridicându-se de pe canapeaua din 
living. Nu era singur. A încercat să-şi răsucească gâtul ca 
să vadă cine intră în bucătărie, dar n-a putut, şi acel cineva 
s-a oprit în spatele lui şi l-a legat la ochi. 

Acum începe, şi-a zis. Orice urma să i se întâmple. Era 
pe cale să înceapă. 

Fabian, 

Nu ştiu când o să ajungi acasă, sau dacă mai ajungi pe 
acasă. Nu vreau să mă amestec în ce ai tu de gând, dar mi- 
aş dori cu adevărat să telefonezi, de dragul copiilor. Mai 
ales al Matildei, nu-i iese din minte gândul că o să ne 
despărțim. Ce i-ai spus? M-a întrebat dacă ne-am despărțit 
deja şi n-am ştiut ce să-i spun. 

Aşa să fie? 

Cu Theodor e cu totul altă poveste. N-am habar ce face 
serile, dar sunt sigură că nu-i nimic de bine. Indiferent 
cum arată viitorul nostru, asta e ceva de care trebuie să ne 
ocupăm. Împreună. 

E de mâncare în frigider, dacă ţi-e foame. 

Sonja 

P.S. O să fiu la atelier tot weekendul. 


A renunţat, şi-a zis Fabian, a luat biletul scris de mână 
de pe masa din bucătărie şi l-a ascuns în bufet, printre 
flacoanele cu pilule. Putea să-i înţeleagă punctul de 
vedere. În plus, era pregătit să fie de acord că e, probabil, 
hotărârea corectă. Dar, oricât de corectă părea în acel 
moment, el nu se putea hotărî să ia măsuri pentru 
despărţire. Nu şi-ar ierta-o niciodată dacă s-ar dovedi după 
aceea că a fost o hotărâre greşită. Poate că treceau doar 
printr-o perioadă grea neobişnuit de lungă, din care se 
trudeau să iasă. 

A luat vasul cu mâncare din frigider şi a scos capacul. 
Pilaf cu ciuperci. Era unul dintre felurile sale preferate şi 
nimeni nu făcea pilaf la fel de bun ca Sonja. A luato 
furculiţă şi a început să-l mănânce rece, direct din vas, de 
teamă ca zgomotul cuptorului cu microunde să nu-i 
trezească pe ceilalţi. S-a hotărât să nu lase totul să se 
termine înainte de a face împreună o ultimă încercare să-şi 
salveze căsnicia. 

Când a terminat, a pus vasul în maşina de spălat vase 

plină până la refuz, a stins lumina şi s-a dus în baie, unde a 
făcut duş, s-a spălat pe dinţi şi a început obişnuita curăţare 
cu aţa dentară. În ultima vreme dentistul se luase de el 
tare, ameninţându-l că o să-şi piardă dinţii dacă nu începe 
curând să folosească aţa dentară. Dacă se gândea cât de 
tare îi sângerau gingiile, amenințările astea nu erau deloc 
vorbe-n vânt. 

În dormitor, Sonja dormea deja. Nu exista nimic pe lume 
care să semene cu sunetele somnului ei. Respirația grea, 
neregulată, era presărată cu mici sforăieli. Erau atât de 
aparte, încât nici măcar ea nu era în stare să le imite dacă 
încerca să se prefacă adormită. 

A pus ceasul să sune la ora şapte şi s-a strecurat sub 
pătură. Fiecare părticică din el avea nevoie disperată de 
câteva ore de odihnă, în vreme ce criminalista lor, Hillevi 
Stubbs, trecea prin sită camera pentru odihnă din clădirea 
parlamentului şi apartamentul dezafectat, în căutare de 
probe, iar echipa de legişti examina cadavrul lui Grimâs. În 
plus, lui Malin îi venise al doilea val de energie şi se 
întorsese în clădirea parlamentului ca să analizeze mai 
amănunţit casetele video, să încerce să identifice paznicul 
care îl strigase pe Grimăs. 

Ar fi vrut să vină şi el, însă a refuzat-o, dându-şi seama 
că e ultimul moment de linişte dinaintea furtunii şi, 
probabil, ultima lui şansă să apuce un pic de somn. In 
următoarele treizeci de minute, ştirea despre moartea 
ministrului avea să fie dată publicităţii şi, chiar dacă 
Edelman avea să treacă sub tăcere cele mai macabre 
detalii, mass-media aveau în mod inevitabil să afle, 
adulmecând tot mai multe de la titlu la titlu, unul mai 
fioros decât altul. 

Dar în acest moment nimic din toate astea n-avea 
importanţă. Nu putea să-şi scoată din minte biletul Sonjei 
şi posibilitatea ca ea să fi aruncat prosopul. Toţi acei ani 
minunati petrecuţi împreună ar putea acum să dispară în 
tăcere, ca nisipul dintr-o clepsidră? 

Asta nu era cu putinţă. În niciun caz. Cel puţin, ar putea 
să vorbească unul cu altul. Sonja propusese de mai multe 

ori să facă terapie şi examinase opţiunile. Dar el se 
opusese fiecărei propuneri şi credea că ea exagerează 
problemele. Credea că sunt în stare să se aşeze şi să 
vorbească despre problemele lor singuri, fără cine ştie ce 
străin ahtiat după bani care să se uite la ei. 

Dar adevărul era că n-avea curajul. 

S-a rostogolit pe partea Sonjei şi s-a cuibărit sub pătura 
ei. Era caldă şi părul îi mirosea un pic a vopsele de ulei, cu 
toate că tocmai făcuse duş. Dormea prea adânc ca să-i 
observe prezenţa şi n-a reacţionat nici când el i-a rostit 
numele. Dar poate că ascultă în subconştient, şi-a zis, 
aplecându-se spre ea. 

— Sonja, te iubesc. Ca să ştii şi tu, te iubesc mai mult ca 
orice pe lume, a şoptit. Şi îţi jur că n-am renunţat, nici pe 
departe. Mă auzi? Dacă vrei să facem terapie, atunci hai s- 
o facem. Bine? 

— Mmm... 

Era imposibil să-ţi dai seama dacă era un răspuns sau un 
simplu sunet. 

— Sonja, te iubesc, a mai şoptit o dată. Fabian te 
iubeşte. 

— Şi eu te iubesc... a zis ea într-o şoaptă atât de uşoară, 
încât aproape că nu s-a auzit. 

Dar pentru Fabian a fost mai mult decât destul. 

Benny Willumsen nu ştia cum ar trebui să reacționeze. 
Gândurile şi emoţiile i se învârtejeau în toate direcţiile. Pe 
de o parte, simţea cum îi creşte neliniştea gândindu-se la 
ceea ce îl aştepta. Durerea probabilă. Era ciudat că una 
dintre victimele sale precedente, sau eşecuri, cum prefera 
să le considere, hotărâse să-şi facă singură dreptate. Însă 
nu era pregătit să arunce prosopul. Se gândea la tot ce ar 
fi vrut să facă. Toate ideile care îi veniseră, însă, nu mai 
putea să le realizeze acum. 

Şi totuşi, nu putea să nu se bucure de mâinile care 
treceau peste pielea lui dezgolită, făcându-l să se 
cutremure de plăcere la fiecare atingere uşoară ca un fulg. 
li alunecau blând peste pieptul care era încă dur şi 
încordat după ultima serie de exerciţii fizice, şi apoi mai 
departe, peste muşchii abdominali frumos reliefaţi - marea 
lui mândrie. 

Cu toate că sărise de patruzeci de ani, era în cea mai 
bună formă de când se ştia. Corpul său ajunsese aproape 
de perfecţiune. Nu numai că avea muşchi, dar era perfect 
proporţionat şi foarte flexibil, mulţumită câtorva ani de 
yoga. În plus, grăsimea de sub piele dispăruse, aşa încât 
toate venele şi tendoanele îi erau la vedere. Dacă era un 
moment în care ar trebui să fie privit şi atins de o persoană 
străină, acesta era. 

Nu se mai aflase niciodată într-o situaţie asemănătoare - 
gol şi imobilizat pe propria masă, legat la ochi - şi nici în 
fanteziile cele mai dezlănţuite n-ar fi bănuit că asta i-ar 
putea provoca plăcere. Dar aşa era. Cu toate că era 
speriat, era silit să admită că nesiguranța îl excita. Faptul 
că era neputincios contrasta, fireşte, cu toate momentele 
în care el fusese partea activă, cel care plănuia, acţiona şi 
executa. 

Nu că nu i-ar fi plăcut să fie la conducere. Adora să fie. Îi 
plăcea să ţină cârma singur. Faptul că ai putere asupra 
vieţii altcuiva este o senzaţie care depăşeşte aproape 

orice, chiar şi faptul că vezi spaima din ochii lor când îşi 
dau seama că sunt cu totul în puterea ta. Exista 
posibilitatea de desfătare în fiecare fază a procesului şi, 
dacă te pripeai, era un mare risc să-ţi scape micile nuanţe, 
cum ar fi momentul în care spaima se transforma în 
teroare, de îndată ce înțelegeau nu numai că el deţine 
puterea, ci şi că are de gând să şi-o folosească. 

Fiecare fază stârnea acum o nouă senzaţie şi, după ce o 
trăiseră, nu-şi mai puteau recăpăta inocenţa. În clipa în 
care teroarea îşi înfigea ghearele în ele, spaima era 
epuizată definitiv şi nu mai avea nicio importanţă cât de 
mult se străduia el. De-a lungul anilor, devenise din ce în 
ce mai priceput să stoarcă din ele fiecare strop de frică, 
menţinându-le într-o anumită fază cât de mult timp dorea, 
înainte să le ducă mai departe pe calea pe care îşi ducea 
toate cuceririle. 

În primii ani, ceea ce căuta era teroarea, însă acum 
speranţa devenise aşteptarea sa favorită. Intotdeauna se 
ivea după teroare şi le făcea privirile să se lumineze din 
nou. Uneori avea parte de un zâmbet sau chiar un râs 
aproape firesc. În acel moment, nimic nu-i plăcea mai mult 
decât să le amăgească, făcându-le să creadă că sunt în 
siguranţă, şi să le lase speranţa să crească atât de mult, 
încât o credeau deplin şi îi plăcea să le convingă că, dacă 
ascultă de el şi nu se împotrivesc, totul va fi în ordine. 

Atunci, şi numai atunci, aveau să rămână în viaţă. 

Cu cât putea prelungi mai mult starea asta, cu atât îi era 
mai mare răsplata. Adora să le vadă cum îşi dau seama că 
n-are rost să se mai agaţe de speranţă. Oricât l-ar fi 
implorat, nu exista decât un fel în care se putea sfârşi. 
Continuau să respire şi inimile continuau să le pompeze 
sângele, ca şi cum nu s-ar fi întâmplat nimic. 

Dar ochii lor ştiau adevărul. Ştiau exact ce le aşteaptă. 

Nimic nu era mai frumos decât clipa în care privirea se 
înmuia şi se resemna. 

Mâinile grijulii i-au atins uşor pubisul şi au pornit în jos, 
pe picioare. Pentru prima oară nu putea să facă altceva 
decât să aştepte şi să primească. Cu toate că ştia cum se 

va sfârşi, nu se putea abţine să se bucure de ultimele sale 
clipe. 

Respirația i-a devenit mai profundă şi membrul i s-a 
trezit şi el la viaţă. Putea simţi şuvoiul de sânge, care îl 
făcea mai mare şi mai dur, când mâinile uşoare s-au 
apropiat. P 

La început crezuse că sunt mâini de femeie. Însă acum 
nu mai era sigur. Spre deosebire de atâţia oameni, 
niciodată nu l-a frământat gândul dacă nu cumva este 
homosexual. Ori bisexual, în fond. Toată viaţa fusese sigur 
că e hetero şi că i-ar dispărea excitaţia de îndată ce l-ar 
atinge un bărbat. 

Dar se pare că trupul său nu avea preferinţe, pentru că 
acum membrul îi era în plină erecţie şi aşa de umflat, plin 
până la refuz de sânge, încât îl simţea mişcându-se odată 
cu pulsul. Era sigur că persoana care se juca cu el era 
impresionată. Cu lungimea de douăzeci şi nouă de 
centimetri şi circumferința de optsprezece şi jumătate, era 
mai mare decât majoritatea. 

Atunci l-a atins, în sfârşit. Cu mângâieri uşoare, aproape 
imperceptibile, de la bază, pe partea de dedesubt, până în 
vârf. Nu era sigur, dar i se părea că vârful unei limbi se 
joacă în jurul glandului care pulsa. 

Nu ştia la ce se aşteptase cu adevărat. Dar cu siguranţă 
nu crezuse că va fi lăsat în viaţă atâta timp. Nu putea 
decât să spună „mulţumesc” şi să se bucure de asta, cât 
mai ţinea. În orice clipă putea să se termine. Simţea cum 
trupul i se pregăteşte să moară. O tăietură bine ţintită cu 
satârul ascuţit pe care îl ţinea în bucătărie, şi sângele avea 
să i se scurgă de tot în cincisprezece minute. 

În orice moment. 

În schimb, mâinile au apucat baza tare ca piatra şi i-au 
mişcat membrul, astfel încât să fie aţintit drept în sus, şi o 
gură caldă, umedă, a cuprins glandul, continuându-şi 
drumul în jos. Încă nu-şi dădea seama dacă e bărbat sau 
femeie, dar cu cât mâna şi gura îşi continuau lucrarea în 
perfectă armonie, cu atât îi păsa lui mai puţin. 

În mod normal, se masturba cel puţin de două ori pe 

săptămână, pentru că asta îl ajuta să rămână cât de cât 
liniştit. Dar în ultimele săptămâni nu o făcuse şi se 
concentrase pe exerciţiile fizice, lăsând presiunea să se 
acumuleze. Dacă ejacula acum, avea să fie ca un glonţ 
devastator. 

Doar să nu se termine acum. Nu înainte să ajungă la 
orgasm. Putea să facă ce vrea cu el după aceea. Absolut 
orice. Câtă vreme va putea să... 

A simţit cum i se contractează testiculele şi mădularul 
tare ca piatra se pregăteşte. După prima ţâşnitură, 
membrul a continuat să azvârle sperma albă ca şi cum n- 
avea să mai termine vreodată. 

De-abia după ce s-a golit cu totul, mâinile şi-au desfăcut 
încleştarea, iar el s-a putut destinde, lăsându-şi trupul să 
se îngreuneze. Era pe cale să aţipească şi simţea că se 
scufundă prin masă în jos, tot mai adânc, spre beznă. 

Orice o fi să fie. 

El era gata să-şi primească pedeapsa. 

Nu era decât şase fără unsprezece minute dimineaţa 
când Fabian şi Malin au păşit în holul slab luminat al 
clădirii de pe Hornsgatan, numărul 107, în Stockholm. 
Într-un fel, era amplasarea ideală din Södermalm, la o 
aruncătură de băț de spaţiul verde Årstaviken. Însă, dacă 
te luai după cum arăta de aproape, putea fi în orice 
suburbie prăpădită, şi-a zis Fabian. 

Malin îl sunase cu douăzeci de minute mai devreme ca 
să-i spună că reuşise să descifreze ecusonul paznicului pe 
una dintre casetele de supraveghere din clădirea 
parlamentului. Paznicul care plecase cu ministrul se 
numea Joakim Holmberg, avea treizeci şi şapte de ani, 
locuia singur şi lucra de cinci ani în corpul de pază. 

— Etajul cinci, a zis Malin, deschizând uşa liftului. 

— Hai pe scări, a zis Fabian, dând să pornească. 

— Ție ţi-e uşor să vorbeşti. Nu cari după tine o întreagă 
familie, a zis Malin, grăbindu-se în urma lui. l-am cerut lui 
Wojtan să-l cerceteze, şi vrei să ştii ce a găsit? 

Wojtek Novak o înlocuise pe Niva Ekenhielm când ea 
plecase, cu doi ani în urmă. Refuzase să fie numit „poliţist 
ştiinţifico-fantastic” şi ţinea morţiş să i se adreseze cu 
„investigator criminalist utilizator de tehnologie 
informaţională” şi, ca urmare, cei mai mulţi îi ziceau 
Wojtan sau Ciber-Wojtan. După un an în care s-a deprins 
cu mersul lucrurilor, nu mai exista nicio îndoială că este o 
achiziţie valoroasă, chiar dacă n-avea să ajungă niciodată 
nici măcar pe aproape de nivelul Nivei. 

— Desigur. S-auzim, a zis Fabian, pierzând bătălia cu 
căscatul. 

— Cum ziceam, are treizeci şi şapte de ani şi a locuit cu 
mama lui până ce ea a murit de cancer mamar, acum doi 
ani şi jumătate. Confortabil, nu? Şi nu mă refer la cancerul 
mamar. Acum a preluat contractul de închiriere. 

Un singuratic care nu se urnise de acasă. N-are cum să 
fie mai rău, şi-a zis Fabian şi a aşteptat-o pe Malin, care 

începea să se înroşească la faţă de la oboseala urcării 
scărilor. 

— Altceva? 

— Oh, yes. De-abia am început. Pe Facebook îi plac atât 
Sverigedemokraterna?, cât şi Politiskt inkorrekt”. Şi în 
fiecare săptămână, pe Flashback”, contribuie la diferite 
teme despre arme. 

— Nu şi alte tipuri de teme? 

Fabian a pornit pe ultimul şir de trepte. 

— Cum ar fi? 

— Vânătoare, dezmembrare, anatomia umană şi aşa mai 
departe. 

— Nu ştiu. Dacă da, foloseşte un pseudonim. Dar ascultă 
aici: din 1997 până în 2000 a dat în fiecare an examen la 
Academia de Poliţie şi a picat, cu explicaţia... A urcat 
ultima treaptă, şi-a scos telefonul şi a citit cu voce tare: 
„Candidatul suferă de fobii sociale atât de puternice, încât 
considerăm că profesiunea de poliţist este complet 
nepotrivită”. 

— Dar postul de paznic la clădirile parlamentului nu a 
fost, evident, o problemă. 

— Poate că aşa a ajuns să-i fie frică de întuneric. Stai 
aşa, de aici începe să fie cu adevărat interesant. Ştii cine 
era rectorul Academiei de Poliţie în acea vreme? 

Fabian s-a gândit, dar, în cele din urmă, a făcut semn că 
nu. 

— Carl-Eric Grimâs. 

— Zău? 

Malin a încuviinţat cap. 

— Şi crezi că ar putea fi un motiv, a zis Fabian, ţinându-i 
deschisă uşa balconului comun. 

— De ce nu? In 1995 a părăsit funcţia de şef al Biroului 
National şi a fost rectorul Academiei de Poliție timp de 
câțiva ani, până să intre în politică. 

— Dar asta a fost acum aproape zece ani, a zis Fabian. 


23 Partidul Democrat Suedez, de extremă dreaptă. 
2 Unul dintre cele mai populare bloguri politice germane anti-jihad. 
25 Cel mai mare forum de discuţii din Scandinavia. 

Pare cam mult timp ca să păstrezi ranchiuna. 

— Ei şi? Poate că nu şi-a putut pune în aplicare planul 
decât după ce a murit mama lui. 

Au mers mai departe pe balconul comun, din care puteai 
privi direct în bucătăriile locatarilor. Primele două 
apartamente erau goale. In al treilea cinci oameni jucau 
cărţi. A patrulea îi aparţinea lui Joakim Holmberg şi 
luminile erau stinse. 

Fabian şi-a făcut palmele căuş în jurul feţei şi s-a uitat în 
bucătărie, care nu părea să fi fost curățată de la moartea 
mămicii lui. Blatul de lucru era plin de farfurii cu resturi 
întărite, iar podeaua era acoperită de cutii de pizza şi 
pungi de la McDonald's vechi. Însă elementul cel mai 
şocant erau cutiile de coca-cola îngrămădite cu sutele, 
alcătuind turnuri înalte. 

— La naiba, e deschis, a zis Malin, şi Fabian s-a răsucit 

spre ea. Ce zici? Intrăm sau aşteptăm echipa de 
intervenţie rapidă? 
_ Fabian a încuviinţat din cap şi a intrat cu atenţie în hol. 
În spatele lui, Malin şi-a scos pistolul, a încărcat un glonţ 
pe ţeavă, a intrat după el şi a închis uşa. Aerul era dens şi 
înăbuşitor şi singurul sunet care se auzea era circulaţia de 
pe Hornsgatan. 

— Nu-i cam ciudat să-ţi laşi uşa descuiată? a şoptit 
Malin. Chiar şi când eşti acasă încui uşa, mai ales când ai 
un balcon comun. 

Fabian i-a făcut semn să tacă şi a deschis cu piciorul una 
dintre uşile de pe hol. 

— Crezi că nu este acasă? 

Fabian a ridicat din umeri şi s-a uitat în dormitor, care 
părea să aibă aceeaşi nevoie de igienizare ca bucătăria. 
Patul era nefăcut şi pe podea zăceau mormane de haine 
murdare. Alte vrafuri de cutii de coca-cola acopereau 
porţiuni mari ale unui perete. 

— Asta da, dependenţă, a zis Malin, intrând şi ea. 

Fabian a mers mai departe pe hol, care dădea într-o 
cameră mai mare. Spre deosebire de bucătărie şi dormitor, 
era beznă. Însă, după ce a reuşit să dea de comutator, şi-a 

dat seama că această încăpere era cheia pentru 
descifrarea lui Joakim Holmberg. Işi pusese aici sufletul şi 
construise o lume în care evita confruntarea cu alţi 
oameni. O lume care se învârtea în jurul lui. . 

La fel ca apartamentul dezafectat de pe Ostgotagatan, 
ferestrele erau acoperite şi nu putea pătrunde mai multă 
lumină nici măcar într-o zi însorită de vară. Toată lumina 
venea de la spoturile de pe tavan, care erau îndreptate 
spre o duzină de manechine, fiecare cu alt fel de veşminte, 
printre care o sutană de călugăr cu glugă, bikini, uniforma 
unei asistente medicale şi echipament sado-maso. 

Unele dintre ele şedeau pe canapeaua de piele, ca şi 
cum ar fi vorbit între ele, şi aveau pahare cu vin puse pe 
măsuţa de cafea din sticlă fumurie din faţa lor. Altele 
stăteau în picioare sau erau culcate pe podea, în diferite 
poziţii obscene. 

In mijlocul camerei se afla un fotoliu rotativ, cu 
suporturi pentru căni, aşezat pe un mic postament, în faţa 
unei etajere pe care erau un televizor cu ecran mare, 
PlayStation, Xbox, calculator şi un sistem de sonorizare de 
ambianţă. Lângă fotoliu, pe o măsuţă rotundă, erau o cutie 
cu şerveţele şi un tub de cremă emolientă. 

Fabian s-a apropiat de fotoliu, a urcat pe podium şi s-a 
aşezat, descoperind imediat că toate manechinele erau 
întoarse spre el într-un fel sau altul, ca şi cum ar fi fost 
centrul petrecerii şi, în mod firesc, ţinta atenţiei tuturor. 

Era clar că lui Joakim Holmberg îi plăcea să fie singur, 
ca să se poată preface că el e centrul atenţiei. Era expert 
în arme, simpatizant al extremei drepte şi, deloc 
surprinzător, nu fusese acceptat la Academia de Poliţie. 

Fabian a trecut totul în revistă în minte. Simţea că 
lipseşte încă elementul-cheie care ar face totul să se 
potrivească. 

S-a ridicat de pe fotoliu, a ocolit unul dintre manechinele 
trântite pe podea şi a intrat în baie, unde a aprins lumina. 

Faianţa, care fusese cândva albă, acum înclina mai 
degrabă spre galben. La fel şi porţelanul chiuvetei şi 
toaleta. Pe un raft se afla o cutie cu pudră de talc, alături 

de un teanc ordonat de scutece pentru adulţi. Apa trasă 
undeva, departe, i-a întrerupt gândurile despre un articol 
pe care îl citise despre căminele pentru îngrijirea adulţilor 
din Anglia, în care bărbaţii vârstnici foloseau scutece şi 
biberoane. În momentul următor a auzit sunetul apei prin 
conducte. 

Tocmai voia să deschidă uşa cu oglindă a dulăpiorului, 
ca să vadă dacă există medicamente. Însă a observat, 
reflectat în oglindă, un genunchi care ieşea peste 
marginea căzii, de sub perdeaua de duş întinsă. De ce avea 
un manechin în cadă? Stai un pic... Fabian s-a răsucit şi a 
tras perdeaua. 

Bărbatul era îmbrăcat doar în chiloţi şi maiou. Mâinile îi 
erau prinse laolaltă cu bandă groasă, avea ochii închişi şi 
gura căscată larg. La gât avea o zgardă cu nituri care era 
ascunsă vederii în partea din spate. Fabian îl văzuse doar 
pe o casetă de supraveghere cu granulaţie mare. Însă 
trupul scund şi rotofei şi faţa mustăcioasă nu puteau să-i 
aparţină decât lui Joakim Holmberg. 

Să se fi sinucis? Fabian i-a apăsat cu atenţie degetele pe 
carotidă, sub ureche. Avea puls, şi dintr-odată s-a smucit în 
faţă, şocat, încercând să se ridice în şezut, însă zgarda l-a 
tras înapoi. 

— Nu ştiu, a zis Joakim Holmberg, scărpinându-şi pielea 
jupuită din jurul gâtului, unde fusese zgarda. 

— Nu ştii, adică nu-ţi aminteşti, sau chiar nu ştii? Sau n- 
ai chef să răspunzi? a zis Fabian, care şedea în faţa lui, 
alături de Malin, simțind mâncărimi peste tot de enervare. 

— Nu ştiu. 

Holmberg a terminat o cutie de coca-cola şi a pus-o pe 
masă, lângă celelalte cutii golite. 

Şedeau de mai mult de două ore închişi în camera de 
interogatoriu, luptându-se cu Holmberg, al cărui răspuns 
la aproape fiecare întrebare era „Nu ştiu”. Camera era 
sufocantă, şi aerul pe care îl respirau fusese reciclat de 
atâtea ori, încât Fabian nici măcar nu voia să se gândească 
la asta. 

Nu îmbunătăţea situaţia nici faptul că nu dormise mai 
mult de trei ore şi încă mai aştepta un telefon de la Sonja. 
Probabil că se înfuriase groaznic când îşi dăduse seama că 
el plecase deja şi probabil avea să lipsească tot weekendul. 
Nu ştia ce avea să creadă ea despre explicaţia pe care o 
scrisese şi o lăsase pe noptieră. 

— Nu pari să ştii mare lucru, a zis Fabian, încercând să 
ignore faptul că Holmberg, fără să-şi dea seama, îşi băgase 
arătătorul într-o nară. Ştii ceva, cât de cât? Cum te 
cheamă. Asta ştii? 

Joakim Holmberg se uita ţintă la masă, scoțând la iveală 
un muc întărit şi ţinându-l între degetul mare şi arătător. 

— Unde pot să arunc asta? 

Fabian a schimbat o privire cu Malin, care arăta la fel de 
dezgustată ca el de bărbatul aflat de partea cealaltă a 
mesei. 7 

— Nu ştiu. Iți sună cunoscut? 

S-a ridicat şi a început să se plimbe prin camera care 
devenea din ce în ce mai sufocantă. 

— Nu ştiu. Nu ştiu. Nu ştiu. Dar deosebirea între tine şi 
mine sau, mai exact, una dintre milioanele de deosebiri 

este că eu spun adevărul. Pentru că n-am nicio afurisită de 
idee ce fac oamenii ca tine cu mormanele tale 
dezgustătoare de muci, şi sunt sigur că nici nu vreau să 
ştiu. S-a oprit în spatele lui Holmberg şi s-a aplecat spre 
spătarul scaunului acestuia. Malin, tu ce zici? Avem vreo 
idee? 

Malin a ridicat din umeri şi a clătinat din cap, fără să-şi 
schimbe expresia. 

Fabian îşi dădea seama că ea nu-i cântă în strună. Era 
pe cale, cu siguranţă, să sară peste cal. Dar se săturase. 
Nu mai putea să rabde. 

— Îl aveam în clasă pe tipul ăsta, sărit de pe fix, a 
continuat. Probabil că ţi-ar plăcea de el. Obişnuia să-i 
mănânce. Şi nu doar pe ai săi, ci şi pe ai altora. Zicea că au 
gust bun. Aşa că poate e ceva în asta? Ce spui? 

Joakim Holmberg nu l-a băgat în seamă pe Fabian şi a 
şters mucul pe una dintre cutiile de coca-cola goale, apoi a 
întins mâna după alta. 

— Nu, ia-ţi adio de la asta. Gata cu coca-cola. Fabian a 
luat cutia. Nu până ce nu ne spui ce mama dracului s-a 
întâmplat. 

— V-am spus. Şedeam pe tronul meu... 

— Vrei să zici fotoliu. 

— Da, şi atunci... 

— Te masturbai. Măcar atâta am priceput. 

— Nu, aveam de gând s-o fac, dar n-am ajuns până 
acolo. 

— Da, cum zici tu... 

— Fabian, putem vorbi un pic? Malin i-a făcut semn s-o 
urmeze afară şi a închis uşa după ei. Ce dracu-i cu tine? Ce 
faci? 

Fabian s-a uitat la televizorul prins de tavan, care arăta 
în direct conferinţa de presă a poliţiei. Herman Edelman 
şedea la stânga comisarului poliţiei, Bertil Crimson, în 
spatele unui mănunchi de microfoane. Anders Furhage de 
la SePo şedea la dreapta lui, explicând că nu putea fi 
exclusă posibilitatea ca moartea ministrului să fie un act 
terorist. Fusese întărită securitatea personală a majorităţii 

politicienilor, şi nivelul de ameninţare al ţării crescuse de 
la doi la trei pe scala de la unu la cinci. 

— Fabian? S-a întâmplat ceva? 

Malin a încercat să-i prindă privirea. 

Primul lui impuls a fost să facă pe prostul. Dar îşi dădea 
seama din vocea ei şi din privirea pe care i-a aruncat-o că 
n-o să se lase. Nu până ce el nu cedează şi îi mărturiseşte. 

— Nu ştiu... Îmi pare rău. Eu... A închis ochii şi a început 
să-şi maseze tâmplele. În acest moment eu şi Sonja trecem 
printr-o perioadă cam zbuciumată şi, ca să fiu sincer, nu 
ştiu cum se va sfârşi. Şi noaptea trecută... n-am reuşit să 
închid ochii. 

— Crezi că eu am reuşit? 

Fabian s-a simţit ca şi cum cineva îi deşertase în cap o 
găleată cu apă rece. 

— Pe lângă faptul că am stat trează toată noaptea 
trudindu-mă să-l identific pe diliul de-aici, pacostele astea 
două au avut grijă ca singurul somn de care am avut parte 
de câteva săptămâni încoace să fie când clipesc un pic mai 
lent. Dar asta nu-mi dă dreptul să mă năpustesc aici şi să 
mă port ca un rahat. 

— Nu, ai deplină dreptate, a zis Fabian, care nu putea 
decât să fie de acord. Dar pur şi simplu nu pot să-l înghit. 
E ceva, nu ştiu ce, în întreaga lui... 

— Da, e un sărit de pe fix jegos care face lucruri ciudate 
despre care ai prefera să n-auzi. Dar nu-i ucigaş. Nu e cel 
care a scobit abdomenul ministrului. Nici măcar nu-i el pe 
caseta de supraveghere. 

— Ştiu. Dar de ce tăinuieşte informaţii şi refuză să 
vorbească? 

— N-o face. Tu eşti cel care nu ascultă. 

— Să ascult ce? Singurul lucru pe care-l spune e că nu 
ştie nimic. lar şi iar şi iar... 

— În plus, pui întrebările greşite. Preiau eu conducerea. 

S-au întors în camera de interogatoriu, unde Holmberg 
stătea având din nou degetul în nas. 

— Bine, Joakim, hai s-o luăm de la început, a zis Malin, 
închizând uşa după Fabian. Tocmai te aşezaseşi pe tron şi 

te pregăteai să te distrezi un pic cu tine. A deschis o cutie 
de coca-cola şi i-a dat-o. Dar apoi s-a întâmplat ceva. 

Holmberg a dat pe gât mai mult de jumătate de cutie, a 
scos un râgâit zdravăn şi a încuviinţat din cap. 

— Dar nu ştiu ce, a zis, apoi s-a oprit. Malin n-a făcut 
nimic care să spargă tăcerea din încăpere. Mi s-a părut că 
aud ceva în hol, dar nu eram sigur, a continuat el. Tocmai 
dădusem drumul sunetului de ambianţă şi pusesem un 
film. 

— Aşa că ai oprit filmul? 

— Da, şi m-am dus să văd ce e. 

— Şi ce ai găsit? 

— Nu ştiu. 

Holmberg a golit cutia şi a început s-o strivească în 
mână. 

Tăcerea a umplut din nou camera, în vreme ce Fabian 
schimba o privire cu Malin. Ea putea întotdeauna să 
citească în el ca într-o carte deschisă, şi i-a făcut semn să 
stea liniştit şi să aştepte. Însă după câteva minute el ştia 
că tăcerea a început s-o calce pe nervi şi pe ea. 

— Era, cum să zic, numai alb. 

Propoziția s-a ivit din senin, şi atât Fabian, cât şi Malin 
arătau ca şi cum nu erau siguri că auziseră bine. 

— Ce vrei să spui cu „alb”? 

Malin şi-a tras scaunul mai aproape de el. 

— Ce ştiu eu? Alb. 

— Şi apoi? 

— Da, apoi m-am trezit legat în cadă, cu o zgardă. 

— Deci, nu-ţi aminteşti deloc cum ai ajuns acolo? 

Holmberg şi-a scuturat capul. 

— Dar totul era alb. Ai auzit ceva? 

— Nu ştiu. Păi, de fapt, da. Suna aşa ca... aşa ca... Darth 
Vader. 

Holmberg a râs şi a întins mâna după altă coca-cola. 

— Darth Vader? Vrei să zici Darth Vader din Star Wars? 

Holmberg a încuviinţat, a deschis cutia şi a băut. 

— Era cam aşa. 

A demonstrat acoperindu-şi cu o mână gura şi nasul şi 

respirând exagerat de tare. Ca şi cum ar fi avut mască de 
gaze. 

Malin s-a răsucit spre Fabian. 

— Te gândeşti la ce mă gândesc eu? 

Fabian nu pricepea despre ce vorbeşte ea, şi peste o 
clipă Malin ieşea din camera de interogatoriu. 

Imaginea de pe monitorul lui Malin era împărţită în 
patru pătrate egale. Cele două cadre de sus arătau diferite 
unghiuri ale unor maşini care se apropiau de o barieră în 
dungi verzi ca menta, care se ridica după ce şoferul scotea 
o mână şi lua un tichet din aparat. Cele două cadre de jos 
arătau maşini care ieşeau într-un flux continuu. 

— Ce-i asta? a zis Fabian peste umărul lui Malin. 

— Asta ai ratat din pricină că te-ai grăbit aşa de tare ieri 
să pleci de la şedinţa de dimineaţă. 

Fabian s-a gândit la şedinţă şi şi-a amintit că Tomas 
Persson şi Jarmo Pâivinen vorbeau despre descoperirea 
importantă în ancheta legată de Adam Fischer, care după 
opt zile fusese etichetată drept răpire. 

— E parcarea din Slussen? 

— Ai nimerit-o, a zis Malin, dând din cap. Adam Fischer, 
care locuieşte în Mosenbacke, a închiriat un spaţiu de 
parcare acolo. 

— Şi ce are de-a face asta cu Carl-Eric Grimâs? 

— Aşteaptă un pic, o să vezi, a zis Malin, încercând să 
dea de momentul dorit pe axa temporală din partea de jos 
a ecranului. Aici. Uite-l aici. A pus imaginea pe pauză. 
Vezi? 

Fabian a încuviinţat şi s-a uitat la placa de înmatriculare 
a SUV-ului în pătratul din stânga sus, şi la Adam Fischer 
stând la volan, singur, în cel din dreapta. 

— Bine, asta-i ultima oară când a fost văzut înainte să 
dispară. Dar tot nu pricep legătura... 

— Vezi că are o expresie cu totul liniştită? l-a întrerupt 
Malin, arătând spre ecran. Întocmai ca Grimâs. N-are nici 
cea mai mică idee despre ce urmează, a continuat, 
deplasând înainte marcajul timpului. Peste un pic mai mult 

de unsprezece minute, SUV-ul lui a plecat din garaj. Şi iată 
ce voiam să-ţi arăt. 

A oprit cadrul tocmai când bariera s-a ridicat şi maşina 
era pe cale să iasă. 

Cele două pătrate de jos arătau SUV-ul ieşind din garaj. 
Dar nu mai era Adam Fischer cel care stătea în spatele 
volanului, ci altcineva. 

Cineva cu haine întunecate, groase şi o mască de gaze 
pe faţă. 

Zăpada se cernuse toată noaptea, îngropând mari părţi 
din Copenhaga. Redactorii de ştiri vorbeau despre un vânt 
care bătea recordul şi oamenii erau avertizaţi să nu iasă 
decât dacă era absolut necesar. Primul gând al Dunjei 
Hougaard când s-a trezit pe canapea şi s-a uitat pe 
fereastră a fost să lucreze de acasă, dar când Carsten a 
strigat-o din dormitor, spunând că ar trebui să reia 
lucrurile de unde rămăseseră, s-a hotărât să meargă cu 
maşina la secţie. 

După o oră, când a ieşit din clădirea de pe 
Blågårdsgade, numărul 4, şi-a dat seama că rapoartele 
subestimaseră mult situaţia. Bicicleta nu i se mai vedea de 
sub mormanul de zăpadă şi i-ar fi trebuit să sape o oră ca 
să-şi scoată la lumină maşina. S-a hotărât să meargă pe jos 
până acolo, ceea ce părea să fie singurul mod de a ajunge 
oriunde. Tot transportul public se oprise. Nici măcar 
metroul nu circula. 

Dar starea de urgenţă a binedispus-o pe Dunja. Străzile 
de obicei aglomerate erau, de data asta, fără maşini. 
Trecătorii, care coborâseră de pe trotuare, nu se 
sinchiseau de semafoare, şi s-ar fi zis că luaseră din nou în 
stăpânire oraşul şi n-aveau de gând să-l mai dea înapoi. 

Traversa lacul Peblinge, care îngheţase complet, când 
responsabilul cu securitatea de la Scandlines a sunat-o ca 
să-i confirme că BMW-ul lui Aksel Neuman a ajuns la 
Helsingborg cu feribotul care a plecat din portul Helsingar 
la ora 01.00 în noaptea de miercuri. Din păcate, nu au 
înregistrat decât plăcile de înmatriculare şi n-au folosit 
camerele de securitate, aşa încât nu putea să confirme 
dacă la volan se afla Aksel Neuman, Benny Willumsen sau 
oricine altcineva. 

A încercat să ia legătura cu Brigada Omucideri din 
Helsingborg pe când trecea de Rådhuspladsen, pe 
bulevardul H.C. Andersen. Însă Astrid Tuvesson, şefa 
Biroului, îşi luase deja zilele libere de Crăciun, aşa că a 

fost transferată la Sverker Holm, care, fireşte, n-a răspuns. 
Nu munceşte nimeni de partea suedeză? s-a întrebat şi i-a 
lăsat un mesaj vocal, în care se prezenta şi îi spunea că are 
nevoie de ajutor ca să localizeze un BMW X3 cu plăci de 
înmatriculare daneze. 

Când a ajuns, în fine, la secţie, nici Jan Hesk, nici Kjeld 
Richter nu erau acolo. Nu ştia dacă asta e din cauza vremii 
necruțătoare sau se dăduseră bolnavi în semn de protest. 
Şi, cu toate că o parte din ea ar fi vrut să sune şi să le 
ceară scutirea medicală, şi-a zis că e plăcut să poată lucra 
în pace. 

De-abia a reuşit să-şi pună cana cu cafea pe birou, să 
aprindă lumina şi să deschidă computerul, că mobilul a 
început să sune. 

— Da, sunt Dunja Hougaard. 

— Da, bună, sunt Klippan. Se pare că ai nevoie de o 
mână de ajutor. 

— Pardon? Lucrezi la poliţia din Helsingborg? 

— Chiar aşa. Sverker Holm mi-e numele. Tocmai am 
primit mesajul tău. 

— Telefonul meu era legat de un BMW danez... 

— Da, am auzit asta în mesaj, l-am căutat deja şi ţi-am 
găsit o fotografie. 

— Chiar? Se vede cine conduce? 

— Din păcate, nu. E de la o cameră de trafic de pe E6 
spre sud şi nu apar feţele. 

— La ce oră a fost făcută fotografia? 

— Miercuri noaptea, la 01.33. 

01.33, a repetat în gând Dunja. Se potrivea cu feribotul 
care plecase din portul Helsingør la ora unu şi ajunsese la 
Helsingborg după douăzeci de minute. Dacă maşina a luat- 
o pe E6 spre sud era, după toate probabilitățile, în drum 
spre Malmö şi poate că până la casa suspectului ei, Benny 
Willumsen, de pe Konsultgatan, numărul 29. 

— Mulţumesc mult. Era exact ceea ce îmi trebuia. 

— Scuză-mă, mai e ceva, din pură curiozitate. 

— Da? 

— Presupun că e vorba de uciderea foarte brutală a lui 

Karen Neuman, la Tibberup. 

— Da, aşa e. Dar, din păcate, trebuie să... 

— N-ai cum să n-o vezi în ziare, şi am lucrat şi noi, acum 
ceva mai mult de doi ani, la un caz asemănător aici, la 
Rydebäck, în care a apărut aceeaşi brutalitate 
dezgustătoare. 

— Îţi vine să te întrebi de unde vine tot răul ăsta. Mi-a 
făcut plăcere să vorbim. Weekend plăcut! 

— S-a dovedit că făptaşul din Rydebäck era, de fapt, un 
danez... 

Dunja, care se pregătea să închidă, a dus iar telefonul la 
ureche. 

— „care, de fapt, locuieşte aici, în Suedia. La Malmö, 
mai exact, a continuat Klippan. 

— Îl cheamă Benny Willumsen? 

— Aşa îl cheamă. 

— Dar cum de mai e în libertate? L-aţi arestat măcar? 

— Da, l-am arestat, şi dosarul a ajuns până la tribunal. 
Am avut martori, dovezi circumstanţiale, tot tacâmul. 
Dosarul a fost respins când a fost acuzat de uciderea 
brutală a unei femei care a fost găsită după ce corpul i-a 
plutit până pe ţărmul insulei Ven. Nu ştiu dacă a apărut 
ceva despre asta în ziarele daneze. 

— Cu siguranţă. Dar de ce a fost respins dosarul? 

— Chestia e că a avut un alibi beton, aşa că totul s-a 
prăbuşit ca un castel din cărţi de joc. Eu n-am crezut cu 
adevărat că a săvârşit acel omor. Însă n-am căzut de acord 
între noi aici, la secţie. N-am să uit niciodată clipa în care 
a fost anunţat verdictul şi el a fost pus în libertate. A fost 
ca o palmă peste faţă. 

— Şi ai lucrat la asta? 

— Da, împreună cu restul echipei. E cea mai mare 
investigaţie pe care am făcut-o aici. Aşadar, ceea ce încerc 
să spun este că, dacă e ceva ce pot face ca să vă ajut, 
orice, nu trebuie decât să zici. 

— Mi-ar fi cu adevărat de ajutor dacă ai putea să-mi 
trimiţi tot materialul pe care îl ai despre acest caz. 

— Sigur. Nicio problemă, şi nu uita, e de-ajuns să-mi dai 

telefon. 

— Bine, o mie de mulţumiri. 

Dunja a încheiat convorbirea, s-a lăsat pe spate şi şi-a 
ridicat picioarele pe birou. 

Avea acum şi mai multă muniţie în sprijinul teoriei că 
Benny Willumsen era în spatele uciderii lui Karen Neuman. 
Din nefericire, îi lipsea exact ceea ce aveau colegii suedezi. 
Dovezi destul de solide ca să-l lege de caz. Dovezile 
circumstanţiale, martorii şi orice asemănări cu cazuri 
precedente n-ar fi fost suficiente pentru o condamnare. 

Şi-a ridicat cana de cafea ca să ia o înghiţitură când o 
mână i s-a încleştat pe umăr. 

— Şi iată-te aici, muncind singurică. 

S-a smucit în faţă şi a reuşit să-şi verse pe blugi cea mai 
mare parte din cafea. 

— Vai de mine! Sper că nu-i vina mea. 

— Nu. Doar că nu te-am auzit când ai intrat. 

S-a răsucit spre Kim Sleizner, care stătea chiar în 
spatele ei, zâmbind. 

— N-ai trecut ieri prin biroul meu. 


e 153 + 


34 


— Serios, chiar crezi că ar putea fi vreo legătură între 
uciderea ministrului justiţiei şi răpirea lui Adam Fischer? 

Herman Edelman şi-a pus câţiva stropi de frişcă în 
cafea. 

— Da, a zis Malin, aruncându-i o ocheadă lui Fabian, ca 
şi cum ar fi vrut să se asigure că e alături de ea. Exact asta 
cred. 

— Bine, Malin. Dar, în primul rând... 

— Cine e cel care ne spune întotdeauna ce important e 
să ai mintea deschisă şi să gândeşti neconvențional? l-a 
întrerupt Malin, încrucişându-şi braţele peste burta 
ţuguiată. 

— De acord, însă în acest caz nu-s aşa de sigur. Poate că 
sunt orb, dar, sincer, nu văd nimic care să lege aceste 
două cazuri. 

Edelman şi-a pus în gură un cub de zahăr şi a ridicat 
cana. 

— Păi, dacă m-ai lăsa să termin ce am de spus, poate că 
ţi-ai recăpăta văzul şi ai vedea nu numai o legătură, ci şi 
că, de fapt, pare să fie acelaşi făptaş. 

Edelman a lăsat iar cana din mână, cu cubul de zahăr 
încă între dinţi. Are noroc că-i gravidă, şi-a zis Fabian. Nici 
lui, nici vreunuia dintre ceilalţi nu i-ar fi fost trecut cu 
vederea acel ton, şi mai ales după o conferinţă de presă 
care, în nouă cazuri din zece, îl făcea pe Edelman extrem 
de iritabil. 

— Tu ce crezi, Fabian? 

Malin s-a întors spre el cu o privire care sugera că însăşi 
supraviețuirea lui depindea de faptul că e de acord. 

Fabian a încuviinţat din cap, cu toate că, în realitate, nu 
ştia ce să creadă. După cum spunea Malin, existau cu 
siguranţă unele lucruri care sugerau că au de-a face cu 
acelaşi făptaş. Însă nu pricepea cum anume şi, într-un fel, 
se simţea la fel de orb ca Edelman. A încercat să ia 
legătura cu Hillevi Stubbs ca să vadă dacă a descoperit 

vreun indiciu care le-ar putea întări teoria. Dar ea avea 
telefonul închis, lucru pe care îl făcea adesea când se 
petreceau prea multe lucruri. 

— Iată o imagine de la o cameră de supraveghere a 
parcării din Slussen, a continuat Malin, ridicând o 
fotografie cu răpitorul ieşind din parcare în maşina lui 
Adam Fischer, cu masca de gaze pe faţă. Probabil că 
Fischer e în maşină, drogat, ceea ce explică masca de 
gaze. 

— N-ar fi posibil ca el doar să nu vrea să fie identificat? 
a întrebat Tomas Persson. 

— Ăăă... Da, dar...? 

Malin s-a răsucit spre Fabian şi i-a aruncat o privire 
rugătoare, îndemnându-l să intervină. 

— Sigur, s-ar putea, a zis Fabian. Dar există moduri mult 
mai simple de a te deghiza decât să-ţi pui o mască de gaze. 

— Chestia e că exact acelaşi lucru i s-a întâmplat lui 
Joakim Holmberg, unul dintre paznicii din clădirile 
parlamentului, în propria locuinţă. Malin a ridicat o 
fotografie a paznicului şi a fixat-o pe tablă. Marţi seara a 
auzit un sunet în hol. S-a dus să cerceteze şi n-a văzut 
decât alb. 

— Cum adică, alb? a zis Jarmo Päivinen. 

— Fum alb, a zis Fabian. Teoria noastră este că făptaşul 
a dat drumul unui soi de fiolă cu gaz prin fanta din uşă şi, 
dacă te uiţi mai atent la imaginea din parcarea din 
Slussen, poţi vedea că sunt urme de fum şi în maşină. 

— Şi ultimul lucru pe care l-a auzit Holmberg, înainte să 
se trezească în propria cadă, deposedat de uniformă şi de 
cartela de acces, a fost cineva care respira printr-o mască 
de gaze, a zis Malin. 

— N-aş vrea să fiu cel care strică petrecerea, a zis 
Tomas Persson, lăsând din mână paharul cu un cocktail de 
proteine. Dar, ca să fie clar. Tipul vostru n-a văzut nimic, 
doar a auzit ceva care i-a amintit de o mască de gaze. Ceva 
care ar fi putut să fie doar aerul trecând prin fanta din uşă 
sau ţiuitul din urechi. 

— Adevărat, a zis Malin. Însă... 

— Stai, că n-am terminat. Doar pentru că există o mască 
de gaze sau alte asemănări nu înseamnă că e acelaşi 
făptaş. Ar putea să fie doar o coincidenţă. 

Malin a oftat şi şi-a dat ochii peste cap. Fabian îşi dădea 
seama că ea face tot ce poate ca să rămână calmă. 

— Sigur, s-ar putea să fie o coincidenţă nefericită. Dar 
hai s-o cercetăm mai întâi, până să ne apucăm să strigăm 
prea tare. 

— Aşadar, ce propui? 

Edelman a mai dat pe gât nişte cafea. 

— Să combinăm investigaţiile în una singură condusă de 
mine şi de Fabian. 

— Hei, nu te supăra, a zis Tomas, ridicând o mână. Asta 
a fost o glumă? Jarmo, ai auzit un singur argument pentru 
ca ei să ne preia investigația? 

Jarmo Päivinen a clătinat din cap. 

— Arăt eu ca şi cum aş glumi? 

— Măi să fie, da’ tipa-i foc şi pară azi! 

Tomas a rânjit, umflându-şi muşchii de pe piept, care se 
vedeau clar sub tricoul prea strâmt. 

— Îţi fac hatârul să trec asta cu vederea. Herman, tu 
vorbeşti întotdeauna de importanţa polenizării încrucişate 
a investigaţiilor. 

— Fără îndoială. Dar în acest caz va trebui să fiu de 
acord cu Tomas. Un sunet care aminteşte de cineva care 
respiră printr-o mască de gaze nu e ceva despre care să 
merite să le scrii celor de acasă. În afară de asta, mai e 
ceva care să sugereze că aceste două cazuri sunt înrudite? 
a zis Edelman. 

— În prezent, nu cunoaştem aşa ceva, a zis Fabian. 

— Ce avem de pierdut dacă încercăm? a zis Malin, 
întorcându-se spre Tomas şi Jarmo. Şi, dacă e să spunem 
lucrurilor pe nume, investigația voastră nu-i chiar în plin 
avânt. 

— Ascultă, noi am... 

— Văzut maşina pe o casetă de supraveghere. Ştiu, 
Tomas. Dar la ce a dus asta? In afară de imaginea 
făptaşului cu mască de gaze? De ce nu încerci să emiţi 

nişte idei şi să vezi ce se potriveşte? Cum ar fi, motivul 
făptaşului. La urma urmei, familia Fischer a oferit o 
recompensă şi el n-a luat-o. Poate că are cu totul altceva în 
minte. 

— Cum ar fi? a întrebat Jarmo. 

— Nu ştiu. Malin a ridicat din umeri, luând un fursec. 
Grimâs şi-a pierdut amândoi ochii şi toate organele 
interne. 

— Poate că i s-o fi făcut foame? a zis Tomas, râzând. 

Malin şi-a dat ochii peste cap şi i-a aruncat lui Fabian o 
privire, semnalându-i să preia discuţia. Dar el era prea 
ocupat să înţeleagă semnificaţia vorbelor pe care tocmai le 
rostise Tomas. 

Deodată s-a deschis uşa şi a intrat Hillevi Stubbs, 
ducând într-o mână o cutie metalică. Avea părul strâns 
într-un coc mic în creştet. Dădea impresia că e cu cel puţin 
zece centimetri mai înaltă decât acel un metru cincizeci 
înscris pe paşaportul ei, după cum se zvonea. În plus, avea 
nările umflate, ceea ce însemna că e într-o dispoziţie 
extrem de proastă şi că cel mai bine e să te ţii cât mai 
departe posibil de bătaia puştii. 

— Va trebui să mă scuzaţi, dar n-am la dispoziţie toată 
ziua. Hillevi a pus cutia pe masă. Şi, ca să fiu sinceră, nu 
pricep ce faceţi. 

Fabian a văzut că Malin e la fel de nedumerită ca el. 

— Da, cu voi doi vorbesc, a continuat ea. Cum a rămas 
cu „găsim un loc al faptei, apoi investigăm şi apoi trecem 
la alt loc al faptei”? Cum puteţi să găsiţi cam în acelaşi 
timp trei locuri ale faptei? Credeţi că mă pot clona? 

— Hillevi, a zis Edelman. Înţeleg dacă e prea mult. Dar... 

— „Prea mult” nu-i nici începutul. După-masa asta era 
singura mea şansă să fac cumpărături de Crăciun, şi 
credeţi că nepoţii mei vor accepta ca explicaţie pentru 
lipsa cadourilor de anul ăsta un ministru golit de maţe? 

— Dacă vrei, pot să cer nişte oameni de la Stockholm... 

— Vrei să zici Petrean şi tipii lui. Mulţumesc, dar mă 
lipsesc bucuroasă. Cu omul ăla la locul faptei poţi să uiţi 
de încheierea investigaţiei înainte de Crăciun. 

— Bine, nici noi n-avem tot timpul din lume. Aşadar, n-ai 
putea oare să rămâi la lucrurile esenţiale? Ca, de exemplu, 
de ce eşti aici. Ai găsit ceva? a întrebat Malin, al cărei ton 
iritat se potrivea cu al lui Hillevi. 

Fabian era sigur că Hillevi l-ar fi sfâşiat de viu dacă s-ar 
fi apropiat măcar de soiul acesta de comportare. 

Ea şi-a întors privirea spre Malin. 

— Sigur. 

A deschis încuietorile cutiei, a ridicat capacul, şi-a pus o 
pereche de mănuşi albe şi a scos un săculeţ de pânză 
negru, l-a pus pe masă, a desfăcut nodul şi a scos un 
borcan de sticlă. 

— Asta era în frigiderul din apartamentul dezafectat din 
Östgötagatan. 

— Ce vrei să spui cu „apartamentul dezafectat”? a zis 
Jarmo. 

— Ultima locație cunoscută a celui de-al doilea mobil al 
lui Carl-Eric Grimâs, a spus Malin, arătând o fotografie a 
mesei acoperite cu folie de plastic. După cum vedeți, e 
limpede că e pregătită pentru... 

— Poate că vă puteți ocupa de asta după ce termin eu, a 
întrerupt-o Hillevi cu un zâmbet îngheţat. Mulţumesc, 
drăguţ din partea voastră. M-am gândit că asta ar putea fi 
interesant. 

Fabian l-a recunoscut imediat ca fiind borcanul 
Hayward's. Şi, întocmai aşa cum bănuia de când îl găsiseră 
pe ministru, nici vorbă să conţină ceapă murată, în lichidul 
întunecat pluteau patru ochi. 

— Asta trebuie să fie trimisă cât mai curând lui Aziza 
Thåström de la laboratorul de medicină legală. Dar nu va fi 
o surpriză pentru nimeni dacă se dovedeşte că doi dintre ei 
îi aparţin ministrului justiţiei, a continuat Hillevi. 

— Şi ceilalţi doi? a zis Malin. 

— Aici intraţi în scenă voi doi. S-ar putea să fiţi de folos, 
până la urmă. 

Fabian se întreba de ce se ostenise Malin să întrebe. Nu- 
şi dădea seama dacă era cu adevărat curioasă sau voia 
doar să fie amabilă. El n-avea nicio îndoială de unde 

veneau ochii. 

— Pot să mă uit? a zis Tomas. 

— Uită-te, dar nu pune mâna. 

Hillevi a pus borcanul în faţa lui Tomas, iar el s-a aplecat 
şi a cercetat cei patru ochi care pluteau, cu nervii optici 
atârnând ca nişte cozi. La doi dintre ei irisul era albastru, 
la al treilea era verde iar la al patrulea căprui. 

Tomas s-a ridicat, s-a întors spre Jarmo cu o expresie 
încordată şi a încuviinţat din cap. 

— Eşti sigur? a întrebat Jarmo. 

Tomas a încuviinţat iar din cap. 

— Unul e verde şi celălalt căprui, trebuie să fie ai lui 
Adam Fischer. 

Gluma lui Tomas Persson, că făptaşului i s-o fi făcut 
foame, fusese ceea ce i-a dat ideea. Intr-un fel, ar fi fost 
mai uşor să facă o cercetare pe computer. Însă Fabian nu 
voia să spună nimănui până ce nu era sigur. Teoria era 
încă prea fragilă şi, cu siguranţă, ar fi fost respinsă pe loc, 
dată fiind starea de spirit a grupului acum, când cele două 
investigaţii fuseseră reunite. A ieşit primul din sala de 
şedinţe şi a coborât la arhiva aflată la parterul sediului 
poliţiei. A căutat, printre pereţii culisanţi, al doilea 
trimestru al anului 1993. 

Pe atunci avea douăzeci şi şapte de ani şi era în ultimul 
an la Academia de Poliţie. Vara venise devreme şi cei mai 
mulţi din anul lui abia aşteptau o vacanţă frumoasă înainte 
să înceapă lucrul. Dar nu şi Fabian. Nu se putea gândi 
decât la investigația crimelor care apăreau în toate ziarele 
de scandal şi avea parte aproape zilnic de editoriale. Era, 
cumva, o anomalie ca un ucigaş în serie să facă ravagii 
prin Stockholm. Era genul de caz despre care doar citeşti, 
nu se întâmplă niciodată de-a binelea. Mai ales nu într-o 
ţară ca Suedia. 

Dar îşi amintea şi acum cum făcuse vâlvă în toată ţara. 
În primul rând din cauza naturii extrem de brutale a 
crimelor şi a suferințelor îndurate de victime, dar şi din 
cauza sentinţei, pentru că făptaşul fusese condamnat la 
închiderea într-un azil de nebuni în loc de închisoare pe 
viaţă. 

Nu-şi putea aminti numele agresorului, doar că era ceva 
neobişnuit. Pe de altă parte, îşi amintea că au fost găsite 
şapte victime, toate ţinute închise în diferite locuri timp de 
câteva săptămâni până să fie supuse la... 

A dat de dosarele pe care le căuta. L-a tras afară pe 
primul dintre cele cinci mape voluminoase. Iat-o acolo. 
Investigația la care şi-ar fi dorit să lucreze. 

După ce l-a deschis şi a văzut numele tipărit, totul i-a 
revenit în minte ca un şuvoi, de parcă ar fi fost ieri. 

Fotografiile date publicităţii de către poliţie, cu diferite 
victime cărora le fuseseră scoşi ochii. Spaima că oricine ar 
putea să fie următoarea victimă. Titlurile de pe prima 
pagină care se întreceau între ele să dezvăluie toate 
amănuntele despre Ossian Kremph - primul canibal 
adevărat al Suediei. 

— Bun, uite cum văd eu lucrurile, a zis Tomas, mergând 
alături de Malin pe coridor. 

— A văzut cineva încotro a luat-o Fabian? a întrebat 
Malin, şi Jarmo a ridicat din umeri. Dar nu-i nici aici, a 
continuat ea, intrând în biroul lor. 

— Poate că-i doar la toaletă, a zis Jarmo. 

— Scuză-mă, dar mă pregăteam să spun ceva, a zis 
Tomas. 

— Spune mai departe. 

Malin şi-a pus geanta pe birou şi a început să 
scotocească prin ea. 

— Aşadar, eu şi Jarmo am lucrat la asta de mai bine de... 

— Dar nu-ți fie cu supărare... Nu suport să te aud 
văicărindu-te. În plus, mă simt al naibii de rău şi curând o 
să vomit dacă nu găsesc... Cine mi-a luat... A, stai aşa, aici 
sunt. A sfâşiat un pachet de Mariekex? şi a vârât în gură 
doi biscuiţi deodată, a mestecat şi a înghiţit cât de repede 
a putut, după care s-a aşezat pe scaun şi a răsuflat. La 
naiba, a fost cât pe-aci. 

— Ai terminat? a întrebat Tomas, îndreptându-se spre 
Malin, care a încuviinţat şi şi-a mai îndesat doi biscuiţi în 
gură. Bine. Atunci poate vrei să-mi explici ce înţelegi prin 
„văicăreală”. Fir'ar să fie, trebuie să hotărâm cum o să... 

— Nu, singurul lucru pe care trebuie să-l facem e să ne 
punem pe treabă, a zis Malin, înghițind. Şi dacă nu eşti în 
stare să faci asta, îţi propun să te duci să stai bosumflat 
altundeva. 

Tomas era pe cale să se ia la hartă, însă Jarmo i-a 
aruncat o privire care l-a potolit şi l-a făcut să-şi încleşteze 
dinţii. 

2 Biscuiţi dulci marca „Marie” (Maria, Mariebon, Marietta). 

— Aşa să fie. Şi atunci ce naiba mai aşteptăm? 

— Bine! Excelent! O să fie grozav, vă jur. Malin s-a 
ridicat în picioare. Propun să începem prin a vedea dacă 
Adam Fischer şi Carl-Eric Grimâs au ceva în comun. Din 
această legătură ar putea să se ivească un motiv. 

Jarmo a încuviinţat din cap, în vreme ce Tomas a rămas 
nemişcat şi n-a spus nimic. 

— Ştim destul de multe despre ministrul justiţiei, a 
continuat Malin. Dar ce ştim despre Adam Fischer? Şi de 
ce mi se pare că l-am văzut prin revistele de cancanuri? 

— Adam Fischer are treizeci şi trei de ani, e fiul unui 
diplomat şi scopul vieţii sale pare să fie să nu se 
maturizeze niciodată, a zis Jarmo. li place să risipească 
banii lui tăticu', conduce maşini scumpe şi merge la 
premiere. Nu-i nevoie de mai mult ca să ajungi în revistele 
de cancanuri. | 

— Şi tatăl lui. Il cunoaşte cineva? 

— Da, eu şi Jarmo, în orice caz, a zis Tomas. Îl cheamă 
Rafael Fischer şi a fost ambasadorul Israelului aici, la 
Stockholm, în cea mai mare parte a anilor '90. 

— Ambasadorul Israelului? a repetat Malin. 

— Uite-l, a zis Jarmo, arătând o fotografie alb-negru de 
pe tablă. 

Fotografia părea să fie făcută la o sărbătoare şi înfăţişa 
un bărbat mai în vârstă, cu părul alb ca de vată, într-un 
costum închis la culoare şi aşezat la o masă împodobită 
împreună cu alţi doi bărbaţi. 

— Bărbatul mai tânăr din stânga. E Adam? a zis Malin. 

— Da. Şi credem că fotografia a fost făcută la nunta 
surorii lui. Mai ştii când a fost asta? 

Jarmo s-a răsucit spre Tomas. 

— August 1998, a zis Tomas. Bătrânul a murit după trei 
luni. 

— Dar de ce Adam e cel care ţine bastonul, şi nu el? a 
întrebat Malin. Şi nu-i aşa că arată un pic palid şi costeliv? 

Jarmo a dat jos fotografia ca să se uite mai bine, într- 
adevăr, Adam era aşezat, având în mână un baston şi 
arătând foarte firav. 

— Ai perfectă dreptate. Noi am presupus că doar luase 
bastonul tatălui. 

— Ia să văd. 

Tomas a înşfăcat fotografia. 

— Cine-i tipul din partea cealaltă? 

Malin a arătat spre bărbatul aşezat la dreapta 
ambasadorului, care se înclina spre el ca şi cum era pe 
cale să-i spună ceva confidenţial. 

— Bună întrebare, a zis Jarmo. Am încercat să aflăm, 
însă n-am reuşit. 

— Uite-l iar, dar cu ambasadorul actual. 

Tomas a arătat o fotografie color a aceluiaşi bărbat, mai 
bătrân cu vreo zece ani, care cobora dintr-o maşină 
împreună cu ambasadorul actual şi alt bărbat. 

— Şi cine e al treilea tip? a zis Malin. 

— Ambasadorul Israelului la Copenhaga, a zis Jarmo. 

— Aşadar, îi cunoaşte pe toţi. Aţi luat legătura cu 
oamenii de la ambasadă, ca să-i întrebaţi? 

Jarmo şi Tomas şi-au scuturat capetele. 

— Cred că o să începem prin a... Ai apărut. Unde ai stat 
ascuns? l-a întrebat Malin pe Fabian, care intra în birou 
având în braţe dosarele din arhivă. 

— Am fost în arhivă să investighez un suspect. 

Fabian a lăsat să cadă pe biroul său teancul de dosare. 

Tomas a luat unul şi l-a deschis. 

— Ossian Kremph? Cine naiba-i ăsta? 

— E ciudat că întrebi, pentru că tocmai tu m-ai făcut să 
mă gândesc la el. 

— Nu el a fost canibalul acela? a zis Jarmo, şi Fabian a 
încuviinţat. A fost înainte să vin în această brigadă. Dar 
eram pe o maşină de patrulare şi s-a vorbit mult despre 
asta. 

— Are cineva chef să-mi spună şi mie despre ce vorbiţi 
acolo voi doi? a zis Malin. 

— Asta, a zis Tomas, desfăcând o foaie dublă cu 
fotografii ale victimelor mutilate, cu ochii scoşi. 

— Drăguţ, a zis Malin. De ce tocmai ochii? 

— Nu sunt sigur, a zis Fabian. Dar, din câte îmi 

amintesc, susţinea că nu face decât să asculte vocile care îi 
poruncesc să adune diverse „suflete alese”. 

— A, nu, nu alt ţicnit. Şi acum e în libertate, nu? 

— A ieşit de trei ani şi patru luni. 

— Aşadar, l-au declarat sănătos, a zis Malin, clătinând 
din cap. De parcă nişte medicamente şi un pic de terapie 
ar putea fi de ajutor cuiva în stare de astfel de crime. 

— De parcă ar fi, a zis Tomas. Restul lumii medicale 
acceptă ideea că partea inferioară a corpului paralizată va 
rămâne întotdeauna paralizată. Insă psihologia e diferită. 
Oricine se poate însănătoşi cu un pic de tratament, 
indiferent cât de handicapat ar fi. 

Malin s-a uitat la Tomas surprinsă. 

— Te-ai gândit singur la asta sau ai citit un ziar pentru 
prima dată în viaţă? 

Tomas i-a răspuns cu un zâmbet şi a întins mâna spre 
pachetul de Mariekex. 

— Serveşte-te. Oricum, mi-a pierit pofta de mâncare, a 
zis Malin, răsfoind mai departe dosarele vechi. Este vreo 
legătură între victime, sau au fost alese la întâmplare? 

— Din câte îmi amintesc, victimele au fost atât bărbaţi, 
cât şi femei. Şi, stai un pic, n-a fost una dintre ele un fel de 
celebritate? a zis Jarmo. 

— Te gândeşti la vocea de la radio care citea buletinele 
meteorologice maritime, a zis Fabian. 

— Da, exact. lar Fischer şi Grimâs sunt pe jumătate 
celebri. 

— Poate că alege persoanele care îl calcă pe coadă, a zis 
Tomas. 

— În orice caz, e sigur că putem identifica o persoană 
care aproape cu siguranţă l-a călcat pe coadă, a zis Malin, 
ridicând privirea de pe un dosar. Ştiţi cine a fost în fruntea 
acestei investigaţii? 

Ceilalţi au clătinat capetele. 

— Carl-Eric Grimâs. 

Dunja Hougaard stătea pe scaunul din faţa biroului lui 
Kim Sleizner, încercând să pară cât mai mică posibil, cu 
toate că ar fi trebuit să stea mândră, în largul ei, cu 
picioarele întinse, cum ar fi făcut, cu siguranţă, Jan Hesk 
dacă ar fi fost în locul ei. În ciuda tuturor aşteptărilor, 
izbutise în mai puţin de o zi să identifice un suspect 
principal solid. Şi trei dosare mai vechi aveau să fie 
închise, în sfârşit. Patru, dacă puneai la socoteală şi cazul 
din Suedia. 

Dar simplul gând de a fi singură într-o încăpere cu 
Sleizner era suficient ca s-o facă să-şi dorească să sară de 
pe scaun şi s-o ia la goană. S-a silit să respire liniştit, şi-a 
lăsat ochii în jos şi s-a uitat la pata de cafea uscată de pe 
blugii săi, care o făcea să pară că a făcut pipi pe ea. 

Era atâta linişte, încât putea să audă aerul intrând şi 
ieşind prin nările lui congestionate, pe partea cealaltă a 
biroului, în vreme ce frunzărea dosarele vechi şi schiţa 
raportului ei. Se întreba dacă el trage de timp doar ca să-i 
prelungească tortura. N-a ridicat privirea decât când a 
auzit că se închide mapa cu documente şi a văzut că el 
zâmbeşte. 

— Ştiam eu că eşti omul potrivit pentru treaba asta, a 
zis, scoţându-şi ochelarii de citit. Şi, ca să ştii şi tu, am 
avut o presimţire bună în privinţa ta de cum te-am văzut. 

Dunja n-a ştiut ce să spună, aşa că a scos un râs 
prefăcut. 

— Nu-i nimic de râs. E adevărul curat. Aşadar, bucură-te 
de asta cât durează. Mâine s-ar putea să se termine. Nu, 
glumesc. Acum, lăsând gluma la o parte. A ridicat dosarul. 
Asta e de-a dreptul strălucit. Nu ştiu cum ai făcut legătura. 
Dar e aceeaşi porcărie. Important este ca acest Benny 
Willumsen să fie băgat la puşcărie pe viaţă. E întotdeauna 
amuzant să le dai peste nas ticăloşilor ălora de suedezi. Ai- 
ai-ai, Dunja... O să mă hrănesc din asta multă vreme. 

Dunja s-a silit să zâmbească şi a încuviinţat. 

— Întâi şi întâi, aş vrea să organizez o conferinţă de 
presă, în care am de gând să te las să te bucuri de toată 
atenţia pe care o meriţi. 

— Conferinţă de presă? Când ai de gând să o ţii? Vreau 
să zic, n-ar trebui să-l arestăm... 

— Linişteşte-te, sigur că o să fie arestat înainte să dăm 
vreo informaţie. Dar, după cum ştii, îmi place să ajung 
primul, şi vreau să fii sigură că n-am de gând să las pe 
nimeni altcineva să se împăuneze cu munca ta. Mă 
înţelegi? 

Dunja a încuviinţat din cap. 

Sleizner a oftat. 

— Arăţi de parcă ţi-ai pierdut cel mai bun prieten, şi 
toată vina o port eu. 

— Nu, numai că eu cred că au mai rămas lucruri de 
făcut până să putem anunţa victoria. Ca şi colegii suedezi, 
n-avem destule dovezi ca să fie condamnat. Prin urmare, ar 
trebui să recuperăm cât mai repede posibil maşina din 
portul Helsingør. i 

— Ai perfectă dreptate. Însă totul trebuie să fie făcut în 
ordinea corectă. Fireşte, va trebui să-l arestăm înainte să 
mai sufere cineva din pricina inventivităţii lui. Cu un pic de 
noroc, vom găsi destule dovezi în apartamentul lui ca să nu 
ne împovărăm bugetul cu dragarea. Trebuie să ştii că 
scotocirea unui port pe vremea asta de iarnă nu-i o 
operaţiune prea ieftină. 

— E adevărat, dar cred că n-ai citit în întregime dosarul 
suedezilor. N-au găsit nimic folositor în... 

Sleizner a întrerupt-o râzând şi clătinând din cap. 

— Am citit destul ca să ştiu că am mai multă experienţă 
decât tine cu genul ăsta de lucruri. Dunja, o să iasă bine. 
Dacă nu găsim nimic în apartament, o să scoatem cu 
siguranţă maşina. S-a ridicat, a înconjurat biroul şi s-a 
proţăpit în spatele ei. Sper că înţelegi ce trambulină o să 
fie asta pentru cariera ta viitoare. Ii jur, nici n-o să-ţi dai 
seama când o să ajungi să stai pe scaunul meu. 

S-a simţit ca şi cum ar fi străpuns-o un vătrai îngheţat. 
Aşa să fie când te violează cineva? Gândul i-a venit din 

senin şi a dispărut la fel de repede. În orice caz, exact asta 
a gândit în clipa în care mâinile lui i s-au aşezat pe umeri. 

— Dar, Dunja... nu poţi să stai tot timpul aşa de crispată. 
Eşti tare ca piatra. A început să-i frământe umerii cu 
mişcări calme, blânde. Încearcă să te destinzi. Nu vreau să 
mă laud, dar, dacă e un lucru la care mă pricep, acela e 
masajul. I-a prins umerii şi i-a tras înapoi, făcându-i pieptul 
să se bombeze. Ar trebui să te gândeşti un pic mai mult la 
ţinuta ta. Nu arată profesional să stai la o conferinţă de 
presă arătând ca un sac de cartofi şi, dacă n-ai deja dureri 
de gât, o să le ai în viitor. I-a tras scaunul într-o parte şi s-a 
apucat să-i maseze ceafa. La mine au apărut din senin de 
cum am început lucrul aici şi, dacă Henrik Hammerstein n- 
ar fi insistat să merg la o şedinţă de masaj, cu siguranţă că 
azi aş fi într-un fotoliu rulant. De atunci încoace m-am dus 
de două ori pe săptămână şi n-am mai avut nici cea mai 
mică problemă. 

Degetele lui s-au furişat în sus şi au început să o maseze 
pe cap şi în spatele urechilor. 

— A, am uitat să-ţi spun. Am aranjat ca tu să stai la masa 
conducerii la petrecerea de Crăciun. Nu numai că suntem 
serviţi, aşa că nu trebuie să ne înghesuim printre ceilalţi, 
dar avem tărie la discreţie. Mişto, nu? O să avem ocazia să 
ne cunoaştem un pic mai bine. 

Dunja nu-i mai asculta vorbele. Galopul inimii îneca 
toate celelalte sunete. Nu-şi dorea nimic mai mult pe lume 
decât să se ridice, să se răsucească şi să-l plesnească peste 
faţă din toate puterile. Însă trupul îi era paralizat. Nu era 
în stare nici măcar să-i spună să-şi ia mâinile de pe ea. Tot 
ce putea să facă era să stea acolo şi să-şi simtă fiecare 
muşchi din corp încordându-se din ce în ce mai mult. 

Fabian Risk a bâjbâit cu o mână pe perete, în vreme ce 
auzea apelul în cască. Era întuneric beznă şi nu vedea 
nimic, până ce a reuşit să dea de comutator şi a aprins 
lumina. S-a întrebat ce ar face dacă ea n-ar răspunde. 
Dacă n-ar mai răspunde niciodată. 

Oricum, poate că ar fi cel mai bine aşa. 

— Tocmai începusem să mă întreb ce s-a întâmplat cu 
tine. Vocea Nivei avea un ton glumeţ, care sugera că totul 
e doar un joc. M-am gândit că poate ai încasat o săpuneală 
acasă şi te-ai târât înapoi în cochilie. 

— Ai timp? 

— Depinde. 

— Am nevoie de ajutor ca să găsesc adresa unui anume 
Ossian Kremph. 

— Cum ziceam. Depinde. 

— Chestia e că e un fost puşcăriaş care nu locuieşte la 
adresa înregistrată şi credem că a subîinchiriat o locuinţă 
pe undeva. Fabian a aşteptat o reacţie, dar degeaba. Niva? 
Eşti acolo? a continuat, prefăcându-se că nu i-a auzit 
răsuflarea. 

Înţelegea exact despre ce era vorba şi nu se putea 
împiedica să-şi spună că ea avea dreptate. Făcuse o 
promisiune şi trebuia să o îndeplinească. La urma urmei, 
n-ar trebui să pară altceva decât întâlnirea cu o fostă 
colegă. 

— Bine, ce zici de mâine-seară? 

Tăcerea care a urmat a fost destul de lungă ca să-l facă 
să regrete. 

— Ne vedem la nouă la Lydmar. Ai codul lui personal? i- 
a răspuns, în cele din urmă. 

Fabian a citit din însemnările pe care le făcuse. 

— 540613-5532, şi i-a auzit degetele pornind să apese 
pe taste. 

— E înregistrat la Norsborg. 

— Da, însă, cum ziceam, avem informaţia că a 

subînchiriat o locuinţă altundeva. 

— la să vedem ce bancă are... E Nordea şi are un card 
de credit obişnuit legat de contul personal. 

— Lucrează, altfel de unde îi vin banii? 

— Nu, nu lucrează. Are diferite subvenţii şi, probabil, 
chiria pentru locuinţa din Norsborg. 

— Are şi alte conturi? 

— Cu siguranţă. Dar cardul acesta de debit are destule 
tranzacţii ca să meargă. 

Fabian îi auzea degetele bătând din nou pe tastatură. 

S-a aşezat pe toaletă şi s-a întrebat ce ar trebui să-i 
spună Sonjei. Dacă ar trebui să-i spună ceva. Poate că nici 
măcar nu se aşteaptă ca el să vină acasă, şi ar presupune 
că lucrează toată noaptea. Trebuia să fi auzit la ştiri ce s-a 
întâmplat, şi probabil că se aştepta să fie destule nopţi în 
care să lucreze până târziu. De aceea n-a reacţionat când a 
încercat să-i explice? 

— Bun, foloseşte în mod regulat trei bancomate. Unul în 
centrul comercial Ringen din Skanstull, unul de lângă 
magazinul Konsum de pe Gotlandsgatan şi ultimul la 
agenţia Nordea de pe Bondegatan. Presupun că locuieşte 
undeva între Ringvâgen şi Bondegatan, în jurul lui 
Gotgatan. 

— Ar putea fi câteva mii de apartamente. Dacă 
închiriază la a doua mână, sau poate la a treia, numele lui 
s-ar putea nici să nu fie pe uşă. 

— Mă întreb despre perioada din puşcărie. Poate că a 
întâlnit pe cineva acolo? a întrebat Niva, şi Fabian o auzea 
deja pornind noi căutări. 

— Dar a fost închis într-un azil de nebuni. Aşadar, cât de 
mulţi... 

— Ştiu, însă în 1996 e limpede că a fost considerat 
destul de sănătos ca să fie mutat la Kumla, unde a executat 
ultimii zece ani cu medicamente şi şedinţe regulate de 
terapie. 

— Da, şi acum pare să fie aşa de sănătos, că a pornit-o 
cu sorcova, a zis Fabian care, la fel ca restul echipei, nu 
pricepea cum poţi declara sănătos pe cineva care şi-a 

mutilat victimele, le-a torturat şi le-a scos ochii. Cum 
rămâne cu puşcăriaşii? Ai găsit vreo potrivire? 

— Nu s-ar zice. În orice caz, nu printre puşcăriaşii cu 
care a petrecut şase luni sau mai mult. Unul dintre ei e 
înregistrat pe Lindvallsgatan, în Hornstull, şi altul pe 
Tantogatan, dar niciunul în această arie de trei cvartale. 

— Şi dacă ai încerca să reduci jumătatea de an la un 
sfert? 

— As we speak”... Însă deodată apar o mulţime de nume 
pe care să le trec în revistă. 

— Încearcă mai bine cu terapeutul, a zis Fabian. 

— 'Terapeutul? 

— Da, trebuie să se fi văzut cu unul cam o dată pe zi. 

Fabian o auzea pe Niva lucrând la calculator. 

— Din păcate, locuieşte în Gamla Enskede, de fapt, pe 
aceeaşi stradă cu colega ta Malin Rehnberg. Poate că îl 
cunoaşte şi se duce la el în sandale Crocs ca să-i ceară 
zahăr împrumut şi să discute despre nivelurile zgomotului 
şi nevoia de mai multe limitatoare de viteză. 

— Nu cred că sandalele Crocs sunt tocmai stilul ei, a zis 
Fabian, şi a simţit cum amărăciunea Nivei că e încă 
nemăritată se scurge din telefon ca o mâzgă galbenă, 
vâscoasă. 

— Am auzit că e borţoasă. 

— În plus, cu gemeni. 

— Ce drăgălaş! g 

— Nu şi dacă o întrebi pe ea. In acest moment pare 
pregătită să îi ofere aceluia care licitează suma cea mai 
mică. 

— Fiica... 

— Nu ştiu dacă au aflat deja sexul... Stai, de fapt sunt 
doi băieţi. 

— Nu a lui Malin. A terapeutului. 

Fabian n-a înţeles ce voia să spună ea. 

— Fata lui. E înregistrată cu un apartament pe 
Blekingegatan, numărul 67 B, dar e la studii la Lund. Poate 
că e pură speculație, însă merită să încerci. 


[Tocmai fac asta] în timp ce vorbim. 

— Cu siguranţă. Minunat. Nu ştiu cum să-ţi mulţumesc. 

— Ba ştii. Ne vedem mâine-seară. 

S-a auzit un clic, iar Fabian s-a ridicat de pe WC şi şi-a 
pus telefonul la loc în buzunar. Nu era sigur că terapeutul 
încălcase vreo lege dacă şi-a lăsat fiica să-i închirieze 
apartamentul pacientului lui. Poate că s-a abătut de la 
regulamentul profesional. Dar, indiferent de rezultat, era 
clar că el trecuse de nişte hotare etice. 

A 

— Fabian, ce făceai acolo? 

Malin a venit drept la el de cum a descuiat uşa toaletei 
şi a deschis-o. 

Intrebarea era pur retorică, fără îndoială că ea îşi 
dăduse seama deja. Un talent pe care îl avea dintotdeauna 
în ceea ce-l privea. Eşti la fel de previzibil cum e Donald 
Duck în Ajunul Crăciunului, îi plăcea să zică tot timpul de 
când lucrau împreună, nu reuşise să ascundă nimic de ea. 
Totuşi, s-a apărat ca un catâr. 

— Ce, nu mai poate omu' să meargă la WC? 

Ea a fornăit şi şi-a vârât capul în încăpere. 

— Văd că ai început să laşi jos capacul WC-ului. Şi nici 
măcar nu te-ai ostenit să uzi chiuveta. E vorba de Niva? 

Fabian a oftat şi era pe punctul de a mărturisi, însă n-a 
izbutit nicicum să spună ceva. 

— Fabian, ştiu exact ce gândeşti. Dar te asigur că tipa e 
piază rea. Niva Ekenhielm e o catastrofă vie care umblă pe 
două piciore slăbănoage şi îşi înfige colții în oricine nu e 
îndestulat pe frontul de acasă. 

Fabian a încercat să-şi ia cel mai inexpresiv aer posibil. 

— Şi nu-mi sta acolo arătând ca un tont. Ştii exact 
despre ce vorbesc. 

— Nu, chiar nu ştiu. 

Fabian nu putea să creadă ce penibil suna. Din fericire, 
n-a trebuit să se scufunde şi mai mult în umilinţă, pentru 
că li s-au alăturat Tomas şi Jarmo. 

— Aici eraţi. Veniţi cu noi? a întrebat Tomas, care îşi 
pusese pe umăr tocul pistolului. 

— Unde vă duceţi? a întrebat Malin. 

— Ciber-Wojtan nu poate să dea de altă adresă, aşa că 
ne-am gândit să mergem la apartamentul din Norsborg, 
unde a fost înregistrat ultima dată, a zis Jarmo, 
îmbrăcându-şi jacheta de piele. Cu un pic de noroc, o să 
găsim un indiciu. 

— Hai mai bine să mergem aici. Fabian şi-a deschis 
carnetul. Am mai multă încredere în adresa asta. 

— Ia să văd. Malin a înhăţat carnetul. Cum ai pus mâna 
pe asta? Mai bine zis, cum a găsit Niva asta? 

— Niva? Tomas s-a răsucit spre Fabian. Niva Ekenhielm? 

— E pură speculație. Dar există câţiva factori care arată 
că Ossian Kremph subînchiriază un apartament de la fiica 
terapeutului lui care, apropo, locuieşte pe strada ta din 
Enskede, a zis Fabian, simțind că a pus din nou barca pe 
linia de plutire. 

Dar Malin n-a auzit ce zice. Se uita ţintă la adresă. 

— Blekingegatan, numărul 67B. Poate că mă înşel, dar 
nu este acesta... A ridicat privirea şi a întâlnit-o pe a lor. 
Nu e acelaşi cvartal în care e apartamentul dezafectat de 
pe Ostgotagatan? 

Asta era exact ceea ce o avertizase tatăl său, şi-a zis 
Katja Skov, care habar n-avea unde se află sau cum de 
ajunsese acolo. El cheltuise sute de mii pe diferite sisteme 
de siguranţă şi îi spusese că în niciun caz nu trebuie să 
iasă din casa din Snekkersten fără să fi planificat totul 
împreună cu bodyguarzii. În ultimii ani, el vorbise aproape 
numai despre faptul că ţintele mai uşoare devin din ce în 
ce mai obişnuite, în vreme ce jafurile tradiţionale sunt mai 
greu de dus la bun sfârşit. 

Dar acum era în realitate. Trăia cel mai urât coşmar al 
tatălui său. 

Fusese răpită. Luată într-un film prost despre care ştiai 
că are un final fericit. Atâta doar că ăsta nu era film. 

A încercat să-şi dea seama de cât timp se afla acolo, dar 
a renunţat. Având în vedere cât băuse cu o zi înainte, 
simţul timpului era ultimul lucru pe care să se poată baza. 
În plus, era întuneric. Atât de întuneric, încât nu vedea la 
câţiva centimetri în faţa ei, chiar dacă ochii ar fi trebuit de 
multă vreme să i se adapteze. 

Era într-un spaţiu mic. A încercat să-şi scarpine nasul, 
dar n-a reuşit. Era înfăşurată în ceva dur, poate un covor, 
auzea un foşnet şi în jur mirosea a plastic. Cu siguranţă ar 
fi trebuit să fie speriată, însă n-avea puterea să-i pese cu 
adevărat. Fără îndoială, totul avea să se termine cu bine. 

A închis ochii, încercând să se concentreze pe ceea ce se 
întâmplase. Dar n-a trecut mult şi totul a început să se 
învârtă, instalându-se senzaţia de lipsă a greutăţii. Incă era 
plină de droguri şi, dacă nu revenea curând cu picioarele 
pe pământ, n-avea să se poată orienta în spaţiu. 

A presupus că ei încearcă să o sperie şi vor ca ea să 
bubuie cu pumnii şi să strige cât o ţine gura. Dar n-avea de 
gând să le ofere asta. Nu, avea să fie aşa de tăcută şi de 
liniştită, încât în cele din urmă ei vor fi cei care îşi vor face 
griji. Şi când vor veni, în sfârşit, să o scoată la lumină, o să 
se prefacă moartă, întocmai aşa cum trebuie să faci dacă 

nimereşti în bârlogul unui urs. 

Nu-şi închipuia cum vor reacţiona când vor descoperi că 
planul lor de a se alege cu milioane nu mai avea acum 
nicio valoare. 

S-a gândit la petrecere. Se presupunea că va fi o 
reuniune liniştită, dar degenerase într-o orgie dezmăţată, 
cu tipi care trăgeau pe nas toate proviziile ei şi şi-o puneau 
prin toate ungherele. Dar aşa mergeau întotdeauna 
lucrurile. Cele mai distractive şi reuşite petreceri erau cele 
neplanificate. 

Şi când Niels a propus să meargă la Helsingør şi să facă 
tururile ca nişte suedezi adevăraţi... De fapt, n-a fost Niels, 
ci tipa aia pe care o adusese cineva cu el. N-a putut să zică 
nu. Simplul fapt că a plecat fără să-i spună tatălui sau 
vreunuia dintre paznici a făcut-o să ţopăie de bucurie. 

Grupul era alcătuit din cei mai buni prieteni ai săi şi alţi 
câţiva pe care nu ştia cum îi cheamă. Au plecat din casă pe 
fereastra de la baie şi au reuşit să treacă peste zid folosind 
creanga unui copac. 

Taxiurile i-au aşteptat pe Strandvejen şi, până să se 
dezmeticească, erau pe feribotul suedez în drum spre 
Helsingborg. 

Toţi au fost de acord să petreacă pe tot drumul şi să se 
ţină mereu departe de viaţa plicticoasă de zi cu zi. Adică 
felul său de a trăi cam în toţi ultimii zece ani din viaţă. 

Tatăl său făcuse tot ce i-a stat în puteri ca s-o facă să se 
potolească şi să înceapă să se îngrijească de sine. Şi 
Dumnezeu ştia că ea a încercat totul, de la angajarea la 
una dintre multele lui companii până la terapie, activitate 
fizică şi medicamente. Dar nimic n-a putut să-i alunge 
sentimentul că n-are nimic de pierdut. Că totul se poate 
sfârşi în orice clipă. Oricum ai fi privit lucrurile, trăia mai 
mult decât se aşteptase, aşa că de ce să nu profite cât îi 
stă în puteri? Să sugi măduva fiecărei zile ca şi cum ar fi 
fost ultima. Cum ar veni, carpe în mă-sa diem. 

Desigur, nu asta îşi închipuise tatăl său când i s-a pus ei 
diagnosticul şi a început să tragă toate sforile posibile. Nu, 
dacă era după el, ea ar fi avut o carieră înfloritoare şi ar fi 

muncit cel puţin şaizeci de ore pe săptămână. Dar ce rost 
avea? Aveau deja mai mulţi bani decât ar fi putut să 
cheltuiască. 

Nu că nu i-ar fi înţeles dezamăgirea. Mai ales în primii 
ani. Dar acum trecuseră mai mult de zece ani şi 
dezamăgirea lui continua să le coloreze întreaga relaţie. El 
încerca în cea mai mare parte s-o ascundă, însă 
amărăciunea îi licărea aproape întotdeauna în ochi şi, 
citind printre rândurile lucrurilor pe care i le spunea ei, s- 
ar fi zis că uneori îi părea rău că o ajutase. 

A simţit o vibraţie şi a auzit că porneşte un motor. Nu-şi 
dădea seama dacă începuse să-i fie frică doar pentru că şi- 
a dat seama că se află într-un portbagaj sau pentru că se 
mişcau. Dar acum era speriată. Ba nu, era îngrozită. De- 
abia acum i-a dat prin cap că e adevărat. Că nu e doaro 
glumă proastă. Groaza i-a fulgerat prin trup ca o 
descărcare de înaltă tensiune. Toţi muşchii i s-au încordat 
ca într-un spasm şi a strigat cât a putut de tare. 

Însă covorul era un amortizor atât de eficient, încât 
curând s-a dat bătută. Simţea că încep să meargă încet 
înainte. Au trecut peste câteva denivelări, după care 
suprafaţa a devenit netedă. Coborau de pe feribot, nu 
putea fi altceva, şi-a zis. Dar nu ştia în care ţară. Şi nici ce 
o aşteaptă. 

Pentru prima oară după foarte mult timp, şi-a dat seama 
cât de mult avea de pierdut. 

Fabian nu pricepea cum de ceilalţi puteau să pară atât 
de siguri pe ei când au sunat la uşa apartamentului şi au 
stat acolo cu pistoalele scoase. De parcă ar fi ştiut exact ce 
îi aşteaptă pe partea cealaltă. Sau poate că doar aveau mai 
multă încredere că armele lor îi vor proteja. Chiar nu ştia 
la ce să se aştepte. Dacă o să nimerească într-o ceaţă albă, 
o să fie anesteziaţi, şi Ossian Kremph o să le scoată ochii. 

Sau poate că se va dovedi că nu era acasă. 

Sau nici măcar nu locuia acolo. 

După ce a sunat la uşă de câteva ori, fără să răspundă 
nimeni, Tomas a insistat să descuie cu şperaclul. După o 
jumătate de oră au fost siliţi să cheme un lăcătuş 
profesionist, care a descuiat uşa în zece minute. Adică 
mult mai mult timp decât cele treizeci de secunde cât ar fi 
trebuit să-i ia în mod normal. În cele din urmă, au intrat şi 
au descoperit toate încuietorile suplimentare pe dinăuntru. 

Un nou SMS l-a împiedicat pe Fabian să intre împreună 
cu ceilalţi. Era de la Sonja, care îi scria că nu ştie la ce oră 
ajunge acasă de la atelier în seara aceea. Prin urmare, a 
aranjat cu vecina lor adolescentă, care putea s-o ia pe 
Matilda de la şcoală şi să aibă grijă de ea până la şase şi 
jumătate, când programase să meargă la film. Fabian i-a 
răspuns că o să aibă grijă să ajungă acasă înainte de acea 
oră şi i-a urat succes la pictat. 

N-a fost nevoie să facă mai mult de un pas în hol ca să 
vadă că pura speculație a Nivei se dovedea adevărată, 
împotriva tuturor aşteptărilor. N-avea cum să fie sănătoasă 
la cap persoana care locuia în acel apartament. 

— Fir-aş al naibii! a zis Tomas, băgându-şi pistolul în toc. 

— Şi eu, care credeam că e harababură la mine acasă, a 
zis Malin, uitându-se prin living, care era plin cu atâtea 
fleacuri şi gunoaie, încât i-ar fi trebuit o veşnicie lui Hillevi 
Stubbs şi echipei ei ca să le examineze pe toate. 

— Cam aşa arată acasă la Jarmo de la divorţ încoace. Cu 
toate că tu ai un teanc mai mare de reviste porno, a zis 

Tomas, rânjind şi bătând cu palma teancul înalt de doi 
metri de jurnale gratuite. 

— Ţine-ţi fleanca şi fă mai bine ceva folositor, a mormăit 
Jarmo, continuându-şi drumul spre dormitor. 

— Propun să ne împărţim şi să căutăm fiecare în câte o 
cameră, a continuat Tomas, luând unul dintre ziarele din 
teanc. 

— Nu asta facem deja? a zis Malin, începând să 
scotocească prin nişte saci de gunoi negri. 

— Măi, da' sensibilă mai suntem azi! a zis Tomas. Cel 
puţin, nu încape îndoială că am venit la locul potrivit. A 
ridicat un ziar, în care ochii tuturor persoanelor de pe 
pagină erau decupaţi cu atenţie. Ia uitaţi-vă aici. A lucrat 
cu un scalpel pe fiecare afurisită de pagină a acestui ziar. 

A răsfoit publicaţiile şi, peste tot unde ar fi trebuit să fie 
ochi, nu erau decât găuri. 

Încercând să acopere glasurile celorlalţi şi să lase 
apartamentul să vorbească singur, Fabian şi-a conectat 
căştile la iPod şi a pus No Balance Palace al celor de la 
Kashmir. 

Era un apartament pe colţ, care dădea atât în 
Blekingegatan, cât şi în Ostgotagatan, şi o masă de 
bucătărie era aşezată la fereastră în colţul rotunjit aflat în 
partea cea mai îndepărtată de el. S-a tot întrebat, dar n-a 
reuşit să-şi dea seama unde mai văzuse un apartament pe 
colţ a cărui fereastră era aşezată la fel ca aici - în colţ. 

S-a răsucit şi a observat tapetul învechit şi vopseaua de 
pe tavan care se cojea. Clădirea lui Kremph avea nevoie de 
o renovare majoră. Poate că acesta era motivul pentru care 
îşi permitea să închirieze. Umpluse fiecare raft şi bufet cu 
diferite obiecte. În întregul apartament nu exista niciun loc 
liber şi, la fel ca Malin şi ceilalţi, Fabian şi-a zis că e mai 
mare mizerie decât într-un depozit de tomberoane care 
dau pe dinafară. 

De-abia acum îşi dădea seama că nu era chiar atâta 
mizerie. Da, unele lucruri fuseseră aruncate neglijent pe 
jos. Însă cele mai multe dintre ele erau în teancuri 
ordonate, adunate frumos şi aparent catalogate cu mare 

grijă. 

Ossian Kremph era, evident, un colecţionar. 

Fabian s-a dus în camera aflată cel mai departe de 
intrare şi s-a uitat în jur. Părea să fie folosită drept cameră 
de lucru şi avea pe un perete un birou de lemn, vechi, cu 
un scaun în faţă şi, spre deosebire de restul 
apartamentului, tăblia biroului era complet goală. 

S-a aşezat pe scaunul de birou, care a scârţâit când s-a 
lăsat pe spate. Biroul avea trei sertare orizontale aflate 
imediat sub tăblie. Nu aveau mânere, doar găuri pentru 
chei. Însă nu erau încuiate, şi le-a putut deschide 
împingându-le pe dedesubt. 

În sertarul din dreapta se aflau foarfeci, un scalpel şi o 
rolă de bandă adezivă. În cel din mijloc era un album plin 
cu fotografii ale lui Carl-Eric Grimâs şi Adam Fischer 
decupate din ziare. Fotografiile, făcute în diferite momente 
şi locuri, aveau în comun un singur lucru - le lipseau ochii. 

La fel ca în ziare, fiecare ochi fusese tăiat cu precizie şi 
nu mai rămăsese din el decât o gaură. Fabian a fost izbit 
de gândul că ochii au foarte multă personalitate şi, fără ei, 
Grimâs şi Fischer păreau mai degrabă zombi decât ei 
înşişi. i 

Şi în sertarul din dreapta erau fotografii. Însă nu erau 
lipite frumos într-un album sau decupate din ziare. Părea 
că Kremph însuşi ţinuse aparatul de fotografiat. Erau peste 
treizeci de fotografii, toate făcute de la o anumită distanţă, 
din interiorul unui autobuz. Se vedeau diferiţi pasageri 
citind, discutând cu cel de alături sau privind pe fereastră, 
visători. Şi, din cât vedea Fabian, niciunul dintre subiecţi 
nu apărea în mai mult de o fotografie. În afară de o femeie, 
care era în absolut toate. 

O femeie cu ochii decupaţi. 

Să mai fie o victimă? De aceea nu era acasă Kremph? 

A pus fotografiile pe birou ca să le studieze mai 
amănunţit, dar a fost întrerupt de voci care strigau şi se 
auzeau peste „The Cynic” al lui David Bowie. Şi-a scos 
căştile din urechi şi s-a grăbit să li se alăture celorlalţi, 
care stăteau cu pistoalele scoase, strigând deodată. 

— Pe burtă! a zbierat Tomas, care ţinea pistolul cu 
amândouă mâinile. Jos, am zis! i 

Lui Fabian aproape că nu-i vedea să-şi creadă ochilor. În 
cameră, printre teancurile de ziare, stătea Ossian Kremph 
ca o statuie, cu o sacoşă de cumpărături într-o mână. Era 
aproape ca şi cum s-ar fi materializat din aer şi arăta la fel 
de surprins ca poliţia. 

— Dar, nu-i corect. Nu puteţi să... a zis, scuturându-şi 
capul. 

— Ba să crezi dracului că putem! a zis Tomas. Culcă-te, 
la naiba! 

— Nu, nu-i drept. Nu-i drept... 

— Probabil că e mai bine să faci cum zicem noi, a spus 
Jarmo, care îşi scosese şi el pistolul. 

Fabian a remarcat cât de mic era Kremph şi cât de 
neobişnuit de slab părea în comparaţie cu caseta de 
supraveghere, în care avea barbă şi era în uniformă de 
gardian, cu un pântec rotofei. Oare ascunsese sub haine 
toate instrumentele de care ar fi putut să aibă nevoie? 

— Nu... Nu-i bine. Nu-i bine deloc. Kremph îşi scutura 
capul din ce în ce mai tare. Trebuie să plecaţi! leşiţi de 
aici! 

— 'Ţine-ţi gura şi întinde-te pe jos! a zis Tomas. 

— Ossian, ascultă-mă, a zis Malin, cu pistolul într-o 
mână şi legitimaţia în cealaltă. Suntem poliţişti şi cred că 
ştii de ce suntem aici. Cel mai bun lucru pe care poţi să-l 
faci acum e să stai liniştit şi să faci exact ce spunem noi. 

Ossian Kremph s-a destins un pic şi a încuviinţat din 
cap. 

— Aşa. Foarte bine. Acum ridică-ţi mâinile deasupra 
capului şi îngenunchează încet. 

Kremph şi-a ridicat mâinile şi a început să se lase în jos. 
Dar apoi, dintr-odată, s-a răsucit şi a dispărut pe hol. 

— Stai! au strigat deodată Tomas şi Jarmo. 

Insă Kremph ieşise deja din apartament şi era pe scări, 
după cum se auzea. 

— Ce dracu’ facem? Ne scapă, fir'ar să fie! a strigat 
Tomas în vreme ce ieşea. 

Ossian Kremph a ieşit În goană pe Blekingegatan şi a 
fugit cât îl țineau picioarele spre Götgatan. Ştia că poate 
să fugă mai iute ca majoritatea oamenilor. Intotdeauna 
putuse şi, orice ar fi, n-o să se lase arestat. Nu din nou. 
Trebuia doar să ajungă la metrou ca să fie în siguranţă. 
Acolo îşi avea căile sale şi putea cu uşurinţă să le scape de 
sub nas. Poliţai afurisiţi! 

Cum a putut să fie aşa de naiv? Nu-i stătea deloc în fire. 
Şi doar îi văzuse rătăcind pe stradă cu numai câteva zile 
înainte. Îşi jurase că o să fie pregătit dacă vin să-i sune la 
uşă. Şi uite că a intrat drept în capcana lor. 

Dar nu mai avea mult de mers. Mai trebuia doar să 
traverseze Götgatan şi să pătrundă în lumea subterană. 
Ştia exact cum să-şi croiască drum prin gura de metrou în 
cel mai eficient mod posibil, ceea ce însemna că trebuia să- 
ţi faci loc pe lângă toţi ticăloşii ăia care nu ştiau că trebuie 
să stai pe partea dreaptă. 

Auzea în spate strigătele poliţiştilor, somându-l să se 
oprească şi să ridice mâinile deasupra capului. Dar n- 
aveau decât să strige până nu mai puteau. Se săturase să 
se supună ordinelor. Se săturase să fie băiat bun. 

După ce a ajuns pe peron, a sărit iute pe şine şi a 
continuat să alerge direct în întuneric. Curând avea să-şi 
atingă ţinta. Un loc în care n-aveau să-l găsească 
niciodată. Avusese noroc. Nu era niciun tren în staţie şi 
totul era liniştit pe şine. A auzit în spate ceva care suna ca 
explozia unui cauciuc de maşină. Dar cum să fie acolo 
maşini? Nu şi-a dat seama ce este decât când piciorul 
stâng i s-a îndoit sub el, a căzut pe burtă şi s-a lovit cu 
capul de şină. 

Sunetul a fost ceea ce l-a făcut să-şi revină şi să-şi dea 
seama ce avea să se întâmple. Vibraţia caracteristică a 
şinei arăta că se apropie un tren. 

Dunja a încercat să înghită nodul din gât în vreme ce se 
uita la reporterii şi la fotografii care se aşezau în faţa ei. 
Dar n-a izbutit. Cu cât se îndesea mulţimea, cu atât se 
simţea mai stingherită. 

N-a fost surprinsă că era mult interes faţă de conferinţa 
de presă. Îl ştia pe Aksel Neuman încă de când îşi lansase 
emisiunea de la radio Stemmer i natten”. Însă a devenit 
vedetă naţională după apariţia în Let's Dance şi apoi a 
primit propriul talk-show. Totuşi, nu se aşteptase ca 
interesul să fie atât de mare, încât să fie nevoiţi să mute 
conferinţa de presă în holul mare, ca să poată încăpea 
toată lumea. Şi iată că un şuvoi continua să se scurgă 
înăuntru, şi nu era sigur că va fi loc pentru toţi. 

Dacă ar fi fost după ea, ar fi preferat să participe la 
operaţiunea din apartamentul lui Benny Willumsen din 
Malmö. Dar Sleizner insistase să rămână alături de el şi 
subliniase importanţa pe care o avea pentru cariera ei să 
fie văzută din când în când de mass-media, nu doar să 
muncească în culise. Având în vedere ce bine îi mersese 
lui, cu toate că nu făcuse niciodată cu adevărat muncă de 
poliţist, ştia cu siguranţă ce spunea, şi-a zis, simțind cum 
broboane de transpiraţie îi răsar pe buza de sus. 

Era vina rochiei. Era mult prea călduroasă, dintr-un 
material care nu lăsa aerul să circule, şi o făcea să se 
simtă ca un cârnat bine îndesat. Carsten i-o dăruise de 
Crăciun anul trecut, dar era cu două numere mai mică, aşa 
cum erau toate hainele pe care i le dăruia. Era sigură că 
de atunci slăbise vreo trei kile, însă nu părea să conteze. 

S-a uitat la Sleizner, care i-a zâmbit, în vreme ce scotea 
o batistă şi îşi tampona buza de sus. Ea spera că propria 
transpiraţie nu se vede şi se temea că o să-şi strice 
machiajul dacă încearcă s-o şteargă. Afurisitele de 
broboane de sudoare care ţin să apară când ţi-e lumea mai 
dragă, a înjurat în sinea ei, tamponându-se cu batista cât 


2 Voci în noapte. 

putea de uşor. 

— Te simţi bine? a întrebat-o Sleizner, şi ea i-a răspuns 
cu cel mai convingător zâmbet de care a fost în stare. Dar 
era limpede că nu era destul de convingătoare, pentru că 
s-a aplecat spre ea, i-a pus cealaltă mână pe coapsă şi i-a 
şoptit la ureche: Destinde-te şi lasă-mă să cârmesc barca 
până ajungem în port. Şi după ce ajungem acolo, îţi promit 
să te tratez cu ceva prima-ntâi. 

Ea a încuviinţat iar din cap. Mai ales pentru că nu ştia 
cum să reacționeze. De fapt, ştia, şi adevărul era că nu 
voia să-l înfrunte. 

— Doresc să încep prin a vă ura tuturor bun venit! 
Sleizner şi-a luat mâna de pe coapsa ei şi s-a uitat peste 
adunare. Mă numesc Kim Sleizner şi, pentru aceia dintre 
voi care nu mă cunoaşteţi, sunt şeful Brigăzii Omucideri de 
aici, din Copenhaga. Lângă mine se află Dunja Hougaard, o 
figură nouă pentru cei mai mulţi dintre voi. E prima dată 
când mi se alătură pe scenă, aşa că sper să fiţi îngăduitori 
cu ea. 

S-au auzit râsete pe ici, pe colo, şi Dunja a zâmbit cât de 
frumos a putut. 

— Dunja răspunde de anchetarea uciderii lui Karen 
Neuman. A ajuns la câteva concluzii interesante, ca să nu 
zicem mai mult. Nu numai că am reuşit să identificăm un 
suspect principal, dar se pare că vom reuşi să soluţionăm 
cinci cazuri de omucidere mai vechi. Cazuri care nu ne-au 
dat pace timp de câţiva ani. Şi, în plus... a continuat, 
ridicând un deget, se pare că vom putea să-i ajutăm pe 
colegii suedezi acolo unde s-au împotmolit. Dar o să-i dau 
cuvântul Dunjei. S-a răsucit spre ea. Eşti invitata mea. 

— Mulţumesc. Aăă... Da, aşa cum spunea Kim Sleizner, 
avem de-a face cu un făptaş care este activ de ambele părţi 
ale graniţei, a spus Dunja, simțind cum i se scurge 
transpiraţia pe spate. Suspectul nostru principal, care este 
încă în libertate, se numeşte... 

— Mai aproape de microfon! Nu te auzim! a strigat 
cineva. 

— Scuze. Dunja s-a aplecat spre microfon. E mai bine? 

— Da, dar ar fi şi mai bine dacă l-ai deschide, a zis 
Sleizner, stârnind din nou câteva chicoteli. 

Dunja s-a silit să râdă, în vreme ce bâjbâia cu mâinile 
tremurând după micul buton de pe microfon. Râsul i s-a 
poticnit în gât ca un ghem lipicios care a făcut-o să-i vină 
să verse şi să strige ca s-o audă toţi că Kim Sleizner e un 
porc şovin şi sexist, că se pot duce cu toţii la dracu’ şi, 
dintr-odată, a simţit că plesneşte ceva în ea. 

N-a durut-o deloc. Dimpotrivă, a liniştit-o. lar când a 
ridicat ochii şi s-a uitat la mulţimea care râdea, a trebuit 
să-şi înăbuşe râsul când i-a dat prin cap că vocile lor surde 
sună ca o cireadă de vaci în călduri. Degetele nu i-au mai 
tremurat şi a deschis calmă microfonul. 

— Acum e mai bine? Mă aude toată lumea? Unu-doi, 
unu-doi, a zis, luând microfonul de pe stativ ca să-l poată 
ţine în mână. Şi tu, Kim? 

Sleizner a încuviinţat din cap, cu toate că nu arăta nici 
pe departe amuzat. 

— Minunat! Dar acum gata cu distracţia, a continuat ea, 
apăsând pe telecomandă ca să arate un portret al lui 
Benny Willumsen. Acesta este Benny Willumsen. Este 
cetăţean danez, însă locuieşte la Malmö. Acum vreo doi 
ani, poliţia suedeză l-a arestat pentru această crimă. 

A apăsat din nou butonul şi în spatele ei a fost proiectată 
o imagine a locului faptei din Rydebäck. 

O femeie zăcând fără viaţă pe o plajă cu nisip. Un 
cearşaf alb, pătat în câteva locuri cu roşu de sângele scurs 
din rănile adânci, acoperea cadavrul. 

— Fără să intru în detaliile specifice, putem confirma că 
există câteva asemănări izbitoare între acest caz şi 
ancheta din Tibberup legată de Karen Neuman, chiar dacă 
în cea din urmă a mers cu un pas mai departe şi... 

Dunja s-a întrerupt şi s-a uitat la telefonul care vibra pe 
masă în faţa ei. Era Sverker Holm de la poliţia din 
Helsingborg. Sau „Klippan”, cum i se spunea. 

N-ar fi trebuit să-şi scoată telefonul. Şi cu atât mai puţin 
să-l deschidă, chiar dacă era pus pe silențios. Şi ştia că în 
niciun caz n-ar trebui să răspundă. Cu toate acestea, l-a 

ridicat. 

— Dunja, poate că ar trebui să laşi asta acum, a şuierat 
Sleizner cu o expresie iritată, iar Dunja a respins apelul şi 
a lăsat jos telefonul. 

— Scuze. Unde rămăsesem? 

— Legătura cu cazul lui Karen Neuman din Tibberup. 

— Corect. 

Telefonul a vibrat din nou. De data asta era un SMS. 
Willumsen a lovit din nou, sună cât de repede poți. 

— Dunja... Ce faci? 

Acum Sleizner arăta stresat de-a binelea. 

Dunja a citit şi recitit mesajul şi a înfruntat privirea 
nedumerită a lui Sleizner. 

— A lovit din nou. Va trebui să preiei lucrurile de aici. 
Am de lucru. 

S-a ridicat şi a coborât de pe scenă. 

— Înţeleg, a zis Sleizner, desfăcându-şi braţele. Din 
păcate, se pare că va trebui să mă suportaţi din nou pe 
mine. Unde eram? 

Dunja a format numărul lui Klippan şi a plecat din 
încăpere. 

— Bună, Dunja. 

Îl auzea pe Klippan că porneşte motorul unei maşini. 

— Aţi găsit o nouă victimă? 

— Nu, încă nu. 

— E suedeză de data asta? 

Şi-a continuat drumul spre lifturi şi a trecut pe lângă un 
televizor pe care se desfăşura conferinţa de presă, fără 
sunet. 

— Nu, e daneză. O chemă Katja Skov. Poate că ai auzit 
de tatăl ei, Ib Skov? 

— Da, e unul dintre cei mai mari oameni de afaceri de la 
noi. Dunja a încercat să dea tare televizorul. Încă nu sunt 
sigură că înţeleg ce se petrece, a continuat, nereuşind să 
găsească butonul care trebuia şi renunțând frustrată la 
încercarea de a auzi raportul de la televizor. 

— Din câte am înţeles, a avut un soi de petrecere acasă 
la ea, în Snekkersten. Dimineaţa devreme, ea şi câţiva 

prieteni au luat un taxi până la Helsingar, unde s-au urcat 
pe feribot şi şi-au continuat petrecerea. Ştii tu, băutură şi 
călătorii dintr-o parte în cealaltă de oricâte ori cu un 
singur bilet. 

— Credeam că suedezii sunt singurii care fac asta. 

— Aşa credeam şi eu. Dar e evident că au făcut-o şi ei. S- 
a băut mult, şi deodată şi-au dat seama că a dispărut Katja 
Skov. 

— Şi eşti sigur că nu-i doar leşinată într-o barcă de 
salvare ori ceva de genul ăsta? 

— Personalul a scotocit de două ori întregul feribot. De 
cum am auzit de asta, am luat legătura cu tipul de la 
Scandlines... cum ziceai că-l cheamă? 

— Da, ştiu despre cine vorbeşti. 

— I-am cerut să verifice casetele de supraveghere şi, aşa 
cum bănuiam, el a fost din nou acolo, cu aceeaşi maşină. 

— Vrei să zici BMW-ul lui Aksel Neuman cu plăcile de 
înmatriculare sedeze? 

— Exact. Mi s-a spus că a coborât de pe feribot la 
Helsingborg astăzi, la douăsprezece şi douăzeci şi două de 
minute. 

Dunja s-a uitat la ceas. Nu trecuseră mai mult de două 
ore de atunci. O veşnicie în aceste împrejurări, însă mult 
mai bine decât nimic. 

— Klippan, ce-ai zice să vin în Suedia şi să lucrăm la asta 
împreună? 

— Asta voiam să-ţi propun. Sună-mă de îndată ce ştii la 
ce oră ajungi la Helsingborg şi vine cineva să te ia de la 
gară. 

Au încheiat convorbirea. Dunja a respirat adânc de 
câteva ori, încercând să-şi potolească bătăile inimii, însă n- 
avea rost. Adrenalina se revărsa în ea ca şi cum s-ar fi 
aruncat într-o prăpastie cu o bandă groasă de cauciuc în 
jurul gleznelor. 

S-a uitat la televizor şi l-a văzut pe Sleizner încheind 
conferinţa de presă şi părăsind scena. Având în vedere cât 
de mult îi plăcea lui să fie în centrul atenţiei, părea 
neobişnuit de încordat. Ceea ce nu putea să însemne decât 

un lucru, că era furios. 
Într-un fel, îl înţelegea. 
Chiar foarte bine. 
Dar puţin îi păsa. 

— Bună, Matilda. Care-i treaba? a întrebat Fabian 
mergând pe coridor spre sala de şedinţe. 

— Când vii acasă? Am sunat-o pe mami de o grămadă de 
ori, însă nu răspunde. 

— E la atelier şi sunt sigur că şi-a închis telefonul. Nu e 
cu tine Rebecka? 

— Mda, dar nu-mi place prea mult de ea. Tot timpul e pe 
balcon vorbind la telefon şi fumând. Vreau să vii acasă 
acum. 

— Dar, puiule, ştii că nu se poate chiar acum. Nu-i decât 
ora unu şi jumătate şi mai am de lucru câteva ore. Dar 
după ce termin promit să vin direct acasă, ca să ne putem 
uita la televizor şi să avem o seară de vineri tihnită. Iţi 
place cum sună asta? 

N-a fost niciun răspuns, însă a auzit-o pe bonă că o 
întreabă pe Matilda dacă vrea să joace „Den Försvunna 
diamanten””. 

— Bine, tati, ne vedem mai încolo. 

Fabian a auzit un clic înainte să apuce să răspundă, aşa 
că şi-a pus telefonul în buzunar şi a mers mai departe spre 
sala de şedinţe. 

Tomas, Jarmo şi Malin aşteptau deja, şi nu mai lipsea 
decât Herman Edelman. Dispoziţia în jurul mesei era 
aproape euforică. Într-un termos era cafea proaspătă, şi o 
cutie de metal cu fursecuri aştepta să fie deschisă şi dată 
din mână în mână. Toţi aveau să-şi permită una sau două 
bombe calorice în plus. Dar nu încă. 

Conform tradiţiei, Edelman avea să-şi facă apariţia cu o 
tavă plină de mâncare şi o să-i laude pe toţi pentru că 
munca lor a făcut să mai fie prins un făptaş. Apoi avea să-i 
ofere fiecăruia un păhărel şi să-i lase să se înfrupte din 
bucatele lui, pe care cu timpul toţi ajunseseră să le 
îndrăgească - Finn Crisp“ cu Kalles kaviar şi ceapă roşie 


2 „Diamantul pierdut”, joc de societate suedez clasic. 
3 Marcă finlandeză de pâine crocantă. 

tăiată fin. 

— Mai trebuie şi să-l felicităm pe Tomas că a nimerit în 
plin cu acea primă împuşcătură cu arma lui cu şase 
gloanţe, a zis Jarmo, imitând cu degetele un pistol mic. 

— Trebuie să recunoaşteţi că a fost o treabă bună. La 
urma urmei, a fost la vreo cincisprezece metri într-un 
întuneric ca smoala, a zis Tomas. 

— Norocul, a zis Jarmo, sorbind din cafea. 

— Norocul? Aş putea s-o fac din nou legat la ochi. 

— Atunci ai fi şi mai norocos. În plus, ai uitat să tragi un 
foc de avertisment. 

— Crezi că am vrut să-i dau ocazia să se predea? Trebuia 
să-l dobor pe ticălosul ăla. Şi bang... drept în coapsă! E 
mai mult decât ai făcut în întreaga ta carieră. 

Tomas l-a bătut pe umăr pe Jarmo. 

— Doar n-aţi început fără mine, nu-i aşa? 

Toţi s-au răsucit spre Edelman, care a intrat şi a pus în 
mijlocul mesei o tavă vârfuită cu mâncare, şi au început să 
aplaude. Au fost distribuite păhărelele, şi sticla aburită de 
O.P. Anderson”! a trecut din mână în mână. 

— Şi eu ce beau? a întrebat Malin. 

— Apă cu lămâie sau bere cu puţin alcool, a zis Edelman, 
pe când deşuruba căpăcelul de plastic roşu de pe tubul cu 
caviar şi găurea folia de protecţie cu vârful în formă de 
stea. Sau poţi să tragi şi tu o duşcă şi să te faci că eşti din 
nou în Danemarca. 

Au râs cu toţii şi şi-au luat tartine cu Finn Crisp şi 
caviar, pe care le-au tăvălit prin ceapa tocată mărunt. 
Fabian a luat o înghiţitură, savurând gustul puternic de 
ceapă îmbinat cu sărătura caviarului şi pâinea tare. Era 
foarte bun, şi acum nu pricepea de ce fusese atât de 
sceptic la început. 

După ce au luat cu toţii câteva înghiţituri, Edelman şi-a 
şters barba şi a ridicat paharul. 

— Vreau să profit de ocazie ca să vă felicit pentru munca 
minunată. Nu numai că l-am arestat pe făptaş. Dar aţi 


31 Veche marcă suedeză de băutură distilată din cereale sau cartofi, 
aromată cu chimen, anason şi fenicul. 

făcut-o în timp record, scutindu-mă de o droaie de 
conferinţe de presă! 

Au dat pe gât băutura, şi Edelman le-a pasat sticla 
pentru încă un rând. 

— Ca să ştiţi şi voi, Ossian Kremph a fost primul meu 
gând când am auzit ce i s-a întâmplat lui Grimâăs. 

Fabian şi ceilalţi s-au uitat unul la altul. 

— Da, e adevărat. Insă n-am zis nimic, a continuat 
Edelman, în timp ce-şi făcea altă tartină. Pentru că am fost 
convins că nu poate fi cu adevărat el. Am crezut că o să fie 
ţinut pe vecie departe de lume. Nici măcar nu mi-a trecut 
prin cap că s-ar fi putut să-şi execute sentinţa şi să fie în 
libertate. Ossian Kremph nu era doar un făptaş neobişnuit 
de isteţ, chibzuit. Era, fără umbră de îndoială, cel mai crud 
agresor pe care l-am întâlnit în toţi anii petrecuţi aici. Atât 
de crud, încât fără şovăială i-a scos ochii propriului avocat 
când şi-a dat seama încotro se îndreaptă lucrurile. Şi i-au 
dat drumul după numai treisprezece ani. Edelman a 
clătinat din cap şi a golit paharul dintr-o sorbitură. Totuşi, 
mai sunt nişte lucruri rămase în suspensie şi, înainte să ne 
luăm zilele libere de Crăciun şi să le cumpărăm nevestelor 
lenjerie, trebuie să le punem la punct. 

— La ce lucruri te referi? a zis Malin. 

— Încă nu ştim ce a făcut cu Fischer, a zis Jarmo. 

— De exemplu, a zis Edelman. 

— Apoi o avem pe femeia asta, a zis Fabian, scoțând 
câteva fotografii ale femeii din autobuz, căreia îi fuseseră 
decupaţi ochii. 

— Cine este? 

Edelman a luat una dintre ele şi a privit-o. 

— Încă nu ştim. Dar aceste fotografii erau în 
apartamentul lui, pe lângă nişte imagini asemănătoare ale 
lui Grimâs şi Fischer. 

— Aşa că s-ar mai putea să existe o victimă închisă pe 
undeva? 

Edelman a clătinat din cap şi a oftat. 

— Sau poate că o să trăiască fericită, neştiind că era 
următoarea la rând. 

— Când o să-l putem interoga? a întrebat Malin, 
ungându-şi încă un Finn Crisp. 

— Tocmai am luat legătura cu Spitalul Soder din 
Stockholm, a zis Edelman. Tocmai îl cos. 

— Aşa că ar trebui să putem merge acolo cam într-o oră. 

— Exact la asta voiam să ajung. E clar că nu e stabil 
mintal după cele întâmplate. 

— Că înainte era, nu? a zis Tomas râzând. 

— Terapeutul lui pare să creadă asta şi acum a interzis 
vizitele. 

— Ce vrei să spui cu „a interzis vizitele”? a zis Jarmo. Nu 
poate să obstrucţioneze ancheta, nu? 

— Din nefericire, tocmai că poate, câtă vreme este vorba 
despre sănătatea suspectului. Şi nu trebuie să uităm asta. 
Oricât de siguri am fi de vinovăția lui, în momentul de faţă 
nu este altceva decât un suspect. 

— Deci, când îl putem vedea? a repetat Fabian, cu toate 
că simţea deja că va dura o vreme. 

— Au promis că iau legătura cu noi după weekend, dar 
au spus că ar trebui să ne pregătim să aşteptăm cel puţin o 
săptămână. 

— O săptămână? a zis Tomas, golind ce mai rămăsese 
din tărie. La naiba, l-am împuşcat în picior, nu în gură. 

— Întrebarea este dacă e măcar posibil să avem un 
interogatoriu cum se cuvine, a zis Malin. 

O săptămână, poate chiar două. Nu se poate, şi-a zis 
Fabian. Fischer ar fi cu siguranţă mort până atunci. Ca şi 
femeia din autobuz. _ 

— Bun, şi ce facem acum? In afară de a sta aici cu 
braţele încrucişate, a zis Tomas. 

— Evident, nimeni n-o să stea cu braţele încrucişate, a 
zis Edelman. De exemplu, Hillevi se ocupă deja de 
apartamentul lui şi s-ar putea să găsească un indiciu care 
să ne facă să înaintăm. 

— Bine, atunci va trebui doar să ţinem pumnii strânşi, a 
zis Tomas, tăvălind încă un Finn Crisp cu caviar prin 
farfuria cu ceapă roşie. 

— Nu cred că putem merge mai departe în acest 

moment. Edelman s-a ridicat. Mâncaţi liniştiţi. Eu am de 
pregătit o conferinţă de presă. Să sperăm că va fi ultima 
legată de acest caz. 

A ieşit din încăpere. 

S-a lăsat tăcerea, şi voioşia de mai devreme se stinsese. 

— Bine, în afară de cazul în care se întâmplă ceva, ne 
vedem luni, a zis Fabian, împingându-şi scaunul în spate., 

— Sigur. Weekend plăcut! a zis Jarmo. 

— Şi ţie. 

Fabian a ieşit şi a auzit-o pe Malin grăbindu-se să-l 
ajungă. 

— Cum, dintr-odată te gândeşti doar să te duci acasă? 

— Da, dar nu la a mea, mă îndrept spre strada ta. 

— Cum? Nu pricep... 

— Şi vii cu mine ca să-i facem o vizită unuia dintre 
vecinii tăi. 

Era o cursă contracronometru. Avansul de mai mult de 
două ore al lui Willumsen trebuia să fie eliminat cu orice 
preţ. Minut cu minut. Secundă cu secundă. Din păcate, 
irosise o mulţime de timp valoros scoţându-şi rochia. 
Fermoarul fustei se înţepenise şi, după ce a tras de el 
uşurel în sus şi în jos, Dunja l-a smucit, enervată la culme, 
aşa încât s-a rupt şi a aterizat în coşul de gunoi. A avut 
nevoie de două pachete de şerveţele ca să-şi şteargă 
transpiraţia de pe corp. 

Din fericire, ultimii din secţie plecaseră deja acasă, aşa 
că s-a putut schimba chiar în dreptul biroului său. In clipa 
în care şi-a tras blugii şi tricoul polo, s-a simţit din nou ea 
însăşi. A strâns dosarele anchetelor vechi şi şi-a închis 
calculatorul. 

— Iată unde te ascundeai. 

Dunja s-a răsucit şi l-a văzut pe Sleizner venind spre ea. 

— Ce s-a întâmplat acolo? Şi-a azvârlit braţele în aer. 
Trebuie să fi fost ceva nemaipomenit de important pentru 
tine ca să pleci aşa, în toiul unei conferinţe de presă. 

Ea a încuviinţat din cap şi şi-a pus dosarele în geantă. 

— Era poliţia din Helsingborg. Willumsen a lovit din nou. 
A răpit o tânără de pe feribotul spre Suedia, aşa că trebuie 
să ajung acolo cât mai repede posibil. Te sun şi îţi explic 
mai multe când o să fiu în tren. 

Şi-a atârnat geanta pe umăr şi s-a răsucit să plece. 

— Uşurel. Sleizner a prins-o de braţ, făcând geanta să 
alunece pe podea. Ia s-o luăm mai încet. 

— Kim, îmi pare rău, dar chiar n-am timp să... 

Strânsoarea de pe braţul ei a devenit mai puternică, în 
vreme ce el îi apăsa pe buze arătătorul celeilalte mâini. 

— Acum mă asculţi tu pe mine. S-a înţeles? 

Dunja a încuviinţat şi Sleizner a slăbit strânsoarea de pe 
braţ. 

— Ai vreo idee la ce m-ai expus acolo? A început să se 
plimbe în jurul ei. Ţi-am dat o investigaţie pentru care unii 

din clădirea asta şi-ar tăia mâna dreaptă. Te-am lăsat să 
stai pe scenă lângă mine. i-am aşternut la picioare un 
afurisit de covor roşu lat, lung şi abia ţesut! Şi cu ce mă 
aleg în schimb? Ia zi? 

Sleizner era proţăpit în spatele ei, cu faţa atât de 
aproape, că îi simţea respiraţia pe lobul urechii. Mirosea a 
încăpățânare şi a răceală, şi a trebuit să se reţină cu toată 
puterea să nu se aplece în partea cealaltă. Nu era prima 
izbucnire a lui Sleizner. Dimpotrivă, era un lucru normal 
să-i muştruluiască pe toţi angajaţii. Dar asta era prima 
dată că se pomenea ea însăşi în bătaia puştii. S-a întâmplat 
cu Hesk şi cu toţi ceilalţi. Au rămas calmi şi au răbdat, pur 
şi simplu, până ce el s-a potolit. 

— Da, o să-ţi spun, a zis Sleizner dându-i ocol şi oprindu- 
se în faţa ei. 

Numai că ea n-avea timp. Fiecare secundă care trecea 
sporea avansul lui Willumsen. 

— O afurisită de tiflă drept în faţa aparatelor de filmat! 
Şi-a ridicat degetul mijlociu, atingându-i nasul. Am rămas 
acolo ca un tâmpit şi n-aveam habar... 

— Kim, trebuie să mă scuzi. Dunja i-a îndepărtat mâna 
de faţa ei. Dar chiar n-am timp pentru asta acum. 

— Timp? Ai timp cât îţi spun eu că ai. Şi în acest moment 
o să stai aici şi o să mă asculţi. Nu, zău, ai crezut pur şi 
simplu că acum poţi să pleci? 

Dunja a încuviinţat din cap şi Sleizner a părut şocat. 

— Îmi pare rău dacă a ajuns să fie un pic ridicol acolo. 
Sincer îmi pare. Dar m-ai numit în fruntea acestei 
investigaţii şi este exact ceea ce am de gând să fac. 

Şi-a luat geanta de jos şi a pornit spre ieşire. 

— Dunja, aşteaptă... 

Ea s-a răsucit şi l-a văzut îndreptându-se spre ea. 

— Da? 

El a scos un oftat prelung şi adânc. 

— Îmi pare rău... Nu aşa aveam de gând să meargă 
lucrurile. S-a oprit din nou în faţa ei şi a privit-o drept în 
ochi. M-am simţit acolo ca şi cum m-ai fi lăsat în fundul 
gol. Ştiu că nu faci decât să încerci să-ţi asumi 

responsabilitatea pentru această investigaţie, dar a fost o 
mică greşeală. Până şi tu trebuie să fii de acord cu asta. 
Nu-i aşa? 

Dunja a încuviinţat din cap. 

— Da, şi îmi pare cu adevărat rău. Dar trebuie să... 

— Şi mie. Prin urmare, îmi pare rău... Şi ne înţelegeam 
atât de bine. Nu? I-a luat mâinile într-ale lui. Sunt gata să 
şterg totul cu buretele şi s-o luăm de la zero. Ce zici? 

— În ordine, a zis Dunja şi a încercat din nou să plece. 

Avea nevoie să plece de acolo. Însă Sleizner continua să- 
i ţină mâinile şi să se uite în ochii ei. 

— Sigur? 

Ea a încuviinţat iar din cap şi el a zâmbit. 

— Bine. Atunci ştim cum stau lucrurile între noi. 

I-a sărutat mâna şi a lăsat-o să plece. 

Vecinul lui Malin a deschis uşa de-abia după ce au sunat 
a treia oară, uitându-se întrebător de la ea la Fabian şi 
înapoi. Era îmbrăcat cu pantaloni bej din catifea reiată, 
cămaşă albă şi vestă de piele şi, cu ochelarii lui cu lentile 
mici şi rotunde şi părul încărunţit, lung până la umăr, 
arăta mai degrabă a lăutar din pădurile din nordul Suediei 
decât a psihanalist care se ocupa de unii dintre cei mai 
violenţi criminali din ţară. 

— Bună, ce mai faci? Malin a dat mâna cu bărbatul care 
părea din ce în ce mai nelămurit, dacă era posibil. Nu mă 
recunoşti? Ne-am întâlnit la un grătar toamna trecută. 
Soţul meu a ars toţi hotdogii, aşa că a trebuit să 
comandăm pizza. Locuiesc la câteva case mai sus, pe 
stradă. 

— Scuze, dar am un client în cabinet şi... 

— Nicio problemă, terminăm cât ai bate din palme. 
Putem să intrăm? 

— Ăăă, nu. Nu e momentul... 

— Grozav! N-aş refuza un scaun pe care să mă aşez. 
Când eşti atât de gravidă, anumite poziţii te sleiesc cu 
totul de puteri. Apropo, el e colegul meu Fabian Risk de la 
Biroul Naţional de Investigaţii Criminalistice. Malin şi-a 
rostogolit ochii spre Fabian, pe când se strecura în hol şi 
se aşeza pe un scaun. Ah... tocmai ce îmi trebuia. 

— Scuze, dar despre ce este vorba? 

— Ossian Kremph. Numele îţi sună cunoscut? 

— Deci, voi sunteţi cei care l-aţi urmărit până pe şinele 
metroului şi l-aţi împuşcat. 

— Nu, a fost alt poliţist. Dar trebuie să-l vedem. Cât mai 
curând posibil. 

— Exclus. Terapeutul şi-a scuturat capul. N-aţi făcut 
deja destul rău? Ossian şi-a executat sentinţa şi merită să 
trăiască în pace. Nu-mi amintesc niciunul dintre pacienţii 
mei care să se fi străduit la fel de mult ca el să se schimbe. 
Apoi veniţi voi şi-i întoarceţi întreaga viaţă cu susul în jos. 

— De ce eşti îngrijorat? a zis Fabian. Că n-o să-ţi mai 
trimită chiria? 

Terapeutul s-a răsucit spre Fabian, ridicând din umeri. 

— Am pentru asta permisiunea asociaţiei şi declar 
venitul, pentru taxe, dacă la asta te referi. Nu e nimic 
ilegal în... 

— Cine vorbea despre ilegalităţi? Mă gândesc mai 
degrabă la etica profesională care spune că nu trebuie să 
treci hotarul şi să te implici prea mult în viaţa pacienţilor. 

— Ai făcut-o? a zis Malin. 

— Poftim? 

— Ai trecut hotarul? 

— Nu cu adevărat. Terapeutul şi-a potrivit ochelarii cu 
mâna care îi tremura. Pe de altă parte, am revenit la 
căsuţa de pornire în privinţa reabilitării lui. Şi nu-i vina 
nimănui în afară de voi. 

— Îmi pare rău să aud asta. Dar uiţi un amănunt. 

Malin i-a arătat câteva dintre fotografiile lui Carl-Eric 
Grimâs şi ale orbitelor lui goale. 

— N-a făcut el asta. Nu-i cu putinţă. 

Terapeutul le-a înapoiat fotografiile cu un fornăit şi şi-a 
dat după ureche câteva bucle cenușii. 

— Şi de ce e aşa de improbabil? 

— Crezi că nu-mi dau seama ce gândiţi voi despre 
munca mea? Că nu-i decât un hobby costisitor pentru 
oamenii care îşi plâng de milă şi nu mai ştiu ce să facă cu 
banii. Sau, în cazul lui Ossian, cu banii contribuabililor. 
Dar vă asigur că e o ştiinţă, şi încă una destul de exactă. 
Eu şi Ossian am reuşit să ajungem până la miezul fiinţei lui 
şi să găsim rădăcina bolii. 

— Şi care era? 

— Îţi lipsesc uneltele potrivite ca să te apropii măcar de 
înţelegere. Şi, cu medicamentele pe care le ia acum, sunt 
cu totul convins că e nevinovat. Îşi dă seama de 
consecinţele acţiunilor sale. 

Şi-a încrucişat braţele pe piept. 

— Şi ce se întâmplă dacă nu-şi ia medicamentele? a zis 
Fabian. Dacă doar zice că-şi ia medicamentele, dar în 

realitate n-a făcut-o de câteva luni? 

—E o întrebare ipotetică. Ossian nu m-ar minţi 
niciodată. 

— Nu? 

— Uită-te la astea. Malin s-a ridicat de pe scaun şi i-a 
arătat imaginile victimelor din investigația din urmă cu 
şaisprezece ani. Vezi asemănări? 

Terapeutul s-a hotărât cu greu să coboare privirea. 

— Bănuim că mai are două victime ascunse undeva, a zis 
Fabian. Adam Fischer, despre care cu siguranţă ai auzit la 
ştiri, şi femeia aceasta. 

I-a arătat una dintre fotografiile femeii din autobuz cu 
ochii decupaţi. 

— O, Dumnezeule mare... 

Terapeutul şi-a acoperit gura cu mâna. 

— O recunoşti? 

El a clătinat capul. 

— Nu, dar este exact ceea ce făcea când era bolnav. Nu 
se putea stăpâni. În momentele cele mai rele, putea să 
decupeze ochii din toate paginile ziarului. 

Terapeutul s-a aşezat pe un scaun, şi dintr-odată faţa îi 
era foarte palidă. 

— Să-ţi aduc un pahar cu apă? a zis Malin. 

Terapeutul a încuviinţat în tăcere şi şi-a luat capul în 
mâini. 

Dunja Hougaard era pentru prima oară în Helsingborg. 
Vorbise de mai multe ori cu Carsten să meargă acolo. 
Numai că nu o făcuseră şi, cumva, dorinţa de a merge în 
Suedia nu se împlinise niciodată. O dată s-a dus până la 
Malmo, după ce coroana suedeză a scăzut la paritate, şi 
nici vorbă că au pus mâna pe câteva chilipiruri. Insă 
profitul s-a dus pe apa sâmbetei în clipa în care la masă au 
comandat şi o sticlă de vin. 

Dar acum, că era aici, a văzut că oraşul este mai 
impunător şi mai frumos decât Helsingaor. Cine ştie de ce, 
îşi închipuise că Helsingborg este un oraş industrial 
murdar, fără viaţă. Cam ca în Europa de Est. Ce-i drept, nu 
fusese vreodată nici în Europa de Est, aşa că ar fi trebuit, 
de fapt, să-şi dea seama că nu făcuse nicio verificare, 
convinsă că scara rulantă o s-o ducă până la sala sosirilor 
din Knutpunkten”?. 

Luase legătura cu Klippan în clipa în care feribotul a 
plecat din Helsingør şi acum îl vedea stând acolo cu o 
pancartă pe care era scris greşit numele ei de familie. Era 
scund şi cu trupul în formă de pară, arătând cu totul altfel 
decât îşi închipuise ea când au vorbit la telefon. 

— Hei, sunt Dunja, a zis şi i-a făcut semn cu mâna. 

— Aha, da... a mormăit el şi a pornit spre ieşire. 

Dunja s-a luat repede după el. 

— Pe drum încoace am dat o tură pe feribot şi nu erau 
decât aparate de fotografiat pe puntea maşinilor. 

El a mormăit ceva, a descuiat maşina cu telecomanda şi 
a deschis portbagajul. Dunja şi-a aşezat valiza, în vreme ce 
se întreba de ce colegul său suedez e aşa de schimbat. 
Apoi s-a aşezat pe locul pasagerului şi şi-a pus centura de 
siguranţă. 

— Scuze, s-a întâmplat ceva? a zis şi a aşteptat 
răspunsul. 


32 Gara Centrală din Helsingborg. 

— Sorry, I don't understand Danish”, a zis el şi a 
demarat. 

— Yes, you do. You understood me just fine when we 
talked over the phone“. 

— No, I don't”. 


4 
H 


Dunja nu mai ştia ce să creadă. Glumea cu ea? A 
izbucnit în râs, însă a încetat de cum şi-a dat seama că se 
uită la ea de parcă ar avea o boală infecțioasă. Să fi spus 
ea ceva aiurea? Sau poate Klippan avea vreo formă de 
tulburare de personalitate schizofrenică? Nu pricepea 
nimic şi s-a hotărât să nu mai scoată nicio vorbă. Când, 
după şapte minute, au intrat în sfârşit în parcarea secţiei 
de poliţie din nordul Helsingborgului, a deschis portiera şi 
a ieşit din maşină înainte să fi oprit de tot. 

— Mă gândeam că trebuie să fi ajuns, a auzit o voce 
strigând dinspre intrare. 

Dunja s-a răsucit şi a văzut un bărbat înalt şi mătăhălos 
care stătea acolo şi îi făcea semn să se apropie. I-a făcut şi 
ea semn, cu toate că nu-l cunoştea. Apoi şi-a luat valiza din 
portbagaj, a pornit spre intrare şi a dat mâna cu bărbatul. 

— Hei! El i-a luat valiza. Dă-mi voie s-o duc eu. 

— Dar...? Tu eşti Klippan? 

— Sper că da. Doar dacă nu vorbeşti de Klippan* de 
lângă Kvidinge, a zis el, râzând, şi a invitat-o să intre în 
secţia de poliţie. 

— Nu te supăra, dar sunt un pic nedumerită. Nu tu erai 
cel care trebuia să mă întâmpine? 

— Ba da, însă am fi fost fotografiaţi de toate camerele 
radar din Skâne, aşa că l-am trimis pe Hugo Elvin. Poate 
că ar fi trebuit să te sun şi să-ţi spun. Dar ştii cum e în 
toiul unei anchete. Uiţi de toate celelalte. Sper că n-a fost 
nicio problemă. 

Şi-a scos cardul, a tastat codul şi a deschis uşa. 


33 Îmi pare rău, nu înţeleg daneza. 

3 Ba da. M-ai înţeles foarte bine când am vorbit la telefon. 
5 Ba nu. 

36 Numele unui deal. 

— Nu, nu. A fost cam... surprinzător. 

— N-a fost morocănos? 

— Nu, nu... A fost destul de bine. 

— Ce bine. Ştii, de multe ori întâlnirea cu el e un pic 
aparte. Însă de-abia l-ai cunoscut, aşa că a fost cel mai 
amabil posibil. 

— Nu, cu siguranţă nu l-am cunoscut. 

— Nici eu, dacă e să fiu sincer, a zis Klippan şi a izbucnit 
în râs. 

Bărbatul zăcea pe masă în faţa sa. Gol şi legat. Fusese 
hrănit printr-un tub timp de zece zile, ca să le lase timp 
toxinelor să iasă din trup. Corpul lui era curat, ras şi 
dezinfectat, şi în locul unde ar fi trebuit să fie ochii se 
căscau două găuri însângerate. Anestezicul a funcţionat 
aşa cum trebuie, şi bărbatul doar a tras brusc aer în piept 
şi a gemut un pic când i-a scos ochii, pe care i-a pus apoi 
într-un fluid vâscos. Dar acum respiraţia îi revenise la 
normal. 

Bărbatul era pregătit să-şi ofere trupul pentru 
satisfacerea dorințelor lui. Dar avea să-l ţină în viaţă şi să 
prelungească totul cât mai mult posibil. De-abia atunci 
când va veni timpul ca organele interne să fie preparate 
avea să fie lichidat, iar părţile principale aveau să fie tăiate 
şi puse în tigaie. 

Până atunci avea să se mulţumească cu câte o 
înghiţitură din diferite părţi ale corpului. Era ca şi cum ai 
combina aperitivele cu preludiul, lucru pe care ajunsese de 
curând să-l aprecieze mai mult. Acum putea să facă asta să 
dureze zile întregi. Simpla pătrundere prin carne până la 
os a cuţitului bine ascuţit îl făcea să se cutremure de 
plăcere, şi chiar s-a întâmplat să ejaculeze înainte să apuce 
să guste. j 

În mod normal, ar fi tăiat bucăţelele cu cuţitaşul. Însă 
mersese cu un pic mai departe şi pusese să-i fie ascuţiţi 
dinţii. A fost dureros, şi a trebuit să se ducă până în 
Polonia ca să găsească un dentist care să fie de acord cu 
procedura. Dar continua să-şi spună că meritase cu vârf și- 
ndesat. 

Şi-a scos protezele de sus şi de jos şi şi-a pipăit şirul de 
dinţi ascuţiţi ca bricele, în vreme ce îi dădea târcoale 
bărbatului de pe masă. După două ocoluri, a ales coapsa 
stângă. S-a aplecat, a deschis gura şi şi-a lăsat dinţii să 
pătrundă încet în carne. Sângele cald a ţâşnit imediat, 
umplându-i gura şi scurgându-i-se pe bărbie. 

A mestecat carnea crudă, a înghiţit şi s-a aplecat să mai 
muşte o dată când, brusc, mâna bărbatului a apărut din 
senin şi l-a pocnit în faţă. Cum s-a putut întâmpla aşa 
ceva? Bărbatul era legat şi se uita drept la el, chiar dacă 
orbitele roşii erau goale. Bărbatul a murmurat ceva, şi s-a 
aplecat spre el ca să audă mai bine. 

— Se trezeşte... Acum se trezeşte... 

Ossian Kremph s-a uitat în jur şi şi-a dat seama că mai 
erau trei oameni în cameră. Pe doi dintre ei îi mai văzuse 
în treacăt. Pe al treilea, cel cu ochelari mici şi rotunzi şi 
păr cărunt cârlionţat, îl cunoştea prea bine. 

După câteva secunde şi-a dat seama că visase, că se afla 
la Spitalul Söder şi persoana legată de pat era el. Ca să se 
asigure, şi-a trecut limba peste dinţi şi şi-a dat seama că 
nu erau deloc ascuţiţi. O parte din el a scos un oftat de 
uşurare, însă altă parte din el, în adâncuri, era 
dezamăgită. 

— Ossian... a zis tipul cu păr cărunt. Sunt aici nişte 
oameni care vor să stea de vorbă cu tine. 

— Nu acum... Nu vreau... Nu pot... Trebuie să plecaţi... 

A încercat să se îndepărteze de bărbatul care 
întotdeauna mirosea prea tare a apă de colonie, dar 
cătuşele îl ţineau legat strâns de pat. 

— Cel mai bine e să răspunzi la întrebările lor. 

Şi de ce ar fi trebuit să facă asta? Nu voia. 

— Plecaţi! 

— Vedeţi şi voi. Exact la asta mă refeream, le-a spus 
celorlalţi persoana pe care o ura cel mai tare. 

— Aţi putea să-i daţi ceva care să-l liniştească, a zis 
femeia gravidă. 

— Atunci ar adormi pe loc. 

Celălalt bărbat s-a aplecat spre el. 

— Bună, Ossian. Mă numesc Fabian Risk. Am doar trei 
întrebări pentru tine. A ridicat trei degete. Trei întrebări 
mici şi simple, şi apoi promitem să te lăsăm în pace. 

— N-am făcut nimic. Voi sunteţi cei care aţi dat buzna 
fără niciun drept. Nu eu. Nu-i plăcea asta. Nu-i plăcea 
deloc. Spune-le să plece! a răcnit. leşiţi! 

— O s-o facem de îndată ce răspunzi la întrebările mele. 
Unu: ce ai făcut cu Adam Fischer? 

Ossian şi-a scuturat capul şi a încercat să-şi acopere 
ochii cu mâinile. Insă lanţurile cătuşelor erau prea scurte. 

— Ossian, răspunde, a zis cel care pretindea că e 
prietenul lui. Unde l-ai ascuns? 

— V-am spus deja că nu puteţi să fiţi aici. Vreau să 
plecaţi imediat. 

— Bine, trecem deocamdată la a doua întrebare, a 
continuat polițistul. Mai ai şi alte victime? Cum ar fi femeia 
aceasta. 

I-a arătat fotografia unei femei într-un autobuz, cu ochii 
decupaţi. 

Ca nişte vulturi înfometați, smulgeau bucăţi din el cu 
întrebările. 

— Fischer. 

Dar nu putea să răspundă. 

— Alte victime. 

Voia să vorbească, dar nu putea rosti cuvintele. 

— Şi ultima: unde le ţii ascunse? 

A închis ochii şi şi-a scuturat capul cât de tare a putut, 
ca să-i facă să dispară. Dar n-au vrut. Ba chiar se tot 
apropiau, cu clonţurile lor care smulgeau bucăţi. 

— Ossian, nu mă aflu aici ca să-ţi fac vreun rău, a minţit 
polițistul. Nu vreau decât să înţeleg cum se potrivesc toate 
astea între ele. 

— Să înţelegi? Nu şi-a putut înăbuşi râsul. Asta-i bună. 
Chiar că-i bună. Cine nu vrea asta? Eu, în orice caz, vreau. 

— Scuze, dar ce vrei să zici? 

— Ce vreau să zic? De unde să ştiu? Nu ştiu nimic. Nici 
măcar n-am un radio. Cu toate că n-am făcut nimic, ei zic 
mereu nu, nu, nu... 

— Ossian, încearcă să asculţi acum ce zic poliţiştii. 

— Cum pot să ascult buletinul meteorologic maritim fără 
un radio? Ha? Cum s-o fac? E imposibil. Dar acum e 
vremea să plecaţi. Vizitele nu sunt bune. 

— Fabian, putem vorbi afară? a auzit cum zice umflata şi 
cu coada ochiului i-a văzut cum trec de o femeie de 

serviciu, pe când plecau. 
În sfârşit. 


SĂ 


— N-are niciun rost, a zis Malin, începând să-şi maseze 
şoldurile. 

— Deci, trebuie să renunţăm şi gata? 

Fabian a luat un termos cu cafea de pe căruciorul cu 
mâncare şi a umplut o ceaşcă. 

— I s-a pus diagnosticul de tulburare de identitate 
disociativă gravă. Aşadar, există cu adevărat riscul să nu-şi 
amintească nimic din ce a făcut. 

Fabian a încuviinţat din cap. Malin avea dreptate, 
probabil. Dar nu putea fi vorba să aştepte până ce el se 
însănătoşeşte. Trebuia s-o ia pe altă cale. 

— Acum mă credeţi? 

Terapeutul a închis în urma sa uşa cabinetului. 

— Desigur. V-am crezut de la început, a zis Malin. 

— Sper că vă daţi seama cât de mult îi va afecta 
încrederea în mine. Mi-au trebuit ani întregi ca să creez 
relaţia asta şi acum s-a dus pe apa sâmbetei. 

— Ne dăm seama de asta şi ne pare foarte rău, a zis 
Malin. Dar, după cum sunt sigură că înţelegi, n-avem 
încotro, trebuie să încercăm tot ce este posibil... 

— Trebuie să-i arătăm locul faptei, a întrerupt-o Fabian, 
răsucindu-se spre terapeut. Preferabil cât mai curând 
posibil. 

— Scuze, dar... Nu înţeleg. 

— Trebuie să-l ducem la unul dintre locurile faptei şi să 
vedem dacă asta îi stimulează amintirile. 

Terapeutul i-a aruncat lui Fabian o privire întrebătoare. 

— Scuze, dar am fost oare în aceeaşi încăpere? N-ai 
văzut în ce stare proastă este? 

— Da, dar se presupune că asta nu-i nimic în comparaţie 
cu starea proastă în care sunt victimele lui chiar în acest 
moment. Va trebui să mă scuzi dacă simpatia mea nu se 
îndreaptă spre tine sau spre pacientul tău. 

— Mă doare fix în cot de simpatiile tale. Orice vizită la 
locul faptei iese din discuţie. 

— Cred că ar trebui să vorbeşti un pic mai încet, a zis 
Malin, aşezându-se în faţa lui Fabian. Indiferent ce se 
întâmplă, e sigur că Kremph o să fie condamnat. Nu 
încercăm decât să facem tot ce ne stă în puteri ca să 
salvăm alte victime şi să găsim răspunsul la nişte întrebări 
din investigaţie. Oricum, poţi să te gândeşti la asta. 

Terapeutul a încuviinţat din cap, însă n-a zis nimic. Apoi 
s-a răsucit şi s-a întors în camera lui Kremph. 

46 


Mirosul îi amintea Dunjei de vechiul atelier auto al 
bunicului său, din Kolding. Pe când părinţii săi erau încă 
împreună, se duceau de patru ori pe an. După divorţ au 
ajuns să meargă mai des, un weekend pe lună. De câte ori 
mergeau acolo, ea se furişa în garaj după orele de lucru, se 
culca pe podeaua de ciment murdară, printre unelte, 
închidea ochii şi savura acel miros special. Era unul dintre 
lucrurile ei preferate, şi chiar şi acum încă se mai pomenea 
că respiră mai adânc de cum ajunge într-un garaj sau la o 
benzinărie. 

Dar azi nu era la Kolding, ci la Helsingborg, încercând 
să localizeze şi să aresteze un criminal în serie. S-a uitat în 
jur şi a observat că laboratorul de investigaţii tehnice al 
poliţiei din Helsingborg arată cu totul altfel faţă de biroul 
lui Kjeld Richter din Copenhaga. Era exact opusul unui 
decor alb şi aseptic. Podeaua şi pereţii erau din ciment şi 
pe tavan erau lămpi fluorescente, luminând mai multe 
staţii de lucru. 

Şi-a scos telefonul şi a văzut că e ora cinci fără cinci. 
Benny Willumsen, probabil cu Katja Skov legată în 
portbagaj, avea acum un avans de patru ore şi jumătate - o 
eternitate, după părerea sa, şi n-avea să-i fie greu să se 
ascundă departe de aria lor de căutare. Presupunând că 
păstrează ritmul. Pe de altă parte, dacă era convins că 
poliţia îi scotoceşte apartamentul în căutarea unor probe 
inexistente, exista şansa să încetinească. 

Ceea ce însemna că avantajul lui temporal putea să 
ajungă la zero. 

S-a întors spre Klippan. 

— N-ar trebui să plecăm? Cred că e... 

Klippan i-a făcut semn să tacă. 

— Nu-i place să fie deranjat când e aşa de concentrat, a 
şoptit, închizând cu mare grijă uşa în urma ei. 

— Nu contează. Oricum nu iese nimic din asta, a zis o 
voce din încăpere. 


e 206 œ» 


De-abia acum şi-a dat seama că în încăpere era un 
bărbat în halat alb, uitându-se la un calculator mare. 
Bărbatul s-a răsucit spre ei şi şi-a lăsat bărbia în piept, ca 
să privească pe deasupra ochelarilor de citit. 

— Ea e Dunja Hougaard. Cea despre care ţi-am vorbit, a 
zis Klippan, înaintând. De la poliţia din Copenhaga. 

— Da, n-am Alzheimer, a zis bărbatul, răsucindu-se la loc 
spre monitor, care era plin de coloane lungi de litere şi 
cifre în diferite combinaţii. 

— În orice caz, acesta este tehnicianul nostru legist, 
Ingvar Molander, şi pot depune mărturie că, în mod 
normal, e într-o dispoziţie mult mai bună. 

— Aveţi probleme? a întrebat Dunja, apropiindu-se de 
Molander. 

— Dacă defineşti o problemă ca un făptaş care a 
dispărut ca prin minune, răspunsul este, fără nicio 
îndoială, da. Molander a dat drumul casetei de 
supraveghere pe care se vedea BMW-ul lui Aksel Neuman, 
cu geamurile fumurii, plecând de pe feribot. După cum 
vedeţi, a coborât de pe feribot la Helsingborg azi, la ora 
12.22 p.m. Ar fi trebuit să apară pe una dintre camerele 
radarului din afara oraşului. Dar nici vorbă de aşa ceva, au 
trecut mai mult de patru ore şi încă n-a apărut pe nicio 
cameră de supraveghere din toată provincia Skâne. 

— Cred că nu înţeleg prea bine, a zis Dunja. Vrei să spui 
camera care fotografiază? 

Molander a încuviinţat. 

— Dar, dacă nu conducea repede? 

Molander a schimbat o privire cu Klippan. 

— Nu ştiu cât de avansată e această tehnologie în 
Danemarca, însă noi testăm la Malmö RAPI. Şi nu mă 
întreba cum, dar Astrid Tuvesson a reuşit să obţină 
aprobarea să le folosim datele în acest caz, a zis Klippan. 

— Au fost la fel de dezamăgiţi ca noi când Willumsen a 
fost eliberat, a zis Molander. 

— Da, dar totuşi. Ea trebuie să fi tras nişte sfori care vin 
de foarte sus. Vreau să zic, e o chestie destul de 
controversată. 

— Ce e RAPI? _ 

— Recunoaşterea Automată a Plăcii de Inmatriculare, a 
zis Molander. Camerele radarului sunt conectate direct la 
un server care înregistrează în direct toate maşinile care 
trec, indiferent de viteza lor. 

— În Suedia chiar vi se permite să faceţi asta? 

— Încă nu. Se estimează că toate clauzele vor fi stabilite 
de-abia peste doi ani. Aşadar, nu e ceva ce putem folosi ca 
probă, a zis Klippan. 

— Oricum, nu contează, pentru că n-am dat de el, a zis 
Molander, oftând. 

— Poate că e un virus în sistem? a sugerat Klippan. 

— Nu, mai degrabă el a ales cu bună ştiinţă drumurile 
laterale, pe care nu există camere şi de aceea tocmai adun 
date de la toate garajele şi benzinăriile monitorizate. Cu un 
pic de noroc... 

— Sau poate că a schimbat o literă sau o cifră de pe 
placa de înmatriculare, a zis Dunja, punându-şi paltonul şi 
fularul pe un scaun gol. 

— De fapt, nu-i o idee rea, a zis Klippan, dând din cap 
energic. În principiu, probabil că e destul să pui o bucăţică 
de izolirband. Ce crezi? s-a răsucit el spre Molander. Însă 
întrebarea a rămas fără răspuns, căci Molander era deja 
prins cu căutarea altor numere de înmatriculare. 

Între timp, Dunja a dat cu ochii de o mapă cu titlul 
„Cazul din Ven - august 2007”. 

— Ce-i asta? 

— Asta-i ceea ce îţi spuneam la telefon. E întregul motiv 
pentru care Willumsen este încă în libertate. Nu l-am 
inclus în e-mailul pe care ţi l-am trimis deoarece sunt sigur 
că nu el e făptaşul. Dar Ingvar a insistat să-ţi faci singură o 
părere, a zis Klippan. 

— Desigur, eu cred că a fost el, a zis Molander, oftând. 
Cine altcineva ar fi putut să fie? 

— Asta-i o întrebare bună. În orice caz, cred că nu e 
Willumsen. Alibiul lui era beton. Dar n-are rost să 
continuăm acum dezbaterea, a zis Klippan, răsucindu-se 
spre Dunja. După cum vezi, nu suntem de aceeaşi părere. 

— Care i-a fost alibiul? 

— Era la o sală de sport din centrul oraşului Malmö. 
Lucra la aparate de aproape opt ore. 

— Opt ore? 

— Da, evident e împătimit de exerciţiile fizice şi puternic 
ca un... Nu ştiu ce. Nu-i o persoană cu care să vrei să dai 
nas în nas pe o străduţă întunecoasă. 

Dunja a deschis mapa şi a răsfoit paginile anchetei vechi 
de doi ani şi jumătate, cu fotografii ale unei femei goale 
care ieşise la țărm pe ţărmul nordic al insulei Ven, în patru 
labe, aşezată pe un palet. 

— Nu înţeleg. E prinsă de palet? 

— Da, a fost fixată pe el cu şuruburi groase de cinci 
milimetri. Klippan a arătat cu mâinile mărimea 
şuruburilor. Trebuie să fi fost îngrozitor. Ştii, Ingvar o 
cunoştea. 

— Nu chiar. Depinde ce înţelegi prin „a cunoaşte”, a zis 
Molander de la calculator. 

— Mă rog, locuiau în acelaşi cvartal. Apropo, ce mai face 
soţul ei? Mai locuieşte acolo? 

— Nu, a vândut casa de un an şi jumătate. 

— Nu a început să bea şi să-şi joace toţi banii la poker 
pe internet? 

— Da, dar dacă e să am cea mai mică şansă să termin 
asta înainte de sărbători, va trebui să vă ţineţi... 

— Sigur. Sorry, te lăsăm în pace. Klippan s-a întors spre 
Dunja. Întotdeauna e foarte supărăcios când se petrece 
ceva palpitant. 

— Imi poţi spune mai multe despre caz? 

Klippan a încuviinţat şi a condus-o pe Dunja mai departe 
de Molander. 

— E o poveste  înspăimântătoare. O chema Inga 
Dahlberg şi ieşise la jogging în parcul Ramlosa când a fost 
atacată şi răpită. Din nefericire, n-au fost martori, dar am 
ridicat urme de sânge de pe pista de jogging şi, după cum 
vezi aici, a fost lovită în faţă cu ceva dur. A răsfoit dosarul 
până ce a dat de nişte fotografii cu faţa stâlcită a victimei. 
Probabil o lopată sau ceva asemănător. Am ridicat mai 

multe probe dintr-un loc izolat dintre copacii de pe malul 
râului Râân. 

— Şi ce aţi găsit acolo? 

— În principal, mai mult sânge. Dar şi costumul ei de 
jogging şi câteva dintre şuruburile acelea neobişnuit de 
lungi. 

— Aşadar, acolo a dezbrăcat-o? 

— Da, şi a fixat-o cu şuruburi pe palet, în patru labe. 
Trebuie să se fi trezit după lovitura cu lopata şi să fi 
crezut, cumva, că o să supravieţuiască dacă face ce zice el. 
El a folosit şaibe, aşa încât capul şuruburilor să nu-i treacă 
prin mâini şi fluierele picioarelor. 

Klippan a tăcut şi a clătinat din cap. 

— Ce s-a întâmplat apoi? 

— A violat-o şi a aruncat-o în râu. După constatările 
medicului legist, avea plămânii plini de apă sărată, aşa că 
trebuie să fi supravieţuit în mod miraculos tot drumul până 
în strâmtoare înainte ca paletul să se răstoarne. 

Din multe puncte de vedere, era o crimă tipică pentru 
Willumsen. Până aici, Dunja era de acord cu Molander. 
Dar, chiar şi fără alibiul beton, era gata să meargă pe 
mâna lui Klippan. Fără îndoială, Willumsen era un căutător 
de emoţii tari, care trebuia să meargă tot mai departe de 
fiecare dată. Însă ceea ce era aici era prea subtil şi 
sofisticat faţă de ceea ce făcuse cu doi ani şi jumătate 
înainte. Nu credea că ar fi putut să fie el. 

Gândurile i-au fost întrerupte când i-a strigat Molander. 

— L-ai găsit? a zis Klippan. 

— Eşti mai al naibii de nerăbdător decât nepoţii mei în 
Ajunul Crăciunului. Ia uite aici. 

Dunja s-a dus în spatele lui Molander, care le-a arătat 
nişte însemnări. 

— Ăsta e numărul lui Aksel Neuman. A arătat spre AF 
543 89. Dacă pornim de la teoria Dunjei că Willumsen a 
furat maşina de la Aksel şi a modificat plăcile de 
înregistrare cu un pic de bandă izolieră, e uşor să faci din 
F un E şi din nouă un opt. Ceea ce ne-ar da trei numere 
noi. Le-a arătat AE 543 89, AF 543 88 şi AE 543 88. In 

plus, cinci poate deveni şase, ceea ce ne dă alte patru 
variante, a continuat, arătându-le alte patru numere. AF 
643 89, AF 643 88, AE 643 89 şi AE 643 88. 

— N-ar trebui să vedem dacă e vreo potrivire? a zis 
Klippan. 

— Şi ce crezi că făceam eu? lisuse... 

— Cât va dura? s-a interesat Dunja, regretând 
întrebarea de cum a văzut mutra făcută de Molander. 

— Nu ştiu cât de rapide sunt calculatoarele în 
Danemarca, dar... 

— Stai un pic, ce-i asta? Klippan a arătat numărul de 
înregistrare de pe ecran AE 643 89 care clipea. E ceea ce 
cred eu că e? 

Molander s-a uitat la numărul care clipea şi a 
încuviinţat. După câteva comenzi, a afişat o hartă cu 
câteva marcaje. 

— Punctele alea. Arată drumul pe care a luat-o? a 
indicat Klippan spre ecran. 

— Da. Dar n-ai putea, te rog, să nu mai atingi ecranul? a 
oftat Molander şi a dat deoparte mâna lui Klippan. După 
cum vezi aici, a mers pe drumul 17 dintre Landskrona şi 
Eslov. 

— Putem vedea la ce oră? a zis Dunja, simțind că 
începeau, în sfârşit, să reducă din avansul lui. 

Molander a mărit harta şi a dat clic pe unul dintre 
marcaje. 

— Pe la două fără un sfert, ceea ce se potriveşte dacă a 
coborât de pe feribot la unu şi douăzeci şi două de minute. 

— S-ar zice că e pe drum spre Eslöv, a zis Klippan. 

— Nu, atunci ar fi fost înregistrat de una sau mai multe 
camere. Aşadar, undeva între Teckomatorp şi Marieholm a 
virat pe un drum de ţară. 

— Şi acolo nu există camere, a zis Klippan. 

— Ai nimerit-o. 

Dunja a studiat harta şi a observat că nu există decât un 
drum pe care Willumsen ar fi putut vira de pe drumul 17, 
care era drumul 108 şi ducea direct la Kävlinge. 

— Poate că se îndreaptă spre Kävlinge? 

— Da, s-ar putea, a zis Klippan. Propun să trimitem 
numărul maşinii la toate benzinăriile din Skâne. Există o 
şansă să fi oprit ca să facă plinul. 

Molander a încuviinţat. 

— Bine. Însă probabil că abia mâine o să primim un 
răspuns. 

— Atunci aş zice să încheiem treaba pe ziua de azi. E 
deja cinci şi jumătate. Dunja, ţi-am reţinut o cameră la 
hotelul Mollberg şi te pot duce cu maşina până acolo, a zis 
Klippan. 

— Nu, mulţumesc, pot să merg pe jos, am nevoie de un 
pic de aer curat. 

— Bine, dar o să trec pe acolo să te iau ceva mai târziu, 
pentru că în seara asta vii să cinezi la mine acasă. l-am 
spus deja lui Berit să facă tocană de miel. Şi, îţi jur, nu 
există nimic mai bun pe lume. 

Dunja a încuviinţat din cap, în vreme ce se întreba cum 
să scape de invitaţie. Ultimul lucru pentru care avea acum 
timp era să stea la taclale. 

Sofie Leander era nedumerită. Ultimul lucru la care se 
aştepta când doctorul i-a înfipt acul în braţ a fost să se mai 
trezească. Fusese sigură ce o aşteaptă. Atât de sigură, 
încât se împăcase cu soarta. 

Acum nu mai ştia ce să creadă. 

Nu era sigură nici măcar că mai este în viaţă. 

Era ca şi cum ar fi ajuns să trăiască un ciclu care se 
repeta, pentru că era în continuare legată pe masa 
acoperită cu folie de plastic, în mijlocul încăperii, privind 
drept în tavan, aşa cum fusese în ultimele patru zile. 

Sau poate că nu făcuse deloc asta? Poate că aşa era 
când mureai. Amintirile se mai arătau o dată înainte să fie 
şterse şi să se scurgă în eternitate. Insă faptul că nu plutea 
spre tavan şi nu se vedea pe ea însăşi sugera că mai este 
în viaţă. În plus, durerea din rană era din ce în ce mai 
mare, ceea ce dovedea că anestezicul începea să-şi piardă 
efectul. 

Dar de ce? 

Care era rostul întregii planificări şi al muncii care 
trebuie să fi fost făcute, dacă ea nu se afla aici ca să 
moară? A încercat, dar nu s-a putut gândi la o explicaţie 
rezonabilă. În schimb, a trecut în revistă ceea ce se 
întâmplase, însă nu şi-a amintit decât că a auzit cum se 
deschide uşa-rulou şi cum sunt aşezate instrumentele pe 
masa metalică. Apoi un ac i s-a înfipt în scobitura cotului şi 
şi-a pierdut cunoştinţa, convinsă că i-a venit vremea. 

S-a gândit la soţul său şi s-a întrebat cât de departe a 
ajuns în căutarea ei. Era evident că luase de mult timp 
legătura cu cei de la poliţie, dar n-avea cum să ştie ce 
indicii au găsit ei. Trebuie să fi început prin a studia 
casetele de supraveghere de la Spitalul Soder şi au văzut 
că a fost scoasă din cabinet şi dusă în lift. Însă nu era 
deloc sigur ce informaţii au găsit după aceea. 

Fără îndoială, poliţia dăduse fotografia ei ziarelor şi 
ceruse indicii de la publicul larg. Dar, dacă n-au primit 

niciun indiciu? Ce s-a întâmplat atunci? Cât de mult timp 
ar fi ea prioritatea absolută dacă nu făceau niciun progres? 
Poate că nici măcar nu mai apărea în titlurile de pe prima 
pagină. Poate că poliţia începuse deja să considere 
prioritare alte cazuri şi pe ea a pus-o în grămada din ce în 
ce mai mare de persoane a căror soartă a fost dată uitării. 

Una dintre maşinăriile din spatele său a început să 
scoată un sunet. Nu se vedea, dar nu-i era deloc greu să-şi 
dea seama ce este. Era exact aceeaşi bolboroseală pe care 
trebuise s-o suporte de patru ori pe săptămână în toţi anii 
în care nu putea face nimic altceva decât să aştepte. Să 
aştepte şansa care s-ar fi putut să nu vină niciodată. Cât de 
mult ura acel sunet. Atât de mult, încât hotărâse în cele 
din urmă să nu mai aştepte şi să acţioneze. 

Dar iată-l din nou. 

Deosebirea era că acum habar n-avea ce anume 
aşteaptă. 

Nu vedea decât găuri. Găuri în hârtie care priveau ţintă 
la el. Fabian îşi pierduse controlul asupra propriei priviri şi 
nu se putea uita decât la găurile decupate care arătau ca şi 
cum ar fi fost făcute dintr-o materie neagră cu o forţă 
gravitaţională infinită. Acolo ar fi trebuit să fie ochi. Ochi 
care priveau, clipeau, se întrebau şi  reflectau 
personalitatea. Sufletul. 

Acum nu mai era nimic. 

Nu se putea elibera de senzaţia de neplăcere care i se 
furişa pe sub piele în vreme ce studia fotografiile făcute pe 
furiş în autobuz. Era aproape ca şi cum ar fi simţit lama 
scalpelului cum pătrunde în canalul lacrimal, ajunge în 
spatele globului ocular, taie nervul optic şi face ochiul să 
sară din orbită. 

— Doamne, e greu să o vezi cum arată când ochii nu 
sunt acolo, a zis Malin, care era aplecată peste fotografiile 
răsfirate pe biroul lui Fabian. Pe lângă faptul că are părul 
castaniu şi lung şi pare să aibă vreo cincizeci de ani. 

Fabian a încuviinţat din cap şi a luat o lupă care îl putea 
ajuta să se concentreze pe alte detalii decât ochii decupaţi. 
A observat o clamă de păr de un maro-roşiatic. Un copil 
care plângea. Arătătoarele unui ceas aşezate la ora cinci şi 
un sfert. Faţade de clădiri de diferite culori. Un chioşc. 
Lanţul de aur de la gâtul ei, cu o hexagramă. Un iPod cu 
căşti albe. 

— Oamenii poartă haine şi jachete, dar nu şi pălării. 
Aşadar, presupun că au fost făcute în toamna sau în 
primăvara asta, a zis Malin. 

— De ce nu în toamna trecută? 

— Stai, vrei să spui că... 

S-a oprit şi şi-a cuprins burta cu mâinile. 

— Ce e? S-a întâmplat ceva? 

Malin şi-a scuturat capul cu ochii închişi şi a tras de 
câteva ori aer în piept, ca să se liniştească. 

— Nu-i decât Karate Kid de acolo care nu se poate 

împiedica să-mi tragă şuturi sub coaste, cu toate că l-am 
ameninţat că-l dezmoştenesc. Ce-i acolo? Ai găsit ceva? 

— Panourile publicitare de la chioşc. Fabian şi-a 
apropiat lupa de ochi şi a căutat din nou. „Carola îşi pierde 
vocea” a fost titlul de pe prima pagină din Expressen. 

— Şi în Aftonbladet? 

— „Ordinul televiziunii suedeze către juriu o poate opri 
pe Carola.” 

— Trebuie să fi fost înainte de finala la 
Melodifestivalen”. 

— Întrebarea este când. Ea a fost în finală aproape în 
fiecare an. 

— Nu, nici vorbă. De fapt, n-a fost decât de patru ori. 
Cinci, dacă pui la socoteală 2005, când a cântat „Genom 
allt”s8. 

— Hei? E clar că e 2006. Nu a început să ia cortizoni 
pentru că şi-a pierdut vocea în timpul repetiţiilor? 

Fabian a clătinat din cap şi s-a întrebat cine era mai 
mare fan, el sau Malin. 

— Nu era sigur nici măcar că va putea ajunge la sfârşitul 
competiţiei, a continuat Malin. Şi apoi, uite-o că iese 
învingătoare. Nici nu-ţi vine să crezi, când te gândeşti la 
asta. Nu-i aşa? 

Fabian a încuviinţat şi s-a lăsat pe spătarul scaunului. 

— Primăvara lui 2006. Asta înseamnă că fotografiile au 
fost făcute acum trei ani şi jumătate. 

— Asta da, planificare meticuloasă. Pot să mă uit? 

Fabian i-a dat una dintre fotografii. 

— Nu asta e impresia pe care mi-o lasă Kremph. Dar ţie? 

— Nu, însă, dacă e extrem de metodic, poate că o parte 
din planul lui e să lase o impresie falsă? a zis Malin, în 
vreme ce studia fotografia. 

— Vrei să zici că doar se preface că e bolnav la cap? 

Malin a ridicat din umeri. 

— De ce nu? Şi chioşcul ăsta... A ridicat privirea şi a 
întâlnit-o pe a lui Fabian. Nu e pe Mariatorget? 


37 Concursul pentru stabilirea reprezentantului Suediei la Eurovision. 
Through It All, gospel compus de americanul Andra€ Crouch. 

Fabian a luat înapoi fotografia şi s-a uitat. 

— Da, ai dreptate... Ce autobuze trec pe acolo? 

— 43, de asta sunt sigură. Îl luam întotdeauna când eu şi 
Anders locuiam în Tanto... Şi-a prins din nou burta cu 
mâinile. O, acum au un afurisit de meci de kickboxing. S-a 
aşezat pe scaunul său şi a respirat adânc de câteva ori. 
Apropo, am spus vreodată cât de mult urăsc asta? 

— Hmmm, a zis Fabian, ridicând privirea de pe lupă. 

— Nu există nicio bucăţică din corpul meu căreia să-i 
placă să fiu gravidă. Ii jur, până şi placenta ar fi preferat 
să nu treacă prin asta, dacă s-ar fi putut. Şi-a deschis 
calculatorul şi a pus pe ecran o hartă cu traseele 
autobuzelor. Acum, hai să vedem... Chiar aşa. 43 şi 55. 
Plus câteva autobuze de noapte. 

— Şi asta e cu siguranţă Norrmalmstorg, a zis Fabian, 
ridicând una dintre celelalte fotografii. 

— În acest caz este 55, pentru că 43 merge mai departe 
spre nord pe Regeringsgatan. 

— Şi unde merge 55 după aceea? 

— Stureplan“ şi apoi afară, spre Hjorthagen. 

— În altă ordine de idei. Ai observat că vremea e diferită 
în câteva dintre fotografii? 

— Vrei să zici că nu au fost făcute în aceeaşi zi? 

Fabian a încuviinţat. 

— Bun, aşadar, ea merge pe acelaşi drum în fiecare zi, 
spre locul de muncă, a continuat Malin. E indicată pe 
undeva ora? 

— Da, la Mariatorget e cinci şi un sfert. 

— Probabil că lucrează târziu. În afară de cazul în care e 
în drum spre casă. 

— 55 nu porneşte din Sofia? 

— Da, şi în acea zonă sunt aproape numai blocuri de 
locuinţe. Dacă presupunem că locuieşte acolo şi lucrează 
în centru... 

— Vezi cât timp îţi ia să ajungi din Sofia pe Mariatorget 
cu autobuzul. 

— Tocmai asta făceam, a zis Malin. Am găsit... Douăzeci 


3 Piaţă din centrul Stockholmului. 

şi şapte de minute până la Slussen, care este staţia 
următoare. 

— Aşadar, pleacă din Sofia la patru fără un sfert? 

— Păi, exact la patru patruzeci şi şapte. 

— Ce oră e acum? 

Malin şi-a privit ceasul. 

— Patru treizeci şi trei. 

S-au uitat unul la altul şi au zbughit-o pe uşă. 

Lui Hillevi Stubbs nu-i era aproape niciodată greu să 
interpreteze locul faptei sau locuinţa făptaşului. In cea mai 
mare parte, locurile vorbeau de la sine şi, de obicei, nu 
trecea mai mult de oră, sau cam aşa ceva. Până ce ea îşi 
dădea seama ce se întâmplase şi cine era implicat. 

Insă apartamentul lui Ossian Kremph din Blekingegatan 
era diferit. 

Da, îi vorbise. Numai că n-a înţeles ce spune. Sau poate 
că a înţeles. Uneori. Dar, oricât s-a străduit, n-a putut să 
facă lucrurile să se îmbine. Pentru că, de câte ori îi venea o 
idee, găsea ceva care o spulbera. Ca un săpun la duş care 
îţi scapă din mână tocmai când l-ai prins. 

În cele din urmă, le-a cerut asistenţilor săi să plece de 
acolo şi să ia o pauză de cafea. Nu mai făcuse asta 
niciodată, şi amândoi s-au uitat la ea de parcă tocmai 
aterizase în faţa lor un OZN. Dar avea nevoie să fie singură 
şi să-şi lase gândurile să lucreze fără să fie deranjată, şi 
de-abia când a auzit că se închide în urma lor uşa 
apartamentului a putut să se destindă şi să înceapă să 
lucreze cu adevărat. 

De când păşise în apartament, simţise că e ceva care nu 
se potriveşte. Numai că n-ar fi putut spune ce anume. 
Locul era aşa de înţesat cu gunoaie, că arăta ca un spaţiu 
de depozitare care nu fusese niciodată golit. In acelaşi 
timp, în unele locuri era destul de ordonat şi organizat cu 
pedanterie. Acolo locuia cineva cu o imensă nevoie de 
control. Care se lupta tot timpul cu haosul. 

De exemplu, ziarele, în care fiecare ochi din fotografii 
fusese decupat cu grijă, erau în teancuri atât de înalte, 
încât pe alocuri aproape că ajungeau până la tavan. În 
dulap, cămăşile erau aranjate după culoare, şi cărţile erau 
aşezate în ordine alfabetică. Nu numai cărţile din 
bibliotecă, ci şi condimentele din bucătărie şi rândul de 
flacoane cu medicamente din baie. Şi totuşi, era un strat 
de haos peste toate. Haine fuseseră azvârlite neglijent ici 

şi colo. În bucătărie erau resturi de mâncare şi vase 
murdare. Sacii de gunoi negri, care duhneau, începeau să 
se scurgă pe podea. 

Cele mai multe descoperiri le-au făcut în acest haos. O 
rolă din acelaşi tip de folie de plastic ca aceea de pe masa 
din apartamentul dezafectat. Scalpelul, care nici măcar nu 
fusese spălat, printre cuţitele din bucătărie. O butelie cu 
hexan care se poate să fi fost folosită ca să-l adoarmă pe 
Adam Fischer în maşina lui. 

Aproape că părea că el nici măcar nu încercase să-şi 
ascundă urmele. Sau, poate, pur şi simplu nu prevăzuse că 
îi vor da de urmă atât de curând? Nimerise, de-a dreptul 
neglijent, direct în braţele lui Risk şi ale celorlalţi. In 
acelaşi timp, executarea crimelor fusese calculată atât de 
grijuliu. 

lată cum i se tot învârtejeau gândurile prin cap, şi cu cât 
încerca mai mult să înţeleagă, cu atât se simţea mai 
confuză. 

Însă acum, că era în sfârşit singură, putea să se culce pe 
podea, să închidă ochii şi să afle cheia cu care toate astea 
s-ar fi potrivit între ele. 

Când a deschis din nou ochii şi s-a uitat la ceas, a 
descoperit că dormise mai mult de optsprezece minute, 
lucru care putea să învioreze mult mai eficient decât toate 
cafelele din lume. S-a ridicat în şezut şi a aşteptat ca 
tensiunea să-i ajungă la normal înainte să se ridice în 
picioare şi să se uite prin apartament. N-a trecut mult 
până să-şi dea seama care este explicaţia evidentă pentru 
toate. 

Casa lui Ossian Kremph îi oglindea schizofrenia. O parte 
din el avea nevoie de structură şi de ordine, iar cealaltă de 
haos. Şi până atunci nu găsiseră decât secretele părţii 
neglijente. Cu un pic de noroc, avea să le descopere acum 
pe cele ale pedantului. 

N-avea să fie la fel de uşor. Omul pusese multă 
chibzuială şi energie în găsirea unor locuri în care nimănui 
în afară de el nu i-ar da prin cap să caute. Dar erau pe 
acolo, pe undeva, nu se îndoia nicio clipă. A început cu 

locurile cele mai evidente, cum ar fi în spatele cărţilor din 
bibliotecă sau sub tăblia biroului, în orificiul de ventilaţie 
din baie şi în coperţile albumelor în care erau lipite tăieturi 
din ziare. Dar n-a găsit nimic. Nici măcar în apa din 
rezervorul WC-ului. 

De-abia după ce a deschis uşa debaralei a dat de primul 
indiciu. Pe partea de dedesubt a linoleumului, care nu era 
lipit de podea, era scris cu cerneală roşie decolorată: 
Hogdalen Coridorul D 6895. Spre marea ei surprindere, a 
ştiut pe dată ce este. De mulţi ani avea şi ea aşa ceva. La 
început fusese o soluţie temporară, în urma divorţului de 
Gert-Ove. Însă în urmă cu câţiva ani acceptase, călcându-şi 
pe inimă, ideea că era un lucru pe care va fi silită să-l 
plătească scump în fiecare lună din restul vieţii sale. Al ei, 
însă, nu era în Högdalen, ci în Solna. 

A căutat informaţia pe telefon şi a găsit-o imediat. Nu 
numai că era accesibil cu maşina şi avea un spațiu mare de 
descărcare acoperit. Mai avea şi acces douăzeci şi patru de 
ore din douăzeci şi patru. 

Dunja n-a avut nevoie de mai mult de cinci minute ca să- 
şi găsească drumul prin tunelurile pentru trecători şi 
pentru biciclete până la benzinăria Statoil, unde putea să 
închirieze o maşină. Nu avea GPS, aşa că şi-a cumpărat o 
hartă a drumurilor din Skânia, câteva tablete de ciocolată 
şi două sticle de julmust“, despre care a aflat că e la fel de 
suedez ca surströmming“, şi vânzările de coca-cola 
scădeau spectaculos în ţară în fiecare an în preajma 
Crăciunului. 

Era deplin conştientă că e împotriva tuturor regulilor să 
se ducă acolo singură. Şi ştia că nu prea pot face mare 
lucru înainte ca Molander să primească informaţiile de la 
benzinării. Dar nu putea să stea, pur şi simplu, şi să 
aştepte în camera sa de hotel. 

Klippan părea cu adevărat simpatic, şi cu siguranţă aşa 
era şi nevasta lui. Însă nu putea să-şi petreacă nişte ore cu 
ei în vreme ce avansul lui Willumsen creştea tot mai mult. 
În plus, nu-i plăcea carnea de miel. Oricât de bună ar fi zis 
cineva că este. Simplul miros în timp ce era gătită îi 
întorcea stomacul pe dos. 

S-a gândit să-i propună lui Klippan să meargă împreună, 
dar a hotărât că dispuneau de mult prea puţine date ca el 
să-şi sacrifice seara de vineri. Dacă ar fi ştiut ce face acum, 
n-ar fi lăsat-o de capul ei. Din acest motiv, şedea acum la 
volan singură dând pe gât câteva înghiţituri din băutura 
răcoritoare greţos de dulce, mult prea lăudată, în vreme 
trecea de camera de supraveghere după Teckomatorp pe 
Drumul 17 spre Eslov. 

Acolo fusese văzut ultima oară Benny Willumsen, pe la 
două fără un sfert, în ziua aceea. Acum era şase şi un sfert, 
ceea ce însemna că avea un avans de patru ore şi jumătate 


4 Băutură nealcoolică acidulată consumată în Suedia mai ales de 
Crăciun. 

11 Specialitate culinară suedeză, hering din Marea Baltică lăsat să 
fermenteze timp de câteva luni. 

faţă de ea. Şi, după spusele lui Molander, probabil cotise 
undeva, înainte de Marieholm, ca să se ferească de 
camerele de supraveghere. 

Dar nu credea că el rămăsese pe drumurile de ţară ca să 
evite camerele radarului. Probabil că nici măcar nu ştia că 
ele pot să înregistreze în direct tot traficul. Pentru că 
atunci ar fi ales alt traseu chiar de la Helsingborg, nu de- 
abia după Teckomatorp. În plus, exista şansa să aibă ceva 
de făcut la Kävlinge şi, cu puţin noroc, avea să-şi petreacă 
noaptea prin acea zonă. 

A virat la dreapta pe Drumul 108, singurul pe care ar fi 
putut s-o ia spre Kävlinge. A cercetat priveliştea deschisă 
din ambele părţi. Era întuneric şi nu vedea decât crânguri 
răzlețe şi câmpuri atât de îngheţate şi de înzăpezite, încât 
îi era imposibil să creadă că rapiţa avea să fie în floare 
după numai şase luni. Nu vedea nicio casă cu luminile 
aprinse sau vreun BMW abandonat, şi nu existau drumuri 
care să pară că duc la ceva ce merită să fie cercetat. 

Cu cât conducea mai departe prin întuneric, cu atât îşi 
dădea seama mai bine că era doar speculație. Şansa de a 
alege corect şapte numere de loterie era, cu siguranţă, mai 
mare decât posibilitatea de a găsi ceva interesant. Dar n- 
avea nimic de pierdut dacă încerca măcar. 

A ajuns la un sens giratoriu unde a luat-o la stânga pe 
Drumul 104 spre Kăvlinge. Nu ştia dacă se află într-un sat 
sau într-un oraş mai mare. Nu ştia sigur decât că, dacă 
Benny Willumsen chiar s-a oprit, atunci se află cu 
siguranţă undeva înăuntru. Temperatura coborâse deja 
până la minus douăsprezece grade Celsius, în plus, Mikael 
Rønning nu găsise nimic înregistrat pe numele lui în afară 
de apartamentul din Malmo, aşa încât fie împrumutase o 
casă de la un prieten, fie spărsese o casă de vară nelocuită. 
Sau poate... 

Dunja a oprit maşina pe banda de refugiu şi s-a uitat la 
clădirea industrială de pe partea cealaltă a drumului. 
Clipise ceva la una dintre ferestrele mici sau era doar 
reflectarea luminilor de pe stradă? Nu putea să fie sigură. 
Dar un banner mare, luminat, din mijlocul zidului dinspre 

drum anunţa că sunt peste 780 de metri pătraţi de 
închiriat. Doar două dintre cele cinci becuri funcţiona, şi 
arăta foarte uzat, aşa că s-a gândit că spaţiul fusese 
abandonat de multă vreme. 

A hotărât să arunce o privire şi a condus mai departe 
până ce a putut să vireze la stânga, la un magazin de 
anvelope. Un drum mai mic a dus-o prin spatele clădirii, şi 
a intrat în parcarea goală din spatele construcţiei din plăci 
de metal cenuşiu, cu ferestrele ei mici, cu gratii, aflate la 
distanţe de circa o sută de metri între ele. 

A frânat şi a oprit motorul, cu ochii lipiţi de urmele de 
cauciucuri de pe zăpada din faţa sa. Duceau până la 
clădire şi dispăreau după colţ. 

Cu toate că Fabian şi Malin au alergat pe coridor, au 
coborât pe scări până în garaj în loc să aştepte liftul, care 
avea obiceiul să nu se arate când aveai nevoie de el, apoi s- 
au aruncat în maşina lui Fabian şi au mers din 
Kungsholmen până pe Tengdahisgatan, în Sofia, în mai 
puţin de paisprezece minute, tot au ratat autobuzul. 

— Fir'ar să fie, ne-a văzut! Sunt sigură că ne-a văzut, a 
zis Malin, pe când îşi trăgea sufletul şi se uita la ceas. Şi 
apoi, nu-i decât 16.46. Ticălosul ăla a plecat mai devreme. 

— Îl prindem la prima staţie, a zis Fabian, începând să 
fugă după autobuz. 

— Ai căpiat? Peste cadavrul meu cel gravid, a strigat 
Malin după el, cam târziu. 

Fabian dăduse deja colţul pe Tegelviksgatan şi fugea cât 
de repede putea fără să alunece pe zăpadă. Nimeni nu 
aştepta în următoarea staţie, ceea ce l-a silit să o ţină tot 
aşa pe Barnângsbryggatan, pe lângă lacul Hammarby. 
Acolo a reuşit să urce în autobuz şi să-l ţină pe loc pentru 
Malin, care arăta mai mult moartă decât vie când s-a lăsat, 
în sfârşit, să se prăbuşească pe unul dintre locurile pentru 
persoane cu handicap. 

— Doamne, sunt terminată... Şi-a descheiat paltonul. 
Cred că tocmai am bătut recordul la trei sute de metri cu 
gemeni. 

Fabian a încuviinţat din cap, cu toate că întreaga sa 
atenţie era îndreptată spre ceilalţi pasageri. Erau cinci, şi 
niciunul nu semăna nici pe departe cu femeia din 
fotografii. Doar câţiva pasageri au urcat în staţiile de după 
dig, de-a lungul canalului Hammarby. 

Însă au ajuns la Skanstull, peste drum de Âhlens?. Acolo 
au năvălit pe toate uşile atâţia oameni, încât părea că 
autobuzul e luat cu asalt. Fabian şi Malin s-au despărţit, ca 
să nu le scape nimic, făcându-şi drum pe culoar înainte să 
ajungă la Gara de Sud şi să deschidă uşile. Câţiva pasageri 

au coborât, dar o nouă hoardă s-a îmbulzit înăuntru, şi 
dintr-odată nu te mai puteai mişca. 

Fabian şi-a croit drum până la Malin. 

— O să stăm aproape la fiecare coborâre. E singura 
soluţie. Dar n-a primit niciun răspuns, şi de-abia acum a 
observat că ea era foarte palidă şi avea faţa transpirată. 
Hei, ce-i cu tine? S-a întâmplat ceva? 

A încercat să-i prindă privirea, iar ea l-a privit cu ochi 
sticloşi şi a făcut cu capul un semn abia perceptibil că nu. 

— Ţi-e rău? Asta e? Te doare ceva? 

Părea cu totul pierdută. 

— Malin, poţi să-mi răspunzi? Malin? Hei! 

Ea şi-a mişcat buzele, dar n-a ieşit niciun sunet. 

Fabian s-a răsucit spre o femeie mai în vârstă care 
şedea. 

— Nu vă supăraţi, aţi putea să-i daţi ei locul 
dumneavoastră? 

Femeia, îmbrăcată cu haine de sport bej şi cu încălțări 
de alergare, l-a privit de parcă acesta ar fi fost unul dintre 
cele mai tâmpite lucruri pe care le auzise vreodată. 

— Auzi, am şaptezeci de ani şi am muncit toată... 

— Da, iar ea e foarte gravidă, a întrerupt-o Fabian. O 
pensionară arţăgoasă era ultima persoană cu care să aibă 
răbdare în acel moment. Aşa că ridicaţi-vă imediat, la 
naiba... 

Femeia a fornăit şi s-a uitat în altă parte. 

— Ridicaţi-vă, am zis. 

Fabian a prins-o de braţ ca s-o ridice. 

— Staţi, vă dau locul meu, a zis femeia aşezată pe 
scaunul din faţa lor, care purta peste palton un şal roşu 
înflorat. S-a ridicat şi s-a înghesuit pe interval. 

Fabian i-a mulţumit şi a ajutat-o pe Malin să se aşeze. 

— Ar trebui să-ţi fie ruşine, a şuierat femeia în vârstă din 
spatele lor. 

Fabian n-a băgat-o în seamă şi şi-a îndreptat atenţia spre 
Malin. 

— Acum stai liniştită şi respiră. 

I-a dat jos eşarfa şi i-a pus-o în poală. 


e 226 » 


— Ţara asta se duce de râpă din pricina unor oameni ca 
tine, a continuat femeia din spatele lor, pe când treceau de 
Mariatorget şi îşi continuau drumul spre Slussen şi Oraşul 
Vechi, unde a coborât împreună cu alţi câţiva pasageri. 

— În sfârşit... a zis Malin, clătinând din cap. Ce 
baborniţă îndrăcită... 

Fabian a încuviinţat şi, spre marea sa uşurare, a văzut 
că începe să-i revină culoarea în obraji. 

— Mi-aş dori să pot face în aşa fel încât să aibă parte de 
servicii de transport pentru handicapaţi câte zile o mai 
avea. 

Fabian a râs, dar, în acelaşi timp, l-a izbit faptul că era 
ceva cunoscut la femeia care le oferise locul. Poate că îşi 
schimbase coafura. Sau purta haine diferite acum, că era 
iarnă. S-a răsucit şi s-a uitat în jur, însă n-o vedea pe 
nicăieri. 

— Ce e? Ai găsit-o? a întrebat Malin. 

Fabian a ridicat din umeri şi a scos una dintre 
fotografiile din autobuz în care femeia se vedea mai clar. 
Atunci şi-a dat seama ce anume observase. 

Hexagrama. 

Şalul înflorat era prins de palton cu o broşă având exact 
aceeaşi hexagramă pe care o purta la gât în câteva dintre 
fotografii. Nu putea să fie altcineva. 

— Cred că e femeia cu şalul înflorat, a zis, uitându-se în 
jur după ea. 

Autobuzul s-a oprit pe Kungstrâădgârden, unde câţiva 
pasageri au coborât şi alţii s-au năpustit înăuntru. 

— Autobuzul din faţa noastră are o problemă tehnică şi a 
fost retras de pe traseu. Ca urmare, o să fie aglomeratie. 
Vă cerem scuze pentru asta şi vă mulţumim pentru 
înţelegere, a anunţat şoferul. 

Fabian s-a străduit să ajungă la uşa din mijloc cât de 
repede a putut, însă n-a reuşit decât după ce s-a închis şi 
autobuzul a pornit mai departe. N-avea cum să ştie dacă 
femeia coborâse sau era încă în autobuz. Era din nou atât 
de plin, încât nu-i vedea decât pe oamenii din jur, şi dacă 
îşi croia drum cu forţa înainte risca să declanşeze 

încăierarea pe care o simţea mocnind. 

Cineva a început să se plângă că stă şi aşteaptă deo 
veşnicie şi altcineva i s-a alăturat, zicând că nu e prima 
dată. Dar la Norrmalmstorg presiunea a scăzut destul de 
mult ca Fabian să se poată mişca din nou. Atunci a zărit-o. 
Chiar după ce autobuzul s-a oprit la un stop. Îşi scosese 
şalul înflorat şi stătea în picioare lângă uşa din spate. 

Brusc, ea s-a întors şi l-a privit. El n-a ştiut ce ar trebui 
să facă. Dacă îşi ferea privirea prea repede ar fi părut 
suspect. La fel de suspect ar fi părut şi să se uite în 
continuare la ea. A încercat să se uite dincolo de ea, în 
vreme ce îşi scotea telefonul şi o suna pe Malin. 

— Ai găsit-o? 

— Stă în picioare lângă uşa din spate. 

— Doamne, ce bine. Deci, n-a pus mâna pe ea. 

Malin avea dreptate, desigur. El fusese preocupat de 
întrebarea de ce se interesa de ea Kremph şi ce anume 
avea ea în comun cu Adam Fischer şi Carl-Eric Grimâs. 

Autobuzul s-a oprit la Stureplan. Uşile s-au deschis şi 
femeia a coborât. 

— Trebuie să coborâm. S-a dat jos din autobuz. Fabian a 
sărit pe trotuar şi a urmărit cu privirea femeia care 
mergea repede spre adăpostul din ciment în formă de 
ciupercă. Malin, unde eşti? Nu putem să o pierdem. 

— Stai liniştit, sunt pe drum, a zis Malin, alăturându-i-se. 
Doamne, sunt stoarsă de puteri... 

Fabian a încuviinţat din cap, cu ochii la Ciupercă, unde 
femeia stătea acum împreună cu altă femeie şi, judecând 
după limbajul corporal, discutau despre ceva care le 
necăjea pe amândouă. Ea s-a răsucit şi din nou i-a prins 
privirea şi imediat după aceea s-a uitat la el şi cealaltă 
femeie. 

— Cred că şi-a dat seama că o urmărim. Vino, hai să 
vorbim cu ele. 

A încercat să plece. 

— Stai, a zis Malin. Ca să fiu sinceră, nu cred că mai 
rezist. 

— E vreo problemă? S-a răsucit spre ea. Pot să te ajut... 

— Nu, e în ordine. Cred că o să iau un taxi până acasă şi 
o să zac un pic pe canapea. 

— Eşti sigură? 

— Da, sunt doar un pic... gravidă. Uită acum de mine şi 
treci la lucru. 

A făcut semn unui taxi care a tras la trotuar. 

Fabian a încuviinţat din cap şi s-a uitat după ea până a 
ajuns la taxi. Apoi s-a întors spre Ciupercă, însă a constatat 
că femeile dispăruseră. 

A fugit până acolo ca să se asigure că nu sunt ascunse în 
spatele stâlpului din centru. Apoi s-a urcat pe zidul în 
formă de val din dreptul străzii Birger Jarisgatan şi s-a 
uitat peste piaţă. Însă cele două femei nu se vedeau pe 
nicăieri. 

Telefonul a început să sune şi a văzut că e Hillevi 
Stubbs. 

— Auzi, pot să te sun eu mai târziu? Am treabă, a zis, în 
vreme ce sărea de pe zid şi alerga spre intrarea în 
Sturegallerian“. 

— Sigur că poţi. Dar, să ştii, n-o să-ţi răspund, a zis 
Hillevi, subliniind astfel că i se părea o idee tare proastă. 

— Bine, despre ce este vorba? 

Fabian s-a oprit, oftând. 

— N-am timp acum să-ţi explic. E mai bine să ne 
întâlnim acolo. 

— Şi unde este acel „acolo”? 

Nu putea să nu se simtă iritat de faptul că Hillevi ţinea 
ca el să stea ca pe ghimpi. 

— Shurgard, în Högdalen. 


43 Complex de magazine de lux, restaurante, cafenele etc. din piaţa 
Stureplan. 

Clădirea nu avea etaj, se întindea pe aproape 800 de 
metri pătraţi şi părea să fi fost construită în pripă, fără 
nicio consideraţie pentru împrejurimi. Dar de ce i-ar fi 
păsat de asta lui Benny Willumsen? Pentru el era mult mai 
important faptul că parcarea se afla în spatele clădirii şi 
vizibilitatea dinspre drum era aproape zero, ceea ce o 
făcea refugiul ideal pentru oricine îşi dorea să nu fie 
deranjat. 

Dunja Hougaard a înşfăcat geanta de pe scaunul 
pasagerului, şi-a scos arma şi a pus în ea un încărcător, 
conştientă că nu se află în Danemarca. Dar nu se punea 
problema să plece din maşină şi să se ţină prin zăpadă 
după urmele de cauciucuri până la clădire fără să fie 
înarmată. 

larna încă nu se hotărâse dacă trebuie să topească 
zăpada sau s-o prefacă în gheaţă, ceea ce făcea imposibil 
să vadă dacă urmele sunt de la BMW-ul lui Aksel Neuman. 
Nu era sigură decât de faptul că merseseră într-o singură 
direcţie. A mers mai departe în jurul clădirii, unde urmele 
continuau câţiva metri şi apoi dispăreau sub o poartă de 
garaj coborâtă. 

Nu existau ferestre pe care să se uite. Nici clanţă sau 
mâner ca să deschidă poarta. Atunci a auzit un sunet. Un 
huruit surd, ca şi cum motorul unui camion mergea în 
ralanti undeva, în apropiere. Şi-a lipit urechea de poarta 
garajului şi şi-a dat seama sunetul venea din clădire. 

Cu toate acestea, nu s-a gândit nicio clipă să ia legătura 
cu Klippan. Urmele de cauciucuri de lângă o clădire 
industrială goală aflată în pustietate şi un huruit care ar fi 
putut să provină de la un sistem de ventilaţie nu erau 
destul ca să-i strice seara de vineri. Avea nevoie de mult 
mai multe dovezi ca să poată chema întăriri. 

S-a dus din nou în spatele clădirii şi a găsit o uşă. Era 
încuiată. S-a dus la fereastra de alături, a aprins mica 
lanternă şi a privit înăuntru. Dincolo de draperiile trase nu 

se vedeau decât nişte mobilier de birou şi câteva cutii 
pentru mutări. Fereastra avea grilaj şi alarmă antifurt, 
chiar dacă, aproape sigur, nu funcţiona. 

A pornit în direcţia opusă şi a ocolit clădirea până în 
partea din faţă, care dădea spre drumul aflat la vreo 
douăzeci de metri. Stratul de zăpadă era înalt şi, când a 
păşit pe crusta de gheaţă, piciorul i s-a scufundat câteva 
zeci de centimetri. 

Ferestruica în care zărise licărirea era prea înaltă ca să 
poată vedea. Insă partea de sus a scării de incendiu atârna 
de pe streaşină la celălalt capăt al clădirii. În mod normal, 
ar fi fost imposibil de ajuns fără o scară de pompieri. 
Probabil pentru ca să nu se poată căţăra nimeni pe 
acoperiş. 

În mod normal. 

Acum, vântul îngrămădise un morman de zăpadă exact 
sub scara de incendiu, aşa că Dunja n-a trebuit decât să se 
caţăre în patru labe, cu cea mai mare grijă, ca să nu se 
prăbuşească prin crusta îngheţată. Când a ajuns în vârf, a 
putut să se agaţe de treapta de jos a scării. A încercat să 
se tragă în sus, însă avea mult prea puţină forţă musculară 
ca să ajungă la capăt. 

Nu era prima oară că jura să se apuce serios de exerciţii 
fizice şi îşi cumpărase costum de sport şi abonament pe un 
an la sala de sport, şi le-a folosit de două ori, poate de trei. 
Insă anul acesta avea să-şi pună în practică Hotărârea de 
Anul Nou. De data asta avea să fie prioritatea absolută. 

A încercat să se răsucească, aşa încât să stea cu capul în 
jos, ca un copil pe barele de pe terenul de joacă, şi până la 
urmă a izbutit să-şi ridice picioarele până ce genunchii i s- 
au aşezat pe treapta de jos. După aceea n-a mai trebuit 
decât să se ghemuiască şi să apuce treapta următoare. 

După ce a ajuns pe acoperiş era scăldată în sudoare, cu 
toate că frigul amarnic pătrundea până la os. Prietenii şi 
cunoştinţele care îşi petrecuseră concediul pe câmpiile din 
Skâne îi spuseseră că vântul de apus dinspre mare era mai 
rece şi mai aspru decât vântul dinspre coastă de pe partea 
daneză. Dar era pentru prima oară când îl simţea pe pielea 

ei şi, dacă n-ajungea curând la căldură, avea să îngheţe de 
tot şi să se sfărâme în mii de bucăţi. 

A mers în patru labe pe scara orizontală spre creasta 
acoperişului, care se sfârşea după câţiva metri, şi a dat 
deoparte zăpada, descoperind un luminator. Cu câteva 
lovituri de picior bine ţintite, a reuşit să facă o gaură 
destul de mare ca să treacă prin ea. 

Dar era atât de întuneric, încât nu putea să vadă ce se 
află în camera de sub ea atunci când s-a lăsat să cadă 
înăuntru. 

Sofie Leander renunţase la încercările de a-şi închipui ce 
se întâmplă. O vreme i se păruse că a înţeles şi s-a gândit 
că tot ce i se întâmplase era, cumva, un lucru logic şi o 
consecinţă echitabilă a acţiunilor sale. Dar când s-a trezit 
şi şi-a dat seama că este încă ţinută în viaţă, nesiguranța a 
revenit şi a pus stăpânire pe ea. Şi, contrar naturii 
omeneşti, nu se simţea nici uşurată, nici liniştită. 

Renunţase de mult la speranţa că asta era ceva din care 
ar putea să scape cu viaţă. Şi apoi, în urmă cu câteva 
minute, a auzit cum se deschide o poartă mare undeva, în 
clădire. Nu era prima oară când auzea scârţâitul 
caracteristic care răzbea prin pereţii subţiri de metal. 
Intotdeauna inima îi bătea mai repede şi se străduia din 
răsputeri să atragă atenţia acelui om. Însă de fiecare dată 
el îşi vedea de ale lui şi, încetul cu încetul, dar sigur, ea 
dădea tot mai puţină atenţie acelui sunet. 

De data asta n-a fost la fel, deşi a auzit acelaşi scârţâit 
pătrunzător. Celelalte sunete pe care le-a auzit au fost 
ceea ce i-a dat iarăşi speranţă. Nu una, ci mai multe maşini 
care au intrat şi au frânat, aşa încât cauciucurile au 
scârţâit pe podea. Portiere deschise şi trântite la loc, voci 
puternice stârnind ecouri, piuitul şi hârşâitul staţiilor de 
emisie-receptie. 

Nu puteau fi decât poliţiştii. 

În sfârşit, au reuşit s-o găsească. La urma urmei, n-a fost 
dată uitării. Oricum, nu crezuse nicio clipă cu adevărat aşa 
ceva. Însă abia acum i-a dat prin minte că existau oameni 
care se ocupau anume de cazul ei, şi poate chiar lucrau în 
schimburi ca s-o găsească. Şi, dacă îşi cunoştea soţul, nu i- 
a slăbit nicio clipă până ce au început să facă progrese. 

Din nou şi-a imaginat propriul chip pe toate panourile 
publicitare şi faptul că dispariţia sa trebuie să fi fost 
subiectul principal de conversaţie în pauzele din jurul 
distribuitorului de apă în întreaga Suedie. Cine ştie? Poate 
că în clipa asta reporterii se bulucesc afară, pândind 

momentul să se repeadă să-i ia interviu în vreme ce e dusă 
pe brancardă spre ambulanta care aşteaptă. 

Şi-a lăsat gândurile să rătăcească, nestăvilite, cu toate 
că era deplin conştientă că nu sunt decât speculaţii inutile. 
În realitate, n-avea habar cât de mare era interesul stârnit 
de cazul său, sau dacă poliţia hotărâse măcar să raporteze 
progresul făcut. De fapt, era mai plauzibil să nu fi făcut 
valuri, ca doctorul să nu afle cât de aproape erau de 
localizarea clădirii. 

Nu, singurul lucru pe care îl ştia cu siguranţă era că 
sunt afară, pregătindu-se să intre în orice moment ca s-o 
salveze. A auzit lăzi grele puse pe podea şi deschise. 
Unelte scoase şi puse în priză. Totul o umplea de atâta 
căldură şi energie, încât nu mai conta faptul că nu 
înţelegea de ce s-au întâmplat, de fapt, toate astea. 
Indiferent de motiv, poliţia ajunsese acolo prima. 

Spera că şi soţul ei va fi acolo. Că el pusese să fie 
căutată, până ce au dat de ea, ca să poată sta acolo să o 
întâmpine. La urma urmei, el era cel care se dusese la 
poliţie şi o salvase. Din nou. Inima a început să-i bată mai 
repede imediat ce el i-a pătruns în gânduri. 

Ştia deja că ea îl iubeşte. 

Dar ceea ce se întâmpla nu putea să însemne decât că el 
încă o mai iubeşte. 

Se îndoise de asta, chiar se îndoise, însă acum era 
sigură. 

Un flex a pornit afară, şi sunetul ascuţit, sinistru, i se 
părea o muzică. 

Probabil că nu mai fusese niciodată atât de fericită. 

Luminile albastre care clipeau se vedeau de departe în 
întuneric şi făceau ca instrucţiunile GPS-ului să fie inutile. 
Cer să li se dea atenţie, şi-a zis Fabian, pe când cotea de 
pe Huddingevâgen şi mergea mai departe spre sud pe 
Magelungsvâăgen. Nu pricepea de ce atâţia poliţişti lăsau 
girofarul aprins după ce îşi parcaseră maşina. 

A încercat din nou să sune acasă, dar nici de data asta n- 
au răspuns nici Matilda, nici Theodor. Theodor probabil că 
nu ajunsese încă acasă, pentru că nu era decât şapte fără 
douăzeci. Pe de altă parte, probabil că Matilda era 
supărată. Era sigur de asta. Şi o înţelegea perfect. li 
promisese că ajunge acasă cu răsfăţuri pentru seara de 
vineri cu mult înainte de ora la care trebuia să plece bona, 
şi uite că se afla departe, în sudul oraşului. Ar fi vrut să 
frâneze, să facă o întoarcere dintr-o mişcare şi să meargă 
acasă. Dar nu se putea. Nu după discuţia cu Hillevi. 

A intrat în parcarea de lângă Shurgard şi a oprit lângă 
ambulanţă şi maşinile de poliţie. Câţiva dintre poliţiştii în 
uniformă începuseră să întindă banda în jurul zonei de la 
intrare şi alţii l-au îndrumat să parcheze lângă Aziza 
Thåström. 

Era preferata lui dintre medicii legişti. Venise în Suedia 
în adolescenţă, ca refugiată. După vreun an, vorbea 
suedeza aproape fluent şi curând după aceea se căsătorise 
cu profesorul ei. Acum, la treizeci şi cinci de ani, era, fără 
îndoială, una dintre cei mai buni, cei mai căutaţi medici 
legişti din Stockholm. Orice o fi fost ceea ce a găsit Hillevi, 
Edelman considera că este prioritate absolută. 

— Ai apărut. Unul dintre asistenții lui Hillevi Stubbs a 
ieşit să-l întâmpine. Aproape că începusem să ne facem 
griji. 

— Griji? Hillevi m-a sunat acum o jumătate de oră, a zis 
Fabian, urmându-l pe lângă echipa de intervenţie rapidă 
care îşi strângea lucrurile. 

— Nu-i stilul tău să fii ultimul la petrecere. Şi ştii cum 

face Hillevi când dă de ceva. 

Fabian ştia exact la ce se referă asistentul. Hillevi 
Stubbs era unul dintre oamenii cei mai lipsiţi de răbdare 
pe care îi cunoştea. După ce descoperea un indiciu şi 
hotăra cum să procedeze, i se părea că nimic nu se mişcă 
destul de repede. 

— Şi ce anume a găsit? 

— Probabil că ar trebui să vezi cu ochii tăi. 

Asistentul a ridicat banda şi l-a condus pe Fabian prin 
uşile deschise ale garajului. 

Hillevi stătea lângă duba ei aproape de intrarea în 
clădire, îmbrăcată în costum de protecţie albastru, cu 
gluga dată jos, uitându-se la imaginile din aparatul de 
fotografiat. 

— Ai întârziat, a zis, fără să ridice ochii de pe ecran. 

— Ce ai găsit? 

— Pune-ţi astea. 

A luat dintr-o cutie un costum de protecţie împăturit şi i 
l-a aruncat lui Fabian, care l-a îmbrăcat în viteză, apoi au 
intrat. 

Spaţiul de depozitare era la vreo patruzeci de metri mai 
departe. O lumină intensă ieşea prin spaţiul tăiat în uşa- 
rulou şi mergea până departe pe podeaua de ciment din 
afară. Hillevi şi-a tras gluga pe cap şi a dispărut în lumina 
puternică. Fabian a urmat-o. 

Aerul dinăuntru era cu câteva grade mai cald datorită 
proiectoarelor puternice şi, după ce ochii i s-au adaptat la 
lumină, şi-a dat seama că spaţiul de depozitare e mai mare 
decât se aşteptase, de aproape treizeci de metri pătraţi, 
probabil unul dintre cele mai mari din clădire. Însă Aziza şi 
Hillevi îi acopereau cea mai mare parte a câmpului vizual. 
Aşa că nu zărea decât două picioare goale la unul dintre 
capetele unei mese acoperite cu folie de plastic, care arăta 
ca aceea din apartamentul dezafectat. Se vedeau câteva 
dispozitive şi aparate de măsură cu cabluri şi tuburi care 
se încolăceau ca şerpii pe podea şi sub masă. 

De-abia după ce a trecut pe lângă colegele sale şi s-a 
oprit de partea cealaltă a mesei a putut să vadă în 

întregime cadavrul gol, care era legat de masă cu nişte 
curele trecute prin găuri făcute în tăblie. Picioarele, 
pieptul, braţele şi gâtul - erau legate atât de strâns, încât 
în câteva locuri curelele roseseră pielea şi intraseră în 
carne. Şi, la fel ca în cazul ministrului justiţiei, în locul în 
care ar fi trebuit să fie ochii se căscau două găuri 
însângerate. Fabian a observat o substanţă ca un fel de 
terci roz care se scursese din gura astupată cu bandă 
izolatoare pe gât şi pe podea. 

— Ce-i asta? 

Fabian a arătat spre mâzga roz. 

— Hrană, a zis Hillevi. După cum vezi, a fost hrănit prin 
acest furtun. A arătat tubul care dispărea în gura 
cadavrului. Încă n-am luat probe, dar bănuiesc că sunt 
acolo nişte laxative, ca să curețe corpul de toxine şi 
reziduuri. Nu e ceva neobişnuit în canibalism. 

— Aşadar, a fost ţinut în viaţă. Cât timp crezi? Când a 
murit? 

Fabian nu se putea împiedica să se gândească la 
durerea pe care trebuie s-o fi suferit Adam Fischer înainte 
să-şi dea duhul, în cele din urmă. 

— Trebuie să examinez corpul mai amănunţit ca să-ţi pot 
da un răspuns exact, a zis Aziza. Dar, dacă ar fi să fac o 
estimare, aş spune că a murit acum vreo trei zile. 

Prin urmare, zăcuse acolo, legat, de mai bine de o 
săptămână. Fără să ştie ce urmează să se întâmple. Dacă o 
să fie găsit sau nu. Dacă vor ajunge la timp. Dacă măcar îl 
caută. Fabian s-a întrebat cât timp şi-ar fi păstrat credinţa 
într-o situaţie asemănătoare. Cât timp i-ar fi trebuit până 
să înceapă să spere că va muri. 

— Bănuiesc că moartea lui este legată de această incizie. 

Aziza a arătat partea stângă a pieptului, unde era o 
gaură mare, la fel cu cea scobită în abdomenul lui Carl- 
Eric Grimâs. Era rotundă şi părea că o maşină de ştanţat 
enormă îi decupase o parte din corp. 

— De ce inima? s-a răsucit Fabian spre Hillevi şi Aziza. 

— Trebuia să înceapă de undeva? a zis Hillevi, ridicând 
din umeri. 

— Era şi o inimă în congelatorul din apartamentul 
dezafectat, unde am găsit organele interne ale lui Grimâs? 

— Nu. Hillevi şi-a scuturat capul. Şi, de fapt, nu era nici 
în congelatorul din apartamentul lui. 

— Poate că a mâncat-o deja, a zis Aziza. 

— Se poate, a zis Hillevi. Însă nu există nimic care să 
sugereze asta. Nici aici, nici în apartamentul lui sau în 
apartamentul dezafectat. 

Tăcerea înghiţea şi mai mult oxigen din încăperea deja 
caldă, înăbuşitoare. Fabian nu mai putea suporta să stea 
acolo. Dar undeva, adânc, în confuzia subconştientului său, 
începuse să se formeze un gând. Un gând atât de mic şi de 
plăpând, încât risca să dispară pentru totdeauna dacă îl 
lăsa liber. 

Mai întâi organele lui Grimăs şi acum inima lui Fischer. 
Poate că nu era vorba despre ochi. li găsiseră deja pe cei 
din borcanul de sticlă. Totuşi, inima dispăruse. Întrebarea 
era dacă se află în congelatorul din apartamentul 
dezafectat. Încă nu-şi dădea seama care era legătura. 

— Organele acelea din apartamentul dezafectat, a zis 
Fabian, încercând să facă asta să sune ca un comentariu 
spontan. Ai avut timp să le examinezi? 

— Doar le-am dezgheţat şi voiam să încep când a apărut 
asta, a zis Aziza. De ce? E ceva anume despre care întrebi? 

— Cred că putem fi siguri că sunt ale lui Grimâs, a zis 
Hillevi. 

— Nu-i asta. Vreau doar să ştiu dacă îi mai lipseşte ceva. 

Dunja n-a simţit imediat durerea. Însă nu ştia dacă asta 
era de bine sau de rău. Se întreba dacă ar trebui să se 
mişte, ştiind foarte bine că de multe ori eşti mai grav rănit 
decât crezi în urma unui accident, şi cel mai bun lucru pe 
care-l poţi face e să stai cât mai nemişcat posibil şi să 
aştepţi ajutor. 

Dacă măcar se putea mişca. 

Lumina de la stâlpii de iluminat de pe stradă se revărsa 
prin luminatorul spart, alături de sunetul câte unei maşini 
care trecea. Şi-a zis că a căzut probabil de la patru sau 
cinci metri şi a recunoscut că rezultatul ar fi putut să fie 
altul dacă n-ar fi fost toate cutiile goale de la diferite 
echipamente stereo, adunate într-un morman pe podea. 

S-a răsucit cu grijă pe burtă şi s-a ridicat în patru labe 
pe cartoane. Deocamdată nu simţea decât o durere surdă, 
care-i pulsa în corp. De-abia când a ajuns pe podea şi a 
încercat să se ridice durerea din piciorul stâng a devenit 
atât de puternică, încât a fost silită să respire foarte 
repede, ca să nu tipe. Probabil şi-l luxase şi simţea cum 
începe să se umfle. 

De cum a mai lăsat-o durerea, şi-a scos telefonul ca să 
verifice dacă are semnal şi a văzut o crăpătură zdravănă 
pe ecran. Tocmai îl înlocuise după ce scăpase telefonul pe 
podea în baie, acasă. Atunci îl mai putuse folosi, chiar dacă 
se tăiase la degete de câteva ori. Acum nu funcţiona, 
indiferent de câte ori a apăsat pe butonul de pornire. 

S-a lăsat păgubaşă şi a încercat să demonteze tubul 
prelungitor de la un aspirator şi să-l folosească în chip de 
baston, ca să ajungă la lanterna care lumina slab pe podea. 
A stins lanterna şi a pus-o în buzunarul de la blugi, apoi a 
auzit iarăşi huruitul. Sau nu? S-a oprit şi a ascultat. Da, se 
auzea, însă acum părea să fie însoţit de un urlet furios. A 
făcut o răsucire completă, dar n-a reuşit să-şi dea seama 
care era sursa zgomotului sau de unde vine. 

A şchiopătat pe coridorul din ce în ce mai întunecat şi 

curând a fost silită să bâjbâie cu mâna liberă de-a lungul 
peretelui. De două ori s-a ciocnit de postere înrămate şi, 
după alţi câţiva metri, în perete a apărut o deschizătură 
mare. S-a oprit, a pipăit marginea şi şi-a dat seama că eo 
uşă. 

Sprijinindu-se pe tubul aspiratorului, a făcut un pas 
înăuntru şi, din fericire, în ultima clipă şi-a dat seama de 
diferenţa de nivel şi de treapta care era acolo. Şi-a tras 
sufletul şi a încercat să se gândească la altceva decât la 
durerea intensă din picior, care acum era atât de umflat, 
încât nu avea să-şi mai poate scoată niciodată gheata. 
Sunetul încetase şi, în afară de respiraţia ei, era o tăcere 
mormântală. 

A mers mai departe prin întuneric, cu o mână ţinând 
strâns tubul aspiratorului şi cu cealaltă întinsă în faţă. 
După vreo zece metri a ajuns la un perete acoperit cu un 
material moale, absorbant. Peretele s-a terminat după 
câţiva metri pe stânga şi şi-a continuat drumul dincolo de 
un colţ, spre cealaltă parte a camerei, unde a reuşit în fine 
să vadă ceva. 

O lumină slabă din faţă dădea impresia unei uşi 
deschise. 

Apoi a auzit din nou sunetul. De data asta părea motorul 
unui tractor aflat departe, care duduia şi huruia în ralanti. 
Dar de ce ar conduce cineva un tractor în interior? De-abia 
când s-a auzit din nou urletul furios a început să priceapă. 
Nu era prima dată când îl auzea. Îl auzise de multe ori. 
Când era mică. Pe când mergea cu mama sa în vizită la 
bunica şi bunicul. In atelierul auto. 

Bunicul îi spusese că se numeşte fierăstrău electric, 
explicându-i că zimţii fierăstrăului erau la fel cu colții unui 
tigru şi puteau să treacă, practic, prin orice. 

Şi-a scos pistolul, a încărcat un glonţ pe ţeavă şi s-a 
îndreptat cât de repede a putut spre sunet, în ciuda durerii 
arzătoare din picior. Pe drum s-a împiedicat de un stativ de 
microfon, dar s-a ridicat rapid. Apoi l-a văzut. 

BMW-ul lui Aksel Neuman. 

Benny Willumsen era acolo. Exact aşa cum bănuise ea 

tot timpul. 

Capacul portbagajului era deschis şi înăuntru erau nişte 
saci de gunoi legaţi, aşezaţi pe o folie de plastic derulată, 
care atârna peste margine ca o coadă. Pe podea, lângă 
maşină, huruia un generator electric pe gaz. Un cablu 
electric dispărea de-a lungul podelei şi, cu pistolul într-o 
mână şi cu tubul aspiratorului în cealaltă, l-a urmat. 

În întuneric. 

Spre sunetul care făcea să-i apară în minte imagini pe 
care nu voia să le vadă. 

Cablul dispărea prin crăpătura unei uşi care, şi-a dat 
seama Dunja, era sursa luminii slabe. Şi-a lipit urechea de 
perete. Sunetul ca un răget care parcă îşi croia drum prin 
ceva, oprindu-se din când în când, era atât de aproape, 
încât s-a tras înapoi instinctiv. 

Gândurile la ce ar trebui să facă şi la ce o aştepta de 
partea cealaltă a uşii îi goneau prin minte ca năvala apelor 
primăvara. Insă corpul său îşi avea propriile intenţii, şi a 
început să pipăie uşa. N-a găsit clanţa, aşa că şi-a vârât 
degetele în crăpătură şi a tras. 

Ar fi trebuit să-şi închidă ochii. 

Ar fi trebuit să se răsucească pe călcâie şi să fugă. 

Dar era prea târziu. 

Ceea ce a văzut avea să-i fie săpat în amintire pe vecie. 

Stătea cu spatele la ea în mijlocul studioului de 
înregistrare golit, scăldat în lumina dată de becul care 
spânzura de tavan. Bărbatul care în ultimii ani violase şi 
torturase până la moarte o serie de femei nevinovate. 

În urechi avea dopuri şi pe cap o mască de gaze ridicată, 
care dădea impresia că el o priveşte ţintă. Părea mai mic 
decât îşi închipuise şi peste hainele groase, întunecate, 
purta un şorţ transparent care să-l ferească de şuvoiul de 
sânge. 

Ţinea cu amândouă mâinile fierăstrăul electric şi sunetul 
despica aerul în vreme ce lama zimţată pătrundea prin 
pubisul corpului gol culcat pe masa acoperită cu folie de 
plastic. Dunja ar fi vrut să strige din toate puterile ca să-l 
facă să înceteze. Să facă totul să dispară, însă nu putea 

decât să se uite. 

La pubisul care se desfăcea pe măsură ce lama 
pătrundea mai adânc. 

La gât, unde ar fi trebuit să fie un cap. 

La piciorul care a căzut pe podea cu o bufnitură. 

La sângele care împroşca. 

La ea. 

Peste tot. 

În drum spre casă de la depozitul din Shurgard, în 
Högdalen, Fabian s-a oprit la un McDonald's pe 
Folkungagatan şi a cumpărat un meniu McFeast cu apă 
minerală pentru el, un meniu Big Mac cu coca-cola pentru 
Theodor şi un Happy Meal pentru Matilda. Cu toate că era 
atât de obosit încât îl durea tot trupul şi nu-şi putea scoate 
din minte cadavrul mutilat al lui Adam Fischer, avea de 
gând să facă ceea ce îi promisese Matildei în legătură cu 
răsfăţurile de vineri. De aceea a dat o raită pe la magazinul 
7-Eleven de la colţul străzii Olandsgatan şi a cumpărat o 
sticlă mare de julmust, chipsuri cu sos de usturoi şi o cutie 
cu îngheţată Ben & Jerry's Cookie Dough. 

Când, după douăzeci de minute, a băgat cheia în uşă, 
era deja ora nouă, ceea ce însemna că de două ore şi 
jumătate copiii erau singuri. Nu era situaţia ideală, dar nici 
vreo catastrofă. In plus, putea să audă că televizorul era 
deschis şi că Ernst Kirchsteiger“! trăncănea de zor despre 
Crăciun, aşa că era limpede că nu-i chiar aşa de rău. 

Şi-a pus paltonul în cuier, s-a dus în bucătărie, a aşezat 
hamburgerii pe farfurii de porțelan şi îngheţata în frigider 
şi atunci a observat că erau aprinse toate luminile din 
apartament. 

— Matilda! Theodor! Am venit. Acum putem să mâncăm, 
a strigat, dar n-a primit niciun răspuns. 

S-a dus în living, unde o reclamă la coca-cola se derula 
la televizor, într-o încercare disperată de a face concurenţă 
lui julmust, iar pe canapea a văzut-o pe Matilda, singură, 
dormind cu ursuleţul cel roşu lângă ea. 

Nu-şi mai amintea ultima dată când plânsese. Poate că 
vărsa câteva lacrimi când vedea un film trist, ca Magnolii 
de oțel, sau ceva de genul acesta. Altfel, nu plângea 
aproape niciodată. Nu că n-ar fi vrut. Uneori chiar încerca 
să-şi dea frâu liber sentimentelor, dar, de obicei, nu se 
alegea cu mult mai mult decât un nod în gât. 


4 Designer de interioare şi creator al unor programe TV suedeze. 

Prin urmare, nu era deloc pregătit pentru lacrimile care 
au început dintr-odată să-i curgă din ochi. Matilda, singură 
pe canapea, ghemuită pe o parte, cu genunchii la piept, cu 
ursuleţul ei, era unul dintre cele mai frumoase lucruri pe 
care le văzuse în viaţa sa. Şi, totodată, unul dintre cele mai 
triste. S-a şters pe faţă cu dosul mâinii şi şi-a închis ochii 
strâns, însă lacrimile au continuat să curgă şi şi-a dat 
seama că i se zguduie tot trupul. 

Nu mai putea să continue aşa. Cu munca sa, care 
înghiţea totul în cale, şi cu Sonja, care aproape că locuia la 
atelier. Trebuia să stea de vorbă. Doar că nu ştia ce ar 
trebui să spună. Sau dacă mai dorea măcar să se rezolve 
situaţia lor. 

L-a strigat pe Theodor, dar nu s-a aşteptat să-i răspundă. 
Nu era trecut cu mult de ora nouă, însă el n-avea decât 
treisprezece ani şi n-ar fi trebuit să hoinărească toată 
seara prin oraş, ori ce-o mai fi făcând. A încercat să-i 
telefoneze, dar a primit mesajul vocal în care Theodor 
încerca să dea impresia că a răspuns înainte de bip. l-a 
trimis un SMS, cerându-i fiului său să vină acasă cât mai 
repede posibil. Apoi a stins televizorul, a respirat adânc de 
câteva ori, s-a aşezat pe canapea lângă Matilda şi a 
încercat s-o trezească. Însă, cu toate că a ispitit-o cu 
McDonald's, chipsuri şi îngheţată, ea n-a vrut să se scoale. 

În cele din urmă, a renunţat şi a dus-o în camera ei, 
unde a aşezat-o în pat, a sărutat-o pe frunte şi i-a şoptit la 
ureche că-i pare rău, apoi s-a dus în bucătărie, unde a 
mâncat hamburgerul rece, fără niciun gust, în vreme ce se 
întreba dacă să o sune sau nu pe Sonja. 

A hotărât să aştepte, a aruncat resturile jalnice şi a 
umblat prin toată casa, stingând luminile, în vreme ce îşi 
peria dinţii, apoi s-a dus la culcare. Corpul îi zvâcnea de 
oboseală şi avea senzaţia că nu dormise de o săptămână 
întreagă. A potrivit pernele, s-a culcat şi a lăsat forţa 
gravitaţională să-i coboare pleoapele. Dar n-a putut să 
adoarmă. 

Evenimentele din ultimele zile i se derulau iar şi iar prin 
minte. Nu putea să nu se întrebe despre ce vorbea atât de 

animat femeia din autobuz cu cealaltă femeie sub Ciuperca 
din Stureplan şi ce legătură ar putea să aibă cu organele 
lui Grimâs şi cu inima lui Fischer care lipsea. În cazul în 
care era vreo legătură. 

După o oră sau două, a renunţat şi s-a dus în camera 
Matildei, a luat-o împreună cu ursuleţul şi a dus-o în patul 
lui, unde putea s-o ţină în braţe, să-i simtă căldura şi să-i 
audă răsuflarea liniştită, adâncă. 

A apucat să numere trei respiraţii. 

Releul a făcut contact şi a declanşat motorul electric 
care era aşezat sus, în turn. Un circuit a dus mişcarea de 
rotaţie pe tot drumul până la limba cea mare. Curând a 
început legănarea şi clopotul bisericii a răsunat peste 
cimitirul Katarina şi cvartalele din jur, auzindu-se până pe 
Ostgotagatan, spre sud şi dincolo de Fabian, care îşi încuia 
maşina în faţa unui birou de design încântător, care avea 
numeroase distincţii înrămate şi luminate pe peretele din 
interior. 

Era sâmbătă şi, cu toate că nu era decât ora trei după- 
amiaza, începea să se întunece. În acea dimineaţă, la zece, 
îl sunase Malin să-i spună că a reuşit să-l convingă pe 
terapeut să accepte ca Ossian Kremph să viziteze locul 
faptei. După cinci ore, fuseseră semnate toate 
documentele şi permisurile. Adică foarte repede, dacă ne 
gândim câte persoane şi-au pus semnăturile. 

Dar lui Fabian i s-a părut o veşnicie. Cele zece ore de 
somn neîntrerupt i-au prins bine. Gândul fugar care 
apăruse în depozitul din Shurgard se dezvoltase peste 
noapte într-o teorie reală. Era pe urmele unui lucru, şi 
spera că vizita lui Kremph la locul faptei avea să arate că 
se află pe calea cea bună. 

Încă nu le spusese nimic celorlalţi, nici măcar lui Malin, 
ceea ce era neobişnuit. O teorie bună nu era suficientă ca 
să-i implice în acest punct. Trebuia să nu mai existe nici 
cea mai mică îndoială. Consecințele, dacă se dovedea că se 
înşală, erau mult prea mari. i 

Totuşi, nu stătuse cu brațele încrucişate acasă. In vreme 
ce aştepta să li se dea mână liberă, avusese vreme să joace 
o partidă de Monopoly cu Matilda şi Theodor. In plus, 
luase legătura cu Aziza Thåström şi reuşise s-o convingă 
să-şi întrerupă pregătirile de Crăciun ca să reia 
examinarea organelor lui Grimâs. Şi, aşa cum bănuia, unul 
dintre ele lipsea: ficatul. 

Poate că Ossian Kremph preparase şi mâncase ficatul. 

La majoritatea speciilor, ficatul este o delicatesă. Aşadar, 
de ce nu şi la oameni? Dacă punea şi inima lui Fischer, 
trebuie să fi avut un ospăț pe cinste. În afară de cazul în 
care în spatele crimelor era altceva decât foamea. Ceva 
care avea să pună întreaga investigaţie într-o nouă lumină 
şi să-i facă pe toţi să-şi dea seama că sunt departe de 
încheierea cazului. 

I-a făcut semn cu mâna lui Malin, care dăduse colţul pe 
Blekingegatan şi căuta cu disperare un loc de parcare. 
Tomas şi Jarmo veneau pe jos dinspre strada Katarina 
Bangata, fiecare cu câte o şaorma în mână, iar duba 
brigăzii mobile era deja parcată în dreptul containerului 
din faţa intrării. 

Cu siguranţă nu se zgârciseră cu paza. Echipa era 
formată din şase bărbaţi, toţi cu arme automate, veste 
antiglont şi căşti cu vizorul coborât. Doi dintre ei s-au 
aşezat de o parte şi de alta a dubei şi au cercetat 
împrejurimile, după care alţi doi au dispărut rapid în 
imobilul dezafectat de pe Ostgotagatan. 

Ar fi preferat să-l ducă la depozitul din Shurgard, în 
Högdalen, însă acolo Hillevi lucra în continuare din plin, 
iar camera pentru odihnă din clădirea parlamentului ar fi 
atras prea multă atenţie. Rămânea imobilul dezafectat de 
pe Östgötagatan, care era încă un secret nedezvăluit 
publicului larg. Nu reuşiseră încă să găsească acolo urme 
de dezmembrare. Dar nu se îndoiau că masa acoperită cu 
folie de plastic fusese pregătită doar în acest scop. 

Acum era vremea să-l audă pe Ossian Kremph, care era 
ajutat să coboare din dubă de ultimii doi din brigada 
mobilă. Avea mâinile şi picioarele în cătuşe, ca un 
prizonier condamnat la moarte. Kremph avea capul aplecat 
şi lanţul cătuşelor, lung de o jumătate de metru, hârşâia pe 
asfaltul îngheţat în vreme ce era condus pe lângă 
container şi pe sub schele. 

— Doamne, nu pricep cum te împaci cu traiul în oraş, a 
zis Malin, oprindu-se să-şi tragă sufletul. A trebuit să caut 
până la Allhelgonakyrkan“ până să găsesc un... 

A fost întreruptă de un fluierat ascuţit al lui Tomas, care 
le făcea semn cu mâna să vină. 

Ossian Kremph a fost condus în camera cu lumina 
puternică de deasupra mesei acoperite cu folie de plastic. 
Privea în continuare în pământ şi şchiopăta de piciorul 
vătămat. După câţiva metri, cei doi poliţişti care îl escortau 
i-au dat drumul şi s-au aşezat de o parte şi de cealaltă a 
uşii. 

Kremph s-a uitat în jur, curios, ca şi cum n-ar mai fi 
călcat niciodată pe acolo. Nu s-a uitat la Fabian, care 
stătea lângă peretele opus, nici la Tomas, care se 
înghesuise în colţ chiar în spatele lui, filmând totul. Dar 
când a dat cu ochii de Jarmo, care era legat pe masă, pe 
post de victimă, privirea i s-a schimbat şi a început să-şi 
scuture capul, trăgându-se înapoi, spre hol. 

Aveau la dispoziţie două ore cu el. Dacă scădeai durata 
transportului şi a pregătirilor pentru securitate, rămânea 
un pic mai mult de o oră. Nu era prea mult timp ca să pui 
pe cineva în dispoziţia potrivită pentru ca amintirile sale 
cele mai ascunse, cele mai ruşinoase, să iasă la suprafaţă. 

Din fericire, Edelman reuşise să blocheze cererea 
terapeutului de a fi implicat, aşa că, cel puţin, erau singuri 
cu Kremph. 

— Bună, Ossian. Malin a înaintat şi l-a oprit. Mă 
recunoşti? 

Kremph şi-a scuturat capul, fără să-şi ia ochii de la 
trupul lui Jarmo. 

— Dar ai mai fost aici, nu-i aşa? 

Şi-a scuturat din nou capul. 

— Nu-mi place asta. Deloc. Putem să ne întoarcem? 

— Încă nu. Curând. Mai întâi o să ne uităm şi o să 
vorbim un pic. Vino. 

A încercat să-l atragă spre masă. 

— Nu vreau. Nu acolo. Hai să plecăm. 

— Ossian, nu-i nicio primejdie. Nu trebuie decât să te 
uiţi în jur şi să vezi dacă-ţi vine în minte ceva ce ai uitat. 
După aceea putem merge înapoi. Bine? Haide. 

A întins o mână spre el. 

De-abia după ce s-a uitat de câteva ori, mai bine de un 
minut, de la mâna întinsă a lui Malin la păpuşa de porțelan 
de pe raft şi la Jarmo, aflat pe masa acoperită cu folie de 
plastic, Kremph a urmat-o, în cele din urmă, în cameră. 
Fabian a observat că la fiecare pas spre masă respiraţia îi 
devenea tot mai spasmodică, şi când au ajuns aproape de 
Jarmo, care stătea complet nemişcat, Kremph părea pe 
punctul de a face o criză. 

— Aşa îţi legi victimele? a zis Malin, arătând spre una 
dintre curele, care ţinea gâtul lui Jarmo lipit de masă. 

— Nu eu, a zis Kremph, în vreme ce ochii îi rătăceau 
peste trupul lui Jarmo. Eu nu vreau decât să ascult la 
radio. 

— Poate că e celălalt Ossian? 

Kremph şi-a scuturat capul. 

— Buletinul meteorologic maritim e bun. Foarte bun. 

— Ossian, acum vreau să mă asculţi. Ştim că tu ai făcut- 
o. Avem o mulţime de probe împotriva ta. De exemplu, i-ai 
scos ochii înainte sau după ce ai început să tai? 

— Nu eu, îţi zic! N-am făcut nimic! 

A început să-şi scuture violent capul. 

— Înţeleg că poate să-ţi fie greu. Dar încearcă să... 

— Am făcut întotdeauna acelaşi lucru şi n-a fost 
niciodată o problemă. Asta am făcut. Nimeni nu s-a plâns. 
Niciodată. 

— Vrei să zici că puteau să protesteze în vreme ce erau 
legaţi şi hăcuiţi? 

— Şi buletinul meteorologic maritim, întotdeauna 
buletinul meteorologic maritim, a zis Kremph, fără să-şi 
dezlipească privirea de Jarmo. În fiecare dimineaţă. Doar 
asta. Nimic altceva. Buletinul meteorologic maritim şi 
sudoku. Dar la spital n-am radio. De ce? Dar n-am. Ei zic 
că nu pot să-mi dea unul, a continuat, din ce în ce mai 
înverşunat. De ce nu pot să am unul? Răspunde-mi! De ce 
nu-mi răspunzi? 

Malin s-a răsucit spre Fabian, care i-a făcut semn să 
continue, cu toate că îşi dădea seama că ea nu voia. Chiar 

nu-şi dorise să conducă interogarea. Însă aceasta fusese 
una dintre condiţiile puse de terapeut. 

— Hei! De ce? a continuat Kremph. 

— Ossian, zău că nu ştiu de ce nu poţi primi un radio. 
Dar acum vreau să ne spui amănunţit cum... 

— Cum pot să ascult buletinul meteorologic maritim? 
Trebuie, pentru că o fac în fiecare dimineaţă. 

— Ossian, poţi să laşi asta şi să ne spui cum ai... 

— Şi medicamentele. Trebuie să le iau. O fac în fiecare 
zi; dimineaţa, la prânz şi seara. Sunt în cutia de metal 
roşie. Sunt întotdeauna în cutia de metal roşie din 
dulăpiorul de medicamente, ca să nu uit. Mai ales la ora 
două. Atunci, nu ştiu... Atunci se întâmplă întotdeauna, iar 
timpul... pur şi simplu dispare, şi deodată am uitat, doar 
că, fireşte, n-o ştiu chiar atunci. 

A început să-şi scarpine gâtul cu amândouă mâinile. 

— Nu, sigur că nu. 

— Dar asta nu-i bine deloc. E foarte rău. Nu merge, şi 
atunci totul o ia razna. Aşa că e greşit. Vorbea din ce în ce 
mai repede, şi saliva i se scurgea din gură. Totul trebuie să 
fie corect, şi dacă nu totul începe să se învârtejească şi eu 
obosesc aşa de tare şi dintr-odată e acolo, tipul ăla dubios, 
cu toate că sunt singur, desigur... A înghiţit în sec şi a 
continuat să se scarpine până ce o crustă s-a dezlipit şi 
sângele a început să i se prelingă pe gât... Are cheile şi e 
acolo, oricum, şi repară, şi ajută. Crede că nu ştiu, dar ştiu, 
şi apoi totul devine atât de întunecat şi de apăsător, şi apoi 
e ca şi cum aş pleca. 

Işi scutura capul din ce în ce mai dezorientat. 

— Ossian... încearcă să te linişteşti şi să te concentrezi 
pe corpul care zace aici. 

_ — Încui în fiecare zi şi chiar am schimbat încuietorile. 
Incuietoare, încuietoare şi apoi verific dacă e încuiat. 
Intotdeauna. Altfel nu poţi să fii cu totul sigur... 

— Ossian? 

— Nu pot să sufăr asta. E îngrozitor. Îngrozitor de-a 
binelea... Şi-a sprijinit capul cu mâna şi şi-a tras sufletul. 
Sunt aşa de obosit. Aşa de obosit. Nu mai suport... 

— Ossian, nu ne-a mai rămas mult timp. Încearcă să... 

— Trebuie să mă odihnesc... doar să închid ochii un pic. 
Dar nu se poate. De cum închid ochii, sunt iar aici... înapoi 
la... 

S-a oprit şi s-a prăbuşit interior, fără suflare şi fără 
energie. 

— Înapoi la ce? Ossian, spune-ne la ce te întor... 

Fără vreun avertisment, fără să ridice privirea, Kremph 
a început să zbiere şi s-a repezit la Malin, care şi-a pierdut 
echilibrul şi a căzut pe podea. Ea a strigat spre ceilalţi, în 
vreme ce încerca să scape din strânsoare lovindu-l cu 
picioarele şi zgâriindu-l. 

Fabian, Tomas şi poliţiştii din brigada mobilă se 
îndreptau deja spre ei, dar secundele treceau cu 
încetinitorul şi Kremph şi-a coborât capul, calm, spre gâtul 
ei şi i-a şuierat ceva la ureche înainte să fie smuls de pe ea 
şi târât în cealaltă cameră. 

Fabian a ajutat-o să se ridice. 

— Te simţi bine? 

Malin a încuviinţat şi a început să-şi aranjeze părul. 

— Dar m-a speriat ca dracu’... Am crezut că o să... A 
tăcut, ca să-şi tragă sufletul. Că e pe cale să... 

A cedat nervos şi a început să plângă. Fabian a 
îmbrăţişat-o şi i-a rezemat capul de umărul lui. 

— Haide... Haide, Malin... S-a terminat. 

Malin a încuviinţat din cap şi a încercat să-şi revină. 

— "Ţi-a spus ceva, nu-i aşa? a întrebat Fabian. 

Malin s-a desprins din braţele lui şi l-a privit în ochi. 

— M-a întrebat când o să-şi primească înapoi radioul. A 
zâmbit şi apoi a izbucnit în râs. Dacă asta nu-i nebunie 
curată. După toate astea, singurul lucru la care se poate 
gândi este radioul lui cu buletinul meteorologic. Of, 
Doamne... Cum arăt acum? Mi s-a scurs cu totul rimelul? 

— Eşti în ordine. 

— Mă duc acum la sediu cu asta, a zis Tomas, ridicând 
camera video. Nu pare că o să se mai întâmple mare lucru 
pe aici. 

— Poate că o să fie cineva atât de amabil să mă dezlege, 

a zis Jarmo. 

— De ce? Pari să stai comod acolo, dacă mă întrebi pe 
mine, a zis Tomas, dispărând cu camera video. 

— Fabbe, de câţi ani lucrăm împreună? 

Malin a deschis o cutie de pudră şi s-a privit în oglindă. 

Fabian a ridicat din umeri. 

— Cinci sau şase ani? 

— Şapte şi jumătate. In şapte ani şi jumătate am 
petrecut mai mult timp împreună decât cu partenerii de 
viaţă. A luat un şerveţel şi şi-a şters ochii. Şi e prima dată 
că mă îmbrăţişezi. 

— Şi să sperăm că n-o să se mai întâmple niciodată. 

Malin a râs şi a scos un tub de rimel ca să-şi 
împrospăteze machiajul, dar imediat a scăpat totul din 
mâini şi s-a prăbuşit pe podea. 

— Malin...? Malin! Fabian a îngenuncheat repede şi a 
încercat s-o trezească. Malin, mă auzi? 

Nicio reacţie. 

— Ce naiba se întâmplă? a zis Jarmo. 

— Nu ştiu. S-a prăbuşit deodată... S-a oprit când a văzut 
cum de sub ea se întinde pe podea o baltă de sânge. Hei! 
Să cheme cineva salvarea! 

Doi poliţişti au apărut în fugă din cealaltă cameră. 

— Ce mama naibii mai aşteptaţi? Sunaţi, fir-ar să fie! E 
pe cale să piardă sarcina! Şi Anders... Trebuie să-l sunăm 
pe Anders, bărbatul ei. 

Fabian a bâjbâit după telefon şi a încercat să-şi oprească 
degetele din tremurat ca să formeze numărul ei de acasă. 

— Salvarea e pe drum, a zis unul dintre poliţiştii din 
brigada mobilă. 

— Bine, a zis Fabian în vreme ce asculta cum sună 
telefonul. Răspunde odată! 

— Salut, aţi sunat la familia Rehnberg. Nu putem 
răspunde acum, dar vă rugăm să lăsaţi un mesaj după 
semnal. 

— Bună, sunt Fabian Risk. Anders, sună-mă cât de 
repede... 

A fost întrerupt de un zgomot puternic pe care la 

început nu l-a putut interpreta, deşi s-a auzit tare şi 
limpede. Creierul îi era deja suprasolicitat, aşa încât nu a 
putut să combine zgomotul de geam spart cu vreun 
eveniment real. Voia să descrie mai departe în mesaj ce se 
întâmplase, însă n-a putut să facă nici măcar asta, şi 
curând s-a ridicat în picioare şi s-a dus în cealaltă cameră. 

În afară de el însuşi, camera era goală. S-a dus la 
fereastra spartă, urmat de cei doi poliţişti din brigada 
mobilă care se certau între ei în privinţa cui era 
răspunzător pentru Kremph. Afară se pornise de-a binelea 
viscolul şi fulgii de zăpadă pătrundeau deja în vârtejuri pe 
fereastră. 

Avusese deja o intuiţie în ultimele zile. 

Dar abia acum ajunsese la creier. 

Acum ştia sigur. 

Ossian Kremph era nevinovat. 

Partea a doua 


19-24 DECEMBRIE 2009 


Mă face să mut munţii din loc. Mă face să 
săvârşesc lucruri imposibile.  Îngrozitoare, dar 
absolut necesare. Mă face să fac toate astea. Şi încă 
ceva pe deasupra. 

Dragostea pentru tine. 

14 iunie 1998 


Nu ştiu cine eşti. Unde eşti. Dacă mai exişti. Dar această 
scrisoare este pentru tine. Numai pentru tine. 

Te vedeam aproape în fiecare zi. Dar asta a fost acum un 
an. De cealaltă parte a punctului de control şi a gardului 
de sârmă ghimpată. Stăteai acolo ore întregi. Poate că în 
trecere, sau poate că veneai doar să priveşti. Nu ştiu, în 
tabără se zvonea despre femei palestiniene care se 
întâlneau în taină cu soldaţi israelieni, şi poate că veneai 
de dragul meu. În orice caz, stăteam lângă barieră, 
sperând. 

Stiam că femeile din munţii Nablus pot să aibă ochi 
albaştri, dar n-am văzut niciodată aşa ceva până ai apărut 
tu. Erai cea mai frumoasă făptură din lume. La început n- 
am înţeles, dar inima a început să-mi bată de două ori mai 
repede. Încă mai bate aşa când mă gândesc la tine, de 
parcă ar refuza să accepte faptul că e prea târziu. Că în 
curând o să se termine totul. _ 

Nu pot să nu mă gândesc iar şi iar la ultima noapte. Îţi 
amintesti? Incepea să se întunece, şi ai stat mai mult ca de 
obicei. Îmi terminasem serviciul şi mi-am zis că acum ori 
niciodată. Am mers de-a lungul baricadei şi am văzut că te 
mişti spre mine. Aproape că am strigat de fericire. 

Dacă aş fi ştiut ce avea să se întâmple, ti-as fi întors 
spatele. Te-aş fi avertizat că eşti prea aproape de hotar, 
Chiar te-aş fi silit să te întorci. N-aş fi stat lângă gard, 
lăsându-mi ochii să-i întâlnească pe ai tăi, ca tu să vii până 
acolo şi să-ţi aşezi palmele peste ale mele. Buzele tale... 

Nu mai pot continua mult... Nu mi-a mai rămas sânge... 

Cât timp am stat acolo, în tăcere? Câteva minute, sau a 
fost o oră întreagă? Frau atâtea lucruri pe care voiam să le 
spun. Să întreb. Dar n-am îndrăznit. Nici măcar cum te 
cheamă. N-am putut decât să deschid radioul pe care-l 
aveam la mine. Iţi aminteşti? Cânta Etta James. Oricum, 

nimeni n-o putea spune mai bine ca ea. M-am ciupit tare 
de braţ ca să fiu sigur că nu visez. Aşa de tare, că am şi 
acum cicatricea. 

Nu ştiu cine a apărut şi te-a dus de acolo. Sau dacă de 
aceea nu te-ai mai arătat. A fost tatăl tău sau cineva din 
sat? Eşti măcar vie? Poate că n-a fost, oricum, decât un vis. 
O vreme am crezut că ar fi destul. Asta şi cicatricea au 
ținut totul viu. 

Dar nu era destul, aşa că am plecat din cazarmă noaptea 
şi am ieşit din tabără printr-o spărtură din gard. Nu 
puteam decât să trag nădejde că Dumnezeu o să fie acolo 
şi o să-mi arate calea. Văzusem pânza albă ieşind de sub 
haina ta. M-am gândit că poate lucrezi ca soră la spitalul 
din Urif aflat la câţiva kilometri. 

N-am ajuns prea departe pe străduţe când au început să 
urle sirenele şi voci strigau prin megafoane ca să trezească 
pe toată lumea. Stiam de ele, de raidurile noastre nocturne 
de intimidare, dar nu trecusem prin aşa ceva. Nu până 
atunci. 

Și-au închipuit că sunt unul dintre voi, aşa că am fugit 
cât m-au ţinut picioarele. La nimereală. Îi auzeam cum 
umblă pe acolo cu maşinile, umilind oamenii şi pedepsind 
ca să-i avertizeze pe ceilalţi. Apoi lumea a explodat. 
Ferestrele de sus au plouat cu cioburi peste mine şi 
urechile imi ţiuiau. M-am pierdut în norul alb care îmi 
înțepa ochii şi se făcea din ce în ce mai mare. 

Ar fi trebuit să mă dau bătut chiar atunci şi să accept 
gândul că nu e nicio şansă. Însă nu puteam să renunţ la 
posibilitatea de a te vedea măcar. La speranța că n-o să 
mai fim despărțiți vreodată. Am fugit mai departe, dar m- 
am împiedicat şi am căzut pe burtă. 

Ochii mă usturau de parcă cineva ar fi înfipt ace în ei. 
Am încercat să mă ridic, dar n-am putut. I-am auzit cum se 
apropie prin ceața usturătoare. Le-am recunoscut vocile. 
Răsul lor în măştile de gaze părea să vestească distracţia 
care avea să înceapă curând. 

Am încercat să mă împotrivesc, dar n-aveam putere. I- 
am lăsat să mă apuce de braţe şi să mă târască pe asfalt. 

Acum sunt atât de obosit... Trebuie să mă odihnesc un 
pic... Numai un pic... Nu ştiu cât o să mai fiu în stare să 
scriu. Atât de multe de spus. Atât de puţină putere... 

58 


Avea încă cioburi de sticlă înfipte în mâini şi în 
antebraţe, ceea ce arăta că Ossian Kremph se folosise de 
cătuşe ca să spargă geamul. Apoi se strecurase prin gaura 
din sticlă şi sărise de pe schele. Căderea a fost de la o 
înălţime de circa cincisprezece metri. Moarte sigură, dacă 
n-ar fi fost dedesubt containerul plin cu gunoaie tari. 

Dar Kremph a murit imediat, oricum. Capul i s-a lovit de 
marginea containerului atât de tare, încât totul de 
deasupra rădăcinii nasului i s-a împrăştiat pe o rază de 
câţiva metri. Poate că nu era cea mai satisfăcătoare 
încheiere a unei investigaţii atât de complexe, a zis 
Edelman, cu toate că a adăugat repede că era o încheiere, 
totuşi. 

Insă pentru Fabian, moartea lui Ossian Kremph însemna 
orice în afară de încheiere. Incă mai erau prea multe 
întrebări fără răspuns. 

La suprafaţă, ancheta păruse tot timpul că înaintează. S- 
au făcut descoperiri, s-au făcut fotografii şi însemnări. Au 
fost descoperite indicii care au fost etichetate, puse în 
pungi şi sortate pe categorii. Toţi au lucrat ture duble şi au 
urmărit până la capăt fiecare posibilitate. În cele din urmă 
au fost făcute conexiuni şi s-a ajuns la decizii. 

Totul se îmbina de minune. Ossian Kremph, cu 
tulburarea sa de identitate disociativă şi condamnările 
precedente, era făptaşul aproape ideal. Nu numai că 
scoaterea ochilor victimelor era semnătura sa. In plus, 
avea un motiv să se răzbune pe Carl-Eric Grimâs. Nici 
faptul că Kremph avea mari goluri de memorie şi refuza să 
vorbească despre crime nu i-a fost de folos. 

În vreme ce colegii lui Fabian erau convinşi că Kremph a 
fost firul comun care i-a îndrumat spre o rezolvare, el nu 
putea scăpa de sentimentul din ce în ce mai intens că 
fusese prea simplu. Că înaintau orbeşte, fără cel mai mic 
indiciu despre ceea ce se petrecea cu adevărat. 

De-abia acum începea să înţeleagă de ce. 

Nu era deloc un fir roşu. Arăta ca unul, dar în realitate 
nu era altceva decât o cărare marcată. Un plan bine gândit 
care trebuie să fi fost foarte greu de pus la punct şi despre 
care cei mai mulţi oameni ar fi crezut că este atât de 
excentric, încât trecea de limitele a ceea ce putea fi 
considerat credibil. Dar „credibil” nu este totuna cu 
„adevărat”. 

Fabian era convins că Ossian Kremph nu era în niciun 
caz în stare să plănuiască şi să pună în aplicare răpirea şi 
ţinerea în captivitate a lui Adam Fischer. Cu atât mai puţin 
uciderea lui Carl-Eric Grimâs. Pe de altă parte, e adevărat 
că reprezenta direcţia falsă perfectă. 

Şi, după ce Kremph a ieşit din peisaj şi cazul a fost 
închis în mod oficial, Fabian putea începe să-l caute pe 
adevăratul făptaş. 


h 


A găsit un loc de parcare lângă hotelul Rival, pe 
Mariatorget, şi a pornit repede pe jos spre 7-Eleven din 
colţ. Se întunecase de câteva ore şi şi-a dat seama că 
habar n-avea dacă se arătase soarele în timpul zilei. Nu-i 
plăcuse niciodată iarna la Stockholm, dar era din ce în ce 
mai rău pe an ce trecea. Simţea că trăieşte într-o stare 
permanentă de întunecime, care dura din noiembrie până 
la sfârşitul lui februarie şi, pe când trecea de panourile cu 
cea mai recentă ediţie a ziarelor de scandal, îşi repeta 
jurământul să nu se mute vreodată nici măcar cu un metru 
mai la nord. 


CANIBALUL MORT 
S-A ARUNCAT DE LA ETAJUL PATRU 


Fabian ar fi preferat să stea liniştit la sediu şi să treacă 
prin tot materialul adunat până atunci în acest caz. Toţi 
ceilalţi plecaseră în weekend, până şi Edelman, imediat 
după conferinţa de presă, ceea ce însemna că ar fi fost 
singur. Lămpile de pe birouri ar fi stinse, uşile închise şi 
aerul eliberat de conversații îndepărtate, telefoane care 
sună şi imprimante care zumzăie. 

Şi doar acolo, în singurătate deplină, ar putea să ajungă 
destul de adânc şi să ducă un gând până la capăt. 

Dar n-a fost aşa. 

Îi ieşise de la inimă atât de mult Sonjei, încât nici măcar 
nu se ostenise să răspundă când el sunase să spună că e în 
drum spre casă. De aceea, a profitat de ocazie ca să 
cumpere două latte cu o doză suplimentară de espresso şi 
o toscalângd“f. Nimic nu putea îmbunătăţi starea de spirit 
a Sonjei mai mult decât o prăjitură cu migdale de la 7- 
Eleven. _ 

În ce-l privea, prefera prinsesstârta”. Însă îşi jurase 
solemn să reducă din calorii şi a rezistat tentaţiei de a 
trece pe la patiseria de la colţul lui Swedenborgsgatan. Nu 
că ar fi fost gras. Nici vorbă. De când se ştia, cântărise 82 
de kilograme. Dar în ultimii doi ani observase o schimbare 
evidentă, şi acum ajunsese la 84, îndreptându-se spre 85. 
Dacă o ţinea tot aşa, ar ajunge la pensie să cântărească 
peste o sută de kile. 

Pe când se întorcea la maşină, a încercat să dea de 
Malin, dar nu i-a răspuns. Aşa că a încercat şi numărul de 
acasă. 

— Bună, Fabian. 

N-avea cum să confunde vocea tărăgănată a lui Anders 
Rehnberg. 

Fabian se întâlnise de câteva ori cu soţul lui Malin, dar 
nu stătuse cu adevărat de vorbă cu el. Nu că n-ar fi 
încercat. Se apropiase de el la serate şi la diferitele 
evenimente petrecute împreună cu partenerii de viaţă, 
încercând să găsească un teren comun. Însă de fiecare 
dată rămăsese cu un gust amar. Toate subiectele de 
conversaţie găsite cu greu dăduseră greş, şi îi scăpau gafe 
pe care le regreta amarnic a doua zi. De exemplu, la 
petrecea de mutare în casa nouă din Enskede, Fabian s-a 
pomenit trăncănind că Anders nu trebuie să-şi facă griji, 
pentru că oricum Malin nu-i genul său. 

De atunci n-au mai vorbit. În schimb, Anders şi Sonja s- 


46 Prăjitură cu migdale, specifică zonei scandinave. 
+ „Prăjitura prinţesei”, prăjitură suedeză tradiţională. 

au simpatizat şi păreau că au să-şi spună o mulţime de 
lucruri la petrecere. În seara aceea, pe drum spre casă, 
aproape că a deschis subiectul, dar s-a abținut şi i-a spus 
şoferului să deschidă radioul, la care era piesa „Forbiden 
Colours” a lui David Sylvian. 

— Voiam să văd ce face Malin. 

A încercat să ia un ton cât mai neutru. 

— Se simte cât de bine se poate, având în vedere munca 
ei. 

Fabian a rămas tăcut. 

— Mai e ceva? a întrebat Anders. 

— Da, mă întrebam dacă aş putea vorbi puţin cu ea. 

— Ascultă, nu cred că e o idee bună. Preeclampsia ei e 
atât de gravă şi de avansată, încât e internată în spital şi o 
să aibă nevoie de tratament până la naştere. Dacă lucrurile 
se înrăutăţesc de-a binelea, o să fie siliţi să-i inducă 
travaliul, cu toate că mai are două luni întregi până la 
termen. 

— O, aşa. Nu ştiam că e aşa de grav. 

— Nu? După spusele doctorului, ea trebuie să fi dat 
semne clare că nu se simte bine şi, dacă n-ar fi fost atât de 
presată de muncă, n-ar fi ajuns în aşa stare gravă. 

— Anders, îmi pare cu adevărat rău. Dar... 

— Fabian, are nevoie de linişte. Aşa că n-ar trebui s-o 
suni sau s-o vizitezi. Singurul lucru pe care ar trebuie să-l 
faci este să stai cât mai departe posibil de ea, bine? 

— Bine, poţi să-i spui măcar că am sunat? a zis Fabian, 
însă Anders închisese deja. 

Când a ajuns acasă, l-a găsit pe Theodor în camera lui, 
aşezat la computer. Matilda era pe canapea uitându-se la 
Regele Leu cu sonorul dat aşa de tare, încât vecinii trebuie 
să fi auzit şi ei „Hakuna Matata” cântată de Timon şi 
Pumbaa. 

— Bună, Matilda. Mami e acasă? a zis el, fără să 
primească răspuns, aşa că a luat telecomanda şi a redus 
sonorul. 

— Nu, opreşte-te! Nu aud ce... 

— Matilda, ţi-am pus o întrebare. Ştii unde... 

S-a oprit brusc când a dat cu ochii de fata care stătea pe 
balcon, fumând, cu mobilul lipit de ureche. A deschis uşa 
balconului şi a observat că purta papucii lui de casă şi 
reuşise deja să umple un colţ al jardinierei cu mucuri de 
ţigară. 

— Trebuie să fii Rebecka. 

S-a răsucit spre el. 

— Auzi, trebuie să închid. 

A închis telefonul, l-a îndesat în blugii mult prea strâmţi 
şi i-a întins mâna. 

— Bună. 

— Credeam că soţia mea o să fie acasă, dar... 

— Nu, are de lucru şi a zis ceva despre vernisaj în 
săptămâna de după Crăciun. Şi-a stins ţigara şi a scos 
imediat pachetul ca să-şi ia alta. Vrei şi tu una? 

— Nu, şi ţi-aş fi recunoscător dacă ai putea face şi 
altceva decât să stai aici şi să fumezi tot timpul. Presupun 
că soţia mea te plăteşte. 

— Nu eu sunt cea care n-are timp să se ocupe de propriii 
copii. 

— Nu, ai dreptate. Şi astea fiind spuse, acum poţi să 
pleci. 

— Sonja a zis că o să mă plătească pentru toată noaptea, 
pentru că nu ştia când o să apari. 

— Nu-ţi face griji. O să-ţi plătesc toată noaptea dacă 
pleci în clipa asta, a zis Fabian, abia stăpânindu-se să n-o 
scoată cu forţa de pe balcon. 

După ce a plătit o mie de coroane, a luat un teanc de 
post-it-uri şi a început să scrie: 


Iubita mea Sonja, înțeleg că eşti stresată. Dar fiecare 
are nevoie din când în când de o pauză. 
Fabian 


A lipit biletul pe cana cu Jatte, pe care a pus-o alături de 
punga cu toscalângd şi cu CD-ul făcut de el cu cântecul lui 
Prince „I Would Die 4 U” pus de nouăsprezece ori la rând. 
Câte unul pentru fiecare an de când erau împreună. Era 

primul cântec pe care au dansat împreună, şi de atunci era 
cântecul lor. 

Işi amintea de parcă ar fi fost ieri. Reuşise să împrumute 
un card de membru al clubului Lido - un club de noapte 
deschis într-o fostă sală de spectacole pornografice, ai 
cărui membri erau în marea majoritate scriitori, muzicieni 
şi actori. 

Odată intrat, se temuse că avea să descopere cineva că 
nu scrie şi nu cântă în vreo formaţie, sau, cel mai grav - că 
e din Skâne. Aşa că i-a evitat pe toţi şi a stat la marginea 
ringului de dans, cu o bere în mână. După câteva ore a 
recunoscut, în cele din urmă, în sinea lui că nu-i cine ştie 
ce scofală şi s-a dus la garderobă ca să-şi ia haina. 

Atunci, tocmai când se îndrepta spre uşă, DJ-ul a pus 
acel cântec şi viaţa lui s-a schimbat pentru totdeauna. S-a 
întors şi s-a încumetat să intre pe ring. Nu dansa niciodată. 
Nu reuşise niciodată să facă un pas în ritmul muzicii. Dar 
n-a avut importanţă, deoarece dintr-odată ea a fost acolo. 
Poate că fusese acolo tot timpul. Poate că tocmai apăruse. 
Fără să se gândească, el şi-a croit drum prin mulţime şi a 
început să danseze cu ea. 

In varianta Sonjei, ea fusese cea care l-a văzut, însă asta 
nu schimba nimic. El simţea că găsise ce căuta, şi până în 
ziua de azi îşi amintea cum a fost îmbătat de fericire când 
ea l-a prins de mână. 

Două minute şi cincizeci şi nouă de secunde. 

N-a fost nevoie de mai mult ca să înţeleagă amândoi. 

Că erau ei, numai ei. 

Apoi cântecul s-a terminat. 

De cât timp vor avea nevoie acum, şi-a zis, în vreme ce 
cobora treptele de la intrare spre taxiul care aştepta să 
ducă punga cu bunătăţi la atelierul Sonjei, în Oraşul Vechi. 

Dunja Hougaard s-a trezit brusc dintr-un somn fără vise, 
ca şi cum cineva ar fi pus-o brusc în priză. La început a 
crezut că încearcă cineva s-o sufoce, apăsându-i pe faţă o 
pungă de plastic. Oricât s-a străduit să respire, nu primea 
aer, până ce a reuşit să-şi întoarcă faţa într-o parte. 

Apoi şi-a zis că e acasă, în patul ei, şi a ajuns cu capul 
sub cuvertură. Dar, chiar dacă erau în plină iarnă şi 
Carsten înlocuise storurile de un galben ca lămâia cu cele 
de un cafeniu-închis, niciodată nu era atât de întuneric în 
dormitor. Şi apoi, totul se scutura şi se legăna în jurul ei. 

Trebuia să fie într-o maşină. Dar cum ajunsese acolo şi 
de ce era ghemuită cu genunchii la piept, fără să se poată 
mişca? Ce s-a întâmplat? A încercat să-şi aducă aminte, 
însă n-a putut. Ultimele zile, sau poate că fuseseră doar 
ore, erau încă o pagină nescrisă, aşteptând să fie umplute 
cu amintiri şi trăiri. 

După ce acestea au năvălit peste ea, şi-a dorit să se afle 
din nou în neştiinţă şi în uitarea eliberatoare. Dar acum 
era prea târziu. Imaginile din investigaţiile femeilor violate 
care fuseseră torturate până ce muriseră i se întipăriseră 
în minte şi n-aveau s-o mai părăsească niciodată. La fel ca 
imaginea clădirii industriale părăsite înainte ca totul să 
devină negru. 

A încercat să-şi îndrepte corpul care o durea, dar locul 
era prea strâmt. Piciorul luxat încă o durea, iar celălalt se 
lovise de ceva dur. În plus, simţea apăsare din toate 
părţile, ca şi cum scopul era să scoată tot aerul din ea. 

Ia stai... Lanterna. A scos-o din buzunarul blugilor şi a 
apăsat butonul de la capătul tijei. Lumina era atât de 
slabă, încât părea că se poate stinge în orice moment, dar 
a reuşit să-şi dea seama că foşnetul venea exact de la ceea 
ce bănuise - saci de gunoi negri. 

A apucat lanterna cu gura şi şi-a împins arătătorul prin 
plastic, făcând o gaură în sacul aflat chiar deasupra sa. 

Mai întâi au fost câteva picături. 

Apoi a început să curgă şuvoi. 

Direct pe faţa sa. 

Duhoarea usturătoare a izbit-o ca o armă chimică. A 
încercat să ţipe cât a putut de tare în cele câteva secunde 
şi lichidul vâscos i-a intrat în gură. Atunci a amuţit brusc şi 
şi-a întors faţa de la gaură, în vreme ce maşina a frânat şi 
a virat brusc. 

Era sânge. Dar mirosul groaznic arăta că sângele e 
amestecat cu fluide de descompunere. I s-a făcut greață şi 
a încercat să vomite, însă n-a ieşit nimic din ea în afară de 
câteva ghemotoace de mucus. Asta i-a amintit de scoaterea 
amigdalelor, când era adolescentă, şi una dintre rănile din 
gât nu se mai vindeca. După câteva zile a vomitat atâta 
sânge închegat, care i se adunase în stomac, încât a 
trebuit să fie dusă cu salvarea la Urgenţe ca să i se 
cauterizeze gâtul. 

Până acum, fusese cea mai urâtă întâmplare din viaţa ei. 

A încercat să se calmeze, cu toate că simţea cum lichidul 
i se scurge pe gât şi se prelinge mai departe pe sub bluză, 
peste sânul stâng. Tot ce putea face ca să ţină în frâu 
panica era să încerce să se gândească la altceva. La faptul 
că primul lucru pe care avea să-l facă după ce ajungea 
acasă era o baie fierbinte şi să-i spună lui Carsten să 
comande ceva de la Pizza Mira, cu toate că el credea că nu 
e o hrană sănătoasă. Ştia exact ce vrea: Numărul 
cincisprezece, cu roşii, brânză, ceapă, spanac, cartofi şi 
brânză feta, cu sos de usturoi separat. 

Dacă mai ajungea vreodată acasă. 

După ce ultima picătură i-a lovit faţa, s-a uitat iarăşi cu 
lanterna prin gaură şi a dat de ochi morţi care o fixau. Insă 
nu era surprinsă. Pur şi simplu presupusese că îi aparţin 
Katjei Skov, şi nu lui Aksel Neuman. 

Aşadar, iată unde fusese el tot timpul, tăiat în bucăţi şi 
îndesat în saci de gunoi, la fel cu Katja Skov care, probabil, 
era şi ea în portbagaj. Dar, cine ştie de ce, făptaşul o 
cruţase. Sau nu mai avusese timp şi era în drum spre alt 
loc în care să-şi poată continua lucrul netulburat? Nu, stai 
aşa... Acum chiar că se opreau. A auzit cum tace motorul şi 


e 265 œ» 


apoi o portieră care se deschide şi se închide. Şi-a 
imaginat cum se deschide portbagajul şi el o trage afară. 
Probabil că o păstrase pentru sfârşit şi se gândise la ceva 
foarte special, ca să-i amâne moartea cât mai mult posibil. 

A încercat din nou să-şi întindă picioarele, în vreme ce 
auzea cum e târât ceva peste plafonul maşinii. Insă 
picioarele nu i se mişcau. Atunci a încercat să împingă 
deoparte unul dintre sacii de gunoi de sub ea, în care 
păreau să fie două picioare. În cele din urmă, a putut să-şi 
întindă braţele deasupra capului şi mai departe, pe podea, 
dincolo de sacii de gunoi, până a dat de un perete aspru, 
care părea să fie o carpetă. A bâjbâit prin deschizătura din 
mijlocul peretelui până a găsit ceea ce căuta. O buclă care 
a scos un clic când a tras de ea şi a rabatat bancheta. 

Acum putea, în sfârşit, să se târască afară din portbagaj 
pe bancheta din spate a maşinii. Încă nu-şi putea mişca 
picioarele, cu toate că amorţeala începuse să dispară. 
Părea că îi curge prin ele apă gazoasă. S-a tras până la 
portiera din dreapta şi a încercat s-o deschidă. Era singura 
ei şansă. Să iasă din maşină înainte ca el să se întoarcă. S- 
o şteargă de acolo. Dar oricât de tare a tras şi a smucit de 
mâner, n-a reuşit s-o deschidă. A cuprins-o disperarea şi 
nu s-a mai putut împiedica să tipe şi să bată în geam până 
ce şi-a consumat ultimul strop de energie, apoi a izbucnit 
în plâns. 

De-abia după ce s-a liniştit şi a deschis ochii a văzut 
coada care se ivea de sub scaunul pasagerului. 

Toporul. Arma crimei pe care Kjeld Richter şi oamenii lui 
n-au găsit-o. 

Cu toate că ştia că n-ar trebui, şi că Richter probabil o 
să se supere, l-a ridicat cu amândouă mâinile şi l-a izbit în 
geam cu toate puterile. Toporul a sărit înapoi, ca într-un 
film derulat invers. Apoi l-a mai izbit o dată. Şi încă o dată. 
După zece izbituri a văzut, în cele din urmă, o crăpătură, 
iar după douăzeci sticla s-a spart de tot. A trecut lama 
peste cadrul geamului, ca să desprindă cioburile rămase, 
s-a strecurat prin deschizătură şi capul i s-a lovit de un soi 
de învelitoare, apoi a căzut pe o podea rece, dură. 

Pleacă de aici. Şi-a repetat asta. Oriunde s-ar fi aflat, 
trebuia să plece cât mai repede. Inainte ca el să se 
întoarcă după ea. 

S-a târât pe sub învelitoare şi a mijit ochii în lumina 
puternică. Picioarele refuzau încă să o asculte, aşa că a 
alunecat pe podeaua aspră, julindu-şi antebraţele. Sub ea 
era o săgeată albă mare şi sute de lămpi de pe tavan 
luminau şiruri nesfârşite de maşini. Nu era ţipenie de om. 
Oare chiar o lăsase acolo? 

Sângele începuse, în sfârşit, să-i circule prin picioare, 
aşa că şi-a adunat puterile şi s-a ridicat cu grijă pe piciorul 
sănătos. Piciorul îi tremura şi n-a trecut mult până ce tot 
corpul a început să-i tremure. Îi era frig şi simţea lipsa 
paltonului. Poate că era încă în maşină. Poate că nu. N- 
avea importanţă. Nimic nu putea acum s-o facă să se 
întoarcă. 

A pornit şchiopătând printre maşini şi a ajuns la alt şir şi 
apoi la altul. În cele din urmă a văzut semnul pe care 
sperase să-l găsească. Uşile de sticlă s-au dat în lături fără 
zgomot şi dincolo de ele era cu câteva grade mai cald. 
Poate chiar cu câteva grade peste nivelul îngheţului. A 
văzut o scară în spirală care mergea în ambele direcţii, dar 
s-a dus la şirul de lifturi şi a apăsat pe buton. 

Aproape imediat a auzit un clinchet de la liftul aflat cel 
mai departe de ea şi, cu toate că a şontâcăit până acolo cât 
de repede a putut, uşile care se închideau i-au prins trupul 
deja dureros. Ajunsă înăuntru, a apăsat pe butonul verde 
şi, pe când aştepta ca liftul s-o ducă în sus sau în jos, s-a 
răsucit spre oglindă. Dar când şi-a văzut imaginea şi-a dat 
seama că nu înţelege nimic. 

Absolut nimic. 

— Deci, ce o să facem? a întrebat Matilda, încă 
bosumflată pentru că îi oprise Regele Leu. 

— Cred că o să începem cumpărând alimente şi 
pregătind o cină pe cinste. 

Fabian s-a întors spre Theodor, care fusese de acord să- 
şi lase şi el o dată computerul şi să iasă din camera lui. 

— Putem să luăm şi dulciuri? Te rog... s-a smiorcăit 
Matilda. 

Fabian s-a gândit la interdicţia la dulciuri pusă de Sonja 
la sfârşitul verii, când începuse să-şi facă griji pentru 
greutatea Matildei. El nu-i împărtăşise îngrijorarea, şi cele 
câteva kilograme din vară se topiseră deja, oricum. 

— Bine, a zis în cele din urmă. Dar să nu-i spuneţi lui 
mami. 

— Şi julmust, pentru că s-a terminat deja! 

— Sigur. Şi apoi m-am gândit să închiriem un film pe 
care nu l-am văzut deja de o sută de ori. Sună bine? 

— Da! a strigat Matilda, începând să bată din palme. 

— Şi tu, Theodor? Ce zici? 

Theodor a ridicat din umeri şi a privit pe lângă Fabian. 

— Sigur, cred că sună bine. Dar nu pot. 

— Şi de ce nu poţi, dacă-mi permiţi să întreb? 

— Am alte planuri. 

— Aşa, şi ce fel de planuri? 

Theodor a ridicat din nou din umeri. 

— Nimic special. Doar să mă întâlnesc cu nişte prieteni. 

— Care prieteni? 

Fabian avea impresia că sună ca un disc zgâriat. 

— Nu-i cunoşti. 

— Şi ce o să faceţi tu şi „prietenii” ăştia? a zis Matilda, 
încrucişându-şi braţele. 

— Matilda, nu-i nevoie să faci pe polițistul. Eu sunt 
părintele aici. Nu... 

— Doar întrebam. 

— Dar pricepe odată! Nu-i treaba ta, la naiba! Bine? a 

strigat Theodor. 

— Ba, de fapt, este, a zis Fabian. Şi dacă nu v-aţi hotărât 
să faceţi altceva decât să umblaţi prin oraş, de ce nu stai 
aici să mănânci chipsuri şi să te uiţi la un film cu noi? 

Theodor şi-a dat ochii peste cap şi s-a ridicat de pe 
scaun. 

— Nu înţelegi nimic, la naiba! 

— Ascultă! Nu folosim aici limbajul acesta! 

— Decât atunci când tu şi mama vă certati, vrei să zici. 

Theodor le-a întors spatele şi a dispărut în camera lui. 

leşise drept în calea croşeului şi fusese făcut knock-out, 
şi cel mai grav era că fiul său avea dreptate. Cu toate că 
erau conştienţi amândoi că nu trebuie să se certe în faţa 
copiilor, el şi Sonja o făceau, folosind de fiecare dată un 
limbaj tot mai dur. 

— Ce drăguţ, a zis Matilda, afişând un zâmbet ţeapăn, 
pe când începea să bată cu degetele în masă. 

Nu ştia nici el dacă a fost ironia Matildei sau doar o 
încercare jalnică de a stabili nişte hotare. Dar dintr-odată 
se afla în mijlocul camerei lui Theodor, clocotind de furie. 

— Nu ştiu ce fel de atitudine crezi tu că e potrivită în 
această casă. Insă nu am decât un lucru să-ţi spun, că nu e 
în ordine. Aşa încât, dacă aş fi în locul tău, aş lăsa-o baltă 
chiar acum. Ai priceput? 

— Whatever“... a zis Theodor, care se aşezase deja la 
computer. 

— Nu, nu-i deloc „whatever“! 

Fabian a smuls cablul computerului, care s-a închis. 

— Ce mama dracului faci?! Nu poţi să... 

— Ba da, nu uita că pot! Eu sunt cel care a dat bani pe el 
şi eu sunt cel care plăteşte factura la curent! 

— Eşti prea al dracului de... 

— Acum ascultă aici! N-ai decât treisprezece ani şi, 
oricât de dur ar părea, eu şi mama suntem cei care 
hotărâm ce e mai bine pentru tine. Şi aşa vor sta lucrurile 
încă cinci ani. Şi, în acest moment, am hotărât că o să stai 
acasă în seara asta! S-a înţeles? 

— Poţi să uiţi de asta... a zis Theodor, întinzându-se 
după cablu. 

— Să uit? Ştii ce poţi tu să uiţi? Ha? Ştii ce? Uită-te la 
mine când îţi vorbesc! 

Acum Fabian era atât de furios, încât i se zguduia tot 
corpul. 

Theodor a oftat şi l-a privit în ochi. 

— Poţi să uiţi de statul aici, la computer! Şi de acum 
încolo o să fii acolo, cu mine şi Matilda, transformând asta 
într-o seară plăcută! 

— Viaţa e prea scurtă pentru asta. Hotărăşte ce dracu’ 
vrei. Eu plec, oricum. 

Theodor s-a ridicat de pe scaun. 

— Pleci, pe naiba! a strigat Fabian, împingându-l la loc 
pe scaun. 

— Te-ai scrântit dracului la cap! 

— Ce-ai zis? 

— Am zis că te-ai... 

Doar atât a putut zice. 

Palma a venit din senin şi l-a surprins pe Theodor la fel 
de mult ca pe Fabian. Niciodată nu-şi mai lovise copiii şi 
nu se crezuse niciodată în stare să facă aşa ceva. Dar acum 
depăşise orice limită şi, oricât s-ar fi străduit, n-avea să 
mai poată schimba asta vreodată. 

Theodor şi-a dus mâna la obraz şi a coborât privirea. 
Niciunul n-a zis nimic timp de câteva minute. A încercat, 
dar nu-i venea în minte nimic care să poată repara nici 
măcar pe departe stricăciunea pe care tocmai o produsese. 

În copilărie i se întâmplase să se înfurie foarte tare. Dar 
nu-şi amintea să se fi întâmplat asta de când era adult. Nu 
până acum. Furia asta oarbă care se trezise la viaţă, 
imposibil de stăpânit. Să fie oare chiar atât de stresat? 

După alte câteva minute de tăcere, s-a lăsat pe vine în 
faţa fiului său. 

— Theodor, îmi pare rău... Îmi pare rău... Doar că m-am 
înfuriat foarte tare. Asta nu-i o scuză, dar... A fost un lucru 
cu adevărat prostesc. Aşa a fost, şi e de neiertat din toate 
punctele de vedere. 

— E în ordine... a zis Theodor, neluându-şi ochii de la 
podea. 

— Nu, nu e deloc în ordine. Ceea ce am făcut este de 
fapt un delict, aşa că poţi face plângere dacă vrei. 

— Las-o baltă. Am zis că e în ordine. 

— Auzi... Ce-ar fi să începem din nou seara asta de la 
zero? 

— Bine, a zis Theodor, dând din cap. Cred că o să rămân 
acasă. 

— E grozav, a zis Fabian, agăţându-se din toate puterile 
de speranța vagă că seara ar putea să nu fie stricată cu 
totul. 

Theodor a ridicat capul şi s-a uitat drept în ochii lui. 

— Dar acum aş dori cu adevărat să pleci din camera 
mea. 

— Sigur. Fireşte. 

Fabian s-a ridicat, l-a bătut uşurel cu palma pe cap, cu 
stângăcie, şi a plecat. 

Benny Willumsen a coborât din tren în Gara Centrală din 
Copenhaga, cu toate că ar fi putut să mai rămână două 
staţii până la Nørreport. Dar a hotărât să ia trenul 
regional. Asta din cauză că femeia aşezată în faţa lui citea 
Ekstra Bladet. Urcase la aeroportul Kastrup şi probabil că 
în orice moment putea să-şi dea seama că faţa lui 
împodobeşte prima pagină. 


DAT ÎN URMĂRIRE - ACUM E VÂNAT ÎN SUEDIA 


Fotografia de sub titlu fusese făcută la proces, şi îşi 
amintea că se străduise să zâmbească şi să arate cât mai 
prietenos şi nevinovat posibil. 

Din nefericire, trenul regional era plin de oameni care 
răsfoiau Berlingske Tidende, Politiken şi Urban, jurnalul 
gratuit. 


ÎNCĂ NU SE ŞTIE NIMIC DE KATJA SKOV | 
POLIŢIA SUEDEZĂ SE TEME DE CE-I MAI RĂU 


Ştiu cu toţii pe dracu”, şi-a zis în vreme ce cobora la 
staţia Vesterport. Credeau că înţeleg, însă n-aveau nicio 
afurisită de idee. Şi-a tras pălăria mai jos cu o mână, ca să 
nu i-o sufle vântul, şi a urcat grăbit scara, după care a 
mers mai departe pe Kampmannsgade, apoi a sărit pe 
gheaţă şi a traversat lacul Sankt Jørgen. 

În realitate, n-ar fi trebuit să fie surprins. Faptul că era 
unul dintre suspecți nu era mai senzaţional decât faptul că 
trenul său avusese la început o întârziere la Malmö. Date 
fiind asemănările între aceste crime şi propriile activităţi, 
era doar o chestiune de timp până ca el să ajungă în capul 
listei suspecţilor. Şi, după mica sa aventură de pe masa din 
bucătărie, era şi mai uluitor faptul că era încă în viaţă. 

După ce se terminase orgasmul fusese sigur că i-a sunat 
ceasul. Aproape că se simţea pregătit. Avea să fie destul de 

potrivit. Orgasmul însuşi meritase să mori pentru el. Dar n- 
a făcut decât să adoarmă şi când s-a trezit din nou pe masa 
din bucătărie, banda care îl ţinuse legat dispăruse. Şi-a dat 
seama imediat că poliţia îi forţează uşa, ceea ce explica de 
ce s-a trezit. 

N-a avut timp să se gândească la ceea ce se întâmplase 
mai devreme, creierul reptilian l-a făcut să sară de pe 
masă şi a ieşit pe balcon în pielea goală. Din fericire, uşa 
dinspre balcon a apartamentului vecinilor nu era încuiată, 
şi a reuşit să ia o pereche de chiloţi, şosete, pantaloni cu 
bretele şi o cămaşă veche, îngălbenită, fără să-l trezească 
pe bătrânul care dormea. 

În hol, ai cărui pereţi erau împodobiţi cu farfurii 
ornamentale, a găsit pantofi, un palton şi o pălărie, apoi a 
mers pe palier şi pe scări în jos, încrucişându-şi drumul cu 
un şuvoi de poliţişti în uniformă şi în civil care i-au zis să 
nu le stea în drum. N 

De atunci încolo a făcut exact asta. În primele zile a fost 
mereu în mişcare, ca să nu atragă atenția. Dar când a găsit 
un iaht Maxi 95 descuiat, tras pe uscat în Limhamn, a 
reuşit în sfârşit să se culce în cabină şi să se destindă. 

Şi apoi, în faza dintre somn şi trezire, şi-a dat seama 
dintr-odată cum se potriveau toate. Asemănările izbitoare 
dintre cele petrecute în Tiberrup şi micul său exerciţiu pe 
plaja Fortuna din Rydebăck, cu doi ani înainte. De ce era 
încă în viaţă. Ce fusese în realitate secvenţa erotică din 
apartamentul său. 

În acel moment, şi-a dat seama că n-avea nicio şansă. Nu 
era decât un fel în care se putea termina totul. Avusese 
grijă să nu lase vreo urmă şi niciodată, absolut niciodată să 
nu se repete. El era cel care, în ciuda tuturor aşteptărilor, 
reuşise să scape nevătămat dintr-un proces. 

Acum se terminase. 

Era dat în urmărire, probabil că mult dincolo de 
graniţele Suediei şi ale Danemarcei. Cu alte cuvinte, n- 
avea importanţă cât timp reuşea să stea ascuns. Nu era 
decât o chestiune de timp până ca poliţista daneză, despre 
care ziarele spuneau că e pe urmele lui, să-l ducă lao 

condamnare pe viaţă, cu probe atât de solide, încât niciun 
avocat al apărării din lume să nu le poată ocoli. Şi el nu 
era pregătit să fie închis, nici pe departe. Încă mai avea 
atât de multe idei pe care nu le încercase. 

În acel sentiment de frustrare, i-a venit ideea. O idee 
care curând a devenit un plan concret. O acadea care avea 
să-i rămână în amintire destul de mult timp ca să-i 
lumineze toţi anii de închisoare aflaţi în faţa sa. Era atât de 
simplu, că nu şi-a putut înăbuşi râsul pe când străbătea 
ultimii metri de gheaţă. În loc să se ascundă, ar trebui să 
încerce s-o găsească el pe ea. 

A trecut peste bordura digului, a traversat Rosenarnms 
Alle şi a mers mai departe, pe lângă biserica Bethlehem. 
Trecuseră câţiva ani de când nu mai fusese în Narebro, dar 
părea că a fost ieri, şi n-avea să-i fie greu deloc să ajungă 
pe Blågårdsgade, numărul 4. 

După o jumătate de oră de Harry Potter şi Prinţul 
Semipur, Fabian nu se mai concentra şi se trudea să-şi ţină 
ochii deschişi. Încă un meci de vâjthaţ şi avea să adoarmă 
pe veci. Dacă ar fi putut să aleagă el filmul, ar fi închiriat 
Marea mahmureală. Malin zicea că e unul dintre cele mai 
amuzante filme pe care le văzuse de ani de zile şi îi 
recomanda să-l vadă împreună cu Theodor. Dar Matilda nu 
se lăsase convinsă şi ţinuse morţiş la Harry Potter, cu 
toate că îl văzuse deja de două ori la cinematograf în 
timpul verii. 

Totuşi, au petrecut o seară plăcută, reuşind să strecoare 
şi nişte karaoke şi o partidă de Monopoly, pe care Matilda 
a câştigat-o după numai o oră şi jumătate, pentru că se 
repezise să pună hoteluri în piaţa centrală şi în 
Norrmalmstorg“?. 

Pe de altă parte, n-a primit nicio veste de la Sonja, cu 
toate că trecuseră câteva ore de când îi trimisese punga cu 
cafea şi toscalângd. A încercat să nu lase asta să-l 
necăjească, dar nu putea să împiedice iritarea să se 
furişeze pe măsură ce trecea seara. Nu încăpea îndoială că 
erau amândoi foarte ocupați. Însă el, cel puţin, încerca să 
arate că îi pasă. Sonja nu se obosea nici măcar să trimită 
un scurt mesaj de mulţumire. 

— Mă duc să fac curăţenie, a zis, ridicându-se de pe 
canapea. 

— Să opresc filmul? 

Matilda s-a întins după telecomandă. 

— Nu, e în ordine. Uită-te mai departe. 

Pe drum spre bucătărie s-a oprit în dreptul uşii închise 
de la camera lui Theodor şi a ridicat mâna să bată, dar s-a 
stăpânit. Nu putea face mai mult în această seară. Putea să 
spună de oricât de multe ori că-i pare rău. Dar asta n-ar 
schimba nimic. Pasul următor trebuia să-l facă Theodor 
însuşi şi, în afară de momentul în care şi-a luat ceva de 

mâncare, nu ieşise din cameră toată seara. Şi, dacă Fabian 
îşi cunoştea fiul, aşa avea să continue o vreme. 

Era o trăsătură pe care o moştenise de la mamă. Nimeni 
nu putea folosi tăcerea aşa de eficient ca Sonja. Era o 
tăcere corozivă care, de-a lungul anilor, îi făcuse viaţa 
amară şi adesea îl silise să-şi ceară iertare după o ceartă, 
chiar dacă greşeala fusese de partea ei. 

O dată, a rămas ferm pe poziţie, a refuzat să-şi asume 
vina şi i-a plătit cu aceeaşi monedă. Într-o călătorie de 
două săptămâni prin Franţa şi Italia nu şi-au spus unul 
altuia mai mult decât era absolut necesar. După câteva zile 
s-au molipsit şi copiii de proasta lor dispoziţie, au devenit 
agitaţi şi au început să se ia la harţă şi, printr-o înţelegere 
tacită, de cum aveau ocazia, fiecare lua un copil şi îşi făcea 
propriul program. Până în ziua de azi era unul dintre cele 
mai rele lucruri pe care le trăise, cu toate că nu-şi mai 
amintea de la ce pornise cearta. 

A încercat să alunge amintirea pe când lua telefonul ca 
să verifice dacă nu a ratat vreun SMS sau vreun apel. Apoi 
s-a dus în bucătărie şi a deschis combina muzicală. În timp 
ce strângea masa a început albumul Broken Social Scene. 
În ultimele şase luni nu reuşise să pună alt CD din cauză 
că butonul de scoatere a discului era stricat. Din fericire, 
albumul avea atât de multe fațete, încât încă nu se 
săturase să-l asculte. 

Telefonul a dat un semnal în mijlocul cântecului „Hotel”. 
În sfârşit, şi-a spus, deschizând mesajul. A fost surprins de 
propria dezamăgire când şi-a dat seama că nu e de la 
Sonja. 

Tocmai am ieşit din baie. O să fiu gata într-o oră. E în 
continuare valabil pentru tine? Ne vedem la Lydmar... N 

Aşa era, îi promisese Nivei că-i face cinste cu o băutură 
în seara aceea. Îi ieşise cu totul din minte. Sau poate că a 
reprimat gândul. A scris un mesaj spunând că, din păcate, 
trebuie să anuleze întâlnirea, pentru că e acasă singur cu 
copiii. 

Ce păcat! Plănuisem să-ţi aduc un mic cadou. Unul care 
ştiu că ti-ar plăcea. 

După două ore, Theodor încă nu ieşise din camera lui, 
Matilda adormise şi Sonja încă nu dăduse niciun semn de 
viaţă. 

Iar Fabian era într-un taxi în drum spre Lydmar. 

Primul gând al Dunjei Hougaard a fost că nu poate fi ea 
persoana care o priveşte din oglinda liftului. Ar fi trebuit 
să fie cineva care căutase prin dulap şi îşi pusese hainele 
ei. Blugii negri şi o bluză bej uşoară, care era de fapt prea 
frumoasă pentru o zi obişnuită, dar o alesese pentru că 
avea să-şi întâlnească colegii de cealaltă parte a strâmtorii. 

Acum era sfâşiată şi murdară de sânge. 

La fel ca blugii, iar părul îi era încâlcit în şuviţe groase, 
lipicioase. 

Dar cel mai mult era vorba despre faţa ei. 

Chiar dacă putea să recunoască în sinea sa timp de 
câteva secunde că nu se uită la altă femeie, faţa o făcea să 
aibă îndoieli. Sângele şi alte fluide corporale uscate erau o 
problemă. Dar zgărieturile de pe frunte, ca să nu mai 
vorbim de vânătăi şi umflături, erau mult mai rele. 

Orice i-o fi făcut Benny Willumsen, nu fusese prea 
grijuliu. 

Uşile liftului s-au deschis, iar Dunja şi-a luat ochii de la 
oglindă şi a pornit prin noapte, şchiopătând. Vântul rece ca 
gheaţa trecea prin ea, ca şi cum corpul i-ar fi fost perforat. 
Un şuvoi constant de taxiuri trecea pe alături, dar n-a 
încercat să oprească vreunul. Dacă se gândea cum arată, 
nici măcar ea nu s-ar fi luat în maşină. 

A mers vreo treizeci de metri de-a lungul unui trotuar 
îngust, îngheţat. Apoi a auzit un huruit puternic. Când a 
ridicat privirea spre noaptea fără stele şi a văzut lumini de 
poziţie care dirijau o aterizare, şi-a dat seama că e chiar 
lângă aeroportul Kastrup. 

E pe cale să fugă din ţară? Poate că de aceea a lăsat 
maşina acolo, şi-a zis pe când urca în metroul cu pilot 
automat, ignorând privirile îngrozite ale celorlalţi călători. 
Însă el era dat în urmărire şi, câtă vreme nu-şi schimba 
înfăţişarea şi nu făcea rost de un paşaport fals, n-avea cum 
să treacă de punctul de control. 

La staţia Nørreport a renunţat la încercarea de a îmbina 

toate piesele şi a coborât. Gândul că ajunge acasă i-a dat 
puterea să înfrunte durerea din picior şi să se grăbească 
pe toată Frederiksborggade şi peste podul Dronning 
Louises. Când a ajuns la clădirea în care locuia, a apăsat 
pe butonul de sub plăcuţa luminată cu numele ei şi al lui 
Carsten. Însă nu s-a auzit pârâitul din difuzor sau zgomotul 
de deblocare a uşii. 

Într-un fel, era tipic pentru Carsten. Câtă vreme nu 
aştepta vreo vizită, nu se deranja să răspundă la interfon, 
care era departe, pe hol. Ori e un spărgător, ori cineva 
care distribuie pliante, era scuza lui obişnuită. Dar putea fi 
cineva care avusese de-a face cu un criminal în serie şi 
care îşi pierduse cheile şi mobilul şi era pe cale să se 
aleagă cu degerături. 

A încercat din nou, ţinând degetul apăsat mult peste 
limita la care ar fi fost considerat rezonabil, chiar dacă ştia 
că n-o să aibă efect asupra lui Carsten. Dimpotrivă, i-ar fi 
oferit încă un argument ca să nu se ridice. De ce să las să 
intre pe cineva care deja mi-a stricat cheful? Dar n-ar fi 
trebuit să-şi dea seama până acum că era ea? Lipsea de cel 
puţin douăzeci şi patru de ore, aşa că ar fi trebuit să fie 
curios pe unde este. A făcut câţiva paşi în spate şi s-a uitat 
spre apartament. Nu erau aprinse luminile. Cum, nu era 
acasă? Asta devenea de-a dreptul ciudat. 

S-a întors la uşă şi a început, îndârjită, să sune la ceilalţi 
locatari. Avea nevoie să se încălzească. În cele din urmă, 
un vecin i-a dat drumul înăuntru şi, fără să aprindă lumina 
de pe palier, a urcat la etajul trei. Ghiveciul cu yucca părea 
că e pe cale să se prăbuşească, aşa că l-a îndreptat. S-a 
uitat prin fanta din uşă şi a văzut că lumina din hole 
stinsă. Dar uşa era descuiată, lucru şi mai ciudat. A intrat 
şi a închis cu grijă uşa. 

Era linişte, în afară de un cântec de-al Madonnei care se 
auzea înăbuşit din apartamentul vecinului. Aşadar, Carsten 
nu era acasă. Şi totuşi, apartamentul era descuiat. A intrat 
fără să aprindă luminile şi a bâjbâit de-a lungul pereţilor 
până în dormitor. 

Patul era făcut, cu cuvertura întinsă perfect, cum numai 

Carsten era în stare s-o facă. În mod normal, asta ar fi 
scos-o din sărite, pentru că el se plângea întotdeauna de 
felul în care face ea patul. Însă de data asta a liniştit-o. 
Cumva, făcea ca el să fie mai prezent. Probabil că exista o 
explicaţie firească a absenței lui. 

A mers mai departe până în bucătărie şi a găsit 
explicaţia sub forma unui bilet scris de mână. 


Bună, iubito, 
Am încercat să dau de tine. Pierd avionul dacă mai 
aştept. Ne vedem marţi seara. 
Carsten 


Asta era. Îi ieşise cu totul din minte că el pleca la 
Stockholm la un seminar. Se întrebase pe unde umblă şi 
încercase să dea de ea până ce aproape că pierduse 
avionul. A oftat la gândul că uitase, apoi a aprins lampa de 
pe tavan şi s-a spălat cu apă fierbinte pe mâini şi pe faţă. 
Avea să facă baie. Dar mai întâi trebuia să mănânce ceva 
ca să nu leşine. 

Din nefericire, în bucătărie era „curăţenie de tip 
Carsten”. Cu alte cuvinte, niciun lucruşor nu era pus unde 
nu trebuie, şi blatul de lucru era atât de strălucitor şi de 
neted, încât putea sluji de oglindă. Bolul cu fructe era pe 
picurător, iar coşul de pâine era gol. Aruncase toate 
alimentele perisabile, pentru că nu ştia când o să vină ea 
acasă. Frigiderul avusese aceeaşi soartă, aşa că n-a putut 
găsi decât un borcan cu gem de portocale, câteva cutii de 
heringi pe care le cumpăraseră cu câţiva ani înainte, când 
fuseseră la Malmo, şi un tub de Kalles kaviar, pe care 
Carsten ţinuse morţiş să-l cumpere de la IKEA şi de care 
nu se atinsese vreodată. 

A hotărât să pescuiască din coşul de gunoi nişte mere şi 
le-a spălat de zaţul de cafea şi alte resturi. Fiecare 
înghiţitură era delectare pură, şi simţea cum corpul ei 
soarbe toată energia din sucul dulce mult înainte ca el să-i 
ajungă în stomac. 

S-a înapoiat în hol, a apăsat pe comutator şi a deschis 

uşa băii. Însă lumina din baie era tot stinsă. A strecurat 
mâna prin uşă şi a mai apăsat de câteva ori, dar tot 
degeaba. Atunci a aprins lumânările masive înşirate pe 
marginea căzii şi a dat drumul la apă. 

Şi-a aruncat hainele pe podea, s-a aşezat pe WC şi a 
urinat, în vreme ce îşi cerceta piciorul dureros, care era 
umflat zdravăn. Apoi a intrat în apa care scotea aburi. 
Căldura i-a urzicat pielea şi aproape că avea impresia unei 
arsuri de gradul întâi. Dar era o durere plăcută, aşa că s-a 
rezemat cu spatele de cadă şi a lăsat căldura să o 
dezgheţe. 

Şi-a închis ochii şi era pe cale să aţipească, când i-a 
venit un gând care a făcut-o să se ridice în şezut. Cum de 
nu i-a dat prin cap mai devreme? Nu doar Carsten, nimeni 
nu ştia unde e ea şi ce s-a întâmplat. A ieşit din apă, s-a 
înfăşurat într-un prosop şi a pornit repede spre hol, lăsând 
dâre de apă prin tot livingul, până ce a ajuns la telefon. 

Vedea în clădirea de peste drum o pereche tânără 
cinând cu prietenii. Ar fi putut să fie ea şi Carsten. Cu 
două ferestre mai jos, nişte bani treceau dintr-o mână în 
alta şi erau împărţite noi cărţi, iar în apartamentul de 
alături cineva dădea o petrecere cu o mulţime de băuturi 
viu colorate. Toată lumea părea fericită şi nepăsătoare la 
ceea ce se petrecea în întuneric, în afara micii lor bule. 

Până în ziua în care li se întâmpla lor. 

A ridicat telefonul şi a format numărul de la Informaţii. 
Întâi avea să-l sune pe Klippan. Apoi trebuia să-l sune pe 
Sleizner şi să-i spună să-l trimită pe Richer în parcarea 
aeroportului. De Carsten avea să se ocupe la urmă. Ca să 
poată vorbi în vreme ce făcea baie. 

Dar nu avea ton. A apăsat de mai multe ori pe butonul 
verde, însă linia era moartă. Vorbiseră deja despre 
renunţarea la telefonul fix, urmând să rămână doar cu 
mobilele, dar nu luaseră hotărârea definitivă şi, în plus, 
Carsten era împotrivă. 

Apoi a pipăit cablul până la bază şi şi-a dat seama că 
fusese tăiat. 

Avusese timp să se răzgândească de câteva ori în timpul 
drumului cu taxiul până în Blasieholmen. La un moment 
dat, în Oraşul Vechi, chiar îi spusese şoferului să întoarcă 
şi să-l ducă mai bine la atelierul Sonjei. Iar când a intrat, în 
cele din urmă, în restaurantul hotelului şi a văzut-o pe 
Niva aşteptându-l cocoţată pe un scaun de la bar, a 
zbughit-o la toaletă, unde şi-a dat cu apă pe faţă şi s-a 
întrebat ce naiba făcea acolo. 

Inainte de a ieşi din toaletă, s-a uitat încă o dată la 
telefon şi a văzut că Sonja tot nu dăduse niciun semn. S-a 
hotărât să-i mai dea o şansă şi a format numărul ei. Dacă 
răspundea, avea să plece imediat şi să ia primul taxi spre 
casă. 

În vreme ce suna, şi-o imagina cum se uită la telefon, 
vede că este el şi îl pune la loc. 

„Aţi sunat la Sonja Risk. Din păcate, acum nu pot să 
răspund.” 

„Bună, eu sunt”, a zis, în vreme ce intrau doi tipi 
gălăgioşi şi se aşezau în faţa pisoarelor. „Voiam doar să 
văd ce gust avea toscalângd. Şi mi-am zis că poate ai vrea 
să faci o mică pauză, să laşi pensulele deoparte şi să bei 
ceva. Ne-am putea întâlni la Mårten Trotzig, ca să nu ai 
mult de mers înapoi la atelier. Pupici...” A închis şi i-a 
părut imediat rău. Din nou ea era cea care-l determina să 
se umilească, deşi el nu făcuse nimic de care să-i fie 
ruşine. 

Niva stătea în continuare la bar, în partea din spate a 
restaurantului, şi culegea cu scobitoarea o măslină dintr- 
un pahar de martini, în vreme ce-şi făcea de lucru cu 
mobilul. Întotdeauna arătase bine. Ceva din trupul lung, 
subţire, în combinaţie cu tunsoarea scurtă, aproape 
băieţească, îi făcea pe cei mai mulţi dintre bărbaţi să se 
uite după ea pe coridoarele secţiei de poliţie, iar pe 
colegele ei le făcea să se uite în partea opusă. 

Astăzi, dacă era posibil, arăta şi mai bine. Buzele îi erau 

de un roşu-închis şi avea la gât un colier cu pietre colorate 
asortat cu brăţara. Fusta scurtă, strâmtă, dezvăluia cea 
mai mare parte a picioarelor încrucişate. Începuse să facă 
exerciţii fizice. Umerii şi braţele îi arătau mult mai bine 
decât îşi amintea Fabian, şi ţinuta ei era aproape perfectă. 

Mobilul i-a vibrat în buzunar, aşa că l-a scos şi s-a uitat. 

Dacă nu vine muntele la Mahomed, presupun că vine 
Mahomed la munte... 

A citit din nou mesajul, dar tot nu s-a prins. Numărul era 
necunoscut. 

— Un Hendrick's şi tonic. 

Fabian a ridicat privirea de la telefon şi a văzut un 
chelner în faţa lui, cu un pahar înalt plin aşezat pe o tavă. 

— Comandat de doamna de acolo. 

Chelnerul i-a înmânat paharul şi a făcut semn cu capul 
spre Niva, care şi-a fluturat mâna spre el. 

Fabian a respirat adânc şi a pornit spre ea. 

— Începusem să mă îndoiesc că te mai arăţi. 

— Şi eu, a zis Fabian, aşezându-se pe scaunul de lângă 
ea. Dar cine poate să reziste promisiunii unui cadou? 

Niva a răspuns cu un zâmbet. 

— Mai întâi o băutură. Şi-a ridicat paharul, continuând 
să-l privească drept în ochi. În cinstea împiedicării 
îndoielilor să stea în cale. 

Fabian a ridicat paharul şi a sorbit din el. Era, fără 
îndoială, una dintre cele mai bune băuturi pe care le 
gustase vreodată. Era încă foarte acidulată, şi bulele 
ţâşneau la suprafaţă, împrăştiind aroma de lămâie cu care 
fusese stropită, în vreme ce ginul şi tonicul perfect 
echilibrate îi alunecau pe gât. Era aşa de bună, că a trebuit 
să mai ia o înghiţitură înainte de a pune paharul pe tăblia 
de marmură. 

— Aşadar, cum merge investigația? 

Niva a lăsat telefonul din mână. 

— Presupun că ştii că făptaşul, Ossian Kremph, a fost 
arestat şi acum e mort. 

— Cu alte cuvinte, s-a terminat. 

Fabian s-a întrebat dacă trebuie sau nu să-i spună ce 

gândea cu adevărat, dar s-a mulţumit să încuviinţeze. 

— Niva... A privit-o drept în ochi. Ca să fiu sincer, nu 
ştiu ce caut aici. În afară de primirea cadoului promis, 
desigur. 

Niva a râs şi apoi a zâmbit. 

— Nu te schimbi niciodată. Te pricepi la fel de puţin la 
minţit. Cred că ştii exact de ce eşti aici. De aceea eşti 
speriat. 

— Speriat? De ce ar trebui să-mi fie frică? 

— Nu mă întreba. A ridicat din umeri. Nu eu sunt cea 
care se ascunde la toaletă sau îi spune şoferului de taxi să 
întoarcă. 

Fabian nu ştia ce să spună. Cum de ştia asta? Dar, 
înainte să aibă timp să răspundă, ea s-a aplecat şi l-a 
sărutat. El nu voia asta, sau mai degrabă da, voia, însă nu 
era o idee bună. Şi totuşi, n-a putut să reziste respirației 
uşoare pe obraz. Buzelor moi şi limbii care se răsucea, cu 
gust de gin şi vermut. 

Căldurii trupului altcuiva. 

Fabian nu-şi mai amintea ultima dată când el şi Sonja 
fuseseră atât de apropiaţi. Cu atât mai puţin ultima dată 
când se sărutaseră. Şi-a alungat gândul de plecare. In 
schimb, şi-a lăsat nevoile trupului să preia conducerea şi a 
lăsat limbile lor să se joace. Oricât de mult ar fi vrut să 
spună nu, trecuse de punctul în care putea s-o facă. 

Şi-a pus mâna pe piciorul ei şi a simţit căldura radiind în 
sus, prin palmă, şi trezind părţi din el care dormeau de 
mult prea multă vreme. Coapsa ei era una dintre cele mai 
catifelate pe care le atinsese vreodată. 

Şi-a lăsat mâna să urce şi a observat că respiraţia ei se 
precipită. Niva şi-a desfăcut puţin picioarele, ca şi cum ar 
fi subliniat ceea ce era evident. 

Mâna lui a dansat de-a lungul coapsei şi a pătruns pe 
sub fustă. 

— Am putea lua o cameră aici, i-a şoptit el la ureche. 
Dacă există vreuna liberă. 

Vorbele ieşiseră automat, şi nu putea face nimic ca să le 
oprească. 

— Există. Şi-a golit paharul şi a făcut semn cu capul spre 
barman să-i mai aducă unul. Dar poate că ar trebui mai 
întâi să răspunzi. 

Fabian n-a ştiut despre ce vorbeşte până ce i-a fluturat 
telefonul prin faţa ochilor. 

— Cine ştie, poate că e important, a zis ea. 

— Cine ştie, poate că m-am dus deja la culcare şi dorm 
buştean. 

— Poate. 

I-a pescuit din buzunarul interior al hainei telefonul care 
vibra şi s-a uitat la ecran cu un zâmbet enigmatic. 

— Cine e? 

A întins mâna după telefon. 

— Nu te-ai dus la culcare? 

A ţinut telefonul sus, ca el să nu-l poată ajunge, şi nu i l- 
a dat decât după ce n-a mai sunat, apoi a luat o înghiţitură 
din paharul cu martini pe care barmanul tocmai i-l pusese 
în faţă. 

Apelul ratat era de la Malin, care probabil auzise veştile 
despre sinuciderea lui Kremph. În orice caz, se pare că se 
simţea destul de bine ca să se uite la televizor, chiar dacă 
se afla sub supraveghere la Spitalul Soder. 

— Haide acum, a zis Niva, punându-i mâna pe şliţ. 

Fabian a lăsat telefonul din mână, a reluat sărutul şi şi-a 
lăsat mâna să-şi continue drumul. Dar nu putea scăpa de 
gândul că ar trebui s-o sune pe Malin şi să-i spună de 
bănuielile sale despre nevinovăția lui Kremph, cu toate că-i 
promisese soţului ei să se ţină deoparte. 

Aşa că, atunci când telefonul a început din nou să 
vibreze, a răspuns. 

— Bună, tocmai am văzut că m-ai sunat şi mă pregăteam 
să... 
— Despre ce vorbeşti? Nu te-am sunat. 

Spre surprinderea lui Fabian, nu era Malin, ci Sonja, şi 
s-a simţit ca şi cum ar fi făcut o întoarcere dintr-o mişcare, 
riscantă, peste linia de mijloc a autostrăzii şi nu-i rămânea 
decât să se roage să scape cu viaţă. 

— Îmi pare rău, tocmai adormisem şi trebuie să fi visat. 

Niva şi-a dat ochii peste cap şi s-a concentrat pe 
băutură. 

— Of, n-am vrut să te trezesc. Tocmai ţi-am citit mesajul 
şi voiam să-ţi mulţumesc pentru cafea şi tosca. 

— Pentru puţin. Sper că au fost bune. 

— Au fost minunate, Şi, evident, au fost tocmai ceea ce 
îmi trebuia, pentru că de atunci am dus la bun sfârşit 
multe. 

— Asta-i bine. Fabian a schimbat o privire cu Niva. Dar, 
ascultă... Nu vreau să te deranjez... 

— Nu mă deranjezi. Oricum, am nevoie de o pauză. 
Adică, dacă oferta mai e valabilă. 

— Ah, ar fi fost grozav. Dar acum nu mai ştiu. Se gândea 
cu disperare ce să spună mai departe. Am sperat că 
Matilda o să doarmă, dar s-a trezit de câteva ori şi era, 
cum să zic... tare îngrijorată. 

Şi-a întors privirea spre Niva, care şi-a dus mâna la gură 
şi a mimat un căscat. 

— De ce era îngrijorată? N 

— În privința noastră. Că o să ne despărțim. În acest 
moment pare că nu se gândeşte decât la asta. 

— Vrei să vin acasă? 

— Nu, e în ordine. Lucrează mai departe, mă ocup eu. 

— De fapt, chiar mă gândeam la asta. Trebuie să nu ne 
mai certăm în faţa copiilor. 

— Ar trebui să nu ne mai certăm deloc. 

La celălalt capăt s-a auzit un oftat. 

— Pot să vorbesc cu ea? 

— Ăăă... Poftim? 

— Matilda. Pot să vorbesc cu ea? 

— Iubito... tocmai a adormit la loc. 

— Bine, dar... Poţi să mă suni când se trezeşte. 

— Cu siguranţă. S-a uitat la Niva, care a bătut cu 
degetul în ceas şi şi-a azvârlit braţele în aer. Ascultă, sper 
că îţi urmezi în continuare inspiraţia. Ne vedem când vii 
acasă. 

A încheiat convorbirea şi a luat o înghiţitură mare din 
pahar. Dar băutura era deja răsuflată, întocmai aşa cum se 

simţea el. 

Niva l-a privit în ochi. Voia să-i explice şi să încerce să-şi 
pună în cuvinte emoţiile confuze, dar ea a spus-o prima. 

— Fabian, e în ordine. Pot să aştept. 

— Să aştepţi ce? 

Niva a zâmbit şi şi-a trecut degetele prin păr. 

— Niva, dacă crezi că noi doi o să fim... 

Ea i-a pus un deget pe buze şi l-a făcut să tacă. 

— Încă eşti aşa de plin de idealuri. Şi e adorabil, 
aproape dulce. Dar în cea mai mare parte e o naivitate. Cu 
toate că n-are importanţă. Te-ai ţinut de cuvânt şi mi-ai 
făcut cinste cu un pahar, iar acum am de gând să mă ţin şi 
eu de cuvânt. 

Fabian nu pricepea despre ce vorbeşte. 

— De aceea ai venit aici, ai uitat? [i-am promis un 
cadou. O să-l găseşti în telefon. A coborât de pe scaunul de 
bar, şi-a pus degetul mijlociu între picioare şi apoi i l-a 
apăsat pe buze. Să nu mă mai suni decât când eşti 
pregătit. 

Gândul a trecut prin Dunja ca un val de transpiraţie 
rece. Picioarele îi erau gata să i se înmoaie, chiar dacă 
trupul îi era ţeapăn ca o scândură. Greaţa o copleşea şi 
bucăţile de măr pe care tocmai le mâncase îşi croiau drum 
în sus. Nu voia decât să fugă şi să se ascundă sub pătură. 

Cineva fusese în apartament şi tăiase firul telefonului, 
ceea ce explica şi de ce uşa era descuiată. De aceea 
ghiveciul cu yucca de pe palier, sub care se afla chei de 
rezervă, era strâmb. Dar cine? Şi, mai presus de toate, de 
ce? Benny Willumsen avusese deja la Kävlinge ocazia să-i 
vină de hac. 

Apoi şi-a amintit de lumina din baie care nu funcţiona şi 
de perdeaua duşului care era trasă complet. O observase, 
dar nu se putea gândi la altceva decât să se scufunde în 
apa care scotea aburi. Nu era nimic neobişnuit în sine. În 
afară de veşnica pisălogeală a lui Carsten să o lase trasă 
doar pe jumătate după ce face duş, ca faianţa să se poată 
usca aşa cum trebuie şi să nu înceapă să mucegăiască pe 
la colţuri. 

A pus pe canapea telefonul cu firul tăiat, şi-a strâns 
prosopul în jurul trupului şi s-a întors în hol, unde a păşit 
doar pe porțiunile în care ştia că podeaua veche de lemn 
nu scârţâie. După ce a ajuns în bucătărie a luat satârul de 
pe banda magnetică pentru cuțite, s-a întors în hol şi s-a 
oprit în faţa uşii de la baie. 

A şovăit, poate că ar trebui să iasă din casă şi să-i ceară 
unui vecin s-o lase să-i folosească telefonul. Dar nu avea pe 
ea haine şi nu auzise pe nimeni în casă de când se 
întorsese. Dacă cineva avea de gând să-i facă rău, avusese 
deja o jumătate de oră la dispoziţie ca să acţioneze. Nu, şi- 
a zis, oricine o fi fost, cu siguranţă că acum era departe. 

A intrat în baie şi s-a dus la perdeaua duşului trasă, cu 
inima pompându-i adrenalina în sânge. Cu satârul într-o 
mână, a respirat adânc şi cu cealaltă mână a smucit într-o 
parte perdeaua. 

Nu era nimeni şi, în afară de aparatul său de ras de pe 
jos, totul arăta normal. S-a aplecat să-l ia, întrebându-se 
când schimbase ultima oară lama. Aparatul de ras a căzut 
iar pe podea, iar satârul a aterizat la câţiva milimetri de 
degetul mare de la piciorul ei stâng. În acelaşi timp, o 
funie i-a fost trecută peste gât, oprindu-i alimentarea cu 
oxigen. _ 

Nu era deloc surprinsă. Îşi imaginase deja această 
situaţie şi revăzuse în minte de multe ori diferitele 
posibilităţi, Poate nu şi că se va întâmpla chiar acum. Intr- 
un fel, era surprinsă că, fiind polițistă, încă nu-şi avusese 
porţia firească de întâmplări care să-i pună viaţa în pericol. 
Dar se aşteptase la aşa ceva încă de când îşi depusese 
cererea de înscriere la academie. Se întrebase cum o să 
reacționeze. Ce o să-i treacă prin minte şi ce o să simtă. 

Nimic nu se apropia de ceea ce îşi închipuise. Ciudat, 
dar nu era speriată sau agitată şi, cu toate că ar fi putut să 
se afle doar la câteva clipe de moarte, nu s-a gândit a doua 
oară la asta. Nici măcar n-a fost surprinsă că era cu 
adevărat cineva acasă la ea. Încă nu ştia cine este, şi chiar 
că nu-i păsa. În orice caz, nu în clipa aceea. Nu se putea 
gândi decât la un lucru: să rămână în viaţă. 

Să rămână în viaţă cu orice preţ. 

A lăsat din mână satârul. Luase hotărârea cu viteza 
fulgerului. Şi-a băgat câte un deget de la amândouă 
mâinile între funie şi gât. Acum, cel puţin, câştigase câteva 
secunde şi putea s-o împiedice să-i intre adânc în carne. 
Dar tot nu putea să respire. 

Dintr-odată, a simţit o smucitură şi a căzut pe spate. Dar 
nu s-a lovit de gresia de pe jos, ci a fost târâtă pe spate, 
ţinându-se cu mâinile de funie. A încercat să vadă cum 
arată intrusul, dar înainte să o poată face a fost trasă în 
sus şi apoi iar în jos. 

Jos, în apa care încă era caldă. 

Acum sunetul inimii ei era mult mai puternic. Pompa 
sânge lipsit de oxigen cu o disperare din ce în ce mai mare. 
Putea să vadă capul lui ca o umbră întunecată care plutea 
lângă cadă, prea departe ca să-l ajungă cu picioarele cu 

care izbea, până ce lumânările au căzut şi s-au stins pe 
rând. 

Nu mai putea să reziste mult. Dacă nu primea curând 
aer, avea să se termine totul. Durerea din piept era deja pe 
cale să se stingă, împreună cu strigătul disperat al 
plămânilor după oxigen, iar picioarele refuzau să se 
supună impulsurilor pornite din creier, şi s-a prăbuşit iar 
în apă. 

Corpul ei renunţase şi începuse să se blocheze. 

Toate funcţiile, pe rând. 

De la picioare în sus. 

Curând, nici braţele nu mai aveau să-i funcţioneze. 

Hotărârea de a-şi retrage degetele a fost la fel de 
instinctivă ca aceea de a da drumul satârului. Funia i s-a 
adâncit în gât. Dar nu mai avea nicio importanţă. A 
înşfăcat una dintre lumânările masive care mai pâlpâiau pe 
marginea căzii şi a ridicat-o spre umbra întunecată. 
Puterea îi pierise, şi regulile fiziologiei spuneau că ar fi 
trebuit să scape din mână lumânarea, însă n-a scăpat-o. 

Apoi a văzut cum lumina flăcării se întinde peste umbră 
şi devine mai puternică. În cele din urmă funia din jurul 
gâtului s-a desprins. A putut să se ridice. Să iasă din apă. 
Spre focul care lumina acum întreaga cameră de baie. 

Şi-a umplut plămânii cu aer, a tuşit şi a mai respirat de 
câteva ori rapid, până ce şi-a dat seama că Benny 
Willumsen era în flăcări. Nu pricepea ce se întâmplă, dar s- 
a târât din cadă cât de repede a putut şi s-a strecurat 
afară, departe de ţipetele lui. _ 

Trebuia să plece din apartament. Într-un fel sau altul, 
trebuia să iasă. Însă uşa blindată era încuiată. Costase 
peste zece mii de coroane şi, după părerea lui Carsten, era 
mai importantă decât excursia în Rhodos pe care şi-o 
dorise ea atât de mult. 

Din hol îl vedea pe Willumsen aplecat peste cadă, cu 
capul sub apă. l-ar fi fost uşor să se strecoare în încăpere, 
să înşface satârul care era încă în cabina de duş şi să i-l 
înfigă în spinare cu toată puterea. Dar nu se putea mişca. 
Poate că era în continuare paralizată de lipsa de oxigen. 

Sau poate pentru că nu pricepea cum de putea să fie el. 

N-a reacţionat nici când s-a răsucit spre ea, s-a ridicat şi 
şi-a pipăit cu grijă pielea capului pârlită. De-abia când el a 
intrat în cabina de duş, s-a aplecat şi a înşfăcat satârul i-a 
trecut paralizia. A scos cheia din uşa băii, a trântit-o şi a 
încuiat-o pe dinafară înainte ca satârul să străpungă 
lemnul de parcă ar fi fost din mucava. A fugit în living şi a 
început să aprindă şi să stingă lumina. 

Aprins, stins. Aprins, stins. 

Iar şi iar, sperând să o vadă cineva din clădirea de peste 
drum. 

Auzea uşa băii începând să cedeze în faţa satârului. 

Aprins, stins. Aprins, stins. 

Aha. În cele din urmă, a reacţionat perechea cu musafirii 
veniţi la cină. Ea a fluturat mâna şi le-a făcut semn că e în 
pericol, dar n-a avut parte decât de râsete şi aplauze. Apoi 
a auzit un trosnet puternic din hol, când uşa băii a cedat. 
Fără să stea pe gânduri, a răsturnat ghiveciul mare de pe 
podea cu arborele de jad, care supravieţuise luni întregi 
fără lumină sau apă, şi a deschis fereastra de deasupra lui. 

Aerul rece a pătruns imediat în cameră şi i-a făcut pielea 
goală să se înfioare, pe când înşfăca telefonul de pe 
canapea, a fugit cu el în dormitor şi a lăsat uşa 
întredeschisă. A intrat în debara. 

În întunericul deplin, şi-a ridicat cât de sus a putut 
piciorul sănătos şi l-a  proptit într-unul dintre 
compartimentele suportului pentru pantofi care era 
atârnat de uşă. Spre surprinderea ei, acesta a rezistat, şi 
ea a reuşit să se caţăre până în mormanul de tricotaje 
începute şi neterminate şi de haine uitate, cu găuri făcute 
de moliile flămânde. 

L-a auzit pe Willumsen intrând în living, şi nu putea 
decât să spere că ghiveciul răsturnat şi fereastra care 
zăngănea îi vor atrage atenţia. A apăsat butonul verde al 
telefonului şi l-a lipit de ureche, sperând într-o minune. 
Tăcerea părea că nu se mai sfârşeşte, dar, în cele din 
urmă, iată-l. Colacul de salvare sub forma unui ton de apel 
amestecat cu multe pârâituri şi paraziți. Dar era acolo şi, 

întocmai aşa cum sperase, vecinii de sus aveau încă în 
dormitor baza telefonului. 

A format primul dintre cele două numere de telefon pe 
care le ştia pe de rost, dar n-a auzit decât „Tu...”, ca să 
poată turui tot restul în şoaptă, „ai sunat la Carsten 
Rohmer. Din păcate, acum nu pot să răspund”. Evident, 
era la cină sau aşa ceva. La ce se aşteptase? În mod 
normal, nu-i păsa când el nu răspundea. Însă de data asta 
îi venea să plângă, şi i-a lăsat în şoaptă un mesaj în care îi 
spunea să le ceară colegilor ei să vină cât mai repede în 
apartament. 

Celălalt număr şi-l amintea mai ales pentru că era atât 
de greu de uitat. N-avea ce să facă dacă era tocmai al lui 
Jan Hesk. A format numărul, în vreme ce îl auzea pe 
Willumsen că intră în dormitor. 

— Da, sunt Hesk. 

— Bună Jan, eu sunt, a şoptit ea cât de încet a putut. 

— Poftim? Alo? 

— Jan, eu sunt, Dunja. Nu pot să vorbesc mai tare... 

— Dunja, tu eşti? 

— Da, dar trebuie să mă asculţi. Am nevoie de ajutorul 
tău, a zis şi a auzit cum satârul hârşâie pe perete chiar 
lângă debara. 

— De-abia te aud. Legătura e foarte proastă. 

— Jan, trebuie să mă ajuţi. 

— Ce? Nu te aud. Sunt al naibii de mulţi paraziți. 

— Jan, am nevoie de ajutorul tău şi e urgent. 

— Ajutor? Ai nevoie de ajutor? 

— Da, Benny Willumsen e în casa mea... 

— Alo? Se pierde sunetul. Mă auzi? 

— Da, sunt aici. 

— Ar fi trebuit să te gândeşti la asta înainte să-mi înfigi 
cuțitul în spate. 

— Nu, Jan, stai... 

N-a mai auzit decât un clic. A apăsat butonul verde ca să 
formeze 112, dar n-a mai avut timp, pentru că uşa a fost 
dată brusc în lături. Şi-a ţinut răsuflarea şi a încercat să-şi 
facă inima să bată mai încet. Nu era clar dacă o văzuse sau 

o auzise. Dar putea să-i audă răsuflarea înceată şi să simtă 
mirosul înţepător al părului pârlit. Secundele au trecut 
greu, până ce el a închis în sfârşit uşa şi ea a crezut că a 
scăpat. 

Dintr-odată, telefonul a început să sune în mâna ei. S-au 
auzit trei apeluri distrugătoare până să apuce să-l închidă. 
Însă, la al doilea, uşa a fost smucită din nou. 

— Chiar asta bănuiam, i-a auzit vocea, în vreme ce 
încerca să scape de mâinile lui, care scotoceau pe raft ca 
două capete de şerpi furioşi. Dar era imposibil, şi curând 
au înşfăcat-o de piciorul drept. _ 

Picioarele ei fuseseră întotdeauna puternice. În fiecare 
an mergea cu bicicleta pe orice vreme şi întotdeauna 
alerga între aproape toate orele de la şcoală. Dar acum 
loviturile erau la fel de zadarnice ca strigătele ei după 
ajutor, pe când a fost smulsă de pe raft şi azvârlită pe 
umărul lui ca un animal împuşcat, care curând avea să fie 
despicat şi măcelărit. A încercat să se agaţe de ceva, dar n- 
a putut prinde decât haine şi tricotaje neterminate. 

A încercat să se elibereze zvârcolindu-se, l-a lovit şi l-a 
muşcat de spate, însă o ţinea ca într-o menghină şi nici 
măcar nu părea că face vreun efort. De-abia acum şi-a dat 
seama că şi el e gol şi, judecând după muşchii spatelui şi ai 
fundului lui când s-a dus la fereastră şi a tras draperiile, ea 
n-avea nicio şansă. Practic, putea să facă tot ce voia cu ea. 

— Şi am de gând să fac ca suferinţa să fie scurtă, a zis 
el, îndreptându-se spre pat. 

Dunja nu mai omorâse pe nimeni. Asta fusese 
întotdeauna în mintea sa absolut ultima soluţie, dacă se 
ajungea la aşa ceva. De când se ştia, fusese convinsă că 
întotdeauna există altă cale. Una în care comunicarea 
înlocuia armele şi violenţa. 

Acum învățase lecţia. 

É 

Chiar înainte ca Benny Willumsen să ajungă la pat, s-a 
clătinat şi a scăpat pe podea satârul, ca şi cum ar fi fost pe 
cale să-şi piardă echilibrul. A încercat să meargă mai 
departe, dar s-a oprit la jumătatea pasului, ca să nu cadă. 

În clipa aceea a văzut vârful care îi ieşea prin partea 
stângă a pieptului. Habar n-avea ce este, doar că trebuia 
să-i fi pătruns prin plămân şi inimă, care continua să bată. 
Asta ştia sigur. Sângele i se prelingea pe abdomenul bine 
lucrat. 


SA 


AJ 

Dunja nu ştia cât de tare îl rănise, aşa că a rotit 
andreaua, ca să-i provoace înăuntru o vătămare cât mai 
mare. El era încă în picioare, însă nu mai zicea nimic, şi s-a 
întrebat dacă el a priceput ce i se întâmplă. De-abia după 
ce i-a înfipt cu toată puterea încă o andrea în partea 
cealaltă a coloanei vertebrale, găurindu-i plămânul drept, 
el a alunecat încet în jos. Ca un cal care se culcă la pământ 
ca să moară. 

— De ce? L-a privit în ochi. De ce nu m-ai omorât la 
Kävlinge, când ai avut ocazia? 

N-a primit niciun răspuns. 

Dar expresia din ochii lui chiar înainte să moară i-a spus 
mai mult decât avea nevoie. 

Nu fusese el. 

— Prin Söderleden sau pe podul Skepps? 

Şoferul taxiului a încercat să-i prindă privirea în oglinda 
retrovizoare. 

— Podul Skepps, a răspuns Fabian de pe bancheta din 
spate, cu ochii lipiţi de telefon. 

Undeva, în acest aparat, avea să găsească aşa-zisul 
cadou de la Niva. Nu voise să-i spună decât atât. 

— Dar să ştiţi că o să dureze mai mult. 

— Nu mă grăbesc, a zis Fabian, fără să-şi ia ochii de la 
ecranul mobilului. E 

— Înţeleg, nu mergeţi pe autostradă din principiu. Într- 
un fel, sunt de acord că e urâtă şi ar trebui să fie 
îngropata. Vreau să zic, dacă banii nu reprezintă o 
problema. Mă credeţi sau nu, de fapt, am protestat 
împotriva celei de-a treia căi ferate. Cu toate că asta a fost 
înainte să încep să conduc. Acum, că sunt la volan câte 
ziulica de lungă, văd limpede că politicienii au aruncat, 
literalmente, la WC toată infrastructura din Stockholm. Nu 
sunteţi de acord? 

Fabian nu i-a răspuns. În schimb, i-a cerut să deschidă 
radioul, care, printr-o coincidenţă ironică transmitea „Fake 
Empire”* al formaţiei The Nationals tocmai când treceau 
prin dreptul palatului. Şoferul a tăcut şi a dat sonorul mai 
tare, aşa încât vocea de bariton a lui Matt Berninger a 
umplut maşina. Fabian a ridicat privirea de la telefon şi a 
văzut câțiva adolescenți care alergau ca apucaţii, 
dispărând pe una dintre alei. 

S-a gândit la Theodor. Poate din cauză că adolescenţii 
purtau geacă cu gluga trasă pe cap, îmbrăcăminte pentru 
care îi tot bătuse la cap anul trecut. In cele din urmă, 
reuşise să strângă destui bani ca să-şi cumpere una, după 
ce Fabian şi Sonja se împotriviseră, spunând că sunt haine 
de huligani care caută necazurile cu lumânarea. 

Viaţa la Stockholm devenise dificilă. Sonja vorbea tot 

mai mult despre asta şi era îngrijorată că nu e locul 
potrivit în care să-şi crească copiii. Era, fără îndoială, mai 
rău faţă de cum fusese când s-a mutat el aici, la sfârşitul 
anilor '80. In acea vreme, tinerii skinhead erau cea mai 
mare ameninţare. Dar, câtă vreme ştiai pe unde hălăduiesc 
ei, era destul să faci un ocol. În vremurile acelea, 
pericolele pândeau peste tot şi, dacă nu făceau nimic, 
exista un risc destul de mare ca după doar câţiva ani 
Theodor să ajungă într-o astfel de bandă. 

S-a uitat peste apa îngheţată la af Chapman - vaporul 
luminat care era acostat la Skeppsholmen şi care se 
presupunea că era cea mai bine amplasată pensiune 
pentru tineret din lume. Chiar după ce au început tobele 
din „Fake Empire”, au trecut de sensul giratoriu de la 
Slussen şi şoferul a dat radioul mai încet, încercând din 
nou să-i prindă privirea în oglinda retrovizoare. 

— V-am văzut uitându-vă la vapor la Skeppsholmen. Nu 
toţi locuitorii din Stockholm ştiu că af Chapman este, de 
fapt, o pensiune pentru tineret. Ştiţi, sunt duşuri la prova 
vasului, aşa că poţi să stai acolo gol cum te-a făcut mama 
şi să te speli privind palatul regal. Nu-i rău deloc. Nu 
credeţi? 

Fabian nu auzea niciun cuvânt. Tocmai găsise ceea ce 
căuta în telefon. Era un link de e-mail care ajunsese în coş, 
din cauză că expeditorul era necunoscut. Subiectul era M- 
am înşelat... 

A dat clic pe link şi în căşti a început să se deruleze un 
clip audio. 

— Eu Sunt. Ai timp? 

Fabian şi-a dat seama imediat că vocea era a lui Herman 
Edelman. 

— Nu prea. O să fiu la audiere peste câteva ore şi n-am 
avut timp să mă pregătesc. Pot să te sun eu după-amiază? 

Cealaltă voce era a lui Carl-Eric Grimăâs. De-abia acum 
şi-a dat seama Fabian ce era de fapt cadoul de la Niva. 

— Mai bine nu. S-a auzit un oftat stresat. Calle, este 
pentru binele tău. 

— Știu, dar... 

— N-o să dureze mult, şi, cu cât ştii mai multe despre 
ceea ce se întâmplă, cu atât o să fii mai bine pregătit să 
faci faţă. 

— Stai să închid uşa. 

Exact aşa cum îşi închipuise Fabian, IIRAN pusese sub 
supraveghere telefonul ministrului justiţiei, şi Niva reuşise 
cumva să dea de conversaţia pe care o avusese cu Herman 
Edelman cu câteva ore înainte să fie ucis. 

— Să nu-mi Spui că iar e vorba de afurisita aia de 
scurgere de informații. 

— Din păcate. 

— Cu alte cuvinte, documentul încă lipseşte. 

— Nu, dar... 

— Stiam eu. Este exact lucrul care mă îngrijora. Am 
simţit-o. N-ar fi trebuit să accept să particip... 

— Dar, Calle, ascultă-mă... 

— Fir-ar să fie, n-am făcut altceva decât să ascult! Pe 
bune. Am crezut că s-a terminat cu toate astea. 

— Asta am crezut şi eu. Dar problema n-o să dispară 
doar pentru că tu ţi-ai vârât capul în nisip. 

— Ştiu, însă ce nu înţeleg e cum poate fi problema mea. 
Gidon Hass e cel care a procedat incorect şi, prin urmare, 
e treaba lui să rezolve problema. 

— Ar putea să pară aşa. Dar, dacă nu izbuteşte, o să se 
ajungă la tine, că vrei sau nu. 

Grimâs a oftat demonstrativ. 

— Din câte am înțeles, sunt multe indicii că e cineva 
dinăuntru, care are acces la chei şi coduri. Problema e că 
n-au fost în stare să găsească pe nimeni fără... 

— Ia stai un pic. Cum adică, dinăuntru? Vrei să zici că 
cineva dintre angajații tăi ar fi... 

— Calle, nu ştiu. Tot ce ştiu este că investigația este în 
plin avânt în acest moment. 

— Bine, O să-i sun. 

— E ultimul lucru pe care ar trebui să-l faci. Lasă-i pe ei 
să se ocupe de asta. Nu voiam decât să te pun la curent cu 
toate. Şi, dacă n-ai făcut-o încă, ar trebui să-i spui şefei 
tale de cabinet, ca să pregătească nişte măsuri de limitare 

a pagubelor, în cazul în care povestea răsuflă. 

— Limitare a pagubelor? Vrei să zici să-mi dau demisia 
înainte ca tot partidul să fie tras în jos. De parcă asta ar 
ajuta la ceva? E 

— Hai să nu facem din ţânțar armăsar. Incă mai e o 
şansă ca... 

— Herman. Știi la fel de bine ca mine că e doar o 
chestiune de timp până ce lucrurile vor ajunge pe prima 
pagină a tuturor ziarelor. Şi când o să se întâmple, tot ce 
am făcut pentru ţara asta o să ajungă la gunoi. lată 
adevărul adevărat. Acum trebuie să te las. 

— O să te anunţ dacă mai apare ceva. 

— Bine. Şi, auzi, apropo... Mulţumesc. 

— Cu plăcere. 

Au închis amândoi şi clipul audio s-a terminat. Fabian şi- 
a scos căştile şi a încercat să înţeleagă despre ce a fost 
vorba în acea discuţie. Cineva pusese mâna pe nişte 
informaţii la care nu ar fi trebuit să aibă acces, asta era 
clar. Ceva care îl punea pe Grimâs într-o lumină atât de 
proastă, încât risca să doboare guvernul. Şi la numai un 
minut sau două după discuţie telefonase la Ambasada 
Israelului. Asta să fi fost ceea ce Edelman îl sfătuise să nu 
facă? 

Fabian ştia că, în urmă cu vreo zece ani, în primii ani 
după ce îi murise soţia, Edelman se gândise serios să ia 
legătura cu ambasada. In acea vreme avea, cu siguranţă, 
legături strânse cu Israelul. Să fi fost vreo scurgere de 
informaţii de la Ambasada Israelului? Să fi fost avut de-a 
face cu crima săvârşită după câteva ore? Şi cine era Gidon 
Hass? Fabian nu reuşea să priceapă nimic, în afară de 
faptul că Herman Edelman, şeful său, era clar că ştia mult 
mai multe decât lăsa să se înţeleagă. 

— Am ajuns, a zis şoferul, oprind pe Fatbursgatan, în 
dreptul uşii principale. 

Fabian a dus mâna la portofel, dar s-a oprit pe când se 
uita la apartamentul cu ferestrele întunecate. Ar fi trebuit 
să fie obosit şi să aştepte cu nerăbdare să se aşeze în pat şi 
să închidă ochii. Ultimele două zile păruseră lungi cât o 

săptămână întreagă. Ca să nu mai spunem că băuse. Dar 
asta n-avea importanţă acum. Şoferul se înşelase. 
Nici vorbă să fi ajuns. 

Sofie Leander nu avusese nici cea mai mică îndoială că 
salvatorii erau în clădire, cu toate că acceptase cu trei zile 
înainte gândul că şansele sale de supravieţuire erau nule. 
Poliţia o găsise şi avea să primească, în sfârşit, explicaţia 
faptului că fusese ţinută în aşteptare şi în viaţă atâta timp. 

Dar se înşelase. Se înşelase îngrozitor. 

Nu pe ea a găsit-o poliţia. Dacă era poliţia. Şi-a muşcat 
tare buza ca să-şi oprească gândurile care se învârteau în 
cerc la nesfârşit, încercând să priceapă ce se întâmplă. Dar 
nu înţelegea decât că ultima nădejde de supravieţuire îi 
fusese spulberată. Era o credinţă naivă pe care, de fapt, nu 
îndrăznise s-o ia în serios. Credinţa că poate, totuşi, nu se 
sfârşise. Că o să poată să simtă iarăşi razele soarelui 
încălzindu-i faţa. Să guste o ceaşcă de cafea foarte bună, 
perfect potrivită. Să se simtă în siguranţă, ghemuindu-se 
strâns în braţele soţului. 

Acum învățase lecţia. 

Această recunoaştere fusese una dintre cele mai 
dureroase trăiri pe care le avusese în viaţa ei. Era ca şi 
cum o rană mare şi adâncă din carne, care tocmai 
începuse să se vindece, era redeschisă. Şi, cu toate că 
ştiuse tot timpul cum avea să se termine, fusese o mică 
parte din ea care nu se putea împiedica să creadă şi să 
spere. Fusese întotdeauna credincioasă, însă de-abia acum 
înţelegea cu adevărat de ce religia este atât de populară. 
De ce nu va putea niciodată să le fie luată oamenilor. 
Indiferent cât ar fi respins-o logica sau raţiunea. Un 
credincios nu-şi putea părăsi niciodată convingerea. 
Durerea era, pur şi simplu, prea mare. 

Oscila între două extreme, credinţa într-un viitor 
trandafiriu, în care toate aveau să se termine cu bine, şi 
dorinţa să se topească în neant, să putrezească şi să le 
ofere viermilor un ospăț. Amândouă opţiunile erau 
atrăgătoare. Poate că, în principal, datorită faptului că 
nimic nu putea să fie mai rău decât ceea ce avea de 

îndurat în acest moment. 

Trebuia să facă ceva. Nu contau consecinţele. Nu putea 
să continue aşa. Dar ce putea să facă? Auzise că oamenii 
pot să ridice maşini ca să-şi salveze copiii, în special femei, 
a căror disperare le pompa atât de multă adrenalină în 
corp, încât aveau ceea ce putea fi descris ca puteri 
supranaturale. Însă ea n-avea copil şi nici maşină care să-l 
strivească. Nu avea decât disperarea, dar care era din 
belşug. 

Tubul de hrănire pornise din nou, gata să-i împingă 
mâzga greţos de dulce în gură şi în jos, pe esofag. Era 
ţinută strâns pe masă, în mijlocul unui iad dintre viaţă şi 
moarte. 

A încercat să-şi răsucească faţa, dar tubul a urmat-o şi i- 
a umplut gura. S-a înverşunat împotriva durerii produse de 
legături şi s-a împotrivit cu întregul trup, mai întâi într-o 
direcţie, apoi în cealaltă, în vreme ce mâzga cobora în ea şi 
îi stimula reflexul de vomă. 

Apoi a simţit. Poate că nu se mişcase mai mult de un 
milimetru, sau cam aşa ceva. Nu era sigură. Dar era, fără 
îndoială, ceva nou, suficient ca să-i dea puterea să-şi 
încordeze mai departe fiecare muşchi din corp spre stânga 
şi apoi spre dreapta. Acum era sigură. Masa se mişca, şi a 
luat câteva înghiţituri din aluat ca să capete putere, în 
vreme ce clătina masa. 

Un scârţâit s-a auzit din ce în ce mai tare odată cu 
mişcările ei, şi a hotărât să nu se oprească până ce nu 
încetează. A început să numere smuciturile şi a ajuns la 
384 când sunetul a încetat brusc şi a fost înlocuit, după un 
moment, cu un trosnet puternic. 

O vreme n-a îndrăznit să deschidă ochii, iar când a făcut- 
o şi-a dat seama că zace pe podea, cu masa răsturnată la 
spatele său. Unele dintre legături trebuie să se fi slăbit, 
pentru că acum a putut să-şi răsucească un braţ şi să-l 
mişte în voie. Cu un pic de noroc, putea ajunge la scalpelul 
care căzuse pe podea la numai un metru în faţa ei. 

Avea să treacă un timp până ca Fabian să înţeleagă pe 
deplin conversaţia înregistrată pe bandă dintre Grimâăs şi 
Edelman. Se părea că se declanşase sistemul de apărare al 
corpului său, ca să ţină în frâu şocul. Când sentimentul s-a 
definit, în cele din urmă, a coborât din taxi şi a tras în 
piept adânc de câteva ori aerul din noaptea de iarnă. Il 
copleşeau emoţiile. O parte din el nu putea să creadă ceea 
ce tocmai auzise, alta îl înfăţişa aruncându-se asupra 
vechiului său mentor, trântindu-l la pământ şi încătuşându- 
i mâinile răsucite la spate. 

Fusese pe drum spre apartamentul lui Herman Edelman, 
pe Kaptensgatan, ca să-l înfrunte pe tema convorbirii 
înregistrate. Ca şi cum în subconştientul sau, pe undeva, 
era cuibărită speranţa că există încă o explicaţie suficient 
de credibilă care să-i permită să doarmă bine restul nopţii 
şi asigurarea că totul avea să revină la normal de îndată ce 
lasă toate astea în urmă. 

Insa acum şi-a dat seama că nu există o astfel de 
explicaţie. In orice caz, nu încăpea îndoială că Edelman 
ştia mai mult decât dădea de înţeles şi era implicat într-un 
fel sau altul în moartea ministrului justiţiei. In ultimă 
instanţă, avea să fie silit să-şi pună şeful cu spatele la zid şi 
să-i ceară un răspuns. Dar nu încă. Încă ştia prea puţin, şi 
ca să primească răspunsurile corecte trebuia să pună 
întrebările corecte. 

De aceea, a intrat înapoi în taxi şi i-a spus şoferului să 
meargă mai departe, pe lângă uşa lui Edelman, spre 
Artillerigatan, la sediul poliţiei, în Kungsholmen. După ce a 
ajuns acolo, şi-a trecut prin cititor cardul de acces, a 
format codul şi a mers pe coridor, unde era un întuneric de 
smoală, spre biroul pe care îl împărțea cu Malin. 

Plănuise să se mai uite o dată peste dosarul anchetei. Să 
pună sub semnul întrebării, să sucească şi să răsucească 
totul până ce avea să-l vadă cu alţi ochi. Era convins că 
soluţia se afla undeva, printre toate fotografiile, 

însemnările şi coincidenţele stranii. 

Dar, când a intrat, tot ce ţinea de anchetă dispăruse. 
Tabla fusese curățată, notele de pe pereţi fuseseră date 
jos, iar teancurile de dosare de pe birouri şi de pe jos 
fuseseră luate. Încăperea era goală. Ancheta era încheiată 
în mod oficial. Însă nu trecuseră mai mult de şapte ore de 
la sinuciderea lui Kremph, şi mai trebuia să fie ridicate şi 
catalogate probe, trebuia să fie scrise rapoarte şi trebuia 
să se ţină şedinţe înainte ca totul să fie gata de pus la 
păstrare. 

Ca să fie sigur, a pornit computerul şi a căutat în arhivă, 
însă n-a găsit nici acolo nimic. Cineva îndepărtase toate 
dovezile lor, şi habar n-avea cine ar fi putut să fie. De fapt, 
putea fi oricine, de la SePo până la Edelman însuşi, sau cu 
totul altcineva, şi-a zis Fabian, şi s-a lăsat moale pe 
scaunul de la birou. Tot ce ştia sigur era că trebuie să fie 
cineva care, la fel ca el, ştia perfect că făptaşul e încă în 
libertate. 

De vreme ce tot nu ştia ce să facă mai departe, s-a 
hotărât să meargă acasă şi să încerce să apuce câteva ore 
de somn. Dar tocmai când închidea computerul a văzut una 
dintre cele două păpuşi de porțelan pe care le găsiseră în 
apartamentul dezafectat. Era aşezată pe raftul lui Malin, 
alături de un teanc de dosare şi două pachete de 
Mariekeks. Nu-şi amintea ca vreunul dintre ei să fi luat 
păpuşa şi, chiar dacă ar fi făcut-o, ea trebuia să ajungă la 
Hillevi Stubbs. Dar uite-o acolo. Sau doar una care doar 
semăna cu ea. 

A luat-o şi s-a uitat la părul buclat, rochia brodată şi 
pălăria asortată, şi gândurile i-au zburat la păpuşa din 
copilăria sa. Dar n-a ajuns mai departe de asta, pentru că 
şi-a dat seama că e ceva ciudat cu ochii. Ceva care îl 
deosebea pe unul dintre ei de celălalt. Şi când s-a uitat mai 
bine, a văzut că pupila cafenie era, de fapt, o gaură. 

Cu îngrijorare din ce în ce mai mare, a început să 
examineze păpuşa mai amănunţit. S-a uitat la pălărie, la 
faţa supărător de realistă, la braţele şi picioarele tari şi i-a 
ridicat rochia, care la spate era prinsă cu arici. 


e 303 > 


La început n-a priceput, dar în clipa în care şi-a dat 
seama ce se petrece, l-a năpădit transpiraţia şi a simţit că 
îngheaţă. La fel ca abdomenul lui Carl-Eric Grimăs, spatele 
păpuşii era scobit şi în spaţiul mic era îndesată o cutie de 
plastic albă, dreptunghiulară, cu câteva leduri care 
clipeau. Era scris Anbash în colţul de jos, lângă un buton, 
şi un cablu pornea dintr-o parte în sus, prin gât, spre cap. 
Fabian nu mai văzuse niciodată aşa ceva, dar şi-a dat 
seama imediat că trebuie să fie o cameră video pe baterii, 
conectată într-un fel la reţeaua de telefonie mobilă. 

Aşadar, făptaşul ţinuse sub supraveghere apartamentul 
dezafectat, iar în ultimele zile şi birourile lor. Avusese 
acces la toate gândurile şi ideile lor şi ştia exact în ce 
punct se află fiecare dintre ei în investigaţie. Nu doar 
Malin, Tomas şi Jarmo, ci şi el însuşi. 

Chiar în clipa asta se uita la el. 

Pe Dunja încă o durea tot corpul şi probabil arăta ca şi 
cum ar fi avut un mic accident de circulaţie. Nu ştia nici 
ea, pentru că toată dimineaţa evitase cu bună ştiinţă 
oglinzile. După ce fusese examinată la spital, îşi petrecuse 
noaptea la hotelul Nora aflat după colţ, pe Nørrebrogade, 
în vreme ce Kjeld Richter şi oamenii lui examinau 
apartamentul ei.  Sleizner promisese să-i deconteze 
cheltuielile şi îi fusese recomandat un psiholog de la Biroul 
pentru Victimele Delictelor. Insă refuzase. Nu ştia de ce, 
dar încă nu reuşise să priceapă deloc evenimentele din 
seara trecută. Poate că era încă în stare de şoc. 

Hotărâse să stea la hotel cât de mult posibil şi să încerce 
să se bucure de duminică. Dar după ce a reuşit, în cele din 
urmă, să se dea jos din pat, să facă o baie şi să comande 
micul dejun, neastâmpărul a pus stăpânire pe ea. Şi, după 
vreo oră, ieşea şchiopătând din lift şi pornea pe coridor 
spre secţie, unde era sigură că şedinţa e în toi. 

Date fiind evenimentele din seara trecută, ştia că n-ar 
trebui să fie aici, însă nu se putea împiedica să-şi spună că 
e cam nepoliticos. Asta era investigația ei. Ea era cea care 
descoperise indiciile şi pusese totul la un loc. Acum se 
dovedise că s-a înşelat, dar, zău aşa. Ar fi trebuit, cel puţin, 
s-o întrebe dacă vrea să participe şi ea. 

Uşa sălii de şedinţe era deschisă şi auzea râsete răzlețe. 
O anchetă complicată se încheia şi un făptaş temut era 
anihilat. Auzea euforia din aer. Stau acum acolo şi se 
îmbată cu toată gloria, şi-a zis, chiar înainte să bată la uşa 
deschisă. 

Râsul s-a oprit şi s-au răsucit spre ea. 

— Dunja? Ce faci aici? 

Sleizner s-a ridicat şi a venit la ea. 

— Intrebarea este ce faceţi voi toţi aici? A ridicat o 
mână, ca să-l oprească. Credeam că eu sunt cea care 
conduce investigația. 

— Da, dar acum s-a încheiat. Mulțumită ţie, şi acum nu 

mai trebuie decât să punem la punct nişte... A 

— Cine a zis că s-a încheiat? l-a întrerupt Dunja. In 
niciun caz eu. 

— Nu. Dar am făcut-o eu. La urma urmei, încă sunt cel 
care ia hotărârile în acest departament. Sau mi-a scăpat 
ceva? 

Sleizner a izbucnit în râs şi s-a răsucit spre ceilalţi, care 
i s-au alăturat imediat. 

Dunja nu şi-a schimbat expresia. Ultimul lucru pe care 
şi-l dorea era să intre în micul lor club. 

— Dunja, nu înţeleg. Care e problema? a continuat 
Sleizner. Făptaşul a fost identificat şi e mort. Sigur, încă 
nu s-a încheiat investigarea celor petrecute la tine acasă, 
însă nu e ceva pentru care să-ţi faci griji. Mai bine 
potoleşte-te şi... 

— Problema e că n-a fost el. 

— Cum adică, n-a fost el? Sleizner a schimbat priviri cu 
ceilalţi. Vrei să spui, cu toată seriozitatea, că Benny 
Willumsen era nevinovat? 

— Da, în orice caz, nu-i vinovat de uciderea lui Karen, a 
lui Aksel Neuman şi a Katjei Skov. 

A intrat şchiopătând şi a observat că Hesk părea atât de 
stânjenit doar de simpla ei prezenţă, încât se zvârcolea ca 
un tipar ca să-i ocolească privirea. 

— Dunja... Sleizner a oftat exagerat. Ăsta e primul tău 
caz, şi nu-i ceva ciudat ca tu să... 

— Kim, nu-i vorba de mine... 

— N-ai vrea să mă laşi să-mi termin vorba? 

— Nu, pentru că ştiu exact ce o să spui, şi greşeşti. 
Dunja a pus o capsulă în aparatul Nespresso şi a apăsat 
butonul. Aşa că acum tu artrebui să fii cel care mă lasă să 
termin ce am de spus. A luat cana plină cu espresso şi a 
fost surprinsă de faptul că nu s-a simţit obligată să pună în 
coş o monedă de cinci coroane. În primul rând, l-am 
întâlnit pe făptaş. Nu Willumsen, ci cel adevărat, şi e mai 
mic cu cel puţin trei măsuri. 

— Asta a fost în Suedia? a întrebat Richter, şi Dunja a 
încuviinţat din cap, aşezându-se. 

— Spui că i-ai văzut şi faţa? 

Hesk i-a prins privirea pentru prima oară. 

— Nu, stătea cu spatele la mine, iar când s-a întors, 
purta mască de gaze şi apoi m-a anesteziat, aşa cum 
trebuie să fi făcut şi cu ceilalţi. 

— Dar i-a omorât. 

— Ceea ce este punctul următor. De ce să mă lase în 
viaţă în Suedia, ca apoi să încerce să mă omoare în 
Danemarca, după numai câteva ore? 

Tăcere şi un schimb de priviri. 

— Şi care este explicaţia ta? a zis Sleizner, în cele din 
urmă. 

— Willumsen căuta, în esenţă, trăirea intensă, iar 
făptaşul nostru are cu totul altă motivaţie. Şi eu nu făceam 
parte din ea. 

— Şi cum intră în tablou Willumsen? Sleizner s-a dus la 
filtrul de cafea şi a lăsat ostentativ să cadă în coş o 
monedă de cinci coroane. Dacă e dintr-odată atât de 
nevinovat, de ce a intrat în casa ta şi... 

— Cine zice că e nevinovat? Numai ultimele trei crime 
recente nu sunt ale lui. Au fost făcute să pară aşa. 

— Vrei să spui ca o imitație? a zis Richter. 

— Da, poate. În orice caz, trebuie să fi înţeles că suntem 
pe urmele lui şi, în loc să fugă... 

— Nu. Îmi pare rău, dar nu se leagă. Sleizner şi-a 
aruncat braţele în sus. Nu mă îndoiesc că e mâna lui 
Willumsen. A făcut semn cu capul spre tablă, care era 
plină de fotografii şi săgeți arătând asemănările dintre 
cazurile vechi şi cele noi. Nu văd nici un singur punct în 
care am lucrat de mântuială şi... 

— Ai orbul găinilor? a exclamat Dunja, lovind cu palma 
în masă aşa de tare, încât s-a răsturnat cana cu cafea. 
Ideea este că avem încă un ucigaş în libertate! 

Din nou s-a lăsat în jurul mesei o tăcere de mormânt. Au 
fost schimbate priviri şi toată lumea aştepta o reacţie din 
partea lui Sleizner. Era prima oară când cineva din echipă 
se răţoia la el. Dunja s-a ridicat, a pus altă capsulă în filtru, 
a umplut din nou ceaşca şi s-a aşezat la loc. Fără să se 

ostenească să plătească. 

— Dunja, o să fiu complet sincer, a zis Sleizner, în cele 
din urmă. Ai făcut o treabă uimitoare, nu încape discuţie. 
Şi cred că vorbesc în numele tuturor de la această masă 
când spun că nimeni nu se aştepta ca ancheta să înainteze 
atât de repede. Prin urmare, felicitări! Şi-a lovit palmele de 
câteva ori şi a început să se plimbe prin încăpere. Dar 
tonul şi atitudinea ta din acest moment sunt cu totul 
intolerabile. A rămas în picioare în spatele ei. Sunt sigur că 
explicaţia o reprezintă lucrurile prin care ai trecut în 
ultimele douăzeci şi patru de ore şi euforia pe care o simţi 
acum pentru că ai reuşit să rămâi în viaţă. În privinţa asta, 
sunt gata să trec cu vederea. Pe moment. În celelalte 
privinţe, cred că eşti pe o linie cu totul greşită. Sunt 
convins că ai înţeles greşit. Dar nu vreau să fiu meschin, 
cred că îl putem căuta pe acest aşa-zis alt făptaş. In 
principal, ca un mic joc, să vedem unde ne duce. 

— Ce amabil, a zis Dunja. Atunci propun să... 

— Aşadar, iată prima mea întrebare. De ce să te bage în 
portbagaj, laolaltă cu bucăţile din cadavrele lui Neuman şi 
Skov, şi să nu te lase, pur şi simplu, în Suedia? Ne-ai 
condus mult mai repede la maşină şi la o mulţime de 
probe, din care una tocmai a fost trimisă pentru analiza 
ADN-ului. 

— Care probe? Ce aţi găsit? 

— Nu noi. Pedersen, a zis Hesk, aşteptând aprobarea lui 
Sleizner înainte să continue. A lucrat toată noaptea şi a 
examinat bucăţile de cadavru. 

Hesk a scos două fotografii dintr-un plic cafeniu şi le-a 
pus pe masă în faţa Dunjei. 

Amândouă erau imagini luate de sus şi una arăta 
cadavrul ciopârţit al lui Aksel Neuman aranjat pe o masă 
de examinare luminată. De la cap până la picioare, cu 
câţiva centimetri între ele. Dunja a numărat unsprezece 
bucăţi, şi nu s-a putut împiedica să-şi imagineze un 
magician care n-a reuşit să taie o femeie în două. 

In cealaltă se vedea Katja Skov aşezată în acelaşi fel pe 
masa de alături. 


e 308 >» 


— Unde este partea dreaptă a pieptului ei? 

Dunja s-a uitat cu mai multă atenţie la fotografie şi a 
arătat pieptul care se deosebea de Aksel Neuman, 
secţionat la mijloc. Acolo unde ar fi trebuit să se afle 
partea dreaptă nu era nimic. 

— Încă lipseşte. Însă iată care este partea importantă. 
Hesk a pus pe masă altă fotografie, în care erau înfăţişate 
în prim-plan organele genitale ale Katjei. Pedersen a 
ridicat urme din sperma făptaşului. Adică exact ceea ce 
lipsise ca Willumsen să poată fi condamnat. 

Dunja a încuviinţat din cap. 

— Şi ce se întâmplă dacă nu e a lui? 

— O să aflăm după ce primim rezultatele, a zis Sleizner. 
Dar hai să ne întoarcem la întrebarea mea. Ce rost avea să 
te pună în maşină? 

— Mi-am pus exact aceeaşi întrebare şi am hotărât că 
există o singură explicaţie. I-a privit în ochi pe ceilalţi. Voia 
ca noi să găsim repede maşina şi tot ce era în ea. 

— Vrei să spui, toate probele? a zis Richter, şi Dunja a 
încuviinţat. 

— Deci, motivul ar fi să-l ducă pe Willumsen la 
condamnare? a întrebat Hesk. 

— Asta ar putea să fie o parte din el. Dar mai degrabă ca 
efect secundar. Gândiţi-vă că avem de-a face cu cineva 
care nu se dă în lături să ucidă oameni nevinovaţi şi să-i 
mutileze. Nu, povestea cu Willumsen trebuie să fi fost o 
diversiune, ca să ne îndepărteze de motivul adevărat. 

— Şi care este acesta? a zis Sleizner, abia stăpânindu-şi 
iritarea. 

— Nu sunt sigură, însă răspunsul trebuie să fie legat de 
victime. Sau, dacă mă întrebaţi pe mine, legat de ceea ce 
le lipseşte victimelor. A bătut cu degetul în fotografia 
Katjei Skov. În plus, chiar că trebuie să scoatem maşina 
din portul Helsingør, sau, cel puţin, să se scufunde cineva 
şi să arunce o privire. Aşa a ajuns făptaşul acolo. 

Sleizner şi-a încleştat dinţii şi s-a gândit. 

— Bine, fie cum zici tu. Dar de îndată ce vine rezultatul 
analizei ADN care confirmă că este Willumsen, această 

anchetă trece în arhivă. S-a înţeles? 
Toţi au încuviinţat. 
Toţi, în afară de Dunja. 

07.30 - 08.30 Micul dejun 

08.30 - 08.42 Strângerea mesei 

08.42 - 09.00 Duş 

09.00 - 09.14 iîmbrăcarea şi împachetarea. Ras (Tati) 
09.14 - 09.15 Curăţarea geamurilor maşinii 

09.15 - 09.30 Drumul spre acvaparc 

09.30 - 12.00 Acvaparcul!!! 


— Hai odată! Nu vreau să întârziem. 

Matilda a smuls orarul scris de mână, împodobit cu mici 
desene colorate, de la Fabian. 

La şapte şi treisprezece minute ea a aprins veioza de la 
capul patului, s-a căţărat în pat, s-a aşezat pe abdomenul 
lui şi i-a arătat planul pentru duminica pe care urma să o 
petreacă împreună. Nu apucase nici măcar trei ore de 
somn, adică mai puţin de jumătate decât avea cu adevărat 
nevoie ca să funcţioneze. 

După două espresso duble s-a simţit aproape treaz şi şi-a 
jurat să-şi dedice întreaga duminică rolului de tată. 
Ancheta putea să aştepte. Oricum, avea nevoie de timp ca 
să se gândească la felul în care ar putea avansa fără ştirea 
lui Edelman. Astăzi avea să-i lase pe copii să hotărască. Ba 
chiar a fost de acord cu vizita la acvaparc, în ciuda faptului 
că îi era chiar mai nesuferit decât metroul la ora de vârf. 

Insă mai întâi aveau să ia un mic dejun copios şi, după 
ce el şi Matilda au aranjat totul pe masă şi au aprins 
lumânarea de Advent, s-a dus în camera lui Theodor ca să-l 
trezească. De câte ori intra în dormitorul fiului său, haosul 
şi ghemotoacele de praf îi stârneau dorinţa imperioasă să 
aerisească sau, şi mai bine, să dezinfecteze camera. Dar de 
data aceasta a simţit cu totul altceva. Ceva care n-avea 
nimic de-a face cu maldărul de haine de pe podea, şi cel 
mai bine putea descrie senzaţia ca un pumn zdravăn în 
stomac. 

Theodor dormea pe spate, şi Fabian şi-a amintit că seara 

trecută nu făcuse doar un delict care putea fi pedepsit, ci 
un păcat de moarte. Îşi lovise fiul. Îşi pierduse răbdarea, 
ceea ce a avut ca rezultat o palmă puternică peste faţă. 

Acum nu era doar roşu şi vânăt, ci şi foarte umflat în 
jurul ochiului drept şi al buzei de sus, unde sângele se 
închegase într-o cicatrice. Stomacul i s-a răsucit şi i-a 
pierit pofta de tot ce aştepta pe masa cu micul dejun. S-a 
lăsat să cadă pe marginea patului, şi-a prins capul cu o 
mână şi cu cealaltă a atins uşurel capul lui Theodor. Să-l fi 
lovit chiar aşa de tare? Şi cum ar putea să şi-o ierte 
vreodată? 

Blugii murdari din maldărul de pe podea au adus 
explicaţia. Sau, mai degrabă, a adus-o zăpada topită într-o 
băltoacă pe podea, sub ei. 

Theodor ieşise seara trecută. Cu toate că Fabian i-a 
interzis în mod explicit şi cu toate că a promis că rămâne 
acasă, a plecat. Fabian ar fi vrut să-l trezească şi să-l certe. 
Dar ce rost avea? Răul fusese făcut deja, şi cel mai bun 
lucru era să-l lase să doarmă şi să discute cu Sonja când 
toate celelalte se potoleau. 

— Dar, tati, cât o să dureze? a zis Matilda de pe locul din 
spate, pe când Fabian intra în parcarea Spitalului Söder. 

— Nu mult. Maximum o jumătate de oră. 

— Dar atunci n-o să mai ajungem la acvaparc. Deschide 
la nouă şi jumătate. Tati, ai promis, a ţinut-o pe a ei 
Matilda, în vreme ce întindea mâna spre punga de plastic 
de pe partea cealaltă a banchetei din spate, care era 
înfăşurată de câteva ori în jurul conţinutului. 

— Dar n-aveam de unde să ştiu că Malin o să sune şi o să 
fie atât de supărată că nu m-am dus s-o văd. Şi poţi să stai 
liniştită, avem timp pentru toate, poate cu excepţia 
înotului, a zis Fabian, reuşind în cele din urmă să găsească 
un loc de parcare. Filmul, McDonald's, tot restul 
programului. Promit. 

— Dar atunci vreau dulciuri. 

Matilda a apucat punga şi a tras-o spre ea. 

— Azi? Dar e duminică. 

— Da. Dulciuri de duminică. Şi le vreau acum. 

Fabian a primit porunca de pe locul din spate cu o 
înclinare a capului, în tăcere, şi a coborât din maşină, în 
vreme ce Matilda desfăcea punga şi se uita cu ochii cât 
cepele la păpuşa de porțelan. 

Malin se afla într-un salon cu alte cinci paciente. 
Dormea. Faţa îi era la fel de albă ca cearşafurile de pe pat 
şi şuviţe din părul în neorânduială îi erau lipite de fruntea 
transpirată. Un braţ îi era conectat la o perfuzie şi halatul 
de spital descheiat pe jumătate dezvăluia mult prea mult, 
după părerea lui. Fabian a pus un buchet de flori într-o 
vază de inox de pe masa cu rotile cât de discret a putut. 

— E moartă? a şoptit Matilda, în vreme ce el scria o 
urare pe cartonaşul care însoțea florile. 

— Nu, e doar obosită. Haide, să plecăm. 

Fabian a luat-o pe Matilda de mână şi au pornit spre 
uşă. 

— Şi unde credeţi că vă duceti, voi, ăia doi? 

Fabian s-a răsucit şi a văzut că Malin deschisese ochii. 

— Am crezut că dormi şi n-am vrut să... 

— Da, da, mai bine stai aici şi povesteşte-mi. Şi, bună, 
Matilda. Ce frumos din partea ta că ai venit pe la mine. 
Mai e un scaun acolo. 

Matilda s-a dus să aducă scaunul. 

— Ce să-ţi povestesc? a zis Fabian. 

Malin şi-a dat ochii peste cap. 

— Am preeclampsie. N-am suferit o lobotomie. 

Fabian şi-a tras un scaun şi s-a aşezat. 

— Malin, nu-s multe de spus în afară de ceea ce ştii deja. 
După ce ţi-ai pierdut cunoştinţa, Kremph a reuşit să sară 
pe geam. 

— Asta o ştiu. Dar ce s-a întâmplat după aceea? 

— Păi, după aceea n-au fost prea multe. Ancheta e 
închisă şi toată lumea e fericită. 

Şi-a subliniat vorbele cu un zâmbet, în vreme ce o auzea 
pe Matilda că deschide punga cu dulciuri. 

— A fost Anders? El ţi-a spus să joci rolul ăsta? 

— Ce vrei să zici cu „rolul”? Nici măcar n-am vorbit cu 
Anders. Malin, nu pricep ce... 

— Las-o jos că măcăne, până nu paralizez de-a binelea. 
Nu-mi veni cu chestia asta, că s-a terminat. |ţi închipui că 
nu văd din încruntarea ta cât de tare te lupţi cu faptul că e 
duminică, iar tu nu-ţi doreşti nimic mai mult decât să 
lucrezi. 

Fabian şi-a trecut în revistă opţiunile, cu toate că 
hotărâse deja ce să spună, şi a oftat. 

— Cred că n-a fost Kremph. Cred că el a fost doar o 
momeală şi făptaşul e cu totul altcineva. Se aştepta la 
obişnuita împotrivire aprigă şi la explicaţii care să-i 
doboare ideile. Însă n-a fost nicio reacţie, ea nici măcar nu 
şi-a dat ochii peste cap. Nu-şi dădea seama dacă nu-l 
auzise sau era doar prea obosită ca să reacționeze. Malin? 
I-a fluturat mâna în dreptul feţei. Ai auzit ce am zis? 

— Da, am auzit. Şi nu, nu sunt încă în moarte cerebrală. 
De fapt, bănuiam deja exact acelaşi lucru. 

— Zău? De când? 

— La câtva timp după ce m-am trezit la spital. Atunci 
când s-a întâmplat am crezut că el vorbeşte despre 
„celălalt sine”. Însă nu asta făcea. 

— Da? 

Fabian s-a aplecat spre ea. 

— În mijlocul vizitei la locul faptei. Îţi aminteşti că a zis 
că a apărut cineva dintr-odată? 

Fabian a clătinat din cap. Fusese atât de preocupat de 
îngrijirea lui Malin, încât aproape că n-a auzit niciun 
cuvânt rostit de Kremph. 

— Şi, din păcate, caseta video nu mai e. 

— Cum adică, „nu mai e”? 

— M-am dus la sediu aseară, pentru că voiam să parcurg 
tot materialul anchetei, inclusiv caseta trasă de Tomas cu 
vizita la locul faptei. Dar cineva fusese deja acolo şi făcuse 
curat. 

— Doamne, ce ciudat! Cine să fi... 

— SePo, dacă mă întrebi pe mine, a zis Fabian, care se 
hotărâse să ţină pentru el deocamdată chestiunea cu 

Edelman. Nu ştiu exact cum sau de ce, dar n-am nicio 
îndoială că asta duce mult mai sus decât micul nostru 
departament, şi bag mâna-n foc că nu doar eu şi cu tine 
ne-am dat seama că Kremph e nevinovat. 

— Mare noroc că nu m-am bazat pe Tomas şi pe 
talentele lui de cineast. Îmi dai, te rog, telefonul de pe 
masa aceea? 

— Cum, ai înregistrat tu? 

Fabian i-a înmânat telefonul. 

— A fost mai mult ca să pot asculta imediat după ce 
ajung acasă. Şi-a deblocat telefonul şi a intrat în clipurile 
audio. Ascultă aici. 

„Dar asta nu-i bine deloc. E foarte rău. Nu merge, şi 
atunci totul o ia razna. Aşa că e greşit”, se auzea din 
difuzor vorbăria incoerentă a lui Kremph. „Totul trebuie să 
fie corect, şi dacă nu, totul începe să se învârtejească şi eu 
obosesc aşa de tare şi dintr-odată e acolo, tipul ăla dubios, 
cu toate că sunt singur, desigur...” Se auzea cum Kremph 
înghite în sec şi îşi trage sufletul. „... are cheile şi e acolo, 
oricum, şi repară şi ajută. Crede că nu ştiu, dar ştiu, şi apoi 
totul devine atât de intunecat şi apăsător, şi apoi e ca şi 
cum aş pleca.“ 

„Ossian... Încearcă să te linişteşti... ” 

Malin a oprit înregistrarea şi s-a uitat la Fabian. 

— Ai auzit? 

— Vrei să zici „tipul ăla dubios”? Nu face decât să se 
refere la celălalt sine. Chiar spune asta imediat după 
aceea. 

— Aşa am crezut şi eu când am auzit prima dată. Dar 
mai ascultă o dată. 

A pornit din nou înregistrarea. 

— Tati, terminati repede? a zis Matilda, cu vocea ei cea 
mai smiorcăită. 

„Totul trebuie să fie corect, şi dacă nu, totul începe să se 
învârtejească şi... ” 

— Dar, tati, asta-i plictisitor... 

Fabian i-a făcut semn să tacă, fără să se întoarcă spre 
ea, şi n-a văzut că ascunsese păpuşa de porțelan sub 

palton şi apăsa pe butonul din spate. 

„... Şi dintr-odată e acolo, tipul ăla dubios, cu toate că 
sunt singur... are cheile şi e acolo, oricum, şi repară şi 
ajută. Crede că nu ştiu, dar ştiu, şi apoi totul devine atât 
de întunecat...” 

— Ai auzit? Se referă la chei. „Are cheile şi e acolo, 
oricum, şi repară şi ajută.” 

Fabian a încuviinţat din cap. Malin avea dreptate. 

— Încă ceva, a continuat Malin. Nu zice „dubios”, ci 
bărbos. Ceea ce înseamnă că vorbeşte despre altcineva. 
Cineva cu barbă. Cineva care intră, cu toate că nu are 
chei. Ascultă asta. 

A pornit din nou înregistrarea. 

„Încui în fiecare zi şi chiar am schimbat încuietorile. 
Încuietoare, încuietoare şi apoi verific dacă e încuiat, 
întotdeauna. Altfel nu poți să fii cu totul sigur...” 

— Chiar a schimbat încuietorile, şi totuşi „tipul bărbos” 
e încă acolo, ajutând. 

— Vrei să spui că e făptaşul? 

— Cine altcineva ar putea să fie? 

Fabian s-a gândit la ce spusese Malin. O femeie de 
serviciu a intrat cu căruciorul ei şi a început să spele 
podeaua cu mopul. 

— O, ce drăguţ, a zis Malin. După cum vezi, am vărsat 
un pic de cafea aseară. 

A arătat pata de un cafeniu-deschis de lângă pat. 

— Trebuie să mai fie o cale prin care să intri în 
apartament, a zis Fabian, trăgându-se într-o parte, ca 
femeia de serviciu să poată ajunge să curețe. 

— Tocmai ajungeam la asta. Schelele. E 

— Nu, nu există. Cealaltă intrare, de pe Ostgotagatan 
are câteva... Matilda? Fabian s-a repezit la fiica sa, care se 
juca cu păpuşa. Ce faci? I-a smuls-o din mână. Ţi-am zis eu 
că poţi să te joci cu ea? A căutat butonaşul de pe spate şi l- 
a răsucit cât de repede a putut Ha? Ţi-am zis eu? 

— Am crezut că e pentru mine. Matilda a izbucnit în 
plâns. Am crezut că e un cadou pentru că ai fost plecat 
atât de mult. 

Ochii i s-au umplut de lacrimi, care au început să-i 
şiroiască pe obraji. 

— Bine, acum înţeleg, a zis Fabian, mângâind-o pe cap. 

— Te-ai supărat rău? 

— Nu, nu-i nimic. N-aveai de unde să ştii că numai tati 
trebuie să atingă asta înainte de Ajunul Crăciunului. 

A îmbrăţişat-o. 

— Fabian. Poţi să-mi spui ce se întâmplă? a zis Malin. El 
a încuviinţat. 

— Dar mai întâi trebuie să-ţi găsim alt salon. 

Poate că Malin avea dreptate când l-a acuzat că e mai 
paranoic decât un detectiv particular. Dar lui Fabian nu-i 
păsa. Paranoic sau nu, nu s-a liniştit decât când a fost 
mutată în alt salon şi personalul a fost de acord să nu 
spună nimănui, în nicio situaţie, unde se află ea, în afară 
de rudele de gradul întâi. 

Matilda declanşase camera video din păpuşă, şi nimeni 
nu ştia cât de mult timp transmisese şi cât de multe aflase 
posesorul ei necunoscut până să apuce Fabian s-o închidă. 
În cel mai bun caz, nu aflase nimic, însă exista riscul să fi 
fost transmis totul, de la imaginile lor şi ale salonului până 
la părţi mari din conversaţia lor. 

Se gândise s-o distrugă, dar a hotărât că e mai bine s-o 
lase pe Hillevi Stubbs să se uite la ea, aşa cum avusese de 
gând. Cu un pic de noroc, poate că s-ar fi găsit o cale să 
afle dacă fusese transmis ceva, în cazul în care fusese 
transmis, şi poate chiar către cine. 

Hillevi n-a trebuit să se uite la ea decât câteva secunde 
până să-i confirme temerile cele mai mari. Anbash Limited 
era o firmă chinezească care nu exista decât de trei ani, 
dar scosese deja pe piaţă o serie de produse care puteau fi 
descrise ca echipament de spionaj sofisticat. Şi absolut 
oricine le putea comanda on-line. 

Camera wireless era cea mai recentă creaţie a lor şi, 
întocmai aşa cum bănuise Fabian, era echipată cu un card 
SIM care folosea reţeaua de mobil 3G ca să transmită 
imagini şi sunete de îndată ce era declanşat senzorul de 
mişcare. Din păcate, nu ştia cum ar putea urmări 
destinatarul, întrucât cardul SIM era de la un telefon 
anonim fără abonament şi era, aproape sigur, conectată la 
un server intermediar care îi permitea destinatarului să 
cerceteze informaţiile fără să-şi dezvăluie propriul IP. 

Dar, Fabian, e ceva ce nu înțeleg, a zis ea, brusc, în 
vreme ce el punea păpuşa la loc în sacoşă şi îi cerea cheile 
de la apartamentul lui Kremph. Nu s-a terminat? Vreau să 

zic, făptaşul a murit. Nu-i aşa? El a încuviinţat din cap şi a 
zis ceva în genul că se ocupă de câteva lucruri care mai 
rămăseseră nerezolvate. Ai grijă să nu cazi, i-a strigat, pe 
când el se întorcea la maşina în care îl aştepta Matilda. 

Cu toate că în cea mai mare parte a dimineţii se 
abătuseră de la programul încărcat, Matilda era într-o 
bună dispoziţie surprinzătoare. Insă în restul zilei a 
cârmuit cu mână de fier şi a refuzat să accepte cea mai 
mică abatere. Prima oprire a fost la cinematograful SF din 
Soderhallana, unde a insistat să vadă epopeea Avatar în 
3D a lui James Cameron, care tocmai apăruse pe ecrane. 
Cu toate că şi Aliens, şi Terminator se numărau printre 
filmele preferate ale lui Fabian, n-avea niciun chef să vadă 
„pelicula Omului Albastru”, cum îi zicea de când văzuse 
reclama. 

În schimb, Matildei i-a plăcut şi credea că e cel mai bun 
film pe care l-a văzut vreodată, chestie pe care o credea 
cam de fiecare dată când mergea la cinematograf. De data 
asta era pregătită să meargă până la anularea restului 
itinerarului ca să se întoarcă şi să-l mai vadă o dată. Dar 
foamea a fost mai puternică şi au făcut popasul programat 
la McDonald's, pe Folkungsgatan. După aceea au mers cu 
maşina pe Mariatorget şi au jucat popice până ce au ajuns 
la ultimul punct din program. 

07.15 - 08.00 Să-i facem lui mami o surpriză, ducându-i 
cafea. 

Fabian sperase că această idee avea să fie dată uitării, 
sau că pur şi simplu nu vor avea timp. Nimic nu-i plăcea 
Sonjei mai puţin decât surprizele. În acest caz, însemna să 
o deranjeze în toiul lucrului final pentru expoziţie şi într-un 
moment în care era mai stresată ca oricând. 

În drum spre maşină, care era parcată mai departe pe 
Hornsgatspuckeln, a încercat s-o convingă pe Matilda că 
ar trebui mai bine să meargă singuri la o cafea, sau să-l 
sune pe Theodor să vadă dacă nu vrea să li se alăture. Dar 
Matilda n-a vrut în ruptul capului. Avea să fie cafeaua cu 
mama şi avea să fie o surpriză. Aşadar, peste o jumătate de 
oră stăteau pe Munkbrogatan, numărul 6, şi sunau la 

interfon. 

— De ce nu răspunde? a zis Matilda, care ţinea în fiecare 
mână un pahar de carton aburind. 

— Nu ştiu. Poate că a ieşit să-şi mai cumpere vopsele. 

— Acum? 

— Sau poate doar nu vrea să fie deranjată. Ştii cum e 
când e stresată. Fabian a ţinut degetul pe buton un pic mai 
mult şi a aşteptat. Matilda, hai să mergem să ne aşezăm la 
cafenea, până nu ţi se răceşte ciocolata fierbinte. 

Matilda a clătinat din cap. 

— Ar trebui să foloseşti cheile tale. 

— Ce chei? 

— Ale tale. Şi tu poţi să intri. 

— Nu. De unde ţi-a venit... 

— Tati... 

Matilda şi-a dat ochii peste cap. 

Adevărul era că Fabian avea un rând de chei, pentru 
cazul în care Sonja le-ar fi pierdut pe ale sale, sau dacă 
trebuia să intre în atelier, din cine ştie ce motiv. Dar să 
dea năvală peste ea, pe nepusă masă, nu era lucrul pentru 
care se presupunea că trebuie să fie folosite, şi faptul că 
Matilda ştia de existenţa lor îl făcea să se întrebe cât de 
multe ştia. 

— Hei, ia te uită, aici erau! 

A băgat una dintre chei în încuietoare şi a răsucit-o. 

Au luat liftul şi au urcat pe jos ultimele trepte până la 
atelier, unde Matilda a apăsat pe sonerie cu un pahar de 
cafea. 

— Bine, descuie, a zis, după ce trecuseră doar câteva 
secunde. 

— N-ar trebui să mai aşteptăm un pic înainte să... 

— Tati... descuie acum. 

Fabian a descuiat, şovăielnic. 

— Dar intru întâi eu şi tu aşteaptă aici. 

Spre surprinderea sa, Matilda a încuviinţat, aşa că a 
intrat singur şi s-a uitat în jur. 

Nu ştia la ce să se aştepte. Ca Sonja să zacă ghemuită 
cu genunchii la piept şi tremurând, nefiind în stare să 

umple toate pânzele goale cu noi şi absurde subiecte 
submarine, care fuseseră tema ultimelor ei patru expoziţii. 
Sau la ceea ce i s-a înfăţişat privirii: Sonja cu căştile pe 
urechi, ascultând „Shout” al celor de la Tears for Fears cu 
sunetul dat la maximum şi cântând cu ei, în vreme ce lucra 
în paralel la câteva pânze întinse. 

Fabian a răsuflat uşurat, dar a început să fie tot mai 
îngrijorat de ce s-ar putea întâmpla de îndată ce dă cu 
ochii de el. E aproape sigur că o să-şi iasă din mână şi o să- 
l învinuiască, pe drept cuvânt, pe el, şi-a spus, şi a hotărât 
că cel mai bine ar fi să se furişeze înapoi şi s-o convingă pe 
Matilda că ar trebui s-o lase în pace pe mama ei. 

Dar când tocmai se răsucea, lumina a fost stinsă şi 
aprinsă rapid, ceea ce a făcut-o pe Sonja să se întoarcă, 
tresărind, şi să-şi scoată căştile. 

— Ce faceţi aici? Expresia de pe chipul ei era exact atât 
de rece şi de dură cum îşi închipuise. Credeam că am spus 
foarte clar că... 

— Îţi aducem cafea, a întrerupt-o Matilda, luând mâna 
de pe comutatorul de lângă uşă. 

Sonja şi-a revenit şi a încercat să zâmbească. 

— Sonja... zău că am încercat, dar ştii ce insistentă 
poate fi Matilda. 

Sonja a încuviinţat din cap şi a oftat. 

— E în ordine. 

— Eşti sigură? 

Ea a încuviinţat iar din cap şi s-a lăsat pe vine în faţa 
Matildei. 

— Şi ce bunătăţi aţi adus? 

— Cafea şi lussebullar”. 

— Mmmm... chiar aveam poftă de aşa ceva. 

Spre surprinderea lui Fabian, pauza de cafea i-a depăşit 
mult aşteptările. Presentimentul său despre tăcerea 
chinuitoare şi comentariile usturătoare nu s-a adeverit. 

Matilda plănuise totul până la cel mai mic amănunt şi 
ştia exact ce vrea. l-a spus Sonjei să scoată o pânză pe 

care s-o aştearnă pe podea ca faţă de masă, iar ela trebuit 
să stingă lumina din tavan, să aprindă cât de multe 
lumânări găseşte şi să le aşeze pe podea, în cerc, în jurul 
pânzei. Matilda s-a dus la combina muzicală şi a pus CD-ul 
făcut de el, cu „I Would Die 4 U” al lui Prince de 
nouăsprezece ori la rând. 

Cafeaua se răcise de mult şi Jussebullar începuseră să se 
usuce. Dar n-avea importanţă. Matilda se distra de minune 
şi a dirijat discuţia de la ce îşi dorea de Crăciun până la 
unde ar trebui să plece în concediu anul viitor şi, ca într-un 
balet modern, Fabian şi Sonja s-au ajutat unul pe altul să 
se ferească de cele mai rele capcane. 

Fabian s-a pomenit râzând de câteva ori, şi l-a izbit 
faptul că zâmbetul ţeapăn al Sonjei părea din ce în ce mai 
destins şi firesc. Încruntarea, umerii încordaţi şi gura 
crispată au dispărut şi şi-a amintit cum arăta ea când s-au 
cunoscut. Înainte de anii când copiii erau mici, înainte de 
neliniştea din atelier în privinţa artei ei, şi înainte de toate 
certurile. De-ar fi putut să fie aşa de simplu. 

A observat că era aproape ora opt şi jumătate. 

— Matilda, trebuie s-o lăsăm pe mami singură, ca să 
poată lucra mai departe, a zis, încercând să plece. 

Matilda şi-a scuturat capul. 

— N-aş putea să rămân aici? 

— Nu, cum să rămâi? S-a întins s-o ia de mână. Ştii cât 
de multe are mami de făcut. Şi apoi, programul spune că 
trebuia să plecăm de aici la ora opt, şi e aproape opt şi 
jumătate. 

— Te rog... 

— Nu, hai să mergem. 

A prins-o de braţ şi a tras-o în sus. 

— Am zis că nu vreau! a tipat ea, smulgându-se din 
strânsoare. 

— Fabian, e în ordine, a zis Sonja. Poate să rămână. 
Oricum, mâine începe vacanţa de Crăciun. 

— Ura! a strigat Matilda, îmbrăţişând-o pe Sonja. Jur că 
n-o să te sâcâi, nici măcar un pic. 

Fabian a privit-o pe Sonja în ochi, ca să vadă dacă e cu 

adevărat de acord. 

— E în ordine, a repetat ea. Oricum, astea sunt ultimele. 
A arătat spre pânzele din jur. Pentru totdeauna. 

— Dar ce o să pictezi după aceea? a zis Matilda. 

Sonja a ridicat din umeri şi s-a ridicat. 

— O să ne gândim la asta când va veni vremea. L-a 
însoţit pe Fabian în tăcere şi i-a deschis uşa. Ascultă... 

Fabian s-a răsucit spre ea. 

— Da? 

— Ştiu că nu suntem acum în cel mai bun moment. Şi 
poate că e doar o fază care o să se termine curând, aşa 
cum ai spus. A oftat şi a lăsat privirea în jos. În fine, m-am 
gândit un pic, şi nu ştiu cât o s-o mai putem duce aşa. 

Fabian a lăsat tăcerea să crească, perfect conştient că e 
rândul său să spună ceva. Ştia că ea şi-ar dori ca el să 
intervină energic, să sublinieze cât de mult o iubeşte şi să 
spună că va fi curând mult mai bine. Dar de data asta n-a 
făcut-o. Întotdeauna fusese foarte sigur că, orice s-ar 
întâmpla, vor rămâne împreună. Mă rog, ameninţase cu 
divorţul o dată sau de două ori. Insă era limpede că sunt 
ameninţări goale. 

Acum, sincer, nu mai era sigur, şi n-a putut decât să dea 
din cap, să se întoarcă şi s-o ia în jos pe scări. 

Semira Ackerman a mai făcut o tură a piscinei, culegând 
de pe jos nişte prosoape şi papuci care fuseseră 
abandonaţi. Anunţul care spunea publicului că piscina e pe 
cale să se închidă fusese făcut deja de două ori prin 
difuzoare, şi cei mai mulţi dintre clienţi se îmbrăcaseră şi 
îşi goleau dulapurile. Dar era întotdeauna cineva care 
zăbovea, şi nici seara asta nu făcea excepţie, a observat ea 
când a auzit că porneşte unul dintre duşuri. 

De obicei nu lucra duminica, pentru că reuşise să obţină 
prin contract ziua liberă, spre deosebire de toţi colegii săi. 
Şi de câte ori noul şef de personal, a cărui vârstă era o 
batjocură la adresa restului angajaţilor, îi cerea să pună 
umărul pentru echipă când se îmbolnăvea cineva, ea 
refuza. 

Pentru echipă. Era întotdeauna echipa aia enervantă. 

De parcă vreunul din echipă pusese vreodată umărul 
pentru ea. 

Nu, duminica ei era sfântă. Era singurul lucru din viaţa 
ei care nu degenerase şi nu-şi schimbase complet sensul. 
În mod normal, o petrecea acasă. Sau, mai bine zis, în 
fotoliu, cu picioarele pe un taburet, o carte bună în mână şi 
un termos cu ceai fierbinte pe pervaz. li plăcea mult să 
citească, şi singurul lucru care o putea urni din fotoliu era 
o vreme atât de frumoasă, încât ar fi fost păcat să nu facă 
o plimbare. 

De obicei încerca să se provoace singură să se plimbe 
printr-un loc nou şi, în cel mai bun caz, explora alt cartier. 
Dar aproape întotdeauna ajungea să meargă spre cheiul 
lacului Hammarby, să ia vaporaşul până pe partea cealaltă 
şi să hoinărească în jurul tuturor acelor clădiri care, chiar 
dacă erau construite de curând, erau frumoase. De obicei 
dura în jur de două ore, dar uneori putea să fie şi mai mult, 
dacă se aşeza pe undeva ca să citească. 

Dar în această duminică lucra. L-a întrebat pe şeful de 
personal dacă poate să lucreze. El a privit-o de parcă l-ar fi 

luat peste picior. Dar a devenit repede serios şi i-a spus că 
n-o să i se plătească ore suplimentare. Aproape că şi-a 
retras oferta, pe loc, dar s-a oprit în ultima clipă. Pur şi 
simplu nu îndrăznea să stea singură acasă toată ziua. 

Nimic nu mai fusese la fel de când acel bărbat, care sora 
ei bănuia că e poliţist, o urmărise în autobuz. Cu toate că 
reuşise să scape de el, nu mai putea să mănânce sau să 
citească. Nici despre somn ca lumea nu putea fi vorba. Se 
gândea să nu mai meargă niciodată cu acel autobuz. 
Începuse să meargă la muncă pe jos până la metroul din 
Medborgarplatsen şi să schimbe linia verde cu cea roşie în 
Oraşul Vechi. Se simţea mult mai în siguranţă când se afla 
printre alţi oameni, şi Sturebadet, unde lucra, era unul 
dintre aceste locuri. 

Era aproape gata să închidă şi să fie în curând în drum 
spre casă. Dar nu putea. Din pricina întârziatei din 
vestiarul femeilor. De obicei, bărbaţii erau cei care 
zăboveau, adesea înarmaţi cu o propunere neruşinată. De 
cele mai multe ori se mulțumea să-şi scuture capul, 
râzând, şi îi cerea clientului să se îmbrace repejor, până nu 
cheamă băieţii de la Securitas. Dacă asta nu mergea, avea 
ca ajutor furtunul cu apă rece ca gheaţa. 

Dar femeile nu erau aproape niciodată o problemă, şi-a 
zis în drum spre vestiar, pe când încerca să se convingă că 
n-are niciun motiv de îngrijorare. 

Carnela promisese că o să stea cu ea în seara aceea, şi 
avea de gând să facă tot posibilul ca s-o convingă să 
rămână peste noapte. Cu siguranţă avea să se 
împotrivească şi să vină cu tot soiul de scuze. Dar putea 
cel puţin să stea la ea peste noapte. Într-un fel, era de fapt 
vinovată, în parte, pentru toate astea. 

Personal, Semira fusese de la bun început împotriva 
ideii şi refuzase mereu să asculte argumentele surorii sale 
că e simplu, floare la ureche, ca să nu mai vorbim că nu-i 
nicio primejdie. Dar, pe măsură ce starea i s-a înrăutățit, a 
început să şovăie, şi când a ajuns să nu mai poată citi fără 
lupă, s-a lăsat convinsă. 

După aceea, îngrijorarea a luat forma unui nod mare în 

gât şi avea vise atât de ciudate, încât n-a vrut să-i 
vorbească de ele terapeutului. Insă anii au trecut, nodul s- 
a micşorat şi viaţa a revenit la normal. In cele din urmă a 
simţit că avusese dreptate Carnela când spusese că nu-i 
nicio primejdie. 

Până acum. 

Duşul s-a oprit, aşa că a început să caute printre 
dulapuri, dar n-a văzut pe nimeni. Din câte îşi dădea 
seama, toate dulapurile erau descuiate şi goale, ceea ce 
era, de asemenea, cam ciudat. S-a dus în sala de duşuri şi 
a văzut că şi ea e goală. Nu mai înţelegea nimic. Era sigură 
că auzise pe cineva la duş cu mai puţin de un minut 
înainte. S-a uitat repede prin sală şi a observat că unul 
dintre duşuri încă mai picură. 

S-a întrebat dacă n-ar trebui să cheme pe cineva în 
ajutor, dar a hotărât să nu lase îngrijorarea să-i întunece 
mintea şi a mers mai departe spre WC-uri. Poate că acea 
persoană avusese nevoie să tragă o fugă până acolo. Dar 
nu era nimeni, şi ultimul loc în care mai avea de căutat era 
sauna. Dacă nici acolo nu era nimeni, va trebui să mai 
caute o dată prin toată clădirea. 

Uşa spre sauna uscată era înţepenită, aşa că a trebuit să 
o prindă cu amândouă mâinile ca să o deschidă. Valul de 
căldură a surprins-o şi i-a amintit cât de mult timp trecuse 
de când se folosise de avantajele angajaţilor şi se răsfăţase 
câteva ore la spa. De cum o să se termine toate astea, o să 
aibă grijă să-şi folosească una dintre duminicile libere ca 
să profite la maximum. 

S-a dus să ia un prosop care era sus, în colţul cel mai 
îndepărtat, urcând trei rânduri de bănci. Căldura, care 
fusese ca o îmbrăţişare caldă, se transformase în ceva dur 
şi agresiv. A întins mâna după prosop şi a simţit 
transpiraţia scurgându-i-se pe trup. Şi ea nu transpira 
aproape niciodată. Curând avea să fie udă leoarcă. 

A coborât şi s-a dus să deschidă uşa. Era iarăşi 
înţepenită, şi nu s-a clintit, cu toate că a împins atât de 
tare, încât transpiraţia i-a făcut hainele să i se lipească de 
corp. Luni va trebui să-i spună îngrijitorului, ca să o repare 

după ora de închidere. De-abia când s-a împins cu tot 
corpul în uşă a reuşit s-o deschidă. 

In drum spre sauna cu aburi, a cochetat cu ideea de a 
face un duş înainte să închidă tot şi să plece acasă, dar n- 
avea rost, pentru că nu avea haine de schimb. Şi apoi, 
hotărâse altceva. 

Nu ştia cum sau de ce, nu ştia decât că, dintr-odată, 
părea ceea ce trebuie să facă. De cum ajungea acasă, avea 
să ia legătura cu poliţia şi să spună tot ce ştie. Carnela 
avea să fie furioasă, fireşte, dar asta nu era problema ei. 
Era ceea ce trebuia să facă. 

Uşa saunei cu aburi s-a deschis cu uşurinţă, şi ea şi-a 
băgat capul în ceața umedă care făcea aproape imposibil 
să vezi dacă era cineva înăuntru. 

— Hei! E cineva aici? Închidem acum. 

Ar fi vrut ca asta să sune cât mai calm şi indiferent 
posibil dar, de cum şi-a auzit vocea, şi-a dat seama că sunt 
ultimele lucruri pe care le mai simte. 

Fabian a scos lanterna din compartimentul suplimentar 
din portbagaj şi a închis capacul. A apăsat pe butonul de 
încuiere automată a uşilor pe când traversa Ostgotagatan. 

În drum spre casă de la atelier s-a gândit la ceea ce 
spusese Sonja şi a încercat să-şi dea seama care este 
poziţia sa. Dar, cumva, până la Slussen, gândurile i-au 
rătăcit la ideea lui Malin că mai există o cale de intrare în 
apartamentul lui Ossian Kremph. O cale pentru care nu 
era nevoie de cheie. Malin avea dreptate. Făptaşul trebuie 
să fi intrat în apartament în alt fel. 

În timpul vizitei la locul faptei, el nu auzise decât o 
bălmăjeală despre radio, dar, în ciuda sarcinii şi 
preeclampsiei, Malin avusese prezenţa de spirit să asculte 
cu adevărat vorbele care ieşeau din gura lui Kremph. Ela 
spus clar că un bărbat cu barbă venise la el acasă, cu toate 
că schimbase el însuşi încuietorile. Era exact genul de 
lucruri care făceau ca Malin să fie o polițistă mai bună 
decât cei din departamentul lor luaţi la un loc, inclusiv el. 

Prin urmare, hotărârea de a se duce acolo acum, în loc 
să aştepte ziua de mâine, n-a fost mai grea decât un viraj 
la stânga şi drumul spre Söderleden în loc s-o ţină drept 
spre Hornsgatan. 

În vreme ce urca scara în spirală, s-a gândit la 
convorbirea înregistrată dintre Grimăs şi Edelman. Nu-i 
pomenise de asta lui Malin. În principal, pentru că încă nu 
era sigur ce trebuie să facă. Cât de mult ştia în realitate 
Edelman şi cum avea să reacționeze dacă era pus în faţa 
faptelor? Singurul lucru de care Fabian nu se îndoia era că 
voia să evite cu orice preţ un astfel de conflict cu vechiul 
său mentor. Cea mai bună opţiune era să strângă destule 
dovezi care să îndepărteze de Kremph prezumția de 
vinovăţie şi să nu-i lase lui Edelman altă alegere decât să 
redeschidă ancheta. 

Când a ajuns la uşă, a descuiat-o cu cheile pe care le 
luase de la Hillevi, a intrat în apartamentul ticsit, cu 

lumina lanternei vălurind peste pereţi, şi s-a întrebat de 
unde ar trebui să înceapă. Intrarea ascunsă era, de fapt, 
unul dintre cele câteva motive pentru care se afla aici. 

După părerea lui Hillevi Stubbs, cele două personalităţi 
ale lui Ossian Kremph se manifestau pe două straturi 
diferite în apartament. Una era extrem de organizată şi 
metodică, iar cealaltă avea capul plin de goluri de memorie 
şi împrăştia totul în jur fără să aibă habar de ce. O teorie 
care părea logică pe hârtie, dar în realitate era nepotrivită. 

Cu siguranţă, o ajutase să găsească rapid indiciul dus la 
Adam Fischer în depozitul din Shurgard. Însă cel care 
ascunsese indiciul nu era, aşa cum presupusese Hillevi, 
Kremph cel organizat. Nu el pusese scalpelul în bucătărie, 
lăsase canistra cu hexan sau decupase ochii din toate 
fotografiile femeii din autobuz. 

Acela fusese făptaşul. 

Cineva pregătise apartamentul, plantase toate indiciile 
şi îl făcuse pe Kremph să pară făptaşul perfect. Acum 
Fabian nu mai trebuia decât să găsească dovada. 

A hotărât să înceapă cu baia, care arăta ca majoritatea 
băilor care au nevoie de o renovare serioasă. Cada avea 
marginile atât de îngălbenite, încât niciun detergent din 
lume nu le putea albi, marginile linoleumului erau negre 
de mucegai, iar oglinda dulăpiorului de medicamente nu 
reflecta imaginea decât pe alocuri. 

A deschis uşa cu oglindă şi s-a uitat la rafturi. Pe raftul 
de sus era o mică farmacie, flacoane cu nume ca Atarax, 
Leponex, Zopiklon şi Xanor. Pe raftul din mijloc erau 
diferite feluri de creme pentru eczemă, dar pe cel de jos, 
lângă un tub de pastă de dinţi şi o rolă de aţă dentară, era 
ceea ce căuta: cutia roşie cu pastile despre care vorbise 
Kremph în timpul vizitei la locul faptei. A luat-o şi a 
examinat recipientul de plastic cu capac în care erau trei 
compartimente mici pentru fiecare zi din săptămână. 

Dimineaţă, prânz şi seară. 

Compartimentele erau goale de luni dimineaţa până 
sâmbătă dimineaţa, ceea ce era normal, pentru că Kremph 
fusese arestat sâmbătă. Celelalte compartimente erau 

pline cu pastile de diferite culori. A luat una, la nimereală, 
a băgat-o în gură şi a mestecat-o. 

Evident că ar fi trebuit să ducă pastila la analiză, cu 

toate că avea deja o bănuială. Kremp fusese sigur că îşi lua 
pastilele în fiecare zi, ceea ce chiar făcuse. Numai că, 
judecând după gust, nu înghiţise decât zahăr. Fabian a 
deschis una dintre sticluţele de pe raftul de sus şi a gustat 
altă pastilă. Acelaşi lucru. 
_ Kremp stătuse o vreme fără medicamente, fără să ştie. 
Intrebarea era, cât de mult timp? Dacă era vorba despre 
câteva luni, făptaşul avusese o grămadă de timp ca să-l 
controleze şi să se folosească de el în perioada în care îi 
revenise tulburarea de identitate disociativă. 

A luat cutia cu el în living, a pus-o pe masă şi s-a uitat în 
jur. Mai era un lucru pe care trebuia să-l găsească înainte 
să poată începe cu adevărat căutarea intrării. A presupus 
că este amplasat central, ca să acopere o arie cât mai 
mare, şi ochii i-au căzut pe rafturile care erau pline dintr- 
un capăt în celălalt cu cărţi. Nu era prima dată când se 
uita la ele, dar de-abia acum i-a dat prin cap că era acolo 
ceva care nu se potrivea. 

Printre titluri erau cărţi despre grădinărit şi de artă, 
vechea serie Famous Five” a lui Enid Blyton şi o mulţime 
de romane siropoase. Dar niciuna dintre cărţi n-ar fi putut 
să-l intereseze pe Ossian atât de mult încât să le pună în 
corpul de bibliotecă cel mai frumos, aşezat cel mai în 
centru. Asta nu putea să însemne decât un lucru. 

Altcineva le pusese acolo. 

A început să ia cărţile la mână. Când a ajuns în centrul 
raftului a scos Poţi să ţii un secret? de Sophie Kinsella şi a 
dat de ceea ce căuta. Paginile din mijloc erau tăiate, aşa că 
rămânea un gol când cartea era închisă. În acel spaţiu era 
aşezată o cutie de plastic albă, dreptunghiulară, cu leduri 
care clipeau, asemănătoare cu cea ascunsă în păpuşă. 

A închis-o, răsucind butonaşul, a pus-o pe masă lângă 
cutia cu pastile şi s-a concentrat pe găsirea intrării 
ascunse. A început cu holul, dar n-a găsit nimic în spatele 

hainelor care atârnau în cuier sau în spatele draperiei 
maro-roşcate care acoperea o parte dintr-un perete. 

A cercetat cele două ferestre din living, dar n-a găsit 
niciun semn că ar fi fost forţate. A deschis una, s-a aplecat 
afară şi a luminat cu lanterna exteriorul clădirii. Intre 
faţade se auzea ecoul lătratului unui câine şi Opelul parcat 
în faţa maşinii sale a pornit şi a mers pe Blekingegatan. 
Dar n-a văzut pe faţadă vreun semn că ar fi intrat cineva 
pe acolo. 

Întrucât niciunul dintre pereţii camerei nu dădea spre 
un apartament învecinat, a cercetat podeaua, a ridicat 
covorul şi a luminat cu lanterna sub canapea. Apoi a 
îndreptat raza lanternei spre tavan şi a căutat crăpături 
drepte în unghiuri drepte. Dar, în afară de câteva pânze de 
păianjen şi coji ale zugrăvelii îngălbenite de pe tavan, nu 
era nimic care să semene cu o trapă ascunsă. Şi nu era 
nimic nici în bucătărie, nici în baie. 

Mai avea de cercetat dormitorul, dar, dacă se gândea 
cât timp îşi petrecuse Kremph dormind, era improbabil să 
fie acolo. Debaraua era mult mai interesantă. Era legată 
aproape direct şi de bucătărie, şi de baie. Dacă Kremph 
şedea în living ascultând la radio, făptaşul putea cu 
uşurinţă să intre în bucătărie şi să pună acolo scalpelul, 
sau în baie ca să înlocuiască medicamentele. 

A deschis uşa, care era acoperită cu acelaşi tapet în 
pătrate ca restul peretelui, şi a aprins becul fără abajur. 
Debaraua avea cam un metru şi jumătate pătrat şi era bine 
organizată, cu toate puse la locul lor. Pe un raft erau tot 
felul de detergenţi de rufe şi produse de curăţat, iar pe 
altul de mai sus erau role de hârtie igienică şi prosoape de 
hârtie. 

Fabian a scos aspiratorul, cele două mături şi găleata cu 
mop, s-a lăsat în genunchi şi a început să examineze 
linoleumul vechi, care se putea ridica. Un gândac a fugit 
de lumină şi a dispărut prin crăpături. Dar nu era nici 
urmă de vreo deschizătură nici acolo, nici altundeva în 
debara. 

A pus aspiratorul şi celelalte lucruri înapoi şi s-a întrebat 

dacă nu cumva există o explicaţie complet diferită şi 
evidentă, pe care n-o vede pentru că se află prea aproape. 
Luminile de la două lanterne de pe hol i-au întrerupt 
cugetarea. 

Cineva tocmai intra. 

S-a retras cu spatele în dormitor, în vreme ce auzea cum 
o persoană mormăie ceva către alta din living. N-a desluşit 
cuvintele. Dar una dintre ele părea să se îndrepte spre 
dormitor. S-a lăsat repede la podea, s-a târât sub pat, 
printre ghemotoacele de praf, şi a văzut o pereche de 
bocanci mergând pe podeaua care scârţâia. 

S-au oprit aproape de pat şi au rămas acolo un timp care 
a părut să dureze minute întregi. Fabian şi-a ţinut 
răsuflarea, pe când lanterna căuta pe podea şi pe o mică 
porţiune de sub pat. Nu numai că era neînarmat, dar mai 
şi stătea în aşa fel încât cea mai mică mişcare risca să 
producă un sunet destul de puternic ca să-l dea de gol. 
Singurul avantaj pe care îl avea era că persoana respectiv 
nu ştia că el este acolo. Nu trebuia decât ca bocancii să 
vină un pic mai aproape. 

Ca şi cum i-ar fi ghicit gândurile, bocancii au pornit-o 
spre el. Întâi a fost doar un pas, urmat de o pauză. Apoi au 
mai făcut un pas, până ce au ajuns să stea chiar la 
marginea patului. El a întins cu băgare de seamă mâna 
stângă pe lângă un bocanc şi pe după călcâi când, dintr- 
odată, un fluierat din living a făcut bocancii să se dea 
înapoi câţiva paşi şi să se întoarcă în living. 

Fabian a răsuflat uşurat, cu toate că era perfect 
conştient că nu e decât o chestiune de timp până ce se vor 
întoarce să scotocească bine încăperea. A aprins lanterna 
ca să vadă dacă nu găseşte ceva care să-i slujească de 
armă, o funie sau o ganteră. Dar, în afară de praf, în 
cameră nu erau decât o pereche de chiloţi, nişte şosete 
desperecheate şi un teanc de ziare. 

Apoi Fabian a observat o gaură în perete chiar sub pat. 
Avea şi el una la fel acasă, în baie, dar nu i-a dat atenţie 
până când a început să curgă apă din mica ţeavă care se 
ivea din ea. Capacul de metal emailat alb era o trapă de 

inspecţie prin care să se poată ajunge la ţevi şi să se 
repare orice scurgere. 

Însă aici nu era nicio ţeavă. Ca să nu mai spunem că se 
afla în mijlocul peretelui din dormitor, la mare distanţă de 
bucătărie şi baie, lucru extrem de ciudat. S-a strecurat 
spre perete, a pus lanterna pe podea şi a desprins capacul 
din sistemul de fixare cu arc cât de încet a putut. 

Nu zărea nicio ţeavă, părea doar o gaură neagră. Dar, 
după ce a luminat cu lanterna deschizătura, a descoperit 
că nici vorbă să fie o gaură mică. Era un puț de vreo doi 
metri pătraţi care se întindea vertical prin toată clădirea, 
de la ultimul etaj până în pivniţă. 

N-avea nimic de pierdut, aşa că s-a înghesuit prin 
deschizătura îngustă, ţinând lanterna în gură. Un bulon 
solid care ieşea din perete chiar deasupra deschizăturii i-a 
slujit de mâner, aşa încât a putut să se salte şi să-şi tragă 
picioarele înăuntru fără să cadă prin puț. S-a sprijinit cu 
un picior de marginea de jos a deschizăturii şi a găsit pe 
peretele opus câteva cabluri electrice groase, pe care le-a 
folosit ca sprijin acceptabil pentru celălalt picior. S-a 
ridicat în picioare şi a cercetat cu lanterna pereţii puţului. 

O scândură groasă era rezemată de perete puţin mai jos 
de deschizătură şi se întindea ca o pasarelă spre partea 
opusă a puţului, unde părea să existe o deschizătură 
asemănătoare. Lanterna i-a alunecat din gură pe când 
punea un picior în faţa celuilalt pe pasarelă, şi peste 
câteva secunde s-a stins, cu un trosnet care a stârnit 
ecouri. 

S-a făcut atât de întuneric, încât a fost nevoit să încalece 
pe scândură ca să nu-şi piardă echilibrul. A pipăit peretele 
şi a descoperit că este ceva care blochează deschizătura. 
Dar nu era o trapă de inspecţie. Părea sârmă de oţel 
răsucită, sau un fel de grilaj subţire. A încercat să-l 
împingă înăuntru, însă n-a reuşit să-l clintească. De-abia 
când s-a proptit de scândură şi l-a împins cu amândouă 
picioarele s-a mişcat, în sfârşit, şi a putut să iasă prin 
deschizătură. 

În acel moment şi-a dat seama că mai fusese acolo. 

După ce a ajuns acasă, Dunja de-abia a avut timp să 
despacheteze noul telefon şi să-l conecteze la calculator ca 
să-i transfere toate numerele de telefon din agendă, că a şi 
început să sune. A recunoscut imediat numărul lui Carsten 
şi, chiar dacă în ultimele douăzeci şi patru de ore tânjise 
să-i audă vocea, n-avea chef să răspundă în acest moment, 
avea prea multe pe cap. Întreaga zi nu încercase niciodată 
să ia legătura cu ea sau cu vreunul dintre colegii ei, de 
fapt. De-abia acum, când ştirile despre ceea ce a păţit ea 
au ajuns până la Stockholm, a găsit momentul s-o facă. 

Dar nu de asta n-a răspuns. Pur şi simplu n-avea timp. 

şi petrecuse cea mai mare parte a zilei de duminică în 
sala de şedinţe, cu Jan Hesk şi Kjeld Richter, unde au 
întors pe toate părţile fiecare indiciu din investigaţie. Au 
şters tabla şi au afişat din nou totul într-un fel nou, ca să 
încerce să vadă cu alţi ochi. Sperau să găsească un alt 
motiv pentru care singura funcţie a lui Benny Willumsen 
era să acţioneze ca momeală. 

Hesk s-a străduit din răsputeri să pretindă că nu s-a 
întâmplat nimic între ei. A ignorat cu totul faptul că ea l-a 
sunat, cerând cu disperare ajutor şi rugându-l s-o salveze, 
şi s-a purtat ca şi cum nu i-ar fi întors spatele când avea 
cea mai mare nevoie de el. Nici măcar nu şi-a cerut iertare 
sau a încercat să explice. Părea să creadă că e destul să 
treacă peste asta. 

N-au reuşit să obţină decât câteva idei, toate părând 
cusute cu aţă albă. 

În afară de una. 

A izbit-o când a văzut fotografiile în care bucăţile din 
cadavrul Katjei Skov erau puse la locul lor şi a observat că- 
i lipseşte o mare parte din piept. Nici Hesk, nici Richter n- 
au considerat că e ciudat şi au încercat să explice în 
diferite feluri că e uşor să rătăceşti o parte dintr-un 
cadavru. 

Ea era atât de convinsă că nu sunt în urmărirea unui 

făptaş care rătăceşte lucrurile, încât a reuşit să-l convingă 
pe Oscar Pedersen să renunţe la ultimul episod al 
sezonului din Crima şi să examineze din nou prima victimă, 
Karen Neuman. 

Dunja a lăsat apelul lui Carsten să intre în mesageria 
vocală. Până ce a sunat a treia oară. 

— Dunja, tu eşti? Ce naiba s-a întâmplat? Am auzit la 
ştiri că... 

— Iubitule, e în ordine... 

— Bine? E adevărat că... 

— Da, dar nu trebuie să-ţi faci griji. Acum totul e în 
ordine... A auzit un bip care arăta că Pedersen încearcă s-o 
sune. Auzi, n-am timp de vorbit acum. Trebuie să închid. 

— Poftim? Stai un pic. De ce? Tocmai... 

A închis şi a preluat apelul lui Pedersen. 

— Bună... Scuze, tocmai terminam altă convorbire. Ai 
găsit ceva? 

— Da. 

— Şi? j 

— Ai avut dreptate. li lipseşte rinichiul drept. 

Fabian s-a ridicat, s-a scuturat de praf şi a văzut că se 
află în dreptul ferestrei prin care se aruncase Ossian 
Kremph, ceea ce explica frigul. S-a răsucit spre frigiderul 
pe care tocmai îl împinsese deoparte şi a înţeles exact cum 
putuse făptaşul să intre şi să iasă neobservat din 
apartamentul lui Kremph. 

Două apartamente legate între ele în două clădiri 
diferite. Unul cu adresa pe Blekingegatan, celălalt după 
colţ, pe Östgötagatan. Erau destul de aproape ca poliţia să 
poată bănui că apartamentul cu masa acoperită cu folie de 
plastic este bârlogul lui Kremph. Destul de departe ca să 
nu le dea vreodată prin cap că, de fapt, cele două sunt 
legate printr-un puț din perete. 

A făcut repede câteva fotografii ale găurii din perete şi 
ale puţului, apoi a împins frigiderul la loc şi s-a îndreptat 
spre uşă. 

Dacă n-ar fi găsit tocmai atunci răspunsul, probabil că ar 
fi reacţionat la faptul că acum era prima dată - din toate 
dăţile în care fusese acolo - când uşa era închisă. 

Abia după ce a făcut doi paşi în încăperea de alături şi-a 
dat seama că lumina de pe tavan e aprinsă, strălucind 
drept pe masa acoperită cu plastic, care era atât de udă, 
încât se scurgeau picături pe podea şi într-o cadă mare, 
care era aproape plină cu lichid. 

Cineva fusese cu adevărat acolo şi folosise 
echipamentul. S-a dus repede spre cadă, s-a lăsat pe vine 
şi a studiat lichidul transparent în care fiecare picătură 
căzută de pe masă forma cercuri care se întindeau până a 
margini. Părea apă obişnuită. Insă, când s-a aplecat şi a 
mirosit, a simţit imediat că e ceva ciudat. Nu încăpea 
îndoială că este apă, dar părea să fie dintr-un lac. 

„„„M-am trezit pe un coridor. Peste tot erau răniţi care 
țipau de durere. N-am înțeles ce se întâmplă. Dar, când a 
trecut pe acolo o soră, mi-am dat seama că mâinile din 
ceață nu erau deloc ale prietenilor mei. Cei care mă 
salvaseră erau câţiva dintre ai tăi. Am oprit-o pe soră şi am 
întrebat-o de tine. I-am descris ochii tăi albaştri. 

Dintr-odată, a inceput să tipe. Trebuie să-mi fi 
recunoscut accentul israelian, şi curând colegii ei au ajuns 
acolo. M-au scuipat şi m-au lovit. Am vrut să le explic, dar 
n-am avut nicio şansă. Era prea multă ură. Am încercat să 
mă scol din pat, ca să plec, dar am căzut. Sau cineva m-a 
tras în jos. N-am putut decât să mă ghemuiesc şi să mă rog 
lui Dumnezeu să inceteze loviturile lor cu pumnii şi cu 
picioarele. 

Atunci a venit doctorita. Mi se pare că o chema Basimaa. 
M-a ajutat să ies pe o uşă din spate. A zis că ştie cine eşti, 
mi-a povestit că aţi lucrat împreună în acelaşi spital mic 
din Einabus. Ştia cum te cheamă şi în ce sat locuieşti. 

Aisha Shahin din Imatin... Cel mai frumos dintre toate 
numele. Aisha Shahin... 

Exişti, şi eşti mult mai mult decât un simplu vis. 

În dimineaţa următoare am bătut la uşa tatălui tău. 
Mama ta a deschis, a început să tipe şi n-a trecut mult 
până ce au sosit fraţii tăi. M-au îmbrâncit într-un perete. 
Adusesem dezonoare asupra familiei şi mama ta a fost 
silită să te trimită de acolo. 

M-au legat de un copac din curtea din spate şi m-au lovit 
pe rând, aşteptând să se înapoieze tatăl tău. Nu-mi 
amintesc dacă mama ta a încercat să-i oprească, nu-mi 
amintesc decât că m-am trezit când a fost aruncată peste 
mine o găleată cu apă murdară şi am încercat să-mi 
deschid ochii umflaţi. Faţa tatălui tău era foarte aproape 
de mine. 

M-a întrebat cum îndrăznesc să-mi pun piciorul jegos în 
țara voastră. I-am spus că sunt acolo ca să-ți cer mâna. Că 

sunt gata să fac orice ca să-i obțin consimţământul. Îmi 
amintesc vântul, muştele, frunzele din copaci. Robinetul 
care picura. S-a lăsat tăcerea. Apoi a dat din cap şi a zis că 
trebuie să merg cu fraţii tăi într-o misiune. 

Aisha, curând n-o să-mi mai rămână prea multă putere. 
E sânge peste tot, şi fraţii tăi au amuţit deja. Imi pare 
foarte rău, dar... Convoiul de colonişti a apărut aşa cum ne 
aşteptam şi am ieşit din crăpăturile stâncilor şi am aruncat 
cu pietre. 

Camioanele s-au oprit şi am văzut că unele dintre pietre 
făceau adâncituri în metal. Mi-am spus că e ciudat că nu 
pleacă mai departe. Fraţii tăi au tipat la mine să continui. 
Era atâta panică în ochii lor. Am făcut ce mi-au spus, dar 
curând mi-am dat seama că ceva nu e în ordine. 

Au ieşit din camioanele lor. Cu proiectoare care te 
orbeau, veste antiglont şi arme automate. Nu mă-ntreba 
cum, dar ştiau. Peretele de stâncă întorcea ecoul rafalelor 
de Împuşcături, iar noi continuam să aruncăm cu pietre. 
Am făcut-o şi eu, pentru că voiam să le arăt fraților tăi care 
mi-e poziţia. Şi că sunt un om de cuvânt. Dar, Aisha, n-a 
mers. N-a mers deloc. Am căzut unul câte unul, şi 
proiectoarele au luminat părţi din stânci care erau înroşite 
de sânge. 

Ne-au aşezat în şiruri şi s-au uitat la rănile noastre. 
Zakwan, aflat lângă mine, fusese lovit în ochi, dar încă mai 
trăia, iar Wasim, de partea cealaltă, tuşea sânge. Eu am 
fost împuşcat de două ori în stomac şi simțeam Că 
sângerez de moarte. Nu puteam face nimic, doar să mă uit 
în sus, la cerul negru al nopții, de pe care stelele începeau 
să dispară. Se pregătea o furtună. 

Am auzit cum alt camion urcă şi se opreşte. Am 
recunoscut vocile din tabără. Am încercat să-mi întorc faţa 
Când au venit şi au luminat cu lanternele. Dar nu m-a 
recunoscut nimeni, poate din cauză că era atâta sânge. 

Am fost târât împreună cu ceilalţi şi aruncat în dubă. 

Aisha, îmi pare că eşti aici şi citeşti peste umărul meu. 
Fiecare cuvânt. Fiecare propoziţie. Nu vreau să mă opresc 
din scris, însă vlaga s-a scurs din trupul meu. Trebuie să- 

mi păstrez ultimele puteri. Ca să împăturesc hârtia şi s-o 
pun în plic. S-o arunc în noapte. Sper ca Dumnezeu să aibă 
grijă mai departe şi, într-o bună zi, o să ajungă la tine. 
Oriunde ai fi şi orice ai face. 
Într-o bună zi. 
Efraim Yadin 

Primul gând al lui Sofie Leander a fost să se folosească 
de scalpel ca să-şi taie carotida şi să lase să se scurgă 
încet din ea aşteptarea dureroasă. Gândul că se va topi, 
pur şi simplu, în neant era aproape la fel de ispititor ca 
supraviețuirea şi eliberarea. 

Asta a fost ceea ce aproape a făcut-o să se oprească. 

Tocmai când îşi apăsa tăişul scalpelului pe gât i-a dat 
prin cap că această unealtă, şi faptul că nu mai este legată 
pe masă, îi sporeşte şansele de supravieţuire cu câteva mii 
la sută. E adevărat, n-avea cum să iasă deocamdată. A 
scotocit prin tot compartimentul, dar n-a găsit nimic care 
să o ajute, nici măcar cele două chei care atârnau de un 
cârlig într-unul dintre dulapuri nu se potriveau nicăieri. Ca 
să nu mai spunem că motorul uşii-rulou era în afara 
încăperii şi nu părea să existe vreun mod de a-l declanşa 
dinăuntru. 

Pe de altă parte, putea să tragă şuturi în uşă şi să strige 
după ajutor, ceea ce, spera ea, ar face vreun trecător să se 
oprească şi să-şi dea seama că ceva nu e în ordine. Dar 
până acum nu venise nimeni. 

Până acum. 

Cu urechea lipită de uşă, a ascultat cum poarta cea mare 
de afară se deschide, intră o maşină şi se opreşte. Apoi a 
auzit cum se deschide şi se închide o portieră. Paşi pe 
podeaua tare. Ar fi vrut să bubuie şi să lovească şi să facă 
tot zgomotul posibil. Dar încă nu. Încă nu putea să fie cu 
totul sigură cine era de cealaltă parte şi voia să aştepte să 
vadă dacă paşii vor trece de ea sau se vor opri undeva în 
spaţiul ei de depozitare. Singurul lucru pe care îl spera era 
să nu se oprească în dreptul uşii sale. 

Trupul îi tremura din cauza efortului şi a izbit-o faptul că 
nu se sinchiseşte că e goală puşcă. N-avea importanţă ai 
cui paşi îi auzise. Bărbat sau femeie, bătrân ori tânăr. 
Oricine o fi fost, avea să se asigure că n-o să poată s-o 
ignore. Paşii s-au apropiat tot mai mult şi în câteva 


e 340 œ» 


secunde aveau să treacă spre unul dintre spaţiile aflate 
mai departe în clădire. Atunci putea să înceapă. De cum 
avea să ştie sigur. 

Dar i s-au împlinit cele mai mari temeri. 

S-au oprit. 

A fost o scurtă tăcere, după care motorul electric a 
pornit şi a început să ridice uşa, prea curând ca să-şi facă 
un nou plan. Dar se pregătise bine şi ştia exact că o să se 
ascundă după cutiile cu suplimentul alimentar greţos şi o 
să fie gata, cu scalpelul în mână. 

Aşezase masa la loc şi pusese pe ea bucăţi de carton şi 
alte materiale pe care le-a găsit, ca să pară că e culcat 
cineva pe ea. Era departe de a fi convingător, dar, în cel 
mai bun caz, avea să-i ofere acea secundă în plus de care 
avea nevoie ca să sară din ascunzătoare şi să împungă cu 
scalpelul tot ce putea nimeri, să caute prin buzunare cheile 
maşinii şi să fugă fără să se mai uite înapoi. 

Motorul electric s-a oprit. Ea s-a ghemuit şi a stat 
neclintită, aşteptând până ce acea persoană intra şi se 
ducea la masă. De-abia atunci avea să sară şi să înjunghie 
cu scalpelul. 

Şi întocmai aşa a făcut. 

Când a încercat a doua oară, o lovitură în picior a făcut- 
o să se dezechilibreze. Capul i s-a lovit de podeaua de 
ciment şi scalpelul i-a căzut din mână. Ultima întrebare pe 
care şi-a pus-o înainte ca gazul să-i fie pulverizat pe faţă a 
fost de ce nu şi-a pus în aplicare prima idee. 

h 

Când s-a trezit, în cele din urmă, era ca şi cum nu s-ar fi 
întâmplat nimic. Aproape că părea un vis din care tocmai 
se deşteptase. Un joc subconştient care acum se încheiase. 
Pentru că era din nou legată pe masa acoperită cu folie de 
plastic, cu tubul de alimentare prins de gură cu bandă 
adezivă. 

Dar nu mai avea putere să-i pese. Nici cât negru sub 
unghie. Renunţase de mult la speranța că avea să poată 
muri curând. Pur şi simplu nu mai conta ce se întâmpla. De 
acum avea de gând să lase apatia să preia conducerea. Să 

achite nota de plată şi să tragă obloanele. 

În orice caz, asta îşi dorea mai mult ca orice. 

Dar, oricât ar fi încercat, nu putea să nu se întrebe ce se 
întâmpla. De ce avea părul ud şi mirosea a şampon şi dacă 
auzea cu adevărat sunet de foarfece. Li tăia părul? 

Avea pe faţă un prosop ud, aşa că nu vedea nimic. Dar 
era sigură că aude o foarfecă închisă şi pusă pe o tavă de 
metal. 

Părul ei avea nevoie, cu siguranţă, de un spălat sau 
chiar de două. Dar chiar fusese acolo de atâta vreme încât 
era nevoie să-i fie tăiat? Şi ce importanţă avea dacă părul îi 
era un pic mai lung? Putea să joace vreun rol? 

Ce-ar fi dacă. Oricât s-a străduit, n-a putut să nu simtă 
un pic de speranţă. Ce-ar fi dacă avea să supravieţuiască, 
totuşi. Poate ca îşi executase sentinţa şi acum era 
pregătită de eliberare şi curând o să fie iar acasă, cu soţul 
ei drag. Ah, tare îl mai era dor de el. De îmbrăţişarea lui 
caldă, liniştitoare. 

Ceva rece i-a aterizat pe sâni, mai întâi pe unu, apoi pe 
celălalt. Apoi i-a căzut ceva pe abdomen şi pe picioare. Un 
soi de cremă, pe care nişte mâini au început să i-o întindă 
pe piele. 

Mirosea frumos. 

A nucă de cocos. 


e 342 » 


77 


Nu era decât ora patru şi jumătate dimineaţa şi mai erau 
câteva ore bune până să se lumineze. Dacă avea să se mai 
lumineze vreodată. Dar avea, de asemenea, în faţa sa cea 
mai întunecată zi a anului, şi-a zis Dunja, pe când ieşea din 
maşină cu tava de carton cu trei pahare de cafea, simțind 
cum vântul rece şi umed îşi croieşte drum prin fiecare 
deschizătură măruntă, invizibilă, din paltonul său. Nici 
măcar căciula cu modelul steagului danez pe care o 
primise de Crăciun de la mama lui Carsten şi pe care, de 
obicei, refuza s-o poarte, nu părea să-i ţină de cald. 

I-a văzut pe Kjeld Richter şi Jan Hesk stând de vorbă 
ceva mai încolo, la marginea cheiului, dar au tăcut de 
îndată ce au văzut-o. Nu trebuia să fii Einstein ca să-ți 
închipui că vorbeau despre ea. Şi acum, după mai puţin de 
un minut în frig, era deja pregătită să fie de acord cu 
părerea lui Hesk şi Richter că vremea n-avea cum să fie 
mai rea. 

Întunericul şi frigul erau destul de rele. Dar condiţiile 
din apă erau îngrozitoare. Vântul puternic biciuia 
suprafaţa, aşa încât blocuri mari de gheaţă se înghesuiau 
unul în altul, ca nişte dinţi uriaşi care macină totul în cale. 
În plus, directorul portului le ceruse, şi nu o dată, să 
termine înainte de ora 06.00. 

— Măi, că zburdalnici şi voioşi mai arătaţi, a zis Dunja, 
fără să se aleagă în schimb nici măcar cu un zâmbet. 
Cafea? A ţinut tava întinsă până ce amândoi au fost siliţi să 
ia câte un pahar. Cum se descurcă? 

— Tu cum crezi? Hesk a făcut semn cu capul spre apa 
învolburată. Ai avea chef să sari înăuntru? 

— Nu, dar eu nu sunt scafandru şi, din câte văd, s-ar 
zice că e deja acolo. 

— Ai putea totuşi să intri... 

Hesk a sorbit din cafea şi şi-a încleştat dinţii, ca şi cum 
n-ar fi vrut să se vadă cât de bună i se părea. 

Staţia lui Richter a pârâit. „Maşina e aici. Terminat. ” 

— Vezi dacă poţi să deschizi portierele şi să intri. 
Terminat, a zis Richter, îndepărtându-se de ei ca să poată 
vorbi în staţie netulburat. 

Dunja şi-a băut cafeaua şi s-a uitat peste marginea 
cheiului, la bucăţile negre de gheaţă. Dar nu vedea bule 
ieşind la suprafaţă, nici lumina proiectorului. S-a uitat 
dincolo de bazinul portuar şi de vasele ancorate de-a 
lungul cheiului de vizavi, spre partea din spate a castelului 
Kronborg - ultimul bastion al Răsăritului. 

Se gândea adesea la asta când privea dincolo de 
strâmtoare şi vedea cum se înalţă Suedia pe partea 
cealaltă. Ţara vecină era în mod oficial neutră şi, fără 
îndoială, suedezii înclinau mai mult spre Occident în ceea 
ce priveşte valorile lor de bază. Însă impresia de Orient 
fusese întotdeauna vizibilă, cu toate regulile lor, 
magazinele de stat de băuturi alcoolice şi altele asemenea. 

Dar asta a fost înainte. Acum, sentimentele sale erau cu 
totul diferite. În loc să-şi spună că suedezii sunt cu totul 
înapoiaţi faţă de Danemarca, acum îşi spunea că sunt 
înaintea ei. Nu ştia dacă această schimbare fusese 
provocată de acea polițistă cu burta la gură din Suedia, 
sau de faptul că pusese piciorul în acea ţară de-abia cu doi 
ani în urmă. Nu ştia sigur decât că, în ciuda celor trăite la 
Kävlinge, îşi dorea din ce în ce mai mult să meargă din nou 
acolo. 

S-a întors spre Hesk şi l-a întrebat dacă este bună 
cafeaua, dar imediat i-a părut rău. De ce ea era 
întotdeauna cea care trebuia să spargă tăcerea? În ceea 
ce-l privea, Hesk n-a făcut niciun efort să înlăture senzaţia 
de stinghereală. Ba chiar a aşteptat cât mai mult posibil 
până să ridice din umeri şi să dea din cap aproape 
imperceptibil. 

— Mda, cred că-i în regulă. 

— Bine, a zis Dunja, simțindu-se din ce în ce mai iritată. 

El încă nu suflase un cuvinţel despre faptul că i-a închis 
telefonul în nas când ea se afla în primejdie de moarte. 
Nici nu s-a deranjat să recunoască faptul că ea avusese 
dreptate în privinţa rinichiului lipsă al lui Karen Neuman. 

Dacă îşi închipuia că o să scape păstrând tăcerea, ei bine, 
se înşela. 

— După ce terminăm aici mă gândeam să trecem pe la 
Pedersen ca să vedem ce are de spus despre rinichiul 
lipsă, a zis, apăsând pe ultimele două cuvinte. 

— Bine. 

El a mai luat o gură de cafea, privind în gol. 

Bine? Doar atât avea de zis? 

— Şi ce crezi despre asta? N-ai fost prea entuziasmat de 
ideea ca el să examineze din nou cadavrul. Noroc că m-am 
încăpățânat eu. 

I-a părut rău că spusese ultima parte, dar acum era prea 
târziu. 

Hesk a ridicat din umeri. 

— După părerea mea, asta nu-i un argument în favoarea 
sau împotriva lui Willumsen. 

— Nu? 

— Nu, n-aş zice că-i o descoperire semnificativă. 

— N-a luat vreun organ de la niciuna dintre victimele 
sale precedente. Dunja a făcut un pas spre el. Totuşi, a 
violat, a torturat şi a ucis oameni. Însă toate trupurile au 
fost găsite întregi. Acum avem un rinichi lipsă de la o 
victimă şi un plămân de la alta. Cum naiba poţi să stai 
acolo şi să zici că nu-i o descoperire semnificativă? 

— Nu înseamnă decât că nu se repetă. Ceea ce, din cât 
am înţeles, era caracteristica lui. Obişnuia să lase câinele 
să sfâşie victimele. Acum ia câte un trofeu de la ele. Data 
viitoare poate că le-ar fi măcinat şi le-ar fi folosit ca 
îngrăşământ pe peluza lui. 

Hesk a râs şi şi-a terminat cafeaua. 

Dunja era perfect conştientă că nu făcea decât s-o 
zgândăre şi că în niciun caz n-ar trebui să muşte momeala. 
Dar nu s-a putut abţine. 

— Auziţi, nu cred că are rost să-l mai lăsăm să stea acolo 
jos, a strigat Richter, şi Dunja s-a răsucit. Maşina este, 
evident, perfect curată! 

— Credea cineva altceva? a zis Hesk, clătinând din cap. 

— Bine, dar să ia numărul de pe plăcile de 

înmatriculare! 

— L-a luat deja. HXN 674. E suedeză, aşa cum bănuiam. 

Dunja a ridicat degetul mare şi s-a silit să zâmbească, 
apoi s-a întors spre Hesk şi a dat cărţile pe faţă. 

— Nu iei asta deloc în serios, nu-i aşa? Pentru tine e 
doar un afurisit de joc, în care îţi poţi permite să te vânturi 
pe aici şi să te porţi cum vor muşchii tăi. 

Hesk a scuturat din cap. 

— Hai, recunoaşte! Eşti ca o baborniţă ranchiunoasă 
care îşi foloseşte toată energia ca să pună bețe în roate şi 
să încurce lucrurile. Nu pare să-ţi pese că un făptaş e încă 
în libertate. 

— Nu, Dunja, nu-i deloc aşa. 

— Nu, zău? Deci, de câte alte victime mai e nevoie ca să 
te trezeşti? Trei? Zece? 

— Niciuna. N-o să mai fie nicio victimă, pentru că cineva 
i-a găurit amândoi plămânii şi inima. 

— Dar nu este... 

— Dunja! El a fost, bine? Nimeni, şi prin asta înţeleg 
chiar nimeni, din tot afurisitul de departament nu crede în 
fantoma ta! În afară de tine, fireşte! Toţi ceilalţi sunt 
convinşi că a fost Willumsen, şi singurul motiv pentru care 
stăm aici şi ne îngheaţă fundul este că Sleizner crede că 
eşti o afurisită de bunăciune şi vrea să ţi-o tragă. 

Dunja nu şi-a dat seama ce a făcut decât când a auzit 
sunetul. Dar era prea târziu ca să schimbe ceva. A apărut 
din senin, cu viteză aproape infinită, şi a surprins-o la fel 
de mult ca pe Hesk. 

Dar nu asta a fost partea cea mai rea. 

Palma ei pe obrazul lui. 

Sângele năvălind, care i l-a înroşit. 

Privirea care spunea totul. 

Partea cea mai rea era că el avea dreptate. 

Malin Rehnberg s-a răsucit de pe o parte pe alta. Era o 
mişcare care, în mod normal, n-ar fi durat mai mult de o 
secundă, dar cu burta ei foarte umflată, cu preeclampsie, i- 
a luat cel puţin un minut şi jumătate. Nu ştia de câte ori se 
răsucise, ştia doar că era un număr deprimant. Nu putea 
să stea culcată în linişte mai mult de cinci minute, după 
care începea să-şi închipuie escare purulente şi viermi şi 
trebuia să-şi răsucească din nou trupul masiv. 

Dar nu putea să se plângă de noua cameră în care 
Fabian insistase să fie mutată. Din multe puncte de vedere, 
era mult mai bună decât cea dinainte. Nu numai că fusese 
renovată de curând şi avea tablouri pe pereţi, draperii şi 
un televizor, care, mă rog, nu era pus în priză. Mai era şi o 
rezervă de o persoană, aşa că nu trebuia să împartă 
toaleta cu nimeni, unul dintre lucrurile pe care le detesta 
cel mai tare pe lume. Nu se ducea niciodată la toaletă la 
serviciu, nici măcar după ce s-a pricopsit cu incontinenţa 
acută provocată de sarcină şi, dacă ar fi fost după ea, ar fi 
avut propria toaletă, exact aşa cum ceruse Ingmar 
Bergman. 

Problema era că se plictisea. O treziseră la ora patru ca 
să-i ia tensiunea şi de atunci nu mai putuse să doarmă. Şi 
acum, după aproape trei ore, era aşa de plictisită, că nu 
credea că va rămâne în viaţă după încă cinci minute în 
care să nu se întâmple nimic. şi imagina deja titlul de pe 
prima pagină. 


INSPECTOR DE POLIŢIE CU BURTA LA G URĂ DĂ 
ORTU” POPII DE PLICTISEALA 


Ar fi fost mult mai bine dacă ar fi putut cel puţin să se 
ducă acasă. Nu izbutea să înţeleagă de ce n-ar putea să 
zacă acasă cu o perfuzie şi să-şi ia singură tensiunea din 
două în două ore. Medicul oricum nu făcea vizita mai mult 
de o dată pe zi. Cât despre vizită? In realitate, nu era decât 

o clătinare din cap abia vizibilă, câteva hm-hm-uri şi apoi 
„mai vorbim data viitoare”. 

— Iubito... S-a pomenit cu o pupătură pe frunte. Acum 
sunt aici. 

S-a uitat la bărbatul de alături şi şi-a dat seama că era 
Anders, bărbatul său, ceea ce însemna că adormise. 

— Cât e ceasul? 

— Aproape opt şi jumătate. Cum te simţi? Ţi-a fost bine 
aseară? 

S-a aşezat pe marginea patului. 

— Hai să vorbim mai bine despre altceva. Ai adus ce te- 
am rugat? 

Anders a ridicat geanta cu laptopul. 

— Cu o condiţie. Să nu te apuci să lucrezi. 

— Da... Dă-l încoace. 

A întins mâna spre geantă, dar el a tinut-o departe. 

— Iubito, vorbesc serios. Am vorbit ieri cu doctorul şi a 
zis că... 

— Anders, ancheta s-a terminat. N-o să lucrez, bine. Nu 
vreau decât să citesc nişte ziare şi să intru pe Skype cu 
mama. 

El a pus, fără tragere de inimă, geanta cu laptopul lângă 
pat. 

— Şi Fabian acela, a venit să te vadă? 

— Fabian ăla? A clătinat din cap. Nu pricep ce ai cu el. 
Şi nu, n-a fost pe aici. Dar, dacă ar fi trecut pe aici, ar fi 
fost ca să vadă cum mă simt. Nu pentru muncă. I-a întâlnit 
privirea sceptică. Da, chiar aşa stau lucrurile. Aşa că poţi 
să te potoleşti. 

— Nu mă pot potoli până ce nu se termină. l-a pus mâna 
pe burtă. Şi, după spusele doctorului, e foarte important ca 
tü 

— Să mă odihnesc. Ştiu, Anders. Tot ce fac e să mă 
odihnesc. Atâta m-am odihnit, că am obosit de odihnă. 
Apropo, nu trebuie acum să pleci? 

— Chiar aşa... S-a uitat la ceas şi s-a ridicat. Dar... 

— Ne vedem mai încolo. 

— Bine. Încearcă să te linişteşti, ca să... 

— Pa, iubitule. 

Şi-a fluturat mâna, în vreme ce el se retrăgea spre uşă şi 
ieşea. 

Malin abia aştepta să tragă în pat geanta şi să înceapă, 
dar îşi cunoştea prea bine bărbatul, aşa că a aşteptat până 
ce el a „surprins-o”, băgându-şi capul pe uşă încă o dată, şi 
abia apoi a scos la iuţeală laptopul, l-a deschis şi şi-a 
conectat mobilul la un hotspot. 

În sfârşit, putea să lucreze. 

Fabian a terminat de râcâit gheaţa de pe parbriz, a urcat 
în maşină şi a aşteptat să se încălzească motorul. Între 
timp, a încercat să scape de senzaţia că se rostogoleşte tot 
mai jos de pe un deal abrupt. A încercat să se destindă 
făcând o plimbare de două ore prin Södermalm, ascultând 
în căşti Kiss Me Kiss Me Kiss Me al formaţiei The Cure. 

Se părea că nu conta orice ar fi făcut. Totul îi aluneca 
printre degete. Dar Sonja părea mai puţin nervoasă şi îi 
luase pe amândoi copiii cu ea la sora ei Lisen, în Vârmd65%, 
unde aveau să petreacă cu toţii Crăciunul peste trei zile. 

Nimic nu-i plăcea Matildei mai mult decât să fie cu verii 
şi mătuşa ei, care era întotdeauna acasă şi avea grijă să 
aibă brioşe proaspăt coapte şi tot soiul de lucruri de făcut. 
Fabian era sigur că Matilda, deşi n-ar fi recunoscut asta, 
tare şi-ar mai fi dorit să-i înlocuiască pe el şi pe Sonja cu 
Roland şi Lisen. 

El părea să câştige o grămadă de bani din diferitele lui 
firme, iar ea hotărâse să renunţe la cariera în avocatură ca 
să devină o mamă care stă acasă. Nu-i de mirare că asta le 
plăcea copiilor. Până şi Theodor mersese cu ele fără să 
protesteze. Toată lumea de acolo se pregătea de Crăciun, 
împacheta daruri şi căuta prin pădure un brad. 

Toată lumea, în afară de el. Işi jurase că ultimul lucru 
care o să fie o să fie tocmai asta. Un părinte care n-are 
timp şi energie. Care se simte uşurat când copiii sunt 
altundeva. În grija altcuiva. A coborât parasolarul, a dat 
deoparte acoperitoarea oglinzii şi a observat că arată şi el 
ca unul dintre acei părinţi. 

La toate nivelurile, ajunsese să fie la fel ca tatăl său. 

Sonja chibzuise mult timp şi hotărâse că ar trebui să 
meargă fiecare pe drumul său. Credea că amândoi merită 
ceva mai bun decât această perioadă zbuciumată care 
părea că nu se mai sfârşeşte. Dar văzuse în ochii ei că nu o 
crede cu adevărat. Îşi dădea seama că ea ar fi vrut ca el să 

intervină şi s-o convingă că încă mai au un viitor. 

Însă buzunarele lui se goliseră de motive şi, cu toate că 
a stat treaz aproape toată noaptea şi s-a plimbat prin tot 
Sodermalm, încă nu ştia cum stă. 

În privinţa Sonjei sau a lui Herman Edelman. 

Nu ştia cum avea să-l facă pe şef să fie de acord să 
redeschidă ancheta fără să dezvăluie prea multe. La urma 
urmei, singurul lucru de care era sigur era că este prins 
într-una dintre cele mai complicate anchete de omucidere 
din viaţa sa, cu un făptaş despre care toţi credeau că a fost 
identificat şi a murit, dar care era încă în libertate şi nu 
dădea semne că şi-ar fi terminat treaba. 

H 

În jurul mesei erau distribuite fotografii. Fotografii 
făcute cu teleobiectivul, în care apăreau o duzină de femei 
îmbrăcate sumar, cu priviri furişe, îngrijorate, care erau 
târâte afară dintr-un camion şi îmbrâncite pe uşa dosnică 
de culoare cenuşie. 

— Aceste fotografii au fost făcute cu puţin mai mult de 
două luni în urmă, lângă Black Cat. Şi ceea ce vedeţi este o 
aşa-zisă „livrare de bunuri”, în timpul căreia femeile trec 
printr-o selecţie iniţială, a raportat Markus Hoglund, iar 
Jarmo Päivinen, Tomas Persson şi Herman Edelman, 
aşezaţi la masă, au dat din cap. 

— Ştie cineva dacă Risk vine încoace? a întrebat Inger 
Carlen, care şedea lângă Hoglund, şi şi-a suflat nasul într-o 
batistă care părea să fi fost curată cu multă vreme în 
urmă. 

— Nu, începeţi acum, a zis Edelman. N-am toată ziua la 
dispoziţie. 

— All right, a zis Inger, stăpânindu-şi un strănut. 

— Sursele noastre spun că femeile sunt aduse una câte 
una pe o scenă din club, unde Diego Arcas le „examinează” 
el însuşi şi hotărăşte în care bordel să fie duse, a continuat 
Höglund, luând ultimul fursec din cutia de metal. 

— Cum le examinează? a întrebat Tomas, cu toate că 
părea să ştie deja răspunsul. 

— Din motive lesne de înţeles, n-am fost acolo şi n-am 

văzut cu ochii noştri, a zis Inger. Însă pot să bag mâna-n 
foc că până şi ţie ţi s-ar face rău dacă ai vedea. 

— Am primit informaţia că altă livrare urmează să se 
facă în orice moment de-acum. Höglund a uşurat 
alunecarea pe gât a fursecului cu o înghiţitură de cafea. Şi 
atunci o să intervenim. 

— Deci, nu ştii exact când? a zis Edelman, trăgându-se 
de barbă. 

— Nu, doar că va fi cu siguranţă în zilele următoare. De 
acum încolo trebuie să lucrăm în schimburi şi să avem 
pregătită echipa de intervenţie rapidă. 

— Bine. Edelman a încuviinţat din cap. O să le spun. De 
câţi poliţişti aveţi nevoie? 

— Cel puţin treizeci şi cinci, a zis Inger. 

— Treizeci şi cinci? 

Edelman a ridicat privirea de pe ecranul telefonului. 

— Vrem să atacăm simultan clubul şi bordelurile mai 
mici, a zis Hoglund tocmai când Fabian a deschis uşa şi a 
intrat. 

— Fabian. Edelman s-a răsucit spre el. Tocmai ne 
întrebam unde eşti. S-a întâmplat ceva? 

— Ai timp să stăm de vorbă? a zis Fabian, fără să se uite 
la ceilalţi. Preferabil chiar acum. 

— Ce se petrece? a zis Edelman, închizând uşa după el. 

Fabian s-a răsucit spre el. Sperase să înceapă calm şi să 
amortizeze cererea cu alte ştiri. Dar sosirea târzie la 
şedinţa de dimineaţă distrusese deja această posibilitate. 

— Trebuie să redeschidem ancheta despre Grimâs şi 
Fischer. 

Edelman părea să nu-l fi auzit bine şi şi-a scos ochelarii 
mici şi rotunzi. 

— Şi ce anume te face să crezi asta? Ia loc. 

— Nu-i vorba despre ce cred eu, a zis Fabian, aşezându- 
se pe canapeaua de piele roasă. Herman, am fost pe o 
urmă falsă. Ossian Kremph n-a fost altceva decât o 
momeală ca să ne ducă în direcţia greşită. 

— Dar stai un pic. Vrei să zici cu adevărat că Kremph 

este nevinovat? 

— Şi că făptaşul este încă în libertate. Da, exact asta 
vreau să zic. 

Edelman a râs, şi-a scuturat capul, a scos din frigider 
două sticle de bere şi a ridicat una, întrebător. 

— Nu, mulţumesc. Nu-mi trebuie, a zis Fabian, cu toate 
că era exact ceea ce-i trebuia. 

— Bine... N-ai decât să spui dacă te răzgândeşti. 
Herman a destupat o sticlă, a golit-o într-un pahar şi s-a 
aşezat în fotoliul de lângă fereastră. Fabian, teoria asta a 
apărut din senin. Ştii că te consider un anchetator bun. 
Unul dintre cei mai buni. A sorbit din bere, şi-a scos pipa şi 
a început s-o umple. Dar, ca să fiu cu totul sincer, s-ar 
părea că ai luat-o razna. 

Fabian l-a lăsat să-şi aprindă pipa şi să-şi umple 
plămânii cu fumul argintiu, după care a continuat. 

— Îţi aminteşti femeia din autobuz? Cea ai cărei ochi 
fuseseră decupaţi din toate fotografiile. 

— Da, era o victimă potenţială. 

— Exact. Şi acum bănuiesc că e moartă. 

Edelman a încuviinţat şi a sorbit din bere netulburat, 
tocmai invers decât se aşteptase Fabian. 

— Adică, sunt convins că e moartă, a adăugat, simțind că 
întreaga conversaţie e pe cale să o ia pe arătură. 

— Şi aici ai perfectă dreptate. Edelman i-a oferit un 
zâmbet mulţumit. Pentru că exact asta este, moartă. 

— Cum, aţi găsit-o? N 

Lucrurile nu mergeau nici pe departe cum plănuise. In 
loc ca Edelman să fie surprins şi derutat, Fabian era cel 
care trebuia să lupte ca să-şi păstreze echilibrul. 

— O cheamă Semira Ackerman. Căpitanul feribotului 
care face cursa între Södermalm şi Hammarby Sjöstad a 
dat alarma aseară, după ce a descoperit-o plutind între 
blocurile de gheaţă. E limpede că a vrut să meargă pe 
gheaţă. 

— Cine poate fi atât de idiot ca să încerce să meargă pe 
gheaţa de aici? E întinsă peste canal. 

— E adevărat. Poate că nu avea de gând să traverseze, 

ci doar s-a dus să se uite un pic şi, din nefericire, lucrurile 
s-au sfârşit prost. Edelman a ridicat din umeri şi a pufăit 
din pipă. De fapt, se întâmplă cam într-o zi din două în 
această perioadă a anului. Vezi şi tu, e o fotografie pe 
birou. 

Fabian s-a dus la birou şi a ridicat fotografia în care o 
femeie îngheţată era trasă pe punte. Era, fără îndoială, 
aceeaşi femeie. Insă acesta nu era accident. Cel puţin, 
acum avea explicaţia căzii cu apă din lac. 

— Fabian, cum îţi merge, de fapt? Arăţi foarte, cum să-i 
Zic... 

— Aseară am cercetat încă o dată apartamentul lui 
Kremph, l-a întrerupt Fabian. Şi am găsit, printre altele, un 
pasaj direct spre apartamentul dezafectat, ceea ce explică 
multe. Şi în... 

— Da, probabil că era calea pe care ieşea el ca să... 

— Nu, era calea pe care făptaşul ajungea în locuinţa lui. 

— Şi de ce ar fi vrut cineva să... 

— Ca să-i înlocuiască medicaţia cu placebo. Herman, l-a 
supravegheat permanent pe Kremph. Intr-una dintre 
cărţile din bibliotecă... Fabian s-a oprit. Era pe cale să-şi 
piardă cumpătul şi să spună prea mult. A respirat adânc. 
Care dintre legişti o examinează? Aziza Thâstrom? 

— Nu, ea nu se ocupă de accidente. Fabian, avea 
plămânii plini de apă. Cum nu se poate mai simplu. Nu 
pricep unde vrei să ajungi cu toate informaţiile astea. 
Crezi că Kremph e nevinovat şi s-ar putea să fie altcineva 
care... Nu te supăra, dar sună aiurea. 

Edelman a scos fumul cu un oftat. 

— Prin urmare, nu mă crezi? 

— Aici nu-i vorba despre ce cred eu. Fiecare probă din 
această anchetă, inclusiv motivul, arată spre Kremph. Până 
şi pasajul despre care vorbeai. Se pare că n-ai pus geană 
pe geană toată săptămâna asta şi apoi dai buzna aici şi 
pretinzi că e nevinovat. Sunt sigur că înţelegi că, dacă e să 
anulez concluzia precedentă, îmi va trebui de la tine ceva 
mai bine definit. 

— Herman. Masa era udă când am intrat în 

apartamentul dezafectat. Încă mai picura. Cineva tocmai 
fusese acolo, şi totul indică faptul că acolo a fost înecată 
Semira. 

— Şi ce anume te face să fii atât de sigur că n-a fost doar 
un boschetar care a adus cu el multă zăpadă şi a tras un 
pui de somn la căldurică? 

— Care, de asemenea, a pus acolo o cadă şi a umplut-o 
cu apă din lac? N-aş crede. Şi, în ceea ce priveşte ancheta 
asta, sunt convins că există destule dovezi care să-mi 
sprijine teoria. Problema este că lipsesc. 

— Cum adică, lipsesc? 

Pentru prima dată de la începutul discuţiei, Edelman 
părea sincer surprins. 

— Trebuie să fi venit cineva aici în weekend şi a curăţat 
totul. 

— Ancheta este închisă şi nu se pune problema unui 
proces, probabil că totul a fost trimis la arhivă. 

Edelman s-a dus la birou şi a trezit la viaţă calculatorul, 
mişcând mouse-ul. 

— Nu, din câte am văzut eu. Dar poate că ai tu altă 
explicaţie bună? 

— Pardon? 

Edelman l-a privit în ochi pe Fabian. 

În ultimele ore, Fabian se convinsese că şeful său ştie 
mult mai mult decât lasă să se vadă. Dar acum, dintr- 
odată, n-a mai fost sigur. Poate că Edelman credea în 
continuare că Kremph se află în spatele tuturor faptelor. 
Şi-a dat seama cât de puţine lucruri putea să cerceteze, de 
fapt, înainte să meargă mai departe. N-avea de ales, 
trebuia să-l încolţească pe vechiul său mentor. 

— Uite-l aici, aşa cum credeam. 

Edelman a ridicat privirea de pe ecran. 

— Ce vrei să zici, ai găsit un număr de dosar? 

— 0912-305/H152 Volum: 0,4 metri de raft. 

— Aha. Bine, a zis Fabian, fără să spună că în seara 
trecută nu existase un număr de dosar. Probabil nu l-am 
putut găsi din cauză că eram prea obosit. De fapt, poate că 
ar trebui să beau berea aia. 

— Fă-o. Dar repede. Trebuie să ajung la o şedinţă despre 
buget cu Crimson. 

Edelman a închis computerul şi şi-a îndesat în gură 
câteva lame de gumă de mestecat, în vreme ce Fabian 
destupa sticla şi bea. 

— Probabil că ai dreptate. S-ar zice că sunt extenuat. 

— Nu că l-aş fi sărbătorit vreodată. Edelman şi-a potrivit 
cravata într-o oglindă. Însă cred că tuturor o să ne prindă 
bine un pic de Crăciun şi de timp liber. 

— Auzi, apropo, convorbirea aceea telefonică pe care ai 
avut-o cu Grimâs cu câteva ore înainte să moară. 

— Da? 

— Despre ce aţi vorbit? 

— M-ai mai întrebat asta. 

— Zău? Şi ce mi-ai răspuns? 

— La fel ca acum. Voia sfaturi pentru audierea la care se 
ducea. Din păcate, n-a fost nimic mai pasionant, a zis 
Edelman, aranjându-şi barba. 

Toate îndoielile au dispărut. Edelman îl minţea de la 
obraz şi, cu toate că Fabian nu-şi dorea nimic mai mult 
decât să scoată telefonul şi să dea drumul înregistrării cu 
convorbirea, a încuviinţat din cap şi a încercat să pară cât 
mai mulţumit posibil de răspuns. 

De acum încolo, era crucial să ţină totul secret. 

Dunja a observat că Oscar Pedersen pare frustrat. Cu 
toate că era evident că se străduieşte să ascundă asta când 
s-a întâlnit cu ei la Secţia de medicină legală. Pentru prima 
oară în toţi anii săi de medic legist, îi scăpase ceea ce s-ar 
putea dovedi că este cea mai importantă parte din 
autopsie. Da, din întreaga anchetă. Şi anume, motivul 
pentru care fusese ucisă Karen Neuman şi, apoi, Katja 
Skov. În primul caz lipsea un rinichi. În al doilea, un 
plămân. 

Explicaţia faptului că îi scăpaseră aceste aspecte era 
slăbuţă, ca să nu zicem mai mult. 

— Aşa cum am zis la telefon, n-avea rost să-mi continui 
examinarea după ce fusese stabilită cauza morţii. 

Pedersen şi-a trecut cardul de acces prin aparat şi a 
deschis uşa, iar Dunja şi Hesk l-au urmat în morgă. 

Dunja n-a mai spus că aceasta era o neglijenţă atât de 
gravă, încât ar fi putut cu uşurinţă să facă o plângere la 
Comitetul Director al Poliţiei Naţionale şi să-i fie 
suspendată autorizaţia. În loc de asta, ea a preferat să nu- 
şi schimbe expresia. Pe de altă parte, Hesk a zâmbit şi a 
dat din cap, ca şi cum şi-ar fi subliniat aprobarea. 

— Nu-s doar banii mei de impozit, ci şi ai voştri, a 
continuat Pedersen, uitându-se la Dunja, apoi a deschis 
lada frigorifică şi a tras afară cadavrul lui Karen Neuman. 

Trecuse aproape o săptămână de când Dunja fusese la 
locul faptei şi văzuse prima oară corpul mutilat. Văzându-l 
a doua oară, îi era uşor să înţeleagă cum a putut Pedersen 
să treacă cu vederea rinichiul lipsă. 

— Cum ziceam, nu arată prea frumos pe dinafară. 
Pedersen a făcut semn cu capul către pieptul rănit. Dar 
asta nu-i nimic în comparaţie cu felul în care arată pe 
dinăuntru. E ca şi cum cineva ar fi luat-o razna acolo cu un 
blender, a continuat. Şi, Dunja, dacă nu te-ai fi ţinut tu tare 
pe poziţie şi nu mi-ai fi spus direct să văd dacă nu lipseşte 
vreun organ, n-aş fi descoperit asta. 


e 357 œ» 


Ea ar fi vrut să se lumineze la faţă şi să dea din cap. Să-i 
arate cât de mult îi apreciază lauda. Dar a rezistat 
imboldului şi şi-a păstrat aerul neutru. 

— Ai mai găsit şi altceva? a întrebat. 

Nu pentru că s-ar fi aşteptat la ceva, ci mai mult ca să 
sublinieze faptul că ea conduce această parte a 
investigaţiei. 

Pedersen a încuviinţat. 

— De fapt, da, acum că pomeneşti de asta, a zis, şi s-a 
tras de mustață fără să mai zică nimic. 

Dunja îl cunoştea mult prea bine pe Pedersen ca să cadă 
în capcana lui şi să-l întrebe ce a găsit. Nu, ştia că el n- 
avea să se lase aşa de uşor. 

— Deci, ce ai găsit? a zis Hesk, plasându-se de bunăvoie 
în partea cea mai de jos a ierarhiei. 

— După ce m-a contactat Dunja, mi-am permis să verific 
anchetele despre victimele precedente ale lui Willumsen 
şi, în ceea ce priveşte rănile, mi-am dat seama că, fără 
umbră de îndoială, este stângaci. Aşa că am luat legătura 
cu dragul meu coleg Einar Greide din Helsingborg şi, iată, 
s-a dovedit că şi el a ajuns exact la aceeaşi concluzie în 
investigaţiile sale. 

— Şi de ce este acest lucru atât de important? a zis 
Dunja, dar pe dată şi-a dorit să-şi fi ţinut gura. 

Vedea deja că Pedersen era mai înalt cu cel puţin cinci 
centimetri şi se bucura de atenţia acordată. 

— Ia gândeşte-te. Tăieturile de pe Karen Neuman au fost 
făcute de un făptaş dreptaci. Desigur, trebuie să fac o 
examinare mai amănunţită ca să fiu sigur sută la sută, 
însă, dacă vă mulţumiţi cu nouăzeci şi cinci la sută pozitiv, 
atunci unghiul de contact al rănii arată că el ţinea toporul 
aşa. Le-a arătat cu mâinile în aer. Cu dreapta în faţă şi 
stânga în spate. Este, fără îndoială, poziţia cea mai 
firească pentru un dreptaci. Şi când şi-a luat avânt, a 
ridicat toporul în partea dreaptă a capului, aşa. 

Pedersen a lovit de câteva ori cu toporul imaginar în 
burta mutilată a lui Karen Neuman. 

— Cred că am priceput, a zis Dunja, şi Pedersen s-a 


e 358 » 


oprit. Deci, ceea ce spui cu adevărat este că acesta este 
încă un semn că nu e opera lui Willumsen. 

Pedersen a şovăit şi i-a aruncat o privire lui Hesk înainte 
să dea din cap, în cele din urmă. 

— Cum spuneam, există o marjă de eroare, şi e posibil să 
fi lovit ca un dreptaci doar ca să ne deruteze pe noi. 

— Dar trebuie să se fi forţat foarte tare, de vreme ce 
rănile sunt atât de adânci, ceea ce face mai puţin probabilă 
explicaţia. 

— Ai dreptate. 

— Excelent. Şi tu ce zici, Jan? 

Dunja s-a răsucit spre Hesk şi a hotărât să nu-l 
slăbească din ochi până nu răspunde. 

— Sincer să fiu, nu prea ştiu ce să zic. Pentru mine, încă 
mai există prea multe probe care îl indică pe Willumsen ca 
să renunţ, pur şi simplu, la el. 

— Şi tocmai asta vreau să zic. Crima a fost săvârşită în 
aşa fel, încât bănuielile să se îndrepte spre el şi să se abată 
de la adevăratul făptaş. 

— Şi care este motivul adevărat? 

— Aici e rinichiul care lipseşte, iar la Katja Skov e 
plămânul. i 

— Nu vreau să fiu chiţibuşar. Însă, Dunja, acelea sunt 
organe. Nu motive. 

Dunja şi-a dat ochii peste cap şi s-a răsucit spre 
Pedersen. 

— Ar fi posibil să găseşti dosarul medical al victimei? 

— Depinde de ce înţelegi prin posibil. De ce să... 

— Pentru că ţi-o cer eu. 

Pedersen s-a tras din nou de mustață şi a schimbat o 
privire cu Hesk, care i-a răspuns ridicând din umeri. 

— Păi, bine... S-a dus la computerul din colţ şi a atins 
mouse-ul. Dar, dacă dăm de ceva interesant, voi doi va 
trebui să obţineţi apoi aprobările, bine? 

— Bine, bine, dă-i drumul odată. 

Pedersen a dat clic pe arhiva cu dosarele medicale şi era 
pe cale să înceapă căutarea, când a observat că are un e- 
mail. 

— O, e gata analiza ADN. A fost rapidă. 

— Analiza ADN-ului din spermă? N-ar fi trebuit să 
dureze mai mult de o săptămână? a zis Dunja. 

— Asta am crezut şi eu, a zis Pedersen. Presupun că au 
vrut să-şi curețe birourile înainte de Crăciun. Oricum, iat-o 
aici... 

A tăcut ca să citească. 

— Şi? 

Pedersen s-a răsucit spre Dunja şi apoi spre Hesk. 

— A fost Willumsen. 

— Benny Willumsen? a repetat Dunja, şi Pedersen a 
încuviinţat. Dar ea nu putea să accepte asta. Mai presus de 
toate, nu-i venea să creadă. Vorbim despre proba din 
sperma care se afla în interiorul Katjei Skov? 

— Atât în interior, cât şi un pic împrejur, mai exact. 

Dunja vedea cum i se prăbuşeşte castelul din cărţi de 
joc. 

— Bine, dar acum poţi să găseşti acele dosare medicale 
ca să mă uit la ele. 

— Dunja, gata, a zis Hesk. Sleizner ne-a dat termenul- 
limită până la venirea analizei. Şi acum a venit. 

— Da, dar... S-a întors spre Pedersen. Trebuie să văd 
dosarele alea. 

— Din câte am înţeles, acum ancheta este încheiată, aşa 
că trebuie să spun nu. 

— Şi toate vorbele alea despre faptul că ucigaşul e 
dreptaci. Nu mai înseamnă nimic pentru tine? 

— Cum ziceam, există o marjă de eroare. Şi de data asta, 
din păcate, se pare că... 

— Dar, fir'ar să fie. Asta-i cu totul aiurea. Ce naiba faci 
aici? 

— Dunja, ne facem doar treaba. Hai să plecăm, ca Oscar 
să-şi poată face şi el treaba. 

Hesk s-a întors spre ieşire. 

— Cum mama naibii poţi tu să numeşti asta a-ţi face 
treaba? Ha? Îţi închipui că nu văd pe faţa ta că şi tu crezi 
că sunt destule indicii interesante de explorat? 

— Zău, vezi asta? Hesk s-a răsucit spre ea. Atunci de ce 

nu le-aş explora? 

— Cine ştie? Poate că vrei doar să pui bețe în roate. Sau, 
ceea ce e mai probabil, eşti prea laş ca să te împotriveşti 
lui Sleizner, cu toate că ştii la fel de bine ca mine că-l 
doare în cot dacă n-am pus mâna pe cine trebuie, câtă 
vreme cifrele arată frumos. 

— Ai uitat a treia variantă. Că a fost, într-adevăr, Benny 
Willumsen. 

Hesk i-a întors spatele şi a ieşit din încăpere. 

Fabian a ieşit din lift la trei etaje sub pământ, cu 
telefonul apăsat pe ureche, şi a mers pe coridor spre 
arhivă. 

— Alo? Mă mai auzi? 

— Da, şi dacă te interesează cât de puţin ce am aflat 
despre Gidon Hass, ar trebui să mă asculţi acum, a zis 
Niva şi a explicat ce voia să zică. _ 

Fabian îşi jurase să n-o mai vadă vreodată pe Niva. Insă 
după întâlnirea cu Edelman nu-i rămânea decât să ia 
legătura cu ea şi să-i spună tot, de la evenimentele din 
ultimele zile până la propriile teorii despre felul în care se 
potrivesc toate între ele. 

Spre marea sa uşurare, i-a crezut povestea şi a fost de 
acord să-l ajute fără să-i pretindă băuturi sau cină. Singura 
ei cerere a fost ca investigația să rămână în mod oficial 
închisă câtă vreme era ea implicată. 

— Gidon Hass, sau Gidon Ezra Hass, care este numele 
lui complet, este medic şi patolog concentrat pe, fii atent 
aici, transplantul de organe. 

— Bine, a zis Fabian, simțind că lucrurile se potrivesc, în 
cele din urmă. Are o clinică pe undeva? 

— A avut. Aproape sigur, Institutul Naţional de Medicină 
Legală al Israelului, din Abu Kabir. Se zvoneşte că sub 
conducerea lui au colectat organe şi ţesuturi, au acţionat 
ca un fel de centru coordonator şi au fost unul dintre cei 
mai mari furnizori individuali pe piaţa neagră a organelor. 
Care, până acum vreun an, era complet legală în Israel. 

— Legală? 

— Da, dat fiind că evreii preferă să fie îngropaţi întregi, 
consecinţa este că donarea voluntară de organe este una 
dintre cele mai scăzute din lumea occidentală. 

— Şi atunci de unde au făcut rost de toate organele 
alea? a întrebat Fabian, mergând printre şirurile de rafturi 
mobile, în vreme ce se străduia să nu piardă semnalul 
telefonului. 

— În principal, de la aşa-numiţii vânători de organe care 
sunt numeroşi în fostele republici sovietice şi în cele mai 
sărace părţi din Asia şi America de Sud. Şi, dacă e să dai 
crezare celor mai grave acuzaţii, destule organe au fost 
recoltate de la palestinieni răniţi. 

— Drăguţ. 

— Cum să nu. 

— Dar el nu mai este la clinica din Abu Kabir, a zis 
Fabian, ajungând la raftul cu numărul 152. 

— Nu, când a intrat în vigoare noua lege, a fost 
concediat, şi de atunci nu s-a mai auzit de el. 

— Cum, se ascunde de autorităţi? 

Fabian a tras raftul deoparte, s-a strecurat prin 
deschizătură şi a găsit cu uşurinţă dosarele de la 0912- 
305. 

— Cum spuneam, n-a făcut nimic ilegal, aşa că n-are de 
ce să se ascundă. 

— Dar s-a dat la fund, oricum. 

Aşa cum se aşteptase, probele dispăruseră. 

— Aşa se pare. 

Dosarele erau pline cu hârtii care, pentru neiniţiaţi, 
puteau să semene cu documentele unei anchete. Câteva 
documente fotocopiate, câteva poze care n-aveau nimic de- 
a face cu investigația reală. 

Dunja participase pentru prima oară la petrecerea de 
Crăciun a Poliţiei din Copenhaga cu doi ani în urmă. Şocul 
evenimentului a continuat până hăt, în primăvară, cu toate 
că auzise înainte zvonuri despre alcoolul care curgea în 
valuri, dansul limbo unde orice încercare ratată te costa un 
obiect de îmbrăcăminte şi copiatoarele care s-au prăbuşit 
sub apăsare. Insă nu fusese pregătită pentru câmpul de 
luptă pe care s-a pomenit. Colegi care, în mod normal, 
erau cumpătaţi, se purtau ca nişte porci lobotomizaţi, ca să 
ne exprimăm cu îngăduinţă. 

În anul următor nu participase pentru că era la pat cu o 
gripă de care nu scăpase decât după destule zile din 
ianuarie. Nimeni nu voise să-i spună ceva după ce se 
întorsese la muncă, însă decizia conducerii ca pe viitor 
petrecerea să se ţină lunea spunea mai mult decât 
suficient. 

Cu toate acestea, Dunja se hotărâse să nu se ducă, mai 
ales din cauză că Sleizner se asigurase că va sta lângă el, 
dar şi pentru că ştia cât de greu îi este lui Carsten. 
Indiferent cât sublinia ea că nu i-ar putea trece vreodată 
prin cap să-l înşele - şi cu atât mai puţin cu unul dintre 
colegi -, Carsten tot se ţinea de capul ei ca un anchetator, 
cerându-i să-i povestească în amănunt fiecare clipă a 
petrecerii. 

Dar, în cele din urmă, s-a hotărât să se ducă. Nu pentru 
că ar fi avut chef. Era cel mai departe posibil de dispoziţia 
de petrecere. Înfrângerea suferită din partea lui Pedersen 
încă o ustura şi, chiar dacă analiza ADN-ului probei de 
spermă arăta că este a lui Benny Willumsen, nu putea să 
creadă cu adevărat că el era cel care săvârşise omorurile. 
Nu numai că el fusese complet uluit când îl întrebase 
despre spaţiul industrial de lângă Kävlinge. Dar era mai 
înalt cu un cap şi mult mai voinic decât bărbatul pe care îl 
surprinsese asupra faptului, mutilând-o pe Katja Skov. 

Era sigură că există un motiv complet diferit care să 

explice lipsa organelor şi nu pricepea de ce Hesk, 
Pedersen şi Richter nu erau deloc interesaţi să-l afle. Era 
ca şi cum ar fi fost atât de intimidaţi de Sleizner, încât nu 
îndrăzneau să stârnească un conflict. Sau poate că, pur şi 
simplu, nu-i mai ţineau puterile înainte de Crăciun. 

Refuza să se lase trasă în jos până la nivelul la care 
oamenii nu voiau să-şi asume responsabilitatea şi nu le 
păsa de nimic. Şi cel mai puţin dintre toate, de adevăr. Aici 
intra în ecuaţie faptul că stătea lângă Sleizner. 

Avea de gând să se folosească de toate trucurile şi să 
exploateze la maximum situaţia ca să-l atragă de partea sa 
şi s-o lase să-şi continue ancheta. Prin urmare, a petrecut 
mai mult timp şi a avut mai multă grijă cu machiajul, pe 
lângă obişnuitul rimel şi creion pentru ochi. S-a dat cu 
pudră şi anticearcăn ca să ascundă vânătăile cele mai 
urâte şi, după ce a încercat mai multe rujuri, l-a ales pe cel 
mai roşu pe care îl avea. Care se potrivea perfect cu rochia 
sa roşie. A înlocuit cerceii mici cu perle, cadoul de 
confirmare de la mama sa, cu două bucle mari de aur şi şi- 
a bandajat glezna stângă, care era deja mult mai bine, şi-a 
pus ciorapi cu jartieră falsă şi s-a încălţat cu pantofii cu 
tocul cel mai înalt din câţi avea. 

A fost surprinsă ce bine se simţea în ei şi a exersat 
mergând prin living, încercând să arate ca şi cum nu s-ar 
atinge în ruptul capului de o pereche de tenişi Converse. 
După aceea s-a dus în faţa oglinzii din dormitor, şi-a 
potrivit părul ca să ascundă zgârietura de pe frunte şi s-a 
analizat. 

Pentru a doua oară din ultima vreme, nu s-a recunoscut 
în oglindă. Rochia, machiajul, pantofii. Da, întreaga 
înfăţişare era cum nu se poate mai departe de ea. În orice 
caz, de felul în care se vedea pe sine de obicei. Dar nu era 
vorba de haine. Ele nu erau decât un ambalaj cu care să-l 
poată juca pe degete pe Sleizner. Nu, era altceva. Ceva 
mult mai greu de sesizat. 

Ceva în ochii săi. 

— Aici e vorba despre o sinucidere şi nu-i deloc treaba 
mea. Medicul legist Aziza Thâstrom era, în mod normal, 
unul dintre cei mai amabili oameni pe care îi cunoştea 
Fabian. Întotdeauna avea timp pentru încă o întrebare şi 
răbdarea ei era inepuizabilă când nu înţelegeai ceva. 
Acum, dimpotrivă, părea iritată. În plus, ancheta e închisă. 

Fabian a deschis uşa grea de fier şi a ieşit în parcare, 
lăsând tăcerea să-şi facă treaba. 

— Bine... a oftat Aziza, în cele din urmă. Ce vrei să caut? 

— Nu ştiu. De preferinţă un organ care ar trebui să fie 
acolo, însă nu este. 

Din telefon s-a auzit alt oftat adânc. 

— Fabian, avem de-a face cu un accident prin înec, în 
afară de plămânii plini de apă nu sunt alte vătămări 
vizibile. 

— Da, dar ceva lipseşte, bag mâna-n foc. Ochii. I-ai 
verificat? a zis Fabian, care îşi dădea seama după acustica 
schimbată că acum Aziza era înăuntrul morgii şi deschidea 
una dintre lăzile frigorifice. 

— Da, şi ce surpriză, ochii sunt aici. Chiar crezi că le-ar 
fi putut scăpa... 

— Aziza, poţi să-i examinezi? 

— Şi de ce aş face-o? 

— Fă-o, te rog. i 

A auzit altă expiraţie adâncă. Insă a urmat o tăcere pe 
când intra în maşină şi pornea motorul, şi n-a fost deloc 
surprins de reacţia ei. 

— Naiba să mă ia, ai avut dreptate. Lipseşte corneea 
ochiului drept. 

— Mulţumesc. E tot ce voiam să ştiu, a zis Fabian şi a 
încheiat convorbirea. 

Aşadar, asta făcuse criminalul în apartamentul 
dezafectat. După ce a înecat-o pe Semira Ackerman, i-a 
scos corneea dreaptă. O intervenţie pe care n-avea s-o 
observe nimeni câtă vreme se concentrau pe plămânii plini 


< 366 » 


de apă. 

Fabian a ajuns la uşa garajului, care s-a deschis lent, 
lăsând să pătrundă lumina zilei. L-a trecut un fior şi a 
tremurat, cu toate că nu-i era frig. A simţit sudoarea pe 
spate şi inima a început să-i bată mai repede. Ceva se 
întâmplase. N-a înţeles ce anume, până ce şi-a dat seama 
cât de aproape fusese. Dacă nu era camera video ascunsă 
în biblioteca lui Ossian Kremph, era aproape sigur că s-ar 
fi ciocnit de făptaş. 

Desigur, aşa l-a văzut făptaşul şi a înţeles că există riscul 
ca el să găsească rapid pasajul spre apartamentul 
dezafectat. Poate că a fost chiar persoana care a plecat cu 
Opelul parcat în faţa maşinii sale. 

A ieşit din parcare, lăsând în urmă sediul poliţiei, fără să 
aibă habar unde merge. Avea doar nevoie să se 
îndepărteze de sediu. De Edelman şi de toţi ceilalţi. A făcut 
la dreapta pe Bergsgatan şi apoi la stânga, spre 
Hantverkargatan, şi a simţit cum îi încetineşte pulsul. 

Chiar dacă o parte dintre informaţiile pe care le 
descoperise Niva s-ar fi dovedit neadevărate, era un 
scandal atât de mare, încât reputaţia Israelului ar fi 
împroşcată cu sânge timp de mulţi ani de acum încolo. 
Acum era limpede că este implicată Ambasada Israelului. 
În ce măsură şi dacă îngrozitoarea practică a recoltării 
ilegale de organe era aprobată de mai sus, asta mai 
trebuia să fie lămurit. Şi câtă vreme investigația continua 
să fie neoficială, nu putea să convoace, pur şi simplu, 
oameni la interogatoriu. In special pe cei de la o 
ambasadă. 

Mobilul, aşezat pe locul pasagerului, a început să sune, 
pe când trecea de Stadshuset**. A văzut că e Malin 
Rehnberg şi a lăsat să intre căsuţa vocală. Dar când ea a 
încercat a doua oară, peste o secundă, şi-a dat seama că n- 
o să se lase până nu-i răspunde, ca un ţânţar încăpățânat 
care a simţit mirosul sângelui. 

— Bună, chiar voiam să te sun să văd ce mai faci, a zis 
el, continuându-şi drumul peste podul Vasa. 

— Nu mă face să râd... 

— Malin! Chiar eram pe cale să... 

— Dacă te interesează aşa de tare, află că n-am fost în 
viaţa mea aşa de plictisită. Imi vine să-mi iau câmpii şi, pe 
cinstea mea, dacă nu se întâmplă curând ceva, o să încep 
să mă caţăr pe pereţi. Aşa că spune-mi ce se petrece. 

— Nu prea multe, de fapt. Tocmai am avut o întâlnire cu 
Edelman şi am hotărât să-mi încep concediul de Crăciun 
din... 

— Ha. Ha. Ha. 

— Poftim? 

— Hai, las-o dracului jos, că măcăne... Pe cine încerci să 
duci cu preşul? Poate că pe tine însuţi? 

— Nu, dar poate că pe soţul tău, a zis Fabian, 
renunțând, cu un oftat. Ştii că Anders mi-a interzis, 
practic, să vorbesc cu tine... 

— La naiba cu Anders! Şi spune-mi mai bine ce naiba se 
întâmplă! 

— Bine, dar pe propria răspundere, a zis Fabian şi a 
început să-i spună de pasajul dintre apartamentul lui 
Kremph şi cel dezafectat. Că făptaşul trebuie să fi fost de 
curând acolo ca s-o înece pe femeia din autobuz, al cărei 
cadavru tocmai a fost găsit în lacul Hammarby. I-a spus şi 
despre camera video ascunsă pe care a găsit-o în 
bibliotecă, despre înregistrarea convorbirii dintre Grimăs 
şi Edelman şi că pomeniseră un om pe nume Gidon Hass. 

— Dar, ia stai aşa. Doar nu vorbim despre Edelman ca în 
Herman Edelman? 

— Da. 

— Rahat! Chiar crezi că ar putea să fie implicat? 

— În orice caz, minte în privinţa convorbirii şi refuză să 
redeschidă ancheta, probabil ascunde ceva. 

— Şi Gidon Hass ăsta. Cine e? 

— Un patolog israelian şi expert în transplantul de 
organe. 

— Din nou Israelul. Prin urmare, aşa se leagă între ele. 

— Exact ce-mi ziceam şi eu. În plus, asta explică faptul 
că de la toate trei victimele s-a luat un organ: inima lui 

Adam Fischer, ficatul lui Carl-Eric Grimâs şi corneea lui 
Semira Ackerman. Fabian a cotit pe Timmermansgatan şi 
şi-a dat seama că se îndreaptă spre casă, deşi habar n-avea 
ce o să facă acolo. Desigur, va trebui să le cercetăm 
dosarele medicale înainte să putem fi complet siguri, dar 
bănuiesc că toţi trei au fost pe lista de aşteptare din 
Suedia pentru noi organe şi au hotărât în schimb să 
cumpere unul pe piaţa ilegală. Iar acum cineva culege 
acele organe. 

— Bine, dar de ce? E posibil să le folosească din nou? 
Trebuie să existe o limită a numărului de transplanturi ale 
unui organ. : 

— Sunt sigur că trebuie să fie. Insă, dacă tot ce căuta el 
erau organe noi, există victime mult mai la îndemână decât 
ministrul justiției, de exemplu. 

— Poate că vrea să pedepsească victimele pentru că au 
păcătuit şi să le dea o lecție lor şi oricui s-ar mai gândi să 
folosească un organ ilegal? 

— Nu, atunci nu s-ar mai fi străduit atât de mult să-şi 
ascundă urmele şi să pună totul în cârca lui Ossian 
Kremph. Orice o fi, e ceva personal. 

— Şi patologul acela, cum îl cheamă? Mai ştim ceva 
despre el? 

— Gidon Hass. Nu ştim mai mult decât că şi-a pierdut 
urma după ce a fost concediat de la institutul din Abu 
Kabir. Mi-ar plăcea foarte mult să fac o căutare mai 
amănunţită, dar nu prea ştiu cum s-o fac acum, când 
ancheta este în mod oficial închisă. 

— Şi de când te opreşte pe tine asta? 

Îl citise perfect. Până acum nu-şi dăduse seama de 
propriile intenţii. Fireşte, el se bazase anume pe faptul că 
Niva a efectuat deja căutarea. 

— Crezi că nu ştiu că lucraţi iar împreună? 

— Despre ce vorbeşti? 

— la mai taci. Cine altcineva ar fi avut acces la 
convorbirea dintre Grimâs şi Edelman? Să nu vii apoi să 
zici că nu te-am prevenit. 

— Ai mai spus asta o dată. 

— Şi merită să fie spus din nou. Că veni vorba despre 
acea convorbire, îmi poţi trimite înregistrarea? 

— Sigur, o s-o fac de îndată ce am ocazia. 

— Poate că a sunat ca o întrebare, şi îţi cer scuze. Voiam 
să zic că vreau s-o faci acum. Adică pe loc. 

— Malin, sunt în maşină şi... 

— Atunci trage pe dreapta. Fabian, vorbesc serios, o să 
mă ţăcănesc dacă nu capăt curând ceva în care să-mi înfig 
dinţii. 

Fabian s-a uitat în jur după un loc de parcare pe 
Fatbursgatan, când un Volvo negru a apărut în faţa lui şi a 
făcut la dreapta pe Swedenborgsgatan, cu toate că nu era 
permis decât pentru autobuze. 

— Bine, dar să ştii că am ascultat-o de câteva ori şi 
singurul... 

— O să mă ţăcănesc de-a binelea. 

Fabian a găsit un loc liber. 

— Bine, ai o adresă de e-mail personală? 

— andersâmalinsebrevQhot.mail.com. 

— Cum, o adresă comună? 

— Da, însă el n-o foloseşte niciodată. Hai odată. 

Fabian a găsit e-mailul cu expeditor necunoscut şi M-am 
înşelat... ca subiect şi i l-a trimis lui Malin. 

— Trebuie să ajungă acum la tine, a zis, după care a 
închis, a coborât din maşină şi s-a dus spre intrarea în 
blocul său. 


A 


Primul lucru care l-a făcut pe Fabian să reacționeze a 
fost faptul că ledul roşu nu clipea când a introdus codul. 
Crezând că a greşit cifrele, a repetat procesul de trei ori 
până să-i dea prin cap că uşa de la intrare era descuiată. 
Nu era prima oară când încuietoarea se bloca. Era mai 
degrabă regula decât o excepţie faptul că nu mai funcţiona 
de îndată ce temperatura scădea sub zero grade. 

Totuşi, i s-a părut că ceva nu e în regulă, şi de cuma 
coborât din lift au dispărut toate celelalte îndoieli. Uşa era 
întredeschisă, cu încuietoarea scoasă din butuc. A deschis- 
o cu grijă şi a intrat. 

Era clar încă din hol că oricine o fi fost acolo plecase 
deja. Lăsase în urmă harababură, sertare trase, mobile 
răsturnate şi mormane de haine, şi părea că cel care 
făcuse asta era aceeaşi persoană care scosese dosarele din 
Biroul Naţional de Investigaţii Criminalistice şi cercetase 
apartamentul lui Ossian Kremph seara trecută. 

Dar ce anume căuta? 

Păpuşa de porțelan? 

S-a dus în living şi şi-a dat seama la lumina sfeşnicului 
că şi această cameră arăta ca un mic câmp de luptă. A 
aşezat canapeaua la loc, a pus pe ea pernele, apoi s-a 
aşezat şi a cercetat dezastrul, surprins că el şi Sonja 
aveau, de fapt, atât de multe lucruri, încât se putuse crea 
un haos atât de mare. 

N-a auzit nimic. O uşoară schimbare a presiunii aerului 
a fost destul ca Fabian să ridice privirea şi, dintr-o singură 
mişcare, să se rostogolească în spatele canapelei. 

Acum îi auzea. Erau în hol şi se îndreptau spre living. 
Aşadar, se întorseseră. Şi-a analizat la iuţeală variantele, 
până să decidă că nu-i rămâne decât confruntarea. De data 
asta n-avea de gând să-i lase să scape. 

— Doamne, Dumnezeule, locul ăsta arată ca... a 
exclamat unul dintre ei. 

Fabian a recunoscut şi vocea, şi expresia. Dar numai 
după ce a auzit vocea celuilalt lucrurile s-au lămurit. Şi s-a 
simţit zăpăcit de-a binelea. 

— Da, probabil că aşa arată la tine acasă. 

Fabian s-a ridicat în picioare. 

— Nu vă supăraţi, dar pot să vă întreb ce căutaţi la mine 
acasă? 

Tomas s-a răsucit, surprins, şi şi-a aţintit pistolul spre 
Fabian. 

— Hei, la naiba, potoleşte-te. Nu vezi că-i Fabbe? 

Jarmo a împins în jos braţele lui Tomas. 

— Da, acum văd. Sorry. Ce naiba s-a întâmplat aici? 
Locul ăsta arată ca... 

— Exact asta mă întreb şi eu. Fabian s-a apropiat de ei. 
Se pare că cineva crede că posed ceva preţios. Doar că nu 

pricep ce ar putea să fie. Deja au luat de la Birou toată 
investigația. 

Tomas şi Jarmo s-au uitat unul la altul. 

— La ce investigaţie te referi? a întrebat Jarmo, după o 
scurtă tăcere. 

Fabian se pregătea să răspundă, dar s-a oprit. 

— Ce-ar fi să-mi spuneţi mai întâi ce căutaţi aici? Din 
câte văd, nu e ca să-mi uraţi Crăciun fericit. 

Tomas şi Jarmo s-au uitat unul la altul şi au dat din cap 
în tăcere, apoi s-au răsucit spre Fabian, ca şi cum ar fi 
exersat mişcarea în faţa oglinzii. 

— Suntem aici pentru că voiam să vorbim cu tine, a zis 
Jarmo. 

— În afara orelor de program, a adăugat Tomas, 
vârându-şi pistolul în tocul de la umăr. 

— Este despre investigația legată de Grimâs şi Fischer. 

— Şi Semira Ackerman. 

— Semira Ackerman? a repetat Fabian. 

— Da, e femeia din autobuz care... 

— Ştiu cine e, l-a întrerupt Fabian. 

— Nu credem că s-a înecat dintr-un accident, a explicat 
Jarmo. 

— Sau că Kremph i-a omorât, a continuat Tomas. 

Mai întâi el însuşi, apoi Malin. lar acum chiar şi Tomas 
şi Jarmo. 

— Şi pe ce temei? 

— E destul să parcurgi dosarul anchetei de la cap la 
coadă. Sunt o mulţime de lucruri care nu se leagă, a zis 
Tomas. 

Fabian a încuviinţat din cap, abătut. 

— Ceea ce explică de ce lipseşte. 

— Se întâmplă că nu-i prea departe. 

— Cum, ştii cine l-a luat? 

Tomas a încuviinţat din cap, cu un zâmbet mulţumit. 

— Poate c-ai vrea să ne dai o mână de ajutor? 

Du lile snaps som for mig står, nu skal du ud og vandre! 
Du ved besked, du skal derned, og mødes med de andre! 
Og sig til dem du møder der, de ẹj skal være triste! 

Der kommer nemlig mange fler’. Du bliver ej den sidste! 
Skål!” 


Toți au ridicat paharul. Chiar şi Dunja, cu toate că n-a 
luat decât o înghiţitură înainte să-l pună la loc. Băuse deja 
prea mult şi, dacă era să aibă cea mai mică şansă să-l 
aducă pe Sleizner acolo unde voia, nu trebuia să mai bea 
nicio picătură. În orice caz, rochia îşi atinsese scopul şi îl 
făcuse să fie din nou binedispus după cearta lor de 
sâmbătă. 

— Hei. Nu mă păcăleşti tu pe mine. Sleizner şi-a 
concentrat privirea pe paharul ei de tărie încă plin. La 
masa asta nu contează decât un singur lucru, şi acesta este 
paharul băut până la fund. 

— Şi eu, care credeam că anul acesta o să ne controlăm 
mai bine. Nu de asta aţi mutat petrecerea într-o luni? a zis 
Dunja, silindu-se să zâmbească. 

— Ascultă, am fost de la început împotriva tâmpeniei 
ăsteia. Păi, zău aşa. O petrecere de Crăciun lunea? Ce 
mama naibii de idee mai e şi asta? Aproape că îţi vine să 
crezi că am ajuns sub ocupaţie suedeză. Sleizner a izbucnit 
în râs. Hai acum, să le arătăm noi cine-i mai tare. 

Şi-a umplut paharul şi l-a ridicat. 

— Kim, pe bune. Eu chiar n-ar trebui să... 

— Bine, hai să simplific lucrurile. În calitatea mea de şef 
al tău, îţi ordon acum să goleşti paharul. 

Dunja şi-a dat seama că n-are încotro şi a înghiţit 
alcoolul rece, care i-a ars gâtul. Seara era pe cale să-i 
scape din mâini. Încă nu avusese nicio ocazie să aducă în 
discuţie redeschiderea anchetei fără să pară tras de păr, şi 
curând avea să fie prea târziu. 

— Aşa mai merge. N-a fost chiar atât de rău. Şi o să-l 
umplu la loc. 

I-a umplut iar paharul până ce aproape că a dat pe 
dinafară. 

— Kim, vreau să vorbesc cu tine. 

— Sigur. Nicio problemă. 

— Este despre anchetă. 

— Da, şi ar trebui să ştii cât de impresionat sunt de 
această rezolvare rapidă. Ca să nu mai spun cât de 
mândru. Nu orice poliţist are asta în sânge, dar e clar că tu 
ai. Instinct, sau ce naiba o fi. Dar tu eşti cu siguranţă una 
dintre cei puţini. Bang! De-abia te-ai apucat de treabă şi s- 
a rezolvat. Incredibil... 

— Şi tocmai despre asta voiam să vorbim. Instinctul îmi 
spune că ar trebui... 

— Ştii, nu numai departamentul meu vorbeşte despre 
tine. Sleizner a dat pe gât nişte bere. Am vorbit mai sus în 
clădire şi, poţi să mă crezi, dacă o ţii tot aşa, o să ajungi 
departe. Dacă nu ţin ochii deschişi, curând tu o să tragi 
sforile. Noroc! a zis, ridicând paharul de tărie. 

Ca să evite altă tâmpenie despre cât de important e să 
bea mai departe, Dunja l-a golit şi ea pe-al ei. 

— Kim, ştiu că analiza ADN-ului arată că este 
Willumsen. Însă, în acelaşi timp, sunt convinsă că nu este 
el şi e ceva care nu se leagă. 

— Dunja... Vino încoace. I-a făcut semn să se apropie. 
Ăsta nu-i un lucru pe care să-l discutăm aici. A împuns 
împrejur cu arătătorul. 

— Nu, ştiu asta. Dar am nevoie de aprobarea ta ca să 
continui de îndată ce... 

Sleizner i-a pus degetul pe buze. 

— Sunt prea multe urechi ciulite prin preajmă. Şi-a 
împins scaunul în spate şi s-a ridicat. Vino. Ştiu un loc ceva 
mai intim. 

Dunja s-a ridicat un pic prea repede şi a trebuit să se 
sprijine de spătar până şi-a regăsit echilibrul. 

— Vai de mine, ai nevoie de ajutor? 

Sleizner i-a oferit braţul. 

— Nu, nu-i nevoie, a zis Dunja, cu toate că trebuia să se 
concentreze la fiecare pas ca să nu se împiedice mergând 
prin sala împodobită, unde nivelul zgomotului dovedea că 
cei mai mulţi uitaseră deja că, de fapt, este o zi de luni. 

— Bine, spune-mi. I'm all yours*, a zis Sleizner, 
deschizând uşa biroului său. 

— De fapt, nu sunt multe de spus, a zis Dunja, urmându-l 
înăuntru. Doar că vreau aprobarea ta ca să continui 
ancheta, preferabil fără Hesk. Imi pune bețe în roate din 
clipa în care m-ai pus la conducerea anchetei. 

A aşteptat o reacţie. 

Ar fi trebuit să ştie ce urmează. Ar fi trebuit să priceapă 
că despre asta era vorba de fapt, cu tot preambulul ăla 
despre competenţă şi viitor. Asta era preţul pentru a putea 
obţine ce voia. 

Şi totuşi, a fost total nepregătită să-i simtă buzele 
crăpate peste ale sale. In aşa măsură, încât i-au trebuit 
câteva secunde ca să se dezmeticească şi să-şi dea seama 
ce e pe cale să se întâmple. Până să-şi poată propti mâinile 
în pieptul lui şi să se îndepărteze de el. 

Sleizner a râs şi şi-a desfăcut braţele. 

— Dunja... Ştiu că vrei şi tu. Putem să ne prefacem în 
continuare şi să ne mai jucăm un pic. Insă oricine poate să 
vadă asta de la o poştă. Cum îl cheamă? Carsten? Trebuie 
că-ţi dă mult prea puţin. Dacă îţi dă ceva. Crede-mă, văd 
cum te fâţâi pe-aici şi nu-ţi doreşti nimic mai mult decât să 
fii luată. Şi-a strâns pumnul, în toate felurile, ca să simţi că 
eşti vie. Am dreptate? 

S-a aplecat spre ea. Atât de aproape, încât putea să-i 
simtă răsuflarea încărcată de alcool. Ar fi trebuit să strige 
cât o ţinea gura, să-i sfâşie cu ghearele mutra şi să-i tragă 
un genunchi între picioare. Dar n-a făcut nimic din toate 
astea. Ca şi cum ar fi fost hipnotizată, l-a lăsat să o culce 
pe canapeaua de piele şi să-i bage mâna sub rochie, tot 
mai sus. 

— Şi, îţi promit, poţi să te linişteşti cu totul, a continuat. 
Sigur că poţi continua ancheta, dacă asta îţi doreşti. I-a 

lins urechea, în vreme ce degetele nerăbdătoare 
scormoneau pe sub marginea chiloţilor. Câtă vreme avem 
micul nostru secret, poţi, în esenţă, să faci tot ce pofteşti. 
Nu sună bine? 

A sărutat-o iar şi i-a împins în gură limba groasă, când, 
deodată, lumina fluorescentă din tavan s-a aprins şi şi-a 
împrăştiat strălucirea rece. Sleizner n-a avut la dispoziţie 
decât o secundă ca să se răsucească înainte ca Hesk să-l 
smulgă de pe canapea. 

— Porc împuţit! Porc împuţit ce eşti! 

— Jan, ştiu că trebuie să fie stânjenitor pentru tine, dar 
se întâmplă să fim doi adulţi care consimt şi ştim exact ce 
facem, a zis Sleizner, trecându-şi o mână prin păr. 

— Nu prea cred. Mai ales nu după toate prin câte a 
trecut ea de curând. 

— Poţi s-o întrebi singur. 

Hesk s-a întors spre Dunja, care îşi aranja rochia. 

— Dunja, e adevărat? Vrei asta? 

Dunja a încercat să se uite în ochii lui Hesk, însă n-a 
putut. Cumva, înţelegea că ar trebui să fie uşurată - încă 
un minut sau două şi avea să fie prea târziu -, dar nu putea 
să simtă decât ruşine. 

— Dunja, să ştii că n-am nicio problemă să fac pe dată 
plângere. Şi-a scos telefonul şi l-a ţinut în faţa ei. Dar e 
alegerea ta. 

Ea s-a răsucit spre Sleizner şi s-a uitat în ochii lui. 
Privirea lui nu era deloc ocolită sau şovăielnică. 
Dimpotrivă, în spatele feţei complet calme, fără expresie, 
ghicea un surâs. 

De parcă ar fi ştiut deja ce o să răspundă ea. 


e 376 œ» 


85 


„— Bine. Și, auzi, apropo... Mulţumesc. 

— Cu plăcere.” 

Convorbirea s-a încheiat şi clipul audio s-a sfârşit. Malin 
Rehnberg nici nu mai ştia de câte ori ascultase discuţia 
dintre Herman Edelman şi Carl-Eric Grimâs. Şi totuşi, 
simţea că nu e lămurită. După prima ascultare fusese 
surprinsă de puţinătatea informaţiilor noi şi i s-a părut în 
principal o confirmare a tot ce ştia deja. Dacă teoria lui 
Fabian era corectă, putea să se refere, pur şi simplu, la 
ficatul transplantat ilegal al lui Grimăs şi la Ambasada 
Israelului. 

Însă după a doua ascultare a început să aibă îndoieli, iar 
după a treia şi a patra i-a fost clar că mai erau destule de 
descoperit. Avea impresia că discuţia era construită pe mai 
multe straturi şi că singura cale de a ajunge până la miez 
era să o asculte iar şi iar. Strat cu strat. 

Primul lucru pe care l-a identificat a fost că amândoi 
păreau să ştie exact despre ce vorbesc şi că Grimâs părea 
chiar să fie sătul până peste cap de subiect, dar, în acelaşi 
timp, amândoi păreau să nu aibă habar ce urma să se 
întâmple. Cea mai mare parte a îngrijorării lor se învârtea 
în jurul consecinţelor în cazul în care adevărul ieşea la 
lumină şi a faptului că ministrul justiţiei ar fi silit să-şi dea 
demisia. Posibilitatea să-l ucidă cineva pe Grimâs şi apoi 
să-l despice şi să-l golească de organele interne nici măcar 
nu se apropia de ceea ce-i speria pe ei. 

Al doilea a fost despre scurgerea de informaţii, sau 
afurisita aia de scurgere de informații, cum îi zicea 
Grimâs. În realitate, n-a fost deloc aşa ceva, ci un făptaş 
care avea cu totul alt plan decât să-i ofere presei bârfe. 
Dar nu asta a fost ceea ce i-a stârnit interesul. A aşezat 
săgeata pe afişajul orei pe care îl memorase în sfârşit şi a 
apăsat pe bara de spaţiu. 

„— Din câte am înțeles, sunt multe indicii că e cineva 
dinăuntru, care are acces la chei şi coduri. Problema e că 

n-au fost în stare să găsească pe nimeni fără... 

— Ia stai un pic. Cum adică, dinăuntru? Vrei să zici că 
cineva dintre angajații tăi ar fi... 

— Calle, nu ştiu.” 

A oprit înregistrarea. Existau, evident, bănuieli serioase 
că este vorba despre cineva din personalul ambasadei. Dar 
nu pricepea ce voia Edelman să spună cu „Problema e că 
n-au fost în stare să găsească pe nimeni fără... “? Ce anume 
nu avea cineva? Implicarea poliției, sau poate că Edelman 
se pregătea să spună în afară de când l-a întrerupt 
Grimâs? Sau poate că era o virgulă după cineva, şi fără era 
începutul unei noi propoziţii subordonate? 

Alternativele erau aproape infinite şi ea scrisese o listă 
lungă de continuări posibile care aveau sens. În cele din 
urmă s-a oprit la un cuvânt. 

Alibi. 

Fraza completă a devenit: Problema e că n-au fost în 
stare să găsească pe nimeni fără alibi. Era perfect logic. 
Bănuiau că e cineva din personal, însă fiecare şi-a putut 
dovedi nevinovăția. Ceea ce însemna fie că unul dintre ei 
avea un alibi fals, fie că nu era deloc cineva din interior, ci 
destul de îndepărtat ca să nu apară pe lista personalului, 
dar destul de apropiat ca să aibă acces la chei şi coduri. 

Cu toate că oprise sonorul telefonului, el a început să 
vibreze ca o jucărie cu arc pe măsuţa de lângă pat. Tocmai 
când ajungea, în sfârşit, la ceva. Acum gândurile i se 
împrăştiaseră, şi nu ştia dacă va avea destulă putere ca să 
şi le adune iar. _ 

Era Anders, tocmai ceea ce-i lipsea. IÎncercase să dea de 
ea de atâtea ori, încât, dacă nu răspundea curând, ar fi 
putut fi îndreptăţit să ceară divorţul. 

— Bună, iubitule, a zis, încercând să pară că de-abia s-a 
trezit. 

— De ce nu răspunzi? 

— Aăă... Nu asta am făcut acum? 

— Nu lucrezi, nu? 

— N-aş îndrăzni, având în vedere cât m-ai pisălogit. Dar 
de asta m-ai sunat şi m-ai trezit din somn? 

— Eşti sigură? 

Malin a dat drumul unui oftat exagerat. 

— Crezi că te-aş minţi de la obraz? a întrebat, 
observând, spre propria surprindere, cât de bine se 
pricepea la înşelăciuni. 

— Nu, dar... 

— Bine. Pentru că sunt pe jumătate drogată, fără să am 
habar ce se petrece dincolo de uşa rezervei. N-am avut nici 
măcar puterea să deschid laptopul de când ai fost aici. 

— Bine, te rog să mă ierţi. Nu voiam să... Doar că sunt 
aşa de... 

— Îngrijorat. lubitule, ştiu. Dar asta nu mă ajută cu 
nimic în acest moment. Nu vreau decât să se termine totul. 
Mai e ceva? 

— Nu. Sau, de fapt, da. Ursula a fost aici ieri. I-ai spus tu 
să pună la fereastra bucătăriei perdele de Crăciun? 

— Nu. Ce, a făcut asta? 

— Da, şi sunt... cum să le zic... urâte rău. Nici măcar nu 
le pot descrie şi ştiu că, probabil, sunt considerate foarte 
frumoase pe coclauri prin Polonia. Dar îmi taie cu totul 
pofta de mâncare, şi acum nu ştiu ce să fac. Nu vreau nici 
măcar să le ating. 

Malin înţelegea exact ce vrea să spună Anders. Cu un an 
sau doi înainte, femeia de serviciu a început să se 
amestece în decorarea casei lor. Dintr-odată, taburetul 
ponosit pe care Malin îl moştenise de la bunica a ajuns, 
spre încântarea lui Anders, într-o boxă din pivniţă. Insă 
când, în săptămâna următoare, cuvertura lor albă de puf a 
fost înlocuită cu o chestie sintetică înflorată, până şi el s-a 
săturat şi, uniţi de data asta, au împăturit-o şi au pus-o la 
loc pe cea albă. 

Ceea ce s-a dovedit a fi o mare greşeală. 

Ursula n-a zis nimic. Dar, încetul cu încetul, fără greş, i- 
a pedepsit începând să curețe mai neglijent. După câteva 
săptămâni, au încercat să-i amintească printr-un Post-it 
discret că e praf sub pat şi că interiorul frigiderului trebuie 
să fie şi el curăţat. Dar n-a fost. In cele din urmă au pus la 
loc cuvertura înflorată, care le dădea un şoc de câte ori o 

atingeau. De acum se obişnuise şi cu ea, şi cu piticul de 
grădină pe care l-a primit când a împlinit... 

Din senin, pe Malin a izbit-o un gând la fel de neaşteptat 
ca faptul că rămăsese însărcinată, cu gemeni, la câteva 
săptămâni după ce renunţaseră să mai încerce. 

Era atât de evident, încât nu-i venea să creadă că nu-i 
dăduse prin cap. 

— Iubito, mai eşti acolo? 

— Da, însă... 

— Ce ar trebui să fac? O să-şi iasă din minţi cu totul 
dacă le dau jos. 

— Anders, nu ştiu. Dar trebuie să închid. Doctorul poate 
să apară în orice moment şi trebuie să merg mai întâi la 
toaletă. 

— Dar stai un pic, nu crezi că o să se înfurie dacă eu... 
Vorbim mai încolo. Te iubesc. 

A închis, s-a lăsat pe spate în pat şi a închis ochii ca să 
se concentreze la loc cât mai repede posibil. 

Nu era sigură. Însă faptele păreau să se potrivească cu 
ideea că făptaşul ar putea să fie cineva dintre cei care 
făceau curăţenie. Nu numai că aveau acces la chei şi la 
coduri. Erau acolo când ceilalţi angajaţi plecaseră acasă. 
În plus, dacă veneau de la o firmă de curăţenie exterioară, 
puteau să fie consideraţi „din interior” chiar dacă nu 
făceau parte din personalul ambasadei. 

Exista un singur mod de a afla. 

Dunja s-a trezit dintr-odată şi şi-a dat seama că trebuie 
să fi adormit. Era prinsă cu o centură de siguranţă şi totul 
în jur se scutura. Nu-şi dădea seama unde se află sau cum 
a ajuns acolo. 

— Ne apropiem de aeroportul Arlanda din Stockholm şi 
vă rugăm să nu vă desfaceţi centurile până ce nu se 
opreşte avionul şi nu se stinge lumina de avertizare, s-a 
auzit o voce în difuzoare. 

Pe când avionul frâna, totul i-a revenit rapid în minte. 
Gura scârboasă a lui Sleizner peste a sa. Hesk, care şi-a 
riscat cariera şi s-a oferit să facă plângere. El, care de 
obicei nu crâcnea. Poate că ăsta era felul lui de a-şi cere 
iertare. Şi tot ce a putut ea să facă a fost să-şi scuture 
capul şi să-l roage să-i cheme un taxi. Nu-şi dorea decât să 
iasă de acolo şi să pretindă că nu s-a întâmplat nimic. 

Blågårdsgade, numărul 4, i-a spus şoferului de taxi. Dar, 
pe când treceau de termometrul de neon din 
Rådhuspladsen”, care arăta minus cinci grade Celsius, şi-a 
dat seama că Blăgârdsgade este ultimul loc unde ar vrea 
să meargă. De ce să zacă acasă singură? Dacă era cineva 
care ar fi putut s-o consoleze după toate cele întâmplate, 
acela era Carsten. Dorul de el a lovit-o cu putere şi nu i-a 
dat de ales, trebuia să meargă la Stockholm. 

Şoferul a clătinat din cap, dar a fost de acord să facă o 
întoarcere ilegală dintr-o mişcare în dreptul hotelului 
Alexandra şi a dus-o la aeroportul Kastrup. A avut noroc să 
găsească bilet la un avion care decola peste cincizeci şi 
cinci de minute. Dispoziţia i s-a îmbunătăţit de cum a 
trecut de punctul de control şi a comandat un pahar de vin 
alb la barul cu fructe de mare. 

Şi acum, pe când ieşea pe uşile turnante în aerul din 
Stockholm, care nu era nici pe departe la fel de greu de 
respirat ca aerul de acasă, i se părea că incidentul din 
biroul lui Sleizner nu s-a petrecut. A râs de propria 

comportare impulsivă. Carsten avea să fie surprins, cu 
siguranţă. Ea, căreia îi plăcea grozav să aibă întotdeauna 
controlul situaţiei şi să fie cât mai bine pregătită, în acest 
moment numai aşa nu era. 

Nu avea la ea decât portofelul, rochia roşie mult prea 
scurtă şi paltonul. Din fericire, avusese prevederea să 
meargă la petrecerea de Crăciun încălţată cu cizmele şi să- 
şi pună pantofii cu toc înalt într-o sacoşă. Altfel ar fi trebuit 
să folosească o roabă, pentru că o dureau îngrozitor 
picioarele. 

A făcut semn unui taxi şi i-a spus şoferului în cea mai 
limpede suedeză de care era în stare s-o ducă la hotelul 
Clarion din Skanstull. Era prima sa călătorie la Stockholm 
şi, până acum, nu era prea impresionată. Nu văzuse 
altceva decât o îngrămădeală de drumuri şi viaducte de 
beton. 

De-abia după ce au trecut printr-un tunel lung şi-a dat 
seama că nu o păcăliseră cei care spuneau că Stockholmul 
este unul dintre cele mai frumoase oraşe din lume. Pentru 
că, dintr-odată, priveliştea s-a deschis şi a putut să vadă 
apa îngheţată înconjurată de luminile de la nenumărate 
ferestre. Nu ştia dacă era gheaţa imensă acoperită de 
zăpadă sau cerul limpede, plin de stele, podul luminat aflat 
mai departe sau dealurile din Södermalm cu pantele 
abrupte acoperite de clădiri. Nu se putea gândi decât la 
faptul că este cu adevărat nespus de frumos. 

Apoi s-a întors în iadul de ciment care i-a blocat vederea 
restul drumului până la hotel. 


4 

— Nu vă supăraţi, cum ziceaţi că îl cheamă? a întrebat 
tânărul cu mustață subţire de la recepţie, cu toate că 
Dunja îi spusese deja de două ori. 

— Carsten Rohmer, a zis cât de rar a putut. Carsten cu 
„c” şi Rohmer cu „a” danez şi „h” după „a”. Să scriu? 

— Nu, nu-i nevoie, a zis bărbatul, zâmbindu-i ca să arate 
că nu se supără că a fost deranjat din cititul unei cărţi, în 
vreme ce degetele lui lucrau pe tastatură. 

Dunja nu pricepea ce e aşa de complicat cu găsirea 

numărului unei camere, însă funcţionarul de la recepţie se 
purta ca şi cum ar fi spart un server ultrasecret. După 
câteva minute şi-a luat ochii de la ecran şi şi-a apăsat 
mustaţa cu degetele. 

— Din cât văd, doar el e cazat. 

— Da, dar sunt logodnica lui şi îi fac o surpriză. Nu ştie 
că sunt aici. 

— Din păcate, nu pot să dau oricui cheia camerei. 

— Înţeleg asta. Dar eu nu sunt oricine. După cum am 
spus, sunt iubita lui. 

— I'm sorry, I don't understand 7% 

— I'm his fiancée and this is a surprise. That's why the 
booking only says one person." 

Bărbatul a încuviinţat din cap, cu toate că zâmbetul 
pierise de mult. 

— I'm sorry, but I can 't...% 

— Look. If it's about money I've got no problem paying 
for an extra person. As long as you give me a fucking key.S! 

I-a întins cardul bancar şi s-a uitat la el cu o expresie 
atât de insistentă încât, în cele din urmă, n-a avut încotro 
şi s-a supus. 

Camera era la etajul cinci şi în lift Dunja a profitat de 
ocazie ca să-şi aranjeze părul şi să-şi împrospăteze rujul şi 
chiar înainte să bage cheia în uşă a sfidat durerea de 
picioare şi le-a îndesat în pantofii cu toc înalt. 

A deschis uşa încetişor şi a păşit prin holul întunecat. 
Era mai mare decât se aştepta, aşa că nu a văzut patul sau 
pe Carsten. Dar l-a auzit mormăind şi un telefon pus la loc. 
Ca să nu aibă timp să bănuiască ceva, a intrat repede în 
cameră şi şi-a desfăcut braţele. „Ia-daaa!” 

Nu ştia la ce reacţie se aştepta. Dar cu siguranţă 
sperase să fie mai mult. Carsten era întins pe pat, cu 
pieptul gol, uitându-se la ea ca şi cum tocmai ar fi fost 
5 Îmi pare rău, nu înţeleg. 

5 Sunt logodnica lui şi asta e o surpriză. De aceea la cazare apare doar 
O persoana. 
© Imi pare rău, dar nu pot... 


1 Uite ce-i. Dacă e vorba de bani, n-am nicio problemă să plătesc 
pentru încă o persoană. Câtă vreme îmi dai o afurisită de cheie. 

concediat. Nu ştia cum să-i interpreteze reacţia. Era foarte 
surprins sau îngrozit de-a binelea? 

— Bună. Sunt eu, Dunja. Nu te bucuri? 

Şi-a fluturat mâna spre el, şi de-abia atunci a afişat el un 
zâmbet. Parcă la comandă. 

— Scuze, iubito. Doar că eu... Nu mă aşteptam ca tu să... 

— Vin la Stockholm. Păi, suntem doi în situaţia asta. Şi-a 
scos pantofii. Dar nu strică o mică surpriză din când în 
când, nu? 

S-a îndreptat spre el în patru labe şi s-a întins ca să 
primească un sărut. 

— Stai... a oprit-o el. Nu pricep. Ce se întâmplă? Nu te 
duceai azi la petrecerea de Crăciun? 

— Da, dar ştii cum e întotdeauna şi, după toate cele 
întâmplate, era ultimul lucru de care aveam chef, aşa că 
mai bine am luat avionul şi am venit la tine. 

— Bine, dar... Carsten s-a scărpinat la ceafă, uitându-se 
în altă parte înainte s-o privească iar în ochi. Vreau să 
Zic... Cum te simţi, de fapt? Nici n-am avut vreme să 
vorbim. Eu doar am... Trebuie să fi fost îngrozitor. 

Dunja a încuviinţat din cap. Nu putea suporta să 
răspundă la toate întrebările şi l-a făcut să tacă punându-şi 
gura pe a lui. 

În primele faze ale relaţiei lor, cu cât dura mai mult, cu 
atât mai bine. La începutul iubirii. Părea că n-o să se mai 
termine niciodată. 

Sărutul. 

Buzele lor se întâlneau într-un număr infinit de 
combinaţii, fiecare dintre ele cu o mică senzaţie. Limbile 
lor nu se mai săturau una de alta, şi adora gustul lui, ca să 
nu mai vorbim de răsuflarea lui caldă, umedă. Fiecare se 
pierdea şi aproape se îneca în privirea celuilalt, şi ea 
crezuse că aşa avea să fie veşnic. 

Dar, după un pic mai mult de şase luni, Carsten a 
început să-şi închidă ochii. S-a gândit să-l întrebe de ce, 
dar a preferat să ignore faptul şi a sperat că în curând o 
să-i deschidă iar. Dar sărutările lor s-au scurtat şi limba lui 
părea că obosise să se joace cu a ei. După o vreme, şi-a 

luat inima-n dinţi şi l-a întrebat ce nu e în ordine sau dacă 
răsuflarea ei miroase urât. Şi în ziua de azi îşi amintea că 
el doar a făcut semn că nu şi s-a înfipt în trupul ei. De 
atunci, şi ea a început să închidă ochii, iar după câteva 
săptămâni nu se mai sărutau deloc. 

Dar acum se sărutau din nou, şi el chiar se uita la ea. Şi 
totuşi, ceva părea să nu fie în ordine. Ceva... Nu reuşea să- 
şi dea seama exact. Era ceva cu privirea lui ezitantă, care 
se tot abătea de la ea. Sau limba, care se mişca un pic prea 
harnică. 

S-a desprins din sărut. 

— Ce e? a zis el. Îmi miroase gura? 

— Nu, doar că trebuie să... Ştii tu, după călătorie. S-a 
tras înapoi de pe pat. Mă întorc imediat. 

— Dar, stai... Ce-ai zice să bem ceva la bar? 

— Sigur. Doar să mă înviorez un pic. 

— Da, dar... 

— Nu stau mult. Promit. 

A deschis uşa băii, a intrat şi a încuiat-o. Lucru pe care îl 
făcea întotdeauna, cu toate că erau împreună de aproape 
cinci ani. Nu se aşeza niciodată pe WC când Carsten era 
alături, trudindu-se cu aţa dentară. 

Însă nu de aceea încuiase uşa acum. 

La început dăduse la o parte gândul. Dar fusese evident 
din clipa în care intrase în cameră. Poate că ceea ce i-a dat 
indiciul a fost lipsa de bunăvoință a recepţionerului sau 
sunetul telefonului pus la loc. Nu era sigură. Încercase să- 
şi spună că nu-i decât faptul că are nervii în piuneze. Dar, 
după ce s-au sărutat, n-a mai putut să dea vina pe stres. Şi 
totul a fost confirmat după ce a aprins lumina din baie. 

Un prosop lipsea de pe suport. Punga cu casca de duş 
fusese desfăcută. Paharul cu periuţa de dinţi a lui Carsten 
era răsturnat pe chiuvetă, lângă crema de ras şi o cutie 
verde de scobitori ambalată în plastic. Dar nu vedea 
loţiunea după ras scumpă pe care i-o cumpărase pentru 
pielea lui sensibilă. În plus, perdeaua era trasă peste cadă. 

Aşa de al dracului de penibil, şi-a zis, pe când făcea doi 
paşi neauziţi şi smulgea deoparte perdeaua. Niciuna dintre 

ele n-a zis nimic, şi Dunja nu s-a putut abţine să observe 
că, evident, era genul lui. Bucle blonde lungi care se 
înfoiau în toate direcţiile. Sâni care se comportau ca şi 
cum legile gravitaţiei n-ar fi existat. Era culcată pe spate în 
cadă, încercând să se acopere cu prosopul lipsă şi avea 
împrăştiate în jur toate produsele ei de machiaj şi loţiunea 
după ras a lui Carsten, pe care le înhăţase în grabă. 

Dunja n-a ştiut cum să reacționeze. Situaţia era atât de 
absurdă, încât se simţea zăpăcită de-a binelea. Prin 
urmare, a fost la fel de surprinsă ca acea femeie când s-a 
aplecat, a înhăţat sticla de loţiune, a dat drumul la duş la 
temperatura cea mai scăzută şi a plecat din baie. 

— Eşti gata? a întrebat Carsten, care acum se dăduse jos 
din pat şi începuse să se îmbrace. 

— Da. Gata de-a binelea. 

Şi-a luat pantofii cu toc înalt de pe podea şi a pornit spre 
uşă. j 

— Dar, Dunja! Stai, acum ce mai e? De ce... Il auzea 
mergând după ea. Dar spune ceva. Nu poți doar să... 

N-a mai auzit nimic altceva după ce şi-a luat paltonul şi 
sacoşa cu cizmele şi a închis în urma ei uşa izolată fonic. 
Şi, spre propria surprindere, nu i-a părut deloc rău când a 
aruncat sticla cu loţiune după ras într-un coş de gunoi de 
pe coridor, în drum spre lift. 

Dimpotrivă. 

Fabian a ieşit din bucătărie cu cafea proaspătă şi a 
trebuit să-şi reamintească sieşi că este, de fapt, în propriul 
living, nu într-un centru de investigaţii aflat departe sub 
pământ. Cu ajutorul lui Tomas şi al lui Jarmo, în mai puţin 
de două ore reuşise să deretice după spargere şi aşezaseră 
mobila în aşa fel încât masa extensibilă din sufragerie, 
desfăcută complet, se afla în mijlocul încăperii, iar 
canapeaua şi fotoliile erau de-a lungul pereţilor. Toate 
documentele anchetei erau despachetate şi pereţii erau 
acoperiţi cu fotografiile, însemnările şi indiciile care 
dispăruseră din camera de anchetă iniţială. 

Din fericire, Jarmo fotografiase totul înainte să 
împacheteze lucrurile la sediu, aşa că în cea mai mare 
parte erau aşezate şi catalogate exact ca înainte. Niva a 
sosit după o oră cu echipamentul ei, şi acum erau pregătite 
şi conectate toate ecranele, calculatoarele şi imprimantele, 
precum şi câteva cutii negre cu lumini care clipeau. 

Nu mai lucraseră niciodată împreună atât de eficient. 
Obişnuita trăncăneală era suspendată şi toţi aveau un scop 
comun - să-l identifice şi să-l aresteze pe adevăratul 
făptaş. Persoana care îi trăsese pe sfoară şi îi prostise cu 
indicii false atât de amănunțite, încât ancheta era, în mod 
oficial, închisă. 

— Hmm... a zis Jarmo, turnând în ceşti cafeaua 
aburindă. Pornim? 

— Pot să încep eu, a zis Fabian, şi le-a spus celorlalţi de 
evenimentele din ultimele douăzeci şi patru de ore. 
Convorbirea înregistrată dintre Edelman şi Grimăs. Că a 
găsit un pasaj care lega apartamentul lui Ossian Kremph 
de apartamentul dezafectat şi că aşa a reuşit făptaşul să 
intre în locuința lui  Kremph, să-i înlocuiască 
medicamentele şi să planteze diferite dovezi incriminante. 
Le-a spus de camera video ascunsă şi că era aproape sigur 
că făptaşul a înecat-o pe Semira Ackerman şi i-a scos 
corneea dreaptă puţin înainte să ajungă el acolo. Şi le-a 

spus că urmele par să ducă la un patolog pe nume Gidon 
Hass prin intermediul Ambasadei Israelului din Stockholm. 
Când a terminat, s-a lăsat din nou tăcerea şi nimeni n-a 
spus nimic câteva minute. Aveau nevoie cu toţii să digere 
informaţiile şi să cugete înainte să poată merge mai 
departe. 

— Patologul acela. Ştim ceva mai mult despre el? a 
întrebat Tomas, în cele din urmă, amestecându-şi băutura 
cu proteine. 

— Este expert în transplantul de organe şi până acum 
trei ani era la conducerea institutului de patologie din Abu 
Kabir. De atunci încoace pare să se fi dat la fund, a zis 
Fabian. 

— Abu Kabir. Nu-i un oraş din Egipt? a întrebat Jarmo. 

— Da, însă e şi un cartier din Tel Aviv. Fabian s-a răsucit 
spre Niva. Ai reuşit să dai de o fotografie a lui? 

— Mă întrebam când o să vrei să ştii. 

Niva a printat o imagine şi i-a înmânat-o. 

Fabian l-a recunoscut imediat pe bărbatul din fotografie. 
S-a răsucit spre peretele pe care erau prinse cu piuneze 
celelalte fotografii şi a dat jos una în care fostul ambasador 
al Israelului Rafael Fischer stătea la masă alături de fiul 
lui, Adam. 

— Vedeţi? Acesta e el. 

A arătat bărbatul aşezat de partea cealaltă a fostului 
ambasador, care se apleca spre el ca şi cum ar fi vrut să-i 
spună o taină. 

— Da, desigur, a zis Jarmo, dând din cap. Asta explică 
legăturile victimelor cu Ambasada Israelului. 

— În ce fel? a zis Tomas. 

— În loc să se adreseze sistemului de sănătate suedez 
pentru un nou organ... 

— Dar au încercat aici, l-a întrerupt Niva. Am căutat 
dosarele medicale ale victimelor, şi toate trei s-au aflat pe 
listele de aşteptare timp de câţiva ani, până la jumătatea 
anului 1998. 

— Şi ce s-a întâmplat atunci? a întrebat Tomas. 

— Au fost scoase de pe lista de aşteptare înainte să se 

efectueze transplantul. 

— În loc de asta, s-au adresat ambasadorului, care i-a 
pus în legătură cu Hass, a zis Jarmo, întinzându-se. 

— În ce-l priveşte pe fiul lui, Adam Fischer, n-am nicio 
îndoială, a zis Fabian. Cât despre Carl-Eric Grimâăs, 
probabil că a trebuit să se folosească de Edelman, care în 
acea vreme avea legături strânse cu ambasada. 

— Aşa că acum face tot ce poate ca să bage gunoiul sub 
preş, a zis Tomas. 

Fabian a încuviinţat din cap. 

— Dar încă nu ştim care este legătura cu Semira 
Ackerman. Ştie cineva când a fost făcută această 
fotografie? 

— În august 1998, la nunta surorii lui Adam Fischer, la 
Tel Aviv, a zis Tomas şi a dat pe gât băutura cu proteine. 

— Iarăşi Tel Aviv, a zis Niva. 

— Poate că atunci a căpătat Adam Fischer inima cea 
nouă? a zis Tomas. Asta ar explica de ce el e cel cu baston, 
nu tatăl lui. 

Fabian a încuviinţat. 

— Fabian, în altă ordine de idei. Jarmo şi-a pus lapte în 
cană. Când ai descoperit pasajul acela dintre apartamente? 

— Aseară, cândva după ora nouă. 

Jarmo s-a întors spre Tomas cu tâlc, apoi s-a uitat la 
Fabian. 

— Aşadar, pe tine te-am auzit în dormitor. 

Fabian a încuviinţat. 

— Asta mă face să mă întreb cine mi-a spart 
apartamentul. Până ce aţi venit voi, eram convins că e 
aceeaşi persoană care a confiscat dosarele de la sediu. 

— Cu siguranţă asta căutau. Însă noi am ajuns primii, a 
zis Tomas, zâmbind cu mândrie. 

— Întrebarea este ce facem dacă se întorc? a zis Jarmo. 

Au tăcut şi au lăsat întrebarea să plutească în aer, ca şi 
cum abia acum şi-ar fi dat seama cât de puţin ştiu, în 
realitate. Nu se auzeau decât degetele harnice ale Nivei pe 
tastatură. 

— Auziţi, am o idee, a zis ea în cele din urmă, luându-şi 

ochii de pe monitor. De fapt, îmi retrag cuvintele. E prea 
devreme ca să încep să vorbesc despre asta şi, apoi, nici 
măcar nu sunt sigură să ar funcţiona. 

— Haide, zău. Ai început deja să ne spui, a zis Tomas. 

— Bine... Putem presupune cu destulă certitudine că 
făptaşul a fost în anumite locuri la un anumit moment. Cu 
cât mai multe, cu atât mai bine. Şi, de fapt, avem câteva 
locuri confirmate. De exemplu, ştim că a plecat din 
clădirea parlamentului pe uşa din spate exact la ora 15.24, 
pe 16 decembrie. De asemenea, putem presupune că a fost 
în apartamentul dezafectat din Ostgâtagatan aseară, chiar 
înainte ca Fabian să ajungă acolo. Ce alte locuri mai avem? 

— Avem caseta de supraveghere cu el plecând din 
parcarea din Slussen în maşina lui Adam Fischer, a zis 
Tomas. Va trebui să verificăm ora exactă, dar cred că era 
după-amiaza zilei de optsprezece. 

— Şi depozitul din Shurgard, a zis Jarmo. Trebuie să fi 
fost acolo de mai multe ori. Doar că nu ştim când. 

— Bun, şi cum crezi că am putea să folosim toate aceste 
informaţii? a zis Fabian. 

— Dacă analizăm traficul mobilelor din releele din jurul 
fiecărui loc la momentul relevant, am putea găsi cel puţin 
un număr de mobil care se repetă. După asta, nu mai 
rămâne decât să fie localizată şi arestată persoana 
respectivă. 

Fabian nu ştia ce să zică, şi se părea că nici Tomas şi 
Jarmo nu ştiau. Dar era sigur că îşi pun şi ei aceeaşi 
întrebare ca el. 

De ce nu s-a gândit nimeni la asta până acum? 

Telefonul lui Fabian a început să sune, şi apelul era de la 
un număr neafişat. 

— Da, bună... a zis Fabian. 

— Vorbesc cu Fabian Risk? a întrebat o voce feminină 
stresată. 

— Da. Cu cine vorbesc? 

— Carnela Ackerman. 

— Ackerman? 

— Sunt sora Semirei. Cred că m-aţi văzut pe Stureplan 

vinerea trecută. Am putea să ne întâlnim? Ştiu cine a fost 
în casa dumneavoastră. 

— Spuneti-mi când şi unde. 

— Gondolen. Aştept în spatele barului. 

S-a auzit un clic înainte ca Fabian să poată răspunde. 

Fabian intra prima oară în Gondolen de la prânzul de 
Crăciun al poliţiei. Fusese cu patru ani în urmă şi aproape 
că uitase ce privelişte minunată oferea restaurantul. În 
ciuda întunericului şi a norilor grei care se pregăteau să 
dezlănţuie alt viscol, era uluitor. Stockholmul era, practic, 
la picioarele sale. Trecând prin restaurant spre bar, a 
văzut totul, de la Turnul Kaknäs® din cartierul Gärdet 
până la zgârie-norii luminaţi din piaţa Hötorget şi ceasul 
rotitor din neon roşu şi verde al magazinului universal NK. 

Nu era sigur că avea s-o recunoască pe femeia din 
Stureplan. Fusese concentrat pe sora ei, Semira. Însă şi-a 
dat seama imediat, după expresia stresată cu care se tot 
uita în spate în vreme ce strângea în mână paharul, 
agitată, care este Carnela Ackerman şi s-a aşezat la bar 
lângă ea. Era foarte atrăgătoare şi arăta ca un manechin 
cu părul ei lung, de un castaniu-auriu, cizme de piele, 
blugi, cămaşă polo de un roşu-închis şi un colier cu pietre 
mari. 

— Nu ştiu ce informaţii ai primit de la poliţie despre sora 
ta. Dar... 

— Semira n-ar fi mers niciodată aşa pe gheaţă, l-a 
întrerupt Carnela, fără să-şi ia ochii de la pahar. Niciodată. 
In schimb, eu aş fi putut face asta. Intotdeauna m-am 
aruncat în necunoscut şi am avut încredere că va fi cineva 
acolo să mă prindă. A luat o gură de vin şi şi-a scuturat 
capul. Mama zicea întotdeauna că eu i-am scos atâţia peri 
albi, cu toate că n-am aterizat niciodată în braţele ei. Ci în 
ale Semirei. Nu m-a dezamăgit niciodată în toţi aceşti ani, 
şi când s-a ivit, în sfârşit, ocazia s-o răsplătesc, uite cum s- 
a terminat. 

Se străduia să nu plângă, însă n-a putut să-şi stăvilească 
lacrimile. 

Fabian i-a dat un şerveţel. 

— Cum ai ajutat-o? 

— Suferea de keratopatie buloasă, care i-a afectat una 
dintre cornee. În cele din urmă, a ajuns aproape oarbă la 
un ochi şi suferea atât de mult, încât nu mai putea să facă 
nimic. Nici măcar să citească. Şi îi plăcea grozav să stea cu 
o carte în mână. 

Carnela şi-a şters ochii. 

— Deci, tu eşti legătura cu Ambasada Israelului? 

De-abia acum l-a privit în ochi. 

— De unde ştii asta? Lucrez acolo. 

— Spuneai că ştii cine mi-a spart locuinţa. 

Ea a încuviinţat, şi-a deblocat mobilul şi i-a arătat o 
fotografie cu doi bărbaţi în costume care intrau în Volvo-ul 
negru pe care îl văzuse Fabian lângă intrarea în blocul lui. 

— Lucrează la Ambasada Israelului şi încearcă să-l 
aresteze pe făptaş înainte s-o facă poliţia. 

Aşadar, ambasada făcea propria anchetă. Evident. 

— Ai idee cum au fost săvârşite omorurile şi vreo teorie 
despre cine ar putea să fie? a zis Fabian. 

Carnela a ridicat din umeri. 

— Nu ştiu, însă se zvoneşte că cineva a reuşit să pună 
mâna pe o listă sau un soi de document cu toate 
transplanturile intermediate de ambasadă. Ceea ce, de 
fapt, nu e chiar atât de ciudat. In acest moment, în tot 
biroul e o harababură cumplită, din cauză că tocmai ne 
strângem lucrurile ca să ne pregătim de mutarea în 
Nobelparken. Vreau să ştii că aţi arestat persoana greşită 
şi că probabil mai sunt câteva persoane pe lista aceea. 

Fabian a încuviinţat din cap. 

— Ai putea să-mi dai nişte nume? 

Ea a făcut semn că nu. 

— Carnela, cunoşti pe cineva care se numeşte Gidon 
Hass? 

Pe dată ochii ei au luat o expresie tensionată. 

— Ce ai auzit despre el? 

— Deci, ştii cine este. 

Ea a încuviinţat din cap aproape imperceptibil. 

— E văr cu ambasadorul şi se află acum aici... 

— Aici, adică la Stockholm? 

Ea a încuviinţat din nou. 

— Şi ştii de ce se află aici? 

Fără să răspundă, ea s-a uitat în spate şi şi-a terminat 
vinul. 

— Carnela, dacă ai informaţii care ne pot ajuta să 
arestăm persoana care... 

— Îmi pare rău, a zis ea. Dar asta nu se poate. Am spus 
deja prea multe. 

Şi-a luat geanta şi a coborât de pe scaunul de bar. 

— Carnela, stai... Te-a ameninţat cineva? 

Fabian a întins mâna ca s-o oprească, dar ea i-a împins-o 
deoparte şi a pornit în grabă spre ieşire. 

Crede-mă, văd cum te fâțâi pe-aici şi nu-ţi doreşti nimic 
mai mult decât să fii luată, zisese el, râzând, ca şi cum ar fi 
fost cel mai firesc lucru din lume. Afurisita aia de jigodie 
slinoasă. În toate felurile, ca să simţi că eşti vie, spusese 
mai departe, pe când ea era aproape asfixiată de 
răsuflarea lui lipicioasă. Fiecare celulă din corpul ei îl 
urâse. Încă îl ura, şi probabil avea s-o facă până la sfârşitul 
vremurilor. 

Şi totuşi, trebuia să recunoască în sinea sa. 

Kim Sleizner avea dreptate. Avusese revelaţia seara 
trecută, târziu, după un lung drum pe strada Götgatan 
acoperită de zăpadă în căutarea altui hotel. Voia să 
meargă cât mai departe posibil de Carsten, aşa că n-a 
contat că a trebuit să bată drumul până în 
Medborgarplatsen ca să găsească unul. După ce a făcut 
rapid baie, ca să se încălzească, s-a culcat. Avea de gând 
ca dimineaţa să se scoale devreme, să ia repede micul 
dejun şi să zboare acasă cu prima cursă disponibilă. Apoi 
avea să schimbe încuietorile şi să ia legătura cu o firmă de 
mutări care să împacheteze lucrurile lui Carsten şi să le 
ducă acasă la părinţii lui, la Silkeborg. La urma urmei, era 
apartamentul ei. 

Un plan perfect, după părerea sa, dacă ar fi reuşit să 
adoarmă. Vocile locuitorilor din Stockholm care petreceau 
ajungeau până în camera ei, aşa că zăcea acolo, sucindu-se 
de pe o parte pe alta, simțind cearşafurile răcoroase pe 
pielea proaspăt îmbăiată. Atunci i-a dat prin cap că jigodia 
avusese, de fapt, dreptate. 

A încercat cu degetele, dar asta n-a făcut decât să 
înrăutăţească lucrurile. Aşa cum susţinuse el. În toate 
felurile, ca să simţi că eşti vie. Şi a hotărât că ar trebui să 
înceapă acum. 

Şi-a pus din nou rochia şi pantofii cu toc înalt şi s-a luat 
după vocile de pe stradă până la Kvarnen - o berărie aflată 
chiar după colţul cu Götgatan. Coada era lungă, însă a 

reuşit să se strecoare în faţă şi, odată intrată, nu i-a trebuit 
mult până să pună ochii pe victima sa. 

El stătea în picioare la bar cu o halbă de bere în mână, 
vorbind cu nişte prieteni. De fapt, nu era deloc genul ei. Cu 
părul roşu cârlionţat şi faţa plină de pistrui, era opusul 
frumuseţii clasice. Dar cămaşa descheiată mult arăta în ce 
formă bună este, iar charisma lui a fost irezistibilă. 

N-a trebuit decât să stea la câţiva metri şi să-i arunce 
câteva priviri ca el să-şi lase prietenii şi să vină la ea. Ea a 
încercat să spună ceva în suedeză şi el i-a răspuns în 
engleză. I-a uitat numele din clipa în care el l-a rostit. Avea 
să-şi amintească de el ca de suedezul roşcovan. 

A condus-o la subsol, unde forme de ipsos ca nişte 
fantome ieşeau din pereţii de piatră şi, pe ringul de dans 
care clocotea, unde oameni transpiraţi se ciocneau unii de 
alţii, au dansat de parcă n-ar mai fi existat un mâine. Şi-a 
amintit cum a stat în spatele ei, atât de aproape, încât a 
putut să simtă că e mult mai dotat decât Carsten. 

Nu-şi amintea cum plecase de pe ring. Totul părea să se 
fi petrecut într-o fracțiune de secundă şi, deodată, erau în 
camera ei de la hotel, golind minibarul şi pipăindu-se unul 
pe altul ca nişte adolescenţi nerăbdători care au, în sfârşit, 
o casă la dispoziţie. La un moment dat ea trebuie să fi 
adormit, până la urmă, şi tocmai se trezise. 

Era deja zece şi jumătate şi roşcovanul plecase. Din 
fericire. Având în vedere durerea care îi zvâcnea între 
picioare, n-ar mai fi făcut faţă încă unei runde. A râs şi şi-a 
dat seama că, probabil, în ultimele ore făcuse dragoste de 
două ori mai mult decât în toţi anii petrecuţi cu Carsten şi 
şi-a jurat să facă din asta o tradiţie. 

De acum încolo, în fiecare marţi avea să iasă seara în 
oraş ca să-şi alimenteze respectul de sine. Exact asta 
făceau bărbaţii şi părea că funcţionează. De mult nu mai 
fusese atât de fericită şi înviorată. Nici măcar n-o durea 
capul. Singura regulă era ca în fiecare săptămână să fie 
altcineva şi, câtă vreme o excita, nu existau legi în privinţa 
cui putea să fie ţinta ei. 

Sunetul telefonului i-a întrerupt gândurile. Apelul era de 

la un număr suedez. 

— Sunt Dunja Hougaard. 

— Bună, voiam doar să văd ce mai faci. Ai dispărut, şi la 
început, am crezut că poate te-ai dus acasă în weekend. 
Dar apoi am auzit ce s-a întâmplat. S-a auzit un oftat 
adânc. Ca să fiu sincer, nu înţeleg cum ai putut să te 
azvârli în asta de una singură. Trebuie să fi fost groaznic. 

— Nu credeam că el o să fie acolo. Şi după aceea a fost 
prea târziu, a zis Dunja, reuşind în sfârşit să-şi dea seama 
a cui era vocea. Dar, Klippan, acum sunt bine. 

— Eşti sigură? 

— Foarte sigură. 

— Mă bucur să aud asta. Atunci o să profit de ocazie ca 
să-ţi urez Crăciun fericit. 

— Mulţumesc, şi ţie la fel. Concediu plăcut! 

— O, va fi. De data asta mi-am luat două săptămâni, 
chiar dacă nu prea avem multe zile libere în timpul anului. 
Berit a fost cea care a insistat. În câteva ore mergem la 
aeroport şi apoi direct în Thailanda. 

— Sună bine. 

— A costat o mică avere, dar să sperăm că o să merite 
banii daţi. 

— Cu siguranţă. Atunci, călătorie plăcută! a zis ea, 
încercând să pună capăt convorbirii, care îi consuma 
bateria telefonului. 

— Mai e ceva, şi sper să nu te superi că întreb. E 
adevărat că era în apartamentul tău când ai ajuns acasă? 

— Da. 

Răspunsul ei a fost urmat de tăcere, şi Dunja aproape că 
îl putea auzi pe Klippan cum îşi caută cuvintele. 

— Dar nu-i aşa că e ciudat? a zis el, în cele din urmă. De 
ce să te lase în viaţă şi să te încuie în maşină cu toate 
cadavrele alea ciopârţite, dacă voia până la urmă să te 
omoare? Lucru care ar fi fost mult mai uşor când erai 
drogată, în clădirea industrială din Kävlinge. 

Klippan avusese exact aceeaşi reacţie ca ea. 

— Pentru că nu e acelaşi făptaş, a zis, cu toate că, de 
fapt, hotărâse să renunţe la teoria asta. 

— Dunja, este întocmai ceea ce am bănuit. 

— Cred că Willumsen a fost o momeală ca să ne pună pe 
o urmă greşită, şi planul a fost executat atât de bine, încât 
el ar fi fost condamnat în orice caz. Chiar i-am găsit 
sperma în Katja Skov. 

— N-avea nimic de pierdut şi putea la fel de uşor să te 
găsească el, înainte să-l găseşti tu. 

— Întocmai. 

— Aşadar, ce facem acum? E ceva ce pot să fac înainte 
de a pleca? 

— De fapt, da. Poate că mă poţi ajuta să găsesc numele 
posesorului unei maşini cu plăci de înmatriculare suedeze? 

— Fără îndoială. Nicio problemă. Dă-mi numărul şi mă 
ocup eu. 

— HXN 674, a zis ea, fără să se uite în agenda de pe 
telefon. 

— Bine, îţi trimit un SMS cu răspunsul. Noroc! Sper că 
totul o să iasă bine. 

— Şi eu sper, a zis Dunja şi a închis. 

S-a dat jos din pat, a făcut duş, s-a spălat pe cap şia 
folosit toate cremele oferite de hotel, care erau înşirate pe 
chiuvetă. Apoi şi-a pus rochia roşie, care începea să dea 
senzaţia de murdar. Când a terminat, SMS-ul de la Klippan 
era deja în telefon. 

Nu ştiu unde ai găsit maşina, dar numele proprietarului 
este Carl-Eric Grimăs. A fost ministrul justiţiei din Suedia 
înainte să pice în ghearele „Canibalului”, acum mai puţin 
de o săptămână. Dar asta nu poate să aibă nimic de-a face 
cu cazul nostru, nu? Klippan 

A scris un răspuns scurt, s-a dus la fereastră, a dat 
deoparte draperiile şi s-a uitat la parcul acoperit de zăpadă 
de peste drum. La un capăt al parcului se jucau vreo 
treizeci de preşcolari, iar la celălalt doi bărbaţi le vindeau 
trecătorilor brazi de Crăciun. 

Nu, trebuie să fie ceva cu totul diferit. Mulţumesc şi 
concediu plăcut! Dunja. 

Auzise de Canibal, care se apucase dintr-odată să 
omoare iar, la câţiva ani după ce îşi executase sentinţa. 

Făcuse oarecare vâlvă şi în ziarele daneze şi, pentru o 
clipă, chiar cochetase cu ideea că există o legătură cu 
ancheta sa. Doi făptaşi celebri. Unul danez şi unul suedez. 
Amândoi încep din nou să facă victime şi lasă urme 
evidente. Însă, neavând ceva mai concret, a abandonat 
ideea şi a continuat pe direcţia Willumsen. 

Acum amândoi muriseră şi anchetele erau închise. 

Poate că maşina cu două locuri suedeză aflată pe fundul 
apei în portul Helsingar era exact ceea ce îi trebuia ca să 
reînvie ancheta sa şi pe cea suedeză. 

Am reuşit să intru. Cred că cel mai bine e să vii aici. 
Vreau să zic, imediat. N 

Fabian a ridicat privirea de pe ecran şi a văzut un 
punctişor roşu mişcându-se de la un cartier la altul pe 
harta Stockholmului proiectată pe perete. Se afla în sala 
de şedinţe împreună cu Tomas şi Jarmo, ascultând raportul 
dat de Markus Höglund şi Inger Carlén despre raidul 
împotriva lui Diego Arcas. 

— Vizăm şase apartamente pe care le-am localizat într- 
un cerc din jurul oraşului, a zis Inger. 

Niciunul dintre ei nu avea o investigaţie proprie. Cel 
puţin, nu în mod oficial. 

— Plus Black Cat de pe Kungsholmen, a continuat 
Höglund, care stătea alături de ea la capătul scurt al 
mesei, cu un fursec în mână. 

— Şi când vreţi să atacați? a zis Fabian, încercând să 
grăbească şedinţa. 

Oficial sau nu, făptaşul nu numai că era încă în libertate, 
dar, după ceea ce spusese Carnela Ackerman, probabil mai 
avea câteva victime pe listă. Ca să nu mai spunem că Niva 
tocmai reuşise să intre în sistemul de telefonie mobilă, 
după ce muncise zi şi noapte. 

— Mâine-seară, a zis Inger. 

— Şi sper că ceea ce voiai să spui este, de fapt, noi, a zis 
Höglund, privindu-i în ochi pe fiecare dintre ei. Aceasta 
este o operaţiune atât de mare, încât o să avem nevoie de 
ajutor de la toată lumea din departament. 

Fabian a schimbat priviri cu Tomas şi Jarmo şi şi-a dat 
seama că ei nu primiseră încă mesajul de la Niva. 

— Înţelegem că asta vine într-un moment nepotrivit, 
chiar înainte de Crăciun, a continuat Inger. Dar, din 
păcate, Diego Arcas nu-şi ia concediu de Crăciun. 

Höglund a apăsat pe telecomandă şi harta a fost 
înlocuită cu o fotografie aeriană a cvartalului din jurul 
clubului de noapte. 

— După cum ştiţi, Black Cat se află aici, într-un mare 
spaţiu subteran care dă spre Hantverkargatan. A arătat cu 
indicatorul laser. Dar, pentru că are trei ieşiri diferite, va 
trebui să ne împărţim... 

Fabian nu l-a mai ascultat. Telefoanele lui Tomas şi 
Jarmo tocmai începuseră să vibreze pe masă, în faţa lor, şi 
i-a văzut cum deschis au mesajul de la Niva. 

— O echipă de intervenţie va pătrunde pe aici, prin 
luminatorul din curte, a zis Hoglund, arătând din nou. 
Cealaltă va aştepta într-un autobuz dincolo de colţ, pe 
Polhemsgatan, şi la semnalul nostru va pătrunde pe 
intrarea principală de pe Hantverkgatan. Întrebări? 

— Nu, cred că totul e limpede. Tomas a ridicat privirea 
de la telefon. Sau mai vreţi să ziceţi ceva? 

— Foarte clar, a zis Jarmo, punându-şi telefonul în 
buzunar. 

— Este important să nu dea nimeni semnalul de pornire 
înainte ca spectacolul să fie în plin avânt, a zis Inger. 
Atunci, şi numai atunci, când sunt cel mai neatenţi şi 
vulnerabili, o să intrăm. Bine? 

— Mai e ceva? Că am o mulţime de lucruri de făcut, a zis 
Fabian. 

— Nu, cred că asta a fost tot, a zis Inger, oftând. 

— Poate c-ar fi bine să profităm de ocazie ca să facem 
nişte cumpărături de Crăciun, cât e încă linişte, a zis 
Jarmo, zâmbind. 

— Bună idee, a zis Tomas, ridicându-se de pe scaun. 

— Staţi un pic, a zis Höglund, ridicând mâinile. Eu şi 
Inger am lucrat la asta mai mult de şase luni. Nu se poate 
să dăm chix. Inainte să plecaţi, vreau să ştiu că sunteţi 
siguri că aţi înţeles toate amănuntele. 

— Foarte siguri, a zis Tomas şi a plecat din sala de 
şedinţe împreună cu Fabian şi Jarmo. 


SN 

— Da, am intrat, a zis Niva. Dar, pentru că nu sunt la 

IIRAN, distracţia o să se termine de îndată ce păienjenii 
dau de mine. 

— Păienjenii? a zis Fabian, văzându-l pe Edelman că iese 

din bucătărie cu o cană de cafea, în vreme ce mergea zorit 
pe coridor împreună cu Tomas şi Jarmo. 

— Da, adică roboții. Chestia e că am nevoie de mai multe 
informaţii, şi repede. 

— Bine, doar că acum nu e momentul potrivit pentru 
mine, a zis Fabian, încercând să citească ceva pe faţa lui 
Edelman. 

Însă el arăta complet neutru. S-a străduit să nu 
dezvăluie nimic şi l-a salutat cu o înclinare scurtă a 
capului, fără să încetinească pasul. Edelman i-a răspuns la 
fel, mergând mai departe spre biroul său, şi părea că 
durează o veşnicie până să ajungă. 

— Tot ce trebuie să faci este să asculţi, a continuat Niva. 
Aşa cum ziceam ieri, am nevoie de mai multe locuri şi ore. 
Cu cea mai mare precizie. Acum nu am decât două, uşa din 
clădirea parlamentului şi apartamentul dezafectat, care nu 
sunt suficiente. Aşa că Huey şi Dewey trebuie să vadă iar 
caseta de supraveghere şi să-mi dea ora exactă la care 
făptaşul a fost în parcarea din Slussen, iar tu poţi lucra la 
Shurgard. 

— Lucrăm cât de repede putem. 

Fabian a dat colţul şi s-a ciocnit de o femeie, care şi-a 
scăpat sacoşa din mână. 

— Ah, scuze, a zis ea. 

— Eu sunt cel care trebuie să-ţi ceară scuze. 

Fabian s-a lăsat pe vine, a adunat periuţa de dinţi şi 
miniflacoanele de şampon şi loţiune de corp care căzuseră 
pe podea şi le-a pus la loc în sacoşa de la Hennes & 
Mauritz în care erau o rochie roşie şi o pereche de pantofi 
cu toc înalt. 

— Eşti din Danemarca? a zis Tomas, încordându-şi 
pectoralii. 

— Da, caut la Malin Rehnberg. Ştii unde şade ea? a zis 
Dunja. 

— Pe moment nu şade, stă culcată, a zis Tomas, rânjind. 

— Din păcate, e în concediu medical şi n-o să se întoarcă 
decât peste cel puţin şase luni, a zis Fabian, înapoindu-i 

sacoşa Dunjei, care era îmbrăcată cu blugi şi o bluză albă 
pe sub paltonul descheiat. 

— Dar poate că te pot ajuta eu? a zis Tomas. 

— Da, este vorba de maşină care se pare că i-a aparţinut 
lui... 

— Alo? V-am zis oare că e urgent? s-a auzit vocea Nivei 
din telefon. 

— Îmi pare rău, dar, din păcate, trebuie să plecăm. 
Tomas... a zis Fabian, pornind în grabă. 

Dunja s-a uitat după cei trei bărbaţi care se îndepărtau 
pe coridor şi s-a întrebat ce să facă mai departe. Singurul 
său contact de la Biroul Naţional de Investigaţii 
Criminalistice din Stockholm era în concediu medical şi se 
părea că n-avea să revină prea curând. Consecințele lipsei 
sale de somn începuseră să se arate. Nu-şi dorea decât să 
se ducă acasă şi să-şi tragă pătura peste cap. 

— Scuzaţi-mă, dar păreţi derutată. Căutaţi pe cineva? 

Dunja s-a răsucit şi l-a văzut pe Herman Edelman 
îndreptându-se spre ea. 

— Da, de fapt, venisem să vorbesc cu Malin Rehnberg, 
dar se pare că e bolnavă. 

— Da, aşa este. Însă eu sunt şeful ei. Poate că vă pot 
ajuta. I-a întins mâna. Herman Edelman. 

— Scuze. Sunt Dunja Hougaard, de la poliţia din 
Copenhaga. 

Şi-au strâns mâinile şi Edelman a condus-o în biroul său. 

— Vreţi să beţi ceva? Cafea? Ceai? Ba chiar am şi un pic 
de Gammel Dansk. 

— Nu, mulţumesc, nu-mi trebuie nimic. De fapt, un 
pahar de apă minerală ar fi minunat. 

— Gazoasă? 

— Exact. 

Edelman a destupat două sticle de Ramlösa şi a turnat-o 
pe fiecare în câte un pahar. 

— De asemenea, aveţi cumva un încărcător pentru 
mobilul meu? A ridicat iPhone-ul. E mobilul de-a binelea. 

— Mort? 

— Adică isprăvit. Ş 

— Scuze, dar limba daneză nu-i punctul meu forte. Însă 
isprăvit nu poate să însemne altceva decât că aveţi nevoie 
să-l încărcaţi, şi asta nu-i nicio problemă. 

Edelman s-a dus la birou şi s-a întors cu un încărcător. 

— Poftim. Şi, apropo, cum aţi ajuns aici? Din câte am 
înţeles, nu aveţi programată o întâlnire. 

— Nu, dar, cum spuneam, voiam să-i fac o surpriză lui 
Malin, a zis Dunja, băgând încărcătorul în priză. 

— Şi v-au lăsat să intraţi aşa? 

Dunja a încuviinţat, iar Edelman a clătinat din cap. 

— Sper că aveţi pază mai bună la sediul poliţiei din 
Copenhaga. Bun. Cu ce vă pot fi de folos? 

— Lucrez la o investigaţie de omucidere şi am 
descoperit o maşină care i-a aparţinut ministrului justiţiei 
de aici. 

— Vă referiţi la Carl-Eric Grimâs? 

— Exact. Numărul de înmatriculare este HXN 674. 

— Şi unde aţi găsit maşina? 

— Pe fundul apei în portul Helsingør. Şi, din cât am 
înţeles, el a fost una dintre victimele unui caz important de 
omucidere de aici, din Stockholm. 

— Da, aşa este. Dar, ca să mă lămuresc cu totul. Ce 
omucidere investigaţi? 

— Cercetez o serie de victime care au fost violate şi 
mutilate. 

— Desigur. Vedeta de televiziune şi soţia lui. 

Dunja a încuviinţat. 

— Credeam că acest caz a fost închis. 

— Da, eu tocmai mă ocupam de câteva mărunţişuri 
nerezolvate ca să mă asigur că n-am scăpat din vedere 
nimic, când am descoperit această legătură. 

— A-i spune „legătură” ar putea fi un pic de exagerare. 
Evident, o să vedem despre ce este vorba. Dar sunt sigur 
că există o explicaţie cu totul rezonabilă. 

— Şi care ar putea fi? 

— Păi... Se ştia că Grimâs colecţionează maşini. Maşini 
de lux. Şi nu e imposibil ca una dintre ele să fi fost furată 

şi să ajungă în lumea interlopă. Făptaşul dumneavoastră 
probabil că avea nevoie de o maşină care să nu poată fi 
asociată cu el. Dar, cum ziceam, o să am grijă să verificăm 
toate astea şi promit să vă contactez de cum aflu ceva. 

Dunja a scos încărcătorul din telefon şi s-a ridicat. 

— Aş prefera să mă căutaţi direct pe mine. 

I-a înmânat cartea de vizită. 

— Sigur. Nicio problemă. Şi veţi putea fi găsită la acest 
număr şi între Crăciun şi Anul Nou? 

— Răspund întotdeauna la acest număr. 

I-a strâns mâna. 

— Când nu e descărcat, adică, a zis Edelman râzând şi a 
condus-o afară. 

Când Fabian s-a întors acasă, împreună cu Tomas şi 
Jarmo, a găsit-o pe Niva încremenită în faţa celui mai mare 
monitor pe care se derula o listă lungă de nume şi numere 
de mobil. 

— Să nu-mi spui că toate astea sunt suspecte, a zis 
Tomas, uitându-se peste umărul Nivei, care n-a catadicsit 
să-i răspundă. 

De-abia acum a înţeles Fabian de ce n-auzise niciodată 
de posibilitatea triangulaţiei unui număr de telefon mobil 
necunoscut cu ajutorul câtorva locuri şi ore diferite. Lista 
cifrelor şi literelor părea nesfârşită. Cu toate că Niva 
derula atât de repede, încât cifrele şi literele se contopeau, 
părea că n-o să se mai termine niciodată. Chiar dacă ea nu 
terminase, el a trebuit să facă un efort ca să-şi ţină în frâu 
scepticismul. 

— Trebuie să fie ceva greşit. Nu se poate să fie atât de 
multe, a zis Tomas, care începuse să-şi lucreze bicepşii 
folosind o bandă elastică. 

— Vorbim de Slussen. Pe acolo trec zilnic sute de mii de 
oameni. lată de ce am nevoie de mai multe informaţii, a zis 
Niva, reţinându-şi iritarea. 

— Nu-i de mirare că trebuie să scadă, Tomas s-a răsucit 
spre Jarmo, care şedea în faţa televizorului, derulând rapid 
caseta de supraveghere din parcarea din Slussen. Şi cum 
merge treaba la tine? Sper că n-ai început să te uiţi prin 
casetele personale ale lui Fabbe? 

— Tocmai am găsit ce căutam. Jarmo a îngheţat 
imaginea făptaşului care ieşea conducând maşina lui Adam 
Fischer, cu masca de gaze pe faţă. A plecat din garaj la 
15.33. 

— Bine, o să punem limita la 15:32, a zis Niva, 
introducând comanda. Şi când crezi că a ajuns acolo? 

— Cu siguranță nu era în maşină când a intrat Adam 
Fischer, a zis Tomas, schimbând poziția, ca să-şi poată 
exersa tricepşii. Fischer ar fi observat, şi e clar că n-avea 

habar ce-l aşteaptă. 

— Te rog, încetează imediat, a zis Niva. E zgomotos şi 
miroase a cauciuc. 

— Şi care-i problema? 

Tomas i-a aruncat lui Fabian o privire poznaşă. 

— Fischer. Avea un loc rezervat în garaj? Era locul lui pe 
aproape? a întrebat Fabian ca să schimbe vorba. 

În plus, îşi recăpătase încrederea în idee. 

— Sus pe Mosebacke. Apartament cu o privelişte pentru 
care... Nu poţi să nu-l invidiezi, a zis Tomas şi a mai 
terminat o serie până să ruleze la loc banda. 

— Aşadar, fie că făptaşul l-a urmat pe Fischer cu propria 
maşină, fie că îl aştepta în garaj. 

— Aş merge pe a doua variantă, a zis Jarmo. Am vizionat 
caseta secundă cu secundă şi vă jur că nu e în niciuna 
dintre maşinile din spatele lui Fischer. 

Tomas a oftat. 

— Şi cum poţi să fii sigur? Doar n-a intrat cu masca de 
gaze pe faţă. Practic, putea să fie în oricare dintre maşinile 
care au intrat după aceea. 

— Ei bine, asta e interesant. Doar dacă şi-a schimbat 
sexul, pentru că la volan au fost doar femei în cele şapte 
maşini care au intrat după aceea. Însă, cu siguranţă, 
expertul trebuie să aibă o explicaţie bună pentru asta. 

— Bun, toţi cei de aici suntem obosiţi, a zis Fabian. 

— Eu nu, a zis Tomas. 

— Nici eu, a zis Jarmo. 

— Bine, atunci doar eu sunt. Şi, de fapt, nu contează cu 
adevărat. Hai să presupunem doar că a stat acolo cel puţin 
la fel de mult ca Fischer. 

— Adică unsprezece minute, a zis Tomas, vârându-şi sub 
buza de sus un pachet de snus. 

— Bine, hai să zicem zece minute. Ca să fim siguri. Câţi 
sunt până acum? a întrebat-o Fabian pe Niva. 

— Câteva mii, a zis Niva, cu ochii lipiţi de ecran. Să 
sperăm că vor fi mai puţini după ce compar cu clădirea 
parlamentului şi cu apartamentul din Ostgotagatan. 

— Mai e cineva flămând în afară de mine? a zis Tomas. 

— Ia-ţi ce vrei din frigider, a zis Fabian, care era şi el 
flămând, dar nu se putea smulge din faţa ecranului pe care 
lista numerelor de mobile se scurta mereu, în vreme ce 
computerul îşi vedea de treabă. 

După şapte minute, când 'Tomas s-a întors cu o farfurie 
plină de sendvişuri din pâine prăjită cu marmeladă şi 
brânză, lista era atât de scurtă încât încăpea pe ecran. 

— La câţi am ajuns acum? a întrebat Tomas, în vreme ce 
hăpăia un sendviş. 

— Patruzeci şi trei. 

Niva şi-a dezmorţit braţele, fără să se ridice de pe scaun. 

— A terminat calculele? 

Niva a răspuns cu o înclinare scurtă a capului, şi Fabian 
a simţit cum dezamăgirea îl trage înapoi în ceața oboselii. 
Patruzeci şi trei era, desigur, cu mult mai bine decât sute 
de mii, însă tot erau prea mulţi. 

— Nu pricep. Chiar se poate ca patruzeci şi trei de 
persoane să se afle în toate aceste trei locuri în acelaşi 
timp? 

— Nu uita că asta nu ia în calcul coordonate GPS exacte, 
a zis Niva, luând ultima felie de pâine prăjită. 

— Dar ce naiba... 

— Am folosit câteva relee de telefonie mobilă ca să 
triangulez o arie cât mai mare posibil. Dar, cum spuneam, 
e departe de a fi o ştiinţă exactă. Oricare dintre aceste 
maşini se poate doar să fi trecut prin Slussen. 

— Înţeleg şi asta, a zis Fabian. Dar ieşirea îndepărtată a 
clădirii, la sfârşitul după-amiezii, când ninge de rupe 
pământul? Zău aşa. Trebuie să fie ceva greşit. 

— Uiţi de Podul Central. Nu e departe de el. 

— Bine. Şi ce avem pe Ostgotagatan? 

— În primul rând, e aproape de Götgatan. Dar era ora 
nouă seara, aşa că majoritatea celor care se aflau acolo 
erau, probabil, locatari. 

— De ce nu e un nume lângă număr? 

Tomas a arătat spre ecran. 

— E o cartelă preplătită. 

— Bine, dar cu siguranţă că nu-i aşa de prost ca să 

umble cu un telefon la care are abonament pe numele lui. 

Niva a ridicat privirea de la ecran. 

— De ce nu m-am gândit mai devreme la asta? 

— Deci, câte avem acum? a zis Jarmo. 

— Unul. 

— Doar unul? a repetat Fabian. E deschis? 

— Stai să văd... 

Mâinile Nivei s-au înapoiat la tastatură. 

— Am nevoie de nişte snus, a zis Jarmo, strecurându-se 
dincolo de Niva. 

— Nu te-ai lăsat? 

Tomas i-a înmânat o pungă. 

— Nu, telefonul e închis în acest moment, a zis Niva, 
introducând în continuare comenzi. 

— Poţi să vezi dacă a fost în altă parte? a zis Fabian, şi 
Niva a încuviinţat. 

— Axelsberg. Selmedalsvăgen, numărul 38, 40 sau 42. 

Pentru Carnela Ackerman, ultima săptămână nu putea fi 
descrisă altfel decât un coşmar nesfârşit. In fiecare 
dimineaţă, când se trezea, ţinea ochii închişi, îşi încleşta 
mâinile una de alta şi se ruga să fie doar un vis. 

Cu două zile înainte murise Semira. În afară de sora sa 
dragă, nu avea nimic pentru care să trăiască, în afară de 
slujbă. Se părea că fusese ucisă cu brutalitate. Din cauza 
dorinţei nevinovate de a scăpa de durere şi de a-şi 
recăpăta vederea. O dorinţă pe care nici măcar nu 
cutezase s-o spună cu glas tare. În schimb, şi-a acceptat 
locul pe o listă de aşteptare nesfârşită. 

Nu ştia cine îi pedepsise sora. Insă două lucruri erau 
clare. Că Semira nu era singura victimă şi că poliţia 
arestase pe cine nu trebuie. Până şi Fabian Risk o ştia. Il 
pomenise pe Gidon Hass, moment în care ea s-a răzgândit 
şi şi-a dat seama ce forţe era pe cale să trezească. 

Voise să-i spună de permisele care încă nu erau 
complete şi că asta reprezenta o ultimă şansă să oprească 
mutarea. Curând, avea să piardă şi trenul acela şi dacă ea 
nu spunea nimic, nu avea să se afle niciodată. Trebuia să-şi 
adune gândurile şi să hotărască dacă să ia din nou 
legătura cu el sau nu. De fapt, ar fi putut să telefoneze, să 
spună că e bolnavă şi să rămână acasă. In loc de asta, 
stătea la biroul său, încercând să convingă pe toată lumea 
că este o persoană pe care te poţi baza. 

Işi dorea ca măcar să fie lăsată în pace, să nu trebuiască 
să stea de vorbă cu nimeni, şi mai ales cu femeia de la 
consiliul districtual care nu accepta refuzul. Şi acum 
femeia de la recepţie o suna din nou. 

— Da, sunt Carnela Ackerman, a zis, încercând să pară 
cât mai neutră posibil. 

— Bună, sunt de la recepţie. 

— Da, despre ce e vorba? 

— Îmi pare rău, dar e femeia aceea de la consiliul 
districtual. Tot sună, şi acum ameninţă că o să vină 

neanunţată şi o să ne amendeze dacă nu-i răspundem la 
întrebări. Ştiu că ai prefera să nu răspunzi la telefon 
astăzi, şi am încercat s-o amân, dar... 

— Bine, fă-mi legătura... 

— O, mulţumesc mult. 

Carnela a aşteptat să i se facă legătura şi a răspuns: 

— Sunt Carnela Ackerman. 

— În sfârşit. Ştiţi, nu sunteţi omul cel mai uşor de găsit. 

— Nu, am un program foarte încărcat în ultimele zile din 
an. Cu cine vorbesc? 

— Scuze. Mă numesc Eva-Britt Mossberg şi vă sun din 
partea Administraţiei Districtului Ostermalm. Facem un 
studiu despre condițiile de lucru ale colegilor 
dumneavoastră. 

— Şi asta nu poate să aştepte până în ianuarie? 

— Din păcate, nu. Informaţiile trebuie să fie strânse 
înainte de sfârşitul anului, şi sunteţi ultimii pe lista mea. 
N-am decât câteva întrebări simple, şi vă vor trebui cel 
mult trei minute ca să răspundeţi. Alternativa este să 
venim în inspecţie şi va trebui să plătiţi pentru asta. 

— Bine, bine, hai să terminăm odată. 

— Bine. Mulţumesc. Pentru curăţenie. Folosiţi propriul 
personal sau aduceţi din altă parte? 

— Din altă parte. 

Carnela n-avea de gând să rostească nici măcar un 
cuvânt inutil. 

— Aha, şi cât de des vin? 

— De trei ori pe săptămână. Lunea, miercurea şi 
vinerea. 

— Vin în timpul programului sau... 

— Nu, vin după orele de lucru. 

— Înţeleg. Şi ce firmă folosiţi? 

— Mereu Curat. 

— Şi sunteţi mulţumiţi de ei? 

— Da. 

— Foarte bine, vă mulţumesc şi profit de ocazie ca să vă 
urez sărbători fericite. 

— Cum, am terminat? 

— Aşa cum spuneam, nu erau decât câteva întrebări. La 
revedere. 

S-a auzit un clic, şi Carnela Ackerman a rămas acolo, 
uitându-se la telefonul din mână. 

Malin Rehnberg a răsuflat adânc şi a pus mobilul pe 
masa de lângă pat. Convorbirea îi depăşise aşteptările. 
Ştia că se pricepe să mintă. Dar chiar atât de bine? Dacă 
se hotăra vreodată să-şi schimbe cariera, putea să se 
apuce de actorie. Sau, şi mai bine, putea să fie jucător de 
pocher profesionist. 

A ridicat spătarul patului ca să poată sta comod, apoi a 
deschis laptopul, a introdus numele firmei de curăţenie în 
fereastra de căutare şi a dat clic pe site-ul lor. Se lăudau 
cu case şi birouri uluitor de curate şi cu faptul că sunt atât 
punctuali, cât şi de încredere. Din păcate, nu existau 
fotografii ale personalului sau vreo informaţie despre 
existenţa unor angajaţi bărbaţi. 

N-avea încotro, trebuia să intre în alt rol, aşa că a luat 
telefonul şi a format numărul. În vreme ce suna, s-a gândit 
la ce ar trebui să facă dacă şi-au luat deja zilele libere de 
sărbători şi nu răspund. Poate că ar trebui să-i ceară 
surorii sale, care lucra la Agenţia de Asigurări Sociale, să-i 
caute informaţiile despre angajaţi. Riscul era ca ea să-i 
spună lui Anders, care s-ar da de ceasul morţii. Niva 
Ekenhielm era o alternativă mult mai bună, oricât o enerva 
să recunoască asta. Putea obţine informaţiile la fel de 
repede pe cât putea să distrugă o căsnicie. 

— Bine aţi venit la Mereu Curat. Cu ce vă putem ajuta? 

— Hei, salut. Mă numesc Malin Rehnberg. Era complet 
nepregătită să răspundă cineva şi nu se gândise la un 
pseudonim. Caut pe cineva care să-mi facă locuinţa să 
arate atât de uluitor de curat pe cât promiteţi pe site. 

— Fără îndoială. Locuiţi într-o casă sau într-un 
apartament? Şi câte camere... 

— E mare şi probabil va fi foarte costisitor, a întrerupt-o 
Malin. Aş prefera un bărbat care face curat. Aveţi aşa 
ceva? 

La celălalt capăt s-a lăsat tăcere. 

— Permiteţi-mi să subliniez că nu este vorba decât 
despre curăţenie. Atâta doar că întotdeauna m-am înţeles 
mult mai bine cu bărbaţii. 

— Înţeleg. Ar trebui să avem câţiva. Dar... 

— Minunat! Poate că mi-aţi putea trimite prin e-mail o 
listă? 

— Nu ştiu. Asta... 

— Şi încă ceva. Puteţi, vă rog, să adăugaţi numele lor şi 
fotografii, ca să văd cum arată? 

Raftul din holul întunecat era plin de mănuşi, căciuli şi 
fulare, şi pe cuier atârnau câteva paltoane. Pe raftul de 
dedesubt erau cizme şi pantofi. Mai departe, pe o masă din 
hol, alături de un fotoliu din nuiele, se zărea un telefon de 
tip vechi. Însă era prea întuneric ca să vadă dacă este unul 
autentic, cu cadran. 

A reglat unghiul, şi căutarea indiciilor s-a mutat pe 
podea, când s-a aprins lumina şi în imaginea mică, rotundă 
şi răsturnată au apărut două picioare goale. Aparţineau 
unui bărbat vârstnic care se scărpina pe capul acoperit cu 
păr cărunt. 

Fabian a tras înapoi oglinda de dentist, a închis cu grijă 
capacul fantei pentru corespondenţă şi s-a grăbit să 
coboare scările. 

Poziţia geografică pe care le-o dăduse Niva prin 
triangulaţia releelor de telefonie mobilă era departe de a fi 
exactă. Pe Selmedalsvăgen, la numerele 38-42, erau trei 
intrări diferite cu acces la opt etaje, fiecare etaj având trei 
până la cinci apartamente. Însă ea nu se bazase decât pe o 
rază de cincisprezece metri. Care era scenariul cel mai 
bun. Fabian nu îndrăznea să se gândească la cât de mare 
ar fi putut să fie în cel mai rău caz, în vreme ce se uita în 
sus la clădirile de un cafeniu-deschis înşirate în faţa sa, 
dovada că un arhitect trebuie să fi avut o zi proastă. 

Le-au trebuit douăsprezece minute ca să ajungă acolo, 
cu toate că Tomas pusese luminile roşii şi folosise benzile 
pentru autobuze. Ca să nu mai piardă timp preţios, s-au 
împărţit, fiecare luând câte o intrare, şi Fabian tocmai 
terminase două dintre etajele superioare şi se îndrepta 
spre etajul şase. 

O mamă a intrat în lift cu căruciorul şi el a aşteptat până 
s-au închis uşile. Bucuros că e, în sfârşit, singur, a început 
să cerceteze uşile celor cinci apartamente. În faţa uneia 
erau un cărucior şi un sac de gunoi legat. Pe uşa de alături 
era o placă pe care scria de mână „Locuim aici”, cu toate 

numele membrilor familiei, plus Roşcatu' şi Moşu’. A treia 
uşă nu era aşa de uşor de eliminat. Pe capacul fantei 
pentru corespondență scria „M. Carlsson”, sub un 
autocolant pe care scria să nu se pună reclame. 

Fabian a sunat cu o mână şi şi-a pipăit cu cealaltă tocul 
pistolului de la umăr, sub haină. Da, era acolo. Arma de 
serviciu, pe care de obicei n-o lua cu el şi care nu fusese 
folosită niciodată în afara poligonului. N-ar fi putut spune 
de ce, dar întotdeauna îl stingherea s-o aibă la el. Ca şi 
cum ar fi purtat cravată când toţi ceilalţi erau în tricouri. 
Dar Tomas şi ceilalţi au insistat să fie înarmat, şi el a fost 
de acord că, probabil, e o idee bună. În orice clipă se putea 
trage asupra lor. In spatele oricăreia dintre uşile 
apartamentelor putea să stea făptaşul, pregătit, aşteptând. 

Pe când suna a doua oară, Fabian s-a întrebat dacă el 
însuşi e pregătit. Dacă şi-ar scoate pistolul şi ar apăsa pe 
trăgaci fără şovăială. Undeva, în adâncul său, ştia 
răspunsul şi nu putea decât să spere că se înşală. 

Şi-a scos din buzunar oglinda de dentist, i-a întins tija şi 
tocmai o dirija cu atenţie prin fanta pentru corespondenţă 
când mobilul a început să vibreze în buzunar. L-a scos cu 
mâna liberă şi l-a dus la ureche, în vreme ce regla unghiul 
oglinzii. 

— Bună, tati, a auzit vocea Matildei. 

— Bună, Matilda, tu eşti? E bine la tanti Lisen? 

A cercetat holul şi a văzut, pe lângă câteva chitare 
rezemate de perete, o cuşcă de sticlă murdară, luminată, 
în care era ceva păros cu multe picioare. 

— Nu, e rău. Theo zice că sunt un rahat şi că o să mă 
altoiască. 

— Nu, de ce să zică aşa ceva? 

— Pentru că i-am spus lui mami că a plecat pe furiş pe 
fereastră aseară. 

— Ce zici că a făcut? a întrebat Fabian, în vreme ce 
vedea cum trece cineva de o chitară şi vine drept spre el. A 
tras de oglindă, dar era înţepenită. 

— A plecat şi nu s-a întors decât... 

— Matilda, trebuie să închid. Vorbim mai târziu... 

Uşa s-a deschis şi un bărbat cam de treizeci şi cinci de 
ani s-a repezit afară, în pantaloni de trening şi cu pieptul 
gol. 

— Crezi că n-am văzut ce faci? Duhnea a bere şi l-a 
îmbrâncit pe Fabian în perete. Perversul dracului! 

— Sunt de la poliţie, a zis Fabian, reuşind în cele din 
urmă să-şi scoată legitimaţia şi s-o ridice spre bărbat. 
Căutăm un suspect într-unul dintre apartamentele de aici 
şi, când n-ai răspuns, am presupus că nu eşti acasă. 

— Aşa că te-ai apucat să spionezi prin fanta din uşă. 
Măcar e legal aşa ceva? 

Bărbatul i-a dat drumul lui Fabian şi a înşfăcat 
legitimatia. 

— Suntem contracronometru şi asta e singura şansă pe 
care o avem. 

Fabian a reuşit să scoată oglinda şi şi-a luat înapoi 
legitimatia. 

— Înţeleg, şi acum ce se întâmplă? Trebuie să merg la 
interogatoriu? 

— Nu, dacă se iveşte ceva, luăm iar legătura cu tine. Ce 
ştii despre vecini? 

— Practic, nimic. Bărbatul părea aproape dezamăgit că 
nu se mai întâmplă nimic. Cu toate că ţâncii de acolo 
zbiară ca purceii la tăiere în fiecare afurisită de zi, 
începând la cinci şi jumătate dimineaţa. E aşa de rău, că 
m-am gândit să fac plângere. Pot s-o fac la tine? 

— Nu. Însă, cum spuneam, o să te căutăm dacă avem 
nevoie de tine. 

Ca să fie limpede că au terminat discuţia, Fabian s-a 
întors cu spatele şi a sunat la uşa apartamentului de 
alături. A aşteptat sunetul paşilor şi al uşii închise în 
spatele său. Dar, când n-a auzit nimic, s-a răsucit înapoi 
spre bărbatul care era evident că are de gând să stea acolo 
şi să se uite. 

— Cum ziceam, o să te căutăm noi. 

— Hei, nu-i ilegal să te uiţi, nu? 

— Nu, dar aş prefera ca tu... Uf, las-o baltă. 

Fabian s-a resemnat, cu un oftat, s-a întors la uşa de 

alături şi a sunat din nou. Cum n-a răspuns nimeni, a scos 
oglinda şi a băgat-o prin fanta pentru corespondenţă. 

— E permis aşa ceva? 

Fabian a încercat să-l ignore pe bărbat şi s-a concentrat 
pe ceea ce vedea în oglindă. 

— Păi, ia te uită. Omul învaţă ceva în fiecare zi. 

Holul semăna cu cel al bătrânului de deasupra, doar că 
uşile erau deschise şi lăsau să intre destulă lumină ca să 
poată studia mobilierul. 

— Vezi ceva ca lumea? 

— Nu. Doar lucruri banale, a zis Fabian, răsucind încet 
oglinda. 

Culori. Culori peste tot. Pereţii erau zugrăviți în roşu şi 
peste o oglindă mai mare, cu rama aurită, atârna o pânză 
subţire, galbenă, care avea cusute pe ea oglinjoare şi 
paiete. Pe peretele opus se aflau mici rafturi cu suporturi 
pentru lumânări de diferite culori, iar preşul care se 
întindea peste întregul hol era verde cu albastru. În afară 
de un pulover cenuşiu şi o jachetă groasă neagră, celelalte 
haine de pe cuier erau viu colorate. 

A orientat oglinda în jos ca să vadă încălţămintea de pe 
raft, dar a dat de un ochi al unei măşti de gaze. Şocul l-a 
făcut să tresară şi a scăpat din mână oglinda, care a 
dispărut prin fanta din uşă. 

— Hei! What the fuck“ a fost asta? 

— Trebuie să-ţi cer să te întorci acum în apartamentul 
tău. 

— Ai văzut ceva important? 

— Am spus să intri în apartamentul tău. 

— Uşurel. 

Bărbatul s-a dat câţiva paşi înapoi şi a stat în pragul 
locuinţei sale, fără să închidă uşa. 

Fabian a scos un şperaclu şi o sticluţă cu ulei pentru 
încuietori şi s-a apucat de lucru. 

— Deci, aşa se face... 

După un minut sau două a reuşit să răsucească şperaclul 
ca pe o cheie şi a deschis cu atenţie uşa. 


5 (aprox.) Ce mama mă-sii. 

— La naiba, nu se poate să fie asta prima dată. 

Fabian s-a uitat prin holul apartamentului. O mască de 
gaze atârna de un cârlig în colţul cel mai îndepărtat. Poate 
că era o coincidenţă. Însă cine ţinea în hol o mască de 
gaze? A mers mai departe. Prima uşă ducea la un dormitor 
care, la fel ca holul, era zugrăvit într-o nuanţă vibrantă. 
Pereţii erau de un galben cald şi patul din mijlocul camerei 
avea o cuvertură de puf roz şi nu putea fi mai lat de 110 
centimetri. Fabian a încercat să potrivească toate astea cu 
imaginea pe care o avea despre făptaş. Insă n-a reuşit. Nu 
ştia la ce trebuia să se aştepte. Dar un lucru era sigur. În 
niciun caz nu era asta. 

O bucată de mătase roşie care făcea ape, cu câteva 
duzini de lumânări şi câteva vase pentru tămâie, era 
aşternută pe o comodă aflată de-a lungul unui perete, 
dincolo de căpătâiul patului. În mijlocul comodei era o 
fotografie înrămată a unei pietre aşezate pe pământ şi 
lângă ea era un pick-up vechi care avea pe platan discul lui 
Etta James, At Last The Very Best Of. A apăsat pe butonul 
de pornire, discul a început să se învârtească şi braţul a 
coborât. 


At last my love has come along 
My lonely days are over and life is like a song 


Fabian a ridicat fotografia înrămată, ca s-o vadă mai 


bine şi şi-a dat seama că este ceva scris pe piatră, cu litere 
mici şi pentru el nedesluşite, în afară de două date. 

Nu era arabă, măcar atâta ştia. Şi nu arăta nici ca o 
limbă asiatică. Dar ar fi putut să fie ebraică. În orice caz, 
textul îi amintea de literele brodate pe care Edelman le 
avea pe pereţii biroului. Dar, ca să fie sigur şi să elimine 
georgiana, armeana şi toate celelalte limbi pe care nu le 
cunoştea, va trebui să pună pe cineva să examineze 
fotografia. 

Pe de altă parte, era convins că priveşte o piatră de 
mormânt. Însă a cui? Şi cine era persoana care jelea? Era 
cu putinţă să fi ajuns unde trebuie? A făcut o fotografie cu 
telefonul şi i-a trimis-o Nivei, apoi s-a întors în hol şi a 
intrat în camera de alături. 

Un pas peste prag a fost suficient. Nu mai încăpea 
îndoială. Camera era complet deosebită de restul 
apartamentului. Aici nu existau culori calde sau obiecte 
decorative care s-o facă plăcută. Pereţii îi aminteau mai 
degrabă cum arăta în acel moment livingul său. Însă aici 
nu se desfăşurase nicio investigaţie. 

Aici era locul în care fusese plănuit totul. 

Peretele din stânga era acoperit de vechi tăieturi din 
ziare şi fotografii, de la Ossian Kremph la diferite vârste 
până la gardianul cu manechinele. Carl-Eric Grimâs era şi 
el acolo, atât ca ministru, cu pălăria şi paltonul cu guler de 
blană celebre, cât şi tânăr, pe când lucra împreună cu 
Herman Edelman la Biroul Naţional. Semira Ackerman şi 

Adam Fischer erau şi ei pe perete. 

Dar mai erau acolo chipuri şi nume pe care Fabian nu le 
cunoştea. Cum ar fi Karen Neuman şi Benny Willumsen, şi 
de fiecare persoană erau legate o mulţime de documente, 
de la extrase ale unor procese şi tăieturi din ziare până la 
dosare medicale şi însemnări detaliate, cum ar fi 
programul de lucru şi traseele navetei. Coduri de interfon. 
Unde îşi cumpărau alimentele. Cu cine se vedeau. 
Emisiunile TV preferate. Ce haine le plăceau. Cu alte 
cuvinte, tot ce trebuie să ştie despre obiceiurile lor. 

Toate erau conectate prin benzi roşii prinse cu piuneze 
care se ramificau pe tot peretele. În partea de sus a 
peretelui era un desfăşurător orizontal care începea pe 8 
decembrie, cu răpirea lui Adam Fischer şi marca fiecare zi 
până pe 24 decembrie. 

Astăzi erau în douăzeci şi doi. 

Fabian a urmărit cele două benzi roşii spre ultimele 
două zile, dar amândouă erau incomplete. Cuiele erau încă 
înfipte în perete, aşa că făptaşul trebuie să fi smuls toate 
fotografiile şi însemnările înainte să plece de acasă. 

Mai rămâneau două zile. 

Încă doi care să dispară. 

Nu putea să însemne altceva. 

Fabian s-a răsucit spre restul camerei, unde pe un 
perete lung erau rezemate role cu folie de plastic şi era un 
raft plin cu eprubete şi altul cu scalpele şi tot soiul de 
instrumente chirurgicale. Un suport pentru haine era plin 
cu diferite costumaţii, printre care şi uniforma de gardian 
a lui Joakim Holmberg, cu o burtă falsă, iar pe o toaletă 
erau peruci şi bărbi false. 

Într-un dulăpior a văzut mai multe chei şi legitimaţii de 
acces. Niciuna nu era marcată, aşa că s-a concentrat pe o 
masă de lucru pe care se aflau teancuri de dosare şi un 
ecran mare conectat la un calculator aşezat dedesubt. A 
încercat să-l pornească. Dar, când şi-a dat seama că nu 
există tastatură sau mouse, şi-a zis că e mai bine să-l ducă 
acasă, la Niva, şi în schimb, a deschis unul dintre dosare. 

Conţinea printuri de la institutul de patologie din Abu 

Kabir. Pagină după pagină de tabele lungi, în care în prima 
coloană erau numere cu cinci cifre şi în alta tipul de sânge. 
Apoi în fiecare coloană erau înşirate toate organele 
transplantabile, cu calitatea fiecăruia evaluată pe o scară 
de la unu la zece. 

Alt dosar conţinea documente despre cumpărătorii de 
organe. Mii şi mii de oameni care au fost în contact cu 
institutul, dosarele lor medicale, ce organ a fost 
transplantat şi de la cine l-au primit. Adică, de la care 
număr cu cinci cifre. 

După câteva dosare, a găsit legătura finală. Fotografiile 
morţilor. Toţi acei oameni care au fost despicaţi şi goliţi de 
organe fără voia lor şi apoi rebotezaţi cu un număr din 
cinci cifre scris cu tuş negru pe o etichetă care era fixată 
pe frunte cu un capsator. 

— Măi, măi... S-ar putea spune că ai tras lozul cel mare. 

Fabian s-a răsucit şi a dat de vecinul cu pantaloni de 
trening, care stătea chiar în spatele său. 

— Închipuie-ţi, să ai aşa vecin. E incredibil, a continuat 
bărbatul, azvârlindu-şi braţele în aer. 

Fabian era pe cale să-i ordone să se întoarcă la el acasă, 
şi chiar a dat să-şi scoată pistolul, ca să arate cât de serios 
vorbeşte. Dar n-a mai ajuns s-o facă. A 

— Bine, ştiu. Ştiu. N-ar trebui să fiu aici. Insă m-a 
îmboldit curiozitatea. Nu în fiecare zi îţi dai seama că ai 
aşa vecin. Dar nu-ţi face griji. Plec acum, a zis bărbatul, 
dispărând în hol. 

— Hei, stai un pic! 

— Da? 

— Ce ştii despre persoana care locuieşte aici? 

— Nu mare lucru. Bărbatul a ridicat din umeri. Dar tipa 
arată al naibii de bine, asta-i sigur. 

— Tipa? 

Fabian a fost convins că a auzit greşit, până ce l-a văzut 
pe bărbat că încuviinţează. 

Dumnezeu ştie că n-a fost uşor. Malin Rehnberg s-a 
folosit de toată gama iscusinţei sale actoriceşti până a 
convins-o pe femeia de la Mereu Curat să-i trimită prin e- 
mail numele şi fotografiile bărbaţilor care fac curăţenie. Ba 
chiar a fost silită să jure cu mâna pe inimă că o să-i pună 
să-i curețe casa săptămânal, timp de cel puţin şase luni. Să 
vedem ce spune Ursula despre asta, şi-a zis, dând clic pe 
iconul poştei ca să vadă dacă a primit ceva. 

În ultimele zece minute tot apăsase pe icon, ca un 
jucător împătimit în faţa unui bandit cu un singur braţ şi, 
de câte ori căsuţa poştală apărea goală, era gata să sune 
din nou la Mereu Curat, ca să le arate cu cine au de-a face. 
Însă de data asta n-a mai trebuit să se abţină, pentru că 
mesajul ajunsese, în sfârşit. 


Bună, Malin, sper să găseşti pe cineva potrivit. Şase luni 
e destul de mult timp. :) Cu stimă, Asa 


Malin a scris rapid un răspuns, promițând să o 
contacteze de îndată ce se uită peste listă. 

Documentul anexat s-a dovedit a fi de câţiva megabiţi, 
ceea ce însemna că trebuie să fi inclus tot personalul. Nu 
era cine ştie ce problemă, doar că avea să-i ia mai mult 
timp. Şi nu puteau să aibă chiar atât de mulţi bărbaţi care 
fac curat. 

Prefera să fie singură când lucra. Personalul spitalului îi 
dăduse deja două avertismente despre nevoia de a se 
odihni şi au ameninţat că îi confiscă şi telefonul, şi 
laptopul. Din fericire, nu credea că femeia care îşi făcea 
rondul de curăţenie zilnic avea s-o pârască. Altfel ar fi 
făcut-o de mult, dacă se gândea de câte ori trebuie s-o fi 
văzut stând în pat cu laptopul. 

A pornit din capul listei. Dar n-a ajuns decât pe la 
jumătatea primei pagini când uşa s-a deschis şi a trebuit 
să-şi închidă la iuţeală laptopul şi să-l vâre sub pătură. 

— Aici erai. 

— Cum? Dunja... Ce faci aici? 

— Nu mi-ai zis că pot să vin? Dacă sunt în apropiere? 

Dunja a intrat, ducând un buchet de flori. 

— Vai, ce frumoase! Sunt pentru mine? 

— Da. 

Dunja a pus florile în vaza de pe noptieră. 

— Să aduc nişte apă? a întrebat femeia de serviciu. 

— Da, mulţumesc, ar fi minunat, a zis Malin, făcându-i 
Dunjei loc pe pat. Doamne, ce surpriză plăcută! Cu toate 
că ai fi putut să suni ca să-mi spui, m-aş fi machiat un pic. 

— Da, chiar ţi-ar prinde bine. 

— Să mă fi văzut acum câteva zile. De fapt, m-ai văzut. 
De ce n-ai spus nimic? 

— Când? 

— În Danemarca, atunci când ne-am întâlnit. Trebuie să 
fi arătat ca un peşte-lună. 

— Ei, ce spui, arătai bine. Dar ce ai păţit? 

— Asta. 

Malin a făcut semn spre burta umflată. 

— Dar eşti bine? 

— Da, dar vino, aşază-te şi spune-mi ce faci aici. 

— E o poveste lungă. Dunja s-a aşezat pe marginea 
patului. Dar, pe scurt, ai avut dreptate. 

— Sigur că am avut. Pot să te întreb în ce privinţă? 

Zâmbetul Dunjei s-a şters şi tocmai voia să deschidă 
gura, dar s-a oprit când femeia de serviciu s-a întors cu o 
carafă cu apă şi a început să umple vaza. 

— Hai, spune. 

— E Carsten... Nu merge treaba cu noi doi. 

— Nu, evident că nu. Se vedea de la o poştă. Nici măcar 
nu erai îndrăgostită. 

— Nu. Dar am crezut că sunt. Nu ne certam aproape 
niciodată şi... 

— Auzi, asta nu înseamnă nimic, poţi să mă crezi. Eu şi 
bărbatu' meu, Anders, ne certăm tot timpul. Poate nu 
ceartă... Ne ciorovăim. De cum ne vedem, începem. Dar, 
Doamne, cât îl mai iubesc. Mai mult ca orice pe lume... 

Malin s-a oprit când a văzut că Dunja a început să plângă 
şi a îmbrăţişat-o. Auzi... Ştiu că e greu, dar... 

— Sunt tare obosită şi, sincer, nici măcar nu ştiu de ce 
plâng. Cred că în ordine. Într-un fel, parcă am ştiut tot 
timpul şi aşteptam doar să fiu umilită destul de tare ca să 
fiu silită să-l părăsesc. 

— Poţi fi fericită că s-a întâmplat acum şi nu când ai fi 
ajuns să arăţi ca mine. 

Dunja a râs şi şi-a şters lacrimile. 

— Din păcate, acum trebuie să plec, pierd avionul. Dar a 
fost minunat să te văd. 

— O să te caut când ies iar cu capul la suprafaţă. Adică 
în vreo douăzeci de ani! 

Dunja a râs din nou, s-a ridicat şi a plecat. Malin s-a 
lăsat pe spate în pat şi s-a întrebat când i-a spus, de fapt, 
ultima oară lui Anders cât de mult îl iubeşte. S-a hotărât 
să-l sune. Dar nu acum. Mai întâi trebuia să parcurgă lista 
cu angajaţii de la Mereu Curat. 

A deschis din nou laptopul, a introdus parola şi a început 
să cearnă informaţiile. Aşa cum se aştepta, nu erau mulţi 
bărbaţi care se ocupau de curăţenie. După o trecere în 
revistă rapidă, a văzut că nu sunt decât trei. Trei suspecți 
posibili, care aveau toţi acces la cheile şi la codurile cu 
care să pătrundă în Ambasada Israelului şi să facă curat 
după orele de lucru. Le-a scris numele şi codurile 
numerice personale într-un e-mail pentru Fabian şi tocmai 
voia să apese pe butonul de trimitere, când ochii i s-au 
oprit la faţa aflată dedesubtul fotografiei unuia dintre 
bărbaţi. 

Nu-şi dădea seama ce anume a atras-o. Doar că femeia 
avea ceva familiar. De-abia după ce a mărit imaginea, şi-a 
dat seama că o recunoaşte. Numai că nu ştia de unde s-o 
ia. Să fie o fostă colegă? Ori poate că una dintre miile de 
martore cu care a avut de-a face? Sau... 

În clipa în care şi-a dat seama de unde o cunoaşte pe 
femeie, fiecare muşchi din corp i s-a încordat. O văzuse în 
fiecare zi de când era în spital, uneori de mai multe ori în 
aceeaşi zi. Atât de des, încât nici nu s-a mai gândit la asta. 

Apăruse acolo de când Matilda apăsase butonul de pe 
păpuşa pe care o avea la ea. De fapt, era în cameră chiar 
acum. 

Ţinând mopul cu amândouă mâinile şi uitându-se ţintă la 
ea. 


SA 


Lada cu comori deschisă aşezată pe fundul acvariului, 
din care ieşeau bulele de aer ca să oxigeneze apa, stârnise 
o discuţie destul de aprinsă între angajaţii din secţie. 

Intrebarea era câţi bani ar trebui să cheltuiască pentru 
înveselirea sălii de aşteptare câtă vreme camera 
personalului era în aşa stare îngrozitoare. 

Dunja nici măcar n-a observat acvariul în vreme ce 
trecea prin sala de aşteptare, în drum spre lift. Era 
absorbită cu totul de planificarea mutării lui Carsten din 
apartamentul ei. El avea să se întoarcă în seara aceea, 
târziu, ceea ce i-ar lăsa la dispoziţie câteva ore ca să 
schimbe încuietorile şi să-i împacheteze lucrurile. 

A apăsat pe butonul liftului şi a văzut că este ora 
douăsprezece şi douăzeci. Curând aveau să fie două ore de 
când se întâlnise cu Herman Edelman, şi încă n-o căutase. 
Nu putea spune că era surprinsă. Şansa ca el să sune 
înainte de Crăciun era neglijabilă. In această privinţă, 
Suedia era exact ca Danemarca. Totul îşi întrerupea 
activitatea de sărbători. 

Toată lumea, în afară de delincvenţi. 

Şi-a amintit adevăratul motiv pentru care voia s-o vadă 
pe Malin Rehnberg. Voia să-i spună că, printr-o 
coincidenţă stranie, maşina ministrului justiţiei apăruse în 
ancheta sa. În loc de asta, nu vorbiseră decât despre 
Carsten, şi poate că era mai bine. Malin arăta de-a dreptul 
epuizată şi, cu siguranţă, muncise prea mult. Avea nevoie 
să-şi revină şi să-şi recapete puterile înainte de naştere. 

Sau poate că nu? 

Dintr-odată, a simţit că şovăie. Poate că ar putea să se 
întoarcă repede şi să-i spună, fie şi numai ca să-i vadă 
reacţia. N-ar dura mult, cu toate că ar însemna că trebuie 
să ia un taxi până la aeroport, ca să nu rateze 

înregistrarea. 

După câteva secunde, când s-au deschis uşile liftului, ea 
mergea deja înapoi, spre rezervă. Chiar în dreptul 
acvariului care bolborosea a primit telefonul aşteptat. 

— Bună ziua, sunt Herman Edelman. Nu ştiu dacă vă 
amintiţi de mine. 

— Da, sigur că-mi amintesc. 

— Vă rog să-mi scuzaţi întârzierea. Dar obţinerea 
informaţiei s-a dovedit a fi mai complicată decât aţi fi 
crezut. lată cum se potrivesc lucrurile: doar cu câteva 
săptămâni înainte ca Grimâs să fie ucis, şi-a vândut 
automobilul Porsche 911 şi, din câte ştiu eu, avea o 
întreagă colecţie. 

— Cui l-a vândut? 

— Ajung şi la asta. Nu ştiu cum merg lucrurile în 
Danemarca, însă aici, în Suedia, vânzătorul este cel care 
trebuie să trimită la Agenţia pentru Transporturi 
înştiinţarea de schimbare a proprietarului. De obicei nu 
trec decât câteva zile lucrătoare până ce este înregistrată 
înştiinţarea, dar în acest caz n-a ajuns decât ieri. 

— Se ştie de ce? 

— Se pare că au fost inversate două cifre din codul 
poştal. Aşadar, iată legătura. 

— Şi cine a fost cumpărătorul? 

— Aşa. Staţi un pic până ce... lată-l... Björn Troedsson, 
domiciliat pe Arkitektgatan, numărul 2, Malmo. Se pare că 
e la o aruncătură de băț de Konsultgatan, unde locuia 
Benny Willumsen. 

— Maşina a fost furată? 

— Exact. Raportul poliţiei ar fi trebuit să ajungă la 
poliţia din Malmo luni, pe 14 decembrie. Dar, întrucât 
informaţia despre posesor nu se potrivea, a fost lăsat 
deoparte şi a ieşit la iveală de-abia când m-am apucat eu 
să scormonesc. Dar o să vă trimit prin e-mail toate hârtiile 
ca să le puteţi vedea şi, dacă ceva nu e clar, nu trebuie 
decât să luaţi din nou legătura cu mine. 

Dunja i-a mulţumit pentru ajutor, a închis şi a hotărât să 
n-o mai deranjeze pe Malin Rehnberg. 

Timpul încetinise şi părea că se va opri cu totul. Malin 
era sigură că, dacă îndrăzneşte să se uite spre ceasul de 
pe perete, nici măcar n-o să poată desluşi mişcarea celui 
de-al doilea arătător. 

În mod normal, nu se speria. Nu se întâmplase aproape 
niciodată. Chiar şi în împrejurările cele mai stresante, în 
faţa unei arme din mâinile tremurătoare ale unui drogat, 
ea reacţiona cu totul altfel decât colegii săi şi devenea tot 
mai calmă şi mai stăpână pe sine, ceea ce era, adesea, 
exact lucrul de care era nevoie. 

Dar de data asta îi era frică. 

Şi, pentru prima oară de când se ştia, pentru viaţa sa. 

Pentru viaţa copiilor săi. 

Halatul de spital îi era îmbibat de sudoare şi nu se putea 
mişca. Groaza îşi înfipsese ghearele în ea atât de adânc, 
încât nu putea decât să zacă în pat, uitându-se ţintă în 
ochii femeii. Nici măcar n-a încercat să ajungă la butonul 
de alarmă care atârna la capătul cablului doar la vreo 
treizeci de centimetri de ea. 

Niciuna dintre ele n-a spus nimic. Nu era nevoie de 
vorbe. Ochii spuneau destule. 

Amândouă înțelegeau. 

Nu exista cale de întoarcere. 

Aisha Shahin... a repetat Malin în gând. A surprins-o ce 
frumos sună. Aproape la fel de frumos ca femeia care 
stătea în faţa sa, cu pielea ei cafenie-aurie şi cu ochii de un 
albastru-deschis. 

Teama a început să slăbească. Poate din cauză că 
întreaga situaţie părea atât de ireală. Ar fi fost împotriva 
tuturor legilor firii ca o persoană atât de frumoasă să poată 
săvârşi lucrurile acelea îngrozitoare. li amintea de 
imaginile din urmă cu mai mult de opt ani. Erau atât de 
greu de crezut, încât aproape că arătau ca un film de 
acţiune. Trebuise ca şi ea, şi Anders să stea în faţa 
televizorului şi să vadă cum avioanele se zdrobesc de 
Turnurile Gemene, de multe ori la rând, până noaptea 
târziu, ca să priceapă ce s-a întâmplat cu adevărat. 

Şi-a luat inima-n dinţi şi a întins o mână spre butonul de 
alarmă, fără să-şi ia ochii de la femeie. Dar n-a reuşit să-l 
prindă şi nu i-a rămas decât să se răsucească şi să încerce 
să apuce butonul care se legăna. Cu mâna tremurând 
spasmodic, a prins în cele din urmă obiectul din plastic şi 
era pe cale să-l apese cu degetul mare. 

Dar era prea târziu. 

Femeia de serviciu era deja peste ea şi a smuls butonul 
de alarmă din perete. Braţele lui Malin au început să se 
agite şi a încercat să zgârie tot ce nimereşte. Dar nu mai 
fuseseră într-o luptă pe viaţă şi pe moarte, şi curând au 
fost biruite şi imobilizate pe pieptul ei. Cât de puternică 
era femeia asta? 

O mască respiratorie i-a fost apăsată pe faţă. Nu şi-a dat 
seama decât când a auzit că gazul începe să şuiere. 
Niciodată nu putuse să-şi ţină prea mult răsuflarea. 
Întotdeauna era prima care ieşea cu capul din apă. Dar 
acum n-avea unde să se ducă. Era silită să rămână culcată, 
în ciuda durerii din ce în ce mai mari din piept. N-avea să 
mai reziste mult şi îşi imagina deja că în curând va fi silită 
să se dea bătută. : 

Plămânii îi erau pe cale să explodeze. Într-o ultimă 
smucire disperată, a încercat să se elibereze. Însă braţele 
îi erau încă imobilizate. Nu-şi putea mişca decât capul, aşa 
că a încercat întâi într-o parte, apoi în cealaltă. A repetat 
mişcarea cu mai multă putere, făcând să apară un gol între 
mască şi faţa sa. 

A respirat de câteva ori cu disperare, în vreme ce-şi 
smucea capul în toate părţile, până ce masca a căzut. Fără 
să se gândească, şi-a înfipt dinţii în mâna care-i ţinea 
braţele şi a muşcat până a simţit gust de sânge. 

Femeia a ţipat şi şi-a slăbit strânsoarea asupra braţelor. 
Malin s-a rostogolit într-o parte, îndepărtându-se de ea, 
peste marginea patului, până pe podea. A simţit o durere 
în şold, dar ce mai conta acum? Nu se putea gândi decât să 
fugă de acolo, departe de monstrul acela frumos, şi să iasă 
pe coridor, unde ar putea să strige după ajutor. 

A încercat să se ridice în picioare, însă şoldul nu 

funcţiona cum trebuie. A înaintat alunecând în patru labe, 
folosindu-şi braţele şi unul dintre picioare, cu celălalt 
atârnând în urmă. S-a străduit din răsputeri să ignore 
durerea din şold, cu toate că era din ce în ce mai intensă, 
şi s-a concentrat pe târârea spre uşă. 

Odată ajunsă acolo, a început să strige cât o ţinea gura 
după ajutor, pe când se întindea spre clanţă. Dar n-a reuşit 
să ajungă la ea. 

Mâinile care au înhăţat-o de glezne erau foarte 
puternice şi au tras-o înapoi de-a curmezişul podelei ca pe 
un animal care tocmai fusese înjunghiat. S-a împotrivit, a 
izbit cu picioarele ca să înlăture acele mâini şi a reuşit să 
ajungă iar la uşă ca s-o deschidă. 

Dar numai în gând. Trupul său se predase. 

Şoldul rupt şi o lovitură puternică de genunchi în spate. 
Atât a fost destul ca s-o imobilizeze. 

— Ar fi trebuit să păstrezi masca. Nu e sigur că vor 
supravieţui, a zis femeia din spatele său. 

Malin n-a înţeles despre ce vorbea până ce a simţit o 
împunsătură între vertebre şi o senzaţie de amorţeală i s-a 
împrăştiat prin corp. 

În jos pe picioare şi în sus, peste burtă. 

Trecuseră trei ani de când Aisha Shahin trecuse 
graniţele. A reuşit să ajungă până în Suedia folosind 
economiile mamei sale. S-a dovedit că are talent la limba 
suedeză şi a fost una dintre cele mai bune la învăţătură din 
grupa sa de emigranţi. N-a putut să-şi echivaleze 
pregătirea medicală, aşa că a început să lucreze la o firmă 
de curăţenie şi încet, dar sigur, şi-a creat o viaţă sigură. 
Insă n-a încetat să se gândească la ziua în care ea şi 
Efraim aveau să fie iarăşi împreună. Ziua în care vor lăsa 
totul în urmă şi nu se vor mai despărţi niciodată. 

Era motivul pentru care se întorsese. 

În ciuda tuturor riscurilor, a trecut hotarul până în satul 
său, Imatin. Scrisoarea nu-i dăduse de ales. Scrisoarea pe 
care mâna lui Dumnezeu trebuie s-o fi ajutat să ajungă la 
ea. Scrisoarea care spunea atât de multe, şi totuşi se 
încheia cu o întrebare mai importantă decât toate 
celelalte. 

Era el în viaţă? 

Reuşise oare imposibilul, sau totul se sfârşise aşa cum se 
temea ea? Povara nesiguranţei o apăsa pe piept şi simţea 
că avea s-o sufoce dacă nu căpăta curând un răspuns. 

In orice caz, Dumnezeu era cu ea, o simţea în tot trupul. 
La fel ca pe rucsacul cel greu care îi rodea umerii, dar ea 
părea că nu-şi dă seama de asta. Jumătatea de lună de pe 
cerul senin al nopţii dădea destulă lumină ca să nu fie 
nevoie să aprindă lanterna. Ceea ce era un mare avantaj 
deoarece, cu toate că vedea de departe că fiecare casă din 
sat are ferestrele întunecate, nici vorbă să poţi fi sigur că 
toată lumea doarme. 

Când era mică, venea de multe ori aici. Şi ei, şi 
prietenilor săi le plăcea să alerge şi să se joace de-a v-aţi 
ascunselea printre copaci şi bolovani. Mama o avertizase 
că într-o zi o să fie pedepsită pentru că se joacă acolo. Că 

există forţe mari, cărora era greu să te împotriveşti, însă 
ea şi-a văzut de joacă, fără să se mai gândească la ceea ce 
zăcea sub tălpile sale desculţe. 

A înţeles despre ce vorbea mama de-abia în dimineaţa în 
care s-a luat curentul şi tot satul s-a întunecat. La trezire 
au găsit trei cadavre zăcând unul peste altul în afara 
zidului, chiar în locul în care ea obişnuia să stea la umbră 
cu mâinile pe ochi, numărând cu voce tare, în vreme ce 
ceilalţi fugeau să se ascundă. I-a recunoscut pe toţi trei, 
dar pe cel mai tânăr îl cunoştea direct. Se jucaseră 
împreună aproape în fiecare zi, după orele de şcoală, şi nu 
mai cunoscuse pe cineva care să se priceapă la fel de bine 
ca el la azvârlirea pietrelor. 

Arăta întocmai aşa cum îşi amintea. Copacii care dădeau 
umbră şi în care era atât de plăcut să te caţări, băncile 
dinăuntrul zidului de piatră şi mormintele împrăştiate 
peste tot. Unele vechi, cu pietre roase de vreme, 
răsturnate. Altele destul de noi. 

Nu i-au trebuit decât câteva minute ca să găsească ceea 
ce căuta. Erau înşirate în capătul îndepărtat, Într-un colţ 
şi, cu toate că trecuseră aproape doi ani, forma din pământ 
se vedea încă foarte bine. 

Rasin... Mihayr... Zakwan... Tamir... Muzaffar... Altair... 
Safi... Wasim... 

Fiecare nume Îi era cunoscut. Cinci dintre ei erau frații 
săi. Ceilalţi trei erau vecini. 

Dar nu ei erau motivul pentru care se întorsese. 

Era acolo pentru ultimul. 

Cel care nici măcar nu avea o piatră cu numele lui. 

Al nouălea mormânt. 

Şi-a dat jos rucsacul, a desfăcut lopata pliantă şi a 
început să sape. După o oră a îngenuncheat şi a măturat 
cu palma pământul uscat de pe folia groasă de plastic, de 
uz industrial, care fusese înfăşurată de câteva ori în jurul 
cadavrului şi fixată cu bandă adezivă groasă. Cu ajutorul 
unui cutter, a tăiat straturile de plastic unul după altul şi, 
când cadavrul a apărut, în sfârşit, a văzut exact lucrul de 
care se temea, dar sperase să nu fie aşa. 

Se aşteptase ca trupul despicat şi golit de măruntaie s-o 
facă să izbucnească în plâns. Ca vederea orbitelor goale şi 
a cusăturilor grosolane de la gât până dincolo de buric să-i 
facă lacrimile să cadă peste trupul lui mutilat. Insă n-a 
vărsat nici măcar o lacrimă, nici măcar când a observat 
eticheta cu numărul din cinci cifre scris cu cerneală 
neagră care era capsată pe fruntea lui. 

Nu simţea decât ură. 

Îşi ura tatăl şi fraţii pentru că l-au silit să plece în 
misiune. Pe mama sa, care a stat deoparte şi s-a uitat. Pe 
soldaţii israelieni care au tras gloanţele. Doctorul care l-a 
despicat şi l-a lipsit de tot ceea ce îl făcea întreg. Dar, mai 
mult ca orice, simţea ură faţă de toţi cei care umblau cu 
mâinile pătate de sângele lui şi cu Efraim înăuntrul lor. 
Toţi cei care refuzaseră să accepte judecata lui Dumnezeu. 

Oricine ar fi fost ei. 

Oriunde ar fi fost ei. 

A desprins cu grijă eticheta de pe fruntea lui şi a 
împăturit-o. 

Aveau să-şi primească toţi pedeapsa. 

Fabian a intrat în maşină ca să ducă computerul la Niva 
şi pe drum spre oraş gândurile i se învârtejeau la fel de 
iute ca fulgii de afară. După ce a virat la dreapta pe 
Hornsgatan pe roşu şi a fost la un milimetru de o ciocnire, 
a pus Computer World al formaţiei Kraftwerk în CD-player, 
încercând să-şi recapete concentrarea. | 

Nu că nu era pregătit să aibă surprize. Îşi dăduse seama 
de multă vreme că aceasta este o anchetă neobişnuită. Că 
nu trebuie să recurgă la rutină, ci la gândirea 
neconvenţională. La urma urmei, aveau de-a face cu un 
făptaş care dedicase ani întregi pregătirii meticuloase şi 
nu lăsase nimic la voia întâmplării. 

Nimic din toate astea nu era o noutate pentru el. 

Şi totuşi, faptul că o femeie era în spatele tuturor 
acestora a fost o surpriză totală. Şi, ca să fie sincer, încă îi 
era greu să-şi închipuie asta. Cu toate că era adevărul 
adevărat. După spusele vecinului ei, Aisha Shahin era atât 
neobişnuit de amabilă, cât şi nespus de frumoasă. 

Până acum nu reuşiseră să dea de o fotografie a ei. Dar 
era convins că nu e decât o chestiune de timp până ce 
Tomas şi Jarmo, care cercetau apartamentul, să găsească 
una şi s-o trimită, cu toate că nu era cea mai mare 
prioritate. Acum se concentrau pe găsirea cât mai rapidă a 
unor indicii despre următoarele două victime, chiar dacă 
planificarea atentă a făptaşului, sau a făptaşei, arăta că s- 
ar putea să fie deja prea târziu. 

Când a parcat pe locul rezervat persoanelor cu handicap 
din faţa intrării în blocul său se lăsase de mult întunericul. 
A luat computerul de pe locul pasagerului, a încuiat 
maşina şi a pornit repede prin zăpada care acum se cernea 
din belşug. 

După ce a intrat, şi-a scos ghetele pline de zăpadă, s-a 
dus în living şi a pus computerul pe masă, lângă diferitele 
monitoare ale Nivei, care afişau toate acelaşi mesaj. 

ÎN DESFĂŞURARE... 

Niva nu era nicăieri. A strigat-o, fără să primească vreun 
răspuns, şi şi-a scos telefonul ca s-o sune. 

— Bună. 

— Unde eşti? 

— Acasă la tine. Aici. O să-ţi dau un mic indiciu. 

A auzit apă pleoscăind. 

Fabian s-a dus în baie şi a găsit-o pe Niva în cadă, cu 
telefonul în mână. 

— Te-ai prins repede. 

A lăsat jos telefonul şi a început să aplaude. 

Erau în toiul uneia dintre cele mai grele anchete în care 
fuseseră implicaţi vreodată, şi ea se relaxa în cada lui. Nu 
mai lipseau decât lumânările şi şampania. 

— Niva, ce mama naibii faci? 

— Există o limită a perioadei în care poţi sta în faţa unui 
computer fără să te speli şi hai să zicem că am depăşit-o 
de ceva timp. Chestie care e valabilă şi pentru Înălţimea 
Voastră, ca să nu mai vorbim despre Huey şi Dewey. Şi 
apoi, nu pot face nimic până ce maşinăriile de acolo nu-şi 
termină sarcina curentă. 

— Textul de pe piatra de mormânt. A fost tradus? 

— E pe masă. 

Fabian s-a întors în living, unde a găsit nişte fraze scrise 
pe un carnet deschis. 


Niciodată nu voi mai iubi pe altcineva 
Niciodată nu-mi va bate inima pentru altcineva 
Tu şi nimeni altcineva 

Câtă vreme voi trăi, şi mai departe în veşnicie 
Curând vei fi din nou întreg, ca şi mine 

Atunci ne vom întâlni din nou 

E Jurământul meu pentru tine 


A citit textul de două ori. Ca şi cum nu se mai sătura de 
cuvinte şi de tot ce însemnau ele. 

— E cu adevărat frumos. 

Fabian a încuviinţat şi a ridicat privirea. Niva venea spre 
el într-un halat de baie alb. 

— N-am găsit nimic altceva, aşa că sper că-i în ordine 
dacă am împrumutat asta. 

Nici vorbă să fie în ordine. Purta halatul de baie al 
Sonjei, un lucru care nu se putea deloc împărţi cu cineva. 
Dar n-avea puterea să se ia la ceartă şi să pună lucrurile la 
punct. Şi apoi, mai avea nevoie de ajutorul ei. 

— Crezi că toate astea sunt de dragul lui? a continuat 
Niva, stând lângă el. 

— Da. 

— Închipuie-ţi cât de îndrăgostit trebuie să fii încât să fii 
pregătit să mergi atât de departe. 

Fabian a încuviinţat din cap, fără să spună nimic. 

— Cât de departe ai merge pentru Sonja? 

Fabian îşi dădea seama exact unde ţintea ea. Dar de 
data aceasta n-avea de gând să-i facă jocul. 

— Cât de departe îngăduie legea. 

— Asta nu sună prea romantic. Gândeşte-te cât de mult 
aş putea să fac eu. 

— Tu? 

Fabian s-a uitat în ochii ei. 

— Da. Câte legi am încălcat? 

Fabian s-a gândit ce să răspundă, dar telefonul său a 
destrămat tăcerea. 

— Sunt Fabian... 

— A dispărut! Au luat-o! a ţipat o voce la celălalt capăt. 

— Scuze, dar cu cine... 

— Au luat-o şi nimeni nu ştie unde este! 

— Pe cine?! Cine a dispărut şi cu cine vorbesc? 

— Anders Rehnberg! Cine dracu' crezi că e? Au luat-o pe 
Malin! 

Oare Dumnezeu îşi întorsese faţa de la ea, cu toate că El 
îi stătuse alături pe tot drumul? Era asta pedeapsa Lui? 
Pentru prima dată după mult timp, n-a mai fost sigură că 
El chiar îi este alături. Sau poate că lucrul care îi pusese 
piedică nu era decât o serie de evenimente regretabile, în 
care-şi băgase coada ghinionul? Nu putea să fie nimic 
altceva. Nu acum, când era atât de aproape de ţintă. 

A întârziat aproape o oră şi jumătate. Nu cinci minute 
sau un sfert de oră, ci optzeci şi opt de minute numărate. 
În tinereţe, întârzia de cele mai multe ori. Dar aceasta era 
prima dată când se întâmpla de când ajunsese în Suedia. 
Timp de doisprezece ani şi jumătate fusese punctuală, iar 
astăzi nu era momentul să vină cu întârziere. 

Dacă n-ar fi fost camera video ascunsă pe care o 
aduseseră cu ei fără să ştie, odată cu restul materialelor 
anchetei, era aproape sigur faptul că Fabian Risk ar fi 
găsit destule în apartamentul ei ca s-o aresteze înainte să 
fi terminat. Nu-şi dădea seama cum de femeia care nu mai 
era, de fapt, polițistă, reuşise să dea de ea. Avea de-a face 
cu mobilul ei, asta înţelegea. Dar cum a putut să-i conducă 
la apartamentul său rămânea un mister. Cu câţiva ani 
înainte se dusese la Umeå să-şi cumpere cartela preplătită 
cu numărul de telefon anonim, şi chiar îşi închisese 
telefonul în ultimele zile. 

Ca să evite catastrofa, s-a întors repede în apartament şi 
n-a luat cu ea decât cele mai importante lucruri în 
căruciorul de copil. A reuşit să iasă din apartament în 
ultima clipă înainte să ajungă el. Avea să găsească destul 
de multe lucruri, mai ales în computer. Insă asta nu mai 
conta acum. Oricum, n-aveau să ajungă acolo la timp. 

Important era ca în niciun caz să nu fie distrus finalul. 
Atunci s-ar fi năruit totul. Tot ce construise, şi n-ar mai fi 
avut nicio şansă să ducă la îndeplinire cea mai importantă 
parte a planului. Intregul scop pentru care trudise în 
ultimul deceniu. 

Şi, de parcă n-ar fi fost destul, poliţista gravidă reuşise 
să pună mâna pe lista cu personalul firmei de curăţenie şi 
apoi o recunoscuse, ceea ce nu era surprinzător, având în 
vedere cât de mult timp o ţinuse ea sub observaţie. De 
asemenea, nu putea să priceapă cum de ajunsese lista în 
mâinile ei. Dar n-a avut timp să-şi dea seama. A fost silită 
să improvizeze şi să se ocupe de situaţia care se crease, 
convinsă că trebuie, cumva, să mai fie ceva în toate astea, 
chiar dacă nu-şi dădea seama pe loc. În ciuda tuturor 
lucrurilor, Dumnezeu probabil că era încă alături de ea. 

Îşi jurase că n-o să fie afectată nicio persoană 
nevinovată şi că numai cei care o meritau vor avea de 
înfruntat urgia sa. Însă a fost deja silită să facă o excepţie 
în Danemarca. Situaţia îi scăpase din mâini şi nu avusese 
de ales. Bărbatul hotărâse să nu rămână peste noapte în 
apartamentul din Copenhaga şi venise acasă cu câteva ore 
mai devreme decât era aşteptat. Cu toate că, în multe 
privinţe, el fusese complice, aşa că pe ea n-o mustra 
conştiinţa. A 

Pe de altă parte, nu era vina poliţistei. Işi făcea doar 
meseria, şi încă bine. Soarta ei şi a celor doi prunci 
nenăscuţi era ceva ce trebuia să lase în grija lui 
Dumnezeu. 

În cele din urmă, a găsit un loc de parcare pe 
Pontonjârgatan, şi-a schimbat hainele pe bancheta din 
spate, a încuiat maşina şi a pus cheia pe cauciucul din faţă, 
stânga, după care a dat grăbită colţul şi a pornit pe 
Polhemsgatan prin zăpada proaspătă, apoi a apăsat pe 
soneria de lângă uşa de oţel cenuşie şi a fost întâmpinată 
de umflatul cu cercei în urechi care a boscorodit-o. Işi 
pregătise o explicaţie, că cineva a sărit în faţa unui 
metrou. Însă el n-avea niciun chef să asculte, aşa că şi-a 
ţinut gura şi a încuviinţat din cap. A spus că n-o să se mai 
întâmple niciodată. 

Şi nici n-avea să se mai întâmple. 

S-a dus repede la debara şi şi-a luat echipamentul. Avea 
de aspirat şi de spălat mulţi metri pătraţi în orele care mai 
rămăseseră. Trebuia să curețe scârboşeniile uscate, să 

arunce prezervativele şi să pună role noi de hârtie igienică 
la WC-uri. 

Toate înainte de marele eveniment al serii. 
__ Va trebui să lucreze repede ca să se încadreze în orar. 
Insă stresul îi era de folos. De exemplu, umflatul părea 
preocupat. Dacă ceilalţi erau măcar pe jumătate la fel de 
stresaţi ca el, niciunul n-avea să observe transformarea ei. 

Fabian simţise o îngrijorare care nu-i mai dădea pace 
din clipa în care o văzuse pe Matilda umblând la butonul 
camerei video din păpuşă, la spital. A avut grijă ca Malin 
să capete imediat altă cameră, dar fusese prea târziu. 
Făptaşul o găsise, totuşi. Dar cum şi, mai ales, de ce? Nu 
ştia, şi nu putea decât să spere că temerile sale cele mai 
mari nu se vor împlini. 

Secţia în care fusese ea era pustie, în afară de biroul de 
recepţie, unde câteva asistente se înghesuiau în faţa unui 
monitor, uitându-se una la alta nedumerite. 

— Ce s-a întâmplat? a întrebat el, cu toate că era 
limpede că şi ele sunt la fel de uimite. 

— Nu ştim, a zis cea mai înaltă. Acum o oră am trecut la 
schimbul de noapte, şi încă ne străduim să ne dăm seama. 

— Aici spune că a fost mutată în sala de naşteri. Însă am 
verificat şi n-a ajuns la ei, a zis cea care şedea în faţa 
ecranului. 

Fabian a intrat repede în rezerva lui Malin. Anders 
Rehnberg stătea pe un scaun în mijlocul încăperii, cu faţa 
în palme. Rezerva părea nefiresc de goală acum, când 
patul nu mai era acolo. Nu plângea, dar când a ridicat 
privirea spre Fabian, ochii lui înroşiţi erau dovada că 
numai asta făcuse în ultima oră. 

— Ticălosule... E vina ta, pricepi? A ta şi a nimănui 
altcuiva. 

Din ochii lui ţâşnea atâta ură, încât lui Fabian i-a fost 
greu să nu se întoarcă şi să plece. 

— Anders, înţeleg ce simţi. Dar încă nu ştim ce s-a 
întâmplat. 

Şi-a luat un scaun şi s-a aşezat în faţa lui. 

— Nu veni aici să-mi spui că înţelegi, pentru că nu-i 
adevărat. Nu pricepi nimic. Eşti şi mai rău ca Malin. 

Fabian nu-şi dădea seama despre ce vorbeşte. 

— Da, ştiu. Pentru că am vorbit cu soţia ta şi ştii ce a 
zis? Ha? Ştii? 

Fabian a făcut semn că nu. 

— Că-i eşti necredincios în fiecare zi în care mergi la 
lucru, pentru că numai la asta te gândeşti. Că a trăi cu tine 
e ca şi cum ar trăi cu o cochilie goală. Sau cu o afurisită de 
piele năpârlită. Exact asta a spus. Şi e clar că nu doar ea şi 
copiii sunt pe locul doi, totul este. Am crezut că tu şi Malin 
sunteţi prieteni. 

A scuipat vorbele ca şi cum ar fi fost otravă. 

— Anders, încearcă să te linişteşti, ca să putem... 

— Să nu zici că nu te-am prevenit. Ţi-am cerut anume s- 
o laşi în pace. Dar n-ai putut s-o faci. Nu-i aşa? Nu te-ai 
putut abţine. 

Fabian s-a aplecat în faţă şi a pus o mână alinătoare pe 
umărul lui Anders. 

— la mâna de pe mine! Anders l-a împins deoparte. Era 
bolnavă. Au zis că e extenuată. Că a muncit prea mult. Nu 
avea nevoie decât să se odihnească şi să-şi revină înainte 
de naştere. Dar tu n-ai putut s-o laşi în pace. ; 

— Anders... Hai să nu ne repezim la concluzii. Incă nu 
ştim ce s-a întâmplat. 

— Nu? Anders s-a uitat în ochii lui. Aşadar, ce crezi tu că 
s-a întâmplat? Că a plecat de aici cu pat cu tot să-şi 
cumpere o ciocolată? Şi după aceea? Ce s-a întâmplat după 
aceea? Asta i-a făcut poftă de mâncare şi s-a dus mai 
departe cu patul prin viscol? 

Fabian ar fi vrut să protesteze. Să ofere 
contraargumente şi dovezi că nu-i nicio primejdie. Chiar 
dacă n-o vedeau pe moment, probabil că exista o explicaţie 
raţională. Dar nu găsea tăria s-o facă. Anders avea 
dreptate. Probabil chiar mai multă dreptate decât îşi 
închipuia. 

— Aşadar, asta e cu totul din vina ta. Pricepi? a 
continuat Anders. A ta şi numai a ta... 

I-au cedat nervii, şi Fabian a încercat să se apropie şi să- 
l îmbrăţişeze, dar s-a răzgândit. 

— Anders, îţi jur... O să fac tot ce-mi stă în puteri ca să 
aflu ce s-a întâmplat... O s-o scoatem la capăt. 

Anders s-a uitat din nou în ochii lui Fabian şi a clătinat 

din cap. 

— Tot ce-ţi stă în puteri? Asta nu-i destul. E departe de a 
fi destul. Vreau să-mi juri că o s-o scoatem la capăt. Că o 
să fie bine din nou. Poţi să-mi juri asta? 

Fabian a şovăit, dar, în cele din urmă, a încuviinţat. 

— Bine, Anders, jur. 

— Bine. Că altfel ai încurcat-o. Nu-mi pasă de urmări. 
Dacă nu poţi rezolva asta, o să am eu grijă să plăteşti. 
Chiar dacă va fi ultimul lucru pe care îl fac. 

O poveste de viaţă după alta era împinsă prin intrarea 
întunecoasă în Black Cat, pe Kungsholmen. Toate erau 
îmbrăcate sumar, în ciuda frigului crâncen. Fiecare avea o 
poveste diferită despre ce anume o adusese acolo. Dar 
groaza din ochii lor era întotdeauna aceeaşi, indiferent de 
unde veneau şi în ce limbă gândeau. Groaza de ceea ce le 
aştepta înăuntru. Despre care nu ştiau, de fapt, nimic, însă 
auziseră mult prea multe. 

Mâinile paznicilor umblau peste tot, dar în principal le 
zoreau şi le împingeau înainte. Ca pe nişte vite duse la 
muls. Nu era niciodată destul de repede. Ochii paznicilor 
luceau de stres, în vreme ce supravegheau strada dosnică, 
de altfel liniştită, care era pustie din pricina viscolului. 

O scară abruptă le ducea direct într-un întuneric adânc. 
Auzeau cum uşa de oţel este închisă şi încuiată în urma lor, 
zornăitul cheilor şi răsucirea încuietorilor. Un şir de becuri 
fără abajur de pe tavanul de ciment lumina un coridor lung 
şi şerpuit, având de-o parte şi de alta compartimente 
încuiate cu lacăt pline de mobilier uzat şi de amintiri 
împachetate pe care nimeni n-avea să le împărtăşească 
vreodată. Apoi prin altă uşă de oţel, dincolo de care se 
aflau câteva straturi de draperii roşii, groase. 

Erau înăuntru. Era încă întuneric, dar nu mai părea atât 
de dens. După ce li s-au obişnuit ochii, au văzut cât de 
mare este, în realitate, încăperea. Pereţii zugrăviți în 
negru, la fel ca tavanul. Nişte spoturi luminau canapele 
roşii aşezate într-un cerc mare în jurul unei părţi de podea 
înălțate - scena despre care auziseră toate. 

Au fost îmbrâncite prin încăpere, dincolo de o uşă 
ascunsă în peretele negru, printr-un coridor luminat 
orbitor, cu lămpi fluorescente pe tavan şi uşi de ambele 
părţi. Au ajuns într-o toaletă mare placată cu faianţă, cu 
cabine de WC, oglinzi şi bideuri. Paznicii le-au ordonat să- 
şi facă pentru ultima oară nevoile şi să-şi spele bine toate 
orificiile. 

Fusese o cursă contracronometru aproape imposibilă, 
dar aproape că terminase curăţenia. În unele dintre 
camerele private nu fusese nevoie decât să dea rapid cu 
aspiratorul, iar în una comună doar să întoarcă pernele şi 
să culeagă cele mai vizibile prezervative. Tocmai îşi 
atârnase salopeta în debara şi îşi scosese din rucsac trusa 
de machiaj şi celelalte haine, când a auzit că strigătele 
paznicilor devin mai puternice. 

A fost silită să plece din debara cu hainele în braţe şi să 
intre înaintea celorlalţi pe coridor şi în baie, unde s-a 
închis în ultima cabină. Inima îi bătea atât de repede, încât 
nu reuşea să distingă fiecare bătaie. 

Dar, după ce şi-a pus rochia şi pantofii, iar trusa de 
machiaj a ajuns la loc sigur, în rezervorul WC-ului, s-a 
simţit mai calmă ca oricând. Nu era vorba doar de unul 
dintr-un şir de păcătoşi care aveau să-şi capete pedeapsa. 
Era ceva ce aşteptase cu nerăbdare din ziua în care îşi 
dăduse seama cine este. Că Diego Arcas este unul dintre 
ei, şi asta nu putea fi decât felul în care Dumnezeu îi arăta 
ei că i-a fost alături pe tot drumul. 

Auzea cum toaleta se umple cu marfa cea nouă. Niciuna 
dintre ele nu spunea nimic, însă ea simţea fără greş 
mirosul fricii. A mai aşteptat încă un pic, apoi a ieşit din 
cabină şi a început să imite comportamentul celorlalte fete 
- neliniştea din privirile lor, paşii şovăielnici şi spatele 
încovoiat. 

Fabian Risk a deschis uşa care nu se mai încuia, a intrat 
în holul locuinţei sale şi şi-a scos paltonul. Drumul cu 
maşina până acasă fusese fără probleme, cu toate că încă 
mai era beat. Era prima oară în viaţa lui când conducea 
beat, dar în acest moment era prea obosit ca să-i pese. Se 
simţea stors ca o cârpă şi nu era sigur că o să reuşească să 
ajungă până în dormitor. 

Anders Rehnberg acceptase în cele din urmă să plece de 
la spital şi să fie condus până la vila din Enskede. După ce 
au ajuns, l-a invitat pe Fabian înăuntru, să bea un whisky. 
Fabian a încercat să refuze, politicos, pe motiv că e târziu 
şi e cu maşina, însă Anders a insistat, spunând că poate să 
facă măcar atâta. 

A reieşit că Anders e membru al Societăţii Suedeze a 
Whisky-ului şi are în pivniţă o întreagă încăpere dedicată 
colecţiei care, după spusele sale, era una dintre cele mai 
mari din ţară. După cum prevăzuse, nu s-au oprit la un 
pahar, şi atmosfera a devenit mai destinsă, pe măsură ce 
alcoolul le subţia sângele. 

L-a lăsat pe Anders să spună tot ce-i trecea prin cap. 
Despre casă, care era un proiect de renovare fără sfârşit, 
cu toate că-i costa mult prea mult. Despre munca sa de 
învăţător la o şcoală din Skârholmen şi cum îl băteau la 
cap colegii să devină director, cu toate că puterea oferită 
de acea funcţie nu-l interesa cu adevărat. Prefera să fie 
aproape de munca adevărată. 

După aproape două ore, Fabian a lăsat din mână paharul 
pe jumătate cu whisky, s-a ridicat şi a spus mulţumesc. 
Aşază-te, a spus Anders, cu un ton serios şi cu o privire 
care nu i-a lăsat lui Fabian altceva de făcut decât să se 
supună. Şi, cu lacrimile şiroindu-i pe faţă, Anders i-a vorbit 
despre Malin. Cât de mult o iubeşte. Că ea este cel mai 
bun lucru pe care-l are pe lume. Cum s-au cunoscut într-un 
autobuz - 54, cum îi spunea pe atunci - şi că Malin n-a vrut 
să coboare, din cauză că ploua cu găleata, şi că în cele din 

urmă au ieşit împreună în potop la Odenplan şi au împărţit 
umbrela lui, chicotind, şi au sunat dintr-o cabină telefonică 
să spună că nu pot merge la lucru pentru că sunt bolnavi. 

După asta i-a umplut paharul lui Fabian, cu toate că nu 
era golit, şi l-a întrebat dacă încă o mai iubeşte pe Sonja. 
Lucru ciudat, fusese complet nepregătit pentru acea 
întrebare, şi era pe cale să turuie răspunsul standard, cât 
de mult o iubeşte şi ce bine se completează unul pe altul, 
cu toate că sunt atât de diferiţi. Insă vorbele i-au rămas în 
gât. 

Aşa că a încercat să ofere o imagine sinceră a lucrurilor. 
Că nu-şi dorea nimic mai mult decât să fie încă îndrăgostit, 
dar relaţia lor se transformase într-o luptă din ce în ce mai 
aprigă şi îndoiala începea să câştige tot mai mult teren. 
Anders a ascultat şi a încuviinţat din cap la încercările lui 
stângace de a-şi îngrădi emoţiile, şi era aproape ca şi cum 
ar fi fost pe cale să devină prieteni. 

La naiba, da’ chiar c-ai făcut-o de oaie, a zis Anders în 
cele din urmă şi a mai adus o sticlă. Ori iubeşti pe cineva, 
ori nu. Nu trebuie să fie cu nimic mai complicat, a 
continuat Anders. Sigur, flacăra poate să fie mică, însă 
atunci e vremea să-ţi sufleci mânecile şi să începi să 
munceşti la asta. Dacă s-a stins de-a binelea, s-a sfârşit. 
Atunci ai face bine să-ți cauţi un avocat şi să vă ocupați de 
semnarea actelor. 

Cu toate că Fabian ştia că vorbele nu erau decât 
banalităţi ieşite din sticla de whisky, i-au rămas în minte. 
Gândul că el şi Sonja erau ceva peste care să treci cât mai 
repede cu putinţă l-a făcut să i se taie respiraţia, să se 
ridice şi să plece acasă, cu toate protestele lui Anders. 

După un drum la baie şi două pahare de Resorb$5, s-a 
dus în dormitor. N-a aprins nicio lampă, dar la lumina de 
afară care pătrundea printre draperiile trase şi-a dat 
seama că Niva doarme în patul lui. Era culcată peste 
cuvertură şi purta încă halatul de baie, care alunecase în 
sus şi dezvelea destule. 

Nu pricepea de ce ea nu se dusese acasă. Chiar să fi 


6 Combinaţie de apă şi săruri, produs al firmei Nestle. 

lucrat până târziu? S-a întrebat dacă ar trebui s-o lase să 
doarmă sau s-o urce într-un taxi, însă n-a reuşit să se 
hotărască. Şi în acel moment a înţeles. Despre ce anume 
vorbise mai devreme Anders. Şovăiala pe care o simţise a 
început, în cele din urmă, să se risipească. În clipa aceea a 
ştiut că flacăra e încă vie, şi chiar putea să vadă cu ochii 
lui flăcăruia albastră. Strălucea slab şi era pe cale să se 
stingă. Dar încă ardea. 

Insufleţit de revelaţie, s-a culcat complet îmbrăcat, cât 
de încet a putut, pe partea sa de pat, ca să n-o trezească 
pe Niva. N-a trecut mult până ce respiraţia ei liniştită l-a 
făcut să se destindă şi, cu fiecare respiraţie, s-a scufundat 
tot mai adânc în somn. Şi, tocmai când a fost înghiţit cu 
totul de lumea viselor, i-a venit o idee despre ce ar putea 
să facă pentru ca flacăra să nu se stingă de-a binelea. Cum 
ar putea el şi Sonja să-şi găsească drumul înapoi şi să se 
afle în aceeaşi încăpere fără să-şi dorească să iasă de 
acolo. 

De cum se terminau toate astea, avea să-i spună şi ei. 
Ideea era radicală, implicând multă muncă şi o schimbare 
foarte mare pentru toată familia. Şi nu în ultimul rând 
pentru Matilda şi Theodor, care aproape cu siguranţă 
aveau să protesteze. Ar trebui nu numai să meargă la altă 
şcoală, ci şi să-şi facă alţi prieteni. Dar ce importanţă 
avea? Dacă de asta aveau nevoie ca să rămână împreună, 
hotărârea nu era greu de luat, şi-a zis Fabian, şi a adormit 
cu convingerea că, la urma urmei, exista o schimbare 
pozitivă în viitorul lor. 

Şi-a scos chiloţii, s-a aşezat călare pe un bideu şi a 
început să se spele. Peste tot, exact aşa cum i se poruncea 
fiecărui lot nou de marfă. Nici umflatul, nici ceilalţi doi 
care stăteau rezemaţi de un perete n-au părut s-o 
recunoască sau să observe că era cineva în plus. 

Ca de obicei, era cineva care să facă probleme. De data 
asta era poloneza cu părul blond decolorat din spatele ei, 
care a făcut o criză şi a refuzat să se spele. Nu putea să 
aibă mai mult de douăzeci de ani şi, evident, nu pricepuse 
că nu era de glumă. 

— I want you to leave before I do anything“, a strigat ea 
şi a scuipat spre paznici. 

— You just want one thing, i-a zis unul dintre ei şi s-a 
apropiat de ea. One thing only. You know what that is? 
Femeia i-a răspuns cu o privire sfidătoare. Do as you're 
fucking told! I-a trăsnit un dos de palmă. Understood?% 

Când a văzut că nu primeşte niciun răspuns, a pocnit-o 
din nou, de data asta cu pumnul şi cu toată forţa. 

Lovitura a fost atât de puternică, încât a părut că o să-i 
zboare capul de pe gâtul firav. Fata s-a prăbuşit, fără 
cunoştinţă. 

Paznicul şi-a masat mâna şi şi-a lăsat privirea să umble 
în jur până ce a fost sigur că a atras atenţia tuturor. Atunci 
şi-a desfăcut fermoarul pantalonilor şi şi-a golit vezica 
peste femeie. 

— I want everyone to look really carefully now, because 
this is what will happen when you don't do as you're told?% 

Toate s-au uitat la femeia leşinată care zăcea pe podea, 
cu părul ud. 

— Okay, let's finish up!” 


6&6 Vreau să plecaţi, până atunci nu fac nimic. 
© Nu vrei decât un lucru. Unul singur. Ştii care e acela? Să faci ce 
mama dracului ţi se spune! Ai priceput? 
6 Vreau să vă uitaţi toate foarte atent, pentru că asta o să se întâmple 
când nu faceţi ce vi se spune. 
© Bine, hai să terminăm. 

Bărbatul şi-a tras fermoarul şi s-a spălat pe mâini. 

Toate, în afară de poloneza nemişcată, au ieşit din 
toaletă şi au mers pe coridor înapoi în încăperea plină cu 
canapele, unde din difuzoare ascunse se auzea o muzică 
ritmată. Au fost aşezate într-un şir în faţa scenei şi, ca la 
comandă, a început o luptă pentru locurile cele mai 
îndepărtate din şir. 

Ea, însă, nu-şi dorea decât să fie chiar în faţă. 

— Okay, you there. Up on the stage. Yes, I'm talking to 
you, bitch”, a zis unul dintre paznici, făcându-i semn cu 
capul să se mişte. 

S-a conformat şi a stat în picioare în mijlocul scenei, 
orbită de spoturile puternice de pe tavan. 

— Turn around”, a spus o voce de undeva, din lumina 
orbitoare, şi s-a rotit lent. 

— Stop”. 

S-a oprit cu spatele spre locul de unde venea vocea. 

— Bend over. Slowly.” 

Şi-a înclinat partea de sus a corpului, având grijă să-şi 
bombeze fundul şi să-şi ţină picioarele şi spatele cât mai 
drepte. Putea să-i audă acum paşii apropiindu-se de scenă, 
apoi au urcat treptele, după care s-au oprit chiar în spatele 
ei. 

În tot acest timp niciuna dintre celelalte fete n-a spus 
nimic şi acum tăcerea era aşa de grea, încât nu era sigură 
dacă ele mai respiră măcar. Apoi i-a simţit mâna pe spatele 
uneia dintre coapse, continuându-şi drumul în sus, pe 
partea interioară a piciorului, spre vagin. 

— Mm... You shaved. I like that.” 

Şi-a lăsat degetul să alunece înăuntru, iar ea a gemut şi 
s-a prefăcut că este excitată. 

— So, you like it?” 

— Mm, yes... a zis ea, răsucindu-se lent. 


7° Tu, aia de colo. Urcă pe scenă. Da, cu tine vorbesc, târfă. 
"1 Roteşte-te. 
'* Opreşte-te. 
"> Apleacă-te. Incet. 
74 Mm... Te-ai ras. Îmi place asta. 
75 Aşadar, îţi place? 

— Want some more? 

— Oh, yes, please... 

— Take off your clothes.” 

S-a ridicat, şi-a lăsat rochia să cadă pe podea şi a păşit 
afară din ea, în vreme ce Diego Arcas umbla în jurul ei, 
cercetând-o cu atenţie şi  adulmecându-şi degetele. 
Deodată s-a oprit, a întins o mână şi i-a pipăit sânii. 

— Are they real?”? 

Ea a încuviinţat din cap. 

— How old are you?” 

— Never ask a woman her age.% 

Reacţia a venit cu viteza fulgerului, sub forma unei 
palme puternice, a cărei usturime a simţit-o câteva minute 
în şir. 

— You're not a woman. You're property. My property! 
Never ever forget that.” 

Ea a încuviinţat din cap şi a lăsat durerea din obraz să-i 
aducă aminte să nu se culce pe-o ureche şi să nu zică hop 
până n-a sărit gardul. La urma urmei, încă nu terminase. 

— On your knees and open my pants.5 

S-a lăsat în genunchi, i-a descheiat şliţul şi i-a scos 
penisul pe jumătate întărit. 

— Do you like it? 

Ea a încuviinţat şi s-a silit să zâmbească. 

— Í Said, do you like it?” 

Ea l-a luat în gură şi a simţit cum venele încep să se 
umple cu sânge. 

— That's better.” 

Ea şi-a continuat mişcarea de du-te vino, primindu-l în 


76 Mai vrei? 
7 Dezbracă-te. 
78 Sunt adevăraţi? 
79? Câţi ani ai? 
50 Să nu întrebi niciodată o femeie câţi ani are. 
5 Nu eşti femeie. Eşti proprietate. Proprietatea mea! Să nu uiţi 
niciodată asta. 
82 În genunchi şi desfă-mi şliţul. 
53 Te-am întrebat, îţi place? 
8 Aşa-i mai bine. 

gură cât de adânc putea, în vreme ce-i mângâia testiculele. 

— Now, everyone of you bitches watch and learn. This is 
how you give a good blowjob.5 

A prins-o de păr şi a silit-o să-l ia în gură mai tare şi mai 
adânc, făcând-o aproape să se sufoce. 

Smuciturile au fost din ce în ce mai rapide, şi îi simţea 
testiculele zvâcnind în sus. Ca să-l ajute, i-a strecurat cu 
grijă un arătător în anus şi a început să-i mângâie punctul 
G. După treizeci de secunde, a venit momentul. Prima 
ţâşnitură a primit-o în gură. Dar s-a ridicat înainte de a 
doua. Arcas avea ochii închişi, prins cu totul în propria 
plăcere, şi de-abia după câteva secunde a deschis ochii şi 
s-a uitat la ea. 

— Who the fuck told you to stand up 75 

— No one“, a zis ea, făcând mişcarea pe care o exersase 
de atâtea ori în faţa oglinzii. 

A nimerit ţinta din prima şi a simţit cum degetul arătător 
şi mijlociul pătrund adânc în orbită şi se răsucesc în 
spatele ochiului, şi de cum a simţit între degete nervul 
optic, a tras cu toată puterea, şi-a înhăţat rochia şi a plecat 
de pe scenă. 


55 Fiecare dintre voi, târfelor, să se uite şi să bage bine la cap. Aşa se 
face un oral ca lumea. 
5 Cine pula mea ţi-a zis să te ridici? 
837 Nimeni. 

Fabian nu-şi amintea să-şi fi scos hainele. Şi totuşi, acum 
zăcea pe spate, gol, uitându-se la păunul de zece 
centimetri care tocmai aterizase pe pieptul său şi-l trezise. 
Picioruşele îi pătrundeau în piele ca nişte ace, şi s-a 
întrebat dacă n-ar putea să-l alunge. Dar teama de cum ar 
fi reacţionat l-a făcut să stea cât mai liniştit posibil, în 
vreme ce-l privea cum rătăceşte peste abdomen şi mai jos 
peste membrul său gol. 

Şi acolo era ea. Niva. Cu halatul Sonjei tras spre spate, îl 
călărea atât de tare, încât sânii îi săltau ritmic. Probabil că 
muncea de câtăva vreme, pentru că era aproape de 
orgasm. Păunul sărise pe podea şi ieşise pe uşă, iar el 
spera că, dacă ar putea să iasă de acolo, ca pasărea, ceea 
ce se făcuse avea să fie desfăcut. 

Nu era ceea ce voia el. Nu la asta se aşteptase. Fusese 
hotărât. Işi făcuse un plan. Şi totuşi, nu se putea împiedica 
să se bucure de mişcările ei. Şi ea se bucura de ale lui. Şi 
că îl avea în ea. A văzut asta în privirea ei. Triumful. 
Făcea, în sfârşit, lucrul după care tânjea de atâta vreme. 
Primea răsplata tuturor eforturilor sale. Curgeau apele de 
pe ea. De pe frunte, pe gât în jos şi peste sâni, de unde 
picura pe el. Ea şi-a trecut mâinile prin păr şi s-a arcuit 
înapoi, în vreme ce creştea ritmul. 

Acum era aproape, o vedea. Foarte aproape. 

El i-a răspuns cu împingeri şi mai puternice, până ce ea 
s-a smucit înainte şi înapoi şi a gemut de plăcere. Şi el era 
aproape de ţintă. Nu mai conta că nu-şi dorise cu adevărat 
asta. Ca şi faptul că avea să regrete tot restul vieţii. Nimic 
nu mai conta acum şi nimic nu-l putea face să se oprească. 

Niva a fost cea care s-a oprit şi a coborât de pe el fără 
veste, şi frustrarea l-a izbit cu atâta putere, încât era 
dureros. Se aşteptase ca ea să se aşeze în patru labe sau 
să se întindă pe spate. În schimb, a încălecat peste faţa lui 
şi a început să-şi frece pubisul de el. A lins şi a supt cât de 
mult a putut, gustându-i umezeala şi jucându-se cu vârful 

limbii cu tot ce putea atinge. 

O auzea gemând din nou şi a făcut tot ce a putut ca s-o 
ajute. Intre timp, ea se lăsa tot mai mult peste el, atât de 
mult încât în cele din urmă n-a mai putut să respire. A 
încercat să se elibereze, avea nevoie de aer. Insă 
picioarele ei erau prea puternice şi i-au ţinut capul 
neclintit, în vreme ce restul corpului ei se pregătea să fie 
copleşit de încă un val. 

__ Ţipau cu toţii deodată. Nu numai fetele, ci şi paznicii. 
Însă ea nu s-a sinchisit. Prevăzuse şi haosul, şi panica. Ştia 
că unii dintre paznici aveau să fie mai iuți decât ceilalţi şi 
să se ia după ea. Singurul lucru la care nu se aşteptase a 
fost ţipătul lui Diego Arcas, care îţi spărgea timpanele, 
acoperind toate celelalte sunete. Din cine ştie ce motiv, se 
aşteptase ca el să încaseze lovitura ca un bărbat. 

Reuşise să ajungă la câţiva metri de scenă şi auzea doi 
paznici pe urmele sale. A rezistat instinctului de a se uita 
în spate. Nu era timp de şovăială. In schimb, şi-a folosit 
toată energia ca să mărească viteza. Se antrenase mult pe 
pistă şi ştia că viteza avea să însemne totul dacă voia să 
treacă de canapele în cel mai eficient mod. Ceea ce putea 
să scadă cu mai mult de jumătate numărul de secunde pe 
camerele de supraveghere. 

La început a crezut că o să-i fie greu să ia destulă viteză 
pe tocuri înalte. Dar, câtă vreme avea centrul de greutate 
în degetele de la picioare, nu era nicio problemă. A sărit 
peste prima canapea ca şi cum n-ar fi fost acolo. La fel şi 
următoarea, şi acum îi auzea pe cei doi paznici deja mai 
aproape. După încă patru paşi, trecuse peste a treia 
canapea şi nu mai avea decât o porţiune de zece metri 
până la uşă. 

Convinsă că descărcarea de adrenalină i-a îmbunătăţit 
recordul personal cu cel puţin trei secunde, a smucit uşa în 
lături, a intrat repede şi a încuiat-o după ea. Chiar dacă 
paznicii aveau să ajungă acolo în orice clipă, a răsuflat 
adânc de câteva ori şi s-a uitat la ochiul însângerat din 
mână. Era ultima piesă din puzzle care avea să-l facă pe 
iubitul său să fie din nou întreg. 

Au început să smucească de clanţă, după care au urmat 
repede lovituri puternice cu picioarele în uşă. Vedea pe 
una dintre camerele video de deasupra panoului de 
comandă că acum erau patru care încercau să intre. 
Curând aveau să dea de cheia potrivită, să încerce s-o 

bage în broască şi, când aveau să vadă că nu se potriveşte, 
aveau să-şi scoată pistoalele. 

A scos tubul de plastic din ascunzătoarea aflată în 
spatele dosarelor din bibliotecă, a deşurubat capacul şi a 
lăsat ochiul să cadă în lichid, apoi l-a închis la loc şi l-a 
introdus în vagin. Şi-a curăţat mâinile de sânge cu nişte 
şerveţele umede, şi-a tras rochia şi a prins firul de pescuit 
abia vizibil care era legat de o frânghie cu noduri. 

A început să urce pe frânghie tocmai când primele 
împuşcături au lovit încuietoarea. Era uşoară şi agilă, iar 
braţele îi erau mai puternice ca oricând, aşa că nu i-a fost 
greu deloc să urce. Dar pasul cel mai dificil era în partea 
de sus. Ca să poată închide în urma sa trapa de acces 
trebuia să se răstoarne cu capul în jos şi să intre în 
conducta de aerisire cu picioarele înainte. 

Reugşise s-o facă fără mari probleme de fiecare dată când 
exersase. Însă atunci nu avea palmele transpirate şi nu se 
temea că paznicii ar putea sparge uşa în orice clipă. 
Totuşi, în cele din urmă, a reuşit şi a putut să tragă 
înăuntru frânghia, să pună la loc grilajul şi să înceapă să 
se târască cu spatele prin conducta îngustă. 

După mai puţin de un minut, i-a auzit dând buzna în 
centrul de supraveghere şi începând să se întrebe pe unde 
a putut să dispară. Nu mult după aceea au început să tragă 
în conducta de ventilaţie. 

Sunetul împuşcăturilor se împrăştia prin conductă, care 
îl amplifica şi, cu toate că era la o distanţă sigură de 
coridor, a fost silită să-şi astupe urechile. Însă după un 
metru sau doi conducta avea să se ramifice şi apoi să se 
împartă iar. Le va fi mult mai greu să-şi dea seama unde se 
afla. Probabil trebuia ca ei să se despartă şi să înceapă să 
împuşte la nimereală prin conductă. 

Numai că nu-şi făcea griji. Peste puţin timp, vor avea 
altele pe cap. În orice clipă aveau să aibă parte deo 
surpriză deplină. Din nou. Însă asta nu mai era în puterea 
sa şi, dacă ar fi fost după ea, şi-ar fi asigurat drepturi 
exclusive asupra acestei seri anume, singurul moment în 
care se putea apropia destul de mult de Diego Arcas. 

Împuşcăturile au încetat, aşa cum se aşteptase şi, după 
câteva secunde de tăcere, a auzit zbierete şi ţipete răzlețe. 
Dedesubtul ei s-a dezlănţuit o panică totală, aşa cum îşi 
închipuia că trebuie să se audă când loveşte un tsunami. 
Coridorul de sub ea s-a umplut de oameni. Dar acum nu 
mai era ea cea pe care o căutau. Acum ei înşişi erau prada. 
S-a târât spre încăperea principală şi s-a uitat prin grilaj. 

Poliţiştii. 

Erau peste tot, cu pistoalele scoase, cu veste antiglonţ. 
Câţiva chiar coborau din luminatorul ascuns din tavan. A 
numărat cel puţin zece care încercau să preia controlul 
asupra situaţiei, ordonând tuturor în limba engleză să se 
culce pe burtă, cu braţele şi picioarele întinse. 

Unele dintre fete au făcut ce li s-a spus. Altele au 
încercat să fugă, însă au fost prinse repede şi silite să se 
întindă pe podea, una după alta. Patru dintre paznici erau 
deja pe burtă, cu mâinile prinse în cătuşe la spate, iar doi 
dintre poliţişti se îndreptau spre scenă, unde Diego Arcas 
încă mai zăcea într-o baltă de sânge, cu mâinile pe faţă. 

S-a târât mai departe prin conducta îngustă, cât mai 
discret posibil, îndepărtându-se de vocile din ce în ce mai 
agitate ale poliţiştilor, care începuseră să-şi dea seama ce 
se întâmplase. 

După încă două ramificații, a simţit că pereţii metalici 
erau tot mai reci, iar când conducta a cotit brusc în sus 
cam un metru, înainte să continue în linie dreaptă, şi-a dat 
seama că nu mai avea mult de mers. Acum erau câteva 
grade sub zero şi a iuţit ritmul, ca să nu i se lipească 
palmele umede de metalul îngheţat. Dezavantajul era că 
făcea mai mult zgomot, dar n-avea încotro. Din fericire, 
poliţiştii erau prinşi cu altele. 

După câţiva metri, pantofii ei cu toc înalt s-au lovit de 
grilaj şi, după un şut bine ţintit, s-a pomenit în curte. De- 
acum nu mai era mult de mers. Propria acţiune se 
desfăşurase conform planului, iar poliţiştii şi-au făcut 
apariţia întocmai aşa cum fusese hotărât. 

Se bazase pe faptul că lampa cu senzor de mişcare avea 
să se aprindă de cum punea ea grilajul la loc, arătându-i 

drumul spre tomberoane. Dar nu s-a aprins. 

Pentru că era deja aprinsă. 

N-a înţeles gravitatea situaţiei decât când a fost prea 
târziu. 

— Well, well, look what we've got here...5, a zis o voce 
chiar în spatele său. 

Cu mâinile ridicate, s-a răsucit şi a văzut cum apare din 
întuneric un poliţist zâmbitor din echipa de intervenţie 
rapidă, cu pistolul într-o mână şi cătuşele în cealaltă. 


88 Măi, măi, ia te uită ce avem aici... 

Fabian nu mai ştia dacă doarme sau e treaz. Dacă 
amintirile sale erau doar un vis grotesc sau totul se 
întâmplase aievea. Amănuntele erau aşa de clare, că nu 
puteau fi decât adevărat. Dacă n-ar fi fost un păun de zece 
centimetri care fusese acolo şi i se preumblase pe trup. Nu 
ştia de ce, însă în ultima vreme începuse să-i apară mai 
des în vise. 

Pur şi simplu nu putea să fie adevărat. Văzuse flacăra, 
de asta era sigur. În plus, făcuse un plan prin care el şi 
Sonja să poată repune lucrurile pe linia de plutire. 

Până acum nu îndrăznise să deschidă ochii. Simţea o 
alinare în somn, chiar dacă era de-acum treaz de-a binelea. 
Era un risc mare ca, de cum deschidea ochii, adevărul dur, 
rece, să stea scris pe o placă drept în faţa sa. In cele din 
urmă, sunetul telefonului nu i-a mai lăsat nicio portiţă de 
scăpare. 

— Unde mama dracului ai fost? 

Era Tomas Persson. 

— Ce vrei să zici? S-a întâmplat ceva? 

Fabian s-a ridicat în capul oaselor. 

— S-a întâmplat? Pe ce planetă trăieşti? Diego Arcas, ţi-l 
aminteşti? 

Aşa e, şi-a zis Fabian, observând că Niva nu mai era 
acolo. Dacă într-adevăr a fost acolo. Da, a fost, era sigur de 
asta. Aşa cum era sigur că el a fost gol puşcă, în ciuda 
faptului că se culcase fără să-şi scoată hainele, însă acum 
le avea iar pe el. Sau nu? 

— Markus şi Inger sunt făcuţi foc pe tine şi au depus o 
plângere, a continuat Tomas. 

— O plângere pentru ce? 

Fabian simţea cum îl ia durerea de cap şi s-a trudit să se 
dea jos din pat. 

— Că ai dormit prea mult. Ce ştiu eu. Treaba e că, 
evident, acolo s-a întâmplat chestia cea mai nasoală 
înainte ca echipa de intervenţie să dea năvală, pentru că, 

după ce au făcut-o, în cele din urmă, Arcas zăcea acolo pe 
scenă, sângerând ca un porc înjunghiat. 

Fabian a încercat să dea un înţeles torentului de cuvinte 
pe când mergea pe hol spre baie şi se uita după Niva. 

— Acum ar trebui să întrebi de ce sângera ca un porc 
înjunghiat. 

— Tomas, n-am timp pentru asta. 

Fabian a intrat în baie şi şi-a dat cu apă pe faţă. 

— La naiba, ce enervant eşti! Cum eu şi Jarmo n-am fost 
în club să vedem ce s-a întâmplat, am luat legătura cu 
spitalul în care a fost internat Arcas. 

— Şi? Aţi primit un răspuns? 

— Îi lipseşte un ochi. 

— Cum adică, îi lipseşte un ochi? 

Fabian s-a şters cu prosopul. 

— Să mă ia naiba dacă ştiu. Cineva trebuie să i-l fi luat. 
Şi bănuiala mea este că a fost careva dintre... 

— Fete. 

— Exact! Te-ai trezit, în sfârşit. 

— Ştii dacă a fost arestată toată lumea? 

— Nu ştiu. Dar, practic, e plin aici de boarfe. 

— Zău, la sediu? 

— Da, sunt interogate cu ajutorul unor poliţişti din alte 
secţii şi al unor traducători. Câteva dintre ele nu vorbesc 
nici măcar... 

— Tomas, ascultă-mă acum. E important, a zis Fabian, 
dându-şi cu deodorant pe sub cămaşă. Tu şi Jarmo trebuie 
să aveţi grijă ca absolut toate să fie puse în cătuşe. Niciuna 
n-are voie să plece. Pricepi? Niciuna. 

A ieşit în grabă din baie şi a văzut-o pe Sonja venind pe 
hol. 

— Şi cum naiba vrei să facem asta? Hoglund clocoteşte 
deja şi n-o să fie de acord să... 

— Am eu grijă de el. Tomas, trebuie să plec. 

— Dar... 

— Fă ce ţi-am zis! Fabian a închis, a încercat să se 
calmeze şi s-a dus spre Sonja, nesigur dacă ar trebui sau 
nu s-o îmbrăţişeze. Bună, iubito. 

— Nu capăt o îmbrăţişare? 

— Sigur că da. Doar că nu ştiam dacă... A tăcut şi a 
cuprins-o în braţe. Uite, sunt în mijlocul unui caz şi, de 
fapt, tocmai plecam. 

— Sigur, nicio problemă, a încuviinţat ea din cap. Doar o 
să iau nişte haine şi o să fac ultimele cumpărături de 
Crăciun. Dar vii diseară, da? 

Fabian s-a uitat la ea fără să spună nimic. Nu-şi dorea 
nimic mai mult decât să promită că merge să petreacă 
Crăciunul aşa cum plănuiseră. Şi poate că totul va merge 
bine de data asta. Că Aisha Shahin era deja în arest şi 
atunci nu i-ar mai rămâne decât să-l pună pe Edelman în 
faţa dovezilor şi să-l facă să înţeleagă că nu are de ales şi 
trebuie să arunce la gunoi vechea investigaţie. Dar făcuse 
deja prea multe promisiuni pe care nu le-a îndeplinit. 

— Bine, am înţeles. 

— Sonja... _ 

— Fabian, e în ordine. Înţeleg că eşti prins cu un lucru 
despre care nu poţi să vorbeşti, însă ar fi frumos dacă ai 
putea să vii să petreci Crăciunul cu noi. 

— Nu-mi doresc decât să vin, dar... 

— Şi ceea ce am spus sâmbătă. M-am gândit mult şi... 

Ea s-a uitat în altă parte. 

Acum e acum, şi-a zis Fabian. Şi-a adunat destulă putere 
ca să spună că vrea să ne despărţim. Şi poate că era exact 
ceea ce ar trebui să facă. Poate că însuşi visul din noaptea 
trecută, sau poate că n-a fost vis, dovedea că flacăra s-a 
stins de tot. Că relaţia lor e moartă şi trebuie să fie 
îngropată înainte să putrezească prea tare. 

— Dacă tu vrei, şi eu vreau. 

Ea l-a privit din nou în ochi. 

Fabian a simţit că-i revin forţele şi a încercat să spună 
ceva. 

— Stai, n-am terminat. Când se isprăvesc toate astea. 
Când ai încheiat orice o fi ceea ce faci, vreau s-o luăm de la 
capăt. Adică s-o luăm de la capăt cu adevărat. 

Fabian s-a aplecat şi a sărutat-o. Simţea că-i răspunde 
pentru prima dată după mult timp. Că doreşte şi este 

pregătită să le mai acorde o ultimă şansă. Dar apoi buzele 
ei s-au încordat şi limba s-a retras. 

— Cum să nu fie omul un pic gelos. 

Fabian s-a răsucit fulgerător şi a văzut-o pe Niva venind 
din living, complet îmbrăcată. 

— Trebuie să fii Sonja. Eu sunt Niva Ekenhielm. 

I-a întins mâna. 

— Ştiu cine eşti, a zis Sonja, fără să se uite măcar la 
mâna ei. În schimb, nu ştiu ce faci aici. 

— Mă ajută în investigaţie. Am lucrat zi şi noapte, a zis 
Fabian, întrebându-se ce să spună mai departe. 

— Îmi cer scuze, nu voiam să vă întrerup. Niva s-a întors 
spre Fabian. Tomas a sunat şi mi-a spus de teoria ta şi 
cred că se nimereşte. Se pare că Diego Arcas a avut o 
cicatrice adâncă pe corneea stângă, la mijloc şi a fost 
câţiva ani pe o listă de aşteptare pentru transplant, după 
care a renunţat. 

Fabian a încuviinţat foarte tăios, ca să-i arate că trebuie 
să aştepte. 

— Ceea ce se potriveşte cu informaţia noastră că Semira 
Ackerman a avut probleme la ochiul drept, a continuat 
Niva, întinzându-i o foaie de la imprimantă. 

— Da, dar... Cred că o să plec, a zis Sonja, încercând să 
se întoarcă spre uşă. 

— Nu, stai, aveai de gând să iei nişte haine, a zis Fabian. 
Şi n-ar trebui să stai la o cafea, sau aşa ceva? 

Sonja s-a uitat la ei, şi-a încleştat dinţii şi a făcut semn 
cu capul că nu, apoi a ieşit din apartament. 

— Vai de mine, sper că nu-i supărată, a zis Niva. 

Fabian s-a răsucit, a privit-o drept în ochi şi a încercat 
să înţeleagă ce se petrecea în mintea ei. Dacă s-a 
întâmplat cu adevărat ceva între ei. Dacă zâmbetul ei 
neutru trebuia să fie interpretat, sau nu făcea decât să se 
joace cu el. Poate că acel zâmbet era doar schadenfreude 
că îl vede bâjbâind cu atâta disperare după răspunsuri. 
Însă ultimul lucru pe care avea de gând să-l facă era să se 
umilească şi mai mult şi să întrebe. 

Prefera să plutească în continuare în nesiguranţă. 

Până acum lucrurile merseseră în cea mai mare parte 
după voia ei. În afară de câteva piedici mărunte, care 
fuseseră toate  depăşite, numai chestiunea maşinii 
ministrului justiţiei nu era rezolvată. Poliţia daneză o 
găsise pe fundul apei în portul Helsingar. Dar din cine ştie 
ce motiv, legătura între cele două ţări încă nu fusese 
făcută. Era doar o chestiune de timp până ca poliţia de 
ambele părţi ale graniţei să pună lucrurile cap la cap şi să 
înceapă să comunice între ele. Atunci ar descoperi, în cele 
din urmă, ce se ascunde sub suprafaţă, iar Gidon Hass ar 
deveni o amintire îndepărtată. 

Cu siguranţă, într-o lume ideală, ea ar fi deja în maşina 
închiriată, pentru ultima oară în drum spre aeroportul 
Arlanda, cu părţile care îi fuseseră furate lui Efraim 
aşezate în gheaţa din valiza etanşă. 

Ba chiar spera ca, odată trecută de punctul de control, 
să aibă timp să sărbătorească bând un pahar de şampanie. 
Nu mai băuse niciodată şi nici măcar nu era sigură că o să- 
i placă. Dar o merita, de vreme ce bătuse atâta drum până 
la linia de sosire, chiar dacă avea să fie ultimul său pahar. 

În loc de asta, stătea cu cătuşe la mâini pe un scaun din 
sediul poliţiei. 

Nu putea interpreta asta altfel decât ca pe o piedică 
serioasă. 

Şi totuşi, nu era deloc îngrijorată. Pur şi simplu nu luase 
în calcul riscul ca poliţia s-o aresteze şi pe ea. Din fericire, 
plănuise cum să se descurce într-o astfel de situaţie. Un 
plan pe care ar fi preferat să-l evite, însă acum nu-i mai 
rămânea decât să-l pună în aplicare. 

Polițistul din echipa de intervenţie care o arestase în 
curte a înghiţit pe nemestecate povestea ei. l-a spus că a 
reuşit să se desprindă de restul grupului şi a stat ascunsă 
în conducta de aerisire. El a încercat s-o liniştească, 
spunând că nu mai trebuie să se teamă. Apoi a condus-o la 
microbuz, unde s-a amestecat cu celelalte fete. 

Acum arăta exact la fel ca celelalte victime, iar polițistul 
ras neglijent care şedea în faţa ei mirosea a mucegai şi 
părea să n-aibă habar de nimic. Ea i-a dat răspunsurile 
aşteptate şi el le-a notat conştiincios, cu un scris lăbărţat. 

Altfel stăteau lucrurile cu Fabian Risk, care o 
surprinsese deja o dată sau de două ori. Din senin, unul 
dintre colegii lui a năvălit în încăpere şi a încătuşat-o de 
scaun. N-a recunoscut-o. De fapt, nimeni nu părea s-o 
recunoască, deşi fusese acolo de nenumărate ori în ultimul 
an, spălând coridoarele, curăţându-le birourile şi golindu- 
le coşurile de gunoi. Dar curând avea să vină Fabian, şi el 
nu va fi la fel de uşor de manevrat. 

Şi totuşi, era bucuroasă că l-a lăsat în viaţă şi a plecat 
din apartamentul dezafectat înainte să ajungă el. In cele 
din urmă, el sau poate poliţista aceea daneză avea să lege 
între ele toate indiciile. Dacă nu acum, atunci de îndată ce 
avea să se uite în computerul ei. S-a întrebat dacă nu 
cumva ar trebui să fie mai îngrijorată decât era de fapt. 
Planul atârna de un fir de păr, dacă era să fie sinceră. Nu 
doar unul, ci mai multe lucruri puteau s-o ia razna. 

Însă avea senzaţia că acum aproape că nu mai contează. 
Ca şi cum ar fi aruncat o privire în viitor şi ar fi ştiut că 
totul o să iasă bine. Ce-i drept, era împotriva oricărei 
raţiuni şi, în multe privinţe, ea prefera întotdeauna să fie 
pregătită pentru orice eventualitate. Dar se simţea deplin 
liniştită şi era convinsă că Dumnezeu, care îi stătuse 
alături pe tot drumul, n-avea s-o lase baltă la sfârşit. S-a 
lăsat pe spătar şi a închis ochii. 

Acum era aproape. 

Mai aproape decât ar fi visat vreodată. 

În fiecare an, în ultima zi lucrătoare înainte de Ajunul 
Crăciunului, Herman Edelman şi restul conducerii se 
adunau la Stadhuskăllaren* pentru un prânz de Crăciun 
prelungit. Era o tradiţie care în ultimii ani ajunsese să fie 
atât de înrădăcinată, încât nici măcar o operaţiune 
importantă, ca aceea împotriva lui Diego Arcas, nu-i putea 
face s-o încalce. 

De fapt, Fabian n-avea timp. Dacă se dovedea că Aisha 
Shahin era una dintre fetele luate în detenţie de la Black 
Cat, în niciun caz nu puteau să rişte să le scape din mână. 
Dar ca s-o poată reţine oficial, s-o interogheze şi să ceară 
să fie închisă avea nevoie de aprobarea lui Edelman. Ceea 
ce însemna că trebuia să-şi pună toate cărţile pe masă, 
oricât ar fi vrut să evite asta. Dar n-avea încotro. Fără 
aprobare, nu puteau decât să-i dea drumul. 

După ce a traversat podul Stadhus, a luat un viraj strâns 
la stânga, peste banda opusă, silind plugul de zăpadă să 
intre pe traseul bicicletelor, şi a parcat în mijlocul 
trotuarului lat din faţa Stadhus. Cu toate că era miezul 
zilei, lumânările exterioare de bun venit ardeau deja în faţa 
uşii restaurantului de pe latura de est a clădirii. 

I-a găsit în partea din spate a unui separeu, sub o arcadă 
de piatră şi, judecând după zgomot, reuşiseră deja să tragă 
la măsea, nu glumă. Erau acolo comisarul Bertil Crimson şi 
procurorul Jan Bringâker, precum şi Anders Furhage de la 
SePo. Lângă el stătea Eva Gyllendal, şefa poliţiei din 
Stockholm. Grupul fusese lărgit cu Ingrid Branten, şefa de 
cabinet a ministrului justiţiei. Deloc surprinzător, ea stătea 
lângă Herman Edelman, şi Fabian nu putea decât să 
presupună că cei doi fuseseră des în contact în ultima 
vreme. 

— Fabian! a izbucnit Edelman când l-a văzut. Credeam 
că eşti acasă, făcând turtă dulce! 

— Curând. Dacă putem vorbi un pic. 

— După cum vezi, sunt cam ocupat aici. Nu poate să mai 
aştepte? 

— Din păcate, nu. Dar, dacă te poţi ridica de la masă, o 
să discutăm aici. 

Fabian a aşteptat ca ceilalţi să întrebe despre ce este 
vorba, însă nimeni n-a spus nimic. 

În cele din urmă, Edelman a spart tăcerea cu un oftat 
nemulţumit. 

— Se pare că trebuie să vă descurcaţi fără mine un pic. 
Dar mă întorc repede. 

Şi-a ridicat paharul de tărie, l-a golit şi s-a ridicat. 

S-au dus la o masă goală, ceva mai departe şi, înainte să 
apuce să se aşeze, vocile celorlalţi reveniseră la nivelul 
dinainte. 

— Deci? Despre ce-i vorba? a zis Edelman, pe un ton 
care dădea de înţeles clar că n-are chef să piardă timpul cu 
flecăreală. 

— Există şansa să fi arestat adevăratul făptaş şi acum 
am nevoie de acordul tău ca să... 

— Scuze, dar credeam că am terminat cu asta. 

— Da, oi fi crezut. Însă e evident că n-am terminat. 

— Dă-mi voie să hotărăsc eu asta. 

— Herman, ştiu că Grimâs s-a făcut vinovat de 
cumpărarea unui organ pe piaţa neagră şi ştiu că tu eşti 
cel care l-ai ajutat să ia legătura cu ambasada şi, prin 
extensie, cu patologul Gidon Hass. 

— Grimâs nu s-a făcut vinovat de nimic. 

— Nu? Aşadar, cum numeşti tu cumpărarea unui nou 
ficat pe piaţa neagră? 

a În primul rând, în Israel nu era ilegal în acel moment. 
În al doilea rând, nu pot să înţeleg de ce un om ar trebui să 
se simtă vinovat pentru că vrea să trăiască? Cine n-ar face- 
0? Cine nu şi-ar dori să mai tragă o dată aer în piept şi să 
se agaţe de visul nemuririi? Edelman i-a făcut semn 
ospătarului, care ducea pe o tavă pahare cu tărie, şi a luat 
două. [i-e uşor să faci pe viteazul. N-ai ajuns nici la 
jumătatea vieţii şi, chiar dacă eşti deplin conştient că într-o 
bună zi toate astea se vor sfârşi, îţi trăieşti viaţa ca şi cum 

ar fi veşnică. Dar îţi jur că, odată ajuns la vârsta mea, totul 
se schimbă, şi unii dintre noi devin mai disperaţi decât 
alţii. Nu l-aş descrie pe niciunul dintre ei ca vinovat. În 
orice caz, nu până ce n-aş fi eu însumi pus în faţa alegerii. 

— Dacă crezi că nu-i mare lucru, de ce te-ai străduit atât 
de mult să ascunzi adevărul? 

Edelman a părut complet năucit timp de câteva secunde, 
după care pe faţă i-a înflorit un zâmbet şi a izbucnit în râs. 

— Young Padawan. Taught you well, I have.” A împins 
spre Fabian unul dintre pahare şi l-a înălţat pe celălalt. 
Noroc. 

Fabian a luat paharul, l-a ridicat - de data asta n-avea de 
gând să facă greşeala de a refuza - şi l-a golit dintr-o 
înghiţitură. Avea nevoie de tot ajutorul pe care-l putea 
obţine. 

— Ştii, e amuzant. Am impresia că mă văd într-o oglindă 
când mă uit la tine. În afară de barbă şi de burtă, pe care 
le aveam deja la vârsta ta, nu-i mare deosebire între noi. 
Atunci eram convins că toate cazurile trebuie să fie 
rezolvate. Nu-mi păsa câte resurse sunt necesare sau care 
sunt consecinţele. Pentru mine, adevărul era mai presus de 
orice şi merita întotdeauna preţul plătit. De-abia mai târziu 
am ajuns să văd cât de mult greşeam. Aşa-numitul adevăr 
nu este, de fapt, nimic altceva decât o himeră, şi căutarea 
lui permanentă m-a costat tot ceea ce însemna cu adevărat 
ceva pentru mine. Pentru mine mult prea târziu. Însă nu şi 
pentru tine. la asta ca pe un sfat bun. 

— Ai ştiut tot timpul că Kremph e nevinovat. Şi că 
altcineva e în spatele tuturor lucrurilor, cineva care nu 
terminase nici pe departe. Şi totuşi, ai îndreptat 
investigația în direcţia greşită ca să te aperi pe tine şi 
propria implicare. Dacă n-ai fi fost tu, am fi putut să-i 
salvăm pe Adam Fischer şi pe Semira Ackerman. Şi ai 
pretenţia să primesc sfaturi de la tine. Rahat! 

— Fabian, poţi să te burzuluieşti cât pofteşti. N-are nicio 
importanţă. Făptaşul e arestat şi a murit. Cazul este închis 


% „Tinere Padawan. Bine pe tine am şcolit.” Se referă la Padawanii din 
Star Wars. 

şi ne pregătim să plecăm în concediu. Şi oricât de mult ai 
vrea, acum nu poţi face nimic în această privinţă. Nimic. 
Crăciun fericit! 

Edelman s-a ridicat şi a dat să plece. 

— Stai să închid uşa. 

Edelman s-a oprit şi s-a răsucit înapoi spre Fabian, care 
şedea încă la masă, cu mobilul în mână. 

— Să nu-mi Spui că iar e vorba de afurisita aia de 
scurgere de informații. 

— Din păcate. 

— Cu alte cuvinte, documentul încă lipseşte. 

— Nu, dar... 

— Ştiam eu. Este exact lucrul care mă îngrijora. Am 
simţit-o. N-ar fi trebuit să accept să particip... 

Fabian a oprit înregistrarea conversaţiei dintre Edelman 
şi Grimâs şi a lăsat telefonul din mână. 

— Am terminat când zic eu că am terminat. 

Edelman s-a uitat la telefonul de pe masă. 

— Aşadar, Niva e din nou în echipă. Interesant. 
Întotdeauna a avut o slăbiciune pentru tine. Dar presupun 
că-ţi dai seama că asta n-o să ţină la tribunal. Ca să nu mai 
spunem că este un delict. 

— Poţi să-mi faci raport, dacă vrei. Însă mai întâi vreau 
să te aşezi la loc, a zis Fabian, băgând telefonul în 
buzunar. 

Edelman s-a aşezat şi l-a privit pe Fabian în ochi. 

— Ce vrei să fac? 

— Să redeschizi ancheta şi să-mi dai mână liberă s-o 
conduc. Să le spui lui Markus şi lui Inger că o să am nevoie 
de o sală de interogatoriu şi să ai grijă ca mandatul de 
arestare şi restul hârtiilor să fie gata în cel mult treizeci de 
minute. Dar, având în vedere că Jan Bringâker stă la masa 
ta, nu-mi închipui că ar dura mai mult de un sfert de oră. 

Edelman avea un aer sumbru în vreme ce chibzuia şi, 
când, în cele din urmă a încuviinţat în tăcere, Fabian se 
ridicase deja şi se îndrepta spre ieşire. 

Cu toate că Fabian recunoştea, fără îndoială, pereţii de 
un alb murdar, lămpile cafenii de pe tavan care 
întotdeauna aveau cel puţin două tuburi de neon care 
pâlpâiau şi podeaua cu linoleum cenuşiu peticit, care era 
atât de ros încât nu mai putea fi curăţat, s-a oprit după 
câţiva metri şi s-a întrebat dacă nu cumva a nimerit 
altundeva. 

Sediul, de obicei liniştit şi cu un ritm destul de lent, era 
acum plin de oameni şi de chipuri noi. N-avea să fie atât de 
uşor pe cât crezuse. Până şi spaţiul său de lucru era 
ocupat de un poliţist în uniformă, care vorbea la telefon în 
vreme ce-şi curăța unghiile cu o riglă. 

Din câte vedea, Tomas şi Jarmo le încătuşaseră pe fete 
de scaunele pe care şedeau. I-au ajuns la urechi câteva 
întrebări. De unde sunt? Cum au ajuns să ia legătura cu 
Arcas? La ce anume fuseseră supuse? Dar nimeni nu părea 
să pună întrebarea cea mai importantă. Cine i-a smuls 
ochiul? În schimb, toate erau tratate ca victime ale 
traficului uman al lui Arcas, şi poate că era adevărat. Poate 
că Aisha Shahin a putut să fugă înainte ca ele să ajungă la 
sediu. 

Dar nu putea să fie sigur. Nici pe departe. Operaţiunea 
de la club fusese foarte amplă, aşa că mai exista o şansă ca 
ea să fie chiar în acest moment la sediu. Ca ea să stea 
chiar acum, dând răspunsuri credibile şi aşteptând 
momentul potrivit ca să se furişeze afară. Putea să fie 
oricare dintre femeile capturate. Imitând privirile lor 
neliniştite şi însuşindu-şi fragmente din poveştile lor. 

A dat o raită, ca să-şi dea seama câte femei sunt acolo şi 
cum arată, în vreme ce se gândea să le adune într-o 
singură încăpere şi să le studieze ochii, care ar fi arătat 
dacă una dintre ele se deosebeşte de celelalte, însă nu era 
nicio garanţie că cineva văzuse ce s-a întâmplat sau că nu 
era prima oară când se întâlneau. De asemenea, şi-a spus 
că ar trebui să le cerceteze cineva cu atenţie poveştile, iar 

Niva să verifice informaţiile pe care le-au dat, ca să afle 
care dintre ele minte. Dar asta ar lua mult timp. Mai ales 
cu toate acele bariere lingvistice. 

Timp pe care nu-l avea. 

Mai ales nu când era foarte posibil să mai existe o 
victimă, şi nu putea decât să spere că Malin Rehnberg mai 
este în viaţă. Refuza s-o vadă ca pe o victimă. N-avusese 
nimic de-a face cu traficul ilegal de organe şi, cu excepţia 
lui Kremph, care se sinucisese, ucigaşa nu făcuse rău 
niciunui nevinovat. Dar, chiar dacă era în viaţă, Malin era, 
probabil, pe undeva, legată şi îngrozită, şi era 
responsabilitatea lui s-o găsească până nu era prea târziu. 
Îi jurase lui Anders şi, dacă nu avea să reuşească, nu şi-ar 
fi putut-o ierta niciodată. 

A trecut repede prin dreptul sălii de şedinţe, care era şi 
ea transformată în sală de interogatoriu, s-a oprit, a băgat 
capul pe uşă şi, dintr-odată, toate îndoielile i-au dispărut. 
Ea şedea acolo, încătuşată de scaunul pe care îl ocupa 
Jarmo de câte ori aveau şedinţă. Habar n-avea cum arată, 
şi totuşi era sigur. Părul lung, închis la culoare. Ochii de 
un albastru-deschis. Pielea cafenie-aurie. Nu putea fi 
altcineva. Vecinul ei avea dreptate. Era extraordinar de 
frumoasă. 

S-a răsucit spre el când a intrat şi şi-a dat seama din 
ochii ei că ştie cine este. 

— Aisha Shahin? a întrebat. 

Femeia a încuviinţat. 

— Nu te-ai grăbit deloc. Aştept de mai mult de cinci ore. 

— Cum, vorbeşti suedeza? a întrebat polițistul în 
uniformă, uitându-se la hârtiile pline de însemnări. Nu eşti 
din Irak sau cam aşa ceva... 

— Poţi să arunci hârtiile alea, a zis ea, şi polițistul s-a 
întors spre Fabian cu o expresie uluită. 

— Nu-ţi face probleme. Mă ocup eu mai departe. Fabian 
s-a aşezat, surprins de purtarea ei calmă. Asta înseamnă 
că ai de gând să mărturiseşti? 

Ea arăta ca şi cum aşteptase exact această ocazie. 

Spre surprinderea lui, a încuviinţat din cap din nou. 

— Omorârea lui Carl-Eric Grimâs, Adam Fischer, Semira 
Ackerman şi, mai recent, Diego Arcas. Aşadar, recunoşti 
totul? 

— M-aş mira ca Arcas să fie mort, cu toate că ele cel 
care o merită cel mai mult. In afară de asta, răspunsul este 
da. 

— Ai răspunde la fel într-un interogatoriu oficial? 

— Dacă mă laşi mai întâi să merg la toaletă. Mă ţin deja 
de o oră şi jumătate. 

Fabian era pe cale să spună nu. Ultimul lucru pe care şi- 
l dorea era să fie de acord cu oricare cerere a ei. Insă nu-i 
putea refuza un drum la toaletă. I-a desfăcut o cătuşă, a 
desprins-o de pe scaun şi şi-a prins-o de propria 
încheietură, după care a condus-o la toaletă. 

A hotărât s-o lase să folosească toaleta pentru 
persoanele cu handicap. În primul rând, n-avea ferestre, 
spre deosebire de cele mai mari, care aveau mai multe 
cabine de WC, şi o putea încătuşa de bară. Singura 
problemă era că nu putea ajunge la uşă ca să se încuie, 
însă i-a promis că o să stea în dreptul uşii şi o să aştepte 
până termină. 

Intre timp, a profitat de ocazie ca să le trimită un SMS 
lui 'Tomas şi lui Jarmo, care probabil erau la prânz, să le 
spună că a găsit-o şi că are de gând să-i ia un interogatoriu 
preliminar. A arătat că preferă să facă asta singur, însă i-ar 
plăcea ca ei să se întoarcă după prânz cât de repede pot. 

Nicio problemă, i-a răspuns Tomas după doar o secundă 
sau două, şi Fabian a recunoscut în sinea lui că îşi 
schimbase cu totul părerea despre el. Până acum îl privea 
mai mult ca pe un armăsar tânăr şi arogant, care se 
îndoapă cu steroizi, fără urmă de capacitate analitică. La 
început, n-a putut în ruptul capului să priceapă cum de îl 
suportă Jarmo, sau, de altfel, cum a putut să-l angajeze 
Edelman. 

Insă după ultimele zile, a apărut o nouă imagine a lui. 
Sigur, era la fel de enervant. Dar, în acelaşi timp, era mai 
iute la minte şi mai concentrat decât mulţi dintre ceilalţi. 
Fabian era convins că Tomas, nu Jarmo, a fost cel care a 

avut grijă să strângă documentele anchetei, ca să nu 
dispară nimic. În plus, părea să aibă un simţ al loialității 
neobişnuit de puternic, atât faţă de ceilalţi din grup, cât şi 
în privinţa descoperirii adevărului. 

Fabian s-a uitat la ceas, nici nu mai ştia a câta oară. 
Curând aveau să fie aproape zece minute, şi a început să 
aibă senzaţia că în orice clipă o să se trezească acolo, 
ruşinat, dându-şi seama că a fost tras pe sfoară. Era ceva 
ciudat în calmul ei. Părea să semnaleze că nu mai are de 
ce să-şi facă griji. Să-i fi scăpat lui ceva? Un spaţiu prin 
care să se strecoare. O cale de ieşire care să fie atât de 
evidentă încât, privind înapoi, n-ar fi putut să priceapă 
cum de i-a scăpat. 

S-a uitat din nou la ceas. Trecuseră de-acum unsprezece 
minute şi jumătate şi, cu toate că el ar fi putut sta mult mai 
mult la toaletă, a bătut în uşă tare şi i-a ordonat să se 
grăbească. Niciun răspuns şi, chiar când bătea din nou în 
uşă, şi-a dat seama ce îi scăpase şi a smucit uşa în lături. 

Aisha Shahin atârna de cârligul de pe perete, cu 
picioarele abia atingând pământul şi braţul încătuşat întins 
spre bară. Avea gura larg deschisă şi ochii închişi, cu un 
prosop alb răsucit şi strâns în jurul gâtului. 

Fabian a intrat repede, a dat-o jos din cârlig şi a întins-o 
pe podea, lângă WC. Îi simţea pulsul, chiar dacă slab, dar 
nu mai respira. Şi-a apăsat gura pe a ei şi i-a umplut 
plămânii cu aer. Iar şi iar, până ce a tuşit şi şi-a revenit. 

— Îţi aminteşti de mine? a întrebat el, văzând, în sfârşit, 
îngrijorare în ochii ei. Chiar aşa. Nu scapi atât de uşor. A 
prins din nou una dintre cătuşe de propria încheietură şi a 
tras-o în sus. În interesul tău, sper că te-ai îngrijit de tot ce 
aveai de făcut. O să fie un interogatoriu lung. 


e 470 œ» 


108 


În mod normal, Fabian le oferea celor interogaţi cafea 
sau ceai, şi uneori chiar ceva dulce. Invăţase din 
experienţă că răspunsurile tindeau să fie mai interesante 
atunci când persoana respectivă se simţea mai relaxată. 
Dar de această dată nu i-a oferit nimic. Era încă supărat 
din cauza şmecheriei cu încercarea de sinucidere, chiar 
dacă o înţelegea. Se părea că îşi terminase misiunea şi nu-i 
mai rămăsese nimic pe lume. 

Dar el nu terminase, nici pe departe. Voia să ştie de ce. 
Ce lucru îngrozitor se întâmplase în viaţa ei, care să-i 
explice acţiunile. Voia să ştie cum îşi făcuse planurile şi 
cum gândise. Cum reuşise să depăşească toate obstacolele 
şi să fie întotdeauna cu un pas înaintea lor. Erau atât de 
multe întrebări, mult mai multe decât puteau fi puse într-o 
singură întâlnire. 

Dar acum n-a pus niciuna dintre ele. 

A pornit înregistrarea. 

— Sunt Fabian Risk. Este ora trei şi şaisprezece minute 
după-masa, pe 23 decembrie 2009. Sunt aici cu Aisha 
Shahin, care a refuzat prezenţa unui avocat. A privit-o în 
ochi. Le-ai luat viaţa lui Carl-Eric Grimăâs, Adam Fischer şi 
Semira Ackerman? 

— Da, este adevărat. 

— L-ai atacat pe Diego Arcas şi i-ai scos ochiul stâng? 

— Da, este adevărat. 

Fabian n-o slăbea din ochi, şi ea nu dădea nici cel mai 
mic semn că ar vrea să-şi întoarcă privirea în altă parte. 
Nici măcar nu era sigur că a văzut-o clipind. 

— Ai mai răpit şi alte persoane, pe care nu le-am numit 
aici, şi acum le ţii prizoniere? 

— Da, este adevărat. 

— Ne poţi spune numele lor? 

— Sofie Leander şi colega ta, Malin Rehnberg. 

— Aşadar, trăiesc încă? 

— În orice caz, până acum. 

— Ce ai făcut cu ea? 

— Care dintre ele? 

— Malin Rehnberg. 

— Hai să începem cu Sofie. Malin probabil că e încă 
adormită, şi câtă vreme doarme nu e în primejdie. 

Fabian s-a gândit la ce ar putea să însemne asta, însă a 
hotărât să nu insiste pe moment. 

— Bine. Sofie Leander. Ce organ ai luat de la ea? 

— Rinichiul stâng. 

— Şi de ce ai făcut asta? 

— Nu era alei. 

— Dar al cui era? 

— Al lui Efraim. 

— Şi cine este Efraim? 

De-abia atunci privirea ei a şovăit, şi a văzut-o că înghite 
în sec. Ea îşi cântărea cu grijă cuvintele. 

— A fost un bărbat... un bărbat pe care l-am iubit mai 
mult ca orice pe lume. 

— Era soţul tău? 

Ea a făcut semn că nu şi şi-a şters ochii cu mâinile 
încătuşate. 

— Microfonul nu înregistrează decât sunetele, aşa că 
repet întrebarea. Era soţul tău? 

— Nu. 

— Iubitul? O rudă? 

— Nu. 

— Dar îl iubeşti. Mai mult ca orice pe lume? 

— Da. E aşa de greu de înţeles? 

— Depinde ce înţelegi prin „greu”. E doar un pic... Cum 
să-i zic? Un pic... 

— Se pare că n-ai iubit niciodată pe cineva atât de mult. 

L-a privit drept în ochi. 

Fabian a pierdut şirul gândurilor şi şi-a dat seama prea 
târziu că acum el era cel care privea în altă parte. Nu se 
gândise până acum că interogatoriul ar putea să decurgă 
aşa. Se pregătise pentru o luptă grea, şi iată că şedea 
acolo cu un făptaş care mărturisea totul cu o ridicare din 
umeri. 

— Toate organele pe care le-ai luat, a continuat el, 
încercând să reia direcţia interogatoriului. li aparţineau lui 
Efraim? 

— Da, este adevărat. 

— Şi această Sofie Leander trăieşte încă? 

— Ai mai întrebat asta. 

— Unde o ţii? 

— Într-un loc sigur. 

— Repet întrebarea: Unde o ţii? 

— Pot să-ţi arăt cum să ajungi acolo. 

— Aş prefera să-mi spui. 

— O să repet răspunsul: Pot să-ţi arăt cum să ajungi 
acolo. Cealaltă variantă e s-o găseşti singur, şi e aproape 
sigur că nu va mai fi în viaţă. 

— Aşadar, refuzi să-mi spui unde este? 

— Ai înţeles bine. 

Hotărâseră să implice doar cel mai mic număr de 
persoane şi cât mai puţini posibil din exterior, ca să nu 
piardă timp preţios. În plus, cei mai mulţi dintre poliţiştii 
care erau la serviciu se ocupau de urmările raidului de la 
Black Cat. 

Aşadar, convoiul de maşini era alcătuit doar din trei 
vehicule şi mergea printr-un Stockholm atât de golit de 
trafic, încât dădea impresia că li se crease un culoar. Era 
seara dinainte de Ajunul Crăciunului, şi cei mai mulţi 
oameni luaseră foarte în serios avertismentul că în timpul 
nopţii va fi un viscol cumplit şi plecaseră mai devreme 
decât era normal la rudele de la ţară. Restul păreau să 
stea acasă. 

Fabian era la volan, cu Aisha Shahin aşezată lângă el, pe 
scaunul pasagerului. Avea şi mâinile, şi picioarele în 
cătuşe, iar centura de siguranţă era trecută pe sub lanţul 
cătuşelor de la mâini, ca nu cumva să-i dea prin cap să se 
arunce din maşină. Fabian ţinea legătura în direct cu 
Tomas şi Jarmo, care erau în maşina din faţa sa, şi cu 
paramedicii din ambulanţa din spate. Dar n-au fost 
schimbate multe vorbe. Nici măcar Tomas, care altfel era 
vorbăreţ, n-a spus mai mult decât era absolută nevoie. Toţi 
erau foarte concentrați, ca şi cum ar fi fost cu totul 
absorbiți de închipuirea a ceea ce erau pe cale să vadă. 

— Ia-o la stânga la semafor, a zis Aisha Shahin, privind 
drept înainte. 

— La stânga la semafor, a repetat Fabian în microfon 
pentru Jarmo, care a trecut pe banda din stânga şi a cotit 
pe Drottningsholmsvăgen, îndreptându-se spre vest. 

Indicaţiile au continuat şi i-au dus peste podul Väster şi 
Hornstull şi mai departe, pe E4 spre sud şi, cu toate că n- 
avea rost şi n-ar fi schimbat rezultatul, Fabian nu putea să 
nu încerce să-şi imagineze unde mergeau. 

Nici măcar când au ieşit de pe autostradă, au trecut 
peste un pod şi au mers mai departe pe Alvsjovâgen nu i-a 

picat fisa. De-abia după câţiva kilometri, când au intrat pe 
Magelungsvăgen, după un sens giratoriu, Fabian şi-a dat 
seama. Mai fuseseră acolo cu mai puţin de o săptămână 
înainte. 

Insă Tomas a fost cel care a spus-o cu voce tare. 

— Probabil că i-au făcut o reducere pentru că a închiriat 
mult spaţiu. 

Acum vedea turnul ca un far, luminat, de pe dreapta, şi 
după un minut au intrat în parcarea pustie din dreptul 
depozitului Shurgard din Hogdalen. 

Fabian a încercat să pună lucrurile cap la cap. Ea îi 
dusese în locul în care l-au găsit pe Adam Fischer legat şi 
mutilat pe o masă acoperită cu folie de plastic. Nu încăpea 
îndoială că Hillevi Stubbs trecuse cu aspiratorul peste 
fiecare centimetru pătrat din compartimentul de 
depozitare, în căutare de indicii. Şi totuşi, era evident că îi 
scăpase ceva. Sau poate că ea îi ducea dinadins într-o 
direcţie greşită? 

— Bine, se pare că am ajuns, le-a spus Fabian celorlalţi. 
Aruncaţi o privire rapidă şi ridicaţi toate probele. Noi 
aşteptăm în maşină. 

— All right, a zis Tomas, şi Fabian l-a văzut cum coboară 
din maşina din faţă, verificându-şi pistolul. 

— Eu o iau la stânga, tu ia-o la dreapta, a zis Jarmo, 
mergând grăbit spre clădire ca o umbră. 

După douăzeci de minute, Fabian a primit semnalul că 
nu e nimeni acolo, a desfăcut centura de siguranţă a Aishei 
Shahin şi a ajutat-o să coboare din maşină. Aşa cum fusese 
previziunea, zăpada începuse să se cearnă. Aisha Shahin s- 
a cutremurat de frig în rochia ei subţire şi pe pantofii cu 
toc. Nu fusese destul timp ca să-i dea alte haine, însă 
Fabian a găsit în portbagaj o pătură şi i-a pus-o pe umeri. 

S-au dus până la Jarmo, care cerceta cele două truse de 
scule ale lui Hillevi Stubbs. Când a terminat, le-a închis, a 
luat câte una în fiecare mână şi le-a făcut semn cu capul că 
e gata. 

— Bine, să mergem mai departe, a zis Tomas, care se 
uita tot timpul în jur, cu pistolul scos, în vreme ce Aisha 

Shahin îi conducea spre intrare. 

Nu se deplasau repede. Pantofii cu toc nici că puteau fi 
mai nepotriviţi pe zăpada îngheţată. În plus, lanţul de la 
picioare nu-i permitea să facă paşi mari. Dar, după ce au 
ajuns la uşă, ea a introdus codul, care a făcut uşa să se dea 
într-o parte şi a aprins lămpile fluorescente de pe tavan. 
Tomas a intrat ca să verifice interiorul clădirii, în vreme ce 
ceilalţi au aşteptat până s-a întors, după câteva minute, 
dându-le semnalul că pot intra. 

Înăuntru au fost înconjurați de aer cald şi Fabian a auzit 
cum porneşte motorul electric din spatele lor, închizând 
uşa şi lăsând afară iarna. S-a uitat în jur, dar n-a putut să- 
şi dea seama dacă iese ceva în evidenţă faţă de ultima dată 
când fusese acolo. 

Cu lanţul de la picioare târşâind pe podea, Aisha Shahin 
ia condus dincolo de holul mare, direct spre 
compartimentul în care îl găsiseră pe Fischer. Chiar într- 
acolo se îndreptau? Întrebările i se buluceau în minte. Dar 
ştia că n-are rost să le pună. Oricum, ea n-avea să-i dea 
răspunsurile de care avea nevoie. Când lanţul nu s-a mai 
auzit, în sfârşit, se aflau la doar câţiva metri de 
compartimentul peste care era încă pusă banda poliţiei. In 
uşă era o gaură mare, acoperită temporar de o bucată de 
placaj. 

— Dă deoparte banda şi placajul, i-a spus Jarmo lui 
Tomas. 

— Ar fi mai uşor dacă ia cheia care e acolo, sus, a zis 
Aisha, arătând cu capul spre învelişul cablului care se 
întindea deasupra uşii-rulou peste toate compartimentele. 

Tomas s-a răsucit spre Fabian, nedumerit. Fabian s-a 
gândit, dar nu vedea nicio problemă, aşa că a încuviinţat, 
iar Tomas s-a urcat cu un picior pe un extinctor şi cu 
celălalt pe cutia încuietorii electronice a compartimentului 
şi a sărit imediat jos, ţinând în mână un pătrăţel de plastic, 
violet. L-a întins spre încuietoare. Însă nu s-a întâmplat 
nimic, în afară de faptul că s-a aprins o lumină roşie. 

— Nu funcţionează. 

Tomas s-a răsucit spre ceilalţi. 

— Lasă-mă pe mine. 

Aisha a întins mâinile încătuşate. 

Tomas nu era sigur, dar i l-a întins după ce Jarmo şi 
Fabian au dat din cap. Ea a pornit cu paşii mici, încătuşaţi. 
Însă nu spre încuietoarea acelui compartiment. S-a 
îndreptat spre cel de alături. Fabian nu înţelegea ce se 
petrece, şi de-abia când ea a pus cheia în dreptul 
încuietorii şi a format un cod din patru cifre i-a dat prin 
cap că ea închiriase şi compartimentul alăturat. O altă 
victimă zăcuse tot timpul acolo, la doar câţiva metri, de 
cealaltă parte a peretelui de oţel. 

După aceea totul s-a petrecut forte repede. 

A pornit un motor electric şi uşa a început să se ridice în 
faţa lor. În acelaşi timp, Aisha s-a aruncat la podea. Înainte 
să aibă cineva timp să reacționeze, s-a rostogolit pe sub 
uşă, care deodată a început să coboare. 

— Ce mama dracului! a strigat Tomas, încercând să 
oprească uşa să coboare complet. Zău aşa! 

Dar era prea târziu, şi curând uşa era din nou închisă. 

— Hei! Bună treabă, băieţi! Tomas s-a uitat la ceilalţi. Ce 
naiba facem acum? 

— Intrăm, fireşte, a zis Jarmo, a deschis una dintre 
trusele cu scule, i-a aruncat o pereche de ochelari de 
protecţie şi un flex cu baterii lui Tomas, care a atacat uşa, 
şi pe dată au început să sară scântei, care ricoşau din 
podea. 

— Fabbe, ce naiba mai aştepţi? Du-te să vezi dacă nu-i 
vreo ieşire prin spate. Eu mă ocup de celălalt 
compartiment. 

Jarmo a smuls placajul şi a dispărut prin gaura din uşă. 

Însă Fabian nu s-a clintit. Presimţea deja ce face ea de 
cealaltă parte a uşii. Dar nu voia să le spună celorlalţi. In 
schimb, unul dintre paramedici a pornit repede de-a lungul 
şirului de compartimente. 

— Nu e în ăsta, a zis Jarmo când s-a întors din 
compartiment. 

— Nu e nici în spate, a zis paramedicul, care li s-a 
alăturat. Nu sunt decât alte coridoare şi alte 

compartimente. Locul ăsta pare nesfârşit. 

— Bine. Ştim, în orice caz, că n-a fugit mai departe, a zis 
Jarmo, uitându-se la Tomas, care era acum la jumătate cu 
flexul. 

— Ce credeți că face acolo? a întrebat celălalt 
paramedic. Distruge dovezi? 

— Cine ştie? Jarmo a ridicat din umeri. Avem deja mai 
multe dovezi decât ne trebuie ca să fie condamnată. 

— În plus, deja a recunoscut totul, a zis Fabian. 

După încă şase minute, Tomas a oprit flexul şi s-au dus 
la uşă cu pistoalele scoase. În vreme ce aşteptau, niciunul 
n-a scos vreun cuvânt. Era ca şi cum nu puteau trece peste 
şocul celor întâmplate. 

— Vrea cineva să între primul? a întrebat Tomas. 

Fabian s-a aplecat şi a păşit înăuntru cu cea mai mare 
grijă, ca să nu se taie în marginile ascuţite. 

Ea ar fi putut să fie lipită de uşă, pregătită să-l atace cu 
un cuţit sau altă armă. Sau gata să-l ia ostatic, ca garanţie 
a eliberării. Dar pe Fabian nu l-a întâmpinat nicio 
ambuscadă sau vreun cuţit pus la gât. In loc de asta, a 
văzut exact ceea ce se aştepta. 

— Nu-i nicio primejdie. Puteţi intra, a strigat spre ceilalţi 
şi s-a dus spre unul dintre colţurile compartimentului. 

Ea stătea, împuţinată şi înfrântă, cu picioarele desfăcute 
cât de mult îi permitea lanţul. Rochia i se ridicase, arătând 
că nu poartă chiloţi, iar părul castaniu-auriu îi acoperea pe 
alocuri faţa. Seringa era încă înfiptă în scobitura unui cot, 
dovada faptului că el avusese dreptate. 

Jarmo susţinuse că ea n-avea pe unde să fugă. Dar era 
exact ceea ce făcuse Aisha Shahin. Fabian reuşise să-i 
zădărnicească prima încercare. Însă de această dată 
reuşise să meargă până la capăt, şi acum era atât de 
departe, încât nimeni nu mai avea s-o aresteze vreodată şi 
s-o condamne. 

Ceilalţi au intrat pe rând şi s-au uitat peste umărul lui, 
punând întrebările prevăzute. El a încuviinţat din cap, dar 
nici Tomas, nici Jarmo nu păreau să-l creadă. S-au 
strecurat pe lângă el şi au văzut că trupul încă este cald, 

aşa că au început să-i caute pulsul şi i-au verificat 
respiraţia. Convins de ceea ce aveau să descopere, le-a 
întors spatele şi s-a dus la masa acoperită cu folie de 
plastic, aflată sub lampa puternică, unde Sofie Leander era 
legată, în halatul ei de spital însângerat. 

Avea prins de gură cu bandă adezivă un tub de 
alimentare. La un braţ avea perfuzie, iar celălalt era 
conectat la un aparat de dializă care zumzăia. Părul 
murdar îi era lipit de fruntea transpirată şi, în afară de 
cearcănele profunde de sub ochii închişi, faţa îi era la fel 
de albă ca a unei păpuşi de porțelan. Dacă n-ar fi fost 
mişcarea abia perceptibilă a pieptului şi pulsaţia slabă de 
sub degetele lui, ar fi presupus că au ajuns prea târziu. 

— Ce ştim despre ea? 

Jarmo stătea alături de el, lângă masă. 

— Până acum, nimic în afară de faptul că o cheamă Sofie 
Leander şi că i-a scos rinichiul, care a fost cumpărat ilegal. 
Fabian a ridicat cu grijă halatul de spital şi, judecând după 
sângele de pe bandajul înfăşurat de câteva ori în jurul 
mijlocului, se părea că rana se întinde din interiorul 
şoldului în sus, pe o parte. Dar Niva se ocupă de asta şi... 

A fost întrerupt de semnalul scos de telefonul său. S-a 
uitat la ecran şi nu s-a putut împiedica să se întrebe dacă 
nu cumva trăgea cu urechea, cumva, la ce vorbeşte el. 

— Uite... a continuat şi a citit repede mesajul. Bun, s-a 
născut în 1969 şi a fost pe o listă de aşteptare pentru 
transplant din 1993 până în 1998. Cândva, în acest 
interval, trebuie să fi ieşit de pe listă şi a părăsit Suedia, 
stabilindu-se în Israel, şi s-a întors abia vara trecută, 
împreună cu soţul ei, Ezra Leander. Şi de atunci încoace n- 
a mai avut de-a face cu sistemul de sănătate suedez decât 
pentru amenoree, consultaţii ginecologice generale şi 
examinarea ovarelor. 

— Ce e amenoreea? a zis Tomas. 

— Absența menstruației, a zis unul dintre paramedici, 
care tocmai intra împreună cu partenerul său. 

— Poate că voia să rămână gravidă, a zis Jarmo, făcând 
un pas într-o parte, ca să-i lase să se apropie şi s-o 

examineze. 

Dar Fabian n-a răspuns, ci tot repeta în gând numele 
Ezra, în vreme ce se uita la ecran şi recitea mesajul. 

— Fabian, ce naiba se întâmplă? a întrebat în cele din 
urmă Jarmo, şi Fabian a ridicat privirea. 

— E măritată cu... bărbatul ei... e Gidon Hass. 

— Gidon Hass? De unde ştii asta? 

— Ezra e al doilea prenume al lui. Ezra Leander. Nu 
poate fi o coincidenţă. 

— Ia stai, ce vrei să zici? a zis Tomas. Că e măritată cu 
expertul acela în transplanturi? 

Fabian a încuviinţat, şi revelaţia, ceea ce însemna totul, 
îl făcea să-i fie greață. 

— Bine, deci face rost de un nou rinichi pentru nevastă, 
a zis Jarmo, care părea că se luptă încă să înţeleagă cum 
se leagă toate astea. 

— Doar dacă nu cumva aşa s-au cunoscut, a zis Tomas. 

— Dar e ceva ce nu pricep, a zis Jarmo. Ea trebuie să fi 
fost acolo mult timp, poate câteva săptămâni. Dacă e 
măritată cu Hass, cu siguranţă i-a simţit lipsa, şi a fost 
deplin conştient de ceea ce a suferit ea. 

— Şi te întrebi de ce nu i-a raportat dispariţia, a zis 
Fabian. 

Jarmo a încuviinţat. 

— Probabil că nu voia ca adevărul să iasă la iveală. 

Fabian a coborât privirea spre femeia inconştientă, 
legată, aflată între ei. 

— Aşa că şi-a sacrificat nevasta, a zis Tomas. La dracu”, 
ce porc afurisit... 

— Putem s-o luăm acum? 

Fabian a încuviinţat şi i-a ajutat să taie legăturile şi să 
deconecteze tubul de alimentare, perfuzia şi aparatul de 
dializă. Apoi medicii au pus-o pe brancardă şi au scos-o 
prin deschizătură. 

— Nu ştiu ce credeţi voi, ceilalţi, a zis Tomas. Dar, dacă 
ea nu-i în primejdie imediată, n-ar trebui să mergem să 
punem imediat mâna pe ticălos? Ce ziceţi? 

— Stai un pic, a zis Fabian, scormonind cu privirea prin 

compartiment, fără să ştie ce caută. Sau măcar dacă e în 
căutarea vreunui lucru. Ca şi cum nu era gata să plece. Nu 
încă. 

Motivul era Malin Rehnberg. 

Aisha Shahin îi promisese să-i spună unde se află ea. Hai 
să incepem cu Sofie. Malin probabil că e încă adormită, şi 
câtă vreme doarme nu e în primejdie, spusese, şi el o 
crezuse. 

Acum iată-l aici, fără să ştie cum s-o poată găsi. Doar 
dacă Aisha nu lăsase vreun indiciu. Poate că exista o cheie 
pentru al treilea compartiment. A început să caute mai 
atent. Pe sub mesele acoperite cu plastic, printre 
furtunurile care duceau la diferite găleți şi recipiente. 
Printre instrumentele chirurgicale şi rolele de tifon şi în 
teancurile de documente care descriau amănunţit fiecare 
pas al operaţiei. 

— Fabbe, nu te supăra, dar ce mama naibii faci? Plecăm 
sau nu? 

— Imediat, trebuie doar să... 

Fabian s-a lăsat pe vine în faţa Aishei Shahin şi i-a 
desfăcut palmele. 

— Trebuie doar să ce? Cât de mult avans trebuie să-i 
lăsăm tipului? 

— Tomas are dreptate, a zis Jarmo. Nu-i niciun motiv 
să... 
— Dar, la dracu'! Nu puteţi să vă ţineţi gura ca să mă 
concentrez? a strigat Fabian, apoi a respirat profund de 
câteva ori, simțind că Tomas şi Jarmo se uită unul la altul 
în spatele său. A rostogolit cadavrul şi a pipăit sub ea. Insă 
n-a găsit nici acolo nimic. 

Căutase peste tot şi nu-i venea în minte niciun loc care 
să mai fi rămas. Şi totuşi, nu se putea hotări să plece din 
compartiment. Era ceva ce nu se lega. Ceva care îi irita 
simţurile şi îi dădea mâncărimi peste tot. Ceva care îl făcea 
să se simtă tras pe sfoară. 

Piesa lipsă a fost o pată cafenie de pe dosul cătuşei de la 
glezna dreaptă. Dintr-odată, totul s-a limpezit, încercarea 
de sinucidere din toaletă. Liniştea ei. Cum de le-a scăpat? 

Au fost toţi aşa de stresaţi? S-a răsucit spre Tomas şi 
Jarmo, care oftau, nerăbdători. 

— Nu-i ea. 

— Cum adică, „nu-i ea”? a zis Tomas, neîncrezător. 

— Nu-i ea, vă spun! Asta nu-i ucigaşa! Asta-i victima! 
Sofie Leander! 

— Ce mama naibii spui acolo, a zis Jarmo, grăbindu-se 
spre ei. 

— A schimbat locurile cu victima. De aceea ne-a adus 
aici, a continuat Fabian. Vedeţi şi voi. Şi-a trecut unghia 
peste pulpa cafenie, şi a apărut pielea albă. 

Nu-i decât cremă maro. Vedeţi? Şi asta... 

A apucat părul lung, castaniu-auriu, şi l-a desprins de 
capul tuns scurt al lui Sofie Leander. 

Ştergătoarele de parbriz funcționau la viteza maximă, 
dar nu reuşeau să înlăture destul de repede fulgii de 
zăpadă, care erau mari cât bomboanele cu nucă de cocos. 
Nu stătuseră în Shurgard decât patruzeci şi cinci de 
minute, însă drumurile erau deja acoperite de zăpadă. 
Dacă ninsoarea o ţine tot aşa, şi-a zis Mâns, nici vorbă să 
mai ajungem vreodată la Spitalul Söder. 

De fapt, n-ar fi trebuit să stea în faţă, pe locul 
pasagerului, ci în spate, cu femeia leşinată. Însă era ceva 
deloc în ordine cu ea şi, cu toate că n-ar fi putut spune ce 
anume, îl speria. El, care nu se speria aproape niciodată. 
În plus, nici vorbă să fie prima oară când mergea la locul 
unei crime şi vedea un mort. De fapt, văzuse o grămadă de 
lucruri mai rele decât ce era în depozit. Nu, asta era cu 
totul altceva. O îngrijorare puternică, dar, totodată, vagă, 
care i se furişa pe sub piele. O văzuse în ochii poliţiştilor, 
mai ales ai unuia dintre ei, şi era sigur că Stefan simte 
exact acelaşi lucru. Altfel n-ar fi acceptat ca Mâns să 
încalce regulile şi să se aşeze pe scaunul pasagerului. 
Acum nu făcuse decât să încuviinţeze în tăcere, pornise 
motorul şi demarase ca şi cum nu putea merge destul de 
repede. 

Måns era bucuros că nu era el la volan. Şofatul pe 
întuneric era unul dintre lucrurile care îi plăceau cel mai 
puţin, mai ales atunci când vremea era atât de rea încât nu 
puteai să aprinzi farurile fără să te orbească toată zăpada 
aia. 

Nu scoseseră niciun cuvânt de când urcaseră în 
ambulanţă, lucru care se întâmpla, probabil, pentru prima 
dată în cei aproape cinci ani de când lucrau împreună. De 
obicei, vorbeau câte-n lună şi-n stele sau ascultau la radio 
şi făceau comentarii dispreţuitoare despre muzică. 

De cele mai multe ori le plăceau aceleaşi lucruri, în 
afară de cazul în care se transmitea Coldplay. El credea că 
sunt cei mai grozavi, însă, cine ştie de ce, Stefan nu-i putea 

suferi şi întotdeauna voia să schimbe postul sau închidea, 
pur şi simplu, radioul. 

O dată l-a provocat la discuţie şi s-a ales cu o explicaţie 
lungă despre defectele chitaristului Jonny Buckland când 
era vorba despre compoziţiile lui Chris Martin. După 
aceea, Stefan a trântit rapid un pomelnic de chitarişti care 
se ridicau la nivelul aşteptărilor lui. Pe undeva, între John 
Frusciante şi Jonny Greenwood, s-a hotărât să nu mai 
întrebe niciodată. 

Dar acum nici măcar nu ascultau ceva la radio. 

Deodată, au auzit un zdrăngănit. Ca şi cum ceva din 
spate ar fi căzut pe podea. Un sunet dur, metalic, care a 
răsunat prin toată maşina. S-a răsucit spre Stefan, care i-a 
susţinut privirea. 

— Ai auzit şi tu? a zis, şi Stefan a încuviinţat. 

— Ce zici? Să ne oprim să vedem? a zis Stefan. 

— Poate că ar trebui să încercăm să ajungem acolo cât 
mai repede posibil. 

Nu-şi dorea decât să debarce femeia inconştientă din 
spatele maşinii şi să-şi termine schimbul. 

Apoi au auzit iar zgomotul. Acelaşi zdrăngănit metalic. 
De data aceasta Stefan a încetinit, a aprins luminile de 
avarie şi a tras pe dreapta pe Huddingevâgen. 

A protestat printr-un oftat, apoi şi-a pus căciula, a 
deschis portiera şi a sărit în zăpadă. A lăsat portiera 
deschisă, ca Stefan să guste şi el frigul crâncen, şi a pornit 
spre spatele maşinii, în vreme ce se gândea dacă una 
dintre uşi nu fusese închisă bine sau era un cauciuc spart. 

Dar nu era nimic care să sugereze că s-a întâmplat 
vreunul dintre aceste lucruri. Totul arăta întocmai aşa cum 
trebuie. Apoi a auzit încă un sunet. De această dată nu era 
zdrăngănit, mai degrabă hârşâit. Ca şi cum cineva se 
mişca înăuntru. Probabil că nu auzise bine. Victima era 
inconştientă şi legată de brancardă. Sau, stai aşa... Da, 
acum era sigur. Nu încăpea îndoială că înăuntru era ceva 
care făcea zgomot. 

A pus mâna pe mânerul rece ca gheaţa şi imediat i-a 
părut rău că nu şi-a luat mănuşile, apoi a deschis uşile şi a 

urcat în ambulanţă. A aprins lumina de pe tavan şi a văzut 
că femeia e culcată pe brancardă şi pare să doarmă la fel 
de adânc ca atunci când au găsit-o în depozit. 

Singurul lucru care nu părea în ordine erau legăturile. 
Cea de peste picioare părea slăbită, iar cele două care ar fi 
trebuit să-i fixeze corpul atârnau cu cataramele pe podea, 
ceea ce ar fi putut să explice cele două zdrăngăneli. Însă 
cu siguranţă nu explicau hârşâitul. S-a uitat la 
instrumentele şi aparatele care acopereau pereţii, dar n-a 
văzut nimic care să nu arate normal. Una dintre trusele de 
urgenţă atârna un pic strâmb şi nu era închisă bine, dar 
era singurul lucru care să arate cât de cât nelalocul lui. 

S-a uitat din nou la femeie şi a încercat să înţeleagă ce s- 
a întâmplat. Dacă s-o fi întâmplat ceva. În cele din urmă a 
oftat, dându-se bătut, s-a aplecat, a ridicat legătura şi a 
fixat-o peste şoldurile ei. Când a terminat, i-a aranjat 
halatul de spital şi, din greşeală, i-a atins partea interioară 
a coapsei. 

Poate că a fost pielea catifelată, caldă, sau poate doar 
faptul că nimeni n-avea să ştie, oricum. Poate că a fost luat 
de val, ceva l-a îmboldit să-i ridice cu grijă halatul şi să 
privească dedesubt. 

Ea nu avea chiloti, lucru la care nu se aşteptase. De fapt, 
nu prea ştia la ce se aşteptase. Totuşi, crezuse că ar trebui 
să fie acolo păr, şi încă mult. La urma urmei, stătuse 
destulă vreme legată în compartimentul acela. Dar nu era. 
Nu mai era. Poate că se depilase permanent cu unul dintre 
tratamentele acelea cu laser. 

Şi-a alungat gândurile nepermise şi a tras halatul la loc. 
Atunci a observat ce se află în mâna ei stângă. Seringa 
care explica totul. De ce era deschisă trusa de urgenţă şi 
legăturile desfăcute. Explica până şi pubisul ei ras 
complet. 

Din păcate, mult prea târziu. 

Ninsoarea se învârtejea în jurul plugurilor de zăpadă, cu 
luminile galbene clipind, care înaintau încet câte trei în 
rând, ceea ce făcea imposibilă depăşirea. Adevărul era că 
pe Fabian nu-l deranja prea tare asta. Conducea fără ţintă, 
spre oraş, ca să poată fi singur. 

Descoperirea că Sofie Leander, nu Aisha Shahin, zăcea 
moartă pe podeaua depozitului fusese un şoc nu doar 
pentru el, ci şi pentru Tomas şi Jarmo. Să-ţi ţii în viaţă 
victima săptămâni întregi numai ca să te asiguri că trupul 
ei va fi cald când e descoperită presupunea atâta 
premeditare, încât până şi Tomas a fost cât pe-aici să-şi 
piardă cumpătul şi tot zicea că ăsta era unul dintre cele 
mai rele lucruri pe care le-a văzut în viaţa sa. 

De-abia după câteva minute au reuşit să vorbească între 
ei cât de cât rezonabil şi, după câteva încercări de a lua 
legătura cu ambulanta, au căzut de acord să se despartă. 
Tomas şi Jarmo aveau să ajungă cât mai repede posibil la 
Spitalul Söder ca să încerce să afle ce se întâmplase cu 
ambulanta, iar Fabian avea să meargă acasă şi să continue 
să lucreze cu Niva de acolo. 

Dar ce să facă acasă? Dacă avea nevoie să vorbească cu 
Niva, putea să-i telefoneze. Şi, de îndată ce Tomas şi Jarmo 
aveau să ajungă la spital, cu siguranţă că ecranul 
telefonului său avea să se lumineze, şi-a zis, dându-şi 
seama abia atunci că el şi cele trei maşini din faţă erau pe 
podul Väster. La viteza asta, avea să dureze câteva minute 
până să ajungă la capătul celălalt. S-a hotărât să sfideze 
regula opririi interzise, a aprins luminile de avarie şi a 
coborât spătarul scaunului. 

După încercarea de sinucidere a Aishei Shahin, la 
toaletă, el fusese convins că moartea este calea ei de 
evadare. Presupusese, greşit, că ea nu mai avea pentru ce 
să trăiască acum, că îşi terminase răzbunarea. Dar nu 
fusese decât un spectacol care să declanşeze exact acea 
reacţie. S-a gândit la textul de pe piatra de mormânt şi şi-a 

dat seama că răspunsul fusese drept în faţa sa tot timpul. 


Niciodată nu voi mai iubi pe altcineva 
Niciodată nu-mi va bate inima pentru altcineva 
Tu şi nimeni altcineva 

Câtă vreme voi trăi, şi mai departe în veşnicie 
Curând vei fi din nou întreg, ca şi mine 

Atunci ne vom întâlni din nou 

E jurământul meu pentru tine 


O ştia pe de rost, şi a repetat cu voce tare 
antepenultimul vers. Curând vei fi din nou întreg, ca şi 
mine... Ea nu terminase. Chiar dacă organele fuseseră 
adunate, de-abia atunci când vor fi din nou în corpul lui va 
putea el să fie întreg şi, prin extensie, ea. Cu alte cuvinte, 
era pe drum spre mormântul lui. 

Dar unde era acesta? Plănuia oare să plece cu avionul 
din ţară şi, în acest caz, cu ce nume? Sau se afla deja la 
bordul unui feribot care mergea spre ţările baltice? Poate 
că ar încerca să fugă pe la nord, peste graniţa finlandeză. 
Era imposibil de spus! Îl jucase pe degete. Nu doar odată, 
ci de câteva ori. 

Acelaşi lucru se întâmplase în privinţa lui Malin 
Rehnberg. Se bazase pe faptul că avea să-i spună până nu 
era prea târziu. Acum nu mai ştia ce să creadă. Câtă vreme 
doarme nu e în primejdie, spusese ea. Câtă vreme doarme. 
Dar ce avea să se întâmple când se trezea? 

Telefonul a început să sune. 

— Sunt Jarmo. Ambulanţa n-a ajuns la spital. 

— Şi ce s-a întâmplat cu paramedicii şi... 

— Nu ştim decât că au dispărut. Dar maşina are GPS, 
aşa că Niva se ocupă deja de urmărirea ei. Apropo, unde 
eşti? Niva a zis... 

— N-am timp să explic. 

Fabian a închis, a ridicat la loc spătarul şi a sunat-o pe 
Niva. 

— Ce faci pe podul Väster? Ceva interesant, sau eşti 
doar înzăpezit? 

— Parcă trebuia să localizezi o ambulanţă? 

— Cine zice că una o anulează pe cealaltă? 

— Pentru că timpul este un lucru de care nu dispunem în 
acest moment. 

— Pontonjorgatan, numărul 10. 

— Pontonjorgatan. Nu-i aproape de Hantverkargatan? 

Era la numai câteva minute de locul în care se afla el, 
aşa că a stins imediat luminile de avarie şi a pornit 
motorul. 

— Da, s-ar zice că s-a întors la Black Cat. Dar stai un 
pic... 

— Ce e? 

— Lasă-mă să verific ceva... Da, aşa e. 

— Ce? 

— Mobilul lui Malin Rehnberg tocmai a fost deschis iar 
şi se află exact în acel loc. 

Fabian a închis şi a sunat-o imediat pe Malin, în vreme 
ce încerca să se uite cu un ochi la stradă. 

— Bună, Fabian. Te-ai mişcat repede. 

Nu sperase că Malin o să răspundă, şi totuşi a simţit 
cum dezamăgirea i se împrăştie prin corp ca o otravă când 
i-a auzit vocea. 

— Ce-ai făcut cu ea? 

— A fost iar Niva aia? 

— Ai promis, şi am avut încredere în tine. 

— În cine alegi să ai încredere e în întregime 
răspunderea ta. Şi apoi, tot ce am spus a fost că ea poate 
să mai aştepte. 

— Să aştepte? Cât de mult mai poate să aştepte? Are o 
burtă cât toate zilele. 

— Până ce sunt sigură că mă laşi în pace. 

La capătul podului a virat la dreapta pe rampa de ieşire 
şi a mers mai departe în jurul lui Râlambshovsparken, pe 
Râlambshovsleden, spre est. De-acum nu mai era departe. 
Avea să ajungă într-un minut sau două. 

— Şi de ce crezi că am de gând să fac asta? 

— Nu sunt singura care a făcut o promisiune. 

Trebuie să fi auzit discuţia sa cu Anders, la spital. Câte 

camere de supraveghere plantase, la urma urmei? 

— Şi ce se întâmplă când se trezeşte? A cotit la stânga 
pe Polhemsgatan. Ai spus că nu-i nicio primejdie câtă 
vreme doarme. 

Nu se aştepta la un răspuns. Important era doar să facă 
timpul să treacă. 

— Atunci se va confrunta cu adevărata problemă. Dar 
hai să zicem doar că ar face bine să mai doarmă un pic. 

— Ce fel de problemă? 

— Căreia ar trebui să-ţi dedici forţele, în loc să mă 
vânezi pe mine. 

Fabian a cotit pe Pontonjârgatan şi a văzut ambulanta. 

— Ai omorât cel puţin patru oameni care, e adevărat, 
aveau lipsuri la capitolul morală. Însă, din punct de vedere 
legal, nu săvârşiseră nicio crimă care să se apropie măcar 
pe departe de ceea ce ai făcut tu. 

— Care lege? În Suedia e un delict să cumperi o bicicletă 
furată, dar nu-i nicio problemă dacă transplantezi un organ 
furat. 

Fabian a deschis portiera, a lăsat motorul în ralanti şi a 
traversat strada spre ambulanţă, în vreme ce desfăcea 
tocul de la umăr şi scotea pistolul. 

— Ei n-au răpit, torturat sau ucis pe nimeni. 

— Poate că nu cu mâinile lor. Însă banii lor au făcut ca 
trupul lui Efraim să fie ciopârţit din cap până-n picioare. A 
fost violat şi golit de viaţă şi tot ce avea pe lume, în afară 
de mine, s-a dus la cel care a licitat mai mult. 

Fabian a ajuns la cabina ambulanţei şi a văzut că e 
goală. 

— Sunt de acord că e dezgustător, şi pot să înţeleg că 
eşti... 

— Nu înţelegi nimic. N-ai să înţelegi niciodată. 

A ocolit ambulanţa până în spate. 

— Şi de ce n-aş înţelege? 

A deschis brusc uşile şi şi-a aţintit pistolul în întuneric. 

— Pentru că n-ai iubit niciodată atât de mult. 

Amândoi bărbaţii zăceau inconştienţi pe podea şi pe 
brancarda dintre ei era ceva care lumina. 

— Pentru că nu pari să fi iubit vreodată pe cineva. Îţi 
urez noroc. 

Ea a închis, iar Fabian a urcat în ambulanţă şi a 
constatat că amândoi bărbaţii aveau puls şi respirau, iar 
obiectul luminat de pe brancardă era un telefon mobil 

Mobilul lui Malin. 

L-a luat în mână şi l-a cercetat, în vreme ce suna după 
altă ambulanţă. Deodată, telefonul lui Malin a început să-i 
vibreze în mână. A citit mesajul. 

Nobelparken. 

N-avea nevoie de nicio altă informaţie. A înţeles exact ce 
vrea să spună. 

În clipa în care s-a trezit, Malin Rehnberg a strigat tare 
în întuneric şi n-a reuşit să se liniştească decât când şi-a 
dat seama că nu mai e acolo nimeni în afară de ea. 
Nedumerită şi nesigură, a încercat să treacă în revistă cele 
întâmplate. Ultimul lucru pe care şi-l amintea era că zăcea 
pe podeaua rezervei, luptându-se pe viaţă şi pe moarte cu 
femeia de serviciu, care se dovedise a fi ucigaşa. Şi-a 
amintit că a căzut din pat şi că s-a lovit atât de tare la şold, 
încât a fost silită să se târască spre uşă. Acum zăcea din 
nou într-un pat de spital. Însă de data aceasta un alt 
model, părea să fie nou-nouţ, cu folie de plastic în jurul 
mânerelor laterale. 

Încăperea părea să fie asemănătoare. Chiar dacă era aşa 
de întuneric că nu vedea nimic, şi-a dat seama că e mai 
mică decât rezerva de la Spitalul Söder. În orice caz, avea 
o rezonanţă diferită când striga. În plus, a simţit că e un 
perete într-o parte. În încăperea dinainte peretele era la 
căpătâi. Dar, mai presus de toate, mirosul a fost ceea cea 
făcut-o să fie sigură nu numai că a fost mutată în altă 
cameră, ci şi că se află în cu totul altă parte. 

Mirosul de nou. 

Şi apoi, desigur, erau legăturile care o împiedicau să se 
mişte. Erau strânse peste ea de la labele picioarelor până 
la piept. Cu cât se gândea mai mult la asta, cu atât era mai 
aproape de panică, şi a trebuit să se forţeze să nu-şi 
risipească energia cu strigătele. Era crucial să gândească 
în mod creativ şi să observe amănuntele. De exemplu, a 
observat că presiunea legăturilor slăbeşte un pic când 
expiră. După zece minute, a reuşit să-şi elibereze braţele. 

Dar bucuria acelei victorii parţiale s-a sfârşit când a 
încasat o lovitură de picior în coaste, pe dreapta. La 
început n-a priceput ce se întâmplă. Însă după al treilea 
şut şi-a amintit că e gravidă şi are gemeni. Cum de a putut 
să uite? Cu ce fel de medicamente o îndopaseră? Şi-a pus 
mâinile pe burtă şi a simţit mişcare pe dreapta. Partea 

stângă era liniştită. Un pic prea liniştită. 

Prin urmare, trebuia să plece de acolo cât mai repede cu 
putinţă. Să-şi dea seama unde se află şi să ceară ajutor. A 
încercat să slăbească legăturile, dar n-a găsit noduri sau 
catarame. Şi-a întins mâna stângă să pipăie peretele. Însă 
n-a găsit nimic de folos. Niciun comutator, întrerupător 
sau orice putea fi apăsat. În schimb, a observat că patul se 
mişcă un pic de câte ori îşi apasă mâna pe perete. 

Aşadar, nu erau puse frânele. 

Şi-a pus mâna stângă pe perete şi a împins din toate 
puterile. Patul a alunecat cel puţin câţiva metri prin 
întuneric până să se lovească de peretele opus. După cea 
pipăit cu mâinile, a găsit în cele din urmă panoul pe care-l 
căuta, plin de aparate de măsură, prize şi butoane care să 
poată fi apăsate. 

Lumina s-a aprins şi, aşa cum bănuise, totul din încăpere 
era nou. În câteva locuri încă mai era folia de plastic 
protectoare, iar pe peretele cu uşa erau pancarte care 
anunțau că e proaspăt vopsită. Punga de perfuzie de lângă 
patul ei era goală, aşa că şi-a scos branula din îndoitura 
cotului şi a apăsat cu degetul mare ca să oprească 
sângerarea. 

Pe panoul de deasupra sa erau o mufă de internet şi o 
priză pentru telefon, dar nu vedea niciun computer sau 
telefon. S-a tras spre un dulap de pe perete, în care a găsit 
feşe elastice, leucoplast şi diferite tipuri de foarfeci. A luat- 
o pe cea mai solidă şi a început să-şi taie legăturile fâşie cu 
fâşie. 

Când a terminat, a încercat să se dea jos din pat, însă a 
trebuit să renunţe. Durerea din şold era încă atât de 
puternică, încât încheietura părea că se răsuceşte în toate 
părţile de cum încerca să se mişte. Aşa că a folosit patul ca 
pe o luntre, trăgându-se spre uşă. 

Spoturile încastrate în tavan s-au aprins, arătându-i că 
se află pe un coridor îngust, cu uşi de o parte şi de 
cealaltă. Probabil că duceau la camere asemănătoare cu 
cea în care tocmai fusese. Pe aceste uşi erau chiar şi 
pancarte pe care scria că sunt proaspăt vopsite. 

Înţelesese deja că se află într-un spital. Dar care anume? 
O clinică particulară? Şi, dacă aşa stăteau lucrurile, de ce 
nu mai era nimeni? De fapt, n-avea importanţă. Acum nu 
mai conta decât să iasă de acolo cât mai repede. 

Întrucât nu ştia în ce parte era ieşirea, a hotărât s-o ia la 
dreapta şi a început să se tragă de-a lungul coridorului 
spre uşile duble de la unul dintre capete. A tras de cablu, 
care a deschis uşile, şi apoi a mers mai departe. Spoturile 
se aprindeau pe măsură ce se mişca şi i-au arătat mese de 
operaţie orbitor de netede, sub lămpi mari din tavan, 
diferite instrumente ataşate de cabluri şi furtunuri şi mese 
de metal rotunde, strălucitoare, pline de instrumente 
chirurgicale. Sala de operaţii arăta atât de nouă, încât s-a 
întrebat dacă fusese folosită vreodată. 

Dorindu-şi cu disperare să găsească ceva cu ajutorul 
căruia să poată să comunice, s-a tras spre o tejghea plină 
de dulăpioare şi sertare, când a auzit voci agitate venind 
de pe coridorul pe care tocmai îl părăsise. S-a uitat în jur 
după un ascunziş şi a observat o uşă deschisă aflată în faţa 
sa. 

— Well you saw the car outside, didn’t you? And why de 
you think the lights are on? Ghosts?” a zis una dintre voci, 
în vreme ce se apropiau. 

Malin s-a proptit în masa de operaţie cu toată puterea şi 
a alunecat spre uşa deschisă pe jumătate. Dar, înainte să 
ajungă, uşile din spatele ei s-au deschis, au năvălit trei 
bărbaţi şi s-au oprit când au dat cu ochii de ea. 

— Look. What did I say?” a declarat cel din mijloc, 
arătând cu degetul. 

Expresia celorlalţi doi nu s-a schimbat. 

— Scuză-mă, dar cine eşti şi ce faci aici? a zis bărbatul 
cu un accent străin puternic, trecându-şi degetele prin 
părul cărunt. 

— Mă numesc Malin Rehnberg şi lucrez la Biroul 
Naţional de Investigaţii Criminalistice aici, la Stockholm, a 


% Păi, n-ai văzut maşina de afară? Şi de ce crezi că sunt aprinse 
luminile? Stafii? 
% Uite. Ce vă spuneam? 


e 493 œ» 


zis Malin, gândindu-se că bărbatul îi este cunoscut. Însă 
habar n-am de ce sunt aici. Nu ştiu nici măcar unde este 
acest „aici”. Dar poate că puteţi să mă ajutaţi în această 
privinţă. Şi să mă duceţi acasă. 

— Biroul de Investigaţii Criminalistice... Măi să fie. 
Bărbatul s-a apropiat de ea. 

— Anchetator criminalist. 

— Înţeleg... A încuviinţat din cap. Din păcate, nu te pot 
ajuta. S-a uitat la ceilalţi doi bărbaţi. Take her to room 
three.” 

— Cum adică, nu poţi? Bine, dacă e un loc secret... N-o 
să spun nimănui. Lăsaţi-mă doar să mă duc acasă. 

— Îmi pare extrem de rău. 

În vreme ce bărbaţii împingeau patul, şi-a dat seama 
unde îl mai văzuse pe bărbat. 


% Duceţi-o în camera numărul trei. 

Viscolul se înteţise, şi când Fabian a trecut prin Sergeis 
torg”, la câteva minute după miezul nopţii, n-a putut să 
vadă obeliscul de sticlă, în ciuda milioanelor care fuseseră 
investite în el ca să lumineze. Mesajul de la Aisha Shahin 
era Nobelparken, şi el a înţeles pe loc ce înseamnă. 

Era amplasamentul noii Ambasade a Israelului. 

Citise despre protestele din cartier şi că decizia politică 
finală încă nu fusese luată. Dar, aşa cum dăduse de înţeles 
Carnela Ackerman, nimeni nu se aştepta cu adevărat să fie 
respinsă şi se părea că mutarea este în plină desfăşurare. 
De fapt, cunoştea foarte bine clădirea în care fusese 
Institutul Forestier Suedez, şi nici nu mai ştia de câte ori 
trecuse pe acolo împreună cu Sonja. Pe vremea în care mai 
mergeau încă de mână. 

Pe drum, a luat legătura cu Tomas şi Jarmo, care aveau 
să i se alăture cât de repede puteau. Poate chiar 
ajunseseră deja. Cu toate că fuseseră la Spitalul Söder şi 
drumul de acolo era mai lung, aveau la dispoziţie atât 
autostrada Söderleden, cât şi Podul Central, şi puteau să 
evite nenumărate semafoare şi intersecţii. 

A trecut de Kungliga Motorbâtsklubben” de la celălalt 
capăt al lui Strândvagen, a urmat curba la stânga şi a stins 
farurile înainte s-o ia drept în sus pe deal şi să oprească 
maşina. La început avusese de gând să parcheze maşina 
mai departe, ca să exploreze locul în linişte, pe jos. Dar 
Malin îşi putea reveni în orice clipă. Dacă n-o făcuse deja. 
Şi, chiar dacă nu ştia ce o aştepta în acel moment, simplul 
gând îl scotea din minţi de spaimă. 

A mers mai departe spre clădire, care semăna cu o 
fortăreață cu un turn într-un colţ. Peste tot erau mormane 
de materiale de construcţie învelite în prelate care fluturau 
în vânt. Nu vedea nicăieri maşina lui Tomas şi Jarmo. Dar 
auzea o maşină care accelerează în curba de pe 


% Piaţa aflată chiar în centrul Stockholmului. 
% Clubul Naval Regal. 

Strândvagen şi, când s-a întors într-acolo, a văzut farurile 
luând-o în sus pe deal, strălucind printre miile de fulgi de 
zăpadă care reflectau lumina în toate direcţiile. 

De-abia a avut timp să se întrebe de ce naiba n-au stins 
farurile şi nu s-au oprit, când şi-a dat seama care era 
răspunsul. Nu erau Tomas şi Jarmo. Instinctiv, s-a aruncat 
în zăpadă şi a mers în patru labe până în spatele unei stive 
de scânduri chiar înainte ca lumina farurilor să se lase în 
jos, iar maşina a intrat în curte şi s-a oprit la câţiva metri 
de el. A auzit portierele închise şi deschise şi şi-a spus că 
par să fie trei oameni, dar nu auzea bine ce spun. 

„No no no, listen to me... the car down there... ”% 

N-a recunoscut vocea, dar a presupus, pe baza celor 
ştiute, că e Gidon Hass - bărbatul aflat imediat sub Aisha 
Shahin pe lista persoanelor pe care voia să le aresteze. 

„... alarm doesn't go off by itself...” 

Vocile s-au pierdut în depărtare, şi Fabian i-a văzut cum 
dispar în clădire printr-o uşă. S-a ridicat şi s-a grăbit într- 
acolo. Însă era încuiată, aşa că a ocolit clădirea până în 
spate, unde cea mai mare parte a fațadei era acoperită de 
schele. Nu se vedea lumină la niciuna dintre ferestrele de 
la parter sau de la etaj. Cu alte cuvinte, erau pe undeva, pe 
la subsol. 

Fabian a reuşit să se caţăre pe unul dintre stâlpii 
schelelor fără să aibă mănuşi sau bocanci de iarnă. După 
ce a ajuns la etaj, rafalele de vânt erau atât de puternice, 
încât fulgii îi izbeau faţa ca nişte ace şi, în cele din urmă, a 
reuşit să spargă o fereastră şi să intre. Folosindu-şi 
telefonul ca lanternă, a văzut că e o încăpere nemobilată, 
plină de cutii cu vopsea şi pensule. 

După ce a mers pe un coridor lung, a coborât o scară 
largă până la parter, unde renovarea părea că s-a oprit. 
Podeaua era spartă şi din tavan atârnau cabluri. După ce a 
căutat un pic, a dat de o scară în spirală, îngustă, care 
ducea la subsol. A mers mai departe pe un coridor îngust 
care avea podeaua acoperită cu hârtie şi mirosea a vopsea 


% Nu, nu, nu, ascultaţi-mă... maşina de acolo... 
9 alarma nu porneşte singură... 


e 496 œ» 


proaspătă. Cam la fiecare cinci metri se oprea să asculte, 
şi a treia oară i-a auzit. 

Paşii se auzeau din ce în ce mai tare. 

Şi-a închis telefonul şi a orbecăit înainte, cu mâinile 
lipite de un perete, până a ajuns la o uşă. S-a strecurat 
înăuntru cât mai discret. Din păcate, era prea târziu, 
mişcarea a declanşat spoturile care, după câteva secunde, 
au scăldat încăperea în lumină. 

Dar nu asta a fost partea cea mai rea. Camera, care 
arăta foarte nouă şi strălucitore, fusese folosită de curând. 
S-a dus la masa de operaţie. Fusese curățată, desigur, dar 
în grabă. Erau urme de sânge pe partea de dedesubt şi pe 
unul dintre picioare şi, când a ridicat capacul perforat al 
scurgerii din podea, aflată cam la un metru de masa de 
operaţie, şi a băgat mâna în apa întunecată, a pescuit 
cheaguri mari de sânge, bucăţi de cartilaj şi şuviţe de păr. 

S-a ridicat şi a văzut un morman de saci de gunoi negri, 
legaţi la gură, lângă o uşă întredeschisă care dădea într-o 
încăpere alăturată. Bănuia ce se află în ei, însă nu era 
sigur că poate suporta să-i deschidă şi să se uite înăuntru. 

A făcut câţiva paşi spre morman şi şi-a imaginat că 
merge spre casa din Enskede şi sună la uşă. Anders 
răspunde, şi Fabian vede imediat în ochii lui că ştie ce s-a 
întâmplat şi că o să-şi piardă cumpătul în faţa sa. Se 
aşteaptă ca Anders să înceapă să ţipe şi să sară la bătaie. 
Însă el se prăbuşeşte, cu o mână la gură. Fabian 
îngenunchează şi nu poate să facă altceva decât să-l ţină în 
braţe. 

A dezlegat unul dintre sacii de gunoi şi a văzut două 
braţe tăiate şi o labă a piciorului. Într-unul dintre ceilalţi 
saci erau alte părţi din picioare. Dar de-abia în al cincilea a 
găsit ceea ce căuta. 

Capul. 

Şi, cu toate că era foarte urât din partea sa, nu s-a putut 
abţine să se simtă uşurat când l-a recunoscut. 

Uşurat că nu ajunsese prea târziu. Că încă mai era o 
şansă. 

Malin Rehnberg izbea cu picioarele cât putea de tare ca 
să-şi ia mâinile de pe ea, în vreme ce-şi vântura braţele şi 
tipa. Nu era din cauza durerii din şold, care era acum atât 
de puternică, încât era pe cale să leşine. 'Ţipa ca să rămână 
în viaţă, chiar dacă ştia că n-are niciun rost şi că n-o să 
izbutească să scape. Mâinile celor doi erau mult prea 
puternice şi curând aveau s-o ţină atât de strâns, încât nu 
va mai putea decât să ţipe. 

De-abia atunci bărbatul cărunt, care presupunea că este 
însuşi Gidon Hass, s-a răsucit spre ea. 

— Asta o să te facă să simţi un pic mai bine, a zis, într-o 
suedeză stricată, ridicând o seringă. 

Malin a mai încercat o dată să le scape, însă era sleită 
de puteri şi acum transpiraţia îi şiroia de pe frunte. 

— Turn her around.% 

Cei doi bărbaţi, care încă nu scoseseră nicio vorbă, au 
rostogolit-o pe o parte, cu spatele la Hass. N-a simţit 
împunsătura. Însă efectul a fost aproape imediat. Muşchii 
întregului corp s-au relaxat. Durerea a dispărut, în sfârşit. 
Pentru prima dată de când se trezise nu suferea îngrozitor. 

— Aşa. Recunoaşte. Nu-i mai bine? 

Era pe cale să dea din cap, dar s-a silit să n-o facă. 
Încuviinţarea era ultimul lucru pe care voia să i-l dea. 

— Acum vreau să merg acasă. Pricepi? Trebuie să plec. 

Hass a izbucnit în râs. 

— She's saying she needs to go home.” 

Ceilalţi au început şi ei să râdă, în vreme ce îi prindeau 
în legături picioarele şi mâinile. 

— Ce mama naibii vrei de la mine? What do you want 
from me? 

— Leave me with her, and start searching the house.!% 

Cei doi bărbaţi au încuviinţat şi au ieşit din cameră. 

— Ce vreau eu? Şi-a dus mâna la piept. Nu-ţi fie cu 
supărare, dar tu eşti cea care ai venit aici nepoftită. 

— Habar n-am unde naiba mă aflu. Te rog... 

Şi-a stăpânit lacrimile. 

— Am mai trecut prin asta. Mai bine spune-mi dacă mai 
e cineva aici, sau dacă maşina ta este cea parcată afară. 

— Ţi-am spus că nu ştiu. Eram la Spitalul Söder şi 
femeia de serviciu m-a atacat... 

— Femeia de serviciu? 

— Da, tocmai îmi dădusem seama că ea este făptaşa în 
ancheta pe care... Malin s-a întrerupt. Dintr-odată 
înţelesese cum se legau toate astea. Mă aflu la ambasadă, 
nu-i aşa? 

Bărbatul a încuviinţat tăios. 

— Şi acum cred că înţelegi de ce nu te poţi duce acasă. 
Hass i-a întors spatele şi s-a dus să ia ceva. 

— Dar, stai un pic, nu poţi pur şi simplu să... 

— Este exact ceea ce pot să fac. S-a întors spre ea, 
zâmbind, cu altă seringă în mână. Şi ar trebui să-mi fii 
recunoscătoare. O să adormi şi nici măcar n-o să ai timp 
să-ţi dai seama că s-a terminat. 

— Dar copiii? Nu-şi mai putea stăpâni lacrimile. Am 
gemeni. 

Hass s-a apropiat şi i-a pus o mână pe burtă. 

— Aveai gemeni. Unul a renunţat deja. Nu ţi-ai dat 
seama? Aici există viaţă. l-a pus mâna pe burtă în dreapta 
şi apoi în stânga. lar aici... not so much”. Dar ce mai 
contează acum? Curând o să fiţi reuniți cu toţii, oricum. 

În vreme ce el lăsa din mână seringa şi îi strângea o 
legătură în jurul braţului, ea nu se gândea decât la faptul 
că nu aşa ar fi trebuit să se termine. Era complet 
neajutorată şi gravidă. Cu ce a greşit ca să merite asta? 

— Am găsit o venă potrivită, a zis el, luând seringa din 
nou. 

— Aşteaptă. Te rog, aşteaptă. Trebuie să-i spui lui 
Anders, bărbatul meu, că îl iubesc mai mult ca oricând. Nu 
i-am spus-o de foarte multă vreme, dar promite-mi asta. Te 

rog, trebuie să-mi promiţi. 

— Soţul tău n-o să audă nimic de la noi. N-o să ştie 
niciodată ce s-a întâmplat. Pentru el, ai dispărut într-o 
seară şi n-ai mai apărut niciodată. Fireşte, o să aibă o 
teorie sau alta, dar n-o să se apropie niciodată de adevăr. 
Şi, cu timpul, o să se gândească tot mai puţin la asta şi o 
să-şi vadă de viaţa lui. Poate cu altă femeie. Cine ştie, 
poate că, pe deasupra, o să aibă şi gemeni. 

Malin l-a scuipat în faţă. 

— Sper că o să arzi în iad. 

El i-a răspuns cu o umbră de zâmbet. 

— S-ar putea să mă înşel, desigur. Dar nu-mi pari o 
persoană care crede în rai şi în iad. Cu toate că, poate, 
asta-i o chestie care se schimbă când omul se află în 
situaţia ta... 

Hass a fost întrerupt de o împuşcătură şi strigăte de pe 
coridor. Apoi au fost alte două împuşcături rapide, una 
după alta. Tăcerea care a urmat a fost întreruptă doar 
când staţia de emisie-recepţie din buzunarul lui de la piept 
a început să pârâie. 

„It's safe to come out now. "192 

De obicei, Tomas Persson nu se speria. Însă, dacă exista 
un fel de a descrie felul în care se simţea acum, era exact 
acesta. Era atât de speriat, încât îşi golise vezica şi simţea 
urina caldă cum i se scurge pe partea interioară a 
picioarelor. Era prima dată când fusese lovit de un glonţ şi 
se aştepta să doară mult mai tare. Acum nu simţea decât o 
durere surdă, care zvâcnea. Poate că nu era decât fluxul 
de adrenalină, şi când dispărea, avea să simtă cu adevărat 
cum e să fii împuşcat. 

Glonţul trebuie să-i fi străpuns coapsa dreaptă, pentru 
că sângele îi pătase deja blugii şi picura pe podeaua cu 
plăci de gresie albă. Era atât de mult sânge, încât dintre 
bărbaţii care l-au silit să îngenuncheze şi îi lega acum 
mâinile la spate cu propriile cătuşe a trebuit să-şi mişte un 
picior ca să nu-şi mânjească pantoful cu sânge. 

Nu crezuse niciodată în vreo divinitate, şi cu siguranţă 
nu credea acum. Totuşi, îşi repeta de zor în minte acelaşi 
refren. Jur să devin un om mai bun dacă faci ca Fabian să 
ajungă aici înainte să fie prea târziu. Te rog. Jur să devin... 

— And what have we got here? More police?!% 

Cei doi bărbaţi au încuviinţat, iar Gidon Hass s-a uitat la 
Tomas şi la Jarmo, care erau în genunchi unul lângă altul, 
cu mâinile legate la spate. 

— Sunteţi tot de la Biroul de Investigaţii Criminalistice? 

Tomas şi Jarmo au încuviinţat. 

— Mai sunt şi alţii? 

Şi Tomas, şi Jarmo au privit în continuare podeaua, fără 
să-şi schimbe expresia. 

— Am zis, mai sunt şi alţii? 

— Nu. Doar noi, a zis Jarmo. 

— Aşa, asta zici? Şi colegul, Fabian Risk. Cum rămâne 
cu el? 

Jarmo a ridicat din umeri. 

— Ca majoritatea oamenilor. Acasă,  sărbătorind 

Crăciunul cu familia. Pe aici e o sărbătoare destul de mare. 

Hass a făcut semn cu capul către bărbaţi. Unul dintre ei 
a făcut un pas înainte şi l-a lovit pe Jarmo cu piciorul în 
faţă atât de tare, încât el s-a dezechilibrat şi a căzut într-o 
parte. 

— Ştiu ce e Crăciunul, aşa cum se întâmplă să ştiu că 
Risk nu-i acasă cu familia. Acum ridică-te. 

Jarmo a încercat să se ridice, dar n-a reuşit. 

— Am zis să te ridici. 

Unul dintre bărbaţi l-a înşfăcat pe Jarmo de păr şi l-a 
tras în sus. 

— Ei bine? Cum credeţi că ar trebui să rezolvăm 
situaţia? 

— Vino cu noi la sediu şi mărturiseşte, a zis Jarmo. 

Hass a izbucnit în râs. 

— At least he’s got a sense of humor?!” Dar n-am nimic 
de mărturisit. N-am făcut nimic ilegal. Vedeţi voi, o să fiu 
privit ca un erou de către toţi oamenii aceia care vor să-şi 
primească vieţile înapoi şi sunt pregătiţi să plătească un 
pic pentru asta. Toţi cei care, în prezent, sunt gata să 
meargă în altă ţară şi să lase cine ştie ce beţivan de doctor 
care şi-a pierdut autorizaţia să facă operaţia într-o cameră 
de hotel murdară. Şi cel mai bun lucru dintre toate este că 
nici măcar nu va fi pe teritoriul suedez. 

Hass şi-a desfăcut braţele. 

— Aşadar, e aprobat de cei din Israel? a întrebat Jarmo. 

— Israel... a fornăit Hass. N-au habar ce au creat. Işi 
închipuie că nevoia de organe proaspete scade doar pentru 
că au dat ei o lege ştirbă care o interzice. 

— Ai ştiut ce se întâmplă cu soţia ta, a spus Tomas, 
întorcându-se spre Hass. Şi totuşi, ai preferat să nu iei 
legătura cu noi. Asta se numeşte tăinuire de informaţii şi 
se pedepseşte conform Articolului 17 din Codul penal. 

— Măi, măi. N-am crezut c-o să îndrăzneşti să spui aşa 
ceva. De vreme ce ţi-ai cam udat pantalonii. Hass s-a lăsat 
pe vine în faţa lui Tomas. Da, e adevărat, am bănuit ceva. 
Însă de ce să risc toate astea, pentru care a fost nevoie de 

ani întregi de plănuire, de dragul unei neveste care nu face 
nimic altceva decât să se văicărească, şi care, de când am 
încărunţit, nu mi-a oferit decât poziţia misionarului o dată 
pe lună? 

— Pentru că o iubeşti. 

Hass a râs din nou. 

— Alt glumet. Ar fi trebuit să vă faceţi comedianţi în loc 
de poliţişti. S-a ridicat în picioare şi s-a întors spre cei doi 
bărbaţi. Kill them both.'% 

Cei doi s-au apropiat şi s-au oprit la câţiva metri de 
Tomas şi Jarmo, şi-au scos pistoalele, au încărcat un glonţ 
pe ţeavă şi le-au ţintit capetele. 

— No please, don't do it. ll do whatever you want, a 
strigat Tomas. Please! I'm begging you!’ 

Jarmo n-a zis nimic. Doar a închis ochii. 

Fabian îl auzea pe Tomas strigând să fie cruțat şi prin 
crăpătura din uşă i-a văzut pe cei doi bărbaţi în costum 
îndreptându-şi pistoalele spre colegii săi, care stăteau în 
genunchi, cu capetele aplecate. I-a recunoscut pe bărbaţii 
din fotografia pe care i-o arătase Carnela Ackerman la 
Gondolen, înainte să plece. Acum ea era ciopârţită şi 
vârâtă în câţiva saci de gunoi. 

Nu putea să facă nicio mişcare bruscă, pentru că altfel 
lumina s-ar fi aprins din nou. Dar, în cele din urmă, a 
reuşit să-şi bage încet o mână în buzunar şi să-şi scoată 
pistolul. Nici mişcarea hainei n-a declanşat luminile şi, în 
vreme ce 'Tomas striga şi mai tare, şi-a ridicat pistolul şi a 
ţintit prin crăpătura uşii. Acum soarta lor era în mâinile 
lui. 

Dar n-a putut s-o facă. Sau, mai exact, mâinile nu i se 
mai opreau din tremurat. Erau cu totul nefolositore şi nu 
puteau îndeplini nici măcar o sarcină simplă, cum ar fi să 
apese pe trăgaci, oricât de mult a încercat. 

În schimb, a rămas ascuns în întuneric, ascultând cum li 
se dă o ultimă şansă să spună unde este el. Cum Jarmo 

nega că ar şti ceva, cu toate că şi el, şi Tomas trebuie să fi 
contat pe faptul că el era acolo. Strigătul disperat al lui 
Jarmo când şi-a dat seama cum se vor sfârşi toate astea. 
Când gloanţele le-au pătruns în teste şi ei s-au prăbuşit pe 
podea, Fabian se dăduse bătut de mult şi coborâse pistolul. 

După ecourile împuşcăturilor, s-a lăsat tăcerea. 

Tăcerea deplină. 

Dar numai pentru o clipă. 

Pentru că în curând i-a auzit din nou, cu toate că Îi 
văzuse încovrigaţi pe podea, cu atâta sânge izvorându-le 
din ceafă, încât a ajuns până la scurgerea aflată la câţiva 
metri. 

Strigătele. 

Şi erau mai puternice ca oricând. 

— Take them to the embassy and make it look like 
trespassing and self defense. Meanwhile I will clean this 
mess up as soon as I'm ready with the fat one!” a zis Gidon 
Hass. 

Fabian, care acum tremura din tot corpul, i-a văzut pe 
bărbaţii în costum că-i apucă de picioare pe colegii săi, le 
târăsc cadavrele pe podea şi ies pe nişte uşi duble. 

În acelaşi timp, strigătele acuzatoare nu voiau să 
înceteze. Erau din ce în ce mai tari, până când, în cele din 
urmă, Fabian s-a ridicat în picioare şi, după câteva 
secunde, încăperea s-a umplut de lumină. Fără să se 
gândească la urmări, a deschis uşa un pic cu piciorul şi l-a 
văzut pe Hass, care stătea cu spatele la el, punându-şi un 
şort de plastic transparent şi o vizieră. 

Apoi s-a dus la un dulap, a scos un fierăstrău chirurgical 
cu baterii şi a ales cea mai solidă pânză, a pornit 
maşinăria, ca să se asigure că bateria e încărcată, şi a ieşit 
pe uşile pe care plecaseră cei doi bărbaţi. 

Fabian şi-a şters lacrimile şi a încercat să-şi adune 
gândurile, însă n-a izbutit. Strigătele colegilor lui 
împuşcaţi înecau totul. A acceptat eşecul deplin. Simţind 
că, oricum, nu mai are ce pierde, a intrat în sala de 
operaţii şi a urmat dârele de sânge până la uşile duble. Le- 
a deschis şi a văzut că dârele merg mai departe pe coridor. 
Hass nu se vedea pe nicăieri, şi uşile de pe amândouă 
părţile coridorului erau închise. 

Le-a deschis pe rând cu câte o lovitură de picior, ţinând 
pistolul cu amândouă mâinile în faţă. Camere goale 
proaspăt zugrăvite. Unele aveau paturi şi noptiere. În 
unele dintre ele încă mai atârnau din tavan cabluri. În 
camera în care Hass era aplecat deasupra lui Malin, cu o 
seringă în mână, renovarea părea să fi fost terminată, în 

afară de folia de plastic care acoperea o parte din mobilier. 

— Pleacă de lângă pat! s-a auzit pe sine strigând. 

Hass s-a răsucit spre el, având într-o mână fierăstrăul 
chirurgical. 

— Risk... Aşadar, erai aici, totuşi. 

— Împuşcă-l odată, a ţipat Malin, care era legată de pat, 
cu o seringă atârnându-i din braţ. Ce mama dracului mai 
aştepţi? Impuşcă-l! 

Fabian aproape că n-o auzea, cu toate acele strigăte. 

— Pleacă de lângă pat, a repetat, înaintând în cameră. 

— Am bănuit că trebuie să fii pe aici, pe undeva, a zis 
Hass şi s-a dat înapoi. 

— Lasă ferăstrăul şi pune-ţi mâinile pe cap. 

Hass s-a supus, iar Fabian s-a repezit spre pat, a scos 
seringa şi a început să desfacă legăturile din jurul lui 
Malin. 

— Ai văzut ce s-a întâmplat, nu-i aşa? a întrebat Hass. 

Fabian n-a răspuns şi a continuat să desfacă legăturile, 
în vreme ce ţinea pistolul îndreptat spre Hass. 

— Şi nu pot să nu mă întreb de ce n-ai făcut ceva. Vreau 
să zic, doar ţii în mână un pistol. Poate că nu-i încărcat. 
Dar n-aş crede. 

Acum Fabian ţinea din nou pistolul cu amândouă 
mâinile. 

— Ştii ce cred eu? Sau nu mai cred. Cu cât mă gândesc 
mai mult la asta, cu atât sunt mai convins. Nu poţi. Nu-i 
aşa? 

— 'Ţine-ţi gura! 

— Nici măcar când colegii tăi aveau câte un pistol 
apăsat pe cap. 

Hass şi-a lăsat mâinile în jos. 

— Ce dracu’ mai aştepţi? a tipat Malin, trudindu-se să-şi 
elibereze cealaltă mână. 

— Nu aşteaptă nimic. Pur şi simplu e neputincios. 

Hass s-a aplecat şi a pus mâna pe fierăstrăul de pe 
podea. 

— Lasă-l, a zis Fabian. 

Mâinile îi tremurau de epuizare. 

— Că altfel? O să mă împuşti? Hass s-a ridicat cu 
fierăstrăul într-o mână. N-aş crede. A pornit maşinăria şi i- 
a fluturat-o prin faţă. Împuşcă-mă, hai! De ce nu mă 
împuşti? 

Fabian era atât de concentrat să-şi facă mâinile 
tremurătoare să apese pe trăgaci, încât n-a reuşit să se 
aplece şi să se ferească de fierăstrău, care a zburat spre el. 
L-a lovit chiar deasupra liniei părului, după care a căzut pe 
podea. 

Pistolul i-a alunecat din strânsoare când şi-a dus mâna la 
cap şi şi-a dat seama că îi lipseşte o bucată de piele şi osul 
e dezgolit. Sângele curgea atât de tare, încât deja îi 
umpluse ochii şi începuse să picure pe podea. 

Greaţa l-a cuprins cu o forţă necruțătoare şi a trebuit să 
se sprijine de pat ca să nu-şi piardă echilibrul. Şi-a apăsat 
cât a putut de tare rana cu cealaltă mână, dar sângele îi 
şiroia în continuare printre degete şi se prelingea pe faţă. 
Şi undeva, între sunetul propriilor bătăi de inimă şi 
strigătele lui Tomas şi Jarmo, o auzea şi pe Malin ţipând. 
Dar nu şi ce spune. 

Hass era acum în patru labe, târându-se spre el. Părea 
să caute ceva. Desigur, pistolul. Tocmai îl scăpase din 
mână. Poate că Malin voia ca el să îndepărteze cu un şut 
pistolul. Insă nu-l vedea. Nu vedea aproape nimic din 
cauza sângelui din ochi. 

Apoi s-au auzit împuşcăturile. 

Mai întâi una, apoi a doua şi a treia, într-o succesiune 
rapidă. 

Fabian se aştepta să simtă durere în stomac şi să vadă şi 
mai mult sânge înainte să se năruiască pe podea, la fel ca 
Jarmo şi Tomas. Dar nu s-a năruit, şi nu-şi dădea seama 
unde este lovit. Să fi început el cu Malin? Ticălosul ăla a 
împuşcat-o pe Malin. S-a răsucit spre pat, dar era gol. 

Fabian nu mai pricepea nimic şi a încercat să-şi şteargă 
sângele din ochi ca să vadă mai bine. Dar şiroia mai 
departe, şi sub el se adunase deja o baltă mare. Apoi a 
văzut-o pe podea, cu pistolul în mâini. 

— Mişcă-te! 

A auzit vorbele, însă tot nu le putea înţelege pe deplin, şi 
ş-a răsucit, văzând o umbră care dispărea pe uşă. 

— E rănit, dar trebuie să plecăm de aici înainte să se 
întoarcă, a zis Malin. Va trebui să mă ajuţi să mă ridic. 

Fabian a simţit că i se scurge energia la fel de repede ca 
sângele, dar în cele din urmă a reuşit s-o urce pe pat şia 
împins patul afară din încăpere. Habar n-avea unde era 
ieşirea, aşa că s-a ţinut după cele două dâre de sânge de 
pe coridorul cel lung. Hass nu se vedea pe nicăieri. 

Un lift cu uşi automate i-a dus mai sus cu un etaj şi s-a 
deschis direct afară, în viscol. Dar el nu simţea vântul rece. 
A auzit din nou vocea lui Malin, fără să desluşească nimic. 
Totuşi, a înţeles şi a prins-o de subsuori, a dat-o jos de pe 
patul care se blocase în zăpadă şi a început s-o tragă în 
josul dealului. A căzut, dar s-a ridicat din nou, cu trudă, 
după care a căzut din nou şi, în cele din urmă a ajuns la 
maşină şi a aşezat-o pe bancheta din spate. 

Maşina a pornit din prima. În ciuda sângelui care ţâşnea 
din el, orbindu-l, a izbutit să meargă cu spatele până la 
poalele dealului fără să se împotmolească în zăpadă. 

Dar n-avea să-şi mai amintească nimic din toate astea. 
Cum a condus pe Strandvägen, a ratat virajul la stânga pe 
Hamngatan, în dreptul lui Kungliga Dramatiska Teatern!%, 
a mers mai departe pe Birger Jarlsgatan cu viteză prea 
mare şi a patinat, intrând drept în statuia Șoimul şi 
turtureaua, în piaţa Stureplan pustie şi înzăpezită. 

Dumnezeu dovedise încă o dată că e cu totul de partea 
ei. Intervenise şi acţionase de îndată ce a avut nevoie de 
El. Indiferent dacă ea şi-a dat seama sau nu de asta. De 
exemplu, poliţista gravidă, căreia nu voise să-i facă vreun 
rău. Dacă n-ar fi fost ea, n-ar fi reuşit să ajungă la 
aeroportul Arlanda şi apoi la Tel Aviv, via Istanbul. Fabian 
Risk ştia unde merge, însă nevoia s-o găsească pe colega 
gravidă l-a făcut să n-aibă încotro şi s-o lase pe ea să-i 
alunece printre degete. 

Aisha Shahin şi-a ridicat bagajul pus la cală, l-a trecut 
prin vamă fără să fie oprită şi, din câte vedea, gheaţa 
topită nu se scursese. Jeepul rezervat o aştepta, şi drumul 
până la Imatin durase mai puţin de patru ore. Intocmai aşa 
cum plănuise. Până şi la punctele de control o lăsaseră să 
treacă fără ca măcar s-o întrebe unde se duce sau cu ce se 
ocupă. 

Se simţea aproape ca şi cum Dumnezeu ar fi răsplătit-o 
şi i-ar fi desfăşurat covorul roşu pentru toată munca din 
aceşti ani. Toată pregătirea şi planificarea. Toate îndoielile 
pe care fusese silită să le învingă. De fapt, nu îndrăznise să 
creadă că o să reuşească. Dar, cu ajutorul lui Dumnezeu, 
se întrecuse pe sine şi acum aproape că ajunsese la 
momentul la care visa de atâta timp. 

A oprit maşina afară din sat şi a aşteptat să se întunece. 
Apoi a deschis recipientul etanş din valiză, a scos punga de 
plastic cu organele care aveau să-l facă pe Efraim să fie 
iarăşi întreg şi a mers pe ultima porţiune cu rucsacul plin 
în spate. 

Piatra de mormânt era încă acolo unde o pusese ea cu 
aproape zece ani înainte. Însă scrisul fusese decolorat de 
soare. Mai întâi a scos tuşul şi a umplut literele. Apoi a 
desfăcut lopata pliantă şi a început să sape. Când a ajuns 
destul de adânc, a dat deoparte pământul de pe folia de 
plastic care îi acoperea rămăşiţele. 

După o scurtă pauză, în care a mâncat un pic de 

ciocolată şi a luat câteva înghiţituri de apă, a săpat mai 
departe ca să lărgească groapa. Aici pământul era mult 
mai tare, şi simţea cum i se înmulţesc băşicile din palme. 
Dar nu s-a sinchisit. Deja durerea nu mai era decât 
ocazională. După două ore a coborât în groapă, a înlăturat 
ultimele urme de pământ de pe Efraim şi a înlăturat folia 
de plastic. 

Ultima dată când fusese aici, cicatricea cu cusături 
grosolane o umpluse de o ură neagră fără margini. Însă 
acum n-o mai simţea. Ultima picătură din toată acea 
întunecime se scursese afară din ea, şi nu mai simţea 
decât iubire. O iubire atât de profundă şi de caldă, încât 
nu-i era deloc frig, cu toată răceala nopţii. 

A scos ghemul de plastic din pieptul lui, din care nu mai 
rămăseseră decât coastele, apoi a desfăcut punga etanşă. 

A deşurubat cu grijă cele două capace ale cutiei pentru 
lentile de contact, a scos cele două cornee, mai întâi 
stânga, apoi dreapta, şi le-a aşezat în orbitele craniului. 
Acum el putea s-o vadă din nou. Apoi a luat plămânul şi l-a 
aşezat cu atenţie la locul lui, sub coasta din dreapta, ca să 
poată simţi din nou pe obraz răsuflarea lui caldă. Ficatul şi 
cei doi rinichi aveau să le păstreze dragostea curată. În 
cele din urmă, i-a dat înapoi inima, care de acum încolo 
avea să bată pentru ei. 

După ce totul a fost pus la loc, s-a culcat pe spate alături 
de el, cât mai aproape. A luat în mână telefonul, a apăsat 
pe butonul de pornire şi şi l-a aşezat pe piept. Era sunetul 
care se auzise din radioul lui acea singură dată şi pe care 
de atunci încoace îl ascultase în fiecare seară, când se 
ducea la culcare singură. A scos pastila din cutiuţa de 
metal, a băgat-o în gură şi a înghiţit-o. 

Acum nu mai rămăsese mult. Aveau să se întâlnească 
din nou curând, şi de acum încolo nimic nu avea să-i mai 
despartă. A ridicat privirea spre stele, care în noaptea 
aceasta străluceau puternic, şi şi-a dat seama că nu mai 
fusese niciodată atât de fericită ca atunci. 


At last my love has come along 
< 510 


My lonely days are over and life is like a song 
At last the skies above are blue 

My heart was wrapped up in clovers the night 
I looked at you 

I found a dream that I can speak to 

A dream that I can call my own 

I found a thrill to press my cheek to 

A thrill I’ve never known 

You smiled and then the spell was cast 

And here we are in Heaven 

For you are mine at last 

EPILOG 
22 decembrie 2009-14 aprilie 2010 


Plină de sentimente contradictorii, Dunja Hougaard a 
luat un avion înapoi spre Copenhaga. A fost surprinsă să 
afle că exista o explicaţie a faptului că maşina cu două 
locuri a ministrului justiţiei suedez, asasinat, fusese găsită 
pe fundul apei în portul Helsingør. O fi fost ea cam ciudată 
şi întortocheată, dar era complet credibilă, ceea ce 
însemna că îi lipsea în continuare un argument concret 
pentru redeschiderea anchetei. Şi, de parcă asta n-ar fi 
fost destul, îl prinsese pe Carsten pe picior greşit. 

Dar, cu toate astea, se simţea mai puternică decât se 
simţise timp de mulţi ani, în vreme ce roţile patinau pe 
pista de decolare. Aproape extaziată. Nu ştia exact cum o 
să se întâmple. Dar de atunci încolo avea de gând să facă 
ce voia ea. Nimeni nu va mai putea să-i impună voinţa lui. 
Nici vreun Hesk şi nici vreun Carsten. 

Ca să nu mai vorbim de jigodia aia de Sleizner, care, era 
aproape sigură, se aştepta ca ea să se târască înapoi în 
cochilie şi să depună o cerere de transfer la alt 
departament. Dar ăsta era ultimul lucru pe care avea de 
gând să-l facă. În schimb, avea să stea cuminte, aşteptând 
momentul potrivit, şi să fie băţul ascuţit care o să-l 
împungă tot timpul în ochi. Iar când va veni ocazia, avea 
de gând să-l atace cu atâta forţă, că n-o să ştie ce i se 
întâmplă. 


SA 


Când Carsten s-a întors acasă, cu un buchet de flori atât 
de mare, că abia a încăput pe uşa blocului, cheia lui n-a 
mai intrat în broască. Asta i-a sporit neliniştea pe care o 
simţise deja toată ziua. O tot sunase pe Dunja, dar dăduse 
de un robot care zicea că abonatul nu mai are acest 
număr. S-a aşezat pe palier ca s-o aştepte, şi s-a lămurit 
după o oră când l-a sunat din Silkeborg mama ca să-l 
întrebe de ce în faţa casei e parcat un camion cu toate 

lucrurile lui. 


4 
H 


Lui Malin Rehnberg i-au trebuit douăzeci şi trei de 
minute în cap ca să reuşească să coboare de pe bancheta 
din spate, în vreme ce de sub capota înfundată ieşeau fum 
şi şuierături. A avut nevoie de alte şase minute ca să dea 
de telefonul lui Fabian şi să sune la Urgenţe. Femeia care 
i-a răspuns se îndoia că era cu adevărat o urgenţă, dar, 
până la urmă, a acceptat să trimită o ambulanţă. 

Cu toate că rana lui Fabian nu părea prea mare, 
pierduse mai mult de doi litri de sânge şi a avut nevoie de 
transfuzie. Însă Fabian avea grupa 0 negativ, care nu este 
compatibilă cu niciuna dintre celelalte grupe. În mod 
normal, spitalul avea o rezervă mare de sânge din această 
grupă, deoarece este înlocuitorul universal pentru aproape 
toate celelalte. Însă în noaptea aceea erau neobişnuit de 
multe victime ale unor accidente de circulaţie, în ciuda 
tuturor avertizărilor despre străzile alunecoase, şi fusese 
folosit tot stocul de sânge 0 negativ de la Spitalul Söder. A 
trebuit ca Fabian să fie sedat până ce au găsit în altă parte 
sângele potrivit şi l-au adus acolo. 

Între timp, Malin a fost supusă unei operaţii de 
cezariană de urgenţă, aducând pe lume un băieţel mic şi 
palid, de 2,773 kilograme, care a fost aşezat pe pieptul 
mamei. Anders, care ajunsese acolo la timp, a avut 
onoarea de a tăia cordonul ombilical şi, curând, băieţelul a 
prins o culoare mai sănătoasă. 

După discuţii nesfârşite despre nume, hotărâseră ca, 
dacă va fi băiat, să-l cheme Nils. Dar când Malin a simţit 
trupuşorul cald lipit de pieptul său, l-a întrebat pe Anders 
dacă ar putea să se gândească să-l schimbe în Love. Putea. 

Fata, care a fost scoasă după câteva minute, avea 1,860 
kilograme şi nu şi-a recăpătat culoarea. Dar a stat şi ea pe 
pieptul mamei mult timp, alături de frăţior, în vreme ce 
părinţii îi dădeau numele cu care fuseseră de acord. 
Thindra Siv Elisabeth Rehnberg. 

Luni, 28 decembrie, Fabian se simţea destul de bine ca 
să iasă din spital. Trecuse deja de ora două după-masa, şi 

Herman Edelman l-a chemat la sediu. 

De fapt, nu-şi dorea decât să fie din nou împreună cu 
familia. Însă o parte din el abia aştepta să dea raportul, în 
care putea să povestească tot ce se întâmplase în noaptea 
de 23 decembrie, şi apoi echipa putea să înainteze cu 
anchetarea morţii celor doi poliţişti şi arestarea lui Gidon 
Hass. 

Dar n-a fost niciun raport sau vreun plan pentru 
acţiunile următoare. I s-a spus că nu vor continua ancheta. 
După spusele lui Edelman, ancheta era închisă şi nu exista 
niciun motiv s-o redeschidă. În plus, Ambasada Israelului 
depusese o plângere oficială despre pătrundere ilegală şi 
folosirea armelor, în ciuda faptului că Jarmo Päivinen şi 
Tomas Persson muriseră, iar personalul ambasadei n-a fost 
decât rănit. 

Ambasada trimisese gloanţele la analiză şi s-a dovedit că 
proveneau din pistolul lui Fabian. 

Edelman i-a dat de ales între a semna cererea de 
demisie, primind salariul pe şase luni, sau a deveni 
subiectul unei anchete a poliţiei pentru pătrundere ilegală, 
persecutarea unui grup etnic şi tentativă de asasinat. 

Fabian era convins că, pe baza mărturiei lui Malin 
Rehnberg şi a Nivei Ekenhielm, ar fi fost absolvit de toate 
acuzaţiile. Chiar dacă apartamentul Aishei Shahin din 
Axelsberg fusese golit şi tot ce conţinea fusese distrus. 

Era la fel de convins că, dacă ar lucra împreună, ar 
putea să adune destul de multe dovezi ca să-i condamne 
atât pe Gidon Hass, cât şi pe vărul lui, ambasadorul. Asta 
nu numai că i-ar implica în anchetă pe Herman Edelman şi 
părţi importante din Ministerul Justiţiei, dar probabil că ar 
dobori întregul guvern. Adevărul ar ieşi la lumină şi, orice 
planuri s-ar fi făcut pentru sala de operaţii de la ambasadă, 
n-ar fi fost niciodată puse în aplicare. 

Dar a hotărât să semneze cererea de demisie. Nu mai 
conta ce părere proastă avea despre fostul său mentor. 
Oricât de mult ar fi vrut să-i arate lui Edelman că se înşală 
şi că adevărul o să iasă până la urmă la lumină, nu putea 
lăsa ca goana după dreptate să-l coste singurele lucruri 

care contau. 

Ceva îi spunea că asta era ultima lui şansă să le arate 
Sonjei şi copiilor care este poziţia sa. Trebuia să fie 
pregătit să parieze totul pe ei. Nu ştia dacă Sonja încă mai 
voia să-i acorde o ultimă şansă sau dacă va accepta ideea 
că ar trebui să ia totul de la capăt în oraşul lui natal, 
Helsingborg. 

Singurul lucru de care era sigur era că nu şi-ar ierta-o 
niciodată dacă nu încerca. 


La câteva luni după ce vâlva stârnită de acţiunile ciudate 
ale celor doi poliţişti, Tomas Persson şi Jarmo Pâivinen, s-a 
potolit, pe la sfârşitul lui martie ambasadorul israelian a 
fost chemat în ţară şi, după câteva zile, a fost înlocuit. 

Schimbării nu i s-a dat multă atenţie în presa suedeză şi 
nimeni n-a pus la îndoială declaraţia oficiala că în spatele 
schimbării au fost motive personale 

Nici n-a fost raportat nicăieri că vărul ambasadorului 
Gidon Hass, a fost trimis acasă în legătură cu această 
schimbare. N-a avut loc un proces oficial. Dar, după unele 
surse neconfirmate, cei doi veri au fost trimişi în Lagărul 
1391 - Guantânamo al Israelului. În momentul în care 
scriem nu este clar dacă mai sunt în viaţă. 

4 ianuarie 2010 


Le auzise, însă nu le dăduse crezare. Zvonurile despre 
care nimeni nu vorbea cu voce tare, dar care se 
răspândiseră în toată ţara cu iuţeala fulgerului, în spatele 
uşilor închise şi al perdelelor trase. Le considerase 
născociri, mult prea greu de crezut ca să fie luate în serios. 
Cel puţin în primii ani. Dar toate astea s-au schimbat în 
acea duminică, 15 septembrie, 2002. Fusese cu mai bine 
de şapte ani înainte, şi acum era conştient în mod dureros 
că zvonurile subestimaseră, de fapt, ceea ce se petrecea. 

O cunoştinţă - nu avea cu adevărat prieteni - l-a întrebat 
dacă vrea să facă parte dintr-un grup care practica în 
secret Falun Gong, formă de meditaţie şi arte marţiale 
inspirată din qigong, care era interzisă. Promitea iluminare 
spirituală şi perfecţiune trupească. 

A cerut îndrumare de la zar. Făcea asta întotdeauna de 
când citise cartea Omul zar a lui Luke Rhinehart. A dat un 
patru. Care era „da”, chiar dacă şovăielnic, şi nu putea 
decât să urmeze sfatul. 

Urmarea directă a deciziei sale era că se afla acum în 
Lagărul de muncă Masanjia din cartierul Yuhong, la 
periferia oraşului Shenyang, în nord-estul Chinei. Timp de 
şapte ani, trei luni şi douăzeci şi două de zile a supravieţuit 
cu mâncare care nu putea fi descrisă ca mâncare, într-o 
celulă atât de mică, încât abia putea să stea în picioare. 

De când fusese prins, petrecea cincisprezece ore pe zi 
într-una din multele hale de producţie, sub supraveghere 
strictă, la muncă silnică, tăind aţele care atârnau de la 
imitaţiile unor haine de firmă sau asamblând jucării şi 
ghirlande luminoase pentru export în SUA. Orice greşeală 
era pedepsită prin însemnare cu fierul roşu. 

Dacă n-ar fi fost zarul şi convingerea sa că într-o zi o să-l 
scoată de acolo, cu siguranţă ar fi cedat psihic, la fel ca 
ceilalţi din jur. După ce îţi dădeai seama ce se petrece cu 

adevărat, tot ce puteai să speri era că moartea se arată la 
orizont. 

Ei nu se aflau acolo în primul rând ca să fie torturați sau 
să facă muncă de sclavi, în condiţii groaznice. Nu despre 
asta era vorba. Chiar dacă, evident, aduceau ţării nişte 
bani. Însă nici nu se compara cu câştigul pe care îl 
aduceau atunci când erau tăiaţi şi vânduți. 

Organ cu organ. 

Era motivul real al tuturor testelor şi examenelor 
medicale. Explica, de asemenea, faptul că tortura nu 
atingea niciodată părţi ale corpului care aduceau mulţi 
dolari. Sau faptul că, la intervale regulate, unii prizonieri 
dispăreau şi nu se mai întorceau niciodată. Pe de altă 
parte, el nu-şi făcea nicio grijă. Pe măsură ce treceau anii, 
era din ce mai convins că, în realitate, acesta era biletul 
său de ieşire de acolo. 

Revelația a avut-o cu aproape trei ani în urmă când, 
pentru prima oară, au năvălit în celula sa fără să-l lovească 
sau să răstoarne totul cu susul în jos. Era în puterea nopţii, 
şi a fost pus pe o brancardă de pe coridor şi apoi dus, sub 
supraveghere strictă, prin toate porţile şi uşile, dincolo de 
bariere. 

Pentru prima oară de când fusese arestat era afară şi 
încă îşi mai amintea cum îşi umpluse plămânii cu aerul 
nopţii şi privise cerul înstelat, savurând cele câteva 
secunde până să fie urcat în ambulanţă şi dus la una dintre 
numeroasele clinici din Shenyang. 

După ce au ajuns, a fost anesteziat şi nu s-a trezit decât 
când se afla înapoi în celulă, cu un bandaj însângerat în 
jurul trunchiului. Dedesubt se afla o rană mai mare de zece 
centimetri, cusută neglijent, în partea stângă, unde se 
aflase unul dintre rinichii săi. Nu s-au ostenit să-i ceară 
permisiunea. Guvernul chinez s-a purtat ca şi cum era 
proprietarul corpului lui şi putea oricând să-l aducă din 
nou acolo ca să mai recolteze un organ. 

După vreo săptămână, a fost trimis înapoi în fabrică să-şi 
reia munca de sclav şi de atunci nu se mai întâmplase 
nimic. 

Până acum. 

Cu patru zile înainte fusese dus într-un cabinet medical 
pe care nu-l mai văzuse niciodată. Un doctor l-a pus să-şi 
scoată haina uniformei albastru-închis şi a ascultat mult 
timp cu atenţie, cu un stetoscop. Mai întâi pe spatele lui, în 
stânga, mult timp, apoi pe piept. Asta nu putea să însemne 
decât că de data asta voiau inima lui. 

Evident, exista riscul să fi luat deja inima altcuiva, sau 
ca a sa să bată neregulat sau să aibă alt defect care s-o 
facă nepotrivită. Insă continua să fie mereu pregătit. Dacă 
veneau să-l ia, ştia că ar fi fost absolut ultima sa şansă. 

Dintre zecile de mii de prizonieri din lagăr, nimeni nu 
reuşise să profite de situaţie. Fuseseră înfrânți, şi creierul 
le fusese spălat în aşa măsură, încât unii nici măcar nu-şi 
mai aminteau cum îi cheamă sau faptul că sunt, în esenţă, 
oameni buni. Şi aici era marele lui avantaj. Nu fusese 
niciodată bun. 

Nimeni n-ar fi crezut asta când îl întâlnea. Cei mai mulţi 
oameni credeau că este plăcut, fermecător şi politicos. Dar 
nici că puteau să se înşele mai tare. De când se ştia, îi 
plăcuse să-i vadă pe alţii suferind. Când era mic chinuia 
animalele, însă mai târziu a chinuit şi oameni. Şi poate că 
de aceea mintea îi rămăsese ageră, în comparaţie cu a 
celorlalţi. 

Părinților le-au trebuit câţiva ani până să-şi dea seama, 
în cele din urmă, că lucrurile nu se petreceau din 
întâmplare şi că nu era vina celorlalţi copii, ci că 
drăgălaşul lor fiu adoptiv era rău. Tatăl s-a lepădat imediat 
de el. În schimb, mama a încercat tot ce a putut ca să-l 
ajute, de la psihologi până la permisiunea de a începe să 
boxeze. Dar, când nimic n-a dat roade, speranţa a dispărut 
şi din ochii ei. Peste câţiva ani, după şcoala obligatorie, şi 
inspirat de Rhinehart, a lăsat zarul să-i hotărască drumul 
şi le-a spus părinţilor că are de gând să-i părăsească, iar ei 
şi-au ascuns cu greu bucuria. 

Ceva a scrâşnit. S-a ridicat în şezut şi a auzit clar cum 
poarta păzită de la capătul coridorului este descuiată şi 
deschisă. Era în toiul nopţii şi, la fel ca data trecută, a 

auzit brancarda înaintând pe roţi care scârţâiau. 

A scos zarul, l-a scuturat în mâinile făcute căuş şi le-a 
deschis cu aşteptare încordată, în vreme ce auzea cum se 
apropie brancarda scârţâitoare. Era exact ce sperase. 
Două şiruri de câte trei puncte. Culoarea se ştersese de 
mult, aşa că nu mai erau acolo decât gropiţele. Era, totuşi, 
un şase. Un şase pe care abia aştepta să-l pună în aplicare. 

Aproape ajunseseră la uşă. În câteva secunde, o cheie 
avea să fie vârâtă în încuietoare şi răsucită, şi el avea să fie 
scos din celulă şi legat pe brancardă. Şi-a băgat repede 
zarul în gură, l-a înghiţit şi şi-a strecurat mâna sub pernă 
şi în scobitura din saltea, unde ţinea ascunsă de mai mult 
de doi ani foarfeca luată dintr-o hală de producţie. 

Uşa s-a deschis, şi el arăta cât se poate de surprins când 
gardienii au dat buzna înăuntru, l-au îmbrâncit afară din 
celulă şi l-au dus cu brancarda pe aceleaşi coridoare 
părăginite, porţi păzite şi lifturi ca acum trei ani. Dar în 
noaptea asta nu erau stele. Ploua cu stropi atât de mari, 
încât şi-a putut astâmpăra setea doar deschizând gura în 
cele câteva secunde până să fie urcat în ambulanţă. 

Hainele sale de puşcăriaş erau ude leoarcă, şi acum i se 
lipeau de trup, lucru pe care nu-l prevăzuse. Dacă s-ar fi 
întâmplat ca unul dintre gardieni să se uite spre antebraţul 
lui drept ar fi văzut imediat forma foarfecii de sub mânecă. 
Dar niciuna dintre privirile încordate care rătăceau n-a 
observat nimic în timpul drumului spre clinică, iar după ce 
au ajuns l-au preluat cei din spital şi l-au dus cu brancarda 
mai departe pe coridoarele luminate. 

Se grăbeau, aşa că a presupus că e o urgenţă şi, la fel ca 
data trecută, totul era pregătit atunci când a ajuns în sala 
de operaţii. Acolo aştepta o echipă purtând halate 
chirurgicale verzi, măşti şi mănuşi de cauciuc, gata să-i 
deschidă pieptul cu fierăstrăul, să-i ia inima şi, aproape 
sigur, celelalte organe. Apoi aveau să-i arunce corpul într- 
un container, unde să aştepte să fie dus la crematoriu. 

Anestezistul i-a ridicat mâna stângă, a frecat cu degetele 
mari dosul palmei ca să îmbunătăţească fluxul sanguin şi 
apoi a introdus cu pricepere acul în cea mai mare venă. În 

acelaşi timp, una dintre asistente i-a tăiat cămaşa udă şi a 
început să-i spele zona din jurul inimii cu un burete ud 
care mirosea a alcool, pe care îl ţinea cu o pensetă lungă. 

Seringa din mâna lui era conectată la un tub subţire, 
transparent, care intra într-un cateter venos. Mai mult ca 
sigur că acesta era umplut cu un lichid care avea să-l 
adoarmă de îndată ce cobora prin tub. 

Sperase că va avea o şansă când atenţia lor n-ar fi fost 
îndreptată asupra lui. Dar toată lumea din sala de operaţii 
se uita la el, în afară de bărbatul care stătea în picioare cu 
spatele şi ţinea braţele întinse, în vreme ce în jurul 
mijlocului îi era legat un şorţ de plastic. În plus, lichidul 
din cateter ajunsese deja la o treime din tub. 

Era vremea să înceapă, aşa că şi-a lăsat braţul drept să 
atârne peste marginea mesei de operaţie şi a prins 
foarfeca înainte să cadă pe podea, aşa cum exersase în 
fiecare noapte timp de o oră în ultimii ani. Anestezistul 
trebuie să fi observat, pentru că a început imediat să strige 
la ceilalţi. 

El a încercat să-şi dea jos tubul din braţul stâng şi să se 
ridice în şezut, dar anestezistul i-a ţinut braţul în loc şi i-a 
apăsat pieptul. Braţul drept îi era încă liber şi aceasta era 
ultima lui şansă să acţioneze înainte să fie prea târziu. 

Lovitura a nimerit exact acolo unde intenţionase şi, chiar 
dacă nu vedea, simţea că vârfurile desfăcute ale foarfecii 
pătrunseseră de amândouă părţile laringelui bărbatului, 
care a început să tipe, ca şi cum n-ar fi priceput ce s-a 
întâmplat. 

De-abia când a închis lamele foarfecii s-au oprit ţipetele 
şi au devenit un gâlgâit răguşit. În aceeaşi clipă, mâinile i- 
au dat drumul şi s-au ridicat la gâtul rănit, în încercarea 
instinctivă de a opri sângele care ţâşnea ritmic. 

Şi-a smuls tubul din braţul stâng şi s-a repezit la ceilalţi 
care veneau să-l doboare. A împuns cu foarfecă în toate 
părţile, ca să producă maximum de vătămări. Sânge. 
Sânge peste tot. Nu mai văzuse niciodată atâta sânge. 
Şiroind. Gâlgâind. Improşcând. Era aşa de mult, încât 
aproape a alunecat de câteva ori în drum spre bărbatul cu 

şort de plastic care se refugiase lângă uşă. De cum fusese 
dus în sala de operaţie, şi-a dat seama că acesta era 
chirurgul şi, probabil, singura persoană din încăpere 
destul de importantă ca să nu fie sacrificată. 

S-a aruncat în faţă şi a alunecat pe podea cu picioarele 
înainte, secerând picioarele chirurgului, care a aterizat pe 
burtă şi s-a lovit cu faţa de pardoseală. li auzea pe câţiva 
în spatele său. Dar ajunsese deja la chirurg şi l-a silit să se 
ridice în picioare, cu braţul drept răsucit la spate şi cu 
foarfeca însângerată apăsată pe carotidă. Ceilalţi au 
încremenit şi l-au lăsat să iasă din sala de operaţie cu 
ostaticul ţinut strâns în faţa sa. 

Pe coridor, angajaţii clinicii s-au oprit şi s-au supus 
ordinului său să se întindă pe jos şi să-l lase să treacă. 
Ambulanţa aştepta încă afară. Gardienii care veniseră cu el 
nu se vedeau pe nicăieri. Poate că zăboveau la o cafea în 
camera personalului sau poate că erau deja pe drum spre 
lagăr în alt vehicul, împreună cu cineva care tocmai 
devenise mai sărac cu un rinichi. 

Când au ajuns la ambulanţă, chirurgul a început să se 
împotrivească şi l-a rugat să-i cruţe viaţa. Însă el doar a 
scuturat din cap şi a explicat că nu depinde de el. Zarul îi 
arătase un şase, şi nici el, nici altcineva nu putea să facă 
nimic în privinţa asta. 

L-a silit pe chirurg să se culce pe spate, a prins cu 
amândouă mâinile foarfeca şi l-a înjunghiat de mai multe 
ori în piept, făcând o gaură destul de mare ca să-şi poată 
vâri degetele pe sub coaste, să rupă cuşca toracică şi să 
scoată la iveală inima, care încă mai bătea slab. 

Chiar şi când a smuls-o din corp şi a ţinut-o în mână a 
continuat să bată, ca şi cum ar mai fi existat o mică şansă 
s-o scoată la capăt. 

Însă un şase e un şase, nu ceva pe care să-l pui sub 
semnul îndoielii, şi-a spus, lăsând organul să cadă pe 
pământ, după care l-a strivit sub bocanc, s-a urcat la 
volanul ambulanţei şi a plecat, în vreme ce inima îi bătea 
atât de tare, încât nu mai putea să audă nimic altceva. 

În sfârşit, era în drum spre locul pe care zarul îl făcuse 

să-l părăsească fără să se uite în urmă. Fusese plecat mai 
mult de cincisprezece ani, şi nu s-a gândit nici măcar o 
dată să se întoarcă. Dar acum se hotărâse. Sau, mai exact, 
zarul hotărâse. li dăduse acelaşi răspuns ori de câte ori îl 
întrebase în ultimele luni. Cu alte cuvinte, nu încăpea 
îndoială că o să se întoarcă. 

Să se întoarcă la Helsingborg. 

MULTUMIRI 


Mi 

Pentru că ai suportat, chiar şi atunci când a fost foarte 
greu, şi ai fost un sprijin minunat şi absolut necesar. 
Gândurile şi reacţiile tale au fost mult mai mult decât o 
simplă contribuţie printre celelalte. Fără tine... Nu, gândul 
nu e posibil. 


Kasper, Filippa, Sander şi Noomi 
Pentru că înţelegeţi de ce tati e uneori cu totul 
altundeva, chiar dacă stă şi mănâncă la aceeaşi masă. 


Jonas 
Pentru timpul şi energia, gândurile şi ideile tale. Nu 
există o placă de rezonanţă mai bună. 


Adam, Andreas şi Sara, precum şi toţi ceilalţi de la 
Bokförlaget Forum Deoarece nu numai că sunteţi cea mai 
bună editură, ci sunteţi şi cei mai amuzanţi. 


Magnus 

Pentru că mi-ai împărtăşit toate cunoştinţele tale 
medicale şi ai fost încântat să-ţi petreci timpul discutând 
despre mărimea unui ochi în comparaţie cu arpagicul. 


Lars 

Pentru că eşti mereu gata să explici cum se încarcă un 
glonţ pe ţeavă şi toate celelalte chestii care se petrec în 
spatele cortinei. 


Mikael şi Jenny 

Pentru că voi doi sunteţi cei mai buni prieteni ai mei şi 
pentru că aţi cumpărat treizeci (!) de exemplare din 
Victimă fără chip. 


Ellen, de la librăria  Akademibokhandeln din 

Helsingborg, şi Sven-Åke, plus toată gaşca din centrul 
comercial Väla, vă mulţumesc pentru că aţi citit, v-a 
plăcut, aţi vorbit despre ea şi i-aţi făcut pe mulţi alţii să-mi 
citească prima carte. 


Şi, în sfârşit, un imens „mulţumesc” tuturor acelora 
dintre dumneavoastră care au cumpărat Victimă fără chip 
în vara lui 2014, când nimeni nu auzise încă de ea. 
Datorită vouă şi tuturor prietenilor cărora le-aţi 
recomandat-o şi care, la rândul lor, au recomandat-o 
prietenilor lor, pot să stau aici şi să scriu a treia carte 
despre Fabian Risk. 


| VIRTUAL 


PROJECT | 

În cea mai friguroasă zi a anului, ministrul suedez al justiției dispare 

fără urmă pe drumul dintre parlament şi propria maşină. În aceeaşi 
| noapte, o vedetă daneză găsește un străin care se ascunde în casa 
ei de la nord de Copenhaga. Cadavrul său este descoperit nu după 
| mult timp. 

Curând sunt găsiți alți morţi, tuturor cadavrelor lipsindu-le diferite 
părţi ale corpului. Pe măsură ce inspectorul criminalist Fabian Risk 
și omologul său danez Dunja Hougaard încearcă să pună cap la cap 
informatiile existente, sunt tărâți într-o conspirație mai teribilă decât 
și-ar fi putut imagina. 


„Stefan Ahnhem știe cum să scrie un thriller sofisticat 
si să mențină suspansul pe parcursul intregii cărți. Al nouălea mormânt 
este la fel de captivant ca romanul său de debut, Metina fără chip.” 
BTI, Suedia 


„Ahnhem ar putea fi foarte bine următarul Stieg Larsson cu acest thriller care 
depăseste frontierele internaționale, scoate la iveală o potențială conspiratie 
guvernamentală şi ne prezintă o iubire care transcende moartea.” 
Criminal Element, SUA 


„Plin de atmosteră şi complar... cu politisti extraordinar de abili 
şi criminali iniricoşătari şi plini de imaginaţie.” 
Sunday Times, Marea Britanie 


„Odată cu apariția lui Stefan Ahnham, s-a ivit în sfărșit 
un demn mostenitor al lui Stieg Larsson.” 
NOR, Germania 


„Mai întricosător decât Jo Nesbg. mai întunecat decât Stieg Larsson.” 
Tony Farsons 


„Fanii romanului noir scandinav nu trebuie să rateze 
cu nici un pret acest thriller.” 
Publishers Weekly 

